(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΓ΄

Δευτέρα, 18 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Θ. Ρουσόπουλου, σελ.   
3. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Κρύας Βρύσης του Νομού Πέλλας, το 4ο Δημοτικό Σχολείο Ιλίου, το 8ο Δημοτικό Σχολείο Αγίου Δημητρίου, το 2ο Γυμνάσιο Βούλας, το 15ο Γυμνάσιο Πάτρας, το 2ο Γυμνάσιο Αμαλιάδας, το Γυμνάσιο Βυτίνας Αρκαδίας, το Γενικό Λύκειο Μεγαλούπολης και από το 4ο Γυμνάσιο Πτολεμαΐδας, σελ.   
4. Έκφραση συλλυπητηρίων προς την οικογένεια του θανόντος αστυνομικού της ομάδας ΔΙΑΣ, σελ.   
5. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις», σελ.   
2. Αίτηση ονομαστικής ψηφοφορίας επί του άρθρου 187 (Τροπολογία με Γενικό και Ειδικό Αριθμό 56/7) του σχεδίου νόμου, σελ.   
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Έκφραση συλλυπητηρίων προς την οικογένεια του θανόντος αστυνομικού της ομάδας ΔΙΑΣ:  
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΖΕΡΒΕΑΣ Α. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΥΡΙΑΖΙΔΗΣ Δ. , σελ.   
 ΛΟΒΕΡΔΟΣ Ι. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΣ Θ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΡΟΥΝΤΑΣ Γ. , σελ.   
 ΣΙΜΟΠΟΥΛΟΣ Ε. , σελ.   
 ΣΠΑΝΙΑΣ Α. , σελ.   
 ΣΤΑΜΑΤΗΣ Γ. , σελ.   
 ΤΣΙΜΑΡΗΣ Ι. , σελ.   
 ΧΑΛΚΙΑΣ Α. , σελ.   
  
Β. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΖΕΡΒΕΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΣΤΙΓΚΑΣ Β. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.   
  
Γ. Επί του σχεδίου νόμου του Υπουργείου Εργασίας και Κοινωνικής Ασφάλισης:  
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΒΡΕΤΤΟΣ Ν. , σελ.   
 ΓΑΒΡΗΛΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΩΡΓΟΣ Ι. , σελ.   
 ΓΚΙΚΑΣ Σ. , σελ.   
 ΓΚΟΛΙΔΑΚΗΣ Δ. , σελ.   
 ΓΡΗΓΟΡΑΚΟΥ Π. , σελ.   
 ΔΑΒΑΚΗΣ Α. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΙΑΔΗΣ Π. , σελ.   
 ΈΞΑΡΧΟΣ Ν. , σελ.   
 ΕΥΘΥΜΙΟΥ Ά. , σελ.   
 ΖΕΡΒΕΑΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΒΒΑΔΑΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΕΤΑΝΟΣ Χ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΡΑΣΜΑΝΗΣ Γ. , σελ.   
 ΚΑΤΣΩΤΗΣ Χ. , σελ.   
 ΚΟΝΣΟΛΑΣ Ε. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΑΓΚΗΣ Δ. , σελ.   
 ΜΠΙΜΠΙΛΑΣ Σ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΣ Θ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΡΑΣΥΡΗΣ Φ. , σελ.   
 ΡΟΥΝΤΑΣ Γ. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΝΔΡΑ Α. , σελ.   
 ΣΠΑΝΑΚΗΣ Β. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΣΤΙΓΚΑΣ Β. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΤΣΙΜΑΡΗΣ Ι. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
 ΨΥΧΟΓΙΟΣ Γ. , σελ.   
  
Δ. ΠΑΡΕΜΒΑΣΕΙΣ:  
 ΒΟΥΛΤΕΨΗ Σ. , σελ.   
 ΓΑΥΓΙΩΤΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΓ΄

Δευτέρα 18 Δεκεμβρίου 2023

Αθήνα, σήμερα στις 18 Δεκεμβρίου 2023, ημέρα Δευτέρα και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-12-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΗ΄ συνεδριάσεώς του, της Τετάρτης 13 Δεκεμβρίου 2023, της ΞΘ΄ συνεδριάσεώς του, της Πέμπτης 14 Δεκεμβρίου 2023, της Ο΄ συνεδριάσεώς του, της Παρασκευής 15 Δεκεμβρίου 2023, της ΟΑ΄ συνεδριάσεώς του, του Σαββάτου 16 Δεκεμβρίου 2023 και της ΟΒ΄ συνεδριάσεώς του, της Κυριακής 17 Δεκεμβρίου 2023, στις οποίες περιλαμβάνεται η συζήτηση και ψήφιση του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 14 Δεκεμβρίου 2023 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Άννα Ευθυμίου για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κυρία συνάδελφε, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στο πρώτο μέρος της εισήγησής μου θα θέσω το πολιτικό πλαίσιο που έρχεται το προς ψήφιση νομοσχέδιο και στο δεύτερο μέρος θα επικεντρωθώ σε συγκεκριμένες διατάξεις.

Ως προς το πρώτο στοιχείο του πολιτικού πλαισίου, προφανώς πρόκειται για μία μεταρρύθμιση.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

Ναι, κύριοι συνάδελφοι της Αντιπολίτευσης, είναι μια μεταρρύθμιση. Το θέσατε σε αμφισβήτηση, αλλά είναι μια μεταρρύθμιση με βαθύ κοινωνικό πρόσημο. Είναι ένα νομοσχέδιο με εκατόν ογδόντα άρθρα που εισάγει δομικές αλλαγές. Η πρώτη δομική αλλαγή αφορά τον δεύτερο πυλώνα ασφάλισης, τον πυλώνα της συλλογικής προαιρετικής ασφάλισης, στην κατεύθυνση της ενδυνάμωσης της κουλτούρας αποταμίευσης, αλλά και της ενίσχυσης του εισοδήματος των συνταξιούχων.

Η δεύτερη δομική αλλαγή αφορά μια σειρά από διατάξεις στο ασφαλιστικό δίκαιο που λαμβάνουν υπ’ όψιν τις ανάγκες τόσο των νυν συνταξιούχων βελτιώνοντας τις συνθήκες διαβίωσής τους, όσο –και με βάση την αρχή του σεβασμού της αλληλεγγύης των γενεών- προνοεί για τους νέους ασφαλισμένους και μελλοντικούς συνταξιούχους, αλλά μεριμνά ουσιαστικά και για ευάλωτες κοινωνικές ομάδες εμπεδώνοντας την κοινωνική δικαιοσύνη.

Άρα, οι διατάξεις αυτές έχουν μία ολιστική προσέγγιση της κοινωνικής διαστρωμάτωσης: νυν συνταξιούχοι, νέοι εργαζόμενοι και μελλοντικοί συνταξιούχοι και ευάλωτες κοινωνικές ομάδες, όπως άτομα με αναπηρία, μητέρες, φοιτητές που κάνουν πρακτική και άλλα.

Επομένως είναι μια διαρθρωτική μεταρρύθμιση με ολιστικό κοινωνικό αποτύπωμα. Έρχεται αυτή τη χρονική στιγμή γιατί ακριβώς είναι εκείνα τα μακροοικονομικά στοιχεία του προϋπολογισμού και της οικονομίας μας που καταδεικνύουν και δίνουν έμφαση στην ανθεκτικότητά τους. Ο ρυθμός ανάπτυξης για το 2024 αναμένεται να ανέλθει στο 2,9%. Το ΑΕΠ σε ονομαστικούς όρους αναμένεται να ανέλθει σε 233,8 δισεκατομμύρια ευρώ το 2024. Οι επενδύσεις αναμένεται να αυξηθούν κατά 15,1% το 2024, ενώ το ποσοστό της ανεργίας αναμένεται να μειωθεί στο 10,6%. Και, φυσικά, έχουμε αποκτήσει την πολυπόθητη επενδυτική βαθμίδα.

Όμως και ειδικότερα, το δημοσιονομικό αποτέλεσμα των Οργανισμών Κοινωνικής Ασφάλισης προβλέπεται ότι θα διαμορφωθεί σε πλεόνασμα για το 2024, μεγαλύτερο από το 2023. Και μάλιστα τα έσοδα είναι αυξημένα. Αυτή η αύξηση αποδίδεται κατά κύριο λόγο στην αύξηση των μισθών και της απασχόλησης ως αποτέλεσμα του ρυθμού ανάπτυξης.

Ως εισηγήτρια του νομοσχεδίου αυτού ήρθα σε επαφή με πολλούς από τους φορείς που ήταν σε διαβούλευση και μετέφερα και ζητήματα και στο αρμόδιο επιτελείο, στον Υπουργό και στον Υφυπουργό Εργασίας. Και οι φορείς μού μετέφεραν ότι η ηγεσία του Υπουργείου Εργασίας έχει ευήκοα ώτα. Όμως και κατά την επεξεργασία του νομοσχεδίου στη Βουλή, στην αρμόδια επιτροπή έγινε πραγματικά ένας γόνιμος και εποικοδομητικός διάλογος. Τόσο οι Υπουργοί, όσο και εγώ, δώσαμε απαντήσεις σε κρίσιμα ζητήματα και όπως είπε και ο Υφυπουργός κ. Τσακλόγλου είμαστε ανοιχτοί σε τροποποιήσεις σε δύο-τρία θέματα που θα τις δούμε τώρα στην Ολομέλεια.

Άρα, στο πλαίσιο αυτό θεωρώ ότι το νομοσχέδιο έρχεται σήμερα στην Ολομέλεια προς ψήφιση στηριζόμενο σε μια θετική βάση. Και παρ’ ότι είμαι γέννημα θρέμμα της Νέας Δημοκρατίας επί είκοσι πέντε έτη ενεργά, δεν συγκρότησα τη στάση μου ως εισηγήτρια του νομοσχεδίου με στόχο μια στείρα κομματική αντιπαράθεση, αλλά με το πνεύμα της συνεννόησης και της συναίνεσης.

Επιπρόσθετα πραγματικά αποτελεί βαθιά πεποίθησή μου ότι τέτοια νομοσχέδια ιδιαίτερης κοινωνικής σημασίας είναι χρήσιμο να εξετάζονται κάτω από το πνεύμα συνεννόησης. Φυσικά, σε κάθε περίπτωση, κάθε κόμμα διατηρεί τη δική του άποψη στο πλαίσιο της ιδεολογίας του. Όμως, καλό είναι να αποφεύγονται τεχνητές εντάσεις και πολιτικές πόλωσης.

Μάλιστα αισθάνομαι ιδιαίτερη ικανοποίηση που κάποιες προτάσεις μου ως Βουλευτής περνάνε τώρα, με το νομοσχέδιο αυτό, όπως να αποκαταστήσουμε με όποιο τρόπο και όποτε γίνεται την προσωπική διαφορά των συνταξιούχων, να διευκολύνουμε τους συνταξιούχους που έχουν οφειλές να απεγκλωβιστούν από αυτό το καθεστώς, να επεκταθεί και να εξισωθεί το επίδομα μητρότητας και στις αυταπασχολούμενες ελεύθερες επαγγελματίες και αγρότισσες.

Είναι προτάσεις στις οποίες έχω μια βιωματική σχέση, μια βιωματική προσέγγιση, τόσο από την επαγγελματική μου ενασχόληση ως μάχιμη δικηγόρος με εξειδίκευση στο εργατικό και ασφαλιστικό δίκαιο, αλλά και ως ελεύθερη επαγγελματίας, μητέρα δύο μικρών παιδιών, αλλά ως έχουσα και μία διαχρονική ενασχόληση με κοινωνικά θέματα.

Έτσι, λοιπόν, από την άλλη πλευρά, να δούμε πώς στην επεξεργασία του νομοσχεδίου η Αντιπολίτευση δόμησε τον λόγο της. Σε κάθε περίπτωση δεν μπορώ να αντιληφθώ πώς αυτό μπορεί να είναι γόνιμο στην επεξεργασία του νομοσχεδίου, εάν η αναφορά γίνεται αποσπασματικά, περιστασιολογικά σε συγκεκριμένες διατάξεις ή αποτελεί μια γενική κριτική για το ασφαλιστικό και εργατικό δίκαιο, αλλά δεν ερείδεται στο νομοσχέδιο αυτό.

Και άκουσα και από τον εισηγητή τον κ. Γαβρήλο της Μείζονος Αντιπολίτευσης του ΣΥΡΙΖΑ που απευθύνθηκε σε εμένα και είπε: «Γιατί δεν καταργείτε το νόμο Kατρούγκαλου;». Καταπληκτικό! Δηλαδή, αυτοί που φέρανε τον νόμο Kατρούγκαλου και φέρανε σε ιδιαίτερα δυσχερή θέση τους συνταξιούχους, ζητάνε από εμάς, που προσπαθούμε συνεχώς να διορθώσουμε τον νόμο Κατρούγκαλου, να τον καταργήσουμε. Πραγματικά, καταπληκτικό! Και θα σας πω και άλλες δύο διατάξεις που δεν άπτονται εδώ πως έχουμε βελτιώσει σοβαρά τον νόμο Κατρούγκαλου με τις ασφαλιστικές κλάσεις για τους ελεύθερους επαγγελματίες πραγματικά, δομική αλλαγή. Τα ποσοστά αναπλήρωσης μεταξύ τριάντα και σαράντα έτη, σημαντική αλλαγή. Αυτά εμείς τα αποκαταστήσαμε -μην το ξεχνάμε- και, όπου μπορούμε, προσπαθούμε να το αποκαταστήσουμε.

Άρα, επανέρχομαι επί του νομοσχεδίου. Χωρίζεται σε τρία μέρη. Ειδικότερα: Το πρώτο μέρος αφορά την αναμόρφωση επαγγελματικής ασφάλισης των ταμείων και συμπληρωματικών παροχών. Το δεύτερο μέρος αφορά τον εξορθολογισμό της ασφαλιστικής νομοθεσίας και το τρίτο μέρος αφορά το σύστημα διορισμού και προσλήψεων των εκπαιδευτικών της ΔΥΠΑ και άλλες διατάξεις που αφορούν τη ΔΥΠΑ.

Ως προς το πρώτο μέρος, με τις προτεινόμενες διατάξεις που έχει την ευθύνη ο κ. Τσακλόγλου, επιχειρείται μια συνολική μεταρρύθμιση του κανονιστικού πλαισίου που διέπει την επαγγελματική ασφάλιση. Τα ταμεία επαγγελματικής ασφάλισης ιδρύονται ως νομικά πρόσωπα ιδιωτικού δικαίου μη κερδοσκοπικού χαρακτήρα σε προαιρετική βάση από εργοδότες σε συμφωνία με τους εργαζόμενούς τους ή από επαγγελματικές οργανώσεις, ανεξάρτητα από οποιαδήποτε χρηματοδοτούσα επιχείρηση και λειτουργούν με το κεφαλαιοποιητικό σύστημα.

Δυστυχώς, στην Ελλάδα είμαστε ουραγοί στον θεσμό της επαγγελματικής ασφάλισης. Συνεπώς, αυτό που προσπαθούμε είναι ακριβώς να το ενισχύσουμε, γιατί είμαστε από τις χώρες με τη χαμηλότερη συμμετοχή εργαζομένων στην επαγγελματική ασφάλιση, ενώ και τα κεφάλαια που βρίσκονται υπό διαχείριση από τα επαγγελματικά ταμεία είναι πολύ χαμηλά. Άρα, εμείς έχουμε ως στόχο να ενισχυθεί η κουλτούρα συνταξιοδοτικής αποταμίευσης, να ενισχυθεί, έτσι συνακόλουθα, το εισόδημα των μελλοντικών συνταξιούχων με συμπληρωματική παροχή και, φυσικά, να υπάρχει όφελος συνολικά της οικονομίας, αξιοποιώντας τμήμα της συνταξιοδοτικής αποταμίευσης, για να δίνει ώθηση στις νέες επενδύσεις.

Πώς επιτυγχάνεται αυτό; Αυτό επιτυγχάνεται απλοποιώντας τις συνθήκες ίδρυσης των ΤΕΑ, της σύστασης των ΤΕΑ καθιερώνοντας ένα πρότυπο καταστατικό, δίνοντας τη δυνατότητα να γίνονται πολυεργοδοτικά ΤΕΑ και, φυσικά, ενισχύοντας την εμπιστοσύνη των ασφαλισμένων προς τα ΤΕΑ με συγκεκριμένους κανόνες χρηστής διακυβέρνησης.

Επίσης, αναβαθμίζεται η εποπτεία των ΤΕΑ και ανατίθεται πλέον στην Τράπεζα της Ελλάδος και αυτό γίνεται για τον λόγο πρώτον, να απλοποιηθεί η γραφειοκρατία από την συναρμοδιότητα τριών οργάνων, δεύτερον, γιατί υπάρχει εμπιστοσύνη στην Τράπεζα της Ελλάδος ότι μπορεί να το κάνει, έχει τους πόρους, έχει την τεχνογνωσία –δηλαδή, εξειδικευμένο προσωπικό- και εμπειρία.

Άρα, αποκτά μεγαλύτερα εχέγγυα διαφάνειας και εδώ εισάγεται και μια διαφοροποίηση η ομοιόμορφη φορολογική αντιμετώπιση των προϊόντων της προαιρετικής συλλογικής συνταξιοδοτικής αποταμίευσης. Έτσι εισάγεται μία ελαφριά φορολόγηση κλιμακωτή, δίνοντας κίνητρα τα οποία επιβραβεύουν τη μακροχρόνια συνταξιοδοτική αποταμίευση από τη μία και παράλληλα, επιβραβεύουν την παροχή σύνταξης έναντι εφάπαξ. Εδώ ασκήθηκε κριτική από την Αντιπολίτευση, γιατί τα φορολογούμε, εξήγησα γιατί τα φορολογούμε, αλλά και η Αντιπολίτευση πρέπει να μας εξηγήσει ότι αν δεν φορολογηθούν, αυτό συνιστά μία φοροαπαλλαγή, άρα υπάρχει μια διακριτική μεταχείριση και θα πρέπει να μας απαντήσουν γιατί, λοιπόν, να υπάρχει αυτή η διακριτική μεταχείριση μία φοροαπαλλαγή.

Επίσης, αναμορφώνεται το ρυθμιστικό πλαίσιο των ταμείων υποχρεωτικής επαγγελματικής ασφάλισης. Δηλαδή προβλέπεται ότι και τα τέσσερα ταμεία υποχρεωτικής επαγγελματικής ασφάλισης θα εφαρμόζουν και εκείνα τις διατάξεις για τη χρηστή διακυβέρνηση, τις επενδύσεις, την εποπτεία και άλλες συναφείς ρυθμίσεις.

Επίσης, ορίζεται ότι τα εκ μετατροπής ειδικά βοηθητικά ταμεία θα λειτουργούν, πλέον, σε προαιρετική βάση, αφού φυσικά δεν νοείται υποχρεωτική ασφάλιση στη βάση της ιδιωτικής πρωτοβουλίας. Εξάλλου, ο νομοθέτης επί είκοσι ένα συναπτά έτη υποστηρίζει αυτό το πράγμα.

Τώρα, ως προς το δεύτερο μέρος του νομοσχεδίου, τον εξορθολογισμό της ασφαλιστικής νομοθεσίας, θα επικεντρωθώ σε συγκεκριμένες διατάξεις, όπως είναι η απασχόληση των συνταξιούχων. Εκεί έρχεται μια διάταξη που καταργείται. Κατ’ αρχάς να θυμίσω ότι επί του νόμου Κατρούγκαλου ήταν 60% η παρακράτηση στη σύνταξη, το βελτίωσε η Κυβέρνηση της Νέας Δημοκρατίας, έγινε 30% και τώρα ερχόμαστε να το βελτιώσουμε ακόμα περισσότερο, καταργώντας αυτή την παρακράτηση, θεσπίζοντας μόνο έναν μη ανταποδοτικό πόρο υπέρ του ΕΦΚΑ, το οποίο είναι 10% επί των ασφαλιστέων αποδοχών για τους μισθωτούς και για τους μη μισθωτούς είναι το 50% επί της επιλεγείσας ασφαλιστικής κλάσης για κύρια σύνταξη.

Νομίζω ότι είναι ένα πολύ σημαντικό ζήτημα που αφορά στους συνταξιούχους που θέλουν να εργαστούν -δεν είναι κάτι υποχρεωτικό- και βοηθά στην ενίσχυση του εισοδήματός τους, για να μπορέσουν να εισρεύσουν χρήματα στα περισσότερα ασφαλιστικά ταμεία με την αντιμετώπιση της αδήλωτης εργασίας. Και φυσικά, δεν παίρνουν θέσεις από νέους εργαζόμενους, γιατί αντιλαμβάνεστε ότι αυτοί οι συνταξιούχοι ή είναι άνθρωποι που θέλουν να έχουν να έχουν μια μόνιμη απασχόληση ή είναι άνθρωποι που έχουν οικογενειακές επιχειρήσεις ή είναι άνθρωποι που κατέχουν διευθυντικές θέσεις κι έχουν μία τέτοια πορεία που δεν μπορεί φυσικά να την έχει ένας νέος άνθρωπος στην εκκίνηση της καριέρας του. Άρα, αυτό το επιχείρημα νομίζω δεν στηρίζεται στη ζώσα πραγματικότητα.

Δεύτερη διάταξη πολύ σημαντική είναι ότι πλέον επιχειρούμε να απεγκλωβιστούν συνταξιούχοι που έχουν οφειλές στον ΕΦΚΑ και κυρίως, αυτοί είναι μη μισθωτοί. Αυξάνεται, λοιπόν, το ανώτατο όριο οφειλών από τις 20 στις 30 χιλιάδες ευρώ. Είναι μια ρύθμιση που όπως είπε και ο Υπουργός κ. Γεωργιάδης θα δούμε πώς θα λειτουργήσει στην πράξη, πόσοι θα έρθουν να ρυθμίσουν. Τίθενται συγκεκριμένα κριτήρια που βάζουν όρια για το ποιοι μπορεί να συμμετέχουν στη διάταξη αυτή, ποιους καταλαμβάνει η διάταξη αυτή. Σε κάθε περίπτωση, όμως, η βούληση εδώ είναι να απεγκλωβίσουν ένα σημαντικό αριθμό συνταξιούχων που έχουν εγκλωβιστεί με χρέη και αυτό θα δούμε, όπως είπε και ο Υπουργός, πώς θα λειτουργήσει στην πράξη.

Επίσης, σε ό,τι αφορά την απονομή των επικουρικών συντάξεων αντιμετωπίζεται ένα πολύ σημαντικό θέμα, η χρόνια αναμονή για χορήγηση επικουρικών συντάξεων, ακριβώς, με την ενοποίηση πλέον των κανόνων που διέπουν την απονομή επικουρικής σύνταξης, γιατί στο παρελθόν υπήρχε ένας κατακερματισμός. Έτσι, λοιπόν, ενοποιούνται οι κανόνες. Όσοι παίρνουν κύρια σύνταξη, μπορούν να πάρουν και την επικουρική, εφόσον έχουν πλέον δεκαπέντε χρόνια επικουρικής ασφάλισης. Αυτό σημαίνει ότι θα ξεμπλοκαριστεί η διαδικασία απονομής επικουρικών συντάξεων, θα «τρέξει» πιο γρήγορα επ’ ωφελεία των συνταξιούχων που αναμένουν τη σύνταξή τους και φυσικά, καταλαμβάνει και τις εκκρεμείς συντάξεις, κι άρα, δίνει μια μεγαλύτερη δυνατότητα σε κάποιους που ίσως δεν έπαιρναν επικουρική σύνταξη, να τη λάβουν τώρα.

Μια εξέχουσας θέσης σημαντική διάταξη είναι αυτή με το επίδομα μητρότητας που εξισώνεται πλέον και για τις γυναίκες αυτοαπασχολούμενες, για τις γυναίκες ελεύθερες επαγγελματίες και αγρότισσες και γίνεται όσο είναι και στον δημόσιο και στον ιδιωτικό τομέα για εννέα μήνες. Αυτό σημαίνει ότι για εννέα μήνες θα παίρνουν και αυτές οι γυναίκες τον κατώτατο μισθό 780 ευρώ. Είναι μια διάταξη που πραγματικά έχει βαθύ κοινωνικό αποτύπωμα. Και εδώ, κύριε Υπουργέ, θα ήθελα να θέσω ξανά την πρότασή μου αυτό το ασφαλιστικό επίδομα να μπορέσουμε να είναι ακατάσχετο και μη συμψηφίσιμο.

Επίσης, μια άλλη σημαντική διάταξη είναι το επίδομα προσωπικής διαφοράς. Αυτή η κατάφωρη αδικία της προσωπικής διαφοράς του νόμου Κατρούγκαλου. Προσπαθούμε, λοιπόν, για δεύτερη συνεχόμενη φορά να αποκαταστήσουμε όσους συνταξιούχους έχουν προσωπική διαφορά, γιατί αυτή την αύξηση των συντάξεων του 3% τη ρουφά η προσωπική διαφορά. Δίνουμε αυτό το επίδομα, που είναι συγκεκριμένο και με συγκεκριμένους όρους.

Επίσης, θα ήθελα, όταν ευνοήσουν οι συνθήκες, κύριοι Υπουργοί, να μπορέσει να εξορθολογιστεί η ειδική εισφορά αλληλεγγύης των συνταξιούχων που είναι πάνω από 1.400 ευρώ, για να υπάρξει άλλος εξορθολογισμός ως προς τις κλίμακες και να μπορέσουν κι αυτοί να έχουν αντίκτυπο στις συντάξεις τους.

Επίσης προβλέπονται διατάξεις που αφορoύν τον εξορθολογισμό της σύνταξης σε ορφανά τέκνα, τον εξορθολογισμό στην απονομή συντάξεων σε ορφανά τέκνα με αναπηρία.

Επιπλέον, θα βοηθήσει πάρα πολύ τους εργαζόμενους του τουρισμού, του επισιτισμού, τους εργαζόμενους στον κλάδο του πολιτισμού, η δυνατότητα της σποραδικής απασχόλησης επιδοτούμενων ανέργων, δηλαδή θα μπορούν να εργάζονται χωρίς να χάνουν το επίδομα ανεργίας υπό την προϋπόθεση ότι η απασχόληση αυτή δεν υπερβαίνει σωρευτικά τις τρεις μέρες εβδομαδιαίως και τις δώδεκα μέρες μηνιαίως.

Φυσικά πρέπει να αναφέρουμε και δύο σημαντικές διατάξεις με έντονο κοινωνικό αποτύπωμα:

Πρώτον, εξαιρείται από το δηλούμενο εισόδημα του ελάχιστου εγγυημένου εισοδήματος το ειδικό βοήθημα που χορηγείται σε όσους εξέτισαν ποινή στερητική της ελευθερίας τους. Με αυτόν τον τρόπο επιδιώκεται η στήριξη των ατόμων αυτών που ανήκουν σε μια ευάλωτη κοινωνική ομάδα. Δεύτερον, επιλύεται ένα ζήτημα με το εφάπαξ των κληρικών που τους δίνεται η δυνατότητα να το λάβουν πάνω από την ηλικία των εβδομήντα ετών.

Παράλληλα, εισάγονται και άλλες ευεργετικές διατάξεις για τις οποίες επιφυλάσσομαι στη δευτερολογία μου, γιατί το νομοσχέδιο αφορά εκατόν ογδόντα άρθρα.

Θα κλείσω με το τρίτο μέρος του νομοσχεδίου. Με τις προτεινόμενες ρυθμίσεις στο τρίτο μέρος του νομοσχεδίου εισάγεται ένα σύστημα διορισμού και προσλήψεων των εκπαιδευτικών της ΔΥΠΑ, το οποίο βασίζεται σε αντικειμενικά κριτήρια. Παράλληλα προβλέπεται η τήρηση μητρώου για την επιλογή των προσωρινών αναπληρωτών και ωρομισθίων εκπαιδευτικών που καλύπτουν τις ανάγκες της ΔΥΠΑ σε έκτακτο προσωπικό, με σκοπό την απλούστευση και επιτάχυνση της διαδικασίας πρόσληψης σύμφωνα με τις αρχές της διαφάνειας, της αξιοκρατίας και της ισότητας. Επίσης, έχει εισαχθεί και μία τροπολογία για την οποία οι αρμόδιοι Υπουργοί έδωσαν απαντήσεις και την εξήγησαν στην αρμόδια επιτροπή. Για τυχόν άλλο θέμα επιφυλάσσομαι στη δευτερολογία μου.

Καταλήγοντας, θα ήθελα να τονίσω ότι είναι μια μεταρρύθμιση με ένα βαθύ κοινωνικό αποτύπωμα στο πλαίσιο της λελογισμένης δημοσιονομικής διαχείρισης που καταλαμβάνει μία μεγάλη περίμετρο ωφελουμένων, όπως είπαμε νυν συνταξιούχοι, ασφαλισμένοι, εργαζόμενοι, αλλά και ευάλωτες κοινωνικές ομάδες. Γι’ αυτό θεωρώ ότι τέτοιες μεταρρυθμίσεις, τέτοιες διατάξεις καλό είναι πάντοτε να τις αντιμετωπίζουμε υπό το πρίσμα της πολιτικής συναίνεσης και της πολιτικής συνεννόησης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Ευθυμίου.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί από το Γενικό Λύκειο Κρύας Βρύσης από τον Νομό Πέλλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον εισηγητή από τον ΣΥΡΙΖΑ - Προοδευτική Συμμαχία, τον κ. Γεώργιο Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ερχόμαστε να συζητήσουμε ένα σχέδιο νόμου περί κοινωνικής ασφάλισης λίγες ώρες μετά την ψήφιση του κρατικού προϋπολογισμού για το 2024, ενός προϋπολογισμού χαμηλών προσδοκιών, καθώς οι πολιτικές της Κυβέρνησης της Νέας Δημοκρατίας για τεσσεράμισι χρόνια αυτό επιδιώκουν, μια κοινωνία χαμηλών προσδοκιών. Είναι ένας προϋπολογισμός που δεν απαντά στα μεγάλα ζητήματα που αφορούν τον ελληνικό λαό, την κοινωνία μας: την ακρίβεια, το ιδιωτικό χρέος, την ανάπτυξη για τους πολλούς με αύξηση των μισθών και των συντάξεων, με συμπερίληψη των μικρών και μεσαίων επιχειρήσεων στα χρηματοδοτικά εργαλεία, τόσο τα εθνικά, όσο και τα ευρωπαϊκά.

Έρχεται σήμερα η Κυβέρνηση εδώ και κάνει λόγο ότι τάχα φέρνει ένα νομοσχέδιο - τομή, ένα νομοσχέδιο - μεταρρύθμιση. Ουδεμία σχέση έχει αυτό το σχέδιο νόμου με κάποιας μορφής μεταρρύθμιση.

Και εξηγούμαι: Είναι ένα νομοσχέδιο εκατόν ογδόντα δύο άρθρων που καταπιάνεται με πολλά ζητήματα μικρά, κάποια με δίκαιο τρόπο προσπαθεί να τα αντιμετωπίσει, αλλά ανοίγει μεγάλα ζητήματα στην πολιτική που θέλει σήμερα με αυτό το νομοσχέδιο να εφαρμόσει γύρω από τον δεύτερο πυλώνα κοινωνικής ασφάλισης.

Και βέβαια δεν πρόκειται περί μεταρρύθμισης όταν ουσιαστικά ομολογείται αυτό και από τον αρμόδιο Υπουργό Εργασίας, που αφιέρωσε είκοσι λεπτά στην ομιλία του στην Επιτροπή Κοινωνικών Υποθέσεων να μας εξηγήσει τα εκατόν ογδόντα δύο άρθρα και τριάντα, τριάντα πέντε λεπτά, για να εξηγήσει στον ελληνικό λαό και στα μέλη της επιτροπής τι σημαίνει αυτή η περιβόητη τροπολογία που έφερε προχθές τελευταία στιγμή ενώπιον της επιτροπής.

Και βέβαια φάνηκε το άγχος και του κ. Γεωργιάδη και του κ. Καιρίδη να μιλήσουν στο ακροατήριό τους. Έρχονται έτσι ξαφνικά, ενώ κάποιους μήνες πριν έλεγαν άλλα πράγματα, να φέρουν αυτή τη ρύθμιση, κινούμενοι μεταξύ ιδεοληψίας και γραφειοκρατικών προσχημάτων και προσκομμάτων της προηγούμενης περιόδου και νομοθέτησης από την Κυβέρνησή τους και μιας πραγματικότητας που ζούμε και κάποιων αναγκών που έχει η ελληνική οικονομία, για τις οποίες έκλειναν μέχρι πριν λίγο καιρό τα μάτια τους.

Φέρνουν μία τροπολογία μίζερη και για τους εργαζόμενους, παρ’ ότι ο ΣΥΡΙΖΑ θα την ψηφίσει γιατί είναι προς τη σωστή κατεύθυνση, αντιμετωπίζει μια πραγματικότητα και μια ανάγκη της ελληνικής οικονομίας, την ανάγκη να έχουμε εργατικά χέρια, εργάτες γης, εργάτες στον τουρισμό, εργάτες στην εστίαση. Όμως ακόμη και αυτή η ρύθμιση που έρχεται, είναι μίζερη γιατί ουσιαστικά αφήνει τον μετανάστη εκτεθειμένο σε έναν κακό εργοδότη που ανά πάσα στιγμή μπορεί να του στερήσει και τη δουλειά και αυτόματα να του στερήσει και τη διαμονή στη χώρα.

Άρα συζητάμε σήμερα ένα νομοσχέδιο που δεν ακουμπάει μεγάλα ζητήματα που αφορούν στον κόσμο της εργασίας, στον κόσμο των ασφαλισμένων. Αυτό φάνηκε και από τη συζήτηση που κάναμε στη δεύτερη ακρόαση στην Επιτροπή Κοινωνικών Υποθέσεων.

Ήρθε το δίκτυο συνταξιούχων και είπε: «Αυτό το νομοσχέδιο δεν μας αφορά, δεν αντιμετωπίζει προβλήματα των συνταξιούχων».

Ήρθαν εκπρόσωποι των επαγγελματικών και των αλληλοβοηθητικών ταμείων.

Ήταν όλοι αντίθετοι, απέναντι σε αυτές τις ρυθμίσεις που έρχονται και ουσιαστικά τορπιλίζουν τον δεύτερο πυλώνα της κοινωνικής ασφάλισης της χώρας και ανοίγουν διάπλατα την πόρτα για τον τρίτο πυλώνα, αυτόν των ιδιωτικών ασφαλιστικών εταιρειών.

Ήρθαν οι εκπρόσωποι της ΔΥΠΑ και αναρωτήθηκαν τι σχέση έχει αυτό το νομοσχέδιο με την προστασία των εργαζομένων, ανθρώπων που απασχολούνται δεκαπέντε και είκοσι χρόνια στον ΟΑΕΔ -σήμερα ΔΥΠΑ- και με την αξιολόγηση που θα έπρεπε να υπάρχει για την πρόσληψή τους, μια αξιολόγηση που αφήνει στην άκρη το ΑΣΕΠ, αφού ένα μέλος από τα τρία μέλη της επιτροπής που θα επιλαμβάνεται των προσλήψεων τους θα προέρχεται από το ΑΣΕΠ και οι δύο θα τοποθετούνται από τον διοικητή της ΔΥΠΑ. Αυτά ακούσαμε ενώπιον της επιτροπής μας.

Κύριε Υπουργέ, κυρίες και κύριοι συνάδελφοι, τις τελευταίες μέρες η Βουλή έχει ψηφίσει και ένα φορολογικό νομοσχέδιο που έβγαλε τόσες χιλιάδες κόσμου στον δρόμο, ελεύθερους επαγγελματίες και αυτοαπασχολούμενους. Γιατί βγήκαν όλοι αυτοί οι άνθρωποι στον δρόμο; Γιατί είναι ένα φορομπηχτικό νομοσχέδιο αυτό που έγινε νόμος του κράτους, ένα νομοσχέδιο εξαπάτησης του ελληνικού λαού και της μεσαίας τάξης, όταν προεκλογικά -μόλις έξι μήνες πριν- λέγατε: Θα στηρίξουμε τη μεσαία τάξη, θα μειώσουμε τους φόρους, δεν θα κάνουμε αυτά που έκανε –τάχα- κάποτε ο ΣΥΡΙΖΑ με την υπερφορολόγηση αυτοαπασχολούμενων και ελεύθερων επαγγελματιών. Ήρθατε εξαπατώντας, πήρατε την ψήφο τους και σήμερα έχουμε ένα φορολογικό νόμο - λαιμητόμο ουσιαστικά για τους μικρομεσαίους, με μια προοπτική: οι μισοί από αυτούς να κλείσουν τις δραστηριότητές τους και να βάλουν λουκέτο στις επιχειρήσεις τους.

Τι έχετε κάνει τεσσεράμισι χρόνια στον χώρο της εργασίας; Είστε εσείς η Κυβέρνηση που νομιμοποίησε τις απλήρωτες υπερωρίες, που αύξησε σε δεκατρείς ώρες την απασχόληση από οκτάωρο, που κατήργησε την αιτιολόγηση της απόλυσης των εργαζομένων, που υποβάθμισε το ΣΕΠΕ που στις δικές σας μέρες έχουμε αύξηση των εργατικών δυστυχημάτων. Κανένας έλεγχος για την υγεία και την ασφάλεια των εργαζομένων.

Στις δικές σας μέρες ελαστικοποιήσατε την εργασία και πανηγυρίζετε τάχα γιατί έπεσε ο δείκτης της ανεργίας. Παρ’ ότι άλλα στοιχεία δίνει η ΔΥΠΑ και άλλα στοιχεία δίνει η Ελληνική Στατιστική Υπηρεσία, επαρκείς απαντήσεις δεν έχετε δώσει για την πραγματική απασχόληση στη χώρα, όχι γι’ αυτούς τους δείκτες που παρουσιάζετε σήμερα στον ελληνικό λαό.

Και βέβαια είστε η Κυβέρνηση που εφαρμόζετε στο σύνολο σχεδόν των επιχειρήσεων την εξαήμερη εργασία, την επταήμερη εργασία και ασφαλώς, έχετε κάνει την αγορά εργασίας μια ζούγκλα, ποινικοποιώντας ακόμη και τη συνδικαλιστική δράση και αφήνοντας στην άκρη κάθε πρόθεση από την πλευρά σας, με τις πολιτικές που θα χαράξετε και θα υλοποιήσετε, να αυξηθούν οι συλλογικές διαπραγματεύσεις, σε μια χώρα που βρισκόμαστε στο 24% συλλογικών συμβάσεων, από 80% που επιθυμεί η Ευρωπαϊκή Ένωση να πάνε οι συλλογικές συμβάσεις της χώρας.

Αλλά πώς να συμβεί αυτό, όταν ακόμη και με το φορολογικό νομοσχέδιο διασυνδέσατε το τεκμαρτό με τον μισθό και ενεργοποιείται ουσιαστικά ο κοινωνικός αυτοματισμός; Βάζετε τους ελεύθερους επαγγελματίες απέναντι στους μισθωτούς τους, διότι η φορολόγησή τους θα εξαρτάται από το ύψος του κάθε μισθού του κάθε υπαλλήλου του σε κάθε επιχείρηση και δραστηριότητα ελεύθερου επαγγελματία.

Δεν κάνετε λόγο για αυξήσεις μισθών στον προϋπολογισμό σας. Πέρασαν από εδώ οι Βουλευτές της Νέας Δημοκρατίας και μας μίλησαν για τα 70 ευρώ τάχα που θα πάρουν οι δημόσιοι υπάλληλοι, 42-43 ευρώ καθαρά. Αυτή είναι η αύξηση και η μέριμνα για τον μισθό των δημοσίων υπαλλήλων, όταν έχουμε αύξηση εισοδημάτων από φόρους 950 εκατομμύρια ευρώ για το έτος 2024, παρότι αυξήσατε το αφορολόγητο όριο στα 1.000 ευρώ για κάθε νοικοκυριό;

Τι αύξηση θα δουν λοιπόν οι εργαζόμενοι, οι δημόσιοι υπάλληλοι, οι υπάλληλοι του ιδιωτικού τομέα; Μπορεί να ανταποκριθεί ένα μέσο νοικοκυριό σε αυτήν τη λαίλαπα της φτώχειας και του πληθωρισμού απληστίας που εσείς με τις πολιτικές σας ευνοείτε και ουσιαστικά στηρίζετε;

Έρχεται η Κυβέρνηση, κυρίες και κύριοι, και μιλάει για μια ασφαλιστική μεταρρύθμιση. Ουσιαστικά αυτό που κάνει είναι να τορπιλίζει τον δεύτερο πυλώνα της κοινωνικής ασφάλισης. Μέσα από τα επαγγελματικά ταμεία όπως λειτουργούν σήμερα, εισάγεται ο θεσμός, το δικαίωμα των ομαδικών ασφαλιστηρίων και ανοίγει η πόρτα για τις ιδιωτικές ασφαλιστικές εταιρείες να μπουν σε αυτά τα επαγγελματικά ταμεία -προσέξτε όμως- όχι με τους ίδιους όρους που σήμερα λειτουργούν τα επαγγελματικά ταμεία, αλλά με τους όρους της αγοράς, χωρίς την απαραίτητη εποπτεία και χωρίς αυτό το ελεγκτικό πλαίσιο, αλλά και πλαίσιο ασφάλειας για τις εισφορές εργοδοτών και εργαζομένων.

Μπαίνουν μέσα τα ομαδικά ασφαλιστήρια με ένα πλαίσιο της αγοράς, όπως το έχει βάλει το Υπουργείο Ανάπτυξης. Και όταν ερωτάται ο κύριος Υπουργός Εργασίας για το τι κάνουμε με αυτό, που μέσα στον ίδιο πυλώνα θα έχουμε δύο ασφαλιστήρια, το ομαδικό των ιδιωτικών και ο κουμπαράς ο σημερινός των επαγγελματικών εργοδοτών και εργαζομένων, με τις εισφορές που έχουν καταβάλει να διέπονται από διαφορετικό θεσμικό πλαίσιο, λέει: «Ψηφίστε το νόμο, αλλά θα απευθυνθώ στον αρμόδιο Υπουργό Ανάπτυξης να δούμε τι θα κάνουμε με τα ομαδικά ασφαλιστήρια».

Αυτό λέει ο κύριος Υπουργός και συγχρόνως βάζει και μια φορολογία σε αυτά τα επαγγελματικά ταμεία, ουσιαστικά να μην υπάρχει κίνητρο, να μην υπάρχει ενδιαφέρον από τους ασφαλισμένους και από τα μέρη, τους κοινωνικούς εταίρους, να μπουν στον δεύτερο πυλώνα της ασφάλισης. Θα προτιμήσει ο καθένας να πάει στον τρίτο πυλώνα στις ιδιωτικές ασφαλίσεις και να κάνει τη δουλειά του με τους δικούς του όρους και όχι με τους όρους που του βάζει η πολιτεία και χωρίς κίνητρα.

Ασφαλώς θα απευθυνθεί ο καθένας στον τρίτο πυλώνα της κοινωνικής ασφάλισης, στην ιδιωτική ασφάλιση, όταν έρχεται και αυτή η φορολόγηση στις παροχές, στο εφάπαξ του κάθε ασφαλισμένου, του κάθε συνταξιούχου, όταν ολοκληρώσει τον εργασιακό του βίο και επιθυμεί να εισπράξει το εφάπαξ του.

Τι κάνει με τα αλληλοβοηθητικά ταμεία; Από 1ης Ιανουαρίου του 2025 τα κάνει προαιρετικά. Ουσιαστικά οι γενιές σαραντάρηδων και πενηντάρηδων δεν θα καταφέρουν να έχουν το εισόδημα, το εφάπαξ που προσδοκούσαν τόσα χρόνια ως ασφαλισμένοι στο ταμείο τους, γιατί δεν θα εισέρχονται πόροι στο σύστημα.

Με το πλαίσιο που δημιουργεί δεν θα υπάρχουν εθελοντές, προαιρετικά δηλαδή να μπουν σε αυτό το ταμείο.

Και μιλάω και για το ΤΑΥΦΕ. Εδώ υπάρχουν και ζητήματα αντισυνταγματικότητας. Το 2013 έγινε νομικό πρόσωπο ιδιωτικού δικαίου, αλλά για να μην πάρετε τα χρέη του στην κεντρική κυβέρνηση, τα 400 εκατομμύρια, το αφήσατε απέξω και ενώ αγκομαχώντας οι ασφαλισμένοι του τόσα χρόνια προσπαθούν να εξοφλήσουν αυτό το χρέος, έρχεστε και τους λέτε ότι από 1ης Ιανουαρίου του 2025 το ταμείο σας γίνεται προαιρετικό. Ουσιαστικά σε λίγα χρόνια δεν θα υπάρχει το ταμείο.

Αυτό κάνετε, κύριε Υπουργέ, και δεν το κάνετε τυχαία. Το κάνετε γιατί πρόθεσή σας είναι να διαλύσετε τον δεύτερο πυλώνα κοινωνικής ασφάλισης και να ισχυροποιήσετε τον τρίτο, αυτόν των ιδιωτικών ασφαλιστικών εταιρειών.

Έρχεται η Κυβέρνηση και με κάποιες άλλες ρυθμίσεις επικοινωνιακού χαρακτήρα -και το λέω αυτό γιατί πραγματικά είναι προς τη σωστή κατεύθυνση, αλλά δεν αντιμετωπίζει προβλήματα-, όπως για τη ρύθμιση των οφειλών από τις 20.000 στις 30.000 οι οφειλές των ελευθέρων επαγγελματιών, προκειμένου να μπορέσουν να κάνουν μια ρύθμιση για να πάρουν τη σύνταξή τους.

Πόσοι τελικά θα ενταχθούν σε αυτήν τη ρύθμιση, όταν βάζετε συγκεκριμένες προϋποθέσεις, να έχει συμπληρώσει το εξηκοστό έβδομο έτος της ηλικίας του κάποιος, να έχει συμπληρώσει είκοσι χρόνια ασφάλισης, να έχει στην τράπεζα λιγότερες από 12.000 ευρώ; Πόσοι θα μπορέσουν να κάνουν χρήση αυτής της ρύθμισης;

Εμείς έχουμε προτείνει κούρεμα ενός μέρους του κεφαλαίου και εκατόν είκοσι δόσεις. Είναι η μόνη λύση, προκειμένου να απαλλαγούν από αυτό το βάρος οι ασφαλισμένοι. Και το λέω αυτό γιατί από 1ης Ιανουαρίου του 2024 θα έχουμε και μια αύξηση των ασφαλιστικών εισφορών 4% για κάθε ελεύθερο επαγγελματία, την ίδια ώρα που έχουμε 47 δισεκατομμύρια οφειλές στο ΚΕΑΟ. Πώς βγαίνει λοιπόν αυτή η εξίσωση και πώς λέτε ότι αντιμετωπίζετε το πρόβλημα των οφειλών στα ταμεία και της ρύθμισης, για να μπορέσει κάποιος που έχει κάποια χρόνια ασφάλισης να πάρει κάποια στιγμή έστω τη σύνταξή του;

Τι κάνετε ουσιαστικά και με αυτήν τη ρύθμιση; Γνωρίζετε ότι όσοι θα εντάσσονται για τα πρώτα χρόνια θα χάνουν το 60% της σύνταξής τους. Με τι θα μπορέσει να ζήσει ένας συνταξιούχος; Μια κοροϊδία δηλαδή. Σε άλλες διατάξεις που αφορούν κάποιους λίγους και ισχυρούς είστε γαλαντόμοι, ενώ εδώ πολύ φειδωλοί. Να δούμε πόσοι τελικά θα ικανοποιηθούν από αυτήν τη ρύθμιση.

Μια ακόμη ρύθμιση έρχεται που αφορά τους ασφαλισμένους συνταξιούχους πλέον που επιθυμούν να έχουν μια απασχόληση μετά το εξηκοστό έβδομο έτος της ηλικίας. Κάνετε άρση της παρακράτησης του 30% της σύνταξης και βάζετε έναν φόρο 10% επί του εισοδήματος, ακόμη και αν πραγματικά υπάρχει αυτή η ανάγκη που έχει δημιουργήσει η δική σας Κυβέρνηση στον κάθε συνταξιούχο να εργάζεται.

Εμείς λέμε ότι οι πολιτικές της Κυβέρνησής σας πρέπει να αλλάξουν. Αν αυξηθούν οι συντάξεις, δεν χρειάζεται κανένας να απασχοληθεί μετά το εξηκοστό έβδομο έτος της ηλικίας του. Αν έχει ένα ικανοποιητικό εισόδημα το νοικοκυριό, κανένας στα εβδομήντα του, στα εβδομήντα δύο του δεν θα πάει να βρει μια απασχόληση. Και εδώ βέβαια ανοίγετε την κερκόπορτα. Ο κ. Τσακλόγλου μας είπε και μας προϊδέασε και για αύξηση των ορίων ηλικίας.

Αλήθεια, στα εβδομήντα με εβδομήντα δύο έτη ο κάθε ένας συνταξιούχος σήμερα θα μπορεί να συνεχίζει να απασχολείται; Εμείς ως πολιτεία προστατεύουμε την υγεία και την ασφάλειά του σε αυτή την ηλικία, όταν τον αναγκάζουμε να απασχοληθεί σε αυτή την ηλικία; Τι γίνεται και με τη νέα γενιά; Με την ανεργία των νέων που παραμένει; Πανηγυρίζετε γιατί έπεσε η ανεργία κάτω από το 10%. Η ανεργία των νέων, όμως, παραμένει πάνω από το 12%, με τους δικούς σας δείκτες και με τον δικό σας τρόπο υπολογισμού. Τι κάνουμε για αυτά τα παιδιά;

Υπάρχουν πολλά ζητήματα. Εμείς δεν παραγνωρίζουμε ότι έχετε δημιουργήσει μια τέτοια κατάσταση, που πραγματικά και ο συνταξιούχος έχει ανάγκη σήμερα να απασχοληθεί, αλλά είναι οι δικές σας πολιτικές που τον οδήγησαν εκεί. Αντί να καταβάλετε τη δέκατη τρίτη σύνταξη στον συνταξιούχο, που περικόψατε ενώ την είχατε ψηφίσει, αντί να τους δώσετε τα αναδρομικά που τους οφείλετε, αντί να δώσετε πραγματικές αυξήσεις και όχι το 3% που προβλέπεται από το 2024, τον οδηγείται στα εξήντα επτά του, στα εβδομήντα του, στα εβδομήντα δύο του να βρει δεύτερη απασχόληση.

Κύριε Πρόεδρε, κυρίες και κύριοι, ολοκληρώνω κάνοντας λόγο και για το τρίτο μέρος του νομοσχεδίου που αφορά τις σχολές μαθητείας της ΔΥΠΑ. Εκεί, πραγματικά, αντί να κάνετε προσλήψεις -αυτή τη στιγμή από τις επτακόσιες τριάντα οκτώ κενές οργανικές θέσεις μόνο οι τετρακόσιες πληρούνται-, μιλάτε για το 2024 για τριάντα πέντε περίπου θέσεις. Σταγόνα στον ωκεανό, δηλαδή. Όμως και αυτές, όπως είπα νωρίτερα, επιχειρείτε να τις καλύψετε χωρίς μια αξιοκρατική διαδικασία, χωρίς μια διαδικασία που να σέβεται τόσους εργαζόμενους, τόσα χρόνια στον χώρο της εκπαίδευσης του ΟΑΕΔ. Άλλοι απασχολούνται δεκαπέντε και είκοσι χρόνια και δεν τους λαμβάνετε υπ’ όψιν σας, με το πλαίσιο που βάζετε για την αξιολόγηση και την πρόσληψή τους. Αυτό που σας ενδιαφέρει είναι να ανοίξετε ακόμα μία πόρτα πελατειακής σχέσης με ένα κοινό, με ένα ακροατήριο δικό σας, προκειμένου κάποιοι να μπουν από το «παράθυρο».

Μία ρύθμιση, επίσης, που θεωρούμε ότι είναι απαράδεκτη και περιμένουμε να δούμε και την υπουργική απόφαση αργότερα, πώς θα διαμορφωθεί το πλαίσιο, είναι αυτή για τον ενεργό και μη ενεργό ΑΜΚΑ και τον αποκλεισμό πολλών ανθρώπων που έχουν ανάγκη περίθαλψης. Τι θα κάνετε για αυτούς; Πότε θα χάνει το ΑΜΚΑ του κάποιος; Ποιος θα το αξιολογεί αυτό; Θα βρεθούν πάλι άνθρωποι να μην έχουν περίθαλψη, να μην έχουν ιατροφαρμακευτική κάλυψη.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΓΕΩΡΓΙΟΣ ΓΑΒΡΗΛΟΣ:** Συνεχίζετε στις πολιτικές που είχατε κάποια στιγμή και επί μνημονίων και αργότερα διατηρήσει και φαίνεται ότι τις επαναφέρετε, ενώ είμαστε έξω από τα μνημόνια.

Κυρίες και κύριοι συνάδελφοι, συζητάμε για ένα νομοσχέδιο που πραγματικά δεν λύνει τα μεγάλα προβλήματα ούτε των ασφαλισμένων ούτε των συνταξιούχων. Σε καμμία περίπτωση δεν είναι μεταρρύθμιση, δεν είναι τομή.

Θα περιμένουμε από την Κυβέρνηση τον επόμενο χρόνο, να δούμε αν πραγματικά θα τολμήσει να φέρει κάποιες αλλαγές. Επικαλείστε συνέχεια και συνέχεια και η εισηγήτρια σήμερα της Νέας Δημοκρατίας τον νόμο Κατρούγκαλου. Εδώ είστε τεσσεράμισι χρόνια. Υπάρχουν ζητήματα επί αυτού του νόμου; Φέρτε, λοιπόν, ένα νομοσχέδιο αν θέλετε και χαρακτηρίστε το μεταρρύθμιση, χαρακτηρίστε το τομή, αλλά και να αντιμετωπίζει προβλήματα, που ασφαλώς τα χρόνια των μνημονίων με κάποιες πολιτικές επιλογές που ακολουθήθηκαν δημιουργήθηκαν στον κόσμο της ασφάλισης, στον κόσμο των συνταξιούχων, αλλά και που θα δίνει και το δικό σας στίγμα. Όχι μόνο αυτό το στίγμα, που από την πρώτη μέρα διακυβέρνησης δείχνετε, δηλαδή τη στήριξη των μεγάλων ιδιωτικών συμφερόντων και κάποιων ισχυρών φίλων σας. Φέρτε ένα νομοσχέδιο που πραγματικά θα είναι μεταρρύθμιση και θα αντιμετωπίζει τα προβλήματα της ελληνικής κοινωνίας.

**ΠΡΟΕΔΡΕΥΩΝ (Ιωάννης Πλακιωτάκης):** Κλείστε, παρακαλώ.

**ΓΕΩΡΓΙΟΣ ΓΑΒΡΗΛΟΣ:** Κυρίες και κύριοι συνάδελφοι, κλείνω λέγοντας ότι ο ΣΥΡΙΖΑ - Προοδευτική Συμμαχία θα καταθέσει πρόταση ονομαστικής ψηφοφορίας για την τροπολογία την οποία, στο παρά ένα του νομοσχεδίου που συζητάμε, φέρατε ενώπιον των επιτροπών και ενώπιον της Βουλής.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, να κλείσει ο κατάλογος της ηλεκτρονικής εγγραφής.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο εκπαιδευτικοί συνοδοί από το 4ο Δημοτικό Σχολείο Ιλίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το ΠΑΣΟΚ κ. Γεώργιο Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, αν βάζαμε έναν τίτλο στο νομοσχέδιο του Υπουργείου Εργασίας, το οποίο εισάγετε σήμερα για συζήτηση, ο πιο κατάλληλος, έχω την άποψη, θα ήταν «απορρύθμιση του δεύτερου πυλώνα κοινωνικής ασφάλισης υπό τον μανδύα μεταρρύθμισης των επαγγελματικών ταμείων». Αν είναι κάτι άλλο σαν τίτλο, να μας το πείτε, γιατί τα εκατόν έντεκα άρθρα με πολύ άγχος δεν λένε τίποτε άλλο εκτός από αυτό. Πλήρης απορρύθμιση. Είναι εκατόν έντεκα άρθρα από τα εκατόν ογδόντα οκτώ του νομοσχεδίου, που αλλοιώνουν ευθέως τον δεύτερο πυλώνα της ασφάλισης στη χώρα μας, κυρίες και κύριοι συνάδελφοι.

Η Κυβέρνηση, η οποία είπαμε και στις επιτροπές, στερείται ικανότητας κοινωνικού διαλόγου, καθώς σχεδιάζει, διαβουλεύεται και νομοθετεί για τον εαυτό της, αποφάσισε ότι ο δεύτερος και ο τρίτος πυλώνας κοινωνικής ασφάλισης δεν έχουν καμμία διαφορά. Αυτό αποφάσισε.

Είναι χαρακτηριστική η τοποθέτηση του κυρίου Υπουργού στην Επιτροπή Κοινωνικών Υποθέσεων την προηγούμενη εβδομάδα και θα την αναγνώσω: «Εμείς ως κράτος για ποιον λόγο μας ενδιαφέρει αν, τελικά, η αποταμίευση θα μαζευτεί στα Ταμεία Επαγγελματικής Ασφάλισης, αντί σε ομαδικό ασφαλιστήριο συμβόλαιο; Εμείς τι θέλουμε να πετύχουμε με το μέτρο; Να έχουμε συμπλήρωμα σύνταξης ή εφάπαξ σε μεγάλη έκταση στους συνταξιούχους μας, όταν φτάσουν να πάρουν σύνταξη. Αυτό δεν θέλουμε να κάνουμε ως κράτος; Αυτό δεν είναι το συμφέρον όλων μας; Μας ενδιαφέρει αν θα πληρώσουν τα Ταμεία Επαγγελματικής Ασφάλισης ή η τάδε ασφαλιστική εταιρεία; Αυτό είναι που μας καίει;». Αυτό είναι που είπα εγώ, λοιπόν. Πλήρης απορρύθμιση. Να το, πλήρης απορρύθμιση.

Γι’ αυτό και με το παρόν νομοσχέδιο όχι μόνο δεν προσφέρονται κίνητρα συμμετοχής στον θεσμό της συμπληρωματικής συνταξιοδοτικής αποταμίευσης από πλευράς των κοινωνικών εταίρων -και αναφέρομαι στους εργοδότες και στους εργαζόμενους-, αλλά αντίθετα ενταφιάζεται η ισχνή ούτως ή άλλως θεσμική αποταμίευση στην Ελλάδα, καθηλώνοντας τη χώρα μας στον τομέα αυτό μόνιμα στην τελευταία θέση, τόσο πανευρωπαϊκά όσο και μεταξύ των χωρών-μελών του Οργανισμού Οικονομικής Συνεργασίας και Ανάπτυξης.

Κυρίες και κύριοι συνάδελφοι, εμείς ως ΠΑΣΟΚ που θεσμοθετήσαμε τα Ταμεία Επαγγελματικής Ασφάλισης με τον ν.3029/2002 με Υπουργό τον κ. Ρέππα, αναμέναμε από την Κυβέρνηση αυτή να προβεί σε ένα βήμα στην κατεύθυνση ενίσχυσης και ανάπτυξης του δεύτερου πυλώνα της ασφάλισης. Αντί αυτού, όμως, η ηγεσία του Υπουργείου τι ισχυρίζεται; Ισχυρίζεται ότι τα Ταμεία Επαγγελματικής Ασφάλισης ενώ λειτουργούν εδώ και είκοσι χρόνια με ευνοϊκό καθεστώς φορολόγησης, δεν αναπτύχθηκαν. Να ξεκαθαρίσουν κάποια στιγμή, λοιπόν, γιατί δεν αναπτύχθηκε στην Ελλάδα ο θεσμός των επαγγελματικών ταμείων. Διότι τώρα η Κυβέρνηση προφανέστατα και με αυτό που λέει επιχειρεί να αποπροσανατολίσει.

Ο βασικός λόγος, κυρίες και κύριοι συνάδελφοι, και δεν υπάρχει θέμα αμφισβήτησης, γιατί είναι γνωστό σε όλους, είναι ότι το επίπεδο των συνολικών συντάξιμων παροχών από τον πρώτο πυλώνα ασφάλισης ήταν κατά κανόνα γενναιόδωρο σε σχέση με το εισόδημα από την εργασία. Ως εκ τούτου, απουσίαζε εκ των πραγμάτων το κίνητρο στην αγορά εργασίας για συμπληρωματικές παροχές μέσω της επαγγελματικής ασφάλισης. Άλλωστε αυτό έχει παρατηρηθεί και σε χώρες όπου ακολουθείται το πρότυπο κοινωνικής ασφάλισης τύπου Bismarck, όπως και στη χώρα μας ότι οι συμπληρωματικές επαγγελματικές συντάξεις τείνουν να υστερούν, δεδομένου ότι η αναπλήρωση που επιτυγχάνεται ήδη από το βασικό σύστημα ασφάλισης κρίνεται ικανοποιητική.

Όμως, για τη χώρα μας υπάρχει και ένας άλλος λόγος. Στην Ελλάδα όπου υπήρξε ανάγκη για επιπλέον ασφάλιση, αυτή πώς επιχειρήθηκε να καλυφθεί; Όχι μέσω του δεύτερου πυλώνα, δηλαδή επαγγελματική ασφάλιση, ούτε μέσω του τρίτου πυλώνα, δηλαδή ιδιωτική ασφάλιση, αλλά μέσω αυτού που στη βιβλιογραφία -και επισημαίνω, στη βιβλιογραφία- αποκαλείται τέταρτος πυλώνας ασφάλισης. Παραδείγματος χάριν, ιδιοκατοίκηση. Η απορρύθμιση του δεύτερου πυλώνα ασφάλισης προκύπτει από τις ίδιες διατάξεις του νομοσχεδίου, καθώς τι γίνεται; Εισάγει για πρώτη φορά τη δυνατότητα σε ασφαλιστικές ιδιωτικές επιχειρήσεις να συμμετέχουν στην επαγγελματική. Ακόμα και αυτές, όμως, τις επιχειρήσεις τις χωρίζει σε δύο κατηγορίες, προνομιούχες και μη προνομιούχες.

Οι λίγες προνομιούχες, οι πολυεθνικές ασφαλιστικές εταιρείες ζωής, μπορούν να δραστηριοποιηθούν στην κοινωνική ασφάλιση μέσω των ομαδικών συνταξιοδοτικών τους συμβολαίων.

Από την άλλη, οι ελληνικές ασφαλιστικές εταιρείες, αυτές που δεν δραστηριοποιούνται στις ζημιές, μπορούν να δραστηριοποιηθούν στην επαγγελματική ασφάλιση μόνο μέσω ίδρυσης των πολυεργοδοτικών ταμείων επαγγελματικής ασφάλισης, στα οποία υποβάλλονται όμως βαρύτατες θεσμικές υποχρεώσεις.

Τι άλλο κάνει η Κυβέρνηση; Δημιουργεί, επίσης, δύο ρυθμιστικά πλαίσια, ένα κανονικό, που υπαγορεύεται από τις κοινοτικές Οδηγίες και το οποίο επιβάλλεται στα ταμεία επαγγελματικής ασφάλισης και ένα χαλαρό, light, -ας μου επιτραπεί η έκφραση- το οποίο παρακάμπτει τις κοινοτικές οδηγίες και χαρίζεται στους εργοδότες που επιλέγουν τα ομαδικά ασφαλιστήρια.

Αυτό που λέω τώρα, κυρίες και κύριοι συνάδελφοι, το παραδέχθηκε και ο κύριος Υπουργός, αφού δήλωσε στην επιτροπή ότι εντός του πρώτου -ακούστε- εξαμήνου του 2024 θα έρθει νέα νομοθετική πρωτοβουλία στο εργατικό δίκαιο, προκειμένου να επιβάλλονται οι ίδιες υποχρεώσεις με εκείνες των ταμείων επαγγελματικής ασφάλισης και στα ομαδικά συνταξιοδοτικά συμβόλαια των ασφαλιστικών επιχειρήσεων. Ξεκάθαρα και φανερά.

Και ερωτώ: Γιατί, τόση βιασύνη από την Κυβέρνηση, λοιπόν, αφού θέλει να φέρει πάλι τροπολογία στον ίδιο νόμο τώρα; Μας συνηθίζει, βέβαια, η Κυβέρνηση κάθε μήνα να φέρει τροπολογία του προηγούμενου νομοθετήματος. Έτσι έχει μάθει το επιτελικό κράτος να λειτουργεί.

Όμως, λέω τώρα γιατί τόση βιασύνη για την τρέχουσα νομοθέτηση, όταν αντιλαμβάνεστε, κυρίες και κύριοι συνάδελφοι, ότι δημιουργείτε δύο άνισα καθεστώτα -επιμένω και λέω, δύο άνισα καθεστώτα- σε συνδυασμό με την εξομοίωση της φορολογίας μεταξύ ταμείων επαγγελματικής ασφάλισης και των ομαδικών ασφαλιστηρίων. Δηλαδή, το νομοσχέδιο κλείνει το μάτι στα ομαδικά ασφαλιστικά, ναι ή όχι; Όχι μόνο το κλείνει, αλλά προκλητικά προχωράει στο κλείσιμο.

Και ξέρετε ακριβώς ότι για την αποφυγή τέτοιων καταστάσεων στην Ευρώπη, πρώτα διασφαλίζεται η εξομοίωση των υποχρεώσεων για κάθε όχημα επαγγελματικής ασφάλισης υπέρ προστασίας των δικαιωμάτων των εργαζόμενων και μετά γίνεται η εξομοίωση και η φορολογική μεταχείριση. Εδώ έχουμε τα αντίθετα. Έχουμε και εδώ πρωτοτυπίες.

Σύμφωνα με τον κύριο Υφυπουργό, τον κ. Τσακλόγλου, η αντίστοιχη φορολόγηση με αυτή των ταμείων επαγγελματικής ασφάλισης δεν αποτελεί υποχώρηση στις ιδιωτικές ασφαλιστικές, αλλά εναρμονίζεται με την ευρωπαϊκή πρακτική.

Εμείς ρωτήσαμε και στις επιτροπές επανειλημμένως για ποια ευρωπαϊκή πρακτική μιλάει η Κυβέρνηση, ποιας ευρωπαϊκής χώρας πρακτική και ποια χώρα αποτέλεσε για την Κυβέρνηση το πρότυπο για να εισαχθεί προς συζήτηση αυτό το νομοσχέδιο. Το είπαμε στις επιτροπές. Μέχρι τώρα απάντηση δεν πήραμε. Μακάρι να πάρουμε απάντηση, να δούμε πώς είμαστε.

Επιπλέον, όμως, με την κατάργηση της υποχρεωτικότητας των αλληλοβοηθητικών ταμείων, ταμείων που συστάθηκαν είτε με συλλογικές συμβάσεις είτε στηρίζονται σε συλλογικές συμφωνίες των εργαζόμενων και των εργοδοτών, οδηγούνται στο κλείσιμο υγιή ταμεία, όπως παραδείγματος χάριν, το Ταμείο Αλληλοβοήθειας Υπαλλήλων Φαρμακευτικών Εργασιών, με καταστροφικές συνέπειες για το εφάπαξ χιλιάδων εργαζόμενων και για το φάρμακο.

Κύριοι Υπουργοί, ως προς τούτο, θα ήθελα να δείτε και την Έκθεση της Επιστημονικής Υπηρεσίας της Βουλής, όπου εκεί η ίδια η Επιστημονική Υπηρεσία έχει πλείστα ερωτηματικά και καλό είναι να απαντήσετε στη Βουλή τι λέτε και τι θέση παίρνετε όσον αφορά αυτές τις αιτιάσεις της Επιστημονικής Υπηρεσίας.

Τέλος, σχετικά με τη φορολόγηση του εφάπαξ τα οποία χορηγούν τα ταμεία επαγγελματικής ασφάλισης, ρωτάμε ευθέως: Μήπως τη χρησιμοποιείτε ως προπομπό για τη φορολόγηση του εφάπαξ που χορηγούν τα ταμεία πρόνοιας και του πρώτου πυλώνα, στο όνομα της δήθεν ίσης αντιμετώπισης; Λέω μήπως γίνεται για αυτό;

Όπως ξέρετε, η αντίθεσή μας είναι ξεκάθαρη, αλλά είναι και αξιακή σε σχέση με αυτό το νομοσχέδιο. Εμείς θεωρούμε ότι πρέπει να υπάρχει σαφής διαχωρισμός μεταξύ δεύτερου και τρίτου πυλώνα κοινωνικής ασφάλισης, γιατί είναι άλλος ο στόχος των επαγγελματικών ταμείων που έχουν κοινωνικό, επαγγελματικό και συλλογικό χαρακτήρα, που βασίζεται σε μακροχρόνιες δεσμεύσεις μεταξύ εργοδοτών και εργαζόμενων και άλλος μιας ιδιωτικής επιχείρησης που παρέχει ένα ομαδικό ασφαλιστήριο.

Η Κυβέρνηση προωθεί τη διάλυση του δεύτερου πυλώνα, τον μετατρέπει σε βορά των γνωστών πολυεθνικών εταιρειών, γιατί είναι συμφέροντα τα οποία και εξυπηρετεί. Διότι για την Κυβέρνηση, οι συλλογικές συμβάσεις, όπως και οι συλλογικές διαπραγματεύσεις δημιουργούν ένα ισχυρό κλίμα αλληλεγγύης και για αυτόν τον λόγο, προφανέστατα, δεν είναι και επιθυμητές. Διότι μάλλον τις αντιλαμβάνεται ως σοβαρό ανταγωνιστικό μειονέκτημα στην παγκόσμια αγορά.

Με το υπό συζήτηση νομοσχέδιο, κυρίες και κύριοι συνάδελφοι, η Κυβέρνηση κάνει και κάτι άλλο: Εφαρμόζει τη φιλοσοφία της περί νομιμοποίησης του πελατειακού κράτους με διαδικαστικές ψευδοεγγυήσεις και στην περίπτωση του συστήματος διορισμού των εκπαιδευτικών στις σχολές ΕΠΑΣ της ΔΥΠΑ, πρώην ΟΑΕΔ. Εδραιώνεται πλέον ο κανόνας της μειοψηφικής παρουσίας του ΑΣΕΠ σε όλες τις επιτροπές, με τελικό αποτέλεσμα την επιλογή τίνος; Προφανέστατα, των «ημετέρων».

Η πέμπτη στη σειρά αναμόρφωση - μεταρρύθμιση ή εξορθολογισμός της ασφαλιστικής νομοθεσίας των Κυβερνήσεων Μητσοτάκη Ι και ΙΙ -είναι η ΙΙ τώρα- μαρτυρά ότι δεν υπάρχει, κυρίες και κύριοι συνάδελφοι, καμιά διάθεση επίλυσης των μεγάλων προβλημάτων της κοινωνικής ασφάλισης. Διότι μπορεί αρκετές από τις διατάξεις, όπως για παράδειγμα, απασχόληση συνταξιούχων, διεύρυνση της δυνατότητας χορήγησης της σύνταξης σε οφειλέτες, η νέα διαδικασία για απονομή επικουρικών, το επίδομα μητρότητας να κινούνται σε μια θετική κατεύθυνση, πολύ περισσότερο όμως, εφόσον υπάρξουν οι αναγκαίες βελτιώσεις, τις οποίες έχουμε επισημάνει στις επιτροπές και παρακαλούμε και θα θέλαμε και ευελπιστούμε να ακούσουμε μια άποψη και μια πρόταση από την πλευρά της Κυβέρνησης.

Μάλιστα, να αναφέρω ότι σε αυτές τις προτάσεις της Κυβέρνησης για αυτά τα ζητήματα ενσωματώνονται αυτούσιες σχεδόν δικές μας προτάσεις, τις οποίες η Κυβέρνηση τις βαφτίζει μέτρο με κοινωνικό πρόσημο τώρα, ενώ όταν εμείς τις είχαμε εισάγει και τις καταθέταμε ως τροπολογίες, τις αγνοούσε και τότε μιλούσε με τον γνωστό τρόπο, ως λεφτόδενδρα. Ήταν τροπολογίες τις οποίες απέρριπτε σιωπηρά η Κυβέρνηση. Δεν τολμούσε καν να πάρει θέση.

Ωστόσο, με αυτή τη νομοθετική πρωτοβουλία δεν επιλύονται τα μεγάλα προβλήματα της κοινωνικής ασφάλισης, προβλήματα και στρεβλώσεις, κυρίες και κύριοι συνάδελφοι, που επήλθαν με τους μνημονιακούς νόμους, ιδιαίτερα και με τον τελευταίο νόμο της κυβέρνησης ΣΥΡΙΖΑ - ΑΝΕΛ, τον ν.4387/2016.

Συγκεκριμένα, αναφέρω: Πρώτον, απουσιάζει η αναγκαία ρύθμιση για τη διασφάλιση ενός ελάχιστου εισοδήματος, με τη θεσμοθέτηση ενός νέου ΕΚΑΣ. Το ΠΑΣΟΚ, ως Κυβέρνηση, την περίοδο 2009-2012, την περίοδο της μεγάλης καταιγίδας, παρά τις έντονες πιέσεις της τρόικας, όχι μόνο διατήρησε το ΕΚΑΣ, αλλά το διεύρυνε σε εξήντα χιλιάδες επιπλέον συνταξιούχους. Και αυτό, γιατί; Διότι πίστευε το ΠΑΣΟΚ και πιστεύουμε ακόμα ότι η διασφάλιση ενός ελάχιστου εγγυημένου εισοδήματος για τα άτομα της τρίτης ηλικίας και τους συνταξιούχους λόγω αναπηρίας ή θανάτου αποτελεί θεμελιώδη υποχρέωση της πολιτείας. Διότι έτσι, επίσης, ενισχύεται το κοινωνικό κράτος και μειώνεται ο κίνδυνος της φτώχειας και του κοινωνικού αποκλεισμού και όχι, βεβαίως, με τα διάφορα εφάπαξ και επιδόματα των 100 και 200 ευρώ.

Θα αναφερθώ και θα υπενθυμίσω για τα 200 ευρώ και τα επιδόματα αυτά, ότι ο νυν Πρωθυπουργός τότε τι έλεγε; Ότι δεν είναι λογική και διαδικασία η επιδοματική πολιτική του ΣΥΡΙΖΑ. Τώρα, όμως, η Κυβέρνηση με τον τρόπο που πολιτεύεται, δυστυχώς, το έχει τερματίσει.

Δεύτερο θέμα: Απουσιάζει από τη νομοθεσία η ρύθμιση για την αναλογική σύνταξη και επιμένουμε για την αναλογική σύνταξη, που είχε θεσμοθετήσει το ΠΑΣΟΚ το 2010 και την οποίο κατάργησε η συγκυβέρνηση ΣΥΡΙΖΑ - ΑΝΕΛ για όσους είχαν καταβάλει εισφορές, αλλά δεν συμπλήρωναν τις ελάχιστες προϋποθέσεις για τη συνταξιοδότησή τους.

Τρίτον, απουσιάζει η αναγκαία ρύθμιση για τους συνταξιούχους του ΟΓΑ. Από το ίδιο δικαίωμα αποκαθίστανται και οι συνταξιούχοι χηρείας.

Τέταρτον, δεν δίνεται λύση στο τεράστιο θέμα που έχει ανακύψει για απασχολούμενους σε φορείς της κεντρικής κυβέρνησης, μη συνταξιούχους, που με πρόσφατη εγκύκλιο του Ελεγκτικού Συνεδρίου ενημερώθηκαν ότι από τη συνταξιοδότησή τους και μετά θα έπρεπε να αμείβονται με αποδοχές εισαγωγικού βαθμού, χωρίς ωριμάνσεις. Και έτσι, αυτοί οι άνθρωποι οι οποίοι δουλεύουν καλούνται τώρα να κάνουν τι; Να επιστρέψουν μεγάλα ποσά αποδοχών που, κατά το Ελεγκτικό Συνέδριο, έχουν λάβει αχρεωστήτως.

Εδώ πρέπει να γίνει μια ρύθμιση, γιατί τόσα χρόνια ίσχυε και δεν υπήρχε καμία άλλη απόφαση από πλευράς της πολιτείας.

Πέμπτον, απουσιάζει η ρύθμιση ένταξης των υγειονομικών στα βαρέα και ανθυγιεινά επαγγέλματα. Και αυτό, παρά το γεγονός ότι η θετική εισήγηση της Επιτροπής Μπεχράκη, που σύστησε η ίδια η Κυβέρνηση, βρίσκεται από το 2020 στα συρτάρια του Υπουργείου.

Έκτον, απουσιάζει η αναγκαία ρύθμιση για μείωση της εισφοράς αλληλεγγύης συνταξιούχων και των εισφορών υπέρ ΕΟΠΥΥ.

Κύριοι Υπουργοί, ως ΠΑΣΟΚ ξέρετε, το βλέπετε ότι ασκούμε μια αντιπολίτευση εποικοδομητική, με προτάσεις για άρση αδικιών σε βάρος των εργαζομένων και συνταξιούχων, αλλά και τη διεύρυνση προστασίας των ευάλωτων κοινωνικών ομάδων. Καταθέσαμε και αναφέρουμε τις εξής τροπολογίες:

Πρώτον, αναπροσαρμογή των οικονομικών ενισχύσεων και επιδομάτων του ΟΠΕΚΑ σε άτομα με αναπηρία, αντίστοιχα με την ετήσια αύξηση των κύριων συντάξεων.

Δεύτερον, συνταξιοδότηση χωρίς όριο ηλικίας με τη συμπλήρωση σαράντα ετών υποχρεωτικής ασφάλισης, χωρίς να χρησιμοποιηθεί πλασματικός χρόνος ούτε χρόνια ασφάλισης που υπολογίζονται με προσαύξηση, δηλαδή, διπλά χρόνια.

Τρίτον, κατάργηση εισφοράς υπέρ ΕΟΠΥΥ στις επικουρικές συντάξεις, σταδιακή μείωση εισφοράς υπέρ ΕΟΠΥΥ από τα 6% στα 4%.

Τέταρτον, ένταξη στον πίνακα βαρέων και ανθυγιεινών επαγγελμάτων όπως προβλεπόταν από τον ν.3863/2010 στο προσωπικό του Εθνικού Συστήματος Υγείας, του Εθνικού Συστήματος Κοινωνικής Φροντίδας και εν γένει των ανθρώπων της πρώτης γραμμής για την αντιμετώπιση της πανδημίας του κορωνοϊού, των εργαζομένων στους δήμους και των ένστολων και εργαζομένων στα μέσα μαζικής μεταφοράς, ως έμπρακτη αναγνώριση του έργου τους και της προσφοράς τους.

Κύριοι Υπουργοί, σε αυτές τις τροπολογίες ας σπάσει η παράδοση, να μην ακολουθηθεί η πεπατημένη της Κυβέρνησης και να έχουμε συγκεκριμένες απαντήσεις για τα θέματά τους.

Κλείνοντας, κύριε Πρόεδρε, κυρίες και κύριοι συνάδελφοι, επειδή προκλήθηκε και τόσος ντόρος -έφτασε μάλιστα σε επίπεδο πρώην Πρωθυπουργού- αντιρρήσεων για την τροπολογία την οποία κατέθεσε η Κυβέρνηση για τη νομιμοποίηση των μεταναστών, ξέρετε η πρωτοβουλία αυτή την ώρα που υπάρχει έντονη διαρροή νόμιμου αλλά και μη νόμιμου μεταναστευτικού πληθυσμού από την Ελλάδα σε άλλες ευρωπαϊκές χώρες, αυξάνοντας έτσι και την πίεση στην ελληνική αγορά εργασίας, που πάσχει από χέρια ιδίως στην αγροτική παραγωγή, τι θυμίζει; Θα υπενθυμίσω την έκφραση που ακούστηκε σε μια ελληνική ταινία: «Στάσου μύγδαλα» λέει ο αείμνηστος Γιάννης Βόγλης στην Άνν Λόνμπεργκ. Τι σημαίνει σήμερα; «Στάσου, άδεια διαμονής». Αυτό σημαίνει σήμερα. «Στάσου, άδεια διαμονής». Γιατί; Η τροπολογία αν μη τι άλλο -η οποία σημειωτέον προβαίνει θετικά σε ζητήματα αλλά, όμως, όχι οριστικά και δεν λύνονται θέματα - μαρτυρά και αποκαλύπτει την τετραετή αναποτελεσματικότητα της Κυβέρνησης για την αντιμετώπιση του μεταναστευτικού και των αναγκών της αγοράς εργασίας, για πρόσθετο εργατικό δυναμικό που είναι αναγκαίο και μείζον και για το οποίο ακολούθησε η Κυβέρνηση μια αποτυχημένη πολιτική της προηγούμενης κυβέρνησης.

Δεύτερον, κατατίθεται πώς, κύριοι Υπουργοί; Υπό την πίεση των ελλείψεων σε νόμιμο εργατικό δυναμικό που υπάρχουν σε διάφορους κλάδους της οικονομίας, σε συνδυασμό με την απουσία εκτεταμένου προγράμματος νομιμοποίησης, αφού το αντίστοιχο τελευταίο πρόγραμμα υλοποιήθηκε από το 2006.

Τρίτον, και είναι πολύ σημαντικό αυτό το οποίο θα σας αναφέρω, ενέχει περισσότερους κινδύνους στην εφαρμογή της, από τις λύσεις που θα δώσει. Πιστεύω ότι ξέρετε, κύριε Υπουργοί και κύριοι Υφυπουργοί, ότι αποκεντρωμένες διοικήσεις ουσιαστικά δεν υπάρχουν ή αν υπάρχουν, υπάρχουν μόνο στα χαρτιά, δεν έχουν προσωπικό, δεν μπορούν να αντιμετωπίσουν την πραγματικότητα. Το πεδίο που ασχολούνται και οφείλουν να υλοποιήσουν δεν έχουν τη δυνατότητα να το υλοποιήσουν. Άρα πώς θα μπορέσουν αυτές οι υπηρεσίες, αφού δεν υπάρχουν στην ουσία, να εφαρμόσουν και να δώσουν λύσεις σε αυτή την τροπολογία;

Στις αποκεντρωμένες διοικήσεις ξέρετε πόσες είναι πανελλαδικά τα εκκρεμή αιτήματα των νόμιμων μεταναστών; Περίπου διακόσια πενήντα χιλιάδες, τα οποία περιμένουν να λυθούν. Μεγάλες οι καθυστερήσεις και αδυναμία υλοποίησης προγραμμάτων. Με τις αιτήσεις, λοιπόν, που θα υποβληθούν υπάρχει μείζων κίνδυνος πάλι ολικής κατάρρευσης αυτών των υπηρεσιών. Τουλάχιστον ας ενισχυθούν, μήπως βρεθεί μία λύση.

Τέταρτον, για το θέμα της τροπολογίας. Αποδεικνύεται ότι η αυστηροποίηση των διατάξεων για τη μετανάστευση, του νέου Κώδικα Μετανάστευσης που η Κυβέρνηση νομοθέτησε και δημοσιεύτηκε στην Εφημερίδα της Κυβέρνησης Πρωταπριλιά του 2023, τώρα μετατρέπεται –τώρα- η εφαρμογή πότε; Τέσσερις μήνες. Αυτό, όμως, δεν συνάδει νομίζω με τις ανάγκες της εποχής.

Κυρίες και κύριοι συνάδελφοι, οι πρωτοβουλίες γενικότερα της Κυβέρνησης στην πραγματικότητα είναι αποσπασματικές και βεβαίως δεν μπορεί επειδή τις αποκαλούν μεταρρυθμιστικές, να τις υιοθετούμε ότι είναι εκσυγχρονιστικές και μεταρρυθμιστικές. Είναι αναχρονιστικές, έχουν επικοινωνιακές στοχεύσεις και δεν αντιμετωπίζουν τα προβλήματα της ελληνικής κοινωνίας και της οικονομίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται το γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεννέα μαθήτριες και μαθητές και δύο εκπαιδευτικοί συνοδοί από το 8ο Δημοτικό Σχολείο Αγίου Δημητρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Χρήστο Κατσώτη.

Παρακαλώ, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Να ξεκινήσω και εγώ από την τροπολογία του Υπουργείου Μετανάστευσης. Καμμία αυταπάτη δεν έχουμε, κυρίες και κύριοι, ότι η Κυβέρνηση φέρνει την τροπολογία για να προστατέψει αυτούς τους ανθρώπους. Από το κείμενο που έχετε μπροστά σας, επιβεβαιώνεται ότι βασική επιδίωξη είναι να εξυπηρετηθούν συγκεκριμένα εργοδοτικά συμφέροντα στον ανταγωνισμό για φτηνά εργατικά χέρια και με άλλες καπιταλιστικές οικονομίες όπως Ιταλία κ.λπ..

Η κατάσταση γι’ αυτούς τους κατατρεγμένους ανθρώπους είναι βάρβαρη. Οι επιθεωρήσεις εργασίας είναι υποστελεχωμένες και οι έλεγχοι δεν υπάρχουν σε αυτά τα άβατα της εκμετάλλευσης. Αυτή η κατάσταση ωφελεί μόνο τα επιχειρηματικά συμφέροντα και τα αφεντικά και στρέφεται ενάντια σε όλη την εργατική τάξη, γιατί οδηγεί συνολικά στην πτώση της τιμής της εργατικής δύναμης.

Η απόδοση αδειών διαμονής σε αυτούς τους ανθρώπους είναι το ελάχιστο, το αυτονόητο αίτημα, που είναι αντικείμενο διεκδίκησης από εργατικά συνδικάτα, σταθερά όλα τα προηγούμενα χρόνια. Ζητάμε από την Κυβέρνηση, κύριε Υπουργέ, να αποσυρθεί η διάταξη της τροπολογίας που συνδέει την άδεια παραμονής με την εργασία, γιατί αυτό θα εντείνει τους εκβιασμούς της εργοδοσίας. Υπάρχει βέβαια ανάγκη για ένα ολοκληρωμένο σχέδιο νόμου, για την αντιμετώπιση του προβλήματος απόδοσης αδειών διαμονής σε όλους τους μετανάστες που εργάζονται και ζουν στη χώρα μας για χρόνια, όπως και πολύ περισσότερο για την πρόσβαση των αιτούντων άσυλο στην εργασία και στο σύνολο των δικαιωμάτων τους και για την ένταξη των προσφύγων.

Θεωρούμε βέβαια απαράδεκτες και απάνθρωπες τις κάθε είδους εθνικιστικές και ρατσιστικές ιαχές, που λοιδορούν το αυτονόητο αυτό αίτημα ως δήθεν νομιμοποίηση των λαθρομεταναστών, ως δήθεν κράχτη και σινιάλο σε κυκλώματα διακινητών για νέα κύματα λαθρομετανάστευσης, όπως λένε.

Πάμε στο νομοσχέδιο.

Πυρήνας του νομοσχεδίου του Υπουργείου Εργασίας, είναι η ενίσχυση του δεύτερου και τρίτου πυλώνα του «μοντέλου Πινοσέτ», ενός ασφαλιστικού συστήματος αντιδραστικού, αντικοινωνικού, που απαλλάσσει το κράτος και την εργοδοσία και μετατρέπει την ασφάλιση από κοινωνική ευθύνη σε ατομική ευθύνη, σύστημα που έχει υιοθετήσει και αποφασίσει η Ευρωπαϊκή Ένωση των μονοπωλίων και οι αστικές κυβερνήσεις των χωρών-μελών της, όπως στη χώρα μας οι κυβερνήσεις της Νέας Δημοκρατίας, του ΠΑΣΟΚ, του ΣΥΡΙΖΑ. Οι νόμοι που ψηφίστηκαν από όλες τις κυβερνήσεις το επιβεβαιώνουν.

Ως ΚΚΕ ζητήσαμε να αποσύρετε το νομοσχέδιο, ακριβώς γιατί οι ρυθμίσεις του είναι σε αντίθετη κατεύθυνση με τα κριτήρια τα οποία θέτουμε, που είναι η ενίσχυση της δημόσιας, υποχρεωτικής, καθολικής κοινωνικής ασφάλισης, από τις μεγαλύτερες κατακτήσεις των εργαζομένων, προϊόν πολύχρονων, αιματηρών συγκρούσεων σε όλο τον κόσμο με τις κυβερνήσεις και το μεγάλο κεφάλαιο κάθε χώρας. Για τα μονοπώλια, την Ευρωπαϊκή Ένωση, την Κυβέρνηση και τα άλλα κόμματα, το πρόβλημα στην κοινωνική ασφάλιση χαρακτηρίζεται οικονομοτεχνικό. Δεν έχουν ως αφετηρία τις λαϊκές ανάγκες, αλλά την ανταγωνιστικότητα της οικονομίας.

Το νομοσχέδιο διευκολύνει ακόμα περισσότερο την ίδρυση των ταμείων επαγγελματικής ασφάλισης από περισσότερους εργοδότες, τα πολυεργοδοτικά ΤΕΑ, χωρίς να απαιτείται κλαδική ή επαγγελματική μεταξύ τους συνάφεια, που θα λειτουργούν με βάση βέβαια το κεφαλαιοποιητικό σύστημα. Πώς λειτουργεί αυτό το σύστημα; Θα είναι προκαθορισμένων εισφορών και ακαθόριστων παροχών.

Με λίγα λόγια οι ασφαλισμένοι θα γνωρίζουν τι πρέπει να πληρώνουν ως εισφορές, αλλά δεν θα γνωρίζουν τι θα πάρουν πίσω ως σύνταξη ή εφάπαξ. Γιατί; Επειδή οι εισφορές θα επενδύονται σε διάφορα χρηματιστηριακά προϊόντα και οι αποδόσεις εξαρτώνται από την πορεία της ίδιας της οικονομίας. Προϋποθέτουν ρυθμό οικονομικής ανάπτυξης υψηλό, λόγω αυξημένων παραγωγικών επενδύσεων, αλλά αυτό είναι μια υπόθεση. Με βάση όλη την ιστορία του συστήματος, αυτή δεν είναι η πραγματοποίηση. Οι οικονομικές κρίσεις επαναλαμβάνονται και οι ρυθμοί αύξησης των ΤΕΑ έχουν σκαμπανεβάσματα. Άρα, οι αποδόσεις δεν είναι σίγουρες, ενώ μια κρίση μπορεί να πτωχεύσει τα ταμεία.

Στην επιχειρηματολογία σας για τα οφέλη των ΤΕΑ, αναδείξατε ότι δεν υπάρχει κουλτούρα αποταμίευσης και ότι το νομοσχέδιο δίνει τη δυνατότητα να αποταμιεύουν οι εργαζόμενοι, ασφαλισμένοι, χρήματα και να τα έχουν την περίοδο της σύνταξής τους. Κατ’ αρχάς, η πλειοψηφία των εργατικών λαϊκών οικογενειών, με τα εισοδήματα που έχουν τσακιστεί, δεν μπορούν να αντιμετωπίσουν βασικές ανάγκες, πόσο μάλλον να αποταμιεύσουν.

Κύριε Υπουργέ, δεν ξέρω αν με ακούτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σας ακούω πάρα πολύ καλά.

**ΧΡΗΣΤΟΣ ΚΑΤΣΩΤΗΣ:** Εκτός αυτού, τα στοιχεία του ΚΕΑΟ δείχνουν ότι οφειλές στον ΕΦΚΑ είναι περίπου 46 με 47 δισεκατομμύρια ευρώ με τρεις χιλιάδες ΑΦΜ να χρωστάνε, κοντά στο 40%. Αυτό δεν είναι αποταμιεύσεις των ασφαλισμένων; Θα εισπράξετε ως οφείλετε ή θα πάνε στις επισφάλειες, όπως τα 120 δισεκατομμύρια ευρώ που χάθηκαν από τα ταμεία την προηγούμενη περίοδο; Ήταν αποταμιεύσεις των εργαζομένων, των ασφαλισμένων και το σύστημά σας που υπηρετεί τους μεγάλους ομίλους, αυτό το βάρβαρο, το άδικο σύστημα, έδωσε τη δυνατότητα να τα αρπάξουν. Αυτό τώρα το νομιμοποιείτε. Δημιουργείτε νέο πεδίο νόμιμης αρπαγής αποταμιεύσεων των ίδιων των εργαζομένων, των ασφαλισμένων.

Όλες οι αστικές κυβερνήσεις Νέας Δημοκρατίας, ΠΑΣΟΚ και ΣΥΡΙΖΑ νομοθετήσατε αυτές τις απαιτήσεις των μεγάλων επιχειρηματικών ομίλων για αξιοποίηση των αποθεματικών των ασφαλιστικών ταμείων με επιχορηγήσεις και με τοποθέτηση σε διάφορα χρηματιστηριακά προϊόντα, με αποτέλεσμα τις μεγάλες απώλειες των αποθεματικών ταμείων. Τι νομοθετήσατε επίσης; Νομοθετήσατε μειώσεις των ασφαλιστικών εισφορών, μειώνοντας ουσιαστικά την τιμή της εργατικής δύναμης για να αυξηθούν τα κέρδη. Μιλάτε πάλι για αποταμίευση, αλλά, αλήθεια, αυτές τις εισφορές τις οποίες μειώσατε, που ήταν αποδοχές των εργαζομένων, δεν ήταν αποταμίευση που εσείς την καταργήσατε; Πού πήγαν αυτές; Δεν έγιναν κέρδη των επιχειρηματικών ομίλων; Αφαιρέθηκαν από τους εργαζόμενους, από τις ασφαλιστικές προσδοκίες τους. Η πείρα δείχνει ότι καμμία διασφάλιση δεν μπορεί να υπάρξει για τους ασφαλισμένους από τους κανόνες της αγοράς από τον τζόγο των εισφορών τους.

Για παράδειγμα, την περίοδο της κρίσης που ξεκίνησε το 2008-2009 τα Ταμεία Επαγγελματικής Ασφάλισης εκτιμάται ότι έχασαν το 40% των αποθεματικών τους. Θέλουμε εδώ να φέρουμε μια πείρα, και να σημειώσουμε στο Σώμα, αλλά και να μας ακούσει ο κόσμος, την περίπτωση της «EMRON», αλλά και του σχετικού ταμείου «ALECTA», του δανέζικου ταμείου επικουρικής σύνταξης. Το μεγαλύτερο συνταξιοδοτικό ταμείο της Σουηδίας «ALECTA» διαχειρίζεται τα χρήματα 2,6 εκατομμυρίων εργαζομένων. Και αυτόν τον χρόνο έχασε σχεδόν 2 δισεκατομμύρια δολάρια. Γιατί; Επειδή είχε τζογάρει τα αποθεματικά σε αμερικανικές τράπεζες που πρόσφατα κατέρρευσαν. Το δανέζικο ταμείο επικουρικής σύνταξης, παρά τις προσδοκίες που είχε καλλιεργήσει για τη θετική απόδοση που υπήρχε, κατά 1,1 δισεκατομμύρια ευρώ, σύμφωνα με δημοσίευμα της οικονομικής ιστοσελίδας «Watch Media», μόνο τους τελευταίους έξι μήνες έχασε 33 δισεκατομμύρια κορόνες, δηλαδή 4,4 δισεκατομμύρια ευρώ από το επενδυτικό του χαρτοφυλάκιο. Το 2022 είχε χάσει άλλες 73 δισεκατομμύρια κορώνες, 10 δισεκατομμύρια ευρώ δηλαδή το 2022, δηλαδή το 46% των ελεύθερων επενδυτικών κεφαλαίων. Τη λειτουργία των επενδυτικών ταμείων τη συνδέει ο ομφάλιος λώρος με τις χρηματαγορές και τις αποδόσεις, τις επενδύσεις και τα σκαμπανεβάσματα συγκεκριμένων κλάδων, αλλά και επιχειρήσεων.

Με άλλα άρθρα στο νομοσχέδιο στην ίδια ενότητα, καταργείτε την υποχρεωτικότητα στα ταμεία αλληλοβοήθειας, όπως στο ΤΑΥΦΕ, με συνέπεια την κατάργηση του εφάπαξ στους ασφαλισμένους φαρμακοϋπαλλήλους. Η κατάργηση υποχρεωτικότητας ασφάλισης σε καμία περίπτωση δεν εγγυάται τη διατήρηση της βιωσιμότητας του ταμείου, των εφάπαξ των εργαζομένων. Όλα τα παραπάνω το επιβεβαιώνουν εξάλλου. Το ίδιο το ΤΑΥΦΕ, τα δευτεροβάθμια συνδικαλιστικά όργανα των ασφαλισμένων, αντιδρούν και ζητούν να παραμείνει το ταμείο υποχρεωτικής ασφάλισης, διασφαλίζοντας τις ασφαλιστικές προσδοκίες και τα δικαιώματα των ασφαλισμένων. Στηρίζουμε ως ΚΚΕ τη θέση των εργαζομένων και ζητάμε την απόσυρση αυτών των άρθρων, αλλιώς θα έχετε μεγάλη ευθύνη για την απώλεια των εφάπαξ των εργαζομένων.

Η δεύτερη ενότητα του νομοσχεδίου αφορά την αναμόρφωση, όπως τιτλοφορείται, της ασφαλιστικής νομοθεσίας. Αλήθεια τι αναμορφώνετε; Μήπως ενσωματώνετε αιτήματα των εργαζομένων και των συνταξιούχων; Μήπως θα επαναφέρετε τη δέκατη τρίτη και τη δέκατη τέταρτη σύνταξη -έχουμε καταθέσει τροπολογία για αυτό- και θέλουμε να ακούσουμε τις θέσεις σας για αυτή; Μήπως θα επαναφέρετε το ΕΚΑΣ για τους χαμηλοσυνταξιούχους; Μήπως μειώνετε τα όρια ηλικίας, τα οποία αυξάνετε συνέχεια, και έχετε θέση τον ορίζοντα στα εβδομήντα τέσσερα χρόνια; Είναι γνωστή η ρύθμιση που κάνατε, που καταργήσατε τη στήριξη των υπερηλίκων με αυτό το ποσό που έπαιρναν, και λέτε τώρα ότι θα πρέπει να πάνε σε προγράμματα του ΟΑΕΔ, και ένας άνθρωπος που είναι από τα εξήντα επτά έως τα εβδομήντα τέσσερα χρόνια να είναι πίσω από μια σκουπιδιάρα των δήμων για να μπορεί να συμπληρώσει τις προϋποθέσεις. Είναι ντροπή.

Καταθέτουμε στα Πρακτικά τα αιτήματα των συνταξιοδοτικών σωματείων, που σας έχουν κατατεθεί στη μεγάλη συγκέντρωση που κάνανε τον Νοέμβριο.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι ρυθμίσεις για την αναμόρφωση είναι στην ίδια κατεύθυνση της αύξησης των ορίων ηλικίας για τη σύνταξη, της μείωσης των συντάξεων, την απαλλαγή του κράτους και της εργοδοσίας, την κατάργηση της εγγύησης του κράτους για την καταβολή των συντάξεων, που θα εξασφαλίζουν αξιοπρεπή διαβίωση των συνταξιούχων.

Στο άρθρο 114 προβλέπονται κίνητρα για την απασχόληση των συνταξιούχων. Αλήθεια, είναι πρόοδος να δουλεύουν οι άνθρωποι μέχρι να πεθάνουν; Γιατί πρέπει να απασχολούνται συνταξιούχοι; Ποιος είναι ο λόγος; Προφανώς θέλετε σε μια πορεία να μειωθούν περαιτέρω οι δαπάνες για συντάξεις, προκειμένου να αυξηθεί η πίτα για τους μεγάλους επιχειρηματικούς ομίλους. Υλοποιείτε την πολιτική της Ευρωπαϊκής Ένωσης, τη λεγόμενη «ενεργό γήρανση», η οποία πριμοδοτείται ακριβώς σε αυτό το έδαφος των συντάξεων πείνας, της απαλλαγής του κράτους και της μεγαλοεργοδοσίας που οδηγεί σε δουλειά μέχρι τα βαθιά γεράματα, μέχρι θανάτου.

Στο άρθρο 115 αυξάνετε το όριο οφειλών από 20.000 ευρώ έως 30.000 ευρώ προς το ΕΦΚΑ για οφειλέτες αυτοαπασχολούμενους και από 6.000 ευρώ έως 10.000 ευρώ για τους αγρότες, ώστε να μπορεί να υπάρχει η δυνατότητα καταβολής της σύνταξης. Είναι μια βελτίωση. Όμως τι προϋποθέσεις θέτετε; Να είναι εξήντα επτά ετών, να έχει καταβάλει εισφορές είκοσι ετών και να μην έχει καταθέσεις 12.000 ευρώ στην τράπεζα, και άνω των 6.000 ευρώ ο αγρότης. Οι προϋποθέσεις αυτές είναι απαράδεκτες. Τι θα γίνει, ρωτάμε, αν κάποιος πεθάνει ή καταστεί ανάπηρος και δεν είχε αυτές τις προϋποθέσεις των εξήντα επτά και των είκοσι χρόνων; Ο θάνατος και η αναπηρία δεν είναι προγραμματισμένα για κανέναν, ούτε περιμένουν να έχεις είκοσι χρόνια ασφάλισης. Τι προβλέπετε για αυτό; Τίποτα. Ο τρόπος παρακράτησης για εμάς είναι απαράδεκτος. Γιατί; Τι λέτε; Παρακράτηση για τα πέραν των 20.000 ευρώ και των 6.000 ευρώ, 60% της σύνταξης. Και αφού τελειώσει το υπερβάλλον, το υπόλοιπο μέχρι εξήντα δόσεις.

Εμείς λέμε να μην υπάρχει ηλικιακό όριο εξήντα επτά ετών και το ασφαλιστικό όριο τα είκοσι χρόνια. Να είναι δεκαπενταετία, όπως η βασική προϋπόθεση στο ασφαλιστικό για λήψη σύνταξης. Για τον θάνατο και την αναπηρία να μην υπάρχει κανένα ασφαλιστικό όριο. Δεν αντιμετωπίζετε το πρόβλημα ανακούφισης όσων έχουν οφειλές, παρά ελάχιστα. Το μέτρο ίσως αποτελέσει διέξοδο για ορισμένους. Από την άλλη οι συγκεκριμένοι που θα επιλέξουν να ενταχθούν στη ρύθμιση, θα καταλήξουν με ελάχιστο ποσό σύνταξης. Στην πράξη οδηγούνται και πάλι σε εργασία. Ταυτόχρονα βέβαια με αυτό το άρθρο διευκολύνεται η στασιμότητα για λογαριασμό του κράτους.

Εμείς ως ΚΚΕ έχουμε καταθέσει τροπολογία γι’ αυτό το ζήτημα των οφειλών των αυτοαπασχολούμενων και των αγροτών η οποία, έχει απορριφθεί. Την καταθέτουμε ξανά στα Πρακτικά για να είναι σε γνώση και των ιστορικών του μέλλοντος, αλλά και της Κυβέρνησης μήπως θέλει να κάνει χρήση αυτών των προτάσεων.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο άρθρο 119. Σύνταξη λόγω θανάτου σε προστατευόμενα δικαιούχα τέκνα. Ρωτάμε ένα παιδί ορφανό και από τους δύο γονείς, ανεξάρτητα αν είναι ανάπηρο ή όχι, γιατί πρέπει θα πάρει το 50%; Γιατί να μην είναι 100% και για τις δύο συντάξεις; Αυτό που είναι ανάπηρο πριν από τα είκοσι τέσσερά του γιατί να μην παίρνει εφ' όρου ζωής το 100% της σύνταξης και από τους δύο γονείς αν δικαιούται; Δεν τα συμπεριλαμβάνετε μέσα.

Στο άρθρο 121. Προϋποθέσεις ασφαλιστικού δεσμού μειωμένης σύνταξης για το έτος 2020. Και επειδή λόγω του COVID οι ασφαλισμένοι δεν είχαν εκατό ημερομίσθια, η ρύθμιση κάνει επέκταση κατά ένα έτος. Η θέση μας -την έχουμε πει και στις επιτροπές και δεν πήραμε απάντηση- είναι να καταργηθεί ο λεγόμενος ασφαλιστικός δεσμός για τη μειωμένη σύνταξη. Δεν έχει λογική. Ή τέλος πάντων να μειωθεί η απαίτηση από τις εκατό ημέρες ασφάλισης να πάνε στα πενήντα ημερομίσθια κατ’ έτος την τελευταία πενταετία.

Το άρθρο 123 αφορά το επίδομα - κοροϊδία από 100 έως 200 ευρώ για τους συνταξιούχους που παίρνουν έως 1.600 ευρώ κ.λπ.. Για το επίδομα σε όσους έχουν προσωπική διαφορά, έχουμε τοποθετηθεί πολλές φορές. Αυτό δίνεται με αφορμή την αύξηση του 3% που είναι μία αύξηση η οποία δεν είναι αύξηση, είναι μείωση της αγοραστικής δύναμης των συνταξιούχων γιατί είναι κάτω από τον πληθωρισμό. Η θέση μας λοιπόν γι’ αυτό είναι να δοθούν αυξήσεις σε όλες τις συντάξεις, κύριες και επικουρικές, να ενσωματωθεί η προσωπική διαφορά και να καταργηθούν βέβαια οι ασφαλιστικοί νόμοι.

Στο άρθρο 149 για τη σύνθεση του Διοικητικού Συμβουλίου του ΝΑΤ σάς καλέσαμε να μην αλλάξετε τη σύνθεση, να είναι αποκλειστικά από τις αντιπροσωπευτικές πρωτοβάθμιες οργανώσεις των ναυτικών. Τα ναυτεργατικά σωματεία αντιδρούν και πιστεύω ότι δεν χρειάζεται να κάνετε τις αλλαγές.

Στο άρθρο 150 για τις εργαζόμενες γυναίκες και την ειδική προστασία της μητρότητας είναι θετικό που επεκτείνεται. Παραμένει, όμως, η απαράδεκτη διάταξη των διακοσίων ενσήμων τα τελευταία δύο χρόνια ως προϋπόθεση για να πάρει η εργαζόμενη την άδεια τοκετού και λοχείας, μητρότητας, όπως και την ειδική άδεια προστασίας της μητρότητας. Έχουμε καταθέσει ως κόμμα στην προηγούμενη κυβερνητική θητεία της Νέας Δημοκρατίας όπως και του ΣΥΡΙΖΑ, να καταργηθεί η διάταξη, αλλά απορρίφθηκε. Ακόμα παραμένει στην περίοδο της ειδικής παροχής προστασίας της μητρότητας η εργαζόμενη να μην πληρώνεται με βάση τον μισθό της, αλλά με τον κατώτατο μισθό, κάτι που πιστεύουμε ότι μειώνει τις αποδοχές της εργαζόμενης μητέρας.

Το άρθρο 151 θέτει ως προϋπόθεση να είναι ασφαλιστικά ενήμερες για να δοθεί το επίδομα αυτό. Αυτή η προϋπόθεση θα πρέπει να απαλειφθεί γιατί υπάρχουν αρκετές αυτοαπασχολούμενες και στον ΟΑΕΕ και στον ΕΤΑΑ, δικηγόροι, επιστήμονες κ.λπ. που μπορεί να μην είναι ασφαλιστικά ενήμερες.

Για την τρίτη ενότητα για τα θέματα της ΔΥΠΑ θα μιλήσει περισσότερο ο σύντροφος Στολτίδης.

Στα άρθρα 157 έως 170 θεσμοθετείτε τη συνέντευξη και τα ψυχομετρικά τεστ, τα οποία δεν διασφαλίζουν την εργασία στους εκπαιδευτικούς που εργάζονται στη ΔΥΠΑ για δεκαπέντε έως είκοσι πέντε χρόνια. Αν φτάσουν να μοριοδοτηθούν, στο τελικό στάδιο η συνέντευξη μπορεί να τους αποτρέψει, να ανατρέψει τον πίνακα και να τους θέσει εκτός. Κι αυτό δεν είναι δίκαιο. Αν θέλετε να τους διασφαλίσετε, δώστε γενναία μοριοδότηση στην εκπαιδευτική προϋπηρεσία που έχει παρασχεθεί στη ΔΥΠΑ τόσα χρόνια. Η συνέντευξη και τα ψυχομετρικά τεστ επιτρέπουν προσλήψεις με υποκειμενικά και διαβλητά κριτήρια και γι’ αυτό ζητάμε να καταργηθεί αυτό το συγκεκριμένο άρθρο.

Έχουμε καταθέσει την πρόταση του συντονιστικού των αναπληρωτών και ωρομισθίων εκπαιδευτικών του ΟΑΕΔ και ζητάμε, έστω και τώρα, να υιοθετήσετε τις προτάσεις τους.

Για την προπληρωμένη κάρτα των επιδομάτων ανεργίας ζητήσαμε να πάρετε πίσω το άρθρο 152. Οι άνεργοι δεν θα μπορούν να αντλήσουν σε μετρητά πάνω από το μισό του ευτελούς ποσού του επιδόματος ανεργίας και τους υποχρεώνετε πώς και με ποιον τρόπο θα ξοδέψουν τα χρήματά τους. Κι αυτό είναι ντροπή.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Όλο και περισσότερο αναδεικνύεται η ανάγκη ανυποχώρητου αγώνα όλων των εργαζομένων για την ασφάλιση. Είναι μονόδρομος η οργάνωση αγώνα για δημόσιο υποχρεωτικό σύστημα κοινωνικής ασφάλισης, με γνώμονα τις ανάγκες χρηματοδότησης από το κράτος και την εργοδοσία, με μειούμενη την εισφορά των εργαζομένων, απαλλαγή τους από εισφορές για ιατροφαρμακευτική περίθαλψη, αύξηση της εργοδοτικής εισφοράς παροχής υπηρεσιών υγείας από το κράτος, αποκλειστικά δημόσιο δωρεάν σύστημα, κατάργηση κάθε επιχειρηματικής δράσης. Εκτός από τους εργαζόμενους η ασφάλιση αφορά στους αυτοαπασχολούμενους, στους φτωχούς αγρότες, γι’ αυτό χρειάζεται να δυναμώσει η κοινή δράση.

Ως ΚΚΕ δουλεύουμε ακούραστα για να δυναμώσει το ρεύμα αμφισβήτησης αυτής της πολιτικής, να ισχυροποιηθεί η συμμαχία εργαζομένων, αυτοαπασχολούμενων, φτωχών αγροτών και να δυναμώσει ο αγώνας για την ικανοποίηση των αναγκών, για ριζικές αλλαγές στην οικονομία και στην κοινωνία που θα έχει ως σιδερένιο νόμο τις ανάγκες του λαού.

Ψηφίζουμε «κατά» επί της αρχής του νομοσχεδίου.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» πενήντα μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Βούλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο ο κ. Καλαματιανός, Κοινοβουλευτικός Εκπρόσωπος του ΣΥΡΙΖΑ, για μια σύντομη παρέμβαση.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, ενημερώνουμε το Σώμα ότι καταθέσαμε αίτηση διενέργειας ψηφοφορίας με ονομαστική κλήση για το άρθρο 187 (τροπολογία με γενικό αριθμό και ειδικό 56/7), σχετικά με τους εργάτες γης και θα θέλαμε να τοποθετηθεί, αν μπορεί αυτή τη στιγμή ο κύριος Υπουργός, αν επιμένει στη διάταξη αυτή. Γιατί πληθαίνουν οι ακροδεξιές κραυγές εντός του κόμματός σας και θέλουμε να μας πείτε αν επιμένετε ή υποχωρείτε μπροστά σε αυτές τις κραυγές.

Ευχαριστούμε.

(Η προαναφερθείσα αίτηση διεξαγωγής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 60-63)

ΑΛΛΑΓΗ ΣΕΛΙΔΑΣ

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Ιώαννης Πλακιωτάκης):** Κύριε Υπουργέ, αν μου επιτρέπετε, θα απαντήσετε στη συνέχεια. Να μη διακόψουμε τη ροή της συζήτησης.

Τον λόγο έχει η ειδική αγορήτρια από την Ελληνική Λύση κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η Κυβέρνηση πιστή στην πάγια τακτική του αιφνιδιασμού εισάγει με ταχεία διαδικασία, με βιασύνη και σπουδή, στη δύση του ημερολογιακού έτους και εν μέσω συζήτησης για τον προϋπολογισμό, ένα τεράστιο σε έκταση και σε σημασία νομοσχέδιο, για το οποίο ήδη έχουν εκφραστεί πολλές και σοβαρές αντιρρήσεις.

Συνοπτικά, το παρόν νομοσχέδιο στοχεύει στη λειτουργία ταμείων επαγγελματικής ασφάλισης, αλλά γενικότερα προωθείται η επιλογή της ιδιωτικής ασφάλισης συνταξιοδοτικών προγραμμάτων των ταμείων για τη χορήγηση σε αυτούς μελλοντικά συνταξιοδοτικών παροχών. Βέβαια, με την πολιτική της απαξίωσης και της κρατικής εγκατάλειψης κάθε δημόσιου φορέα ο οποίος προορίζεται να καλύψει τις επικουρικές συντάξεις, όπως εν προκειμένω, ή σε άλλες περιπτώσεις για να υπηρετήσει τον τομέα υγείας, δημιουργεί στους πολίτες αποστροφή και τους ωθεί σαφώς στον ιδιωτικό τομέα.

Ο ρόλος αυτών των ταμείων, ωστόσο, μπορεί σε ορισμένες περιπτώσεις να αποβεί επικίνδυνος για τον μέσο ασφαλιζόμενο, αφού ο μέσος πολίτης δεν είναι σε θέση να αξιολογήσει ποιο συνταξιοδοτικό πρόγραμμα του ταιριάζει ή θα του φέρει τις καλύτερες συνταξιοδοτικές παροχές μελλοντικά και συνεπώς, σε ποιο ταμείο ασφάλισης να υπαχθεί. Επίσης, όπως φαίνεται από τις ασαφείς διατυπώσεις των εν θέματι άρθρων, σκοπίμως η Κυβέρνηση ακολουθεί ρευστή πολιτική ως προς την απόδοση των ασφαλιστικών επικουρικών προγραμμάτων προκειμένου να είναι σε θέση να διώξει από πάνω της κάθε ευθύνη, σε περίπτωση κατά την οποία αποτύχει μελλοντικά η απόδοση των προγραμμάτων. Κατ' αυτόν τον τρόπο προσδίδει στα ταμεία επικουρικής ασφάλισης και στον τύπο αυτής της ασφάλισης περισσότερο τον χαρακτήρα επένδυσης παρά πραγματικής εξασφάλισης.

Δηλαδή, το κάνει να λειτουργήσει με κανόνες τζόγου, μετακυλίοντας και τις ευθύνες προς τους ασφαλιζόμενους, οι οποίοι καλούνται να επιλέξουν πρόγραμμα το οποίο ωστόσο μακροπρόθεσμα μπορεί να μη λειτουργήσει ομαλά, ενώ παράλληλα αναλαμβάνουν και την ευθύνη του ενδεχόμενου ναυαγίου του ταμείου, χωρίς να δίνεται καμμία διασφάλιση προς αυτούς.

Ένα πολύ σημαντικό στοιχείο, το οποίο η Ελληνική Λύση θεωρεί ότι χρήζει άμεσης αντιμετώπισης, είναι η αναντιστοιχία σε πολλές περιπτώσεις του χρόνου συμπλήρωσης του ορίου ηλικίας συνταξιοδότησης με τον χρόνο συμπλήρωσης των απαιτούμενων ενσήμων. Πολλές φορές, εργαζόμενοι οι οποίοι ξεκίνησαν την ασφάλισή τους σε μικρή ηλικία συμπληρώνουν συντάξιμο χρόνο πριν να συμπληρώσουν το όριο ηλικίας. Κι όμως, δεν μπορούν να συνταξιοδοτηθούν πριν συμπληρώσουν το ηλικιακό όριο. Έτσι, μη έχοντας άλλη επιλογή, υποχρεώνονται να εργαστούν πολλές φορές σε βαρέα και ανθυγιεινά επαγγέλματα, στα οποία ενδεχομένως είναι επικίνδυνο να εργάζονται στην ηλικία τους.

Η Ελληνική Λύση προτείνει να δίδεται η δυνατότητα χορήγησης πλήρους σύνταξης σε όλους όσοι δεν συμπληρώνουν μεν το ηλικιακό όριο, συμπληρώνουν, όμως, σαράντα έτη εργασίας, όπως γίνεται στις περισσότερες ευρωπαϊκές χώρες.

Επί των άρθρων, στο άρθρο 8 περιγράφονται οι όροι που πρέπει να συντρέχουν έτσι ώστε να χορηγηθεί άδεια ίδρυσης ταμείου επικουρικής ασφάλισης. Ωστόσο, της ίδρυσης νέου ταμείου θα έπρεπε να προηγείται η μελέτη και ο προηγούμενος αναλυτικός έλεγχος βιωσιμότητας του υπό ίδρυση ταμείου επικουρικής ασφάλισης. Για παράδειγμα, θα πρέπει από πριν να έχει μελετηθεί σε βάθος το πλαφόν διατεθειμένων κεφαλαίων ώστε το εκάστοτε υπό σύσταση ταμείο να μπορεί να θεωρηθεί φερέγγυο και βιώσιμο και τα κεφάλαια αυτά να λειτουργούν ως εγγύηση για την επαρκή εκπλήρωση του σκοπού της λειτουργίας του.

Άρθρο 11. Το παρόν άρθρο ορίζει ότι τα ΤΕΑ επιτρέπεται να δραστηριοποιούνται διασυνοριακά, αλλά και να δέχονται χρηματοδότηση από επιχειρήσεις εγκατεστημένες σε άλλο ή άλλα κράτη-μέλη. Επίσης, αναφέρεται ότι οι επιχειρήσεις που βρίσκονται στην Ελλάδα μπορούν να χρηματοδοτούν ίδρυμα επαγγελματικών συνταξιοδοτικών παροχών άλλου κράτους-μέλους, το οποίο προτίθεται να ασκήσει ή ασκεί διασυνοριακή δραστηριότητα στην Ελλάδα. Τούτο είναι σαφές ότι μπορεί να έχει τον κίνδυνο να εμφανιστούν αλλοδαπά ταμεία με γενναίες χρηματοδοτήσεις οι οποίες θα τα ενισχύσουν σημαντικά, καθιστώντας τα εύρωστα σε βάρος και σε αντίθεση με εγχώρια ταμεία τα οποία θα απειλούνται με συρρίκνωση και εν τέλει με εξαφάνιση. Για να μιλήσουμε απλά, οι Έλληνες ασφαλιζόμενοι θα καταβάλλουν εισφορές σε ιδρύματα άλλων κρατών-μελών που θα λειτουργούν στην Ελλάδα ώστε να λάβουν μελλοντικά από αυτά συντάξεις.

Ως Ελληνική Λύση θεωρούμε ότι με το παρόν ευνοείται η λειτουργία αλλοδαπών ιδρυμάτων επαγγελματικών συνταξιοδοτικών παροχών που θα έρθουν να δραστηριοποιούνται στην Ελλάδα, ακόμα και αν χρηματοδοτούνται από ελληνικές επιχειρήσεις. Πού μένουν τα κέρδη τους, όμως;

Παράλληλα, φοβόμαστε ότι η Κυβέρνηση δείχνει προθυμία στην ενίσχυση αλλοδαπών εταιρειών, αλλά δεν δείχνει την ίδια πρόθεση να ενισχύσει και να δώσει κίνητρα για τη λειτουργία αντίστοιχων ελληνικών εταιρειών. Δηλαδή, προσκαλούνται ιδρύματα επαγγελματικών συνταξιοδοτικών παροχών άλλων κρατών-μελών στα οποία οι ασφαλισμένοι θα καταβάλλουν εισφορές και με αυτόν τον τρόπο θα ενισχύουν ξένες εταιρείες. Θεωρούμε ότι η Κυβέρνηση οφείλει να στηρίξει τις ελληνικές πρωτοβουλίες στον τομέα και να παράσχει κάθε δυνατή ευχέρεια, αλλά και στήριξη, ώστε να αναπτυχθεί ο τομέας σε όφελος ελληνικών συμφερόντων.

Άρθρο 12. Το παρόν άρθρο επιτρέπει την πλήρη ή την εν μέρει μεταβίβαση ενός ΤΕΑ ή ενός ιδρύματος επαγγελματικών συνταξιοδοτικών παροχών ή ΕΣΠΑ άλλου κράτους-μέλους των υποχρεώσεων των τεχνικών προβλέψεων ενός προγράμματος συνταξιοδοτικών παροχών και άλλων δεσμεύσεων και δικαιωμάτων. Ωστόσο, είναι αναγκαίο να επιδιώκεται η διασφάλιση των δικαιωμάτων και των συμφερόντων των ασφαλισμένων. Έτσι χρειάζεται να ελέγχεται κάθε φορά σε βάθος αφ’ ενός η σκοπιμότητα της εκάστοτε μεταβίβασης, αλλά αφ’ ετέρου και η φερεγγυότητα του ταμείου στο οποίο θα γίνει η μεταβίβαση.

Ποιος εγγυάται, λοιπόν, ότι η μεταβίβαση δεν θα διακινδυνεύσει τα συμφέροντα των ασφαλισμένων; Ποιος θα εγγυηθεί ότι δεν θα μεταβληθούν τα συνταξιοδοτικά προγράμματα, τα οποία, προφανώς και αποτέλεσαν το κριτήριο των ασφαλιζόμενων να επιλέξουν συγκεκριμένα ταμεία;

Αφού, λοιπόν, η μεταβίβαση των υποχρεώσεων δύναται να επηρεάσει άμεσα και τα συμφέροντα των δικαιούχων των συνταξιοδοτικών προγραμμάτων, οφείλει η Τράπεζα της Ελλάδος, ως εποπτεύουσα αρχή, να ελέγξει σε βάθος το αν η μεταβίβαση αυτή εξυπηρετεί πρωτίστως τα συμφέροντα των ασφαλισμένων ή τα συμφέροντα των εταιρειών.

Σε κάθε περίπτωση, η Κυβέρνηση καλείται να διασφαλίσει ότι οι ασφαλιστικές εισφορές και οι κόποι ετών των ασφαλιζομένων δεν θα καταλήξουν αντικείμενο τζόγου και ότι δεν θα γίνουν αντικείμενο εκμετάλλευσης ιδιωτικών ασφαλιστικών εταιρειών, οι οποίες, ως καθαρά κερδοσκοπικές, θα προφασίζονται χίλιους τρόπους να αποφύγουν την εκτέλεση των υποχρεώσεών τους προς τους ασφαλιζόμενους.

Άρθρο 17. Οι ασφαλιζόμένοι είναι εργαζόμενοι οι οποίοι εμπιστεύθηκαν τους κόπους τους σε ταμεία που τους υποσχέθηκαν ανταπόδοση. Δεν είναι ούτε απλώς επενδυτές ούτε τζογαδόροι. Ως εκ τούτου, το επαγγελματικό ταμείο οφείλει να παρέχει στον ασφαλιζόμενο σταθερότητα και διασφάλιση ως ταμείο ασφάλισης, όπως ακριβώς διαμηνύει και το όνομά του. Το ασφαλιστικό ταμείο δεν είναι χρηματιστήριο. Ως εκ τούτου δεν επιτρέπεται να σχετίζεται με τους ασφαλιζόμενους σε κανόνες ελεύθερης αγοράς ούτε σε κανόνες χρηματιστηρίου και να τους αφήνει εκτεθειμένους.

Οφείλει, παράλληλα, να παράσχει επαρκείς, σαφείς και κατανοητές πληροφορίες για τα συνταξιοδοτικά προγράμματα, ούτως ώστε να μην υπάρχει και το παραμικρό περιθώριο παρανόησης για την επιλογή ασφαλιστικού προγράμματος εκ μέρους των ασφαλιζόμενων.

Αύριο 27. Τα ΤΕΑ έχουν τη δυνατότητα να αναθέσουν τις αρμοδιότητές τους σε εξωτερικούς συνεργάτες, φυσικά ή νομικά πρόσωπα. Ωστόσο, τα ίδια τα ΤΕΑ εξακολουθούν να παραμένουν υπεύθυνα για την υλοποίηση των ασφαλιστικών προγραμμάτων τους. Ωστόσο, με την εξωτερική ανάθεση θα πρέπει να διασφαλιστεί ότι δεν θέτουν σε κίνδυνο την ευρωστία τους ούτε την αξιοποίηση των εισφορών των ασφαλισμένων. Γι’ αυτό, τα ίδια τα ΤΕΑ οφείλουν να ελέγχουν το έργο των εξωτερικών συνεργατών, αλλά και η αρμόδια εποπτική αρχή –εν προκειμένω, η Τράπεζα της Ελλάδος- να ενημερώνεται σαφώς και επαρκώς και να έχει ανά πάσα στιγμή τη δυνατότητα ελέγχου των ΤΕΑ.

Τέλος, απαιτείται και έλεγχος από την εποπτεύουσα αρχή των οικονομικών όρων της συνεργασίας των ΤΕΑ με τους τυχόν εξωτερικούς συνεργάτες τους. Δεν χωρεί ούτε επιτρέπεται κακή διαχείριση και κατασπατάληση των διατεθειμένων οικονομικών πόρων. Κάθε τέτοια κατασπατάληση σημαίνει και απώλεια ασφαλιστικών εισφορών, αλλά και έκπτωση της ποιότητας των παρεχόμενων υπηρεσιών.

Άρθρο 69. Ήδη από το 2006 προβλέφθηκε, στη νομοθεσία της εξυγίανσης των πιστωτικών ιδρυμάτων, η αναστολή πληρωμών ως μέτρο εξυγίανσης. Ωστόσο θεωρούμε ότι αυτό το μέτρο δεν μπορεί να βρει εφαρμογή στα ασφαλιστικά ταμεία. Οι πόροι τους συνίστανται στις ασφαλιστικές εισφορές, δηλαδή σε κύρια εισοδήματα των πολιτών τα οποία δεν είναι δυνατόν να τίθενται σε κίνδυνο. Επισημαίνουμε για άλλη μια φορά ότι οι εισφορές δεν είναι προϊόν αποταμίευσης των ασφαλισμένων. Άρα, δεν νοείται να υπόκεινται σε όρους χρηματιστηρίου, με αυξημένο το ενδεχόμενο απώλειας της αξίας των εισφορών που αποτελούν και την κύρια πηγή εσόδων των ταμείων και μέρος από το κύριο εισόδημα των ασφαλισμένων, με το οποίο πλήρωναν για δεκαετίες τα επαγγελματικά ταμεία.

Η παρούσα ρύθμιση, λοιπόν, ενέχει σοβαρούς κινδύνους απώλειας των ασφαλιστικών εισφορών που κατέβαλαν οι ασφαλιζόμενοι για δεκαετίες, όταν έρθει η ώρα της αναμενόμενης αντιπαροχής.

Επομένως, λόγω της φύσεως της ασφάλισης η Ελληνική Λύση, με γνώμονα σε κάθε περίπτωση τη διασφάλιση της προνομιακής και άμεσης εξόφλησης των παροχών, προτείνει να τεθεί εγγυητής για την εκπλήρωση της αντιπαροχής το ίδιο το ελληνικό δημόσιο στον βαθμό που το εκάστοτε αρμόδιο ταμείο επαγγελματικής ασφάλισης αδυνατεί να αντεπεξέλθει σε όσα έχει δεσμευθεί έναντι των ασφαλιζομένων, οι οποίοι θα είναι και οι τελευταίοι που θα ευθύνονται για τυχόν αποτυχία του επιλεγμένου προγράμματος.

Το άρθρο 75 αφορά στη διαδικασία εκκαθάρισης. Είναι ασαφής και αόριστη η διατύπωση της παραγράφου 1 περί του ότι η εκκαθάριση των ΤΕΑ διενεργείται σύμφωνα με τα καταστατικά τους, εκτός αν οι συγκεκριμένες ρυθμίσεις αντίκεινται στις κείμενες διατάξεις. Η ασάφεια συνίσταται στο ότι δεν αναφέρεται πουθενά ποιος και πώς θα διαπιστώσει την αναφερόμενη αντίθεση. Σε κάθε περίπτωση θα έπρεπε η εκκαθάριση να διενεργείται με αντικειμενικούς όρους και με τον ίδιο τρόπο για όλα τα ΤΕΑ.

Επίσης, το δεύτερο εδάφιο της παραγράφου 2 το οποίο αναφέρει ότι η αρμόδια αρχή δύναται να παύσει τους εκκαθαριστές από τα καθήκοντά τους όποτε και για όποιον λόγο επιλέξει, μας βρίσκει αντίθετους, διότι θεωρούμε ότι προς αποφυγή καταχρηστικών συμπεριφορών εκ μέρους της εποπτεύουσας αρχής, ο νομοθέτης οφείλει να είναι σαφέστερος ως προς τους όρους και τους λόγους της δυνατότητας αυτής.

Άρθρα 107 και 109. Σύμφωνα με αυτά τα δύο άρθρα προκύπτει πως ο νομοθέτης ευνοεί τους παλιούς ασφαλισμένους εις βάρος των νέων και τούτο, διότι για τους νεότερους ασφαλισμένους, γι’ αυτούς δηλαδή, με λιγότερα έτη ασφάλισης, προβλέπονται υψηλότεροι φορολογικοί συντελεστές. Ακολουθούνται δηλαδή, δύο μέτρα και δύο σταθμά και με αυτόν τον τρόπο καταλύεται η συνταγματική αρχή της ισότητας δικαίου αλλά και οι κανόνες φορολογικής δικαιοσύνης.

Άρθρο 114. Η Ελληνική Λύση θεωρεί ότι η παράγραφος 3 σε συνδυασμό με το προσφάτως ψηφισθέν φορολογικό νομοσχέδιο επιβαρύνει τα νοικοκυριά, αλλά συνάμα και τους μισθωτούς, τους ελεύθερους επαγγελματίες, τους αυτοτελώς απασχολούμενους αγρότες, έμμισθους, δικηγόρους, αμειβόμενους με παραστατικά παρεχόμενων υπηρεσιών, αμειβόμενους με εργόσημο του ΙΚΑ - ΕΤΑΜ και ΟΓΑ, δηλαδή όλες σχεδόν τις κατηγορίες εργαζομένων και τούτο διότι τα ποσά που καλούνται να καταβάλουν είναι υπέρογκα, ενώ παράλληλα η αύξηση των τιμών των προϊόντων πρώτης ανάγκης θα έχει ως αποτέλεσμα την επιπλέον οικονομική επιβάρυνση των φορολογουμένων.

Επιπροσθέτως -και αναφέρομαι στην παράγραφο 1 του εν θέματι άρθρου- θεωρούμε ότι θα πρέπει να συμπεριληφθούν και οι δικαιούχοι σύνταξης λόγω θανάτου και συγκεκριμένα χήρες και ορφανά, μέχρι και την ηλικία των είκοσι τεσσάρων ετών, στον κατάλογο των δικαιούχων, οι οποίοι εφόσον εξακολουθούν να εργάζονται δεν υφίσταται περιστολή η σύνταξή τους.

Άρθρο 115. Θεωρούμε ότι η προβλεπόμενη αύξηση εξακολουθεί να είναι μικρή και αφήνει εκτός δυνατότητας ρύθμισης πολλούς επαγγελματίες που δεν μπορούν να συνταξιοδοτηθούν λόγω οφειλών, πολύ περισσότερο όταν οι οφειλές αυτές δημιουργήθηκαν κατά τη διάρκεια των αλλεπάλληλων κρίσεων των τελευταίων δεκαπέντε ετών και ότι το σύνολό τους είναι άθροισμα και κεφαλαίου, αλλά κυρίως προσαυξήσεων οι οποίες έχουν διογκώσει τις ατομικές οφειλές. Υπάρχουν επαγγελματίες οι οποίοι παρ’ ότι έχουν καταβάλει ασφαλιστικές εισφορές για έως και τριάντα χρόνια, δεν μπορούν να συνταξιοδοτηθούν. Αυτούς καλείται η Κυβέρνηση να βοηθήσει και να τους βρει λύση.

Η Ελληνική Λύση προτείνει να αυξηθεί η δυνατότητα παρακράτησης από τη σύνταξη ακόμα μεγαλύτερου ποσού οφειλής. Προτείνουμε, δηλαδή, το ποσό που μπορεί να παρακρατηθεί από τη σύνταξη να ανέλθει στις 50.000 ευρώ και ο χρόνος αποπληρωμής να είναι μέχρι εκατόν είκοσι δόσεις. Επιπροσθέτως, η Ελληνική Λύση προτείνει να προσφέρει η Κυβέρνηση και ευέλικτες εξατομικευμένες λύσεις, να μπορεί δηλαδή ο ασφαλιζόμενος να επιλέξει με δική του βούληση να παρακρατούνται ακόμα μεγαλύτερα ποσά ή ακόμα και ολόκληρη η σύνταξή του για κάποιο διάστημα εφόσον ο ίδιος το επιθυμεί και το προτείνει.

Η Ελληνική Λύση επίσης, θεωρεί σημαντικό και προτείνει να εξεταστεί η δυνατότητα διαγραφής εν όλω ή εν μέρει των προστίμων και προσαυξήσεων, ώστε να μπορέσουν, όσο είναι δυνατόν, περισσότεροι ασφαλισμένοι να πάρουν σύνταξη.

Άρθρο 123. Επειδή η κατάσταση των ανατιμήσεων είναι ρευστή και όπως φαίνεται τα μέτρα στήριξης σε λίγο καιρό θα είναι ανεπαρκή, προτείνουμε ως Ελληνική Λύση η Κυβέρνηση να φροντίσει να ορίσει να προβλεφθούν αντίστοιχα ευέλικτες μορφές ενίσχυσης, με γνώμονα ποσοστιαίο ανάλογα με τη διακύμανση των τιμών βασικών προϊόντων. Είναι προφανές ότι η Κυβέρνηση επιδιώκει την αποδυνάμωση του δεύτερου πυλώνα επικουρικής ασφάλισης, δηλαδή της επαγγελματικής ασφάλισης και ταυτόχρονα, της ενίσχυσης του τρίτου πυλώνα ασφάλισης, δηλαδή της ιδιωτικής ασφάλισης. Βεβαίως, η ενίσχυση της ιδιωτικής ασφάλισης και μάλιστα, η επιδίωξη της αντικατάστασης της επαγγελματικής ασφάλισης από την ιδιωτική σε τόσο μαζικό επίπεδο μάλιστα, μας δημιουργεί βάσιμους προβληματισμούς ως προς τους σκοπούς της Κυβέρνησης. Η μαζική ιδιωτικοποίηση της επαγγελματικής ασφάλισης μπορεί κάλλιστα να αποφέρει σημαντικά κέρδη στους επαγγελματίες του είδους, οι οποίοι μπορεί κάλλιστα με τη σειρά τους να αποδίδουν μέρος αυτών σε πολιτικά πρόσωπα. Δηλαδή, να αποκομίζουν πολιτικά πρόσωπα κέρδη από τη λειτουργία ιδιωτικών ασφαλιστικών εταιρειών.

Το ασφαλιστικό ζήτημα, κύριοι, δεν είναι μόνο νούμερα, είναι οι πολίτες που εργάστηκαν, οι οποίοι κόπιασαν για χρόνια, κατέβαλαν, εμπιστεύτηκαν και τώρα προσδοκούν.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αθανασίου.

Τον λόγο έχει ο ειδικός αγορητής από τους Σπαρτιάτες κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, σήμερα ερχόμαστε να συζητήσουμε ένα νομοσχέδιο που αλλάζει ραγδαία την επαγγελματική ασφάλιση στην Ελλάδα με την ίδρυση των ταμείων επαγγελματικής ασφάλισης, κάποια άλλα ζητήματα και κυρίως, μια τροπολογία που μας φέρατε την Παρασκευή αιφνιδιαστικά και θα κάνουμε μια ειδική αναφορά.

Πρώτα απ’ όλα, θα ήθελα να πω ότι το ασφαλιστικό και το συνταξιοδοτικό είναι κάποια προβλήματα, τα οποία σχετίζονται με τη δημογραφική γήρανση του πληθυσμού, με την πληθυσμιακή συρρίκνωση και με τη φυγή πάρα πολλών νέων στο εξωτερικό για τους οποίους δεν βλέπω να κάνετε κάτι για να τους καλέσετε πίσω. Αυτά είναι τα προβλήματα και όσο δεν τα αντιμετωπίζουμε αυτά εδώ, θα αντιμετωπίζουμε έναν φαύλο κύκλο προβλημάτων.

Τώρα, επί του νομοσχεδίου, θα ήθελα να πω το εξής: Πρώτα απ’ όλα, αλλάζει πλήρως η εποπτεύουσα αρχή η οποία είναι η Τράπεζα της Ελλάδος. Επικαλέστηκε ο κύριος Υπουργός ότι υπάρχει θέμα τεχνογνωσίας και θέλω να ρωτήσω: Οι τρεις εποπτεύοντες φορείς δεν έχουν την απαραίτητη τεχνογνωσία; Τρεις φορείς είναι. Δεν έχουν προσωπικό, δεν έχουν τεχνογνωσία, δεν γνωρίζουν να εποπτεύσουν τα ταμεία επαγγελματικής ασφάλισης και πρέπει να πάει σώνει και καλά η Τράπεζα της Ελλάδος; Είναι ένας προβληματισμός.

Δεύτερον, αναφορικά με τη ρύθμιση και με τις αλλαγές που γίνονται στα ταμεία επαγγελματικής ασφάλισης που προβλέπονται στα άρθρα 1 έως 97, θα ήθελα να πω πως στον αναπτυγμένο κόσμο η κεφαλοποιητική αποταμίευση λαμβάνει χώρα θεσμικά από δύο πυλώνες, την επαγγελματική ασφάλιση και τον τρίτο πυλώνα που είναι η ιδιωτική ασφάλιση, οι οποίοι διαφέρουν από τον πρώτο κρατικό πυλώνα της κοινωνικής ασφάλισης, ο οποίος αναλαμβάνει την ανταποδοτική σύνταξη της οποίας εμείς είμαστε υπέρμαχοι, να το τονίσω αυτό εδώ.

Στην Ελλάδα, όμως, το νεοϊδρυθέν κρατικό ΤΕΚΑ ανέλαβε την κεφαλαιοποιητική αποταμίευση για τους νεοεισερχόμενους στην εργασία και δημιούργησε ένα κενό συνταξιοδοτικής κεφαλαιοποίησης για τους μεσήλικες εργαζομένους. Άρθρο 45. Αυτό, λοιπόν, το κενό καλείται να καλύψει ο δεύτερος πυλώνας που είναι η επαγγελματική ασφάλιση μέσω των ταμείων επαγγελματικής ασφάλισης, τα οποία ιδρύονται ως προαιρετικά μη κερδοσκοπικά νομικά πρόσωπα ιδιωτικού δικαίου έπειτα από συμφωνία των εργαζομένων, έγινε το καταστατικό τους από το αρμόδιο Υπουργείο, δίχως να επιβαρύνουν τον προϋπολογισμό, αφού βασίζονται σε δικές τους εργοδοτικές εισφορές και καλύπτουν οποιοδήποτε έλλειμμα δημιουργηθεί από ίδιους πόρους.

Τώρα, ποιο είναι το πρόβλημα; Το πρόβλημα είναι ότι παρά το γεγονός ότι εισάγεται για πρώτη φορά –για τα ΤΕΑ ομιλώ- η δυνατότητα σε ασφαλιστικές επιχειρήσεις να συμμετέχουν στην επαγγελματική ασφάλιση των ομαδικών συνταξιοδοτικών τους συμβολαίων -δεν αποτελεί αυτό πρόβλημα- το νομοσχέδιο, δίχως καμμία δικαιολογητική βάση και σε απόλυτη απόκλιση με την ευρωπαϊκή πρακτική, εξαιρεί τα ομαδικά των ασφαλιστικών επιχειρήσεων από όλες τις απαιτήσεις που αντίθετα επιβάλλει στα ΤΕΑ υπέρ της προστασίας των συνταξιοδοτικών δικαιωμάτων των μελών τους.

Ειδικότερα: Εξαιρεί τα ομαδικά από την υποχρέωση που επιβάλλει στα ΤΕΑ να ενημερώνουν τις εποπτικές αρχές σε περίπτωση που ο εργοδότης ξεχάσει να καταβάλει τις προηγούμενες εισφορές. Αυτό θέτει σε κίνδυνο την προστασία των ασφαλιστικών δικαιωμάτων των εργαζομένων.

Επίσης, απαιτεί από τα ΤΕΑ να παρέχουν κάθε πληροφόρηση σε εποπτική αρχή επί της λειτουργίας του προγράμματός τους, αλλά εξαιρεί από αντίστοιχη υποχρέωση τους εργοδότες που συνάπτουν ομαδικά. Για ποιον λόγο γίνεται αυτό;

Το νομοσχέδιο, επίσης, εξαιρεί τους εργοδότες που επιλέγουν ομαδικά από την υποχρέωση να ενημερώνουν τους ασφαλισμένους εργαζόμενους για τα ασφαλιστικά τους δικαιώματα, όταν στα ΤΕΑ, αντίστοιχα, επιβάλλει λεπτομερείς απαιτήσεις ενημέρωσης και ανταλλαγής πληροφοριών ανά ασφαλισμένο. Επίσης, επιβάλλει στα ΤΕΑ λεπτομερείς απαιτήσεις για τον τύπο και το περιεχόμενο του καταστατικού, αλλά εξαιρεί από αυτές τους όρους ενός ομαδικού. Επιβάλλει στα ΤΕΑ να δημοσιοποιούν ετήσιες εκθέσεις για κάθε ένα από τα προγράμματά τους και να τις θέτουν στην διάθεση των εργαζομένων, αλλά εξαιρεί τους εργοδότες και τις ασφαλιστικές εισφορές τους από την ίδια υποχρέωση. Έχει πάρα πολλές εξαιρέσεις.

Ουσιαστικά, λοιπόν, με αυτές τις εξαιρέσεις αλλά και με άλλες που προβλέπονται δημιουργεί δύο διαφορετικά ρυθμιστικά πλαίσια που αφορούν στην προστασία των συνταξιοδοτικών δικαιωμάτων των εργαζομένων στην επαγγελματική ασφάλιση: Ένα κανονικό πλαίσιο το οποίο υπαγορεύεται από τις κοινοτικές οδηγίες και το οποίο επιβάλλεται στα ΤΕΑ και ένα χαλαρό πλαίσιο το οποίο παρακάμπτει όλες τις κοινοτικές οδηγίες που εφαρμόζεται σε όλη την Ευρώπη και χαρίζεται στους εργοδότες.

Δυστυχώς, λοιπόν, επίσης περαιτέρω επιβάλλει φορολογική εξομοίωση μεταξύ ΤΕΑ και ομαδικών. Βασικά, δίνετε ένα κίνητρο στους εργοδότες να επιλέξουν το χαλαρό όχημα των ομαδικών για την επαγγελματική ασφάλιση των εργαζομένων τους, ουσιαστικά στέλνοντας τον λογαριασμό στους εργαζόμενους. Το ένα είναι αυτό.

Στην Ευρώπη πρώτα διασφαλίζεται η εξομοίωση των υποχρεώσεων για κάθε σχήμα επαγγελματικής ασφάλισης υπέρ της προστασίας των εργαζομένων και μετά εξομοιώνεται η φορολογική μεταχείριση. Αυτό εδώ δεν γίνεται. Και δυστυχώς, όλες αυτές οι εξαιρέσεις δημιουργούν μια μεγάλη ανασφάλεια. Ουσιαστικά, εδώ βλέπω ότι υποβιβάζετε την προστασία των συνταξιοδοτικών δικαιωμάτων των εργαζομένων και ταυτόχρονα, επιβάλλετε και φορολογικούς συντελεστές βαρείς στους μεσήλικες, για να πω την αλήθεια. Αυτή η φορολόγηση η οποία γίνεται 22% επί των όποιων εισοδημάτων επένδυσης, λειτουργεί ως αντικίνητρο, για να επενδύσει κάποιος στα ΤΕΑ. Αυτό είναι αντικίνητρο, όχι κίνητρο.

Ένα μεγάλο πρόβλημα είναι τι συμβαίνει στην περίπτωση ανάκλησης της αδείας των ΤΕΑ με τη λύση και εκκαθάριση. Δεν βλέπουμε να υπάρχει διασφάλιση και φαίνεται πως υπάρχει κίνδυνος για τις συνταξιοδοτικές παροχές των δικαιούχων. Ειδικότερα δε, στο άρθρο 76 προβλέπεται ότι οι δικαιούχοι των παροχών σε περίπτωση εκκαθάρισης του ΤΕΑ ικανοποιούνται συμμέτρως, αφού αφαιρεθούν πρώτα τα έξοδα της εκκαθάρισης και οι αμοιβές των εκκαθαριστών, καθώς και οι απαιτήσεις των εργαζομένων των ΤΕΑ. Οπότε τι θα μείνει για τους δικαιούχους συνταξιοδοτικών παροχών; Δεν διασφαλίζονται επαρκώς.

Βλέπουμε επίσης, ότι δεν παρέχεται στο άρθρο 19 ούτε πλήρης εγγύηση ούτε πληροφορίες -αυτές άλλωστε μπορεί να μη διατίθενται- ούτε ευθύνη για την τελική αξία των παροχών που θα καταβληθούν, αφού προβλέπεται δήλωση αποποίησης ευθύνης σχετικά με την πιθανή διαφοροποίηση των προβολών των συνταξιοδοτικών παροχών από την τελική αξία των παροχών που θα καταβληθούν.

Επίσης, οι εταιρείες που θα διαχειρίζονται τις επενδύσεις που θα τους αναθέτουν τα ΤΕΑ δεν προβλέπεται ότι θα παρέχουν εγγυήσεις, αλλά ούτε και τα ΤΕΑ θα παρέχουν εγγυήσεις από τη διαχείριση αυτή. Το μόνο που προβλέπεται για τον διαχειριστή επενδύσεων είναι η άδεια διαχείρισης χαρτοφυλακίου.

Ακόμα αναφέρεται ότι ο θεματοφύλακας ενδέχεται να αντιμετωπίζει πρόβλημα σύγκρουσης συμφερόντων του. Σε αυτές τις περιπτώσεις τι γίνεται;

Από το περιεχόμενο του άρθρου 34 προκύπτει ότι θα έχουν μάλλον πολύ αυξημένο κόστος οι αμοιβές των μελών της διοίκησης ,των επιτροπών και των συνεργατών.

Στο άρθρο 36 τίθεται ένα σοβαρό θέμα για τη δυνατότητα πραγματικού και ουσιαστικού ελέγχου ως προς το θέμα της σύγκρουσης συμφερόντων και του ελέγχου της παραβίασης προστασίας των ευαίσθητων προσωπικών δεδομένων.

Στο άρθρο 47 δεν υπάρχει επαρκής διασφάλιση των συμφερόντων των μελών, τα ΤΕΑ δεν καλύπτουν το απαιτούμενο περιθώριο φερεγγυότητας. Τι θα συμβεί σε αυτή την περίπτωση; Είναι πάρα πολλά τα προβλήματα και πάρα πολλές οι επισφάλειες και μας κάνουν ιδιαίτερα επιφυλακτικούς και αρνητικούς στο παρόν νομοσχέδιο.

Για να μη θεωρηθώ ισοπεδωτικός, υπάρχουν και κάποια θετικά. Για παράδειγμα, επεκτείνεται το όριο οφειλών σε κάποιους συνταξιούχους, σε κάποιους ασφαλισμένους, από τις 20 χιλιάδες ευρώ στις 30 χιλιάδες ευρώ. Ποιο είναι, όμως, το πρόβλημα; Το πρόβλημα είναι ότι διατηρείται το ηλικιακό όριο των εξήντα επτά ετών, δεν το μειώνετε, με αποτέλεσμα πάρα πολλοί να αποκλείονται από τη ρύθμιση οφειλών.

Εμείς σας έχουμε πει να μειώσετε το ηλικιακό όριο και, κυρίως, να κάνετε τις εκατόν είκοσι δόσεις σταθερές, με σταθερό επιτόκιο, κυρίως για να μπορεί κάποιος να υπάγεται με άνεση και να μπορεί με ευκολία να διευθετήσει τις οφειλές του και να βγει, βασικά, στη σύνταξη. Εμείς αυτό προτείνουμε.

Ένα άλλο πρόβλημα που υπάρχει: Μιλάτε, για παράδειγμα, στο άρθρο 152 για προπληρωμένη κάρτα ανέργου και βάζετε το 50% να το διαχειρίζεται μέσω κάρτας. Αυτό για εμάς συνιστά εξευτελισμό του ανέργου. Για ποιον λόγο να μην μπορεί ο άνεργος να διαχειρίζεται το πλήρες ποσό; Αυτό θα πρέπει να το δείτε. Υπάρχουν κάποια άλλα θετικά, όπως, για παράδειγμα, η επέκταση του δικαιώματος παροχής μητρότητας σε επαγγελματίες γυναίκες, όμως, βάζετε τον όρο να είναι ασφαλιστικά ενήμερες. Θα παρακαλούσαμε να το αφαιρέσετε αυτό. Επίσης, δεν προβλέπεται πουθενά αν θα είναι ακατάσχετο αυτό το ποσό ή όχι. Προσθέστε το αυτό, παρακαλούμε πολύ.

Υπάρχουν, λοιπόν, κάποια προβλήματα σε αυτό το νομοσχέδιο που τα κρίνουμε αρνητικά.

Και τώρα που τελείωσα την ανάλυση του νομοσχεδίου, θα περάσω στην τροπολογία.

Φέρατε, λοιπόν, μία τροπολογία με την οποία νομιμοποιείτε όσους έχουν εισέλθει παράνομα στην Ελλάδα εξαρχής και έχουν παραμείνει επί μία τριετία εδώ. Και, μάλιστα, λέτε ότι το κάνετε για να φέρετε εργάτες γης.

Δύο πράγματα να πω: Κατ’ αρχάς εισάγεται ως τροπολογία. Δεν το βάλατε στη διαβούλευση, ακριβώς, για να αποφύγετε το «κράξιμο διαδικτυακά». Δεύτερον, το κάνατε μετά από την ακρόαση των φορέων. Γιατί δεν τους καλέσατε για να ξέρουμε τι γίνεται;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ποιους δεν καλέσαμε;

**ΠΕΤΡΟΣ ΔΗΜΗΤΡΙΑΔΗΣ:** Τους σχετιζόμενους φορείς.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Όλους τους καλέσαμε.

**ΠΕΤΡΟΣ ΔΗΜΗΤΡΙΑΔΗΣ:** Τους αγροτικούς συνεταιρισμούς για να μας πουν αν έχουν ή όχι ελλείψεις.

Δεύτερον, μας λέτε ότι γίνεται για τριάντα χιλιάδες εργάτες γης. Και θέλω να ρωτήσω: Πώς το ξέρετε; Κάνατε μελέτη; Έχετε δεδομένα; Γνωρίζετε τον αριθμό; Άλλος λέει θέλουμε εκατό χιλιάδες, άλλος λέει ογδόντα χιλιάδες, άλλος λέει πενήντα χιλιάδες. Ξέρουμε ακριβώς πόσοι είναι, πόσους θέλουμε και πού;

Μας λέτε για αγροτικές εργασίες. Ποιες αγροτικές εργασίες; Άκουσα τον κ. Καιρίδη να μας λέει για τις ελιές. Επειδή υπάρχει συνάδελφός μου, που θα μιλήσει μετά, ο κ. Χαλκιάς, που είναι κάτοχος έκτασης ελαιόδεντρων, να σας πω ότι για τη συγκομιδή χρειάζονται το πολύ πενήντα ημέρες. Τις υπόλοιπες ημέρες τι θα κάνουν όλοι αυτοί που θα νομιμοποιήσετε; Θα λιάζονται στην Ομόνοια, όπως είπαν κάποτε κάποιοι; Τι θα κάνουν; Και να πω και κάτι άλλο: Ας υποθέσουμε ότι κάποιος προσλαμβάνεται και πάει για εργασία και δεν προσέρχεται στην εργασία του. Τι θα κάνετε εσείς; Πού θα τους βρείτε μετά; Θα τους ψάχνετε έναν-έναν; Θα βάλετε την Αστυνομία να τους ψάξει; Πώς θα γίνει αυτό;

Κύριε Γεωργιάδη, μου κάνει μεγάλη εντύπωση που φέρνετε εσείς την τροπολογία, που απ’ ό,τι θυμάμαι παλιά μας λέγατε -διαψεύστε με- ότι «εγώ είμαι κατά της παράνομης μετανάστευσης», «θα κάνω τη ζωή των μεταναστών δύσκολη», «φέρνω άμεσα απελάσεις», «στείλτε τους στην Τουρκία». Κάτι τέτοια άκουγα εγώ από εσάς. Και ξαφνικά έρχεστε εδώ πέρα και, ω της τραγικής ειρωνείας, σας στηρίζει μέχρι και η Αριστερά. Πραγματικά, ποιος θα το έλεγε αυτό;

Και να σας πω και κάτι άλλο για τους συναδέλφους της Αριστεράς. Με τους συνάδελφους της Αριστεράς διαφωνώ σε αυτό το θέμα, αλλά είναι τουλάχιστον ειλικρινείς. Ξέρω τι θα ακούσω από αυτούς. Από εσάς δεν το περίμενα αυτό πραγματικά.

Και, μάλιστα, επειδή ξέρω ότι θα πούνε κάποιοι για ακροδεξιό λαϊκισμό, για υπερπατριωτισμό, θέλω να ρωτήσω το εξής: Ο κ. Αντώνης Σαμαράς γιατί διαφώνησε; Είναι και αυτός ακροδεξιός λαϊκιστής; Αν είναι, να το πείτε και αυτό. Μην το λέτε μόνο για μας. Αν και έχω βάσιμες υποψίες, ξέρετε, ότι έγινε καθαρά προσχηματικά αυτή η διαφωνία, ακριβώς για να μη σας φύγουν κάποιοι ακροδεξιοί και πάνε αλλού, μήπως τους κρατήσετε, μη σας φύγουν, γιατί προεκλογικά δεν θυμάμαι να είχατε ενημερώσει τους ψηφοφόρους σας ότι θα φέρετε αυτήν την τροπολογία. Δεν θυμάμαι να το έχετε κάνει αυτό.

Και κάτι ακόμα. Βγαίνετε και μας λέτε για εργάτες γης και ότι αυτό θα γίνει άπαξ. Θέλω να ρωτήσω: Όντως θα είναι άπαξ ή θα έχουμε και στο μέλλον νέες παρόμοιες τροπολογίες. Αν του χρόνου έχουμε πάλι ελλείψεις, τι θα πείτε; Θα φέρετε πάλι νέα τροπολογία;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Επίσης, έχετε καταλάβει ότι αυτό το οποίο φέρνετε, ουσιαστικά δίνει ένα κίνητρο, μία ενθάρρυνση στους παράνομους μετανάστες; Από προχθές έχει γίνει πάρτι. Οι Πακιστανοί πανηγυρίζουν. Πάμε όλοι στην Ελλάδα, είναι μια χαρά!

Το έχετε καταλάβει ότι δημιουργείτε έναν φαύλο κύκλο παράνομων μεταναστών, οι οποίοι έχοντας ένα κίνητρο πλέον να έρθουν στην Ελλάδα, θα έρχονται συνεχώς; Δεν τους αποθαρρύνετε, τους ενθαρρύνετε. Αυτά πρέπει να γίνουν αντιληπτά.

Υπάρχουν κάποιοι προβληματισμοί. Όταν νομοθετούμε, πρέπει να γνωρίζουμε τι αντίκτυπο θα έχει αυτή η νομοθεσία; Όχι μόνο λύνουμε προσωρινά ένα πρόβλημα, το οποίο θα μπορούσατε άνετα να το έχετε λύσει, κύριε Γεωργιάδη, προσελκύοντας Έλληνες, δίνοντας το κίνητρο σε Έλληνες να πάνε σε κάποιες περιοχές. Έχουμε πει για ειδικό φορολογικό καθεστώς για τους αγρότες. Κάντε το. Ενθαρρύνετε τους Έλληνες να πάνε στην ύπαιθρο. Τόσο καιρό γιατί δεν το κάνετε; Και μάλιστα, να πω και κάτι άλλο: Ελάτε στη θέση ενός Έλληνα του εξωτερικού ο οποίος έχει φύγει γιατί δεν έχει δουλειά. Ξέρετε πώς θα αισθανθεί; Κορόιδο. Να το πω εγώ. «Εγώ έφυγα στο εξωτερικό και εσείς νομιμοποιείτε τους παράνομους μετανάστες». Αυτό θα πει. Δεν θα πει τίποτα άλλο.

Κλείνοντας, δυστυχώς, εγώ αυτό το οποίο βλέπω και λυπάμαι πάρα πολύ -θα επανέλθω στη δευτερολογία μου- είναι ότι εσείς αυτή τη στιγμή πάτε να εξυπηρετήσετε κάποια συμφέροντα. Μάλιστα, σας ακούω να λέτε για το Ελληνικό.

Τελικά, κύριε Γεωργιάδη, είναι για τους αγρότες γης ή μήπως ο κ. Λάτσης ψάχνει φθηνό εργατικό δυναμικό και θέλει να τους αξιοποιήσει;

Και θα πω για τους ανθρώπους της Αριστεράς -καλοπροαίρετα θα το πω- ότι δεν το κάνουν γιατί τους έπιασε ο πόνος και η φιλανθρωπία και κλαίνε γιατί οι καημένοι υποφέρουν. Δεν το κάνουν γι’ αυτό. Το κάνουν γιατί κάποιοι ολιγάρχες που τους στηρίζουν, θέλουν φθηνό εργατικό δυναμικό. Ξέρετε τι θέλουν; Ψάχνουν να βρουν κορόιδα να τους εκμεταλλευθούν, γιατί, ξέρετε, τα κορόιδα οι Έλληνες ξύπνησαν και ψάχνουν να βρουν τώρα αλλοδαπούς. Δεν τους ενδιαφέρει ούτε η φιλανθρωπία ούτε τίποτα. Εάν όντως υπήρχε φιλανθρωπία, ξέρετε τι θα έκαναν; Θα έκαναν μία ποσόστωση, θα προσέλκυαν κάποιους νόμιμους μετανάστες με προσόντα, που θα ξέραμε ποιοι είναι και κυρίως, θα δούλευαν και αξιοπρεπώς.

Και κάτι ακόμα: Κάνετε διακρατικές συμφωνίες με χώρες ισλαμικές, για παράδειγμα με το Πακιστάν. Συγγνώμη, δεν έχετε καταλάβει ότι προσελκύετε αυτούς που είναι σύμμαχοι της Τουρκίας; Δεν το έχετε καταλάβει αυτό; Εάν όλοι αυτοί που είναι φιλότουρκοι -οι Πακιστανοί είναι φιλότουρκοι- πάνε στον Έβρο και πάνε στη Λέσβο τι θα γίνει; Το έχετε σκεφτεί; Θα έχουμε έναν συμπαγή όγκο ατόμων που είναι φίλα προσκείμενοι στους Τούρκους; Εδώ έχετε σκεφτεί ότι πλήττεται η συνοχή; Και δεν είναι κινδυνολογία αυτά που λέω, είναι πραγματικότητα. Εσείς μπορεί να νομίζετε και να μας λέτε ότι πολεμάτε την ανεργία και το πρόβλημα της εργασίας. Έχετε σκεφθεί, όμως, μακροπρόθεσμα τι θα συμβεί στο εσωτερικό της Ελλάδας; Πώς ξέρουμε ότι αυτοί οι κύριοι δεν είναι τζιχαντιστές; Πώς το ξέρουμε; Ήμασταν φίλοι από παλιά; Υπηρετήσαμε μαζί στον στρατό στο Πακιστάν ή όπου αλλού είναι; Είμαστε φιλαράκια; Αυτά πρέπει να τα ξέρουμε.

Είναι εξαιρετικά επικίνδυνο αυτό που κάνατε και σας καλώ, για τελευταία φορά, να αποσύρετε την τροπολογία και αφήστε κάποιους που μιλάνε για ακροδεξιές φωνές. Δεν είναι ακροδεξιές φωνές, είναι φωνές λογικής. Αυτό το πράγμα που κάνετε, αποτελεί θρυαλλίδα, είναι κερκόπορτα, για να έρχονται συνεχώς νέοι παράνομοι μετανάστες, τους δίνετε κίνητρο. Με αυτά τα λόγια τελείωσα.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Παρακαλώ, κύριε Πρόεδρε, τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μόνο μια παρατήρηση στον προλαλήσαντα συνάδελφο.

Καταθέτω στα Πρακτικά το δελτίο Τύπου που εξέδωσε πριν από λίγο η Εθνική Ένωση Αγροτικών Συνεταιρισμών. Επειδή ρωτήσατε αν φέραμε τους φορείς τους να συνεννοηθούμε, η ΕΘΕΑΣ είναι η Εθνική Ένωση Αγροτικών Συνεταιρισμών, στηρίζει τη νομιμοποίηση των ξένων εργατών γης που ήδη απασχολούνται στη χώρα και έχει ένα ολόκληρο δελτίο Τύπου για ποιον λόγο τους χρειάζονται.

Άρα, στο ερώτημά σας αν έχουν ερωτηθεί οι σχετικοί αγροτικοί φορείς, όλοι, άπαντες, όλοι οι συνεταιρισμοί της χώρας έχουν πει αυτό που σας είπα τώρα.

Πρέπει να σας πω, για να γνωρίζετε, γιατί μπορεί να μην το ξέρατε, ότι το αίτημα για τη νομιμοποίηση των εργατών γης στην Ελλάδα αποτελεί διαχρονικό επίσημο αίτημα όλων των αγροτικών συνεταιρισμών της Ελλάδας.

Ευχαριστώ.

(Στο σημείο αυτό ο Υπουργός Εργασίας και Κοινωνικής Ασφάλισης κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Βούλας (δεύτερο τμήμα).

Η Βουλή σας καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε τώρα με την κ. Θεανώ Φωτίου από τη Νέα Αριστερά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που συζητάμε σήμερα αποτελείται από τρεις ενότητες. Η πρώτη ενότητα: «Αναμόρφωση της επαγγελματικής ασφάλισης» είναι η πραγματική καρδιά του νομοσχεδίου, με εκατόν έντεκα από τα εκατόν ογδόντα επτά άρθρα. Επικαλείται ευρωπαϊκή οδηγία που έπρεπε να ενσωματωθεί από το 2016 και αφορά στην επαγγελματική ασφάλιση. Κινείται, όμως, σε αντίθετη κατεύθυνση από αυτή. Αλλοιώνει τον δεύτερο πυλώνα επικουρικής ασφάλισης για να πριμοδοτήσει τον τρίτο πυλώνα ιδιωτικής ασφάλισης. Δηλαδή, ανοίγει διάπλατα τον δρόμο για την ιδιωτικοποίηση της επικουρικής και της επαγγελματικής ασφάλισης.

Αφού δημιουργήσατε την αχρείαστη σταδιακή ιδιωτικοποίηση της επικουρικής με το ΤΕΚΑ, που θα δώσει 25% έως 35% μικρότερες επικουρικές συντάξεις και θα δημιουργήσει και χρηματοδοτικό κενό 50 έως 60 δισεκατομμυρίων ευρώ στα ασφαλιστικά ταμεία τα επόμενα σαράντα χρόνια, κατά ομολογία σας, τώρα χωρίς να κάνετε καμμία αναλογιστική μελέτη, κανέναν ουσιαστικό διάλογο με τους υφιστάμενους φορείς επαγγελματικής ασφάλισης –ουσιαστικό λέω-, φέρατε στη Βουλή ένα νέο πλαίσιο για την επαγγελματική ασφάλιση.

Πρόκειται για ένα ελληνικό μοντέλο, επινόησής σας, που διέπεται από δύο διαφορετικά πλαίσια: ένα αυστηρό για τα ταμεία επαγγελματικής ασφάλισης, νέα και παλιά και ένα χαλαρό που παρακάμπτει την ευρωπαϊκή οδηγία για τις ασφαλιστικές πολυεθνικές επιχειρήσεις, με τα ομαδικά τους ασφαλιστήρια, οι οποίες εξαιρούνται από όλες τις απαιτήσεις που επιβάλλονται στα επαγγελματικά ταμεία.

Αναγνωρίζει, υποκριτικά, ο Υπουργός το πρόβλημα. Λέει: «Ναι, υπάρχει», ότι θα το διορθώσει σε πέντε-έξι μήνες. Όμως, εδώ είναι προφανές ότι κρύβεται ο πραγματικός σκοπός του νομοσχεδίου, γιατί δεν το έκανε, για να επιταχυνθεί η ιδιωτικοποίηση της επαγγελματικής ασφάλισης και να ενισχυθεί η περιβόητη κουλτούρα του κουμπαρά.

Όμως, ποιοι είναι οι χαμένοι και ποιοι οι κερδισμένοι του παρόντος νομοσχεδίου; Πρώτον, χαμένοι είναι ασφαλισμένοι και συνταξιούχοι υφιστάμενων επαγγελματικών ταμείων, διότι εγκλωβίζονται σε ένα καθεστώς δυσμενέστερο από αυτό που έχουν σήμερα, λόγω του νέου επιβαρυμένου φορολογικού καθεστώτος, της νέας εποπτικής αρχής και των νέων καταστατικών που επιβάλλονται.

Περισσότερο χαμένοι είναι οι μεσήλικες εργαζόμενοι σαράντα πέντε ως πενήντα ετών με χαμηλά και μεσαία εισοδήματα που πλήρωναν 30 έως 50 ευρώ τον μήνα για να πάρουν κυρίως ένα εφάπαξ. Κατά το Υπουργείο, με αυτή τη διάταξη όλοι αυτοί θα στραφούν στις συντάξεις και θα αποκτήσουν επιτέλους κουλτούρα αποταμίευσης.

Και σας ρωτώ, κύριοι Υπουργοί, το εξής. Πώς να αποκτήσει κουλτούρα αποταμίευσης ο εργαζόμενος με τους χαμηλούς μισθούς, που ζει με επισφάλεια, όταν ένας στους τέσσερις πολίτες, δύο εκατομμύρια επτακόσιες είκοσι χιλιάδες, ζουν στα όρια της φτώχειας και του κοινωνικού αποκλεισμού; Ποιοι θα αποταμιεύουν; Αυτοί που δεν τα βγάζουν πέρα λόγω ακρίβειας, πληθωρισμού της απληστίας, δηλαδή της κερδοσκοπίας, που την αφήσατε ανεξέλεγκτη και δεν μπορούν να βγάλουν όχι τον μήνα, αλλά απλά να επιβιώσουν;

Δεν είναι τυχαίο, κύριοι Υπουργοί, ότι είμαστε τελευταίοι στον πάτο της αποταμίευσης. Με βάση τη EUROSTAT, το 2022 είμαστε μείον τέσσερις ποσοστιαίες μονάδες κάτω από όλα τα κράτη, ακόμα και την Ουγγαρία. Φαντάζομαι ότι το ξέρετε.

Δεύτεροι χαμένοι: τα ταμεία αλληλοβοήθειας και οι ασφαλισμένοι τους. Η μετατροπή των αλληλοβοηθητικών ταμείων σε επαγγελματικά ταμεία, με κατάργηση της υποχρεωτικότητας της ασφάλισης, δεν εγγυάται τη διατήρηση της βιωσιμότητας των ταμείων αυτών που είχαν αυτή την υποχρεωτικότητα, ενώ τώρα καταργείτε για την προαιρετικότητα, τα οποία μάλιστα ταμεία είναι και χρεωμένα από την ίδρυσή τους. Και μπορεί, σαφώς, να οδηγήσει σε κίνδυνο την εφάπαξ παροχή που δίνουν από το 1960, με ανάλογους με τους ασφαλιστικούς νόμους της χώρας, μέχρι σήμερα.

Ποιοι είναι οι κερδισμένοι του νομοσχεδίου; Οι μόνοι κερδισμένοι του νομοσχεδίου είναι οι ασφαλιστικές εταιρείες και μάλιστα, περισσότερο οι πολυεθνικές, όπως μας εξήγησαν, κατά την εξέταση των φορέων, που έχοντας λιγότερες υποχρεώσεις ως προς την προστασία των ασφαλισμένων και συνταξιούχων, μπορούν πλέον να λαμβάνουν τη μερίδα του λέοντος και από τον δεύτερο πυλώνα ασφάλισης που είναι η επαγγελματική ασφάλιση.

Να πούμε ότι οι ασφαλισμένοι των ομαδικών ασφαλιστηρίων αναλαμβάνουν, με ευθύνη των εργοδοτών τους, μεγαλύτερο ρίσκο γι’ αυτή την περιβόητη επένδυση που κάνουν, καθώς ο εργοδότης μπορεί να ξεχάσει να ειδοποιήσει ότι δεν πλήρωσε τις εισφορές τους, μπορεί να ξεχάσει να τους ενημερώσει για την πορεία της επένδυσής τους. Και βέβαια, δεν διασφαλίζονται κατά προτεραιότητα οι ασφαλισμένοι αυτοί στα ομαδικά ασφαλιστήρια, αν φαλιρίσει η εταιρεία τους, ότι αυτοί θα αποζημιωθούν κατά προτεραιότητα, διότι αν χρεοκοπήσει είναι ισότιμοι όλοι οι ασφαλισμένοι των εταιρειών, όχι μόνο δηλαδή, αυτοί οι οποίοι είχαν ασφαλιστεί.

Συμπερασματικά, σύμφωνα με όσα προβλέπονται στο παρόν νομοσχέδιο, ουσιαστικά εισάγεται με στρεβλό τρόπο ένας νέος θεσμός ιδιωτικής ασφάλισης, με στόχο να αποτελέσει μια νέα δήθεν ευκαιρία για τους συνταξιούχους –έτσι το πουλάτε- που βλέπουν τις συντάξεις χαμηλές και διαλυμένες. Είναι ο δρόμος που οδηγεί στη γενίκευση της ιδιωτικής ασφάλισης που διαθέτει κεφάλαια που θα επενδύονται.

Όπως λέει και ο Υπουργός: «Εμένα τι με νοιάζει από πού θα έρχονται αυτά τα κεφάλαια, αν είναι από τα ομαδικά ασφαλιστήρια των ιδιωτικών επιχειρήσεων ή εάν είναι από την επαγγελματική ασφάλιση; Εγώ θα τα έχω, χρώμα δεν έχουν και θα τα επενδύω γιατί αυτό είναι το πρόβλημά μου». Πού θα τα επενδύει; Σε κατευθύνσεις που αποδείχτηκαν καταστροφικές για τη χώρα γιατί δεν λαμβάνουν υπ’ όψιν το μικρό μέγεθος της οικονομίας, το απαρχαιωμένο παραγωγικό μοντέλο στο οποίο εδράζεται και την ευαλωτότητα που επέδειξε στις πρόσφατες υγειονομικές, δημοσιονομικές και κλιματικές κρίσεις.

Ζητήσαμε την απόσυρση αυτού του κεφαλαίου της ενότητας και βεβαίως, την καταψηφίζουμε.

Στη δεύτερη ενότητα επιχειρείτε μια μεγάλη εξαπάτηση -το περιβόητο μίνι ασφαλιστικό είναι αυτό τώρα- και απογειώνετε την προπαγάνδα σας με κάποιες θετικές ρυθμίσεις που έχει αυτή η ενότητα. Θα μιλήσω, λοιπόν, για τρεις εξαπατήσεις και έναν εκφοβισμό.

Πρώτη εξαπάτηση. Υποσχεθήκατε στους συνταξιούχους αύξηση συντάξεων, κατάργηση προσωπικής διαφοράς, διόρθωση της εισφοράς αλληλεγγύης. Τους εξαπατήσατε και στα τρία. Δώσατε μόνο τις αυξήσεις του νόμου Αχτσιόγλου του 2017 με κυβέρνηση Τσίπρα, δηλαδή σε συνθήκες ακραίου πληθωρισμού και ακρίβειας δεν δώσατε ούτε 1 ευρώ παραπάνω και αφήσατε αμετάβλητες τις επικουρικές συντάξεις.

Επιπλέον, όμως, ενώ δεν δώσατε παραπάνω, ζημιώσατε τους συνταξιούχους κατά 6 δισεκατομμύρια ευρώ όλα αυτά τα χρόνια, 3,6 από την κατάργηση της δέκατης τρίτης σύνταξης -ήταν 900 εκατομμύρια ευρώ τον χρόνο επί τέσσερα, κάντε τον πολλαπλασιασμό- και 2,5 δισεκατομμύρια ευρώ από τα αναδρομικά των περικοπών Σαμαρά που επιδίκασε το Συμβούλιο της Επικρατείας. Στους λίγους που τα δώσατε, τα κουτσουρέψατε έως και 50%, λόγω φορολόγησης. Δεν καταργήσατε την προσωπική διαφορά. Αυξήσατε τα ποσοστά αναπλήρωσης μόνο για όσους έχουν πάνω από τριάντα έτη ασφάλισης, όχι για όλους τους συνταξιούχους. Αφήσατε αμετάβλητη την εισφορά αλληλεγγύης συνταξιούχων, μια δεύτερη φορολογία.

Δεύτερη εξαπάτηση, η δήθεν ταχεία απονομή συντάξεων. Το 2019 παραδώσαμε σε εσάς κατά 70% μειωμένες τις συνταξιοδοτικές παροχές που παραλάβαμε. Έχουμε όλα τα χαρτιά να σας τα δώσουμε. Εσείς πρώτα τις αυξήσατε και κατόπιν νομοθετήσατε την απάτη της fast track διαδικασίας, με αποτέλεσμα πλήθος λάθη και συνταξιούχους να λαμβάνουν λιγότερα από ό,τι δικαιούνται. Για αυτά αυτοθαυμάζεστε. Με το παρόν νομοσχέδιο επεκτείνετε τη fast track διαδικασία και στις επικουρικές.

Την ίδια στιγμή, με τροπολογία, δίνετε ακόμα μία διετή παράταση, για να φτιάξετε τον κανονισμό του ΕΦΚΑ. Είμαστε αντίθετοι με την τροπολογία, γιατί επεκτείνετε για εννέα χρόνια τη μη συγκρότηση του ΕΦΚΑ, δηλαδή τη διάλυση στην πραγματικότητα του ΕΦΚΑ, για να εκχωρεί τα πάντα σε ιδιώτες. Να μην πω για το «11555», να μην πω για όλα αυτά τα οποία έχετε κάνει όλα αυτά τα χρόνια.

Τρίτη εξαπάτηση ελεύθερων επαγγελματιών και αγροτών για μείωση ασφαλιστικών εισφορών και απεγκλωβισμό συνταξιοδότησης από χρέη. Αντί μείωσης στις ασφαλιστικές εισφορές, οι πολίτες είδαν, πρώτον, αυξήσεις στις ασφαλιστικές εισφορές για το 80% των ελεύθερων επαγγελματιών, από 185 ευρώ στα 240 ευρώ στην κατώτατη κλίμακα. Η μεγάλη πλειοψηφία των μη μισθωτών συνταξιούχων πληρώνει σήμερα περισσότερες εισφορές από το 2019. Αυξάνετε κατά 4% τις εισφορές για επαγγελματίες από 1-1-2024, παρά τη φετινή αύξηση που είχαν κατά 9 6%.

Υποσχεθήκατε ότι θα ρυθμίσετε τα χρέη, ώστε να μπορούν να δοθούν συντάξεις. Αντί, όμως, να εφαρμόσετε το δοκιμασμένο από το 2019 κούρεμα οφειλής και εκατόν είκοσι δόσεις, αλλάξατε το όριο οφειλής -κάτι τρέχει στα γύφτικα- από 20.000 ευρώ περίμετρο στις 30.000 ευρώ, αντίστοιχα στους αγρότες από 6.000 ευρώ στις 10.000 ευρώ, για να μην μπορούν να προχωρήσουν σε ρύθμιση όλοι αυτοί που έχουν από 30.000 ευρώ και πάνω και είναι και πάρα πολλοί. Όπως σας είπαμε πολλές φορές, η ρύθμιση θα αποτύχει, γιατί αφορά ελάχιστους. Μας είπατε: «Δεν πειράζει. Ας δούμε πόσους αφορά και αν αποτύχει, θα τη διορθώσουμε», δηλαδή πάμε και ό,τι βγει.

Προπαγανδιστική υπερπροβολή θετικών ρυθμίσεων. Υπάρχουν, πράγματι, θετικές ρυθμίσεις που τις υπερπροβάλλετε. Παροχή προστασίας μητρότητας σε αυτοαπασχολούμενες και αγρότισσες κ.λπ., συμπλήρωση απαιτούμενων ενσήμων για πρόωρη σύνταξη, διεύρυνση των ορίων οφειλών για την καταβολή σύνταξης -το είπα ήδη-, η μη μείωση αναπηρικών επιδομάτων και οι παροχές σε συνταξιούχους ανάπηρους που επιθυμούν να εργαστούν, οι συνταξιοδοτικές παροχές για τα ορφανά παιδιά ανάπηρων γονιών με τα προβλήματα που έχουμε επισημάνει.

Όμως, η φορολογική διευκόλυνση των συνταξιούχων που επιθυμούν να συνεχίσουν να εργάζονται, γίνεται γιατί δεν σκοπεύετε να αυξήσετε καθόλου τις συντάξεις για να ζουν αξιοπρεπώς -περαιτέρω εννοώ- οι συνταξιούχοι, αλλά και για να χρησιμοποιήσετε αυτή τη ρύθμιση ως επιχείρημα για την αύξηση των ορίων συνταξιοδότησης. Γιατί αν μπορεί κάποιος, κάποια να δουλεύει μέχρι τα ογδόντα του χρόνια, όπως λέει και ο Υπουργός, γιατί να μη δουλεύει μέχρι τα εβδομήντα δύο;

Επιμένετε, όμως, στην εξαπάτηση των χαμηλοσυνταξιούχων με προσωπική διαφορά, καθώς δίνετε εφάπαξ δώρο Χριστουγέννων 150 έως 200 ευρώ, αντί της δέκατης τρίτης ελεεινής σύνταξης των 500 ευρώ. Σε αυτό φτάσατε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ακούστε και τη διάταξη για την εργασία των συνταξιούχων θα την καταψηφίσουμε. Θεωρούμε ότι οι θετικές διατάξεις δεν αλλάζουν το αρνητικό πρόσημο της πολιτικής σας για το ασφαλιστικό.

Ολοκληρώνοντας τη δεύτερη ενότητα, επισημαίνω ότι παράλληλα, αυτές τις ημέρες, σε όλα τα κανάλια, στελέχη σας αλλά και ο Υπουργός προσπαθούν να εκφοβίσουν τους πολίτες με αφορμή τα στοιχεία και την έκθεση του ΟΟΣΑ για τις συντάξεις και τα δυσμενή δημογραφικά στοιχεία. Αφήστε τον εκφοβισμό και ελάτε να συζητήσουμε σοβαρά και τεκμηριωμένα για το δημογραφικό. Πώς θα αντιμετωπίσουμε τις τρεις βασικές παραμέτρους του;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος)** Παρακαλώ, τον έχετε.

**ΘΕΑΝΩ ΦΩΤΙΟΥ:** Ευχαριστώ.

Πρώτον, με βελτίωση του ισοζυγίου εκροών – εισροών του ανθρώπινου δυναμικού, κυρίως με την εγκατάλειψη του παραγωγικού μοντέλου φτηνής εργασίας που υπηρετείτε.

Δεύτερον, με τη βελτίωση γεννήσεων – θανάτων, αύξηση δηλαδή των γεννήσεων, με μεγάλη αύξηση των επιδομάτων και κοινωνικών υπηρεσιών φροντίδας, κυρίως φροντίδας, όπως και όλου του κοινωνικού δημόσιου κράτους, υγεία, παιδεία, πρόνοια, στέγη -όπως έχουμε αναπτύξει- και δημόσια αγαθά. Τι θα γίνει με εκείνο το ρεύμα; Πολιτικές για την ενεργή γήρανση, η έλλειψη των οποίων εκτινάσσει στα ύψη τις δαπάνες της ασφάλισης στην υγεία. Είμαστε πρώτοι σε αυτές τις δαπάνες σε όλη την Ευρώπη.

Τέλος, στην ενότητα τρία για τη ΔΥΠΑ, πρώην ΟΑΕΔ, θεωρούμε κατάπτυστα τα άρθρα 157 έως και 167, όπου ορίζεται ένα σύστημα προσλήψεων μόνιμων και αορίστου χρόνου εκπαιδευτικών στις επαγγελματικές σχολές εκπαίδευσης και κατάρτισης του ΟΑΕΔ, το οποίο είναι ο ορισμός της ευνοιοκρατίας και του ρουσφετιού, αφού πρώτον, στην τριμελή επιτροπή επιλογής συμμετέχει ένας εκπρόσωπος του ΑΣΕΠ και δύο διορισμένοι εκπρόσωποι της διοίκησης της ΔΥΠΑ, οι οποίοι πλειοψηφούν.

Δεύτερον, η ΔΥΠΑ γίνεται ουραγός για την εφαρμογή της δομημένης συνέντευξης και του τεστ προσωπικότητας σε όλον τον δημόσιο τομέα, που δεν υπάρχει σήμερα αυτή η δυνατότητα και που μπορεί πια με αυτές τις δύο συνεντεύξεις να αλλοιώνετε και να αποκλείετε άτομα με υψηλά τυπικά και ουσιαστικά προσόντα, εμπειρία κ.λπ..

Τέταρτον, η επαγγελματική εμπειρία μοριοδοτείται περισσότερο από τη διδακτική. Έτσι, αναπληρωτές και ωρομίσθιοι εκπαιδευτικοί των ΕΠΑΣ με εμπειρία ετών κινδυνεύουν να βρεθούν σε χαμηλότερη θέση από εξωτερικούς εργαζόμενους ακόμα και με μηδενική διδακτική εμπειρία, αφού τα μόρια από πτυχία δεν αρκούν να ισοσταθμίσουν τη διαφορά.

Τα ίδια ισχύουν και για το μητρώο έκτακτου προσωπικού. Μόνο που η διαδικασία είναι ακόμα πιο διάτρητη εδώ, αφού η επιτροπή κρίσης αποτελείται από διορισμένους από τον διοικητή της ΔΥΠΑ.

Δεν θα πω για την τροπολογία για τη ΔΥΠΑ. Θα πω, όμως -και τελειώνω, κύριε Πρόεδρε και ευχαριστώ- για την τροπολογία με γενικό αριθμό 56 και ειδικό 7, για τους μετανάστες και πρόσφυγες. Είναι σαφές ότι η Κυβέρνηση αναγκάζεται να αναθεωρήσει την πολιτική της, που τόσα χρόνια καταπατά τα ανθρώπινα δικαιώματα και το Διεθνές Δίκαιο και που δηλητηριάζει τον ελληνικό λαό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πάρετε και τη δευτερολογία σας, κυρία Φωτίου;

**ΘΕΑΝΩ ΦΩΤΙΟΥ:** Τελείωσα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΘΕΑΝΩ ΦΩΤΙΟΥ:** Ο Κυριάκος Μητσοτάκης είχε επιλέξει να στραφεί και προς την ακροδεξιά πτέρυγά του, αλλά και στα ακροδεξιά πελατειακά ακροατήρια, δαιμονοποιώντας τους πρόσφυγες και μετανάστες. Επέλεξε τα pushbacks και τον φράχτη, συντάχτηκε με τις ακροδεξιές κυβερνήσεις της Ευρωπαϊκής Ένωσης, ερχόμενος σε αντίθεση με τις επίσημες οδηγίες και αποφάσεις της Ένωσης.

Η έκρηξη του κ. Σαμαρά καθόλου δεν μας εκπλήσσει, αφού επί Πρωθυπουργίας του έγινε το έγκλημα στο Φαρμακονήσι, για το οποίο η χώρα μας καταδικάστηκε από το Ευρωπαϊκό Δικαστήριο Ανθρωπίνων Δικαιωμάτων.

Δηλητηριάζοντας, όμως, την κοινωνία με ξενοφοβία, μισαλλοδοξία, καχυποψία απέναντι στο διαφορετικό, στον άλλο, στον ξένο, η Νέα Δημοκρατία υποθάλπει το μίσος και τη βία. Δεν είναι άσχετη η έκρηξη βίας ανηλίκων και ενηλίκων, το bullying στα σχολεία και η τυφλή οπαδική βία το τελευταίο διάστημα. Είστε υπεύθυνοι για όλα αυτά.

Τώρα που φάνηκαν οι αρνητικές συνέπειες στην ελληνική οικονομία, με την ανυπαρξία εργατικών χεριών, η Κυβέρνηση αναγκάζεται να αναδιπλωθεί. Η τροπολογία αποτελεί την πρώτη ρωγμή στο αντιμεταναστευτικό τείχος που στήσατε και χτίσατε όλα αυτά τα χρόνια. Θα την ψηφίσουμε, παρά το γεγονός ότι χρειάζονται ουσιαστικές αλλαγές, για να έχουμε μια ουσιαστική συμπερίληψη και ένταξη των μεταναστών και προσφύγων στην ελληνική κοινωνία και οικονομία, η οποία μόνο θετικά μπορεί να βιώσει από αυτή την ένταξη.

Καταψηφίζουμε συνολικά το νομοσχέδιο.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απλώς, να ξέρετε ότι σας έχουν μείνει ακόμα δυόμισι λεπτά.

**ΘΕΑΝΩ ΦΩΤΙΟΥ:** Κύριε Πρόεδρε, αν και στους άλλους που μίλησαν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σε όλους. Εγώ δεν ξέρω τι κάνουν οι άλλοι Πρόεδροι. Εγώ μιλάω για εμένα, γιατί μετά υπάρχει ο φαύλος κύκλος.

**ΘΕΑΝΩ ΦΩΤΙΟΥ:** Όχι, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά, οι Βουλευτές, όταν δεν είναι εισηγητές ή Κοινοβουλευτικοί Εκπρόσωποι αντιδρούν…

**ΘΕΑΝΩ ΦΩΤΙΟΥ:** Κύριε Πρόεδρε, ένας είναι ο Κανονισμός της Βουλής. Δεν υπάρχει ανάλογα με το πόσο αυστηρός είναι ο κάθε Προεδρεύων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε με, κυρία Φωτίου.

Ξέρω πολύ καλά τον Κανονισμό. Αντιδρούν μετά, γιατί δεν μιλούν πολλή ώρα, γιατί δεν έχουν τη δυνατότητα οι Βουλευτές να μιλήσουν. Άρα, θα τηρούμε τους χρόνους. Ο χρόνος των ειδικών αγορητών είναι δεκαπέντε λεπτά και επτάμισι λεπτά. Στα είκοσι η διαφορά είναι δυόμισι λεπτά.

Πριν δώσω τον λόγο στην κ. Κουρουπάκη από τη Νίκη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 15ο Γυμνάσιο Πάτρας.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εισάγεται σήμερα προς ψήφιση στην Ολομέλεια το νομοσχέδιο του Υπουργείου Εργασίας και Κοινωνικής Ασφάλισης αναφορικά με τα ταμεία επαγγελματικής ασφάλισης, διάσπαρτες συνταξιοδοτικές και ασφαλιστικές διατάξεις, καθώς και ρυθμίσεις για τη δημόσια υπηρεσία απασχόλησης.

Και ενώ το νομοσχέδιο βρισκόταν σε δημόσια διαβούλευση από τις 23 Νοεμβρίου και ενώ ο, ομολογουμένως μεγάλος, αριθμός άρθρων του εξετάστηκε από την Επιτροπή Κοινωνικών Υποθέσεων, ήρθε η Κυβέρνηση με μια τροπολογία που αφορά στη μεταναστευτική πολιτική, να ανατρέψει τα δεδομένα που είχαν τεθεί υπ’ όψιν μας, να αιφνιδιάσει την Εθνική Αντιπροσωπεία και να τη φέρει προ ειλημμένων κυβερνητικών αποφάσεων.

Επί του προκειμένου, λοιπόν, οι αιτούντες διεθνούς προστασίας δικαιούνται πρόσβαση στην αγορά εργασίας, εάν περάσουν έξι μήνες από την κατάθεση του αιτήματός τους και δεν έχει αυτό ακόμα εξεταστεί σε πρώτο βαθμό από την αρμόδια αρχή.

Η Κυβέρνηση προτείνει τώρα τη μείωση του χρονικού διαστήματος αναμονής στους δύο μήνες, με το σκεπτικό ότι ο χρόνος διεκπεραίωσης των αιτήσεων έχει μειωθεί σημαντικά.

Εάν, όμως, έχει μειωθεί ο χρόνος διεκπεραίωσης των αιτήσεων, οι αιτούντες διεθνούς προστασίας που λαμβάνουν θετικές αποφάσεις δεν υπόκεινται στην αναμονή των έξι μηνών. Οι εν λόγω αλλοδαποί ωφελούνται αντικειμενικά από την επιτάχυνση των διαδικασιών, χωρίς να απαιτείται καμμία τροποποίηση της νομοθεσίας.

Αντιθέτως, με την εξάμηνη αναστολή πρόσβασης στην αγορά εργασίας αποκλείονται εξ αρχής όσοι υποβάλλουν αβάσιμα ή καταχρηστικά αιτήματα και λαμβάνουν γρήγορα απορριπτικές αποφάσεις πριν από τη λήξη του εξαμήνου.

Τι επιχειρεί, λοιπόν, να κάνει η Κυβέρνηση; Να εντάξει άρον-άρον στην αγορά εργασίας αλλοδαπούς, πριν από την ολοκλήρωση της εξέτασης των αιτημάτων ασύλου σε πρώτο βαθμό; Τι σημαίνει αυτό, στην πράξη; Η ένταξη ενός αλλοδαπού στην αγορά εργασίας σηματοδοτεί την ενίσχυση των βιοτικών και οικονομικών δεσμών του με τη χώρα μας. Αν αυτό συνδυαστεί με την ένταξη των ανήλικων αλλοδαπών στις δομές της υποχρεωτικής εκπαίδευσης, συμπληρώνεται η εικόνα. Με τους γονείς να εργάζονται και τα παιδιά τους να πηγαίνουν σχολείο, ριζώνεται η παρουσία τους στη χώρα μας και η απομάκρυνσή τους από αυτή καθίσταται νομικώς πιο δυσχερής.

Σημαίνει, επίσης, ότι αυξάνεται η πιθανότητα, στο βάθος του χρόνου, οι αλλοδαποί που έχουν ξεκινήσει να εργάζονται νόμιμα, να μεταπέσουν σε άλλα πιο μόνιμα καθεστώτα παραμονής στη χώρα μας.

Το μέτρο αυτό, επομένως, λειτουργεί ως μαγνήτης για την αύξηση των ροών, αλλά και των αιτήσεων διεθνούς προστασίας. Το έργο το έχουμε ξαναδεί. Μαζικές ροές οδηγούν σε περισσότερα αιτήματα διεθνούς προστασίας και συνακόλουθα, σε καθυστερήσεις στην εξέταση των αιτημάτων αυτών πέρα από το δίμηνο.

Με τον περιορισμό της αναστολής πρόσβασης της αγοράς εργασίας στις εξήντα ημέρες καθίσταται ευχερέστερη η ένταξη των νεοεισερχόμενων, με το έτσι θέλω, στην ελληνική αγορά εργασίας. Το μήνυμα που στέλνει η πατρίδα μας στο εξωτερικό είναι απλό: Ελάτε όλοι στην Ελλάδα και σε δύο μήνες θα μπορείτε να κινείστε και να εργάζεστε σε αυτή ελεύθερα.

Τα πράγματα είναι ακόμα χειρότερα με το επίμαχο άρθρο 4 της τροπολογίας. Νομιμοποιούνται όσοι εισήλθαν παράνομα στη χώρα και έχουν συμπληρώσει τρία έτη συνεχούς παραμονής στη χώρα.

Στέλνει, λοιπόν, η πατρίδα μας άλλο ένα μήνυμα στο εξωτερικό: Ελάτε στην Ελλάδα και αργά ή γρήγορα, όλοι θα νομιμοποιηθείτε. Ακόμα και αν σας απορριφθεί η αίτηση για το άσυλο, θα γίνετε νόμιμος μετανάστης στη συνέχεια, φαίνεται να λέει η Κυβέρνηση διαχρονικά.

Τι μας απαντάει η Κυβέρνηση; Ότι πρόκειται για μια έκτακτη ρύθμιση, που δεν αφορά σε αυτούς που εισέρχονται σήμερα στη χώρα παράνομα.

Μα, κοροϊδευόμαστε; Τα τελευταία εικοσιπέντε χρόνια έχουν γίνει διαδοχικές νομιμοποιήσεις μεταναστών. Ξεχνάτε τις πράσινες κάρτες που δόθηκαν το 1997, τους διαδοχικούς νόμους για τη χορήγηση αδειών σε μη νόμιμους μετανάστες, που ψηφίστηκαν το 2001, το 2005, το 2007, τον Κώδικα Μετανάστευσης του 2014, που προέβλεψε την αυτόματη νομιμοποίηση σε όσους αποδεικνύουν ότι διαμένουν επί επτά έτη στη χώρα; Οι μεταναστευτικοί πληθυσμοί έχουν πάρει το μήνυμα, ότι δηλαδή σε λίγα χρόνια από σήμερα, θα βρεθεί κάποια άλλη πολιτική ηγεσία που θα φέρει κάποιον νέο νόμο για τη νομιμοποίησή τους.

Μας λέτε ότι η ρύθμιση απλώς συντέμνει τη διάρκεια από τα επτά στα τρία έτη της απαιτούμενης παραμονής στη χώρα, προκειμένου κάποιος να λαμβάνει άδεια διαμονής. Επικαλείστε σχετικώς τη διάταξη του άρθρου 134 του κώδικα μετανάστευσης, σύμφωνα με την οποία οποιοσδήποτε αλλοδαπός εισέρχεται στη χώρα μπορεί να αποκτήσει αυτομάτως άδεια διαμονής μετά από επτά χρόνια.

Αντί, όμως, να ανακαλέσετε αυτή την απαράδεκτη ρύθμιση του κώδικα μετανάστευσης, έρχεστε και την προβάλλετε σήμερα ως επιχείρημα.

Σας προτείνουμε ευθέως να αποκαταστήσετε το αρχικό περιεχόμενο και πνεύμα της ρύθμισης του ν.3386/2005. Άδεια παραμονής για εξαιρετικούς λόγους θα πρέπει να χορηγείται μόνο σε όσους τεκμηριώνουν ύπαρξη όντως εξαιρετικών λόγων και ως τέτοιοι μπορεί να είναι μόνο οι λόγοι ανώτερης βίας, οι σοβαροί επαγγελματικοί, ανθρωπιστικοί ή προσωπικοί λόγοι.

Η μακρόχρονη παραμονή στη χώρα, που είναι αποτέλεσμα της αδυναμίας επαναπροώθησης των μεταναστών στη χώρα προέλευσής τους, δεν αποτελεί από μόνη της τέτοιον εξαιρετικό λόγο. Μας λέτε ότι η ρύθμιση αφορά σε τριάντα ή σαράντα χιλιάδες μετανάστες, μας λέτε με μια άνεση ότι αυτοματοποιημένες άδειες για εξαιρετικούς λόγους χορηγούνται ούτως ή άλλως σε περίπου οκτώ χιλιάδες αλλοδαπούς κάθε έτος. Έχετε κάνει ποτέ την αναγωγή αυτών των αριθμών σε ετήσιες γεννήσεις από Έλληνες που κυμαίνονται σε εβδομήντα χιλιάδες περίπου;

Μας λέτε ανερυθρίαστα ότι από μία και μόνο πηγή αδειοδότησης, αναπληρώνεται ο πληθυσμός της χώρας ετησίως σε ποσοστό πάνω του 10% και αυτό το ποσοστό είναι πολύ μικρό εάν ληφθεί υπ’ όψιν η δημογραφική δύναμη που αναπτύσσουν οι πληθυσμοί αυτοί παραμένοντας στην Ελλάδα. Κάνετε, επίσης, κάτι εξίσου σοβαρό. Με το άρθρο 5 της τροπολογίας, δημιουργείτε μία γέφυρα που επιτρέπει στους πρόσφυγες να υπαχθούν στο καθεστώς μετανάστευσης. Το προσφυγικό καθεστώς είναι προσωρινής φύσεως και η υπαγωγή σε αυτό δεν εξαρτάται από τη βούληση των προσφύγων, αλλά από τις αντικειμενικές συνθήκες που δικαιολογούν την απονομή της προσφυγικής ιδιότητας.

Αν, για παράδειγμα, σε μία χώρα πάψει ο εμφύλιος πόλεμος και εκλείψουν οι κίνδυνοι διώξεων, όσοι κατάγονται από αυτήν χάνουν την ιδιότητα του πρόσφυγα και πρέπει να επιστρέψουν σε αυτήν. Αντιθέτως, το μεταναστευτικό καθεστώς είναι μόνιμο και επιτρέπει σε όσους το αποκτούν να διαμένουν στη χώρα για όσο χρόνο φροντίζουν να πληρούν τις νόμιμες προϋποθέσεις. Πόσοι είναι αυτοί που δικαιούνται να υπαχθούν στη ρύθμιση αυτή; Συμπεριλαμβάνονται και όσοι έχουν λάβει άσυλο τα προηγούμενα χρόνια και έχουν ταξιδέψει σε χώρες της δυτικής Ευρώπης; Συμπεριλαμβάνονται όσοι θα εισέλθουν στη χώρα και θα λάβουν διεθνή προστασία μέχρι τον Μάρτιο του 2025; Σταματήστε, επιτέλους, την πληθυσμιακή αλλοίωση και την ισλαμοποίηση της πατρίδας μας. Δεν πολέμησαν γι’ αυτό οι πρόγονοί μας, δεν οραματίστηκε αυτή την Ελλάδα ο Ελευθέριος Βενιζέλος, όταν συμφώνησε την επώδυνη ανταλλαγή των πληθυσμών. Η Ελλάδα απέκτησε από τότε εθνική ομοιογένεια που αποτελεί το πραγματικό συγκριτικό της πλεονέκτημα, σε έναν κόσμο ταραχώδη και με αβέβαιο μέλλον.

Το κράτος, με την τροπολογία αυτή, αποδεικνύεται ασυνεπές, αφερέγγυο, αδύναμο στην τήρηση μιας αταλάντευτης στρατηγικής για την απόκρουση του εποικισμού της χώρας. Γνωρίζουμε ότι από τις πολιτικές ελίτ αυτής της χώρας έχει ήδη ληφθεί η απόφαση να λυθεί το δημογραφικό πρόβλημα μέσω της αντικατάστασης του γηράσκοντος γηγενούς πληθυσμού με τους μετανάστες ιδίως από την Ασία και την Αφρική. Η αδιαφορία γενικότερα τώρα της πολιτικής ελίτ να ασχοληθεί επί δεκαετίες με το πρόβλημα της γήρανσης του πληθυσμού, μαζί με τις πολιτικές κακοδιαχείρισης των κοινωνικών πόρων του ασφαλιστικού συστήματος, οδήγησε τα ασφαλιστικά ταμεία σε αδιέξοδα. Η τεράστια ανισορροπία μεταξύ εργαζομένων και συνταξιούχων καθιστά μη βιώσιμο το σημερινό διανεμητικό σύστημα που στηρίζεται στην αλληλεγγύη των γενεών.

Αφού, λοιπόν, οι ηγεσίες έχουν επιλέξει να εγκαταλείψουν την προσπάθεια για τη συλλογική επιβίωση της εθνικής κοινωνίας στο βάθος του χρόνου, μας υποβάλλουν στη λογική της ατομικής εξασφάλισης μέσω της ασφαλιστικής αποταμίευσης. Οι ασφαλιστικοί κίνδυνοι της γήρανσης και της ασθένειας αργά, αλλά σταθερά μετακυλίονται στις πλάτες των ασφαλισμένων και οι ανταποδοτικές συντάξεις μετατρέπονται σε επιδόματα οριακής επιβίωσης.

Δεν διαφωνούμε με το θεσμό της προαιρετικής ασφαλιστικής αποταμίευσης, που μπορεί να ενισχύσει το εισόδημα των συνταξιούχων μέχρις ότου αποκατασταθούν οι δημογραφικές ισορροπίες που απαιτούνται για την εύρυθμη λειτουργία της δημόσιας κοινωνικής ασφάλισης. Με το νομοσχέδιο, όμως, αυτό η Κυβέρνηση αποτυγχάνει στον σκοπό που έχει θέσει, δηλαδή, στη διαμόρφωση συνθηκών για την ανάπτυξη του δεύτερου πυλώνα της ασφαλιστικής προστασίας. Με τις θεσμικές και φορολογικές ρυθμίσεις που εισάγει δημιουργεί αντικίνητρα και υπονομεύει εξαρχής τον σκοπό της καλλιέργειας, της λεγόμενης κουλτούρας συνταξιοδοτικής αποταμίευσης.

Η προτεινόμενη νομοθεσία δεν χαράσσει με ακρίβεια, αυστηρότητα το πλαίσιο λειτουργίας των επαγγελματικών ταμείων, αλλά αφήνει όλα τα ζητήματα να ρυθμιστούν χωρίς τη δημοκρατική νομιμοποίηση του Κοινοβουλίου. Τα επαγγελματικά ταμεία καλούνται γενικόλογα να χαράξουν πολιτικές αποδοχών, πολιτικές συγκρούσεις συμφερόντων και πολιτικές διαχείρισης καταγγελιών. Οι αοριστολογίες, όμως, δίνουν λευκή επιταγή στην ανεύθυνη διαχείριση. Τα επαγγελματικά ταμεία εκτίθενται όπως και κάθε επενδυτής σε πλήθος κινδύνων: Τον κίνδυνο αγοράς, τον πιστωτικό, τον επιτοκιακό, τον λειτουργικό κίνδυνο, τον κίνδυνο ρευστότητας.

Πώς προσεγγίζει το νομοσχέδιο αυτούς τους κινδύνους; Με διακηρύξεις και ευχολόγια όπως: Τα ΤΕΑ διαθέτουν αποτελεσματική λειτουργία διαχείρισης κινδύνου. Το σύστημα διαχείρισης κινδύνων είναι αποτελεσματικό και καλά ενσωματωμένο στην οργανωτική δομή και τις διαδικασίες λήψης αποφάσεων των ΤΕΑ και ούτω καθεξής. Όλες αυτές οι γενικότητες με τις οποίες κατευθύνεται η λειτουργία των ΤΕΑ, υποτίθεται ότι θα καλυφθούν μέσω της εποπτείας της Τράπεζας της Ελλάδος και σε αυτό έχουμε ήδη τοποθετηθεί την επιτροπή. Οι μηχανισμοί εποπτείας και συμμόρφωσης δεν μας πείθουν, ειδικά όταν ο ασφαλισμένος, που εν προκειμένω είναι περισσότερο καταναλωτής επενδυτικών προϊόντων, δεν έχει την ευχέρεια με κάποιον τρόπο να αμυνθεί σε μια ασύνετη επενδυτική επιλογή.

Με το νομοσχέδιο δίνεται επί της ουσίας λευκή επιταγή στην Τράπεζα της Ελλάδος και τον Υπουργό Εργασίας και Κοινωνικής Ασφάλισης να ρυθμίζουν σχεδόν τα πάντα. Μετράω στο άρθρο 91 τριάντα μία παραγράφους εξουσιοδοτικών διατάξεων υπέρ της Τράπεζας της Ελλάδος και άλλες δεκαέξι παραγράφους στο άρθρο 102, με εξουσιοδοτήσεις προς τον Υπουργό. Είναι αμφίβολο αν αυτή η πρακτική εκτεταμένων εξουσιοδοτήσεων είναι συνταγματική. Δεν κτίζεται, όμως, έτσι η εμπιστοσύνη των πολιτών προς την προαιρετική επαγγελματική ασφάλιση ούτε ασφαλώς χτίζεται η εμπιστοσύνη με την ανατροπή του φορολογικού καθεστώτος που διέπει τις συνταξιοδοτικές παροχές των ΤΕΑ. Μην ξεχνάτε εξάλλου ότι τα μέλη των ΤΕΑ υπόκεινται σε ηλικιακές προϋποθέσεις για τη λήψη της συνταξιοδοτικής παροχής, επομένως οι εισφορές τους εγκλωβίζονται και υπόκεινται ενδεχομένως για πολλά έτη στους επενδυτικούς κινδύνους που αναλαμβάνουν τα ΤΕΑ.

Την ίδια στιγμή η αποδέσμευση από ένα συμβόλαιο ατομικής ή ομαδικής ασφάλισης μπορεί να είναι υπόθεση πολύ πιο εύκολη. Ποιο είναι, λοιπόν, το ουσιαστικό κίνητρο ειδικά για τους εργαζόμενους με χαμηλά και μεσαία εισοδήματα, ώστε να μην κατευθύνονται αποκλειστικά στις συνταξιοδοτικές παροχές προς τα ιδιωτικά ασφαλιστήρια συμβόλαια; Υπάρχει, τελικά, λόγος να είναι κάποιος σε ένα ΤΕΑ;

(Στο σημείο αυτό κτυπάει το κουδούνι λήξεως χρόνου της ομιλίας της κυρίας Βουλευτού)

Κύριε Πρόεδρε, δυο λεπτά.

Αναφορικά με τις συνταξιοδοτικές και ασφαλιστικές ρυθμίσεις, κάποιοι έσπευσαν να τις αποκαλέσουν ως μεταρρυθμιστικού χαρακτήρα. Πρόκειται για διάσπαρτες, αποσπασματικές διατάξεις, χωρίς καμμία ευκρινή στόχευση ή προτεραιότητα. Ρυθμίσεις επιφανειακές ή επικοινωνιακού χαρακτήρα. Δίνονται κίνητρα για την απασχόληση των συνταξιούχων άνω των εξήντα δύο ετών, αλλά αφήνονται εκτός πεδίου εφαρμογής κατηγορίες ενεργού πληθυσμού κάτω από τα εξήντα δύο έτη, όπως οι συνταξιούχοι στρατιωτικοί. Την ίδια στιγμή η νεανική ανεργία παραμένει σημαντικά πολύ πάνω από τον μέσο όρο της Ευρωπαϊκής Ένωσης.

Η επαγγελματική εκπαίδευση από τη Δημόσια Υπηρεσία Απασχόλησης που θα μπορούσε να δώσει εναλλακτικές διεξόδους προς τους νέους, χωλαίνει λόγω των ελλείψεων σε προσωπικό. Το νέο σύστημα διορισμού που εισάγεται με την τρίτη ενότητα του νομοσχεδίου, αποδεικνύεται διάτρητο και αδιαφανές. Ο ρόλος του ΑΣΕΠ καθίσταται προσχηματικός. Τα συλλογικά όργανα που εμπλέκονται στη διαδικασία των προσλήψεων, διορίζονται κατά πλειοψηφία από τον Διοικητή της ΔΥΠΑ.

Η ατομική δομημένη συνέντευξη και οι απροσδιόριστες πρακτικές δοκιμασίες που θα υλοποιηθούν από τα όργανα αυτά, δημιουργούν σκιές στη διαγωνιστική διαδικασία. Την ίδια στιγμή η μοριοδότηση των τέκνων είναι αμελητέα, με αποτέλεσμα οι οικογενειάρχες που στερήθηκαν τον χρόνο για την απόκτηση επιπλέον ακαδημαϊκών ή επαγγελματικών προσόντων, λόγω της ανατροφής των παιδιών τους, να βρίσκονται σε δυσμενέστερη θέση. Διευκολύνεται υποτίθεται η συνταξιοδότηση των οφειλετών ασφαλισμένων μέσω της αύξησης του ορίου οφειλών.

Στην πραγματικότητα οι δήθεν ωφελούμενοι από τη ρύθμιση, εκτίθενται εξαιτίας αυτής σε ακραίο κίνδυνο φτώχειας μέσω των προτεινόμενων κρατήσεων στη σύνταξή τους. Παραμένει την ίδια στιγμή ανέγγιχτο από την Κυβέρνηση το μείζον ζήτημα της υπερχρέωσης εκατοντάδων χιλιάδων ασφαλισμένων, με οφειλές προς τον «e-ΕΦΚΑ» πάνω από 47 δισεκατομμύρια ευρώ. Η Κυβέρνηση αρνείται να χορηγήσει μια γενναία πάγια ρύθμιση και περικοπή τόκων και προσαυξήσεων για τα 16 δισεκατομμύρια ευρώ των νέων οφειλών που συσσωρεύτηκαν στην περίοδο της κρίσης. Το σκεπτικό της άρνησης είναι ότι ένα τέτοιο μέτρο, δήθεν, υπονομεύει τη συμμόρφωση των πολιτών με τις ασφαλιστικές τους υποχρεώσεις. Αντιμετωπίζονται οι πολίτες, που έχουν υποφέρει όλα αυτά τα χρόνια, ως εν δυνάμει στρατηγικοί κακοπληρωτές. Την ίδια στιγμή η Κυβέρνηση με περισσή ευκολία επιβραβεύει την παράνομη είσοδο μεταναστών στη χώρα με προνοιακές παροχές και δικαιώματα στην εργασία. Δεν υπονομεύουν αυτά τα μέτρα τη συμμόρφωση με τους νόμους της χώρας και το απαραβίαστο των συνόρων της; Πού είναι εδώ η ευαισθησία της Κυβέρνησης;

Με την οριζόντια εφαρμογή του ενεργού ΑΜΚΑ, Έλληνες που έχουν μεταναστεύσει στο εξωτερικό και επισκέπτονται τη χώρα για αναζήτηση εργασίας, βρίσκονται πιθανόν εκτεθειμένοι σε κινδύνους ατυχημάτων και ασθενείας. Την ίδια στιγμή οι μετανάστες που περιμένουν να τελεσιδικήσουν δικαστικές αποφάσεις για το καθεστώς διαμονής τους, καλύπτονται υγειονομικά ακόμα και αν δεν διαμένουν νόμιμα στη χώρα. Έχουμε καταλάβει πλέον τις προτεραιότητές σας. Για τους λόγους αυτούς καλούμε την Κυβέρνηση να επανεξετάσει τις προτεραιότητες πάνω στη μετανάστευση, στην κοινωνική ασφάλιση και στο δημογραφικό. Χάριν της εθνικής συνοχής και της κοινωνικής ανάπτυξης της πατρίδας μας, καταψηφίζουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει ο κ. Μπιμπίλας από την Πλεύση Ελευθερίας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μας είχατε πει ότι δεν θα μιλήσει ο κ. Μπιμπίλας και ότι τώρα θα έπαιρνε τον λόγο ο κ. Βελόπουλος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, είχαμε πει ότι θα μιλούσατε τώρα αν δεν προλάβαινε να έρθει ο κ. Μπιμπίλας. Είναι εισηγητής. Δεν γίνεται διαφορετικά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν υπάρχει κανένα θέμα. Δεν το συζητάμε.

**ΣΠΥΡΙΔΩΝ ΜΠΙΜΠΙΛΑΣ**: Ήμουν σε μια κηδεία. Και πρόλαβα και ήρθα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ**: Ευχαριστώ. Να είστε καλά. Καλημέρα.

Κατ’ αρχάς, πρέπει να τονίσουμε κάτι που πολλές φορές έχει επισημάνει η Πλεύση Ελευθερίας. Η συζήτηση του νομοσχεδίου του Υπουργείου Εργασίας και Κοινωνικής Ασφάλισης αποτελεί ακόμη ένα νομοσχέδιο και η επεξεργασία του πέρασε μέσα από ένα πολύ ασφυκτικό χρονοδιάγραμμα, μάλιστα παράλληλα με τον προϋπολογισμό, γεγονός που δεν αφήνει και πολλά περιθώρια για σημαντικές διαφοροποιήσεις, προσθήκες ή τροποποιήσεις.

Πολλές φορές έχουμε επισημάνει ότι η επεξεργασία, η συζήτηση και η ψήφιση τέτοιων νομοθετημάτων με ταχύτατες διαδικασίες, δεν ενισχύουν τους θεσμούς και τη δημοκρατία μας και δεν βοηθούν στην ανάδειξη των όποιων σημαντικών επιπτώσεων μπορεί να εμπεριέχει ένα σχέδιο νόμου. Χωρίς να είμαστε εξαρχής σε όλα αρνητικοί, εμείς θεωρούμε ότι ο χρόνος της δημόσιας διαβούλευσης ήταν πολύ περιορισμένος, λαμβάνοντας υπ’ όψιν τον μεγάλο όγκο του νομοσχεδίου, εκατόν ογδόντα επτά άρθρα, εκ των οποίων τα εκατόν έντεκα αλλάζουν άρδην πάρα πολλά πράγματα. Για το Υπουργείο στο κείμενο του νομοσχεδίου απαιτήθηκε πολλαπλάσιος χρόνος εσωτερικής διαβούλευσης. Σε αυτή τη διαδικασία, δυστυχώς, δεν συμμετέχουν όσο θα έπρεπε όλοι οι φορείς, για τον πολύ χρόνο που χρειάζεται. Φορείς όπως η Ανώτατη Γενική Συνομοσπονδία Συνταξιούχων Ελλάδος, η Εθνική Συνομοσπονδία Ατόμων με Αναπηρία, η Γενική Συνομοσπονδία Εργατών Ελλάδος που εμπεριέχει πλείστα όσα ταμεία, ο Συνήγορος του Πολίτη, οι υπάλληλοι του ΔΥΠΑ, θα έπρεπε να είχαν περισσότερο λόγο, γιατί έχουν πολλές αντιρρήσεις και θα έπρεπε να εισακουστούν. Γιατί, λοιπόν, τέτοια βιασύνη;

Σε σχέση με τα Ταμεία Επαγγελματικής Ασφάλισης, η γενικότερη αίσθησή μας ήταν ότι η Κυβέρνηση θα ενίσχυε αυτόν τον θεσμό ως μια εναλλακτική επιλογή προς τους ασφαλισμένους για την αύξηση των συνταξιοδοτικών τους παροχών, λαμβάνοντας υπ’ όψιν και το σοβαρό δημογραφικό πρόβλημα που αντιμετωπίζουμε. Αυτό ωστόσο που γίνεται, είναι η θεσμοθέτηση αντικινήτρων, κυρίως, μέσα από τη φορολόγηση των εφάπαξ παροχών. Στην αιτιολογική έκθεση του νομοσχεδίου αναμένεται ότι αυτή η ρύθμιση είναι αναγκαία, ώστε να εναρμονιστούν οι φορολογικοί συντελεστές των παροχών ομαδικών ασφαλιστηρίων, συνταξιοδοτικών συμβολαίων, με εκείνων των Ταμείων Επαγγελματικής Ασφάλισης και των άλλων βοηθητικών ταμείων.

Το παρόν σχέδιο νόμου έρχεται τους πρώτους μήνες της θητείας αυτής της Κυβέρνησης αλλά και της νέας ηγεσίας του Υπουργείου Εργασίας, με σκοπό, όπως άλλωστε, διαλαμβάνει στον τίτλο του: τον εξορθολογισμό της ασφαλιστικής νομοθεσίας. Είναι επίσης ένα σχέδιο νόμου επτάμισι έτη μετά την ίδρυση του «e-ΕΦΚΑ» και σχεδόν τρία χρόνια μετά την έξοδο της χώρας από τη δημοσιονομική επιτήρηση. Καθ’ ό μέρος αφορά τους συνταξιούχους, το Κεφάλαιο Β’, με τίτλο «Αναμόρφωση ασφαλιστικής νομοθεσίας», είναι αυτό για το οποίο θα ασκήσουμε το κυρίως βάρος της κριτικής και θα εστιάσουμε στις τυχόν νομοτεχνικές ελλείψεις.

Προς την κατεύθυνση αυτή, είμαστε υποχρεωμένοι εξ υπαρχής να υπομνήσουμε νουθεσίες του συνταγματικού νομοθέτη προς τον κοινό νομοθέτη. Το Σύνταγμα με το άρθρο 22 παράγραφος. 5 κατοχυρώνει τον θεσμό της κοινωνικής ασφαλίσεως των εργαζομένων και ανάγει τη μέριμνα για την προαγωγή του σε σκοπό του κράτους. Βασικό περιεχόμενο, λοιπόν, της εν λόγω ασφαλίσεως αποτελεί η, έναντι καταβολής εισφοράς, προστασία του ασφαλισμένου από την επέλευση κινδύνων –γήρατος, ασθενείας, αναπηρίας και λοιπά- οι οποίοι αναιρούν την ικανότητα να εργάζεται, και συνεπακόλουθα τείνουν να υποβαθμίζουν τις συνθήκες διαβίωσής του. Εφόσον επέλθει ο ασφαλιστικός κίνδυνος, ο ασφαλισμένος παύει να καταβάλλει εισφορές οι οποίες συνιστούν κεφάλαιο που είναι αποκλειστικά αφιερωμένο για την καταβολή της ασφαλιστικής παροχής, και αποκτά κατ’ αρχάς αξίωση έναντι του ασφαλιστικού φορέα να του χορηγήσει παροχή. Η παροχή αυτή πρέπει να είναι ικανή να του εξασφαλίσει ένα ικανοποιητικό επίπεδο διαβιώσεως όσο το δυνατόν εγγύτερο προς εκείνο που είχε κατακτήσει κατά τη διάρκεια του εργασιακού του βίου.

Πέραν του ανωτέρω δημοσίου σκοπού, μέσω του θεσμού της κοινωνικής ασφαλίσεως, εκδηλώνεται η κοινωνική αλληλεγγύη και ασκείται κοινωνική πολιτική, ειδικότερα δε αναδιανομή εισοδήματος, με σκοπό την άμβλυνση κοινωνικών αντιθέσεων και ανισοτήτων. Εδώ, όμως, τι βλέπουμε και τι είδαμε τόσα χρόνια; Βλέπουμε διαρκή μείωση των συντάξεων, με σκοπό τη δήθεν ανόρθωση της οικονομίας και ταυτοχρόνως την κατακόρυφη πτώση του βιοτικού επιπέδου των συνταξιούχων.

Τέλος, δεν πρέπει να παραλείψουμε να σχολιάσουμε τον τίτλο του άρθρου 114 «Κίνητρα απασχόλησης συνταξιούχων», τίτλος κάπως οξύμωρος με την αποστολή του θεσμού της σύνταξης αλλά και ανεπίκαιρος για μια χώρα που ισχυρίζεται ότι βρίσκεται σε δημοσιονομική ανάκαμψη και περιβάλλει τον εαυτό της με τον μανδύα της «χώρας ευκαιρίας» για νέους εργαζόμενους και νέες εργαζόμενες, ψηφιακούς νομάδες από όλη την Ευρώπη.

Υπενθυμίζουμε ότι η σύνταξη ως θεσμός εισήχθη στην ελληνική έννομη τάξη με την Εθνοσυνέλευση της Τροιζήνας του ’27, με σκοπό όπως οι εθνικοί αγωνιστές, οι χήρες και τα ορφανά τους να έχουν έναν σταθερό πόρο για τη ζωή τους. Πώς είναι, λοιπόν, δυνατόν να δίνονται κίνητρα για την απασχόληση των συνταξιούχων όταν το κύριο μέλημα του κράτους προνοίας είναι η αξιοπρεπής διαβίωση των ανθρώπων της τρίτης ηλικίας, απαλλαγμένη από κάθε μορφής υποχρέωση για εργασία;

Πρέπει συνεπώς ο προσανατολισμός να είναι όχι μόνο για την καταπολέμηση της «μαύρης» εργασίας των συνταξιούχων αλλά και για την πρόβλεψη θεσμικών εγγυήσεων και δικλίδων ασφαλείας που να περιβάλλουν όλους τους συνταξιούχους, και μάλιστα αυτούς των κατωτέρων κοινωνικών στρωμάτων με την ύπαρξη αξιοπρεπούς επιπέδου διαβίωσης ικανού και επαρκούς για να μη χρειάζεται ο συνταξιούχος να εργάζεται στη δύση της ζωής του. Άρα, θα πρέπει να έχει αξιοπρεπή σύνταξη και μάλιστα αντάξια των χρημάτων που έδωσε ως εισφορά σε όλη τη διάρκεια του εργασιακού του βίου.

Παρ’ όλα αυτά, το άρθρο 114 και τα κίνητρα που δίνει για την απασχόληση συνταξιούχων, μπορεί να αποτελέσει έναν τρόπο κάλυψης κενών θέσεων εργασίας σε μεταποιητικές επιχειρήσεις όπου αποχωρεί εξειδικευμένο προσωπικό. Αναλυτικότερα, με το νομοσχέδιο εισάγεται για πρώτη φορά η δυνατότητα παράλληλης δηλωμένης απασχόλησης των συνταξιούχων, χωρίς ασφαλιστικές συνταξιοδοτικές κυρώσεις -αναστολή δηλαδή καταβολής σημαντικού ποσοστού της συντάξεως- και εισροή αναλόγων μη ανταποδοτικών σε εκείνους εισφορών που κατανέμονται σε αμφότερους τους κλάδους κύριας και επικουρικής σύνταξης. Η υποκείμενη αιτιολογία για την προτεινόμενη ρύθμιση, εδράζεται στο κοινωνικό αίτημα για την ελεύθερη ανάπτυξη του δικαιώματος των συνταξιούχων και του δικαιώματος στην εργασία, τα οποία κατοχυρώνονται συνταγματικά, όπως διατυπώνεται στην εισηγητική έκθεση του άρθρου 114.

Στόχος είναι η ενθάρρυνση της απασχόλησης των συνταξιούχων από την επανένταξη αυτών στην αγορά εργασίας.

Επιπλέον, αντιμετωπίζετε το υπαρκτό ζήτημα μιας συγκεκριμένης μερίδας συνταξιούχων υψηλής εξειδίκευσης, πανεπιστημιακών, ιατρών, μηχανικών κ.λπ., οι οποίοι συχνά επιθυμούν να απασχοληθούν και μετά τα εξήντα επτά τους έτη, προσφέροντας υπηρεσίες υψηλού επιπέδου.

Τέλος, καλύπτετε μια ειδική κατηγορία συνταξιούχων, δηλαδή τους εξερχόμενους από τις Ένοπλες Δυνάμεις και τα Σώματα Ασφαλείας, οι οποίοι αποστρατεύονται νωρίτερα και κατά κανόνα αναζητούν εργασία σε διάφορους τομείς.

Η αποτελεσματικότητα και η ανταπόκριση στο νέο πλαίσιο συνταξιούχων και εργοδοτών μένει να αποδειχθεί, αφού η παγιωμένη κατάσταση στην αγορά εργασίας είναι η «μαύρη», δυστυχώς, και δυσχερώς διαπιστώσιμη απασχόληση συνταξιούχων κατ’ αμοιβαία συμφωνία και των δύο πλευρών. Είναι, δηλαδή, ερευνητέο κατά πόσο, πραγματικά, ο θεσμός συνιστά ειλικρινή πρόθεση της Κυβέρνησης και ανταποκρίνεται σε πραγματική προσδοκία εισροής διαφευγουσών εισφορών ή αποτελεί τη θεσμική πρόφαση για τη μετακύλιση του βάρους προστασίας του συνταξιούχου, ευρισκόμενου σε κατάσταση γήρατος ή αναπηρίας.

Οι εισαγόμενες, μάλιστα, ρυθμίσεις και επιλογές αφορούν και στο δημογραφικό καθώς και την αυξανόμενη ανεργία των νέων, μια πραγματικότητα που το νομοσχέδιο αυτό φαίνεται κάπως να αγνοεί. Κυρίως, όμως, αυτό που εμμέσως πλην σαφώς συνομολογείται είναι η επίσημη, δημόσια και συλλογική παραδοχή ότι πλέον οι συνταξιούχοι, κυρίως οι εξερχόμενοι με το νόμο Κατρούγκαλου, αδυνατούν να ζήσουν με τις συντάξεις πενίας που λαμβάνουν ως τώρα και αναγκάζονται να αναζητήσουν εργασία προς επιβίωση δική τους και της οικογένειάς τους και όχι προς κάλυψη πολυτελών αναγκών ή αντιμετώπιση της βαριεστημάρας τους, της ανίας τους, ή αξιοποίηση του ελεύθερού τους χρόνου.

Η αναπάντεχη κατά την κοινή λογική απελευθέρωση με παροχή ειδικών ασφαλιστικών κινήτρων της απασχόλησης και των αναπήρων συνταξιούχων, υπογραμμίζει τον ακραία νεοφιλελεύθερο χαρακτήρα και την κρυφή φιλοσοφία του νομοσχεδίου. Μπορείς να δουλεύεις συνέχεια και να βελτιώνεις τη θέση σου, μην περιμένεις από ασφαλιστικές παροχές και προνοιακά επιδόματα.

Η ειδικότερη πρόβλεψη, μάλιστα, ότι διά της απασχόλησης αυτής θα επέρχεται στο μέλλον η σχετική προσαύξηση της σύνταξης του εργαζόμενου συνταξιούχου σκιαγραφεί το δυστοπικό περιβάλλον που θα ζήσουμε κάτι που στην πράξη, λόγω του ότι δεν υπάρχει επάρκεια υπαλλήλων, δεν μπορεί να γίνει εύκολα -το γνωρίζω από προσωπική πείρα αυτό. Διαρκής εργασία μετά τα εξήντα επτά από συνταξιούχους γήρατος, με την προοπτική καλύτερης σύνταξης μετά τα ογδόντα, τα ενενήντα, εάν έχουν επιζήσει.

Η οδυνηρή και ανατρεπτική, των κοινωνικών κατακτήσεων της μεταπολεμικής Ευρώπης, πραγματικότητα που ζει η ελληνική κοινωνία, μεταμφιέζεται σε καινοτόμα ρύθμιση και ευκαιρία με την οποία εισάγεται η διά βίου εργασία, όπου έκαστος συνταξιούχος καθίσταται ατομικώς υπεύθυνος για την επιβίωσή του και την αξιοπρεπή τελεύτηση της ζωής του, αφού του μετακυλίεται πλέον το βάρος της αναζήτησης εργασίας στα γεράματα και την οποία εάν δεν βρίσκει ή εάν δεν αντέχει να εκτελέσει θα φταίει ο ίδιος, κατά τα προσφάτως εισαχθέντα από την Κυβέρνηση -αν φεύγετε, με το 112 φταίτε μόνο εσείς.

Νομοθετείται πλέον η προοπτική μιας πραγματικότητας ζόφου όταν οι ηλικιωμένοι στερούνται κοινωνικής προστασίας και αν πλέον δεν μπορούν να εργάζονται συνεχώς θα αδυνατούν να ζουν αξιοπρεπώς, περιοριζόμενοι σε στοιχειώδεις κοινωνικές παροχές, υπό την αυστηρή επισήμανση ότι θα μπορούσαν να συνεισφέρουν και οι ίδιοι για να βελτιώσουν τη θέση τους.

Την ίδια στιγμή μετατοπίζετε το κέντρο βάρους της χρηματοδότησης του ΕΦΚΑ όχι στους νεοεισερχόμενους στην αγορά εργασίας ασφαλισμένους αλλά σε συνταξιούχους, που εκτός των άλλων στερούν κρίσιμες θέσεις εργασίας νέων που αγωνιούν για το μέλλον τους.

Ζήτημα έχει προκληθεί και σε ομάδα συνταξιούχων των πρώην ειδικών ταμείων, οι οποίοι είχαν χρόνο διαδοχικής ασφάλισης σε φορέα πριν τον τελευταίο εργοδότη τους. Με παρότρυνση του ταμείου τους αποποιήθηκαν τον χρόνο διαδοχικής ασφάλισης για να εκδοθεί συντομότερα η σύνταξη ή επειδή παραπλανήθηκαν ότι δεν είχε τότε, πριν την εφαρμογή του ν.4387/2016, συνταξιοδοτική ωφέλεια. Εντούτοις, με τον νέο τρόπο επανυπολογισμού του ανταποδοτικού σκέλους της σύνταξής τους συνταξιούχοι με χρόνο ασφάλισης κατώτερο των σαράντα ετών προφανώς και έχουν δικαίωμα να ζητήσουν να προσμετρηθεί ο χρόνος διαδοχικής ασφάλισης πουπεπλανημένα αποποιήθηκαν κατά την έξοδό τους στη σύνταξη, όταν για τα έτη αυτά έχουν καταβάλει στο σύστημα τις αντίστοιχες ασφαλιστικές εισφορές.

Γενικά και μαζί με το φορολογικό νομοσχέδιο για το οποίο υπήρξαν πάμπολλες αντιδράσεις, κυρίως, από τους ελεύθερους επαγγελματίες και από τους καλλιτέχνες –γιατί ειδικά τους καλλιτέχνες τους στοχοποιείτε με αυτό, θα αναγκαστούν να κλείσουν όλα τα δελτία τους γιατί δεν γίνεται διαφορετικά να πληρώνουν φόρους για εισοδήματα που δεν εισπράττουν ποτέ-, επιβάλλετε μία φοροεπιδρομή που καθιστά απρόσιτη και πανάκριβη την επαγγελματική ασφάλιση εργαζομένων με χαμηλά και μεσαία εισοδήματα που βρίσκονται στο μέσο του εργασιακού τους βίου για τους οποίους, όμως, υφίσταται κενό συνταξιοδοτικής κεφαλαιοποίησης ειδικά μετά την ίδρυση του ΤΕΚΑ που αφορά μόνο τους νεοεισερχόμενους στην εργασία. Πλήττει ευθέως την προστασία των συνταξιοδοτικών δικαιωμάτων των ασφαλισμένων εργαζομένων στο βαθμό που επιβάλλει στα μη κερδοσκοπικά Ταμεία Επαγγελματικής Ασφάλισης, ΤΕΑ, αυστηρές υποχρεώσεις, ενώ ταυτόχρονα εξαιρεί από αυτές τα ομαδικά ασφαλιστήρια, συνταξιοδοτικά συμβόλαια των κερδοσκοπικών ασφαλιστικών εταιρειών.

Και σαν να μην έφτανε αυτό, κλείνει με κάποιον τρόπο το μάτι στους εργοδότες να επιλέξουν ασφαλιστικές επιχειρήσεις για την επαγγελματική ασφάλιση των εργαζομένων τους, καθώς εξομοιώνει φορολογικά τα κερδοσκοπικά ομαδικά τους με τα μη κερδοσκοπικά ΤΕΑ, απαξιώνοντας με αυτόν τον τρόπο την προστασία των συνταξιοδοτικών δικαιωμάτων των εργαζομένων.

Ρωτάμε, λοιπόν: με αυτούς τους βαρύτατους φορολογικούς συντελεστές που επιβάλλετε στις παροχές σε ποιους ακριβώς εργαζόμενους απευθύνεστε, ώστε να επιλέξουν την επαγγελματική τους ασφάλιση σε ένα ΤΕΑ, με συντελεστές μεταξύ 15% έως 20% επί της παροχής για τα πρώτα δεκαπέντε έτη ασφάλισης, επιπροσθέτως συντελεστή 22% που εφαρμόζεται ετησίως επί των όποιων επιδομάτων επένδυσης; Σίγουρα όχι στη συντριπτική πλειοψηφία των χαμηλόμισθων και μεσαίου εισοδήματος εργαζομένων, με οριακούς φορολογικούς συντελεστές από 9% ως 28%. Αυτοί οι εργαζόμενοι υποθέτουμε πως θεωρείτε ότι δεν έχουν ανάγκη να αποταμιεύσουν σήμερα για να ενισχύσουν το συνταξιοδοτικό τους εισόδημα αύριο. Αντίθετα, αυτοί που κρίνετε ότι έχουν τέτοια ανάγκη είναι οι υψηλόμισθοι, καθώς με τέτοιους συντελεστές κάνετε ελκυστική την επαγγελματική ασφάλιση μόνο σε εργαζόμενους με εισοδήματα οριακού φορολογικού συντελεστή 44%.

Επιλεκτικά, για τα άρθρα να επιστήσουμε την προσοχή για το άρθρο 95 που θεωρούμε ότι ο απώτατος χρόνος για το σχέδιο ανάκαμψης πρέπει να επεκταθεί σε οκτώ αντί για έξι έτη που αναφέρεται στο σχέδιο νόμου, για να μπορεί να δοθεί ένας πιο ρεαλιστικός ορίζοντας στο ΤΕΑ για την επίτευξη της επάρκειας των τεχνικών προβλέψεων.

Επίσης στο άρθρο 114, στον κατάλογο των δικαιούχων που εφόσον εξακολουθούν να εργάζονται δεν υφίσταται περιστολή η σύνταξή τους, πρέπει να συμπεριληφθούν οι δικαιούχοι σύνταξης λόγω θανάτου και συγκεκριμένα χήροι, χήρες και ορφανά μέχρι την ηλικία των είκοσι τεσσάρων ετών.

Για να μην είμαστε όμως, μόνο αρνητικοί, υπάρχει και μία σειρά άρθρων που λύνουν πάρα πολλά περίπλοκα προβλήματα.

Τα άρθρα 115 έως 152, περιλαμβάνουν διάσπαρτες ειδικότερες ρυθμίσεις οι περισσότερες των οποίων αντιμετωπίζουν ευνοϊκά διάφορα ζητήματα των ασφαλισμένων και των δικαιούχων προνοιακών επιδομάτων.

Συγκεκριμένα στο άρθρο 115, αυξάνεται από τις 20.000 στις 30.000 ευρώ το ανώτατο όριο οφειλών στον ΕΦΚΑ προκειμένου να χορηγηθεί σύνταξη υπό τις καθοριζόμενες διατάξεις τμηματικής εξόφλησής τους.

Στα άρθρα 117 έως 118, προβλέπονται διαδικασίες ταχύτερης απονομής της επικουρικής σύνταξης.

Στο άρθρο 119, ρυθμίσεις για τη συνταξιοδότηση τέκνων του θανόντος υπό διευρυμένο πλαίσιο.

Επίσης θετικά είναι τα άρθρα 121, τα άρθρα 120 και 122, όπου αντιμετωπίζονται ευνοϊκά ζητήματα των επικουρικών ταμείων, πρατηριούχων υγρών καυσίμων και κληρικών.

Το άρθρο 123, και όλα τα άρθρα που αναφέρονται στη μητρότητα είναι θετικά, με εξαίρεση το 152 που εισάγεται η ρύθμιση της καταβολής μερίδας προνοιακών επιδομάτων μέσω προπληρωμένης τραπεζικής κάρτας από την οποία το 50% θα διενεργείται μέσω ηλεκτρονικών πληρωμών και αγορών και μόνο το 50% θα λαμβάνεται σε μετρητά. Η προπληρωμένη κάρτα δημιουργεί διάφορα προβλήματα στο πώς θα ξοδέψει αυτά τα χρήματα ο πολίτης. Δεν ζουν όλοι στην Αθήνα και στις μεγάλες πόλεις, ζουν και στην επαρχία.

Στο περίφημο άρθρο 23, όσον αφορά τις ρυθμίσεις του εστιάζουμε στο ότι ενώ φαίνεται ότι εμφορείται από φιλολαϊκό και αντιρατσιστικό περιεχόμενο, εντούτοις δείχνει το δρόμο για μείωση κατακτηθεισών αμοιβών αφού θεσπίζει μέτρα που μάλλον αντιβαίνουν στο να προωθήσουν Έλληνες να προσληφθούν σε εργασίες, αυτές που ούτως ή άλλως δεν ανταμείβονται ικανοποιητικά.

Ταυτόχρονα, ενώ εστιάζουν οι ρυθμίσεις του –και καλώς- στο να μην υπάρχει «μαύρη» εργασία από ξένους, πρόσφυγες ή μετανάστες, δίνει ώθηση στους εργοδότες να χρησιμοποιήσουν για δικό τους κέρδος και όφελος ακριβώς αυτούς τους ταλαιπωρημένους ανθρώπους. Ελπίζουμε να μη δημιουργηθούν οικισμοί γύρω από μεγάλες επιχειρήσεις εν είδει φαβέλας για να μπορούν να δουλεύουν αυτοί οι ταλαιπωρημένοι άνθρωποι σε μεγάλες επιχειρήσεις.

Συνολικά, θα καταψηφίσουμε το νομοσχέδιο και πολλά από τα άρθρα του θα ψηφιστούν θετικά.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις εκπαιδευτικοί συνοδοί τους από το 15ο Γυμνάσιο Πάτρας, δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Πρόεδρος της Ελληνικής Λύσης κ. Κυριάκος Βελόπουλος.

Ορίστε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας την ομιλία μου, επειδή έχουμε και νέα παιδιά, να απευθυνθώ σε αυτά τα παιδιά για να καταλάβουν τη διαφορά του τι σημαίνει να είναι ελληνόπουλα και τι σημαίνει να είναι επενδυτές.

Χθες το βράδυ, σε ένα τροχαίο δυστύχημα ένας αστυνομικός έχασε τη ζωή του κατά τη διάρκεια της καταδίωξης εγκληματιών για να προστατεύσουν τον Έλληνα πολίτη.

Στην Πάτρα έγινε, στην πόλη σας, παιδιά. Χαμογελάτε.

Στην ελληνική Βουλή από το πρωί δεν είπε τίποτα κανένας. Κανένας!

**ΔΗΜΗΤΡΙΟΣ ΚΥΡΙΑΖΙΔΗΣ:** Μα, κύριε Πρόεδρε, τώρα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό.

Ούτε ενός λεπτού σιγή! Είναι σημαντικό αυτό που λέω. Για άλλα, η άλλη πλευρά ζητάει ενός λεπτού σιγή. Θα έπρεπε σήμερα η Νέα Δημοκρατία να το ζητήσει και να το απαιτήσει επίσημα. Το ζητάμε εμείς τουλάχιστον.

(Χειροκροτήματα από την πτέρυγα της Ελληνικής Λύσης)

Για μένα, η αναφορά είναι «προσπερνώ το ζήτημα». Ενός λεπτού σιγή! Όποτε το λέει η άλλη πλευρά το υλοποιείτε πάραυτα.

Σας ζητάμε, λοιπόν, από το Προεδρείο, από τον κ. Τασούλα, ενός λεπτού σιγή. Εκτός αν δεν μας αφορά η ζωή του Έλληνα αστυνομικού. Και δεν αναφέρομαι –σας επαναλαμβάνω- στην εκφορά του λόγου σας. Πολλές φορές, αυτό που λέμε με αυτό που κάνουμε είναι σε αναντιστοιχία. Και πολλές φορές αυτό που λέμε δεν το κάνουμε κιόλας.

Ενός λεπτού σιγή για ένα παλικάρι που έτρεχε να πιάσει έναν εγκληματία και η ελληνική Βουλή δεν τήρησε αυτό!

Αυτή είναι η άποψή μας! Για εμάς η ζωή του Έλληνα αστυνομικού είναι πανάκριβη δεν κοστολογείται και κυρίως την τιμούμε! Και τιμούμε τον αγώνα των Ελλήνων αστυνομικών.

(Χειροκροτήματα από την πτέρυγα της Ελληνικής Λύσης)

Πάμε στο άλλο νέο φρούτο της Νέας Δημοκρατίας. Αυτή η Νέα Δημοκρατία του κ. Μητσοτάκη που είναι σημιτική Νέα Δημοκρατία βγάζει όλο φρούτα. Από το πρωί μας είπαν «τέλος η κομματική πειθαρχία. Θα είναι αλά καρτ», γιατί φοβήθηκε ο κ. Μητσοτάκης τον Αντώνη Σαμαρά. Είπαν «θα ψηφίσετε όλοι την τροπολογία».

Ο Άδωνις πού είναι; Ο Άδωνις. Χωρίς τον Άδωνι δεν μπορώ να μιλήσω. Πάλι έφυγε. Πού πήγε; Χθες έφυγε ο Βορίδης, σήμερα φεύγει ο Άδωνις, αύριο φεύγει ο Μητσοτάκης. Τι θα γίνει;

Ε, φύγετε! Πηγαίνετε σε εκλογές να ησυχάσει η Ελλάδα, εν πάση περιπτώσει, αφού δεν κάθεστε εδώ να μιλήσουμε!

(Χειροκροτήματα από την πτέρυγα της Ελληνικής Λύσης)

Λέω, λοιπόν, ότι έχουμε νέα ειωθότα στο ελληνικό Κοινοβούλιο. Ανακοινώνει η Νέα Δημοκρατία ότι θα έχουμε κομματική πειθαρχία αλλά θα είναι α λα καρτ. Εκτός του κ. Σαμαρά. Δεν την κατάλαβα εγώ αυτή τη δουλειά. Γιατί; Τι φοβάται; Φοβάται μη συμπαρασύρει ο Σαμαράς και άλλους;

Εγώ θα πω κάτι που έλεγε ο Θερβάντες. Είναι άλλο πράγμα να εκθειάζεις και να επιβάλλεις την πειθαρχία και άλλο, κύριοι της Νέας Δημοκρατίας, να υποκύπτεις σε αυτή.

Εσείς υποκύπτετε και σκύβετε –αυτό είναι το πρόβλημα- στον σημιτισμό!

(Χειροκροτήματα από την πτέρυγα της Ελληνικής Λύσης)

Καλώ, λοιπόν, τους Βουλευτές της Νέας Δημοκρατίας που έχουν εθνική αξιοπρέπεια –και είναι πολλοί- και που δεν έχουν υποκύψει στον σημιτισμό και στον «μητσοτακισμό» που είναι ταυτόχρονες έννοιες και αλληλοσυμπληρούμενες. Μην ευτελίζετε την παράταξη του Κωνσταντίνου Καραμανλή και των αρχών αυτής της παράταξης! Αρκετά τη διέσυρε ο σημιτισμός του κ. Μητσοτάκη.

(Χειροκροτήματα από την πτέρυγα της Ελληνικής Λύσης)

Και πάμε στον κ. Γεωργιάδη, ο οποίος θα έρθει. Μετά την ομιλία θα είναι εδώ. Ήρθε, λοιπόν, το πρωί ο κ. Γεωργιάδης εδώ, συμπεριφερόμενος ως Χατζηδάκης και λέει απαντώντας σε έναν Βουλευτή –δεν θυμάμαι ποιον- «Ξέρετε ότι έβγαλε δελτίο Τύπου η ΕΘΕΑΣ και στηρίζει τη νομιμοποίηση ξένων εργατών γης που ήδη απασχολούνται στη χώρα μας;».

Αυτό είναι το δελτίο Τύπου. Σωστός ο Άδωνις. Βγήκε δελτίο Τύπου. Έτσι ακριβώς είναι.

Επειδή ο Άδωνις Γεωργιάδης έχει ίδιες σπουδές με μένα, θα του πω ότι υπάρχει διαφορά μεταξύ ευφυολογήματος και επιχειρήματος. Υπάρχει διαφορά μεταξύ ειδικού και γενικού. Ειδικό είναι να καταθέτεις ένα χαρτί αιτήματος από κάποιους αγρότες και γενικό είναι ότι αυτή η Κυβέρνηση ποτέ δεν υλοποίησε τα αιτήματα των αγροτών για φθηνά καύσιμα. Αύριο το πρωί, λοιπόν, αφού τα υλοποιείτε, φθηνά καύσιμα στους αγρότες!

(Χειροκροτήματα από την πτέρυγα της Ελληνικής Λύσης)

Μην κοροϊδεύετε, κύριοι της Νέας Δημοκρατίας.

Θα πάμε και στην ουσία.

Στο νομοσχέδιο που φέρνει ο κ. Γεωργιάδης μαζί με την Κυβέρνησή του λέει ότι ακούει τη φωνή των αγροτών και υλοποιεί τα αιτήματά τους. Έχω μπροστά μου αυτό που κάνει το νομοσχέδιο του κ. Γεωργιάδη.

Στα ΥΜΕΤ βάζουν χέρι στο Ταμείο Αλληλοασφάλισης των αστυνομικών με το νέο νομοσχέδιο. Οι εισφορές είναι από κρατήσεις των μισθών καθαρά. Και αυτός, ο κ. Γεωργιάδης, τα φορολογεί.

Έβγαλαν ανακοίνωση οι αστυνομικοί, κύριε Γεωργιάδη. Υλοποιήστε το και αυτό. Μιλώ για τα ΥΜΕΤ που τα φορολογείτε. Εδώ! Φορολογήστε το!

Διότι επιμερισμός, κύριε Γεωργιάδη, σημαίνει ψέμα.

Επίσης, έχω μπροστά μου κάτι για το νομοσχέδιο το δικό σας, αγαπητέ κύριε Γεωργιάδη –στα Πρακτικά θα τα καταθέσω όλα αυτά- αφού υλοποιείτε όλα τα αιτήματα και επειδή βγήκε ένα δελτίο Τύπου. Δικαιολογείτε την προσβλητική για την εθνική μας αξιοπρέπεια νομοθέτηση. Τον εθνικό μας κοινωνικό ιστό τον διαρρηγνύετε. Υλοποιήστε και όλα τα αιτήματα.

Θα βάλετε φθηνά καύσιμα, κύριε Γεωργιάδη; Αφού και αυτοί οι αγρότες ζητάνε φθηνά καύσιμα, χωρίς ειδικό φόρο, χωρίς ΦΠΑ! Το κάνετε; Θα το κάνετε; Γιατί επικαλείστε μόνο επιμεριστικά κάτι που δικαιολογεί την προσβλητική για τη νοημοσύνη των Ελλήνων και την εθνική τους υπόσταση νομοθέτηση, νομιμοποίηση των παράνομων μεταναστών; Για πείτε μου! Έχω μπροστά μου ανακοίνωση όλων των ενώσεων συνταξιούχων με δεκατέσσερα αιτήματα. Περιμένω, λοιπόν, τον κ. Γεωργιάδη να υλοποιήσει ένα-ένα τα δεκατέσσερα αιτήματα των συνταξιούχων.

Περιμένω, επίσης, να εφαρμόσει την απόφαση του Σ.τ.Ε. για τις επικουρικές. Άλλο δελτίο Τύπου!

Δεν θα μας έρχεται, λοιπόν, ο Υπουργός με δελτία Τύπου που τον βολεύουν! Θα φέρνει όλα τα δελτία που είναι ένα μάτσο αιτημάτων και θα τα υλοποιεί!

Αλλιώς, μας κοροϊδεύετε, κύριε Γεωργιάδη! Κοροϊδία με την Ελληνική Λύση εδώ μέσα δεν υπάρχει! Δεν υπάρχει!

(Χειροκροτήματα από την πτέρυγα της Ελληνικής Λύσης)

Μιλάμε πολιτικά, γιατί, κύριε Γεωργιάδη, ξέρετε, δεν θα μπω στα προσωπικά μας και το παρελθόν σας. Το έχετε διαγράψει αυτό. Και δεν θα μπω ούτε με αστειότητες ούτε θα στιγματίσω. Καταλαβαίνω ότι περνάτε δύσκολες στιγμές. Το αντιλαμβάνομαι, γιατί άλλα λέει η ψυχή σας και η συνείδησή σας και άλλα σας επιβάλλει ο κ. Μητσοτάκης και η κομματική πειθαρχία.

Όμως, θα περίμενα και από εσάς να ζητήσετε εξαίρεση όπως ο Σαμαράς. Γιατί δεν έχετε ζητήσει εξαίρεση; Ο κ. Σαμαράς εξαιρείται από την κομματική πειθαρχία. Εσείς γιατί όχι; Αφού «σαμαρικός» ήσασταν. «Σαμαρικός» δεν ήσασταν;

Δεν ήσασταν «σαμαρικός», κύριε Γεωργιάδη; Τον λατρεύετε τον Αντώνη Σαμαρά, έτσι δεν είναι; Δεν τον λατρεύατε;

(Θόρυβος - Διαμαρτυρίες από την πτέρυγα της Νέας Δημοκρατίας)

Εδώ θα είμαστε όλοι μαζί. Εδώ, εδώ! Θα ξεκινήσουμε με αυτά…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα απαντήσω. Όμως, θα περιμένεις! Θα περιμένεις να απαντήσω!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποτέ δεν φεύγω για τον Άδωνι Γεωργιάδη εγώ! Ο Άδωνις Γεωργιάδης θέλει να φεύγει, η Ελληνική Λύση δεν φεύγει ποτέ, γιατί ό,τι λέμε το κάνουμε και ό,τι πιστεύουμε το εννοούμε!

(Χειροκροτήματα από την πτέρυγα της Ελληνικής Λύσης)

Δεν αλλάζουμε απόψεις, κύριε Γεωργιάδη, κάθε εβδομάδα ούτε λατρεύουμε Αρχηγούς κάθε μήνα ή κάθε έξι χρόνια! Παραμένουμε σταθεροί στις απόψεις μας.

Πάμε, λοιπόν, στο εξής: Κύριε Γεωργιάδη, μιλάτε για την αγροτική οικονομία και λέτε ότι χρειάζονται οι αγρότες τους εργάτες. Το αντιλαμβάνομαι. Έχει μια λογικοφάνεια αυτό. Πείτε μου, ποιος είναι Υπουργός Γεωργίας; Αν, πραγματικά, η Κυβέρνηση ήθελε να κάνει ένα Υπουργείο Γεωργίας, θα είχε έναν αρμόδιο Υπουργό Γεωργίας που θα ήξερε τα αγροτικά θέματα. Ο κ. Αυγενάκης είναι. Άντε, βγάλτε άκρη!

Επίσης, βάζετε διάφορους αγρότες και το είδα με τα μάτια μου. Το λέω για να καταλάβετε τι σημαίνει ελληνικό κράτος. Το πρωί έβλεπα σε ένα κανάλι να βγαίνει ένας αγρότης και να δείχνει πίσω του τους εργαζόμενους λέγοντας: «Όλοι αυτοί είναι παράνομοι και δουλεύουν για μένα και θέλω να τους κάνω νόμιμους». Αντί να πάει η Αστυνομία να τον συλλάβει εκείνη τη στιγμή και να του επιβάλει πρόστιμο 10.500 ευρώ για παράνομη εργασία, ζητούσε και τη νομιμοποίηση.

Αυτό είναι ένα φαύλο κράτος, ένα κράτος που δεν έχει υπόσταση νομιμοφάνειας και νομιμότητος. Γελάμε, κύριοι συνάδελφοι, με το επιτελικό τους κράτος. Ένα κράτος που έρχεται να νομιμοποιήσει την παρανομία δεν είναι κράτος. Είναι κράτος τζογαδόρων, κράτος πολιτικών απατεώνων, κράτος παρανόμων. Έτσι λειτουργούν.

(Χειροκροτήματα από την πτέρυγα της Ελληνικής Λύσης)

Θέλω να μου πει ο κ. Γεωργιάδης αυτή η ιστορία που εφηύραν για πόσα χρήματα μιλάμε; Για 400 εκατομμύρια; Για 500 εκατομμύρια; Για 600 εκατομμύρια κέρδος; Πόσα χρήματα είναι αυτά που θα κερδίσει η ελληνική οικονομία από την υπεραξία των εργατών στα χωράφια; Βέβαια, στα χωράφια! Κύριε Γεωργιάδη, από το Αμύνταιο είσθε, αν δεν κάνω λάθος, θα σας πω σε λίγο κάτι. Ξέρετε πόσο είναι το ποσό των ελαιών; Το ποσό των ελαιών είναι 500 εκατομμύρια ευρώ τον χρόνο. Να γίνουν 700; Να γίνουν 800; Να γίνουν 900; Αξίζει η σαλαμοποίηση της χώρας για 900 εκατομμύρια ευρώ; Σοβαρά μιλάτε τώρα;

(Χειροκροτήματα από την πτέρυγα της Ελληνικής Λύσης)

Πάμε στους μύθους και στα ψέματα της Νέας Δημοκρατίας. Η ελληνική γεωργία έχει ανάγκη –λέει- εργατικών χεριών. Η αλήθεια για τη γεωργία μας είναι άλλη. Η ελληνική γεωργία χρειάζεται εκσυγχρονισμό, κυρίες και κύριοι συνάδελφοι. Άστον αυτόν, άστον, αυτός είναι από το Αμύνταιο που τον βολεύει. Λέω, λοιπόν, επειδή η ελληνική γεωργία λειτουργεί με συνθήκες του 1970 και του 1980 και δεν έχει εκσυγχρονιστεί, πονάει δόντι κόψει κεφάλι. Η Νέα Δημοκρατία, αντί να εκσυγχρονίσει την αγροτική οικονομία, φέρνει εργατικά χέρια. Ζούμε την εποχή των σπηλαίων, όπου ο άνθρωπος χειρωνακτικά έκανε τις εργασίες. Υπάρχουν μηχανήματα, κύριε Γεωργιάδη.

Πάμε στο επόμενο, γιατί είναι σοβαρό το θέμα. Ξέρετε τι είναι αυτό, κύριε Γεωργιάδη; Είστε από το Αμύνταιο, ξέρετε τι είναι αυτό εδώ;

Πάλι στο τηλέφωνο μιλάει! Και ύστερα θα θέλει να μου απαντήσει κιόλας και να κάτσω. Να μη σε σέβεται, δηλαδή, ο Υπουργός και να μιλάει στα τηλέφωνα. Καταλαβαίνω ότι είναι Υπουργός και έχει δουλειά, αλλά εδώ έχουμε ένα νομοσχέδιο και θέλω να μου απαντήσει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** …(δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έτσι είναι,θα περάσετε τη βάσανο της απολογίας των λαθών,είτε του παρελθόντος είτε του παρόντος, θέλετε δεν θέλετε.

(Χειροκροτήματα από την πτέρυγα της Ελληνικής Λύσης)

Τί είναι αυτό; Δεν βλέπει! Εντάξει, είναι και σε μια ηλικία. Πιο μικρός από εμένα είναι αλλά δεν βλέπει. Αυτό είναι ένα μηχάνημα, κύριε Γεωργιάδη, γιατί πλέον δεν είμαστε στην εποχή του 1970, το οποίο μαζεύει λάχανα. Στην ανατολική Αττική θέλουν να φέρουν χειρωνακτικά εργαλεία να μαζεύουν τα λάχανα. Έχει και ένα άλλο μηχάνημα που μαζεύει τις ελιές, αυτό εδώ. Και για τις φράουλες έχει μηχάνημα. Γιατί να πρέπει να φέρω χέρια από το Πακιστάν, Αφγανιστάν, αφού μπορώ να επιδοτήσω τον αγρότη να πάρει το μηχάνημα και να κάνει τη δουλειά του;

(Χειροκροτήματα από την πτέρυγα της Ελληνικής Λύσης)

Σας λέω τα αυτονόητα. Εκσυγχρονισμός της αγροτικής οικογένειας και της αγροτικής οικονομίας!

Κύριε Γεωργιάδη -να σας το πω ευθέως- σε όλον τον κόσμο τα μηχανήματα δουλεύουν. Εδώ μιλάτε για τεχνητή νοημοσύνη και δεν έχετε την απλή νοημοσύνη να δώσετε επιδοτήσεις, για να πάρουν μηχανήματα και φέρνετε χέρια από το Πακιστάν και το Αφγανιστάν.

Σχετικά, λοιπόν, με τους εργάτες γης. Αυτοί οι εργάτες που μαζεύουν φράουλες και ελιές πληρώνονται στην καλύτερη περίπτωση, κύριε Γεωργιάδη, με το εργόσημο. Δεν κολλούν ένσημα. Οπότε, η συνεισφορά τους στο ασφαλιστικό είναι μηδαμινή. Πληρώνονται με εργόσημο μέχρι κάποιο ποσό που είναι απαραίτητο για να ανανεωθεί η άδειά τους. Έτσι λέει ο νόμος. Από εκεί και πέρα, πληρώνονται μαύρα, λόγω του ότι δηλώνουν χαμηλό εισόδημα. Επειδή δηλώνουν χαμηλό εισόδημα δεν πληρώνουν φόρους και επωφελούνται και των επιδομάτων των οποίων δεν επωφελούνται οι εργοδότες τους. Αυτά τα λέω για τις αντιφάσεις τους. Είτε κοροϊδεύουν τους Έλληνες είτε κάνουν λάθος. Ας διαλέξετε: Ή κοροϊδεύετε ή κάνετε λάθος.

Μας λέτε –άκουσα Υπουργό σας, όχι εσάς, κύριε Γεωργιάδη, τουλάχιστον εσείς προσέχετε τα λόγια σας- ότι ερχόμενοι εδώ οι λαθρομετανάστες θα μας λύσουν το δημογραφικό. Το είπε ο Πρωθυπουργός. Δίπλα σας, εκεί ήταν. Και εγώ ρωτώ: Πραγματικά, είναι λύση αυτή; Να φέρνεις κάποιον να σου λύσει το δημογραφικό και όχι να δώσεις κίνητρα στα παιδιά εκεί πάνω να έχουν δουλειά όταν γίνουν είκοσι χρονών με καλούς μισθούς για να μείνουν εδώ; Διώξατε επτακόσιες χιλιάδες ανθρώπους. Να έλθουν πίσω τα παιδιά μας. Να έλθουν πίσω οι επτακόσιες χιλιάδες Έλληνες, για να μη χρειαζόμαστε την επίλυση του δημογραφικού από το Αφγανιστάν και το Πακιστάν.

(Χειροκροτήματα από την πτέρυγα της Ελληνικής Λύσης)

Πείτε την αλήθεια. Γιατί το κάνετε, κύριε Γεωργιάδη; Θα σας το πω τώρα. Ούτε για τους κτηνοτρόφους ούτε για τους αγρότες ούτε για τους αλιείς. Το κάνετε για τον φίλο σας τον κ. Λάτση. Αυτή είναι η αλήθεια. Το κάνετε για τον κ. Λάτση ο οποίος χρειάζεται εργατικά χέρια. Υπάρχει και μια διαρροή, αν δεν κάνω λάθος, από την «LAMDA DEVELOPMENT» η οποία λέει ότι δεν βρίσκει εργάτες στο Ελληνικό. Χρειάζονται, λέει, τριάντα χιλιάδες και έχουν μόνο έντεκα χιλιάδες. Άρα, λοιπόν, τι χρειαζόμαστε; Αυτούς που φέρνει η Νέα Δημοκρατία να πάνε στον Λάτση γιατί εξυπηρετούν τους ολιγάρχες και όχι τους πολίτες. Εξυπηρετούν το κεφάλαιο, την πλουτοκρατία και όχι τον ελληνικό λαό.

(Χειροκροτήματα από την πτέρυγα της Ελληνικής Λύσης)

Κύριε Γεωργιάδη, πραγματικά, νομίζετε ότι δουλεύετε τον ελληνικό λαό και ότι δουλεύετε και εμάς. Περνιέστε για έξυπνοι, δηλαδή, έτσι; Δεν είναι έτσι. Μερικές φορές αναρωτιέμαι, όπως έλεγε και ο Πήτερ Λώρενς, Καναδός συγγραφέας, αν τον κόσμο τον κυβερνούν κάποιοι έξυπνοι που μας δουλεύουν ή κάποιοι ανόητοι που μιλάνε σοβαρά. Σε μας ,λοιπόν, είτε είστε έξυπνοι και μας δουλεύετε είτε ανόητοι που μιλάτε σοβαρά, δεν περνούν αυτά. Διαλέξτε τι θα κάνετε, αλλά όσο είμαστε εμείς εδώ θα έχουμε ανάχωμα σε όλες τις ανοησίες που λέτε γιατί είναι πολιτικές ανοησίες.

Ακούστε, κύριε Γεωργιάδη, έχω ένα ερώτημα στο οποίο θέλω να μου απαντήσετε. Ο Πρωθυπουργός σας είπε ότι θα λύσουν το δημογραφικό πρόβλημα οι μετανάστες. Θα διατηρήσουν, δηλαδή, τη γλώσσα, τα έθιμα, την κουλτούρα, το πνεύμα, τον Ελληνισμό και τον χριστιανισμό; Ρωτώ εσάς, γιατί κάνατε αγώνα κατά το παρελθόν γι’ αυτά τα ήθη, έθιμα και παραδόσεις, για τις παραδοσιακές αξίες του Ελληνισμού. Το ερώτημα είναι οντολογικό, είναι υπαρξιακό, είναι φιλοσοφικό και εθνικό. Τι νόημα έχει να σωθεί η Ελλάδα από πληθυσμό ο οποίος είναι αλλότριος; Για ποια Ελλάδα θα μιλάμε αν εξαφανιστούν οι Έλληνες στο γένος;

(Χειροκροτήματα από την πτέρυγα της Ελληνικής Λύσης)

Πείτε μου εσείς! Να γίνει η Ελλάδα Πακιστάν; Να γίνει μουσουλμανική; Εμείς επιμένουμε στο να γυρίσουν τα ελληνόπουλα πίσω. Είναι επτακόσιες χιλιάδες ελληνόπουλα!

Κύριε Γεωργιάδη, υπάρχει ένα βίντεό σας το οποίο προς τιμή του αποδέχεται ότι από το 2010 ο Βελόπουλος –από το 2008, το 2009- αγωνιζόταν για εξορύξεις του φυσικού αερίου και του πετρελαίου. Γιατί η Κυβέρνησή σας δεν το κάνει; Να πείτε στα παιδιά ότι η Νορβηγία δίνει συντάξεις 3.000 ευρώ και 4.000 ευρώ, γιατί συνέδεσε τις εξορύξεις φυσικού αερίου με συντάξεις και μισθούς. Μπορούμε, παιδιά μου, πείτε στους γονείς σας να σας δώσουμε 3.000-4.000 ευρώ τον μήνα να μην πεινάει ο πατέρας σας, αλλά δεν κάνουμε εξορύξεις, δεν κάνανε ποτέ. Δεν το άφησαν οι Αμερικανοί, οι καπιταλιστές οι φίλοι τους, οι ολιγάρχες.

Δεν πάμε καλά, πραγματικά, κύριε Γεωργιάδη. Νομιμοποιείτε μια παρανομία. Πείτε μου πώς το δικαιολογείτε. Σε ένα κράτος δικαίου πώς νομιμοποιείτε μια παρανομία; Έρχονται τα σκονάκια, ντιλιβεράδες, «πες αυτό, πες εκείνο». Εγώ δεν έχω σκονάκια ούτε ντιλιβεράδες, θα κάτσω εκεί να σε ακούσω, αλλά θέλω απαντήσεις, όχι ευφυολογήματα. Γιατί αν πάμε στα ευφυολογήματα θα σου βγάλω τις αφίσες. Κόκκινες κάρτες, πράσινες κάρτες, κίτρινες κάρτες στους λαθρομετανάστες, τα έλεγες. Επιχειρήματα και απαντήσεις.

Πείτε μου τώρα τι είδους ενσωμάτωση είναι αυτή, όταν βγαίνει η Υπουργός εδώ, η κ. Μπακογιάννη ,και λέει διαστρέφοντας τις έννοιες «δεν είναι μόνο αυτό που πιστεύει η πλειοψηφία, είναι να προστατεύσεις τα δικαιώματα των μειονοτήτων». Και ερωτώ τον κ. Γεωργιάδη: Ποιες είναι οι μειονότητες; Η κ. Μπακογιάννη το είπε. Ποιες μειονότητες έχει η Ελλάδα; Μία θρησκευτική. Βγαίνει από εδώ και μιλάει για μειονότητες η κ. Μπακογιάννη. Τί εννοεί ο ποιητής; Απάντηση θέλω. Να μας απαντήσετε. Πιστεύετε ότι υπάρχουν μειονότητες στην Ελλάδα; Ποιες είναι; Μία προς μία. Δεν είναι να λέγονται στο Κοινοβούλιο αυτά τα πράγματα είναι επικίνδυνα πράγματα.

Φτάσαμε στο σημείο, στην Καλαμάτα παρακαλώ, να απαγορεύει η δικαιοσύνη να κτυπούν οι καμπάνες, διότι ενοχλούνται κάποιοι, έγιναν ασφαλιστικά μέτρα, κύριοι συνάδελφοι, και το αποφάσισε ελληνικό δικαστήριο, γιατί ενοχλούνται κάποιοι, το ποιοι ψάξτε το. Αυτός είναι ο πολυπολιτισμός που υπηρετείτε; Εμείς θέλουμε να κτυπάνε οι καμπάνες, να ακούμε ελληνικά, να ακούμε τον Έλληνα να μιλάει όχι να απαγορεύονται οι καμπάνες.

(Χειροκροτήματα από την πτέρυγα της Ελληνικής Λύσης)

Και τι πετύχατε, κύριε Γεωργιάδη; Θα σας το δείξω τώρα. Κανάλι κρατικό του Πακιστάν να το, θα το καταθέσω στα Πρακτικά, να διαφημίζει ότι ο Άδωνις Γεωργιάδης και η Κυβέρνηση της Νέας Δημοκρατίας νομιμοποιεί τους παράνομους Πακιστανούς. Πάμε όλοι στην Ελλάδα!

Κύριε Γεωργιάδη, στα ελληνικά σας είστε πολύ καλά και η Κυβέρνησή σας και κλείνω εδώ. Αφού ο λαθρομετανάστης γίνεται παράτυπος μετανάστης ,κατά την άποψή σας, και όχι λαθρομετανάστης γιατί τον νομιμοποιείτε από το παράθυρο, άρα ο έμπορος ναρκωτικών θα λέγεται παράτυπος φαρμακοποιός, ο βιαστής θα λέγεται παράτυπος βιαστής, άρα ο διαρρήκτης θα λέγεται παράτυπος επισκέπτης; Έχετε φτάσει στο αίσχιστο σημείο της διαστροφής εννοιών, όρων και, κυρίως, λογικής. Διαστρέφετε τη λογική! Και ξέρετε; Δεν θυμώνω προσωπικά, κύριε Γεωργιάδη, που αλλάξατε άποψη εσείς ή ότι δηλώνει ο κύριος Πρωθυπουργός αντινατιβιστής. Το ξέραμε από πριν. Για σας δεν ξέραμε. Ο Μπέρτραντ Ράσελ έλεγε ότι είναι σπατάλη ενέργειας να θυμώνεις με έναν άνθρωπο που συμπεριφέρεται άσχημα, όπως να θυμώνεις με ένα αμάξι που δεν παίρνει μπροστά.

Αυτή η Κυβέρνηση, λοιπόν, επειδή δεν παίρνει μπροστά, πρέπει να θυμώσουμε εμείς. Θα θυμώσουμε μόνο όταν και εφόσον ο ελληνικός λαός δεν καταλάβει τα εγκλήματα που κάνει η Νέα Δημοκρατία. Και ήρθε η ώρα στις ευρωεκλογές να απαντηθούν τα εγκλήματα αυτά. Το ερώτημα έχει λύση. Λέγεται Ελληνική Λύση, κύριε Γεωργιάδη.

(Χειροκροτήματα από την πτέρυγα της Ελληνικής Λύσης)

Είμαστε αναγκασμένοι, λοιπόν, να δεχόμαστε τις ανοησίες κάποιων. Και λέω ανοησίες, γιατί έρχονται εδώ και λένε παιδιά μου, ότι όταν θέλετε εσείς την οικογένειά σας να την προστατέψετε, όταν θέλετε εσείς την κοινωνία την ελληνική να διατηρήσετε, είστε ρατσιστές. Έτσι λένε ψευτοαριστεροί και ψευτοδεξιοί.

Ακούστε, ο Ευριπίδης στις «Φόνισσες», έλεγε το εξής: «Είμαστε αναγκασμένοι να ανεχόμαστε τις ανοησίες αυτών που έχουν την εξουσία γιατί αυτοί που έχουν την εξουσία είναι αυτοί που δεν έχουν λογική».

Ε, λοιπόν, την εξουσία θα την πάρετε εσείς, παιδιά μου, ένας προς ένα τα επόμενα χρόνια και θα βάλετε στην τάξη την Ελλάδα. Βοηθήστε την Ελλάδα, γιατί η Ελλάδα τελειώνει, δεν θα υπάρχει τα επόμενα χρόνια με τις επιλογές τους. Εγκληματούν.

(Χειροκροτήματα από την πτέρυγα της Ελληνικής Λύσης)

Κλείνω και θα περιμένω τον Υπουργό.

Για τους ακροδεξιούς που λένε κάποιοι, έχω μία απάντηση. Εμείς θέλουμε μια Ελλάδα διαφορετική, μια Ελλάδα που να μιλάει για χριστιανισμό, για ελληνική γλώσσα. Είμαστε Έλληνες. Επιτρέψτε μας να είμαστε Έλληνες και να αγαπάμε τον Έλληνα όπως αγαπάμε τη μητέρα μας, τον πατέρα μας, την οικογένειά μας. Θεωρούμε οικογένειά μας τους Έλληνες. Να φιλοξενήσουμε εκατομμύρια ανθρώπων ,αν δύναται η Ελλάς. Δεν δύναται η πτωχευμένη Ελλάδα να ταΐσει τους Έλληνες. Είμαστε πολύ χαμηλά σε βασικούς μισθούς, είμαστε χαμηλά σε προτεραιότητες. Αφήστε, λοιπόν, τους Έλληνες. Ασφυκτιούν. Δώστε τους μεροκάματα καλύτερα για να δουλέψουν.

Ποιος θα δουλέψει με 25 ευρώ, κύριε Γεωργιάδη, στο χωράφι; Θα πάει το παιδί σας ή το παιδί μου ή κανένα από τα παιδιά από εδώ μέσα; Θα πάνε τα παιδιά αυτά για 25 ευρώ να δουλέψουν;

Σας λέμε ότι μπορούμε με τις εξορύξεις να παίρνετε και τρία χιλιάρικα τον μήνα! Υπάρχει δυνατότητα. Αυτό σας λέμε.

(Χειροκροτήματα από την πτέρυγα της Ελληνικής Λύσης)

Και ήρθε η ώρα να ακούσετε αυτό στο οποίο επιμένουμε. Μην ακούσω ξανά για ρατσισμό εδώ μέσα. Απευθύνομαι σε όλους σας. Τι έλεγε ο Καζαντζάκης; «Είσαι ένα φύλλο από το μέγα δένδρο της ράτσας». Μιλάει για ράτσα ο Καζαντζάκης. Αν είναι ακροδεξιός και φασίστας ο Καζαντζάκης τότε έχετε χάσει την μπάλα, τη λογική την ίδια τη γνώση και την αντίληψη της ιδιαιτερότητας του ανθρώπου και πάνω απ’ όλα το τι σημαίνει να είμαστε Έλληνες. Μην το λησμονείτε. Ανήκουμε στη φυλή μας. Αυτό έλεγε ο Καζαντζάκης. Αυτό είναι ρατσισμός; Ο Καζαντζάκης είναι ρατσιστής;

Και, παιδιά μου, μην τους ακούσετε. Στις εκλογές να πάτε να τους τιμωρήσετε όλους. Και εμάς αν θέλετε. Η αποχή…

(Θόρυβος στην Αίθουσα)

Ποιος το είπε αυτό; Εσείς τι είστε; Είστε η μητέρα των παιδιών, κυρία μου; Όχι, δεν είστε. Ευτυχώς δεν είστε μητέρα γιατί αν ήσασταν με αυτά που λέτε, καήκαμε!

Πάμε παρακάτω.

Εμείς λέμε -και σε αυτό πιστεύω να συμφωνούμε όλοι- ότι είναι κακό να υπάρχει αποχή. Δεν πρέπει να υπάρχει αποχή. Πρέπει να ενεργοποιηθούν τα παιδιά, να ψηφίσουν τα παιδιά οτιδήποτε, δεν με ενδιαφέρει να ψηφίσουν Ελληνική Λύση, σε οποιοδήποτε κόμμα. Όταν δεν ψηφίζουν και απέχουν οι πολίτες, παιδιά μου, ψηφίζετε Άδωνι Γεωργιάδη και Νέα Δημοκρατία, στηρίζετε με την αποχή τη Νέα Δημοκρατία. Αυτό θέλει να πετύχει ο Πρωθυπουργός, να στηρίζετε διά της αποχής τη Νέα Δημοκρατία. Η ουδετερότητα δεν είναι λύση. Εμείς ξέρουμε τι είμαστε. Είμαστε η εθνική, κοινωνική, πατριωτική δημοκρατική παράταξη της Ελλάδος. Εμείς αγαπάμε τους Έλληνες, αγαπάμε την Ελλάδα, για μια Ελλάδα που ανήκει στους Έλληνες!

(Χειροκροτήματα από την πτέρυγα της Ελληνικής Λύσης)

Εσάς, τη Νέα Δημοκρατία, θα σας κρίνει η Ιστορία. Και πολύ φοβάμαι, κύριε Γεωργιάδη, με αυτά που κάνετε, ότι η Ιστορία πέρα από τα προσωνύμια που σας δίνουν στα σόσιαλ μίντια, που δεν μου αρέσουν και εμένα, θα λέει από κάτω «εφιάλτες της ελληνικής ιστορίας». Εμείς όσο είμαστε απέναντί σας θα είμαστε οι ερινύες σας, κύριε Γεωργιάδη. Να είστε καλά!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα μαθητές και μαθήτριες και τρεις συνοδοί εκπαιδευτικοί από το 2ο Γυμνάσιο Αμαλιάδας.

Σας καλωσορίζουμε, παιδιά, και θέλω να ξέρετε ότι εμείς στη Βουλή των Ελλήνων καλωσορίζουμε όλα τα παιδιά και τα ελληνόπουλα και όλα τα παιδιά από όποια εθνικότητα που ζουν και εργάζονται οι γονείς τους στην Αμαλιάδα και στην Ελλάδα.

Σας ευχαριστούμε πάρα πολύ!

(Χειροκροτήματα από όλες τις πτέρυγες της Βουλής)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Ευχαριστώ πολύ, κύριε Πρόεδρε.

Αγαπητέ κύριε Πρόεδρε της Ελληνικής Λύσης, ομολογώ ότι και ως ασχολούμενος με τη ρητορική αλλά και ως Βουλευτής επί δεκαέξι χρόνια στο Κοινοβούλιο έχω έναν διαστροφικό θαυμασμό στους ικανούς δημαγωγούς. Δεν πρέπει, όμως, να ξεχνάμε ότι η δημαγωγία κατά τον Αριστοτέλη, που τόσο μας αρέσει, είναι η μεγαλύτερη ασθένεια της δημοκρατίας. Κατά τον Αριστοτέλη στα «Πολιτικά», όταν εμφανίζονται οι δημαγωγοί, πρέπει η πολιτεία να λαμβάνει πολύ σοβαρά μέτρα εναντίον τους γιατί στο τέλος οδηγούν στην κατάλυση της δημοκρατίας.

Ενημερώνω, λοιπόν, το Σώμα για το τι θα πει δημαγωγός:

Κυριάκος Βελόπουλος: Απαγόρευσε δικαστήριο στην Καλαμάτα να χτυπάει η καμπάνα. Το συνδέει με την τροπολογία για τους μετανάστες για να υπονοήσει το ακροατήριο που ακούει ότι για κάποιον μετανάστη -μουσουλμάνο προφανώς εννοεί…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είπα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Α, δεν είπατε αυτό!

Μη με διακόπτετε. Δεν σας διέκοψα καθόλου. Θα πάρετε τον λόγο μετά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είπα αυτό. Μη διαστρέφεις ό,τι είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Άρα δεν είναι για τους μετανάστες. Άρα είπατε ψέματα στη Βουλή.

Έρχομαι στα πραγματικά περιστατικά. Το δικαστήριο ασφαλιστικών μέτρων έχει δώσει προσωρινή εντολή να μη χτυπάνε οι καμπάνες όχι γενικά, τις ώρες κοινής ησυχίας, γιατί το καμπαναριό είναι δίπλα στο σπίτι ενός μόνιμου κατοίκου Έλληνα σε χωριό στη Μεσσήνη, ο οποίος δεν μπορεί να κοιμηθεί το μεσημέρι από την καμπάνα. Έδωσε το δικαστήριο εντολή μέχρι τις 24 Μαρτίου που ορίστηκε η τακτική δικάσιμος να μη χτυπάει η καμπάνα στις ώρες κοινής ησυχίας.

Τι σχέση έχει αυτό με τη συζήτηση για τους μετανάστες, μόνο ο Κυριάκος Βελόπουλος θα μπορούσε να το εξηγήσει στη Βουλή. Άρα αυτό είναι παράδειγμα δημαγωγίας.

Δεύτερον, ο κ. Βελόπουλος ανησυχεί διαρκώς για το παρελθόν το δικό μου, αν είμαι σαμαρικός, αν είμαι δεξιός, αν δεν είμαι δεξιός, αν εκφράζει ο Μητσοτάκης τη Δεξιά. Τον έχω ακούσει να μιλάει εκατοντάδες φορές για τη Δεξιά που δεν εκφράζει ο Μητσοτάκης.

Λοιπόν, επειδή έχω καλή μνήμη και τον Βελόπουλο τον Κυριάκο τον γνωρίζω πολλά χρόνια, τι σχέση έχει ή είχε ο Κυριάκος ο Βελόπουλος ποτέ με τη Δεξιά, με τον Σαμαρά, με τη Νέα Δημοκρατία; Ο Κυριάκος ο Βελόπουλος ήταν ΠΑΣΟΚ. Ως ΠΑΣΟΚ τον γνώρισα εγώ και μάλιστα έλεγε ότι ήταν και φίλος του Ανδρέα Παπανδρέου, πατριωτικό ΠΑΣΟΚ και «ζήτω το ΠΑΣΟΚ» και το ΠΑΚ και τέτοια. Ξεκαθαρίζουμε ότι δεν ήταν με τη Νέα Δημοκρατία, με τη Δεξιά ο Βελόπουλος, ένας πασόκος εκείνης της εποχής ήταν.

(Χειροκροτήματα από την πτέρυγα της Νέας Δημοκρατίας)

Εγώ ήμουν πάντα Δεξιός και νεοδημοκράτης. Παρακαλώ πολύ να μη μου κάνετε έλεγχο παρελθόντος εσείς ο πασόκος. Τώρα, πώς φτάσατε στην Ελληνική Λύση είναι δικό σας θέμα.

(Θόρυβος στην Αίθουσα)

Εγώ δεν ήμουν ποτέ ΠΑΣΟΚ. Μην παρεξηγηθώ. Εγώ ήμουν πάντα Δεξιός. Ο Βελόπουλος ήταν ΠΑΣΟΚ. Έγινε Δεξιός τώρα για να πάρει καμμιά ψήφο για την Ελληνική Λύση. Πουλάει Δεξιά ο πασόκος! Θα τρελαθώ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, όποιος δηλώνει ΠΑΣΟΚ, δεν σημαίνει ότι είναι κιόλας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικών Ασφαλίσεων):** Εντάξει, δεν ήταν ποτέ Δεξιός. Αυτό εννοώ, ούτε σαμαρικός ούτε ανησυχεί για τη Νέα Δημοκρατία ούτε μπορεί να ανησυχεί γιατί δεν ήταν ποτέ Νέα Δημοκρατία. Πώς να το πω πιο απλά; Τον βρήκα στον Καρατζαφέρη ως πασόκο. Εδώ τελειώνει η κουβέντα.

Εξορύξεις: Ποιος σας είπε ότι έχει σταματήσει η Κυβέρνηση ή ότι θέλει να σταματήσει τις εξορύξεις ή ότι μας το απαγορεύει καμμιά Αμερική; Η Κυβέρνηση προχωρεί στη διαδικασία με τις σεισμικές έρευνες για να δούμε εάν τα κοιτάσματα φυσικού αερίου κατ’ αρχάς υπάρχουν και αν υπάρχουν αν είναι εκμεταλλεύσιμα, έχει εκδώσει τις σχετικές άδειες, έχουν γίνει οι σχετικοί διαγωνισμοί, τα αποτελέσματα των σεισμικών ερευνών είναι να παραδοθούν, όπως ξέρετε, το πρώτο τρίμηνο του 2024, από τα αποτελέσματα αυτά και μετά θα κριθεί αν μπορούν να γίνουν εξορύξεις ή αν είναι εκμεταλλεύσιμες. Οι εξορύξεις δεν είναι «είδα μία χοντρή και πατάω ένα κουμπί». Έχουν διαδικασία, περιβαλλοντικές μελέτες, αδειοδοτήσεις, διαγωνισμούς, σεισμικές έρευνες. Όλα αυτά ποια κυβέρνηση τα έχει προχωρήσει;

Η Κυβέρνηση πάντως του Κυριάκου Μητσοτάκη δεν είχε καμμία αντίρρηση ως προς τις εξορύξεις, αρκεί να γίνουν με τον σωστό τρόπο τηρώντας την περιβαλλοντική νομοθεσία και τον τρόπο που γίνεται μια εξόρυξη, εν πάση περιπτώσει, όχι όπως τη νομίζει ο Βελόπουλος.

Όποιος νομίζει -άλλο παράδειγμα λαϊκισμού- ότι θα κάνουμε εξορύξεις και θα δίνουμε μεγαλύτερες συντάξεις, μεγαλύτερο μεροκάματο στα χωράφια, προφανώς ψεύδεται ασυστόλως. Οι χώρες που έχουν κάνει πετυχημένες εξορύξεις στον κόσμο η Ολλανδία ή η Νορβηγία, που τη φέρνετε και ως παράδειγμα, δεν κάνουν αυτό το πράγμα, δεν μπορούν να το κάνουν, γιατί θα έφερνε τεράστιο πληθωρισμό και θα κατέστρεφε την οικονομία τους. Άρα και αυτό είναι ένα κομμάτι λαϊκισμού.

Άλλο πράγμα οι εξορύξεις που μακάρι να έχουμε κοιτάσματα να μας δώσουν ενεργειακή αυτονομία, να προχωρήσουν για να φτιάξουμε κι εμείς συνταξιοδοτικά ταμεία, όπως έκαναν οι Νορβηγοί ή οι Ολλανδοί, ένα κεφάλαιο, και άλλο πράγμα το μεροκάματο στο χωράφι με τις εξορύξεις.

Μιλώντας γενικά στην Αντιπροσωπεία και όχι μόνο προς τον κ. Βελόπουλο, σε ό,τι άκουσα για την τροπολογία, δεν τίθεται ζήτημα αν την υποστηρίζω ή όχι. Η τροπολογία έχει υπογραφή δική μου δεν είναι τροπολογία μόνο του Υπουργείου Μεταναστευτικής Πολιτικής, είναι κοινή τροπολογία των Υπουργών Εργασίας και Μεταναστευτικής Πολιτικής. Άρα δεν τίθεται κανένα θέμα πειθαρχίας προς εμένα ή αν πρέπει να κάνω το χατίρι του Μητσοτάκη και διάφορα άλλα που άκουσα πριν από τον κ. Βελόπουλο.

Την τροπολογία την εισηγούμαι στην Εθνική Αντιπροσωπεία ο ίδιος. Την θεωρώ απολύτως σωστή. Πού έχει γίνει η μεγάλη παρανόηση; Κυρίως από λαϊκιστές. Εξαιρώ τον Αντώνη Σαμαρά για τον οποίο ο σεβασμός μου παραμένει ακέραιος.

(Γέλωτες από την πτέρυγα της Ελληνικής Λύσης)

**ΚΩΝΣΤΑΝΤΙΝΟΣ ΧΗΤΑΣ:** Εξαίρεσε κι εμάς! Σε παρακαλούμε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εξαίρεσε κι εμάς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ίσως να φταίμε κι εμείς που δεν την εξηγήσαμε επαρκώς στην αρχή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι χαζός ο Σαμαράς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εγώ δεν είπα κανέναν χαζό.

Επανέρχομαι, λοιπόν. Η τροπολογία δεν αφορά σε άσκηση μεταναστευτικής πολιτικής, δεν αφορά στην αλλαγή του πολιτισμικού χαρακτήρα της Ελλάδος, δεν αφορά σε εισαγωγή μεταναστών. Όσα είπατε για την εισαγωγή μεταναστών είναι άλλο πράγμα που θα σας το εξηγήσω στη συνέχεια.

Η τροπολογία είναι ένας κρίκος σε πολλούς προηγούμενους για την καταπολέμηση της «μαύρης» και ανασφάλιστης εργασίας. Θα το εξηγήσω απλά.

Στο παρόν νομοσχέδιο έχουμε ένα άρθρο που καταργούμε το 30% κράτησης των εργαζομένων συνταξιούχων. Γιατί το κάνουμε αυτό; Για δύο λόγους. Ο ένας λόγος είναι για να του αυξήσουμε το εισόδημα με το να μην του κάνουμε την κράτηση. Ο δεύτερος είναι να τον ενθαρρύνουμε να δουλεύει «άσπρα» και όχι «μαύρα», δηλαδή το κομμάτι της κοινωνίας μας που σήμερα προσφέρει «μαύρη» και ανασφάλιστη εργασία, να προσφέρει «άσπρη» και ασφαλισμένη.

Δεύτερος κρίκος στο ίδιο νομοσχέδιο: Οι συνταξιούχοι αναπηρικής σύνταξης να μπορούν να δουλεύουν και να μην τους κόβεται η αναπηρική σύνταξη. Γιατί το κάνουμε αυτό; Είναι κάποιοι συμπολίτες μας που ήθελαν να δουλέψουν και έπαιρναν μια αναπηρική σύνταξη και δούλευαν «μαύρα» για να μη χάσουν την αναπηρική σύνταξη. Τώρα θα μπορούν να εργάζονται και να παίρνουν την αναπηρική σύνταξη. Άρα είναι ένας κρίκος για να ενισχύσουμε την «άσπρη» εργασία κατά της «μαύρης» και ανασφάλιστης.

Στο νομοσχέδιο υπάρχει άρθρο που λέει ότι κάποιος κάτοχος του εποχικού επιδόματος ανεργίας στον τουρισμό θα μπορεί να δουλεύει δώδεκα ημερομίσθια τον μήνα χωρίς να χάνει το εποχικό επίδομα. Γιατί το κάνουμε αυτό; Για να ενθαρρύνουμε ένα κομμάτι συμπολιτών μας που δουλεύουν «μαύρα» στις γιορτές στα εστιατόρια και τα ξενοδοχεία, γιατί δεν θέλουν να χάσουν το επίδομα, να μπορούν να δουλεύουν «άσπρα» χωρίς να χάνουν το επίδομα.

Στην ίδια λογική, λοιπόν -να κλείνουμε τις πόρτες της «μαύρης» και ανασφάλιστης εργασίας- έρχεται και η παρούσα τροπολογία, η οποία αναφέρεται σε ανθρώπους που είναι ήδη στην Ελλάδα εδώ και τρία χρόνια, τουλάχιστον, και θα μπορούν να το αποδείξουν με έγγραφο, βεβαίως, χρονολογίας, δηλαδή όχι με έγγραφο που μπορεί να πλαστογραφηθεί ή να αγοραστεί, για να σας το πω πάρα πολύ απλά. Άρα, θα είναι ένα έγγραφο που είναι δύσκολο να το έχει εύκολα κάποιος, από δημόσιο νοσοκομείο, από τράπεζα, αν είχε μπει με διαβατήριο στην Ελλάδα και έχει λήξει η θεώρηση εισόδου του και ούτως καθεξής.

Άρα η τροπολογία αυτή δεν αλλάζει τη μεταναστευτική πολιτική της Κυβέρνησης του Κυριάκου Μητσοτάκη αλλά προσπαθεί να ωθήσει ένα κομμάτι της κοινωνίας μας που δουλεύει «μαύρα» να δουλεύει «άσπρα», όπως για τα άλλα τμήματα της κοινωνίας μας, και στο τμήμα αυτό που διαπραγματεύεται η σχετική τροπολογία.

Άρα, όλη η κριτική περί μεταναστών, περί ανοίγματος συνόρων, περί λαθρομεταναστών, περί αλλαγής πολιτισμού της Ελλάδας είναι άσχετη με την παρούσα τροπολογία, διότι η τροπολογία αυτή δεν μπορεί να χρησιμοποιηθεί για να έρθουν περισσότεροι παράνομοι μετανάστες, περισσότεροι λαθρομετανάστες στην Ελλάδα. Τελεία.

Τέταρτον, ο κ. Βελόπουλος και αρκετοί στο διαδίκτυο έθεσαν μια ένσταση που φαίνεται λογική. Εγώ ισχυρίζομαι ότι είναι εντελώς παραπειστική και δημαγωγική. Λέει ο αγαπητός σε εμένα σε προσωπικό επίπεδο κύριος Πρόεδρος: «Επικροτείτε την παρανομία; Δηλαδή λέτε ότι κάποιος έχει κάνει μια παράνομη πράξη και τον νομιμοποιείτε άρα επικροτείτε την παρανομία». Το έχω σημειώσει επί λέξει. Δεν ακούγεται λογικό επιχείρημα;

Απάντηση: Όταν η Βουλή των Ελλήνων ψήφιζε άρση αναστολής αυθαιρέτων, επικροτεί την παρανομία;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι σωστό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Πολλές φορές το έχω ψηφίσει και ο ίδιος κι έπρεπε να γίνει. Πολλές φορές η Βουλή πρέπει να μπορεί να ψηφίζει πράγματα που πρέπει να γίνουν. Όταν ψηφίζουμε περαίωση στην εφορία ή εκατόν είκοσι δόσεις, δεν έχουμε παρανομήσει έναντι αυτών που πληρώνουν στην ώρα τους; Έχουμε παρανομήσει. Το ψηφίζουμε και το ζητάτε κιόλας.

Άρα, το επιχείρημα περί παρανομίας ή νομιμότητας στη Βουλή είναι ανόητο, γιατί, κύριε Βελόπουλε, αυτό που δεν ξέρετε είναι ότι η πηγή της νομιμότητας είναι η ίδια η Βουλή. Η Βουλή καθορίζει με τους νόμους της τι είναι νόμιμο και παράνομο. Αυτό, δηλαδή, που ήταν χθες παράνομο η Βουλή μπορεί να το κάνει σήμερα νόμιμο, Γι’ αυτό την έχουμε, γι’ αυτό και λέγεται νομοθετικό Σώμα.

Τώρα, να έρθουμε στο θέμα των μεταναστών, στο συγκεκριμένο, για να μη φανεί ότι το αποφεύγω. Λένε κάποιοι: «Παραβιάζετε την αρχή σας για την παράνομη μετανάστευση, ενώ εμείς πρέπει να υπηρετούμε μόνο τη νόμιμη μετανάστευση». Λάθος. Ο νόμος κατά τον οποίο στα επτά χρόνια μπορεί κάποιος παράνομος μετανάστης, λαθρομετανάστης, να πάρει νόμιμη άδεια διαμονής και εργασίας ισχύει από το 2014 και πατάει σε προηγούμενο νόμο του 2005.

Άρα, ήδη στην ελληνική έννομη τάξη η αρχικά παράνομη είσοδος μπορεί να θεραπευθεί μετά από επτά χρόνια. Το έχει κάνει η Βουλή μας κατά το παρελθόν χωρίς να δημιουργήσει τόσο μεγάλες αντιδράσεις. Τι κάνει η παρούσα τροπολογία μόνο; Κάνει κάτι, κατά τη γνώμη μου, πολύ αυστηρό ως προς τη μεταναστευτική πολιτική. Συνδέει την ειδική αυτή άδεια εργασίας και διαμονής με την παροχή εργασίας. Δηλαδή δεν κάνει καν αυτό που κάνει η επτάχρονη παραμονή.

Στην επτάχρονη, βεβαία, παραμονή παίρνεις νομιμοποιητικά έγγραφα για πάντα, είτε εργάζεσαι είτε δεν εργάζεσαι. Στη συγκεκριμένη διάταξη, μετά την αποδεδειγμένη τρίχρονη παραμονή, μπορείς να πάρεις έγγραφα αλλά μόνο στην περίπτωση που εργάζεσαι. Άρα δεν είναι καν αυτό που κάνουμε στα επτά χρόνια. Είναι τέσσερα χρόνια νωρίτερα μια νομική δυνατότητα αλλά πολύ αυστηρότερη των επτά ετών και γι’ αυτό δεν μπορεί να γίνει pole factor.

Για ποιον επιπλέον λόγο δεν μπορεί να γίνει pole factor, δηλαδή πόλος έλξης μεταναστών; Διότι η διάταξη αυτή παραμένει και ως έχουσα αυτή τη νομική μορφή αυστηρότερη των γειτονικών μας χωρών.

Είσαι ένας Σομαλός και θες να επιλέξεις σε ποια χώρα της Ευρώπης θα πας και ας πούμε ότι το κριτήριό σου είναι σε πόσα χρόνια θα πάρεις νομιμοποιητικά έγγραφα και μου λέτε ότι θα επιλέξει την Ελλάδα, διότι τώρα νομοθετήσαμε ad hoc άπαξ τα τρία χρόνια, με τους όρους και τις προϋποθέσεις που είπα και θα σκεφτείς ότι τώρα η Ελλάδα το έχει επτά χρόνια, αλλά αφού το έκανε μια φορά τρία χρόνια, μπορεί να το κάνει και στο μέλλον και δεν θα πας στην Ιταλία δίπλα, που ισχύει παγίως για δύο χρόνια ούτε θα πας στην Ισπανία παραδίπλα, που ισχύει παγίως για τρία χρόνια;

Είναι προφανώς ανόητο το επιχείρημα. Συγκριτικά με τους άλλους, παραμένουμε εξαιρετικά αυστηρότεροι και με αυτή τη διάταξη. Άρα, είναι προφανές ότι δεν πρόκειται να έρθουν γι’ αυτόν τον λόγο στην Ελλάδα. Τελεία. Όποιος το ισχυρίζεται αυτό δεν έχει διαβάσει τη διάταξη ή δεν την έχει καταλάβει ή εμείς δεν την έχουμε εξηγήσει επαρκώς.

Η διάταξη αυτή δεν μειώνει τη μεταναστευτική πολιτική της Κυβέρνησης του Κυριάκου Μητσοτάκη. Η Ελλάδα, διεθνώς και στα ευρωπαϊκά δεδομένα, θεωρείται από τις χώρες με πολύ αυστηρή και όχι με πολύ χαλαρή μεταναστευτική πολιτική.

Πρόσφατα, όπως ξέρετε, έχει υπάρξει και ψήφος στο Ευρωπαϊκό Κοινοβούλιο από τα αριστερά κόμματα που κατηγορούν την Ελλάδα ακριβώς γι’ αυτό. Δεν μπορεί όλοι να μάς κατηγορούν για το πόσο καλά φυλάμε τα σύνορα ή πόσο αυστηρά φυλάμε τα σύνορα και ξαφνικά η Ελληνική Λύση και ο Κυριάκος Βελόπουλος να καταλαβαίνουν ότι ανοίξαμε τα σύνορα.

Δεν γίνονται ταυτόχρονα όλα, κύριε Βελόπουλε. Μόνο εσείς μπορείτε να τα λέτε όλα ταυτόχρονα. Ο μόνος που μπορεί να τα λέει όλα ταυτόχρονα είστε εσείς.

Άρα, για να μην ανησυχείτε ως προς την ιδεολογική μου συγκρότηση και την ταυτότητά μου τα ίδια που πίστευα τα ίδια πιστεύω.

Η διάταξη αφορά την αγορά εργασίας. Για αυτό είναι αυτό το νομοσχέδιο του Υπουργείου Εργασίας και όχι για τη μεταναστευτική πολιτική.

Ως προς το επιχείρημα ότι -προσέξτε- «μα σας έχουν κάνει όλοι τόσα αιτήματα, πηγαίνετε κάντε όλα τα άλλα και μετά-, προφανώς θα μας επιτρέψετε ως Κυβέρνηση από το σύνολο των χιλιάδων αιτημάτων που δεχόμαστε καθημερινά από όλους τους κλάδους της ελληνικής κοινωνίας -λογικό είναι ο λαός να έχει αιτήματα-, εμείς να ιεραρχούμε ποια μπορούμε να ικανοποιήσουμε και ποια όλα. Δεν κατάλαβα το επιχείρημα. Δηλαδή, αν έχουμε αφήσει ένα ανικανοποίητο, δεν μπορούμε να κάνουμε ένα άλλο; Τι λογική είναι αυτή; Δεν θα τη χαρακτηρίσω τώρα, γιατί είμαστε στη Βουλή.

Άρα είναι προφανές ότι όλα τα επιχειρήματα του κ. Βελόπουλου και των συναμαρτούντων αυτό είναι προϊόν ή άγνοιας ή λαϊκισμού. Η διάταξη δεν αλλοιώνει τη μεταναστευτική πολιτική της Κυβερνήσεως η οποία παραμένει πάρα πολύ αυστηρή.

Ακόμα όμως και αν το δούμε από πλευράς τάξης και ασφάλειας, αν αυτό είναι που ενδιαφέρει την Ελληνική Λύση, προφανώς έχουμε πολύ μεγαλύτερη τάξη και ασφάλεια εάν ξέρουμε ποιος ζει και εργάζεται στην Ελλάδα πάρα αν δεν ξέρουμε. Η διάταξη αυτή, λοιπόν, δίνει την ευκαιρία να μάθουμε κάποιους περισσότερους.

Δεν έχω υπερβολικές προσδοκίες, θέλω να είμαι ειλικρινής. Η διάταξη δεν θα έχει τεράστια εφαρμογή. Για ποιον λόγο; Θα το πω πολύ απλά να το καταλάβατε. Είσαι λαθρομετανάστης και ζεις στην Ελλάδα τέσσερα χρόνια. Δουλεύεις μαύρα και σου λέμε με τη διάταξη ότι αν επιλέξεις να πας να δηλώσεις ποιος είσαι, να καταθέσεις τα ταξιδιωτικά σου έγγραφα, να κάνουμε έλεγχο στο ποινικό σου μητρώο και έχεις εργασία, θα πάρεις την άδεια διαμονής και εργασίας και θα μπορείς να ζήσεις τη ζωή σου κανονικά. Όμως, εάν χάσεις την εργασία σου μετά από κάποιο διάστημα θα χάσεις αυτά τα έγγραφα και άρα μετά θα ξέρουμε ποιος είσαι και άρα μετά θα μπορούμε να σε απελάσουμε ενώ τώρα δεν μπορούμε. Δεν πιστεύω ότι πλην αυτών που θα έχουν, πραγματικά, σταθερή δουλειά και, βέβαια, θα ρισκάρουν κάτι τέτοιο. Γι’ αυτό και δεν πιστεύω ότι η διάταξη θα έχει κάποιο συγκλονιστικό αρνητικό αποτέλεσμα.

Τέλος, επειδή συνεχώς μιλάει ο κ. Βελόπουλος για τα μηχανήματα των αγροτών κ.λπ., πρώτα απ’ όλα τα μηχανήματα που δείξατε, επειδή ήμουν Υπουργός Ανάπτυξης και δεχόμασταν σχετικά αιτήματα, ορισμένα κάνουν 500.000 1 εκατομμύριο, 2 εκατομμύρια ευρώ. Προφανώς, κάποιοι που κάνουν εποχικές αγροτικές εργασίες, να δώσουν 1 και 2 εκατομμύρια για να πάρουν ένα μηχάνημα δεν υπάρχει, ούτε η ελληνική πολιτεία μπορεί να αγοράσει τόσα για να είμαστε ειλικρινείς. Άρα το επιχείρημα είναι ανόητο από τη φύση του.

Δεύτερον όμως και πιο σημαντικό, ποιος σας είπε ότι η διάταξη αφορά μόνο στους εργάτες γης; Σας είπα εγώ αυτό το πράγμα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αυτό το τελευταίο είναι το πιο βλακώδες από όλα.

Ερώτηση: Δεν υπάρχουν οικιακές βοηθοί που είναι παράνομες και έχει λήξει η άδεια εργασίας και θέλουν να ανανεώσουν και δεν μπορούν; Δεν υπάρχουν καθαρίστριες σε ξενοδοχεία; Δεν υπάρχουν εργαζόμενοι γενικά στον τουρισμό ή στην εστίαση; Μόνο εργάτες γης για τις ελιές, που είπατε, είναι; Άρα η διάταξη αυτή δεν αφορά τα αγροτικά μηχανήματα, που δείξατε, που είναι άλλο ένα παράδειγμα λαϊκισμού.

Τέλος, έρχομαι στον Λάτση. Καταλαβαίνω -το είχα καταλάβει από την αρχή που κάναμε το Ελληνικό, που μου λέγατε για τους ουρανοξύστες ότι θα κόψουν τη διέλευση του αέρα και διάφορα τέτοια παλαβά…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παλαβά…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Παλαβά, ναι, τα ακούνε έξω και γελάνε στις πόλεις που είναι γεμάτες ουρανοξύστες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μόνο εσείς γελάτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Όποιος πάει στο εξωτερικό που είναι παντού ουρανοξύστες πια καταλαβαίνετε ότι γελάει. Δεν υπάρχει πόλη χωρίς ουρανοξύστη στην Ευρώπη καμμία. Μέχρι και τα Τίρανα πλέον είναι γεμάτα ουρανοξύστες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Είμαστε οι τελευταίοι στην Ευρώπη που δεν έχουμε, γιατί υπάρχουν άνθρωποι σαν και εσάς, πασόκοι.

Επανέρχομαι τώρα. Είχα καταλάβει από την αρχή ότι είχατε κάποιο κόλλημα με τον Λάτση. Να το κοιτάξετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Να το κοιτάξετε γιατί αρχίζει να είναι παρεξηγήσιμο. Εγώ αρχίζω να το βλέπω παρεξηγήσιμο. Σαν να ζητάτε κάτι από τον Λάτση και δεν σας το δίνει μου κάνει αυτό που κάνετε συνέχεια. Να είμαστε συνεννοημένοι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για να τελειώσει, λοιπόν, η πλάκα, προφανώς δεν υπάρχει καμμία συγκρότηση Λάτση και τροπολογίας. Για ποιον λόγο; Να το εξηγήσω ήρεμα να το καταλάβετε. Διότι ο κατασκευαστικός κλάδος στην Ελλάδα, πράγματι, ζητάει εργάτες. Όχι ο κ. Λάτσης, όλος ο κατασκευαστικός κλάδος στην Ελλάδα ζητάει εργάτες. Οι εργάτες αυτοί δεν θα έρθουν από την τροπολογία. Η τροπολογία είναι ένα μικρό κλάσμα, σας είπα, ελάχιστο για αυτό που έχει ανάγκη η ελληνική οικονομία. Οι εργάτες αυτοί θα έρθουν μέσω νόμιμων μετακλήσεων.

Στο επιχείρημα «ζητάνε οι πλούσιοι φτηνό εργατικό δυναμικό», το οποίο χρησιμοποίησε και το ΚΚΕ οφείλω να πω -δεν το βάζω στην ίδια κατηγορία με τον Βελόπουλο, προς θεού, μην παρεξηγηθώ, το ξεκαθαρίζω- ότι εδώ πρόκειται περί της μεγαλύτερης ελαφρότητας επιχειρήματος που υπάρχει.

Φτηνότερη εργασία μπορεί να προσφέρει μόνο με παράνομους. Για ποιον λόγο; Γιατί ως παράνομος εξαιρείται των συλλογικών και κλαδικών συμβάσεων. Αντιθέτως, όταν κάποιος δουλεύει νόμιμα, από την ώρα που δουλεύει νόμιμα υπάγεται αυτομάτως σε όλες τις συλλογικές υποχρεώσεις του εθνικού δικαίου για τους εργαζόμενους.

Όταν μιλάμε, κύριε Βελόπουλε, για μετάκληση εργαζομένων από το εξωτερικό, δεν μιλάμε για μετάκληση εργαζομένων για να παίρνουν λιγότερα λεφτά. Στην πραγματικότητα η μετάκληση εργαζομένων θα στοιχήσει στις επιχειρήσεις περισσότερα λεφτά. Για ποιον λόγο; Διότι, όπως στην αμοιβή τους θα παίρνει υποχρεωτικά να τους δίνεις τις κλαδικές και συλλογικές συμβάσεις, δηλαδή ό,τι προβλέπετε για τους οικοδόμους, ό,τι προβλέπετε για κάθε άλλη εργασία. Ταυτόχρονα, όμως, στη μετάκληση πρέπει να του εξασφαλίζουν και αξιοπρεπή διαμονή και τροφή και στέγη. Άρα, θα πρέπει να επωμιστεί η εταιρεία και τα έξοδα για τη διαμονή τους που δεν έχεις στον εγχωρίως εργαζόμενο. Κατά συνέπεια η μετάκληση δεν συμφέρει οικονομικά.

Ο λόγος που τη ζητάνε οι επιχειρήσεις δεν είναι επειδή τους συμφέρει οικονομικά. Είναι γιατί δεν μπορούν να βρουν στο εγχώριο εργατικό δυναμικό τόσες χιλιάδες εργαζομένων.

Αυτό όποιος δεν το καταλαβαίνει ή είναι αντιλήψεως που δεν μπορεί να καταλάβει η οικονομία -δεν θέλω να βάλω επιθετικό προσδιορισμό- ή είναι απλώς ψεύτης. Διαλέγετε τι από τα δύο είστε, κύριε Βελόπουλε.

Για να τελειώνει η πλάκα, ούτε φτηνό εργατικό δυναμικό θέλουμε να φέρουμε με την τροπολογία ούτε να κάνουμε το χατίρι κανενός επιχειρηματία ούτε τίποτα. Θέλουμε να βάλουμε τάξη στη μαύρη και ανασφάλιστη εργασία στην Ελλάδα, που δεν μπορώ να καταλάβω γιατί την υπερασπίζεστε.

Τώρα, όσο αφορά και άλλο ένα επιχείρημα που άκουσα και κλείνω με την τροπολογία για να περάσω στο νομοσχέδιο. Ποιο είναι το επιχείρημα; Ότι θα πληρώνουν, λέει, εισφορές για να παίρνουν τα λεφτά τους μετά στο εξωτερικό.

Το σύστημά μας, κύριε Βελόπουλε, το συνταξιοδοτικό που μάλλον τη φύση του αγνοείτε παντελώς, είναι διανεμητικό δεν είναι κεφαλαιοποιητικό. Δηλαδή, οι εισφορές των νυν εργαζομένων, πληρώνουν τις συντάξεις των νυν συνταξιούχων. Δηλαδή, αυτοί οι μετανάστες που θα πληρώνουν, που θα νομιμοποιηθούν με αυτόν τον τρόπο και θα πληρώνουν εισφορές θα πληρώνουν τις συντάξεις των νυν συνταξιούχων στην Ελλάδα. Για να αποκτήσουν δικαίωμα συνταξιοδότησης πρέπει να εργαστούν για πάρα πολλά χρόνια που αυτό δεν συμβαίνει κατά κανόνα για αυτούς τους ανθρώπους. Οι περισσότεροι φεύγουν μετά από κάποια χρόνια, είτε προς τη Βόρεια Ευρώπη είτε προς τις χώρες τους.

Άρα, κύριε Βελόπουλε, όλο σας το πλέγμα των επιχειρημάτων είναι όλο εκτός της σχετικής συζήτησης και της σχετικής τροπολογίας.

Τώρα, στο αν είμαι σαμαρικός ή όχι είχε έναν προσωπικό τόνο. Δεν θέλω να παρεξηγηθώ. Αισθάνομαι μεγάλο σεβασμό και μεγάλη ευγνωμοσύνη στον Αντώνη Σαμαρά. Τα γεγονότα δεν έχουν μειώσει καθόλου ούτε τον σεβασμό μου ούτε την ευγνωμοσύνη μου. Μπορεί να έχουμε μια διαφωνία εδώ μέσα, όμως και σε μια οικογένεια μπορούν να διαφωνούν δύο μέλη δεν χάλασε ο κόσμος.

Τώρα, πολύ γρήγορα για το νομοσχέδιο, θα κάνω κανονική ομιλία αύριο, γιατί εξάντλησα τον χρόνο με αυτό. Να σας πω μόνο για τις βασικές αλλαγές που θα φέρουμε, για να μπορείτε, κύριοι συνάδελφοι Βουλευτές, να προσαρμόσετε την ομιλία σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, κάνετε ένα μικρό διάλειμμα να ανακοινώσουμε τα παιδιά, γιατί από ό,τι κατάλαβα έχετε δουλειά μπροστά σας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα εννιά μαθήτριες και μαθητές και δύο συνοδοί εκπαιδευτικοί τους, από το 2ο Γυμνάσιο Αμαλιάδας δεύτερο τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, απατώντας στη δήλωση του κ. Βελόπουλου, ότι σε πέντε λεπτά θα με τελειώσει, δεν ξέρω πώς το εννοεί το «θα με τελειώσει», φαντάζομαι όχι βιολογικά αλλά πολιτικά θέλω να ξεκαθαρίσω το εξής.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Βελόπουλε, ακούστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ένα λεπτό. Παρακαλώ, λίγη ησυχία. Να τελειώσει ο Υπουργός να προχωρήσει η διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Στη δημοκρατία σε όλους μας μετράει το μεγάλο αφεντικό που είναι ο ελληνικός λαός, ούτε εγώ ούτε εσείς. Πρόσφατα σε δύο εκλογικές αναμετρήσεις σε εμάς έδωσε 41% και σε εσάς σκάρτα 5%. Άρα, παρακαλώ πάρα πολύ, να σταματήσει αυτή η αλαζονεία εκ μέρους σας.

Εγώ δεν θέλω να σας τελειώσω. Εγώ ήρθα με σεβασμό να σας απαντήσω σε επιχειρήματα δημαγωγικά που έχουν σκοπό να δηλητηριάσουν την ελληνική κοινωνία. Και αυτό εγώ δεν θα σας το επιτρέψω, κύριε Βελόπουλε. Με τον λαϊκισμό θα τελειώσουμε. Την περασμένη δεκαετία πήγε να καταστρέψει την Ελλάδα. Εντάξει;

Εγώ, όταν ήμασταν στο προηγούμενό μας κόμμα παρέα, ήμουν από την αρχή με το μνημόνιο και εσείς όχι.

Σήμερα όλοι γνωρίζουμε ότι όποιοι δεν ήταν με το μνημόνιο απέτυχαν. Το ξαναλέω δημόσια, ότι ήμουν εγώ με το μνημόνιο και εσείς όχι, όπως σας είπα. Σήμερα όλοι γνωρίζουμε ότι άλλη λύση δεν υπήρχε. Και όσοι ήταν κατά του μνημονίου ήταν λαϊκιστές της κακιάς ώρας, όπως εσείς.

Πάμε, λοιπόν, παρακάτω, στις αλλαγές ως προς το νομοσχέδιο. Πρώτον, ως προς το ΤΑΥΦΕ, επειδή έχω ακούσει πάρα πολλή κριτική για το ΤΑΥΦΕ, θα κάνουμε την εξής αλλαγή, για να δώσουμε μια ασφάλεια στους ανθρώπους του ΤΑΥΦΕ όσο μπορούμε περισσότερο. Θα αυξήσουμε τη μεταβατική περίοδο από ένα σε δύο χρόνια, θα διπλασιάσουμε τη μεταβατική περίοδο έως ότου εφαρμοστεί η μη υποχρεωτικότητα, αλλά στο ενδιάμεσο θα πρέπει το ΤΑΥΦΕ να κάνει καινούργια αναλογιστική μελέτη, συμπεριλαμβάνοντας όλα τα νέα σχετικά δεδομένα, ώστε να τεκμηριωθεί η βιωσιμότητά του, βάσει της περιουσίας που έχει.

Δεύτερον, στη διάταξη που αφορά στην υπαγωγή στα χρέη στον ΕΦΚΑ με τις 30.000 ευρώ και 10.000 για ελεύθερους επαγγελματίες και αγρότες, θα κατεβάσουμε το όριο ηλικίας από τα εξήντα επτά στα εξήντα δύο με σαράντα χρόνια ασφάλισης. Άρα, λοιπόν, δεν θα είναι στα εξήντα επτά χρόνια. Θα είναι δυνατό να υπαχθεί κάποιος στα εξήντα δύο χρόνια με σαράντα χρόνια ασφάλισης.

Όπως είπε και η κυρία εισηγήτρια -και την ευχαριστώ- θα γίνει ακατάσχετο το επίδομα μητρότητος, ώστε να μην υπάρχει η ανησυχία ότι θα πάρει κάποιος το επίδομα μητρότητος και μετά δεν θα μπορεί να το χρησιμοποιήσει…

**ΑΝΝΑ ΕΥΘΥΜΙΟΥ:** Και μη συμψηφίσιμο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και μη συμψηφίσιμο, φυσικά, για να μπορεί να φτάσει στην τσέπη της δικαιούχου και της οικογένειάς της. Όλο είναι ένα πλέγμα. Όλα αυτά πάνε μαζί. Θα είναι προστατευμένο εισόδημα. Ο σκοπός που δίνεται είναι για να βοηθήσουμε στο δημογραφικό ζήτημα και να μπορέσουμε να ενισχύσουμε τις γεννήσεις στην Ελλάδα.

Επίσης χρωστώ και μια απάντηση -τα υπόλοιπα θα τα πω στην κανονική μου ομιλία, για να μη χάσω άλλο χρόνο- για λίγα δευτερόλεπτα ακόμα στην αγαπημένη μου κ. Φωτίου. Δεν τη βλέπω τώρα μέσα. Δεν πειράζει. Ο κ. Ηλιόπουλος είναι εδώ.

Η κ. Φωτίου, θέλοντας να πλήξει εμένα ή την Κυβέρνηση για την τροπολογία για τους μετανάστες, χρησιμοποίησε το εξής επιχείρημα. Ποιο ήταν; Ήταν το εξής επιχείρημα, ότι, επειδή η Ελλάδα καταδικάστηκε επί κυβερνήσεως Σαμαρά από το Ευρωπαϊκό Δικαστήριο για το Φαρμακονήσι, εξ αυτού του λόγου αντιδρά τώρα ο κ. Σαμαράς για την τροπολογία και έχει γίνει γενική φασαρία και αποδεικνύεται η ορθότητα των φιλομεταναστευτικών θέσεων της κ. Φωτίου και της προηγούμενης συμμετοχής στον ΣΥΡΙΖΑ. Διότι η Νέα Αριστερά είναι φρέσκια.

Το επιχείρημα αυτό δεν αντέχει στην παραμικρή κριτική για τον εξής λόγο: Όταν είσαι μέλος της Κοινοβουλευτικής Ομάδας του ΣΥΡΙΖΑ ή ήσουν και είσαι ή ήσουν μέλος της κυβερνήσεως του ΣΥΡΙΖΑ και έχεις μόλις προ λίγων ημερών καταδίκη από το Ευρωπαϊκό Δικαστήριο Ανθρωπίνων Δικαιωμάτων για τη Μόρια και τις συνθήκες στις οποίες είχες τους ανθρώπους στη Μόρια, είναι δυνατόν, έχοντας καταδικαστεί, ως ΣΥΡΙΖΑ, από το Ευρωπαϊκό Δικαστήριο Ανθρωπίνων Δικαιωμάτων για το πώς συμπεριφερόσουν στους μετανάστες, να κάνεις κριτική στη Νέα Δημοκρατία και σε οποιονδήποτε άλλον;

Παρακαλώ πάρα πολύ, να υπάρχει μια σχετική συστολή και μια σχετική συναίσθηση του τι συζητούμε. Δεν υπάρχουν στην Αίθουσα ούτε περισσότερο πατριώτες και λιγότερο πατριώτες ούτε περισσότερο ανθρωπιστές και λιγότερο ανθρωπιστές. Το ξεκαθαρίζω.

Οι μετανάστες, οι λαθρομετανάστες, οι νόμιμοι μετανάστες, οι πρόσφυγες, όλοι είναι άνθρωποι, όπως και εμείς και είμαστε απολύτως υποχρεωμένοι από την ανθρώπινη ιδιότητά μας να σεβόμαστε αναφαίρετα όλα τα δικαιώματα που πηγάζουν από την ιδιότητα του ανθρώπου.

Η Κυβέρνηση αυτή μπορεί να έχει μια σκληρή μεταναστευτική πολιτική, όπως στα σύνορα και δεν θέλουμε να είναι «μπάτε σκύλοι, αλέστε», αλλά στη διαχείριση των μεταναστευτικών ροών έχει αποδείξει τον ανθρωπισμό της, τον σεβασμό της στα ανθρώπινα δικαιώματα. Τους παρέχουμε πολύ καλύτερες συνθήκες ζωής από αυτές που τους έδινε η δήθεν ευαίσθητη Αριστερά, που τους είχε στοιβαγμένους στο χιόνι και στο κρύο σαν να είναι ζώα και εμείς το κάναμε, ως Κυβέρνηση του Κυριάκου Μητσοτάκη, φυλώντας και τα σύνορα.

Δεν έχουμε, λοιπόν, από κανέναν παράδειγμα κοινωνικής ευαισθησίας στη Νέα Δημοκρατία.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα τα κάνουμε όλα.

Πρώτα από όλα, κύριε Γεωργιάδη, νομίζω ότι το πρώτο μνημόνιο το ψηφίσαμε μαζί και με εσάς, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θυμάστε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν το θυμάμαι. Απλώς, εγώ θα διορθώνω τον κ. Γεωργιάδη.

Τον λόγο θα πάρει ο κ. Βελόπουλος, αμέσως μετά η κ. Κωνσταντοπούλου…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, για ένα λεπτό ζήτησα τον λόγο για μια παρέμβαση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ως προς την παρέμβαση, το καταλαβαίνετε, ότι έχει ζητήσει η κ. Κωνσταντοπούλου και μετά είναι οι Κοινοβουλευτικοί Εκπρόσωποι. Δεν γίνεται. Είναι οι πολιτικοί Αρχηγοί εδώ και οι Πρόεδροι κομμάτων και προηγούνται. Αυτή είναι η πραγματικότητα.

Παρακαλώ, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Απλώς ο κ. Γεωργιάδης, κύριε Πρόεδρε, δεν είπε ότι διαφωνούσα. Δεν είπε κάποιο διαφορετικό πράγμα. Τα θυμάται καλά ο Άδωνις. Είπε ότι το ψήφισα, ενώ διαφωνούσα.

Κύριε Γεωργιάδη, πήγατε στον Αριστοτέλη, αλλά άλλο δημαγωγός και άλλο δημοκόπος. Σας αποδίδω το βραβείο του δημοκόπου, λοιπόν. Είστε δημοκόπος.

(Χειροκροτήματα από την πτέρυγα της Ελληνικής Λύσης)

Ο δημαγωγός είναι αυτός που έκανε αγωγή στον δήμο. Έχετε την «Ελληνική Αγωγή» εσείς. Είναι κακή η «Ελληνική Αγωγή»;

Αν είναι καλός, λοιπόν, αυτός που μιλάει και δεν μασάει, όταν ο άλλος του μιλάει, είναι καλός. Μην καταπίνετε.

Λέω, λοιπόν, ότι ο καθένας ερμηνεύει όπως θέλει τις λέξεις, ακόμη και ο Αριστοτέλης. Υποκειμενικό.

Εγώ σας λέω δημοκόπο, λοιπόν. Και θα σας το αποδείξω. Ακούστε τώρα. Είπατε για την Καλαμάτα. Εγώ δεν είπα ότι έχει σχέση αυτό με το προηγούμενο. Έκανα σύνθεση της υπάρξεως των ανθρώπων. Να πας, λοιπόν, στη Θράκη, που πέντε φορές την ημέρα βγαίνουν οι μουφτήδες πάνω στους μιναρέδες και παρενοχλούν τον κόσμο, έχουν γίνει αγωγές και έχουν όλες απορριφθεί. Γιατί δεν πας εκεί; Ναι, πέντε φορές την ημέρα βγαίνουν οι ιμάμηδες. Γιατί δεν πας εκεί;

Πάμε στην ουσία τώρα. Ναι, ήμουν πατριωτικό ΠΑΣΟΚ. Ναι, εγώ μπορώ να πω ότι η Ελλάδα ανήκει στους Έλληνες. Εσύ μπορείς να το πεις αυτό, ότι η Ελλάδα ανήκει στους Έλληνες; Μπορείς; Δεν μπορείς.

Και μίλησε για μένα ο Άδωνις Γεωργιάδης -ο Χριστός και η Παναγία!- για το ΠΑΣΟΚ, ο Άδωνις που δίπλα του έχει τον Λιβάνιο, τον Χρυσοχοΐδη, τον Πιερρακάκη. Όλο το σημιτικό ΠΑΣΟΚ έχεις δίπλα σου και με όλους αυτούς έχεις αγαστή σχέση!

Επίσης θα σου πω εγώ: Γεραπετρίτης, Θεμιστοκλέους, Μενδώνη, Τσακλόγλου, Σκέρτσος, Σδούκου και έναν σωρό άλλα στελέχη του ΠΑΣΟΚ τα έχεις δίπλα σου!

**ΔΗΜΗΤΡΙΟΣ ΜΠΙΑΓΚΗΣ:** Τον Φλωρίδη ξέχασες!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Φλωρίδης είναι μια κατηγορία μόνος του, έτσι;

Έχει πάρει όλους τους πασόκους δίπλα του, αγκαλιά και μιλάει για το ΠΑΣΟΚ. Έχει ιδεολογική διαφορά το σημιτικό ΠΑΣΟΚ από το ΠΑΣΟΚ του Ανδρέα Παπανδρέου. Δεν έχει καμμία σχέση το ένα με το άλλο.

Τα βασικά, μάθετε, κύριε Γεωργιάδη!

Επίσης εγώ δεν είπα ότι σταματήσατε τις εξορύξεις. Τι είναι αυτά που λέτε; Πώς διαστρέφετε έννοιες και όρους; Δεν έχετε το δικαίωμα αυτό. Μπορεί να είστε δημοκόπος…

Είπα ότι δεν αρχίσατε εξορύξεις. Διότι, για να σταματήσεις, πρέπει να αρχίσεις.

Να σε ενημερώσω, λοιπόν, επειδή είσαι λίγο αδαής επί του θέματος -πάντοτε ήσουν- ότι η Κύπρος ξεκίνησε πριν τεσσεράμισι χρόνια και τώρα βγάζει φυσικό αέριο. Εσείς κυβερνάτε από το 2019. Πέρασαν πέντε χρόνια. Τι γίνεται με το θέμα αυτό;

Ακούστε το κυριότερο από όλα. Επειδή πραγματικά ενοχλούμαι, όταν κάποιος κάνει τον έξυπνο, ενώ δεν είναι, άλλο ο εξυπνακισμός, κύριε Γεωργιάδη και άλλο η εξυπνάδα. Το Κρατικό Ταμείο Συντάξεων της Νορβηγίας είναι το Ταμείο Πετρελαίων.

Είναι κυβερνητικό, αγαπητέ κύριε Γεωργιάδη. Τα βασικά να μάθετε και αν δεν το ξέρετε, θα το καταθέσω στα Πρακτικά της Βουλής, γιατί μπορεί να ψεύδεσαι στο ελληνικό Κοινοβούλιο συνεχώς, γιατί έχεις ασυλία στα κανάλια, αλλά με χαρτιά θα μιλάς εδώ, όχι θεωρία.

Είναι κρατικό ταμείο και δίνει 4.000 ευρώ συντάξεις. Διότι συνέδεσαν τις εξορύξεις, που δεν κάνατε ποτέ εσείς και η Κυβέρνησή σας, με τις συντάξεις.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πάμε στο άλλο, για να κλείσω εδώ. Ξέρετε ότι στο ελληνικό Κοινοβούλιο εγώ προσωπικά, κύριε Γεωργιάδη, μπορώ να αντιπαρατεθώ μαζί σας πολιτικά επί είκοσι ώρες, αλλά ποτέ δεν θα ανακατέψω την οικογένειά σας ούτε θα τρώσω την ηθική σας υπόσταση.

Θέλω, λοιπόν, παρακαλώντας, να πάρετε πίσω αυτό που είπατε, ότι κάτι θέλω από τον Λάτση. Δεν είναι απλώς πολιτικό unfair. Δηλαδή, τι υποδηλώνετε; Ότι θέλω να εκβιάσω κάποιον; Ότι θέλω εγώ να πάρω κάτι από τον Λάτση; Με ξέρετε για τέτοιον άνθρωπο προσωπικά εμένα;

Εγώ μόνο αυτό θέλω να ακούσω από εσάς. Κάτι θέλω από τον κ. Λάτση; Δεν τον έχω δει ποτέ στη ζωή μου ούτε μια φορά και ούτε θέλω να τον δω. Αυτό θέλω να μου πείτε, για να μην πάμε στην περιδίνηση των οικογενειακών ζητημάτων. Διότι εμένα συγγενής μου, όπως η κόρη μου, δεν δουλεύει σε κανέναν ολιγάρχη και δεν παρακάλεσα ποτέ κανέναν. Απλά είναι τα πράγματα.

Ζητώ, λοιπόν, από εσάς τουλάχιστον αυτό. Στα πολιτικά μπορεί να μιλάμε ώρες. Αυτό να το διορθώσετε.

Και δεν ήξερα, κύριε Γεωργιάδη, ότι, όταν μιλώ για κάποιον ολιγάρχη, ας πούμε -λέω το όνομα τυχαία- Αλαφούζος, Κοπελούζος, Βαρδινογιάννης, κάτι ζητώ από αυτούς. Δεν το καταλαβαίνω. Τι λογική είναι αυτή; Δεν ήξερα, όταν κάνεις κριτική, ότι κάτι ζητάς.

Είναι ο δημοκόπος Γεωργιάδης που διαστρέφει την Αντιπολίτευση και την κριτική της σε σχέση με αυτά που ο ίδιος θα επιθυμούσε μάλλον.

(Χειροκροτήματα από την πτέρυγα της Ελληνικής Λύσης)

Είπατε ότι τα μηχανήματα κάνουν 600 χιλιάρικα και 1 εκατομμύριο. Πού τα λέτε αυτά; Με μια ανίχνευση στο διαδίκτυο, βλέπεις μηχάνημα μάζεμας ελιάς σε βράχια κιόλας 60 χιλιάδες ευρώ. Δηλαδή, πόσα ψέματα ακόμα να αντέξεις από αυτόν τον άνθρωπο; Πόση διαστροφή εννοιών θα αντέξεις ακόμα από αυτόν τον άνθρωπο; Πόση δημοκοπία θα αντέξεις από τον κ. Γεωργιάδη; Πόσο λαϊκισμό αισχρό, ακρονεοφιλελεύθερο;

Τον Σαμαρά, πάντως τον προσπέρασες. Τον σέβεσαι, αλλά αυτός δεν έχει κομματική πειθαρχία, είναι αλά καρτ.

Δημοκόπος είναι αυτός που νομιμοποιεί την παρανομία. Όταν νομιμοποιεί την παρανομία για εμένα είναι δημοκόπος και μάλιστα χαλκεύει την ίδια την δημοκρατία, όπου όλοι οι πολίτες είναι ίσοι και δεν υπάρχουν ακαταδίωκτοι που έκανε η Νέα Δημοκρατία.

Ακούσαμε και το απίστευτο, ότι η ελληνική Βουλή μπορεί να κάνει το παράνομο νόμιμο. Πού το έχετε ακούσει αυτό, σε ποιο κοινοβούλιο; Το είπατε. Διαβάστε τα Πρακτικά. Είπατε ότι η Κυβέρνηση μπορεί να κάνει το παράνομο νόμιμο. Τι είναι αυτό που λέτε; Πού το λέτε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το κάνατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος Ελληνικής Λύσης):** Μη βιάζεστε, αλλά δεν το λέτε μόνο, το κάνετε, είναι χειρότερο. Ακαταδίωκτο στους γιατρούς, ακαταδίωκτο στον ΟΣΕ, ακαταδίωκτο στους τραπεζίτες. Το κάνατε, παρανομείτε καθημερινά. Τώρα θα μου πεις, εδώ έφτασες…Θα το πω στην πορεία. Εντάξει. Νόμος 3386/2005, η παράνομη είσοδος τιμωρείται ποινικά. Νόμο που έχει ψηφίσει η Βουλή και ισχύει μέχρι σήμερα. Άρα νομιμοποιείτε το παράνομο σας λέω, τι είπα; Πού είναι η ένστασή σας; Νομιμοποιείτε το παράνομο.

Ακούστε, κύριε Γεωργιάδη, επειδή είστε ο Άδωνις Γεωργιάδης και όπως θέλετε τα λέτε, δεν σημαίνει ότι θα έχετε και ασυλία από εμάς. Εδώ φτάσατε στο σημείο τον κ. Καρανίκα να τον κάνετε και φίλο, τον οπαδό του μπάφου, εσείς τον κάνατε φίλο σας. Τι καλό φιλαράκι που είναι ο Καρανίκας! Αυτός που σας καθύβριζε, έγινε ο καλύτερός σας φίλος και λέει τα καλύτερα για εσάς. Ποιος; Ο Καρανίκας! Άρα μη μου λέτε ότι δεν αλλάξατε άποψη. Όχι αλλάξατε άποψη, αλλά ταυτίζεστε με τις απόψεις του Καρανίκα, είναι τελείως διαφορετικά πράγματα.

Και είπατε το εξής αμίμητο «μας ενδιαφέρει η ασφάλεια, λέει, ο νόμος και η τάξη». Έχουν κάνει την Ελλάδα Τιχουάνα. Πυροβολεί ο άλλος μέρα μεσημέρι τρεις φορές, σκοτώνει τρεις ανθρώπους. Πυροβολεί οπουδήποτε, σκοτώνεται ο ένας, βιάζεται ο άλλος. Φανταστείτε να μην ήθελε να κοιτάξει και το νόμο και την τάξη ο κ. Γεωργιάδης, ο οποίος ως υποψήφιος Περιφερειάρχης για νόμο και τάξη έλεγε.

Ακούστε, κύριε Γεωργιάδη, θα σας πω το τελευταίο. Δημοκόπος είναι αυτός ο τύπος ο απίστευτος, που συγκρίνει οικόπεδα και νομιμοποιήσεις με ανθρώπους. Έφτασε στο σημείο να πει ότι κάνουμε νομιμοποιήσεις, λέει, αυθαιρέτων εδώ και συγκρίνει τη νομιμοποίηση παράνομων μεταναστών, λαθρομεταναστών ο δημοκόπος με τα οικόπεδα. Το μπουζούκι είναι όργανο, ο αστυνομικός είναι όργανο, ο αστυνομικός είναι μπουζούκι, λέει ο κ. Γεωργιάδης. Να η λογική του δημοκόπου. Κάνει το άσπρο μαύρο.

Πόσο επίκαιρος, κύριε Γεωργιάδη, είναι ο Παλαμάς! «Δεν έχεις, Όλυμπε, θεούς, μηδέ λεβέντες η Όσσα, ραγιάδες έχεις, μάνα γη, σκυφτούς για το χαράτσι, κούφιοι και οκνοί καταφρονούν τη θεία τραχιά σου γλώσσα, των Ευρωπαίων περίγελα και των αρχαίων παλιάτσοι», κύριε Γεωργιάδη, γιατί έχετε την «Ελληνική Αγωγή». Να διαβάζετε καλύτερα και παράκληση τώρα, θέλω αυτό που είπατε, φιλικά, να το αλλάξετε, γιατί με ξέρετε προσωπικά και δεν επιτρέπω σε κανέναν εχθρό, πόσω μάλλον φίλο, να λέει ότι μπορεί να υπάρχει υπόνοια, εγώ προσωπικά, να κάνω κάτι που δεν το έκανα ποτέ στη ζωή μου. Σας παρακαλώ πάρα πολύ.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο για δύο λεπτά. Θέλω να απαντήσω γι’ αυτό που μου είπε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη, συγγνώμη. Μην πετάγεστε όλοι. Δεν μπορούμε να συνεννοηθούμε ήρεμα; Με συγχωρείτε. Δεν μπορούμε να συνεννοηθούμε ήρεμα; Αμέσως φωνές; Ήρεμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος Ελληνικής Λύσης):** Κύριε Πρόεδρε, επί προσωπικού, ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, βρήκα από τον προηγούμενο Προεδρεύοντα, αμέσως μετά τον κ. Βελόπουλο να έκανε μία παρέμβαση πεντάλεπτη όπως ζήτησε η κ. Κωνσταντοπούλου. Εσείς προφανώς καταλαβαίνω ότι θέλετε να απαντήσετε και σε προσωπικά ενδεχομένως ζητήματα στον κ. Βελόπουλο. Ο κ. Βελόπουλος, λοιπόν, μπορεί να παραμείνει στην Αίθουσα, να μιλήσει η κ. Κωνσταντοπούλου και ευθύς αμέσως να πάρετε τον λόγο εσείς να απαντήσετε συνολικά. Εάν η κ. Κωνσταντοπούλου παραχωρεί τη θέση της σε σας, δίνει τη δυνατότητα να παρέμβετε για ένα, δύο λεπτά που ζητήσατε, σας δίνουμε τον λόγο για ένα, δύο λεπτά, αλλά σύντομα σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν υπονόησα τίποτα για την ηθική σας συγκρότηση. Παρ’ ότι επειδή φέρνετε το κεφάλαιο «φιλία», σε όλα τα της «NOVARTIS» εσείς υπονοήσατε για μένα και βλέπω πίσω τον φίλο σας τον κ. Σαράκη που τον κάνατε και Βουλευτή. Παρά ταύτα, για να μην παρεξηγηθώ, οφείλω να σας πω ως φίλος ότι το να βάζετε τον Λάτση σε κάθε ομιλία σας από κάποιους μπορεί να είναι παρεξηγήσιμο. Χαμηλώστε το λίγο.

Τρίτον, και τελευταίο. Για να μην παραπλανάτε το Σώμα, στην Κύπρο ο αείμνηστος Πρόεδρος Τάσος Παπαδόπουλος ανακοίνωσε την έναρξη των ερευνών για την εξόρυξη κοιτασμάτων φυσικού αερίου από την Κύπρο, το 2007. Σήμερα είμαστε στο 2023 και μπαίνουμε στο 2024. Έχουν ξεκινήσει οι εξορύξεις στην Κύπρο, κύριε Βελόπουλε; Όχι, είναι η απάντηση. Και έχουν περάσει 3, 13, 16, στα 17 χρόνια. Άρα το να κατηγορείτε την Κυβέρνηση Μητσοτάκη γιατί δεν ξεκίνησε τις εξορύξεις στα τέσσερα χρόνια, είναι το άκρον άωτο του λαϊκισμού. Αυτό είναι λαϊκισμός.

Τέλος, να βάλω και λίγο χιούμορ. Πρώτα από όλα εγώ δεν κατηγόρησα κάποιον αν ήταν ή αν είναι ΠΑΣΟΚ. Δικαίωμά του να είναι ΠΑΣΟΚ. Εγώ το ΠΑΣΟΚ το σέβομαι, έχω υπάρξει στην κυβέρνηση Παπαδήμου με το ΠΑΣΟΚ, στην κυβέρνηση Σαμαρά - Βενιζέλου με το ΠΑΣΟΚ και ναι, έχω και πολλούς φίλους συναδέλφους στην κυβέρνηση από το ΠΑΣΟΚ, που είναι κατά κανόνα όλοι εξαιρετικοί.

Εγώ σας επεσήμανα ότι δεν μπορείτε εσείς να κόπτεσθε για τη Νέα Δημοκρατία και τη Δεξιά, γιατί ουδέποτε ήσασταν Νέα Δημοκρατία και δεξιός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος Ελληνικής Λύσης):** Δεν κόπτομαι, κριτική της κάνω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αυτό σας είπα. Άλλο το ένα, άλλο το άλλο.

Και να πω και κάτι. Μη βλέπετε μόνο τα στελέχη του ΠΑΣΟΚ. Εδώ έχω στο Υπουργείο ολόκληρο Βασίλη Σπανάκη.ΜΑΚΙ, ΟΝΝΕΔ, ΔΑΠ - ΝΔΦΚ και στην Εφορία ΔΑΚΕ Εφοριακών από τα νιάτα του. Πόσο πιο Νέα Δημοκρατία από τον Βασίλη Σπανάκη να έχω στο Υπουργείο;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Κωνσταντοπούλου, Πρόεδρος της Κοινοβουλευτικής Ομάδας της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη, σας προειδοποίησα την προηγούμενη φορά που ανεβήκατε σε αυτό το Βήμα και αρχίσατε επίμονα να επαναλαμβάνετε τη λέξη «λαθρομετανάστες», σας προειδοποίησα για κάθε φορά που θα κάνετε αυτή την άσκηση, η οποία δεν είναι τυχαία, είναι μία επιλογή να τσιγκλήσετε ρατσιστικά ένστικτα, να φέρνετε μέσα στο Κοινοβούλιο τον ρατσισμό και την ξενοφοβία, να δίνετε διαπιστευτήρια, όπως κάνατε πριν από λίγο, σε κομματικά ακροατήρια ότι εσείς δεν αλλάξατε, εξακολουθείτε να μιλάτε για «λαθρομετανάστες», εξακολουθείτε, δηλαδή, να στιγματίζετε ανθρώπους, την αξία και την αξιοπρέπειά τους, εμφανίζοντάς τους ως λαθραίες υπάρξεις και γνωρίζοντας, διότι δεν είναι ζήτημα λεξικού και ελληνικής γλώσσας, είναι ζήτημα περιεχομένου του όρου αυτού, ο οποίος έχει καταγγελθεί από τις οργανώσεις προστασίας ανθρωπίνων δικαιωμάτων, έχει καταγγελθεί από διεθνή όργανα.

Στις προηγμένες χώρες και σε δημοκρατικές κοινωνίες παίρνονται αποφάσεις, όπως έκανε το Δημοτικό Συμβούλιο Νέας Υόρκης, να απαγορεύσει τέτοιου είδους ορολογία και τη λέξη «illegals», παράνομοι, για τους συνανθρώπους μας οι οποίοι μπορεί να προέρχονται από άλλη χώρα, είναι, όμως, άνθρωποι με την πλήρη έννοια του όρου και όχι με την περικεκομμένη έννοια του όρου που υιοθετείτε εσείς, ο κ. Μητσοτάκης, η ΕΡΤ υπό την ευθύνη του κ. Μητσοτάκη και η Νέα Δημοκρατία όταν απευθύνεται στο ακροδεξιό της ακροατήριο, το οποίο διεκδικεί από άλλα κόμματα.

Έχουμε δει τι κάνετε, και εσείς και ο κ. Βορίδης, παραδίδοντας μαθήματα του καλού ακροδεξιού και του καλού εθνικιστή, και από κυβερνητικού εδράνου. Και σας λέω ότι ο σεβασμός της αξίας και της αξιοπρέπειας κάθε ανθρώπου και η υποχρέωση σεβασμού της αξίας και της αξιοπρέπειας κάθε ανθρώπου είναι αδιαπραγμάτευτη.

Κύριε Πρόεδρε, το θέτω και σε εσάς, το θέτω στο Προεδρείο συνολικά, δεν μπορεί από του Βήματος της Βουλής, Υπουργοί και Βουλευτές να χρησιμοποιούν αυτή τη μειωτική έκφραση και συνολικά να επιδίδονται σε ένα κρεσέντο ρατσισμού και ξενοφοβίας ή να προσκαλούν σε κρεσέντο μισογυνισμού, ομοφοβίας, τρανσφοβίας και όλων γενικά των διακρίσεων, που έχουν τη ρίζα τους στον φασισμό, στον ναζισμό, και στα ακραία εγκλήματα που διαπράχθηκαν, για τα οποία η ανθρωπότητα έχει πει «ποτέ ξανά», κύριε Γεωργιάδη.

Νομίζω, και το λέω σε όλα τα μέλη της Εθνικής Αντιπροσωπείας, ότι δεν μπορεί να κάνουμε εδώ μέσα ότι δεν καταλαβαίνουμε, όταν έρχεται ένας Υπουργός και επιμένει να στιγματίζει ως «λαθρομετανάστες» κάποιους ανθρώπους. Ούτε μπορεί να κάνουμε ότι δεν καταλαβαίνουμε όταν έρχεται και κομπάζει ότι ο Πρωθυπουργός της χώρας καταγγέλλεται για pushbacks. Τα pushbacks αποτελούν παράνομη πρακτική, απαγορευμένη από το Διεθνές Δίκαιο και το Διεθνές Ανθρωπιστικό Δίκαιο. Εάν ένας άνθρωπος δεν δικαιούται να εισέλθει στη χώρα, υπάρχουν πολιτισμένες διαδικασίες, με εξέταση της αιτήσεως, με συνδρομή διερμηνέα, με συνδρομή γιατρού, και όχι με πνίξιμο στα νερά ή με πυροβολισμούς. Δεν είναι αυτός ο τρόπος που ένα πολιτισμένο κράτος αντιμετωπίζει τις μεταναστευτικές ροές.

Ο Πρωθυπουργός της χώρας από αυτό το Βήμα είπε το αδιανόητο, όταν μίλησε για τους είκοσι ανθρώπους που κάηκαν μέσα στη Δαδιά. Το είπε από αυτό το Βήμα στις λίγες ομιλίες που έχει κάνει. Είπε ότι δεν είχαν καμμία δουλειά να βρίσκονται εκεί. Δικαιολογημένη δηλαδή, εν μέρει, η απώλεια της ζωής τους με τον πιο φριχτό και τραγικό τρόπο! Και αντανάκλασε την αντίληψη αυτή η παρουσιάστρια της ΕΡΤ που είπε: «Ευτυχώς δεν είχαμε καμμία απώλεια ανθρώπινης ζωής, εκτός από αυτούς τους καημένους ανθρώπους». Δεν είναι ακριβώς στο επίπεδο της απώλειας ανθρώπινης ζωή οι είκοσι άνθρωποι που κάηκαν ζωντανοί μέσα στη Δαδιά!

Κύριε Γεωργιάδη, δεν λέω κάτι αστείο. Θυμηθήκατε τη Μόρια, και σωστά. Να θυμηθείτε και την Αμυγδαλέζα. Να θυμηθείτε και το Φαρμακονήσι. Να θυμηθείτε και την Πύλο. Γιατί ο τρόπος με τον οποίο απαντήσατε προηγουμένως στην κ. Φωτίου -σε κάτι που δεν άκουσα, αλλά είπατε ότι είπε- μου έδωσε την αίσθηση ότι τελικώς διεκδικείτε να κάνετε και εσείς τα ίδια σε σχέση με παραβιάσεις που έχουν διαπιστωθεί, επειδή και κάποιοι άλλοι παραβίασαν υποχρεώσεις διεθνείς σε σχέση με τους ανθρώπους.

Είμαστε εδώ σε αυτή την Αίθουσα άνθρωποι που έχουμε μνήμη. Θυμόμαστε τον «Ξένιο Δία», την πιο φρικώδη επιχείρηση, από τις πρώτες ενέργειες της κυβέρνησης Σαμαρά το 2012, με την επιγραφή «Ξένιος Δίας», δηλαδή με αυτή την επίμονη ειρωνεία για τις παραβιάσεις των δικαιωμάτων. Και θυμόμαστε πάρα πολύ καλά ότι και εσείς ανήκατε σε ένα κόμμα και σε αυτή εδώ την Αίθουσα -εγώ ακόμη δεν ήμουνα Βουλευτής- λέγατε ότι πρέπει να πυροβολούνται οι μετανάστες.

Είναι, λοιπόν, κύριε Πρόεδρε, και κύριε Γεωργιάδη, επιτακτικό επιτέλους κάποιοι βασικοί κανόνες σεβασμού των ανθρωπίνων δικαιωμάτων, σεβασμού της αρχής της ισότητας όλων των ανθρώπων να μην καταπατούνται. Δεν μπορεί να παριστάνετε τον ελεήμονα και να τους αναγνωρίζετε μεν ως ανθρώπους, αλλά όχι και εντελώς ως ανθρώπους! Αυτούς τους ανθρώπους είστε υποχρεωμένος και είμαστε όλοι υποχρεωμένοι να τους σεβόμαστε, όπως και ο ένας τον άλλον. Κανείς δεν έχει το δικαίωμα να απομειώνει την ανθρώπινη αξία καμμίας ανθρώπινης ύπαρξης. Κανείς δεν έχει το δικαίωμα να μεταχειρίζεται ανθρώπους σαν να είναι υποδεέστερα όντα.

Και θα μου επιτρέψετε να σας πω, σε σχέση με την τροπολογία που φέρνετε, ότι δεν χρειάζεται να απολογείστε τόσο που αναγνωρίζετε ένα δικαίωμα εργασίας νόμιμης σε ανθρώπους οι οποίοι πράγματι εργάζονται. Από την άλλη, όμως, προβληματίζει το γεγονός ότι διατηρείτε διατάξεις οι οποίες μεταχειρίζονται τους ανθρώπους αυτούς σαν να ήταν κολίγοι και σκλάβοι, για τους οποίους πρέπει να δηλώνει τη διαμονή τους ο εργοδότης και να επιτηρεί και να εποπτεύει τη διαμονή τους ο εργοδότης. Αυτές είναι διατάξεις που δεν έχουν καμμία σχέση με κράτος δικαίου και με σεβασμό των δικαιωμάτων των ανθρώπων αυτών.

Εγώ προσωπικά και η Πλεύση Ελευθερίας, σας το είπα, θα είμαστε εδώ και θα σας υπενθυμίζουμε κάθε φορά ότι η λέξη «λαθρομετανάστες» είναι ρατσιστική και δεν πρέπει να αρθρώνεται, ότι η λέξη «λαθρομετανάστες» είναι μειωτική της ανθρώπινης ύπαρξης και δεν πρέπει να χρησιμοποιείται, ότι ο ρατσισμός είναι παράνομη ενέργεια που δεν πρέπει να υιοθετείται μέσα στο ελληνικό Κοινοβούλιο και ότι όταν κάνετε μια πράξη απόδοσης δικαιωμάτων -που είναι το δικαίωμα στην εργασία και στη νόμιμη παραμονή- δεν χρειάζεται να κλείνετε το μάτι σε ρατσιστικές αντιλήψεις και ρατσιστικά ένστικτα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε ζητήσει τον λόγο. Απλώς να σας ζητήσω όσο μπορείτε να είστε πιο σύντομος γιατί ζήτησαν να κάνουν παρεμβάσεις και τρεις Κοινοβουλευτικοί Εκπρόσωποι. Πρέπει να προχωρήσουμε επιτέλους και στον κατάλογο των ομιλητών. Είναι εγγεγραμμένοι, όπως γνωρίζετε, εξήντα πέντε Βουλευτές.

Έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αξιοσέβαστη κυρία Πρόεδρε της Πλεύσης Ελευθερίας, μην καταντήσουμε τη μεταξύ μας συζήτηση βαρετή. Η μεταξύ μας συζήτηση ποτέ δεν υπήρξε βαρετή. Όσο και να προσπαθείτε να με πείσετε και όσο και να προσπαθώ να σας πείσω, είναι χαμένος χρόνος. Εμένα μου αρέσει να μιλάω ελληνικά.

Όση ώρα με κατηγορούσατε, μπήκα σε πέντε λεξικά έγκυρα -θα τα βρείτε με ένα απλό google search- για το τι σημαίνει το επίρρημα «λάθρα» στα ελληνικά. Σημαίνει κρυφά, παράνομα, όπως και δεκάδες λέξεις με το επίρρημα αυτό που συνάδουν απολύτως με την ανθρώπινη ιδιότητα, όπως λαθρεπιβάτης, λαθρέμπορος, λαθροαλιεύς, λαθροθήρας και ούτω καθεξής. Το επίρρημα «λάθρα» δεν έχει μειωτικό χαρακτήρα για την ανθρώπινη ιδιότητα. Δηλώνει μόνον ένα πράγμα, την παρανομία, την παράνομη είσοδο. Όποτε το χρησιμοποιώ, το χρησιμοποιώ γιατί μου αρέσει να μιλάω σωστά ελληνικά και διότι δεν επιτρέπω στον εαυτό μου να υποχωρεί στην ιδεολογική ηγεμονία της Αριστεράς.

Στη Βουλή αυτή για πάνω από δέκα χρόνια που ήμουν Βουλευτής όταν μιλάγαμε για το μεταναστευτικό ζήτημα, όλες οι πολιτικές δυνάμεις -πρέπει να εξαιρώ από την αρχή το ΚΚΕ, για να είμαι δίκαιος- χρησιμοποιούσαν τη λέξη λαθρομετανάστες. Στην αρχή ακόμα και ο ΣΥΡΙΖΑ. Κάποια στιγμή, κάποια ανθρώπινη οργάνωση στην Ελλάδα και στο εξωτερικό, άρχισε να λέει ότι αυτό είναι ρατσιστικό. Και σιγά σιγά όλοι είπανε «αφού το είπε αυτή η οργάνωση, δεν θα το λέμε». Εγώ αυτό δεν το αναγνωρίζω. Προτιμώ το ελληνικό λεξικό και την ελληνική γλώσσα από την «χ» και «ψ» ανθρώπινη οργάνωση.

Άρα κάθε φορά που το χρησιμοποιώ, κυρία Πρόεδρε, δεν το χρησιμοποιώ για να μειώσω κανέναν εργαζόμενο και κανέναν άνθρωπο. Αποδέχομαι απολύτως ότι είναι άνθρωποι σαν και μένα. Δεν τους αναγνωρίζω τίποτα μειωτικό έναντι εμού. Έχουν τα ίδια δικαιώματα με εμένα. Αλλά, όπως σε κάθε οργανωμένη κοινωνία, κάποιος άνθρωπος μπορεί να προχωρήσει σε παράνομη πράξη και να υποστεί και τις συνέπειες αυτής της παρανομίας του, και αυτοί οι συγκεκριμένοι άνθρωποι έχουν προχωρήσει σε μια παράνομη πράξη, έχουν μπει στη χώρα μας χωρίς να μας ρωτήσουν. Τέλος, η σχετική συζήτηση. Όποτε και να μου το λέτε, θα σας λέω το ίδιο. Μη γίνουμε βαρετοί.

Όμως, αυτό που δεν θα δεχτώ με τίποτα είναι, κυρία Πρόεδρε, αυτό το οποίο υπονοήσατε, και που θα σας παρακαλέσω εγώ τώρα να το πάρετε πίσω.

Είπατε επί λέξει «δεν είναι μεταναστευτική πολιτική το πνίξιμο στα νερά ή οι πυροβολισμοί». Με συγχωρείτε, δεν φαντάζομαι να υπονοείτε ότι ο Πρωθυπουργός της χώρας ή η Κυβέρνηση πνίγει κανέναν στα νερά από το Μέγαρο Μαξίμου ή πυροβολεί κανέναν σε βάρκα. Προφανώς εννοείτε ότι αυτό το κάνουν οι λιμενικοί. Αυτό που στην ουσία είπατε και που το λένε πολλοί με όμοιες με εσάς ιδέες στην Ευρώπη και στην Ελλάδα κάποιοι, δεν είναι ότι πυροβολεί ο Μητσοτάκης ή πνίγει ο Μητσοτάκης, αλλά ότι πυροβολούν στελέχη του Λιμενικού Σώματος και πνίγουν στελέχη του Λιμενικού Σώματος.

Θέλω, κυρία Πρόεδρε, εφόσον είστε θαρραλέα πολιτικός -σας το αναγνωρίζω- να πείτε ευθέως: κατηγορώ το Ελληνικό Λιμενικό για δολοφονίες ανθρώπων. Διότι αυτό, κυρία Πρόεδρε, θα ήταν δολοφονία. Εγώ δεν δέχομαι ότι υπάρχει ούτε ένας Έλληνας λιμενικός που δολοφονεί ανθρώπους. Άλλωστε επειδή έχω ακούσει το επιχείρημα ότι δέχονται εντολές, κανένας δεν είναι υποχρεωμένος να εκτελέσει παράνομη εντολή, και αυτή θα ήταν μια παράνομη εντολή. Άρα και αυτό το επιχείρημα είναι αδύναμο. Κάποια στιγμή πρέπει να υπερασπιστούμε την τιμή και την υπόληψη των ανθρώπων που με κίνδυνο της ζωής τους και έναντι όλων των καιρικών συνθηκών κρατάνε την Ελλάδα ασφαλή και να μην αφήνουμε ανθρώπους σαν και εσάς να τους συκοφαντείτε διαρκώς.

Όπως στην Αμυγδαλέζα, μου είπατε να θυμηθώ. Η Αμυγδαλέζα, την οποία είχα την τιμή να την επισκεφθώ ως Υπουργός Υγείας μαζί με την τότε εκπρόσωπο της Ευρωπαϊκής Επιτροπής, δεν είχε απολύτως καμμία σχέση με τη Μόρια, ήταν τέλεια. Τότε η μόνη κριτική ξέρετε ποια ήταν από την Ευρώπη; Γιατί –λέει- δεν τους είχαμε –το είπαν σε εμένα- οδοντιατρική κάλυψη κάθε εβδομάδα και τους είχαμε κάθε δεκαπέντε μέρες. Και της είχα απαντήσει: Μα, κυρία Επίτροπε, οδοντιατρική κάλυψη δεν δίνουμε στους Έλληνες ασθενείς. Πώς θα πάω εγώ στον ελληνικό λαό εν μέσω χρεοκοπίας να πω ότι θα δίνουμε σε αυτούς κάθε βδομάδα, ενώ δίνουμε κάθε δεκαπέντε μέρες; Είχαν κοντέινερ καθαρά, air condition μέχρι και wi fi είχανε. Τι σχέση έχει η Αμυγδαλέζα με τη Μόρια που ήταν ο ένας πάνω στον άλλον, έξω στον ήλιο και στο κρύο; Αν είναι δυνατόν! Άρα λοιπόν, δεν δέχομαι ούτε αυτό σας το επιχείρημα.

Κλείνοντας, δεν απολογούμαι σε κανέναν για την τροπολογία. Την τροπολογία την έχω εισηγηθεί, την έχω συνυπογράψει, την υπερασπίζομαι, τη θεωρώ σωστή. Αυτό το οποίο λέω είναι ότι αυτή η τροπολογία δεν επηρεάζει κατ' ουδέναν τρόπο την άσκηση μεταναστευτικής πολιτικής. Ο λόγος που μπήκε στο νομοσχέδιο του Υπουργείου Εργασίας είναι γιατί, όπως εξήγησα, είναι ένα άλλο βήμα στην καταπολέμηση της «μαύρης» και ανασφάλιστης εργασίας και όχι αλλαγή μεταναστευτικής πολιτικής, που είναι αυστηρή φύλαξη των συνόρων και έλεγχος της παράνομης εισβολής των λαθρομεταναστών και όλων των ροών που μπορούν, αν μείνουν ανεξέλεγκτες, να καταστρέψουν την Ελλάδα.

Να πω ότι κάνω δεκτές δύο τροπολογίες: Την τροπολογία με γενικό αριθμό 59 και ειδικό 10 και την τροπολογία με τον γενικό αριθμό 56 και ειδικό 7.

Το λέω για τα Πρακτικά.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Η δεύτερη έχει γίνει ήδη δεκτή. Τέλος πάντων, καταγράφεται στα Πρακτικά.

Τον λόγο έχει η κ. Κωνσταντοπούλου.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, κατ’ αρχάς, ακολουθώντας τη λογική σας μας είπατε ότι κάθε μετανάστης είναι λαθραίος και γι' αυτό χρησιμοποιείτε συλλήβδην αυτή την έκφραση για τους μετανάστες, τους οποίους θεωρείτε λαθραίους -όλοι, λοιπόν, ένα- και είναι αυτοί που παρανομούν και κανένας λιμενικός δεν διαπράττει αδίκημα, όλοι αθώοι. Η γενίκευση αυτή καταλαβαίνετε, πρώτον, σε σχέση με τη συλλήβδην αντιμετώπιση ως παρανόμων υπάρξεων των μεταναστών ότι αναδίδει ρατσισμό, αυτό τον ρατσισμό που στο τέλος δεν αντέξατε και τον διατυπώσατε με τον πιο ακραίο τρόπο, «οι παράνομοι εισβολείς», εισβάλλουν κάποιοι παρανόμως. Αυτοί οι είκοσι που κάηκαν ζωντανοί ήταν παράνομοι εισβολείς για εσάς, ακόμα κι αν ήταν παιδιά, ακόμα κι αν ήταν βρέφη. Αντιστοίχως, τα θύματα των pushbacks στο Φαρμακονήσι που είναι ένα αποδεδειγμένο έγκλημα, κύριε Υπουργέ, -το αρνείστε;- για το οποίο σχηματίστηκε ποινική δικογραφία…

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν έγινε αυτό έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς λέτε ότι δεν έγινε; Εσείς λέτε ότι δεν καταδικάστηκε η χώρα μας; Να είστε πολύ προσεκτικός. Είναι μια πρακτική που εφαρμόζει η Κυβέρνησή σας. Όταν την ψέγουμε γιατί είναι υπονομευμένη η Πολιτική Προστασία λέει «κατηγορείτε τους πυροσβέστες», ενώ εμείς υπερασπιζόμαστε εκείνους που δίνουν τη μάχη και εσείς τους αφήνετε εκτεθειμένους και στην ανεργία. Όταν σας ψέγουμε για την υπονομευμένη υγεία λέτε «κατηγορείτε τους γιατρούς», αυτούς που υπερασπιζόμαστε. Τελικώς τις μομφές που αφορούν την Κυβέρνησή σας έχετε αποφασίσει να τις αντιμεταθέτετε και όποιος κατηγορεί εσάς κατηγορεί τις κοινωνικές κατηγορίες που είναι τα θύματά σας.

Εν προκειμένω, θα ήθελα να σας θυμίσω ότι τα pushbacks είναι διεθνές έγκλημα και πρακτική. Εάν τα pushbacks διενεργούνται, κύριε Άδωνι Γεωργιάδη...

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Φτάνει πια. Οι Βουλευτές δεν έχουν μιλήσει. Να μιλήσουν και οι Βουλευτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Δεν ξέρω τώρα γιατί διαμαρτύρεστε. Εγώ ακόμα και τη θέση μου σας παραχώρησα πριν για να απαντήσετε αλλού.

Φτάνει πια, λέει και η κ. Βούλτεψη, πριν τελειώσει ο χρόνος.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βούλτεψη, δεν έχετε τον λόγο.

Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Είστε από τις ελάχιστες γυναίκες της Κυβέρνησης και δεν θα τσακωθώ μαζί σας.

Κύριε Γεωργιάδη, σας θυμίζω, λοιπόν, ότι η μεγάλη φασαρία στη Βουλή για τη χρήση της λέξης «λαθρομετανάστης» έγινε -σας το είπα ξανά και πάλι απαντήσατε αντιπαρερχόμενος και λέγοντας διάφορα ανακριβή- όταν η Χρυσή Αυγή χρησιμοποιούσε τη λέξη αυτή. Τώρα επαναφέρεται και διαμαρτυρήθηκε, αν δεν κάνω λάθος, η Αντιπρόεδρος της Εθνικής Επιτροπής Δικαιωμάτων του Ανθρώπου, και όχι κάποιοι περίεργοι τύποι, αλλά άνθρωποι σαν κι εμάς, που είμαστε μάλλον και εμείς, όσοι αυτοπροσδιοριζόμαστε ως αριστεροί, άλλος τύπος ανθρώπων από ό,τι κατάλαβα. Εγώ σας βλέπω σαν άνθρωπο και εσάς, να ξέρετε. Λυπάμαι που εσείς μας βλέπετε κάπως διαφορετικά. Είναι μία διαφορετική αντίληψη και την εκφράζετε νομίζω με τον πιο εύγλωττο τρόπο.

Η λέξη αυτή είναι ρατσιστική. Η φράση που είπατε στο τέλος περί εισβολέων είναι ρατσιστική. Ένα κράτος δικαίου μπορεί άριστα να αντιμετωπίζει αιτήσεις μεταναστευτικές ή αιτήσεις ασύλου χωρίς να χρειάζεται να πνίγει ανθρώπους ή να τους πυροβολεί. Εάν υπάρχουν κρατικοί λειτουργοί που πνίγουν ανθρώπους και τους πυροβολούν είναι πάντα εξεταστέο εάν αυτή είναι η εντολή της Κυβέρνησης. Και αν αυτή είναι η εντολή της Κυβέρνησης, κύριε Γεωργιάδη, βεβαίως και το κάνει ο κ. Μητσοτάκης από το Μαξίμου. Αν υπάρχει λειτουργία της Αστυνομίας, του Λιμενικού, του Στρατού η οποία παραβιάζει τη νομιμότητα ή θα πρέπει να αναλάβει την ευθύνη ότι έχει δώσει αυτή την εντολή ή θα πρέπει να ελέγξει εκείνους που το διαπράττουν. Με τέτοιου είδους, λοιπόν, αντιπερισπασμούς δεν μπορείτε να θεωρείτε ότι θα μας εμποδίσετε από το να σας ελέγχουμε.

Πείτε καθαρά εάν υπάρχει εντολή για pushbacks ή όχι και εάν δεν υπάρχει εντολή για pushbacks μην έρχεστε στο Βήμα να κομπάζετε ότι τον κ. Μητσοτάκη τον καταγγέλλουνε για pushbacks σε ευρωπαϊκό επίπεδο και δεν μπορεί αφού είναι καταγγελλόμενος για pushbacks να είναι και φιλομετανάστης και να αλλάξετε πολιτική. Γιατί αυτά είπατε. Και αυτά, και να με συγχωρείτε πάρα πολύ, και με αυτό κλείνω, δεν είναι δηλωτικά ούτε φιλελεύθερης κυβέρνησης, ούτε φιλελεύθερης αντίληψης, ούτε πολιτισμένου κράτους δικαίου.

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εδώ θα είμαι, δεν θα φύγω καθόλου. Μόνο ένα λεπτό θα χρειαστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κυρία Πρόεδρε, το λέω καθαρά για τα Πρακτικά. Η Ελλάδα στο Αιγαίο δεν προβαίνει σε καμμία παράνομη πράξη. Δεν υπάρχει καμμία εντολή από τον Πρωθυπουργό ή από οποιοδήποτε κυβερνητικό στέλεχος για να γίνονται πρακτικές στη θάλασσα που παραβιάζουν το διεθνές δίκαιο. Η Ελλάδα είναι χώρα που σέβεται πλήρως τα ανθρώπινα δικαιώματα όλων των ανθρώπων. Άλλο ένα και άλλο το άλλο.

Το επιχείρημα που σας έφερα για την Αριστερά στο Ευρωκοινοβούλιο που κατηγορεί τον Μητσοτάκη ότι κάνει pushbacks, δεν είναι παραδοχή ότι κάνει ο Μητσοτάκης pushbacks. Αν το έκανα με αυτόν τον τρόπο που το λέτε, θα ήταν σαν να θεωρούσα ότι αυτές οι αριστερές οργανώσεις ή οι αριστεροί Ευρωβουλευτές μπορούν να έχουν πει έστω και μία φορά κάτι αληθινό στη ζωή τους. Δεν μπορούν, γιατί λένε μόνο πράγματα εκτός πραγματικότητας. Ένα από τα εκτός πραγματικότητας είναι και αυτή η κατηγορία κατά της Ελλάδας και του Πρωθυπουργού. Δεν μπορώ να σας το πω πιο απλά, λοιπόν.

Το ελληνικό Λιμενικό σέβεται τα ανθρώπινα δικαιώματα. Στο δε Φαρμακονήσι δεν καταδικάστηκε ποινικά κανένας λιμενικός ούτε το Λιμενικό. Το Ευρωπαϊκό Δικαστήριο Ανθρωπίνων Δικαιωμάτων μετά από προσφυγή κάποιων διασωθέντων καταδίκασε την Ελλάδα όχι για το ότι τους έκανε pushbacks, όπως ψευδώς είπατε, αλλά ότι δεν φρόντιζε περισσότερο για να τους διασώσει. Δεν υπάρχει καμμία καταδίκη ότι η Ελλάδα έκανε pushbacks, όπως ψευδώς είπατε προηγουμένως στη Βουλή.

Άρα λοιπόν –το λέω για άλλη μια φορά- δεν δεχόμαστε μαθήματα ανθρωπισμού από εσάς. Και το ξεκαθαρίζω, για να μην παρεξηγηθώ. Δεν λέω ποτέ ότι όσοι είναι Αριστεροί είναι άλλου τύπου άνθρωποι ούτε κατώτεροι ούτε ανώτεροι. Ίσα-ίσα που εγώ –θα μου επιτρέψετε να το πω- σε μία χώρα χωρίς Αριστερά θα πέρναγα βαρετά. Θέλω να υπάρχουν αριστεροί, για να μπορώ να ανταλλάξω κανένα επιχείρημα και να γίνει ένας ωραίος γόνιμος διάλογος. Θα ήταν πολύ βαρετή η ζωή μου, αν δεν υπήρχε η Αριστερά.

Άρα δεν έχω κανένα τέτοιο θέμα. Ίσα-ίσα που απολαμβάνω και τον διάλογο μαζί σας. Σας δείχνω απέραντο σεβασμό. Δεν σας έχω δείξει ποτέ μη σεβασμό. Αντιθέτως –και κλείνω- και προσωπικά θα πω ότι σας σέβομαι πραγματικά. Δεν έχετε καταφέρει και λίγα πράγματα στη ζωή σας. Το ότι καταφέρατε να φτιάξετε ένα κόμμα και να μπείτε στη Βουλή, και αυτό είναι άξιο σεβασμού. Άλλο το ένα κι άλλο τα άλλο. Κι αν διαφωνούμε, τι να κάνουμε; Δεν μπορούμε να συμφωνούμε σε όλα. Μην επανερχόμαστε, όμως, διαρκώς στις ίδιες διαφωνίες μας, γιατί είναι βαρετό.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στους Κοινοβουλευτικούς Εκπροσώπους που έχουν ζητήσει τον λόγο για να παρέμβουν, θα ήθελα να κάνω μία ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μία μαθήτριες και μαθητές και τρεις εκπαιδευτικοί συνοδοί τους από το Γυμνάσιο Βυτίνας Αρκαδίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχουν ζητήσει τον λόγο ο κ. Καλαματιανός –τα λέω με σειρά, όπως ζητήθηκε ο λόγος- ο κ. Ηλιόπουλος και ο κ. Μάντζος. Δεν νομίζω να ξεχνάω κανέναν.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κι εγώ έχω ζητήσει τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Πότε τον ζητήσατε, κύριε Παπαδόπουλε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ήταν ο προηγούμενος Πρόεδρος.

**ΠΡΟΕΔΡΕΥΩΝ (Γεώργιος Λαμπρούλης):** Τέλος πάντων, όπως και να έχει, έχουμε και τέταρτο Κοινοβουλευτικό Εκπρόσωπο.

Ο κ. Καλαματιανός έχει τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Μα, πού πάτε, κύριε Υπουργέ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σε ένα λεπτό θα είμαι πίσω.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα, τι σε ένα λεπτό; Τώρα θα μιλήσω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μα, τι να κάνω; Θα σκάσω!

(Γέλωτες στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Επειδή φεύγει, να δώσω τον λόγο στον πρώτο από τους ομιλητές και μόλις επιστρέψει…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Να μιλήσει ένας Βουλευτής, για να είναι ο Υπουργός εδώ! Αυτό ζητήσατε εσείς…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τι να κάνουμε, κύριε Πρόεδρε; Δεν μπορούμε να τα βάλουμε με τη φύση. Άντε, ας μιλήσει ο πρώτος του καταλόγου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καλαματιανέ, μην παρεξηγηθούμε. Το είπα επειδή ζητήσατε να είναι παρών ο Υπουργός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα, σ’ αυτόν θα μιλήσουμε. Άμα δεν είναι εδώ…

**ΠΡΟΕΔΡΕΥΩΝ (Γεώργιος Λαμπρούλης):** Άρα πάμε στον κατάλογο. Τουλάχιστον να γίνει η αρχή στον κατάλογο.

Καλούμε στο Βήμα την κ. Σεβαστή Βολουδάκη από τη Νέα Δημοκρατία, η οποία εορτάζει σήμερα και της ευχόμαστε να είναι πολύχρονη.

Ορίστε, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μια μέρα μετά την υπερψήφιση του προϋπολογισμού του 2024, ενός προϋπολογισμού ανάπτυξης, ελπίδας, κοινωνικής δικαιοσύνης και πάνω από όλα δομικών μεταρρυθμίσεων και ουσιαστικής αλλαγής του κράτους, ερχόμαστε να συζητήσουμε ένα ακόμη σημαντικό σχέδιο νόμου. Το σχέδιο νόμου του Υπουργείου Εργασίας και Κοινωνικής Ασφάλισης κινείται στον ίδιο αναπτυξιακό και μεταρρυθμιστικό άξονα. Εκλογικεύει διαδικασίες και ασάφειες του παρελθόντος και πάνω απ’ όλα ευθυγραμμίζει το κράτος με την κοινωνική πραγματικότητα. Είναι προτεραιότητα εθνική και κυβερνητική απόφαση αρχών η αναμόρφωση της επαγγελματικής ασφάλισης και των ταμείων συμπληρωματικών παροχών, γιατί αυτή την Κυβέρνηση την ορίζει η αλήθεια, οι δεσμεύσεις της και η κοινωνική δικαιοσύνη.

Συγχρόνως εκσυγχρονίζεται και εξορθολογίζεται η ασφαλιστική νομοθεσία και εισάγεται σύστημα διορισμού και προσλήψεων των εκπαιδευτικών της Δημόσιας Υπηρεσίας Απασχόλησης. Πρακτικά, ποιος είναι ο στόχος; Να διευκολυνθεί η πρόσβαση περισσότερων εργαζόμενων σε προγράμματα επαγγελματικών συνταξιοδοτικών παροχών, αφού πλέον οι μικρομεσαίες επιχειρήσεις θα μπορούν να ιδρύσουν πολυεργοδοτικά ΤΕΑ, χωρίς την απαίτηση επαγγελματικής συνάφειας.

Απλοποιούνται, παράλληλα, οι κανόνες ίδρυσης και λειτουργίας τους, καθώς εκσυγχρονίζονται με τα πρότυπα των ευρωπαϊκών φορέων επαγγελματικής ασφάλισης και ως εκ τούτου διευκολύνεται ο βέλτιστος χρηματοοικονομικός και συνταξιοδοτικός προγραμματισμός των ασφαλισμένων.

Κινούμαστε ακούγοντας την κοινωνία και σε ευθεία κατανόηση της πραγματικότητας τόσο στην Ελλάδα, όσο και στην Ευρωπαϊκή Ένωση. Εισάγουμε την καινοτομία που σημαίνει ευκολία για τον πολίτη και μείωση της γραφειοκρατίας. Καθιερώνουμε τον θεσμό της προπληρωμένης κάρτας πληρωμής επιδομάτων. Οι δικαιούχοι θα πρέπει να χρησιμοποιήσουν τουλάχιστον το 50% του ποσού της ενίσχυσης ή του επιδόματος σε ηλεκτρονικές πληρωμές και αγορές, ενώ για το υπόλοιπο ποσό παρέχεται η δυνατότητα ανάληψης μετρητών.

Προβλέπονται, επίσης, κίνητρα για όποιον επιλέξει να μην κάνει ανάληψη του υπολοίπου, αλλά να το χρησιμοποιήσει σε ηλεκτρονικές συναλλαγές, κατά το πρότυπο των φορολοταριών που πραγματοποιεί σήμερα το Υπουργείο Οικονομικών.

Ανοίγονται νέοι δρόμοι ώστε σήμερα που η οικονομία μας έχει μεταβεί σε μια δυναμική φάση επέκτασης με έμφαση στις δομικές αλλαγές, μεταρρυθμίσεις και επενδύσεις, να δίνεται η δυνατότητα ακόμη και στους συνταξιούχους να συμμετέχουν, αν το επιθυμούν, στην παραγωγική διαδικασία, γιατί στη σύγχρονη Ελλάδα που δημιουργούμε δεν περισσεύει κανείς. Από την τιμωρητική λογική του ΣΥΡΙΖΑ και του νόμου Κατρούγκαλου που όποιος συνταξιούχος απασχολούνταν είχε παρακράτηση του 60% της σύνταξής του, σήμερα με νόμο αυτής της Κυβέρνησης, η παρακράτηση βρίσκεται στο 30%.

Με το παρόν σχέδιο νόμου πάμε ένα βήμα μπροστά. Καταργούμε, λοιπόν, αυτή την παρακράτηση με στόχο την τόνωση του εισοδήματος των συνταξιούχων και την περαιτέρω αύξηση της νόμιμης και δηλωμένης εργασίας.

Αντί της περικοπής σύνταξης, θεσπίζεται μη ανταποδοτικός πόρος υπέρ ΕΦΚΑ ύψους 10% των αποδοχών από μισθωτή εργασία ή αντίστοιχος πόρος για εισοδήματα από αυτοαπασχόληση. Επιπλέον θεσπίζεται για πρώτη φορά ενιαίος κανόνας για την απασχόληση των συνταξιούχων αναπηρίας, οι οποίοι αποκτούν τη δυνατότητα να εργαστούν και μετά τη συνταξιοδότησή τους λόγω αναπηρίας, χωρίς να επιβαρύνονται με τον παραπάνω πόρο υπέρ ΕΦΚΑ.

Δίνεται, επίσης, λύση στο αδιέξοδο μη μισθωτών ασφαλισμένων σε ηλικία συνταξιοδότησης οι οποίοι έμεναν εγκλωβισμένοι λόγω πραγματικής αδυναμίας αποπληρωμής συσσωρευμένων ληξιπρόθεσμων οφειλών τους στον e-ΕΦΚΑ, καθώς πλέον το όριο ανεβαίνει στις 30.000 ευρώ από 20.000 ευρώ που ίσχυε μέχρι σήμερα.

Αντιμετωπίζεται επιπλέον και το πρόβλημα της χρόνιας αναμονής για τη χορήγηση επικουρικών συντάξεων με την ενοποίηση των κανόνων. Δηλαδή, όσοι παίρνουν την κύρια σύνταξή τους και έχουν τουλάχιστον δεκαπέντε χρόνια επικουρικής ασφάλισης θα μπορούν να παίρνουν αμέσως τις συντάξεις τους. Εκτιμάται ότι έτσι περίπου δέκα χιλιάδες εκκρεμή αιτήματα συνταξιοδότησης που βρίσκονται σε αναμονή θα εκκαθαριστούν.

Η οικογένεια και το δημογραφικό αποτελεί για τη δική μας Κυβέρνηση προτεραιότητα. Γι’ αυτό προχωράμε σε μια ρύθμιση κοινωνικής ισότητας και δικαιοσύνης. Θεσπίζεται για πρώτη φορά ειδική παροχή μητρότητας για γυναίκες ελεύθερες επαγγελματίες και αγρότισσες σε συνθήκες ίδιες με αυτές των μισθωτών. Αυτές οι κατηγορίες θα λαμβάνουν για εννέα μήνες τον κατώτατο μισθό. Προστίθεται, δηλαδή, στο ποσό που λαμβάνουν κατά τη διάρκεια της κύησης και της λοχείας.

Το επίδομα επεκτείνεται, επίσης, σε μισθωτές μητέρες του πρώην ΤΑΥΤΕΚΩ, ΕΤΑΠ - ΜΜΕ, ΕΔΟΕΑΠ που με την ισχύουσα νομοθεσία λάμβαναν μόνο το επίδομα κυοφορίας και λοχείας, παρέχοντας τώρα και το επίδομα μητρότητας για εννέα μήνες.

Η εκπαίδευση των ανέργων αποτελεί βασικό βήμα για την επανένταξή τους με ισότιμους όρους στην αγορά εργασίας. Τα τελευταία χρόνια η ΔΥΠΑ αφουγκράζεται την αγορά και βοηθά ουσιαστικά τους δικαιούχους, με έμφαση στην εργασιακή επανενεργοποίηση. Το νέο σύστημα διορισμού και προσλήψεων των εκπαιδευτικών της ΔΥΠΑ προβλέπει την τήρηση μητρώου για την επιλογή των προσωρινών αναπληρωτών και ωρομισθίων εκπαιδευτικών που καλύπτουν τις ανάγκες σε έκτακτο προσωπικό με σκοπό την απλούστευση και επιτάχυνση της διαδικασίας πρόσληψης. Η κοινωνία ακούει και καταλαβαίνει. Δεν πείθεται από κενές εξαγγελίες και λεονταρισμούς χωρίς αντίκρισμα. Η Κυβέρνηση θεωρεί ότι δεν υπάρχει μεγαλύτερη δικαιοσύνη από την καταπολέμηση της φοροδιαφυγής, την πάταξη της ανεργίας και της ακρίβειας, αλλά και τη δημιουργία ευκαιριών για όλους με διαφάνεια και χωρίς αποκλεισμούς. Δεν υπάρχει πιο φιλολαϊκό μέτρο από την ευμάρεια που διαχέεται σε όλα τα στρώματα της κοινωνίας και που μπορεί, λόγω της απόδοσης της οικονομίας να απαλύνει τις δυσκολίες των πιο αδύναμων. Το νομοσχέδιο έχει κοινωνικό πρόσημο για όλους και όχι μόνο για κάποιους. Μεριμνά για τις ευάλωτες κοινωνικές ομάδες. Η Κυβέρνηση κινείται πάντα στο πλαίσιο της κοινωνικής δικαιοσύνης με μια ολιστική μεταρρυθμιστική πολιτική. Όλα αυτά είναι εφικτά, λόγω της ανθεκτικότητας της ελληνικής οικονομίας που για πέντε χρόνια τώρα αποτελεί σημείο αναφοράς και έχει επιφέρει σημαντικές αλλαγές στην καθημερινότητα των Ελλήνων, παρά τις εξωγενείς κρίσεις και τις παγκόσμιες πιέσεις στις τιμές των αγαθών.

Σήμερα, στο τέλος του 2023 μπορούμε να ελπίζουμε ότι έχουμε περισσότερες λύσεις από αδιέξοδα. Κλειδί αποτελεί η ισχυρή οικονομία, το σύγχρονο κράτος και οι μεταρρυθμίσεις. Δυσκολίες, ναι, υπάρχουν, αλλά η διάθεσή μας να τις ξεπεράσουμε, είναι ισχυρότερη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βολουδάκη.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας των Σπαρτιατών, τον κ. Στίγκα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, περιμένουμε …

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ας πάρει τον λόγο και ο κ. Καλαματιανός και μετά …

**ΠΡΟΕΔΡΕΥΩΝ (Γεώργιος Λαμπρούλης):** Να πάρει τον λόγο, όπως ευγενικά παραχωρείτε, αλλά υπάρχουν άλλοι τρεις Κοινοβουλευτικοί μετά τον κ. Καλαματιανό και για να είμαστε δίκαιοι ως Προεδρείο, εγώ θα πρέπει να το αναφέρω, διότι θα έχουν κάθε δίκιο μετά να ζητούν τον λόγο ή την παραχώρηση από εσάς να μιλήσουν.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εντάξει, τι να κάνουμε τώρα, για έναν γίνεται.

**ΠΡΟΕΔΡΕΥΩΝ (Γεώργιος Λαμπρούλης):** Ε, ναι, για έναν γίνεται, αλλά οι άλλοι;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Τι να κάνουμε τώρα, κύριε Πρόεδρε, έτσι είναι η διαδικασία!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, σήμερα είναι η μέρα των αποκαλύψεων και των ομολογιών από την πλευρά σας. Κατ’ αρχάς, διορθώσατε με ξεκάθαρο τρόπο τον κ. Μητσοτάκη, λέγοντας εδώ από το Βήμα της Βουλής, ότι εδώ μέσα δεν υπάρχουν πατριώτες και μη. Γιατί -θυμίζω- ο κ. Μητσοτάκης είχε πει κάποια στιγμή για εθνική εξαίρεση. Σήμερα τον διορθώσατε και μπράβο σας!

Όμως, πραγματικά απολαύσαμε -το ομολογούμε ότι απολαύσαμε- τον τρόπο με τον οποίο προσπαθείτε να αντικρούσετε τα επιχειρήματα και να πείσετε τον κ. Σαμαρά και άλλους Βουλευτές από το κόμμα σας, τη Νέα Δημοκρατία οι οποίοι αντιδρούν στην τροπολογία στη διάταξη, την οποία φέρνετε για τους εργάτες γης.

Πραγματικά, απολαμβάνουμε τον τρόπο που υιοθετείτε και δικά μας επιχειρήματα που εδώ και χρόνια σας τα λέμε, αλλά δυστυχώς δεν τα ακούγατε. Γιατί ελπίζουμε, πραγματικά, κύριε Υπουργέ να τους πείσετε. Να πείσετε τον κ. Σαμαρά ότι είναι ανόητο το επιχείρημα να λέει κάποιος -αυτό είπατε εδώ πριν- ότι είναι φάρος προσέλκυσης λαθρομεταναστών αυτή η διάταξη. Πραγματικά, το ελπίζουμε να τους πείσετε. Και τον κ. Πλεύρη, ο οποίος σήμερα είπε ότι είναι έκπτωση της πολιτικής της Νέας Δημοκρατίας η τροπολογία του νομοσχεδίου για τους μετανάστες και ότι είναι σωστές οι ενστάσεις του κ. Σαμαρά. Και άλλοι Βουλευτές τοποθετήθηκαν απέναντι. Βέβαια, θα πρέπει να εξηγήσετε και πως για τους Βουλευτές εδώ της Νέας Δημοκρατίας υπάρχει κομματική πειθαρχία και πρέπει να την ψηφίσουν τη διάταξη -αλλιώς, εσείς έχετε αποφασίσει τι συνέπειες θα έχουν- εκτός από τον κ. Σαμαρά. Είναι εξαίρεση ο κ. Σαμαράς. Πρέπει να το εξηγήσετε αυτό εδώ στους συναδέλφους και κυρίως, της Νέας Δημοκρατίας. Γιατί εσείς κύριε Υπουργέ, όλο το προηγούμενο διάστημα κάνατε τα πάντα για να διώξετε τους εργάτες γης. Αυστηροποιήσατε το πλαίσιο, κάνατε πιο δύσκολη τη διαδικασία και ποιο ήταν το αποτέλεσμα; Ένα αδιέξοδο. Πήγαν σε άλλες χώρες. Πήγαν στην Ιταλία, πήγαν στην Ισπανία που είπατε και πριν ότι τους δίνουν άδεια διαμονής, άδεια εργασίας και σύνδεση με την οικογένειά τους. Εδώ εσείς δεν τα έχετε αυτά, τους λέτε λαθρομετανάστες και τους διώχνετε κι αυτό δείχνει το πόσο υποκριτική είναι η στάση σας μέχρι τώρα.

Εμείς με ξεκάθαρο τρόπο τονίζουμε ότι στηρίζουμε τη διάταξη, γιατί θέλουμε παρ’ ότι είναι πρόχειρη, παρ’ ότι είναι ατελής, παρ’ ότι δεν περιέχει ασφαλιστικές δικλίδες, να υπάρχουν εργατικά χέρια. Θέλουμε να έχουν πλήρη εργασιακά δικαιώματα αυτοί οι άνθρωποι και ανθρώπινα δικαιώματα. Εσείς, όμως, πρέπει να εξηγήσετε αυτά που μας είπατε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ωραία!

Κυρίες και κύριοι συνάδελφοι, πριν δώσω τον λόγο στον κ. Στίγκα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις συνοδοί από το Γενικό Λύκειο Μεγαλούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Πρόεδρος της Κοινοβουλευτικής Ομάδας των Σπαρτιατών, κ. Στίγκας, έχει τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, η επιχειρούμενη τροπολογία του Υπουργείου Μετανάστευσης και Ασύλου είναι η επίσημη, πλέον, νομιμοποίηση χιλιάδων λαθρομεταναστών από την Κυβέρνηση του κ. Μητσοτάκη. Αυτή η τροπολογία και αν είναι η επιτομή της εξαπάτησης του εκλογικού σώματος, δηλαδή των ψηφοφόρων, που όλοι μαζί έδωσαν στη Νέα Δημοκρατία το περίφημο 41%.

Ο κ. Μητσοτάκης και η Νέα Δημοκρατία σκοπίμως απέκρυψαν προεκλογικά αυτή τη νέα συμφορά που φέρνουν στις πλάτες του ελληνικού λαού και στην τραγική πορεία της χώρας. Η Νέα Δημοκρατία, έτσι όπως κατάντησε, ξεπέρασε σε λαθρολατρεία, ακόμα και τον ΣΥΡΙΖΑ που είχε κάνει τη χώρα μας ξέφραγο αμπέλι και ήταν επί πολλά χρόνια πόλος έλξης του κάθε πικραμένου.

Μέχρι τώρα οι λαθρομετανάστες ψήφιζαν και σήκωναν σημαίες του ΠΑΣΟΚ και του ΣΥΡΙΖΑ. Τώρα, από εδώ και στο εξής, θα σηκώνουν και σημαίες της Νέας Δημοκρατίας. Θα τις δούμε αυτές τις εικόνες. Και λέω «κατάντια της Νέας Δημοκρατίας», γιατί όλα περίμενα να τα δω σε αυτή τη ζωή, αλλά να δω τον πρώην σκληρό εθνικιστή, τον κ. Άδωνι Γεωργιάδη, να υπερασπίζεται λαθροπακιστανούς, δεν το περίμενα στη ζωή μου και δεν μπορούσα να το φανταστώ.

Θα συμφωνήσω, όμως, μαζί σας κύριε Γεωργιάδη, για να μην είμαι και άδικος που συγκρουστήκατε προηγουμένως με την κ. Κωνσταντοπούλου. Ναι, πραγματικά είναι «λάθρο» και δεν είναι ούτε πρόσφυγες, ούτε μετανάστες.

Οι πρόσφυγες -να μην το ξαναπούμε- όλοι το έχουμε καταλάβει και όλοι το έχουμε εμπεδώσει ότι είναι πρόσφυγες από μια εμπόλεμη ζώνη, από μια εμπόλεμη χώρα και πάνε σε μια διπλανή χώρα που έχουν κοινά σύνορα. Από πού και ως πού είναι πρόσφυγες και θύματα του πολέμου, όταν γύρω μας, η Ελλάδα μας, δεν έχει τίποτα, κανέναν πόλεμο. Ακόμα που ήταν και κοντά λίγο τα σύνορα, να θυμηθούμε τη δεκαετία του ’90, όταν γινόταν ο μεγάλος πόλεμος και η διάλυση της Γιουγκοσλαβίας, τα αδέρφια μας, οι Σέρβοι, έμειναν εκεί. Δεν έφυγαν. Αυτοί πώς γίνεται να φεύγουν και να έρχονται στην Ευρώπη και ο πρώτος σταθμός να είναι η Ελλάδα; Ποτέ δεν το είχα καταλάβει αυτό το πράγμα. Πάντως αλλάζουν οι καιροί.

Ο Υπουργός Καιρίδης, βεβαίως είναι γνωστός και μη εξαιρετέος και γνωρίζουμε πάρα πολύ καλά τις ανθελληνικές του θέσεις και το πόσο μισεί την Ελλάδα, γι’ αυτόν τον λόγο είναι ο κατάλληλος άνθρωπος στην κατάλληλη θέση. Είναι αυτός που εκτελεί εντεταλμένη υπηρεσία για την ολική εθνολογική αλλοίωση του ελληνικού πληθυσμού. Άλλωστε, να μην ξεχνάμε και τα νέα τα παιδιά εδώ, να μάθουν ότι αυτός ο άνθρωπος είναι καθηγητής πανεπιστημίου που πληρώνεται από τον ελληνικό λαό, για να λέει ότι είμαστε παιδιά των Οθωμανών, για να λέει χωρίς να ντρέπεται ότι ο Μέγας Αλέξανδρος έχει αξία όσο τα σκουπίδια που βγάζουμε από το σπίτι μας. Ντροπή και αίσχος!

(Χειροκροτήματα από την πτέρυγα των Σπαρτιατών)

Και σίγουρα εκτελεί εντολές να μεταφέρει και να νομιμοποιήσει χιλιάδες εισβολείς που λυμαίνονται εδώ και χρόνια τη χώρα μας κι αυτό το κάνει με τέτοιο ζήλο, που πραγματικά κάνει τον ΣΥΡΙΖΑ να ντρέπεται. Ο ΣΥΡΙΖΑ δεν είναι τόσο ένθερμος, δηλαδή, όσο ο κ. Καιρίδης και η Νέα Δημοκρατία.

Ο κύριος καθηγητής, που πραγματικά δεν ξέρω αν έχει δουλέψει ποτέ στη ζωή του, μας κάνει τώρα και μαθήματα αγροτικής παραγωγής, λέγοντας ότι οι ελιές θα μείνουν αμάζευτες και ότι θα χάσει το κράτος 1,5 δισεκατομμύριο ευρώ. Αυτό είναι μεγάλο ψέμα, βέβαια.

Και εγώ λέω, ανάθεμα και αν γνωρίζει πώς μαζεύονται οι ελιές και πού πέφτουν οι ελαιώνες! Αν τον ρωτήσουμε σε ποιες περιοχές της Ελλάδος είναι οι μεγαλύτεροι ελαιώνες, δεν ξέρει. Άγνωστο! Αν γνώριζε, όμως, πραγματικά και αν ήταν αυτό το πρόβλημα της Ελλάδας, θα ήξερε ότι πλέον η αγροτική συγκομιδή έχει εξελιχθεί και υπάρχουν σύγχρονα μηχανήματα, με τα οποία γίνεται ακόμα πιο εύκολη η συγκομιδή της ελιάς. Εγώ τουλάχιστον επί σειρά ετών από μικρό παιδί πήγαινα κάποια διαστήματα στην ιδιαίτερη πατρίδα μου τη Λιβαδειά και μάζευα ελιές και ήξερα και ξέρω πώς μαζεύονται. Ο κ. Καιρίδης νομίζω ότι δεν το γνωρίζει.

Όμως όλα αυτά και άλλα πολλά είναι απλές προφάσεις και δικαιολογίες που τις βαφτίζουν δήθεν ανάγκες για εργάτες γης, για να νομιμοποιήσουν όλο το που καταπατά τα ιερά χώματα της πατρίδας μας. Εάν υπήρχε συγκροτημένο και οργανωμένο κράτος, θα βοηθούσε χιλιάδες νέους Έλληνες και Ελληνίδες να φύγουν από τα αστικά κέντρα και να ασχοληθούν με τη γεωργική παραγωγή. Αντ’ αυτού οι νέοι μας σκοπίμως διώχνονται από την Ελλάδα για να αναζητήσουν ένα καλύτερο μέλλον στο εξωτερικό και αντικαθίστανται από αλλόθρησκους ισλαμιστές.

Εγώ τουλάχιστον, κυρίες και κύριοι συνάδελφοι, στο πρόσφατο παρελθόν, πριν από έναν, ενάμιση χρόνο, ήμουν στην Ευρώπη και είδα πάρα πολλούς νέους ανθρώπους να φεύγουν από την Ελλάδα και να βρίσκονται εκεί και βεβαίως -δεν θα το συζητήσουμε- ένας μέσος μισθός στην Ευρώπη για κάποιον που πηγαίνει είναι περίπου 2.000 ευρώ. Αντιλαμβάνεστε, λοιπόν, γιατί πήραν πολλοί νέοι άνθρωποι των ομματιών τους και έφυγαν να αναζητήσουν καλύτερη τύχη.

Βεβαίως και μέχρι πρότινος δεν είχαμε κανένα πρόβλημα με το μάζεμα της ελιάς. Πάντα βρίσκουν κάποιες δικαιολογίες. Αυτό τώρα το αποκτήσαμε το πρόβλημα;

Γιατί πέρυσι, πρόπερσι, κύριε Γαυγιωτάκη, που ξέρετε και από ελιές, δεν είχαμε πρόβλημα, ποτέ.

**ΜΙΧΑΗΛ ΓΑΥΓΙΩΤΑΚΗΣ:** Ποτέ!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Πριν από λίγα χρόνια είχε διαπιστωθεί ότι είχαμε πρόβλημα με τις φράουλες, πώς θα μαζέψουμε τις φράουλες. Μετά θα πουν για τις πατάτες, μετά θα πουν για κάτι άλλο.

Βεβαίως, δεν θα κρύψουμε ότι η γεωργική παραγωγή -το είπα και χθες- είναι κατεστραμμένη στην Ελλάδα. Δεν υπάρχουν χωράφια να καλλιεργήσουν οι Έλληνες αγρότες. Επομένως τι να τους κάνουν όλους αυτούς; Γιατί να τους φέρουμε εδώ πέρα;

Το πρόβλημα που αποκτήσαμε ξαφνικά -και ενδιαφέρεται, βεβαίως, να μας σώσει και αυτή τη φορά ο κ. Μητσοτάκης με τον κ. Καιρίδη, τον κ. Γεωργιάδη, αλλά και τον κ. Βορίδη- είναι ότι αποχαυνωμένη η ελληνική κοινωνία παρακολουθεί τη με κάθε τρόπο εθνολογική αλλοίωση του πληθυσμού, όπου συμμετέχουν σχεδόν όλα τα κόμματα της Βουλής -ακούσαμε προηγουμένως και την κ. Κωνσταντοπούλου- βοηθώντας έτσι τη Νέα Δημοκρατία να ελαχιστοποιήσει τις αντιδράσεις.

Την αντίθεσή μας, όμως, σε αυτό το ντροπιαστικό νομοσχέδιο τη συμμερίζονται και άλλοι. Διαβάζω ορισμένα αποσπάσματα από το σημερινό φύλλο της εφημερίδος «ΔΗΜΟΚΡΑΤΙΑ», το άρθρο του Βασίλη Γαλούπη, με τίτλο: «Η μοναδική του αιτιολογία είναι να μείνει στην καρέκλα». Απευθύνεται σε εσάς, κύριε Γεωργιάδη. Είναι τέτοια η υπερέκθεσή του στις τούμπες και στα παραμύθια, που κάποιες φορές το παραδέχεται -κυνικά, προφανώς- επειδή νιώθει τόσο ισχυρός, ώστε να αδιαφορεί να κρατήσει έστω και τα προσχήματα.

Να σας θυμίσω, κύριε Γεωργιάδη, ότι το 2012 δηλώνατε για τους μετανάστες ότι έχουμε πέσει θύμα κομματικής προσπάθειας αλλοίωσης της χώρας. Λίγο πιο πίσω, το 2019 είπατε: «Κανένας μας δεν αισθάνεται ευχάριστα με την αναγκαστική μεταφορά μεταναστών στην ενδοχώρα». Έχει και πιο πίσω. Το 2016, από τη Χίο διαβεβαιώνατε ότι η γραμμή του Κυριάκου Μητσοτάκη είναι καθαρή: «φύλαξη των συνόρων», που σημαίνει ότι γίνατε σκληροί και δεν αφήνατε τίποτα να περάσει στη χώρα. Δεν έχουμε δει τίποτα από τότε. Το 2013, ακόμα πιο πίσω, δηλώνατε ότι πρέπει να καταλάβουν ότι είναι ανεπιθύμητοι στην Ελλάδα και βεβαίως εννοούσατε τους λαθρομετανάστες, τους παράνομους εισβολείς στη χώρα μας. Και συνεχίζατε: «Ένας από τους τρόπους να τους πείσεις είναι η συχνή προσαγωγή τους» -δίνατε και ιδέες δηλαδή- « για να τους κάνεις τη ζωή όσο μπορείς πιο δύσκολη, για να καταλάβουν ότι ήρθε η ώρα να πάρουν το αεροπλάνο και να φύγουν». Μακάρι να το είχατε κρατήσει αυτό και να είχατε μείνει στις θέσεις σας. Το 2010, Βουλευτής του ΛΑΟΣ τότε, εμφανιστήκατε στην Παλιά Βουλή κατά του νόμου Ραγκούση που έδινε τη δυνατότητα στη δεύτερη γενιά μεταναστών να αποκτήσουν ελληνική ιθαγένεια. Δήλωνε -λέει- τότε στις κάμερες: «Αυτό το νομοσχέδιο δεν θα περάσει, θα δώσουμε όλες μας τις δυνάμεις εντός και εκτός Κοινοβουλίου, για να εμποδίσουμε ένα νομοσχέδιο που αν περάσει θα καταστρέψει τη χώρα». Ως νεόκοπος Βουλευτής τότε κατηγορούσε –λέει- τον Κώστα Καραμανλή ότι ξεπούλησε τη Μακεδονία, την Ντόρα Μπακογιάννη ως εθνικά επικίνδυνη, τον Κυριάκο Μητσοτάκη ως ανεπρόκοπο γόνο και λέγατε ότι το σύνθημα της Νέας Δημοκρατίας ήταν «σεμνά και μετρητά». Εσείς τα λέγατε.

Το άρθρο, όμως, συνεχίζει, έχει γίνει πολύ κακός ο δημοσιογράφος, γιατί λέει αλήθειες: «Η ξεδιάντροπη αδιαφορία του Άδωνι για την αξιοπιστία του, αλλά και για την ίδια την αλήθεια. Δεν του καίγεται καρφί που αυτοδιασύρεται». Στη «ΔΗΜΟΚΡΑΤΙΑ» σήμερα, το υπογράφει ο κ. Γαλούπης. Δεν ξέρω τι σχέσεις έχετε, πάντως ο άνθρωπος έτσι λέει τα πράγματα: «Απλώς χασκογελάει στις κάμερες και έχει την πλάκα του να απογειώνεσαι κοινωνικά και πολιτικά μόνο και μόνο επειδή δουλεύεις τον κόσμο. Ο έτερος Καππαδόκης Μάκης Βορίδης, που έκανε καριέρα με το θέμα της λαθρομετανάστευσης, που έτρεξε να στηρίξει αυτό το τερατούργημα, λέγοντάς μας ότι είναι καλό για τον τόπο, είναι ο ίδιος άνθρωπος που δήλωνε κάποτε εθνικιστής και έβαζε αφίσες που ανέφεραν ‘’Κόκκινη κάρτα στους λαθρομετανάστες, ψήφισε Μάκη Βορίδη, ψήφισε Ελληνικό Μέτωπο’’ και παρομοίασε την Ελλάδα με πλοίο, γράφοντας χαρακτηριστικά ότι “το πλοίο γέμισε”». Εδώ είναι και τα δύο, τα καταθέτω και τα δύο στα Πρακτικά, για να τα θυμηθείτε.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως έλεγε, όμως και το παλιό τραγούδι όσοι το θυμόσαστε, «πώς καταντήσαμε, λοχία, ποιος είμαι εγώ, ποιος είσαι εσύ;». Αυτό και αν είναι το απόλυτο ρεσιτάλ αυτοεξευτελισμού. Όλοι εσείς κάποτε ξιφουλκούσατε κατά των λαθραίων και τώρα προσκυνάτε αλλόθρησκους, αγαρινούς με παντόφλες.

Βέβαια, δήλωσε ο κ. Βορίδης ότι θα καταψηφίσει το νομοσχέδιο για τους γάμους ομοφυλοφίλων και την τεκνοθεσία και ότι εάν υπάρξει κομματική γραμμή, όχι μόνο δεν θα υπακούσει, αλλά θα παραιτηθεί κιόλας.

Εμείς είμαστε εδώ στη γωνία και περιμένουμε τον κ. Βορίδη να δούμε αν θα το τηρήσει. Και λέω σήμερα δημόσια ότι, εάν το τηρήσει, εγώ θα τον χειροκροτήσω. Όλες αυτές οι κωλοτούμπες υπονομεύουν τη χώρα και αλλοιώνουν τις αρχές και τις θέσεις της δεξιάς παράταξης.

Κύριοι της Νέας Δημοκρατίας, εσείς το δέχεστε αυτό;

Όμως ας πάρουμε λίγο τα πράγματα από την αρχή και να εξηγήσουμε εμείς οι Σπαρτιάτες τον μέγα κίνδυνο που διατρέχει αυτή τη στιγμή η χώρα μας από τη συνεχιζόμενη εισβολή τους. Κατ’ αρχάς, μιλάμε για διαφορετικές θρησκείες, διαφορετική κουλτούρα, διαφορετικά ήθη και έθιμα. Πάρτε παράδειγμα αυτό που γίνεται στον Πειραιά, μέσα στους δρόμους αυτομαστιγώνονται και οι πολίτες παρακολουθούν άναυδοι αυτές τις σκηνές φρίκης, που είναι πρωτόγνωρες για τα ελληνικά δεδομένα. Το δημόσιο αυτομαστίγωμα, είναι σκηνή πολιτισμού; Προάγει τον πολιτισμό; Προσφέρει κάτι στη χώρα μας, τη χώρα του Πλάτωνα και του Αριστοτέλη;

Εσείς, κύριε Γεωργιάδη, συμφωνείτε που έχετε σπουδάσει και Ιστορία; Ή το προσκύνημα στους δρόμους; Απλώνουν χαλιά, κλείνουν την κυκλοφορία και προσεύχονται όπου να είναι και όπως να είναι.

Το τζαμί στο Βοτανικό γιατί έπρεπε να γίνει; Να σας θυμίσω εγώ προσωπικά μια δήλωσή σας τότε, κύριε Γεωργιάδη, γιατί κάποτε περάσαμε μαζί στο ΛΑΟΣ –βέβαια εγώ προϋπήρχα πριν έρθετε εσείς- που λέγατε επί λέξει «Αν γίνει το τζαμί στο Βοτανικό, θα περάσει πρώτα πάνω από το πτώμα μου». Εσείς το ψηφίσατε, όμως, και η Νέα Δημοκρατία. Βεβαίως τζαμιά υπάρχουν παράνομα σε όλη την Ελλάδα.

Κανένας δεν μιλάει για τα δισεκατομμύρια ευρώ που φεύγουν παράνομα και αφορολόγητα. Εγκληματείτε κατά των Ελλήνων, κατά της μεσαίας τάξης και αφήνετε να φοροδιαφεύγουν οι αγαπημένοι σας.

Δύο λόγια στα γρήγορα για τις θέσεις του Ισλάμ, για τον «γολγοθά» των γυναικών σε μια κοινωνία ανισοτήτων. Ποια είναι η θέση της γυναίκας στο Ισλάμ; Καμμία. Στο Ισλάμ τη γυναίκα τη θέλουν για τεκνοποίηση και για σεξουαλική ευχαρίστηση. Όλοι τα γνωρίζετε αυτά. Κανένας, όμως, δεν μιλάει.

Να το πάμε και λίγο πιο κάτω; Είναι εν δυνάμει παιδεραστές. Το λέω και ας με κατηγορήσει για οτιδήποτε ο καθένας. Έτσι είναι. Άλλωστε για όσους δεν γνωρίζουν, οι ίδιοι το λένε. Ο προφήτης τους ο Μωάμεθ παντρεύτηκε την Αϊσά σε ηλικία έξι ετών. Οι ίδιοι τα λένε, δεν τα λέω εγώ, δεν τα έβγαλα εγώ από το μυαλό μου. Αλλά βέβαια υπάρχει υποσημείωση ότι ήρθε σε σεξουαλική επαφή στα οκτώ. Αλλάζει τώρα, έτσι; Συγγνώμη δηλαδή, αν αυτό δεν είναι καραμπινάτη παιδεραστία, τότε τι είναι;

Ή να πούμε για τα χαρέμια του σουλτάνου που, πέρα από τις δυστυχισμένες γυναίκες, είχαν και χαρέμια με αγόρια; Πόσα παζάρια γίνονται κάτω στο Ισλάμ και πασαρέλες με νεαρά παιδάκια, αγόρια; Αυτά δεν πρέπει να τα πούμε;

Ή να πούμε ότι πριν από λίγα χρόνια, τρία - τέσσερα χρόνια, αν θυμάμαι, ο αρχιμουφτής της Τουρκίας και σύμβουλος του Ερντογάν και προσωπικός του φίλος, ο οποίος είναι κάτι σαν τον δικό μας αρχιεπίσκοπο, είπε το εξής φοβερό και τρομερό για εμάς τους δυτικούς, ότι δεν είναι κακό ένας πατέρας να ποθεί την κόρη; Αν το δέχεται αυτό η Ελλάς, αν το δέχεται η δυτική κοινωνία, τότε τι άλλο να πούμε;

Και με όλη αυτή τη λαθροεισβολή που γίνεται, βλέπουμε ότι οι χώρες της Ευρώπης αντιδρούν και θα γίνει μεγαλύτερο κύμα όλη αυτή η αντίδραση, γιατί όλοι διαβάζουμε, όλοι μαθαίνουμε τις ομαδικές σεξουαλικές επιθέσεις στη Γερμανία, τη Σουηδία, τη Γαλλία.

Οι Σουηδοί γιατί κατέβασαν στρατό; Δημοκρατική χώρα είναι. Κατέβασε, όμως, τον στρατό για να προστατευθούν από τους λαθρομετανάστες που δεν είχαν αφήσει γυναίκα για γυναίκα, παιδί για παιδί. Δεν τα λέω εγώ, οι ειδήσεις έρχονται, είναι γεγονότα αυτά.

Και βεβαίως να πούμε ότι και η Γαλλία πληρώνει τις αμαρτίες της αποικιοκρατίας. Τους κατέλαβαν και μετά λένε «Δεν έρχεστε και από εδώ για εργάτες γης;» και στο τέλος έχει γίνει αυτό που έχει γίνει.

Θέλω λίγο σύντομα, να μη σας τρώω και τον χρόνο, να πω, κύριε Γεωργιάδη, ότι εχθές είπατε ότι όσοι περιμένουν τα επτά χρόνια να μονιμοποιηθούν δεν μπορούν να εργαστούν, γιατί εμείς δεν τους επιτρέπουμε να εργαστούν και από πάνω τους πληρώνουμε. Εγώ ερωτώ γιατί να τους πληρώνουμε. Ποιος είναι ο λόγος; Μπουκάρισαν με το έτσι θέλω στη χώρα μας και θα τους πληρώνουμε, θα τους δίνουμε επιδόματα; Αυτά τα επιδόματα δεν είναι λεφτά του ελληνικού κράτους; Δεν λείπουν από τους Έλληνες; Δεν λείπουν από τα σχολεία; Δεν λείπουν από τα νοσοκομεία; Ποιος τα πληρώνει αυτά; Εμείς τα πληρώνουμε.

Και επειδή ήσασταν και Υπουργός Υγείας, κάποια στοιχεία που είχα λένε ότι όλοι αυτοί μας στοιχίζουν πάνω από 150 εκατομμύρια τον χρόνο. Αν έχετε άλλα στοιχεία εσείς, να μας τα δώσετε. Και επίσης είπατε «Εάν είναι να ζεις με επίδομα, καλύτερα να δουλέψεις». Ούτε ένα ευρώ επίδομα, τίποτα, να γυρίσουν στις πατρίδες τους, όμορφα και συγκροτημένα.

Και κλείνοντας, να πω τι δουλειά έχει ο ήλιος της διανόησης πάνω από την Ελλάδα μας που διατρέχει εδώ και δυόμισι χιλιάδες χρόνια όλο τον πολιτισμένο κόσμο με τον σκοταδισμό και τον φανατισμό του Ισλάμ; Τι σχέση μπορεί να έχουν με τον Χριστό και την Ορθοδοξία οι ορδές των φανατισμένων ισλαμιστών που αν δεν είσαι με τη θρησκεία τους, είσαι απέναντί τους και πρέπει να πεθάνεις; Ο Χριστός μας λέει «Αγαπάτε αλλήλους». Η δική του θρησκεία λέει ότι αν ζωστείς με εκρηκτικά και ανατιναχθείς, πάρε όσους μπορείς μαζί σου και θα πας στον παράδεισο να τρως πιλάφι.

Επομένως όπως αντιλαμβάνεστε, θρησκευτικά, πολιτιστικά και κοινωνικά είναι αδύνατον να υπάρξει συνύπαρξη. Βλέπουμε στη Γαλλία, ειδικά στο Παρίσι, εικόνες θλιβερές, εικόνες τριτοκοσμικές, που παραπέμπουν στις υπανάπτυκτες χώρες όπου η ανθρώπινη ζωή δεν έχει καμμία αξία. Χωρίς αμφιβολία, όλη αυτή η λαθροεισβολή θα καταστρέψει το ελληνικό έθνος, θα μας γυρίσει αιώνες πίσω και εξαιτίας του δημογραφικού μας προβλήματος, δεν θα υπάρχει καμμία επιστροφή.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, τον λόγο θα ήθελα.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μερικές πολύ σύντομες διευκρινίσεις κυρίως για την αποφυγή της παραπλάνησης της κοινής γνώμης.

Πρώτα απ’ όλα, ποτέ δεν είπα ότι πληρώνουμε τους λαθρομετανάστες. Οι λαθρομετανάστες, δηλαδή αυτοί που είναι παράνομοι στην Ελλάδα, μας είναι άγνωστοι, γι’ αυτό είναι παράνομοι. Δεν μπορείς να πληρώνεις κάποιον που σου είναι άγνωστος.

Αυτοί τους οποίους πληρώνουμε είναι οι αιτούντες άσυλο, αναφερόμενος στο άρθρο 3 δηλαδή της τροπολογίας, όχι στο άρθρο 4. Οι αιτούντες άσυλο πράγματι δικαιούνται επιδόματος και δικαιούνται και εξασφάλισης τροφής, στέγης, διαμονής και λοιπά σύμφωνα, αγαπητέ κύριε Πρόεδρε, με τις ευρωπαϊκές συνθήκες που έχουν υπογράψει οι ελληνικές κυβερνήσεις και έχει ψηφίσει η ελληνική Βουλή.

**ΜΙΧΑΗΛ ΓΑΥΓΙΩΤΑΚΗΣ:** Αυτοί που αιτούνται άσυλο δεν είναι παράνομοι, κύριε Υπουργέ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Όχι…

**ΜΙΧΑΗΛ ΓΑΥΓΙΩΤΑΚΗΣ:** Παράνομα ήρθαν…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα με αφήσεις να στο εξηγήσω, μήπως καταφέρει η κοινή γνώμη και καταλάβει το θέμα.

Κάποιος έρχεται παράνομα στην Ελλάδα. Την ώρα που μπαίνει στην Ελλάδα είναι λαθρομετανάστης.

**ΜΙΧΑΗΛ ΓΑΥΓΙΩΤΑΚΗΣ:** Και αιτείται άσυλο και πληρώνεται. Αυτό λέμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μόλις αιτηθεί ασύλου, παύει να είναι λαθρομετανάστης, είναι αιτούντας άσυλο. Μέχρι να εξεταστεί το αίτημά του για άσυλο, η Ελλάδα είναι νομικά δεσμευμένη από τις διεθνείς συνθήκες να του φέρεται με έναν συγκεκριμένο τρόπο. Μέσα σε αυτές συνθήκες είναι και τα επιδόματα. Αυτά τα επιδόματα είναι κατά κανόνα από ευρωπαϊκά χρήματα, επειδή ρωτήσατε. Μπορεί υπό κάποιες περιπτώσεις να βαρύνουν τον κρατικό προϋπολογισμό, αλλά συνήθως είναι ευρωπαϊκά χρήματα κατά μεγάλο ποσοστό.

Άρα λοιπόν, να το καταλάβουμε, από την ώρα που κάποιος θα κάνει την αίτηση, δεν μπορείς να τον απελάσεις, δεν μπορείς να τον διώξεις, δεν μπορείς να του κάνεις απολύτως τίποτα, εκτός από το να εξασφαλίζεις την ανθρώπινη διαβίωσή του. Αυτό λένε οι διεθνείς συνθήκες, αυτό λέει ο Οργανισμός Ηνωμένων Εθνών, αυτό λέει η Ευρωπαϊκή Χάρτα Ανθρωπίνων Δικαιωμάτων, αυτό δεσμεύει οποιαδήποτε ελληνική κυβέρνηση. Και εσείς δηλαδή να ήσασταν κάποτε κυβέρνηση, αυτό θα είστε αναγκασμένοι να κάνετε. Τελεία. Άρα μην πουλάτε λαϊκισμό ότι θα κάνατε κάτι άλλο, γιατί κάτι άλλο στον πλανήτη που ζούμε δεν γίνεται.

Για το δεύτερο -λίγο πιο προσωπικός ο τόνος τώρα- είπατε, κύριε Στίγκα, για να θίξτε τον Άδωνι Γεωργιάδη, τις διάφορες δηλώσεις του περί μετανάστευσης. Είπατε κάτι που έχει ενδιαφέρον, είπατε ότι είχα πει κάποτε ότι πρέπει να τους κάνουμε τη ζωή δύσκολη για να πάρουν το αεροπλάνο και να φύγουν.

Μα, μόλις ο προηγούμενος ομιλητής από εσάς, ο κ. Καλαματιανός, ως Κοινοβουλευτικός Εκπρόσωπος του ΣΥΡΙΖΑ είπε ότι λόγω της πολιτικής που ακολουθήσαμε τα τελευταία τέσσερα χρόνια, τους αναγκάσαμε να φύγουν. Και πράγματι, η αλήθεια είναι ότι ο συνολικός μεταναστευτικός πληθυσμός της χώρας την τετραετία του Κυριάκου Μητσοτάκη έχει μειωθεί κατά διακόσιες σαράντα χιλιάδες ανθρώπους.

Είπατε «Ποιος το περίμενε από έναν σκληρό εθνικιστή, τον Άδωνι Γεωργιάδη;». Δεν έχω υπάρξει ποτέ στη ζωή μου σκληρός εθνικιστής. Από την πρώτη μέρα στον Λαϊκό Ορθόδοξο Συναγερμό στις δεκάδες συνεντεύξεις μου, όταν με ρωτούσαν έλεγα «Είμαι φιλελεύθερος δεξιός». Δεν έχω αλλάξει καμμία ιδεολογική ταυτότητα. Παρέμενα φιλελεύθερος δεξιός, παραμένω φιλελεύθερος δεξιός, αν ενδιαφέρετε για την ιδεολογική μου συγκρότηση. Τέλος.

Είστε μάλλον φρέσκος στην πολιτική και δεν παρακολουθείτε πολύ τα δρώμενα. Η εφημερίδα «ΔΗΜΟΚΡΑΤΙΑ» από την εποχή που ήμουν στον Λαϊκό Ορθόδοξο Συναγερμό παραμένει σταθερά ο πιο σφοδρός δημόσιος επικριτής μου. Με έχουν υβρίσει μέχρι και οι μικρές αγγελίες αυτής της εφημερίδος.

Να το ξεκαθαρίσω, δεν κρατώ κακίες. Μου αρέσει η δημοκρατία και να γράφει ο καθένας ό,τι θέλει και αυτοί που μου ασκούν κριτική ακόμα και κακόπιστη, όπως το παρόν άρθρο. Άρα να μου φέρνετε τη «ΔΗΜΟΚΡΑΤΙΑ» να γράφει κάτι εναντίον μου είναι σαν να λέτε ότι με έχει αγαπήσει ο «ΡΙΖΟΣΠΑΣΤΗΣ». Δεν θα με αγαπήσει ο «ΡΙΖΟΣΠΑΣΤΗΣ».

Επανέρχομαι, όμως, στην ουσία, γιατί με κατηγορήσατε διά του άρθρου ότι τα κάνω όλα για την καρέκλα. Αυτό είναι το βασικό επιχείρημα. Σας ενημερώνω, λοιπόν, ότι όταν το 2012 εσείετο η Βουλή με το PSI, ο μόνος Βουλευτής που παραιτήθηκε και από το βουλευτικό του και από το υπουργικό του αξίωμα, για να ψηφίσει το PSI, ήταν ο υποφαινόμενος. Όλοι οι άλλοι Βουλευτές εκείνο το βράδυ που διεγράφησαν, διατήρησαν τις καρέκλες τους, αλλάζοντας κόμμα ή φτιάχνοντας ξεχωριστό κόμμα. Εγώ παραιτήθηκα και από Υπουργός και από Βουλευτής, ακριβώς διότι δεν ήθελα να δώσω στον ελληνικό λαό την αίσθηση ότι ψηφίζω το PSI, για να ακολουθήσω το ατομικό μου συμφέρον.

Όπως το έκανα τότε, δεν θα είχα κανέναν πρόβλημα να το κάνω και τώρα, εάν έπρεπε να ψηφίσω κάτι ενάντια στη συνείδησή μου. Για εμένα δεν υπάρχει διάκριση μεταξύ του συμφέροντος της πατρίδος και του κόμματος. Η πατρίδα έρχεται πάντα πρώτη.

Η παρούσα διάταξη, όμως, δεν αποτελεί για εμένα προϊόν κομματικής πειθαρχίας. Είναι σωστή διάταξη. Την εξήγησα, πιστεύω, επαρκώς. Δεν έχει να κάνει με το μεταναστευτικό ζήτημα, αλλά έχει να κάνει με τη μαύρη και ανασφάλιστη εργασία, όπως το έλλειμμα εργατικών χεριών. Το είπα και στον κ. Βελόπουλο.

Μην κοροϊδευόμαστε, το πρόβλημά μας δεν είναι στις ελιές. Το πρόβλημά μας είναι στα πάντα. Αίτημα μετακλήσεως εργαζομένων από το εξωτερικό στο Υπουργείο Εργασίας έχουν κάνει όλοι οι θεσμικοί εκπρόσωποι όλων των κλάδων της οικονομίας, κάποιοι για δέκα χιλιάδες, κάποιοι για τριακόσιες χιλιάδες. Όλοι, από τον τουρισμό, από το λιανικό εμπόριο, από τις κατασκευές, από τους αγροτικούς συνεταιρισμούς, από τα πάντα. Το γιατί η χώρα μας έχει ακόμα έναν υψηλό δείκτη ανεργίας 9,6%, πολύ μικρότερο του παρελθόντος αλλά πολύ υψηλότερο του εθνικού μέσου όρου, ενώ ταυτόχρονα όλοι οι κλάδοι της οικονομίας επισήμως ζητούν μετάκληση εργαζομένων, αυτό είναι ένα πιο σύνθετο θέμα. Αν θέλετε να κάνουμε στην αρμόδια επιτροπή σχετική συζήτηση να σας πω τη γνώμη μου και τι καταλαβαίνω, ευχαρίστως, αλλά δεν έχει να κάνει με αυτό που νομίζετε. Ούτε με μηχανήματα για τις ελιές λύνεται ούτε με τίποτα.

Έχουμε έλλειμμα εργατικών χειρών. Δεν είναι πρόβλημα μόνο ελληνικό, είναι πρόβλημα όλου του νότου της Ευρώπης. Μάλλον, είναι πρόβλημα όλης της Ευρώπης. Προφανώς, συνδέεται με δύο πράγματα. Ένα, με το δημογραφικό και δύο, με μία παγκόσμια ιστορική σταθερά. Όταν ανεβαίνει το βιοτικό επίπεδο μιας κοινωνίας, τα επαγγέλματα τα πιο, ας το πούμε έτσι, δύσκολα, χειρωνακτικά και χαμηλότερης αμοιβής δεν τα κάνουν εύκολα οι λαοί. Αυτό συμβαίνει, κύριε Πρόεδρε, από την αρχαία Ρωμαϊκή Αυτοκρατορία μέχρι τη σημερινή Ευρώπη και τη σημερινή δύση. Δεν είναι πρόβλημα της Ελλάδος, δηλαδή. Είναι πρόβλημα γενικό και ο διαγωνισμός για το ποιος θα πάρει αυτά τα εργατικά χέρια είναι και ενδοευρωπαϊκός.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Γι’ αυτό -το είπαν και άλλοι ομιλητές- οι Αλβανοί που έφυγαν από την Ελλάδα σε αριθμό την τελευταία τριετία είναι μείον διακόσιες χιλιάδες. Πήγαν, κατά κύριο λόγο, στην Ιταλία και στην Ισπανία. Για ποιον λόγο; Γιατί εκεί τους έδωσαν διπλά και τριπλά μεροκάματα για να τους πάρουν. Για ποιον λόγο το έκαναν αυτό; Γιατί τους είχα ανάγκη, γιατί είχαν και αυτοί έλλειμμα εργατικών χειρών.

Κάποια στιγμή είναι καλή η πολιτική αντιπαράθεση για να κάνουμε εντύπωση, αλλά υπάρχει και η πραγματικότητα. Να ξέρετε ότι ο λόγος που επέλεξα στη ζωή μου να είμαι δεξιός -και αυτή για εμένα είναι η βασική διάκριση-, είναι γιατί πάντα ήμουν υπέρ της πραγματικότητας. Η πραγματικότητα στο τέλος κερδίζει και η πραγματικότητα είναι ότι έχουμε έλλειμμα εργατικών χειρών.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, θα ήθελα τον λόγο να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Σας παρακαλώ, ζητώ την κατανόησή σας. Περιμένουν τρεις Κοινοβουλευτικοί, για να κάνουν παρεμβάσεις και υπάρχει ένας μεγάλος κατάλογος ομιλητών.

Έχετε τον λόγο για τρία λεπτά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Κύριε Γεωργιάδη, είπατε ότι υπάρχουν εδώ άγνωστοι λαθρομετανάστες, αλλά όσοι έχουν κάνει αίτηση για ασυλία, πληρώνονται. Εγώ δεν νομίζω…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αυτοί είναι πρόσφυγες, είναι αιτούντες άσυλο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ωραία, αιτούντες άσυλο. Δηλαδή, κάποιος που έρχεται παράνομα στη χώρα, υπάρχει περίπτωση ποτέ να μην ζητήσει άσυλο, για να πληρώνεται; Με ακούτε, κύριε Υπουργέ; Κάποιοι που έρχονται παράνομα, τους έχουν ενημερώσει από τις ΜΚΟ, είναι δασκαλεμένοι και κάνουν αυτά που πρέπει να κάνουν. Άρα όλοι ζητάνε άσυλο, για να πληρώνονται. Εντάξει; Άρα άγνωστοι δεν υπάρχουν. Το να παίρνουν το επίδομα, να πληρώνονται κανονικά, να κάθονται και να εξαφανίζονται και να γυρνάνε από εδώ και από εκεί, είναι το μόνο εύκολο.

Είπατε ότι έχουμε υπογράψει συνθήκες από την Ευρώπη κ.λπ.. Γιατί, όμως, δεν κάνουμε μια μίνι επανάσταση; Διότι το φορτίο το δεχόμαστε εμείς οι Έλληνες. Η Ελλάδα έχει μπουκώσει από λαθρομετανάστες. Γιατί δεν κάνουμε ό,τι κάνει ο Ορμπάν, που κοιτάει τον λαό του; Εμείς γιατί να μην το κάνουμε αυτό; Γιατί να μην σφίξουμε, να μην κλείσουμε λίγο τα σύνορα; Γιατί κάνετε έτσι, κύριε Γεωργιάδη; Λέω κάτι το παράλογο; Δεν είναι έτσι, όπως το λέτε εσείς.

Επίσης, αφού υπάρχουν τόσες ανάγκες για εργατικά χέρια, γιατί οι νέοι μας φεύγουν έξω; Πιστεύετε ότι όλοι δεν θέλουν να δουλέψουν; Όταν έχουν πάει τα μεροκάματα γιατί τις ελιές στα 70 και 80 ευρώ, δεν θέλουν να δουλέψουν; Όταν ο άλλος πεινάει και θέλει να ταΐσει τα παιδιά του, δεν θα πάει να μαζέψει ελιές ή να κάνει κάτι άλλο στην αγροτική παραγωγή; Δηλαδή, είναι προτιμότερο να φύγει δύο χιλιάδες χιλιόμετρα και να πάει στη Γερμανία ή σε άλλη χώρα, για να δουλέψει; Εσείς πώς το βλέπετε; Είναι λογικό αυτό;

Τέλος πάντων, δεν θέλω να πω κάτι άλλο, για να μην σας τρώω και τον χρόνο, κύριε Πρόεδρε.

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Ως πότε θα παίζουμε αυτό το πινγκ πονγκ σήμερα; Υπάρχει ένα νομοσχέδιο που δεν έχει καμμία σχέση με αυτά που από το πρωί αντιπαρατίθεστε, εσείς, κύριε Υπουργέ, αναγκαστικά λόγω του ότι χειρίζεστε το ασφαλιστικό νομοσχέδιο, με τον κ. Βελόπουλο, με τον κ. Στίγκα κ.λπ., γύρο από το μεταναστευτικό, που δεν έχει καμμία σχέση με το νομοσχέδιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σωστά.

**ΠΡΟΕΔΡΕΥΩΝ (Γεώργιος Λαμπρούλης):** Έχουμε φτάσει στις 15.30΄, έχει μιλήσει μόνο ένας ομιλητής από τους εξήντα πέντε. Περιμένουν για να παρέμβουν, πάλι για αυτά τα ζητήματα, άλλοι τρεις Κοινοβουλευτικοί, στους οποίους προφανώς θα θέλετε να απαντήσετε και συνεχίζεται αυτή η ιστορία.

Επιτρέψτε μου, δεν μου αρέσει από του Βήματος αυτού να αξιοποιώ τη θέση, για να κάνω σχόλιο, αλλά επειδή αναφερθήκατε στον «ΡΙΖΟΣΠΑΣΤΗ», να πω ότι ο «ΡΙΖΟΣΠΑΣΤΗΣ», όπως και το Κομμουνιστικό Κόμμα, κάνει κριτική και αντιπαράθεση στη βάση πολιτικών και κατ’ επέκταση ιδεολογικών θέσεων. Ποτέ, μα ποτέ, δεν αναφέρεται σε προσωπικά ζητήματα, στην προσωπικότητα του ιδεολογικού, αν θέλετε, πολιτικού αντιπάλου. Επειδή έγινε μια αναφορά.

Παρακαλώ, κύριε Υπουργέ, έχετε τον λόγο για μια σύντομη απάντηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Να ξεκαθαρίσω το τελευταίο. Είναι απολύτως προφανές. Αυτό που λέτε είναι αληθές.

Εάν με ρωτήσετε ποιον θεωρώ πιο κόσμιο στην πολιτική αντιπαράθεση, το ριζοσπαστική ή τη δημοκρατία, προφανώς ο «ΡΙΖΟΣΠΑΣΤΗΣ» είναι αξιοπρεπές έντυπο με ιδεολογική αντιπαράθεση. Αυτό που εννοούσα είναι δύσκολο ο «ΡΙΖΟΣΠΑΣΤΗΣ» να με επαινέσει, γιατί είμαστε ιδεολογικοί αντίπαλοι, όχι επί προσωπικού.

Κλείνω, κύριε Στίγκα, θα το πω απλά για να το καταλάβετε. Πρόγραμμα της ΔΥΠΑ, μεταφορά ανέργων από τη δυτική Μακεδονία για να δουλέψουν Νοέμβριο, Δεκέμβριο και Ιανουάριο στην Κρήτη, με επιδότηση των εξόδων μεταφοράς και διαμονής και εξασφαλισμένη εργασία από την πρώτη μέρα και για όλο το τρίμηνο, από το Εργατικό Κέντρο Ηρακλείου, με πολύ καλά μεροκάματα. Έκαναν αίτηση πενήντα πέντε και πήγαν δύο. Μιλάμε για μακροχρόνια ανέργους, οι οποίοι ταυτόχρονα διατηρούσαν την κάρτα μακροχρόνιας ανεργίας και όλα τους τα επιδόματα. Και όμως πήγαν δύο.

Άρα, δεν θέλουν να πάνε. Άρα, εάν νομίζετε ότι το πρόβλημα είναι ότι δεν προσπαθούμε να τους πείσουμε να πάνε, κάνετε λάθος.

Δεύτερον, νόμος του 2021 που ισχύει μέχρι και σήμερα: Οι κάτοχοι κάρτας μακροχρόνιας ανεργίας που θα πάνε να δουλέψουν σε αγροτικές εργασίες, δουλεύουν παίρνοντας το μεροκάματο στην τσέπη τους και διατηρούν όλα τα επιδόματα της μακροχρόνιας ανεργίας. Δεν έχει πάει ούτε ένας!

Μη ρωτάτε, λοιπόν, εμένα αν είναι καλύτερο να κάτσει κάποιος άνεργος στη δυτική Μακεδονία από το να πάει να δουλέψει στα χωράφια. Για αυτούς τους χιλιάδες που δεν πήγαν εκρίθη καλύτερο. Δεν μπορώ να το πω πιο απλά.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, κύριε Ηλιόπουλε, έχετε τον λόγο για τρία λεπτά. Ακολουθεί ο κ. Μάντζος και μετά, ο κ. Παπαδόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Δύο παρατηρήσεις. Παρατήρηση πρώτη: Ακούμε σήμερα κάτι το οποίο μου φαίνεται απολύτως λογικό, ότι υπάρχουν άνθρωποι μετανάστες οι οποίοι εργάζονται παράνομα και είναι καλύτερο να εργάζονται νόμιμα. Ακούμε, επίσης, ότι αυτοί οι άνθρωποι είναι απαραίτητοι για την ελληνική οικονομία.

Μία μόνο απορία: Γιατί αυτά τα πράγματα δεν ακούστηκαν προεκλογικά από τη Νέα Δημοκρατία; Για έναν πολύ απλό λόγο: Διότι η Νέα Δημοκρατία προεκλογικά όλο αυτό το διάστημα έχει νομιμοποιήσει και έχει κανονικοποιήσει όλο τον ακροδεξιό λόγο, που ακούμε αυτή τη στιγμή μέσα στη Βουλή και στον οποίον απολογείστε. Διότι τα έχετε πει όλα αυτά που ακούτε από τους ακροδεξιούς σας αντιπάλους, τα έχετε υποστηρίξει όλοι σας το προηγούμενο διάστημα. Και έρχεστε τώρα, γιατί σας μαζεύει η πραγματικότητα, να κάνετε κάτι διαφορετικό.

Να σας θυμίσω μια φράση: «Πρόκειται για εθνικό θέμα που προσβάλλει ανέργους και ιδιαίτερα, τη νεολαία της χώρας μας. Με την πληρωμή εργόσημου, ουσιαστικά, δίνει η Κυβέρνηση άδειες παραμονής σε χιλιάδες παράνομους μετανάστες από το Αφγανιστάν, το Πακιστάν και άλλες χώρες». Αυτή ήταν η επίσημη τοποθέτηση της Νέας Δημοκρατίας στο άρθρο 58 στον ν.4384/2016 για το εργόσημο.

Ό,τι σας λένε τα έχετε πει. Έχετε χτίσει το φίδι. Το έχετε χτίσει, το έχετε μεγαλώσει, το έχετε θρέψει και τώρα θα δαγκώσει και εσάς. Το πρόβλημα είναι ότι δαγκώνει και ανθρώπους, ανθρώπους που έχουν ζωές, οικογένειες και πρέπει να δουλέψουν με δικαιώματα.

Όπως παλιότερα, αλλά με έναν παράξενο κύκλο της τύχης, έτυχε σε εσάς αυτό το νομοσχέδιο. Είχατε υποστηρίξει, παραδείγματος χάριν, για τους πυροβολισμούς στη Μανωλάδα απέναντι τους εργαζόμενους ότι, εντάξει, στον αέρα ήταν και τους πήραν τα σκάγια.

Τώρα τα σκάγια του ακροδεξιού μίσους παίρνουν εσάς, αλλά ξαναλέω ότι, δυστυχώς, παίρνουν και ανθρώπους που εργάζονται και έχουν οικογένειες και ζωή.

(Θόρυβος από την πτέρυγα των Σπαρτιατών)

Δεν μιλάω μαζί σας! Με φίλους του Ηλία Κασιδιάρη εγώ διάλογο δεν ανοίγω!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Άντε μπράβο!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Με φίλους του Ηλία Κασιδιάρη εγώ διάλογο δεν ανοίγω! Δεν μιλώ μαζί σας! Με τον Γεωργιάδη να μιλάτε! Μαζί μου δεν μιλάτε!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ηρεμήστε!

Κύριε Ηλιόπουλε, στο Προεδρείο να απευθύνεστε, σας παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έρχομαι στο εξής. Ακούμε για τη νομιμότητα στην αγορά εργασίας και πόσο πολύ σας ενδιαφέρει η νομιμότητα της αγοράς εργασίας.

Ένα παράδειγμα μόνο. Αυτές τις μέρες με το εορταστικό ωράριο, με όλη την πίεση που έχουν οι εμποροϋπάλληλοι και με ό,τι γίνεται και με τις Κυριακές κ.λπ., υπάρχει η διευκρινιστική εγκύκλιος της κ. Στρατινάκη -θα την καταθέσω στα Πρακτικά- η οποία λέει το εξής: «Διευκρινίζεται ότι, με βάση τις ισχύουσες διατάξεις, η εβδομαδιαία ανάπαυση δέον είναι να χορηγείται σε άλλη μέρα της ίδιας εβδομάδας». Πρώτη λαθροχειρία. Δεν είναι δέον. Ο νόμος λέει ότι χορηγείται. Αν είναι να δουλέψεις την Κυριακή και έχουμε τρεις Κυριακές -τη μία την περάσαμε, είναι άλλες δύο μπροστά- μέσα σε αυτή τη βδομάδα πρέπει να έχεις πάρει άδεια.

Και έρχεται το δεύτερο σκέλος της εγκυκλίου, που δίνει το Υπουργείο Εργασίας, να προτρέψει σε παρανομία, όπου λέει: «Ειδικά για το έτος 2023 και προκειμένου να διευκολυνθεί η εύρυθμη λειτουργία της αγοράς κατά την εορταστική περίοδο, είναι δυνατή κατ’ εξαίρεση» -κατ’ εξαίρεση του νόμου, το Υπουργείο Εργασίας δίνει εγκύκλιο κατ’ εξαίρεση του νόμου- η χορήγηση της αναπληρωματικής ανάπαυσης και κατά την εβδομάδα που ακολουθεί τις Κυριακές».

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συζητάμε εδώ για νομιμότητα στην αγορά εργασίας και το Υπουργείο σας στέλνει Εγκύκλιο που λέει στους εργοδότες «παραβιάστε το». Το λιγότερο που έχετε να κάνετε είναι να ανακαλέσετε αυτή την άθλια εγκύκλιο και να παραιτηθεί άμεσα η κ. Στρατινάκη από τη θέση της. Είναι τουλάχιστον ντροπή να λέτε σε ανθρώπους ότι θα δουλέψετε επταήμερο ούτε ρεπό ούτε τίποτα και αν μετά κανένας πάθει καμμιά ανακοπή, κανένα εγκεφαλικό και πάμε στους εκατόν εβδομήντα πέντε νεκρούς εργατικούς χώρους, θα έχουμε τον κ. Χρυσοχοΐδη να μας λέει ότι φέρνει το Υπουργείο Υγείας νέο πλαίσιο για τα εγκεφαλικά. Αυτή είναι η πολιτική σας και για τη νομιμότητα της εργασίας.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ πολύ.

Κατ’ αρχάς, επειδή έχει περάσει πάρα πολύ η ώρα και ούτως ή άλλως, έχει καθυστερήσει πολύ η έναρξη του καταλόγου των ομιλητών, επιφυλασσόμαστε προφανέστατα στις ομιλίες του πλήθους των Βουλευτών μας που έχουν εγγραφεί ομιλητές να εκθέσουμε τις απόψεις μας σε σχέση με το σχέδιο νόμου -να μην ξεχνούμε και το αντικείμενο αυτού- αλλά και την τροπολογία.

Θα αρκεστώ, βέβαια, στο σημείο αυτό να πω ότι η τροπολογία είναι αναγκαία, είναι σε θετική κατεύθυνση, αλλά έχει αργήσει πάρα πολύ, διότι είναι μια τροπολογία που, επειδή ακριβώς έρχεται με αυτή τη μεγάλη καθυστέρηση, ουσιαστικά συνιστά ομολογία της αποτυχίας της μεταναστευτικής πολιτικής της Νέας Δημοκρατίας επί μια ολόκληρη πενταετία σχεδόν, στην οποία κυβερνά τον τόπο. Διότι δεν συνάπτονται και δεν εφαρμόζονται διακρατικές συμφωνίες. Υπάρχει ιδιαίτερο πρόβλημα στη λειτουργία των προξενικών γραφείων ανά τον κόσμο σε σχέση με αυτές τις συμφωνίες. Υπάρχει, πράγματι, εξαιρετική δυσκολία εύρεσης εργατικού προσωπικού για ένα πλήθος εργαζομένων, όπως σωστά είπατε. Δεν είναι μόνο οι εργάτες γης.

Άρα, αυτή τη δυσκολία πολύ απλά τόσα χρόνια τη βάζετε κάτω από το χαλί της συντηρητικής ιδεοληψίας, που σας κάνει να κλείνετε τα μάτια στη δυσκολία και τη γραφειοκρατία που υπάρχει, τη διοικητική δυστοκία στη λειτουργία των αποκεντρωμένων διοικήσεων για πολλές δεκάδες χιλιάδες, εκατοντάδες χιλιάδες εκκρεμών αιτήσεων. Και είναι ένα ιδεοληπτικό χαλί που σας κάνει αυτή τη στιγμή να βρίσκεστε σε μια ιδιαίτερα δύσκολη -όχι απλώς αμήχανη, αλλά ιδιαίτερα δύσκολη, για εσάς- θέση να εξηγείτε στο δικό σας κομματικό ακροατήριο τι ακριβώς έχετε εισαγάγει στη Βουλή προς ψήφιση, τι εισηγείστε και τι υπογράψατε, όπως πολύ σωστά είπατε.

Για αυτή την τροπολογία δε, πρέπει να εκφράσω και την έκπληξή μας, διότι πράγματι, εδώ προσήλθαμε έτοιμοι να δούμε ένα ξεκαθάρισμα λογαριασμών άκρας δεξιάς. Και προ πολλών λεπτών, όταν ζήτησα να παρέμβω, αυτό το οποίο παρακολουθήσαμε και πρέπει να το επισημάνω, είναι τελικά ένας διαγωνισμός ποιος είναι πιο πολύ ΠΑΣΟΚ, ποιος είναι πιο καλό ΠΑΣΟΚ τελικά ανάμεσα σε εσάς και τον κ. Βελόπουλο.

Να σας πληροφορήσω, λοιπόν, ότι και οι δύο, όπως σωστά ειπώθηκε, ψηφίσατε το πρώτο μνημόνιο.

Η μόνη διαφορά -και πραγματική διαφορά- ανάμεσά σας είναι ότι ο κ. Γεωργιάδης χθες χειροκρότησε τον κ. Μητσοτάκη, τον Πρωθυπουργό της χώρας, όταν από αυτό εδώ το Βήμα μίλησε για εκείνο τον καιρό, λέγοντας ότι το μνημόνιο αυτό που ψηφίσατε, κύριε Γεωργιάδη, το έφερε το ΠΑΣΟΚ με τη δική του πολιτική. Δεν πρόλαβα να δω αν η κ. Ντόρα Μπακογιάννη χειροκρότησε όπως εσείς. Δεν πρόλαβα να δω αν το μισό Υπουργικό Συμβούλιο, που καθόταν σε αυτά τα έδρανα, το οποίο ήταν στο ΠΑΣΟΚ το 2010 και δήθεν χρεοκόπησε τη χώρα, ήταν εκεί για να χειροκροτήσει τον κύριο Πρωθυπουργό, όταν είπε ό,τι είπε.

Είναι πολύ θλιβερό να ξεχνά ο κύριος Πρωθυπουργός και η Νέα Δημοκρατία ότι, αν ψήφιζε όλη η Βουλή όπως ψήφισε εκείνος και το κόμμα του εκείνο τον μήνα του 2010, χθες θα ψηφίζαμε προϋπολογισμό σε δραχμές, όχι σε ευρώ. Και είναι θλιβερό και πολύ λυπηρό, πάντως, να έχουμε ακόμα σε αυτή την Αίθουσα τέτοια εκκωφαντική έλλειψη επίγνωσης. Συναίνεση δεν είχαμε ποτέ. Αυτό το έχουμε συνηθίσει. Συναίνεση δεν υπήρχε ούτε από την πρώτη μέρα της κρίσης. Γι’ αυτό και είχαμε μνημόνιο και κρίση τόσα πολλά χρόνια, σε αντίθεση με την Πορτογαλία, για παράδειγμα.

Όμως, να μην έχουμε αυτογνωσία μετά από τόσα χρόνια, να μην έχουμε ίχνος αυτοκριτικής μετά από τόσα χρόνια σε αυτή την Αίθουσα πάει πολύ, όταν έχεις απέναντί σου αδιάσειστα δημοσιονομικά στοιχεία -εκθέσεις ευρωπαϊκών θεσμών, της EUROSTAT, του Ευρωπαϊκού Κοινοβουλίου, της Κομισιόν- όταν έχεις την ιστορική αλήθεια απέναντί σου, εσύ να επιμένεις στο δικό σου αφήγημα, αναπαράγοντας μάλιστα μια λαϊκίστικη επιχειρηματολογία, την πρώτη, της μνημονιακής περιόδου, που έστρωσε το χαλί στην τοξικότητα που ακολούθησε.

Άρα, λοιπόν, να προσέχουμε πάρα πολύ στον δημόσιο λόγο, ιδίως εδώ, στη Βουλή, όταν μιλούμε για εκείνες τις δύσκολες περιόδους, που προκάλεσαν πόνο, προκάλεσαν θυσία στα νέα παιδιά, στη νέα γενιά τότε, που είναι λιγότερο νέα σήμερα και βρίσκεται είτε στο εξωτερικό, είτε υποαμείβεται, είτε προσπαθεί να επιχειρεί σε αυτή τη χώρα, όταν κάποιοι έπαιρναν τις δύσκολες αποφάσεις μόνοι τους.

Διότι η ιστορία, όταν δεν τη σέβεσαι και τη διαστρεβλώνεις, έρχεται και σε εκδικείται.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Παπαδόπουλος θέλει να τοποθετηθεί, να κάνει την ομιλία του.

Έχετε τον λόγο ως Κοινοβουλευτικός Εκπρόσωπος της Κοινοβουλευτικής Ομάδας ΝΙΚΗ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριοι Υπουργοί, θα ξεκινήσω την ομιλία μου από την σκανδαλώδη τροπολογία που κατατέθηκε στο ασφαλιστικό νομοσχέδιο, για τη νομιμοποίηση των παράνομων μεταναστών.

Ξαφνικά το απόγευμα της Παρασκευής καταθέσατε στη Βουλή, κατά την προσφιλή τακτική της Κυβέρνησης, την τακτική του αιφνιδιασμού χωρίς να αφήσετε περιθώρια αντίδρασης στην αντιπολίτευση, την κατάπτυστη τροπολογία του Υπουργού Καιρίδη, σε άσχετο μάλιστα νομοσχέδιο για το ασφαλιστικό, προμοτάροντάς την βέβαια, με ζήλο, πάθος και λυρισμό από τον Υπουργό Γεωργιάδη.

Η τροπολογία χορηγεί, λέει, νέου τύπου άδειες διαμονής για εργασία σε λαθρομετανάστες. Χορηγεί, δηλαδή, το δικαίωμα σε δεκάδες, ίσως και εκατοντάδες χιλιάδες μετανάστες που έχουν εισέλθει παράνομα στη χώρα μας και συμπλήρωσαν τρία χρόνια, να αποκτήσουν ειδική άδεια διαμονής, με το πρόσχημα της έλλειψης εργατικών χεριών. Μάλιστα σήμερα το πρωί σας καμάρωσαν μου είπαν στον «ΣΚΑΪ» ότι καινούριο ευφυολόγημα σκεφτήκατε, ότι θα καταγράψετε με αυτόν τον τρόπο τους λαθρομετανάστες. Ρωτήστε τον καθηγητή Μάζη να σας πει πόσοι είναι οι λαθρομετανάστες. Ρωτήστε τον. Τέτοιες κυβιστήσεις θα τις ζήλευε και ο μετρ των κυβιστήσεων, ο κ. Τσίπρας. Λοιπόν, πραγματικά πολύ πονηρές οι τοποθετήσεις σας. Θυμίζουν άλλες εποχές. Το κάνατε εδώ το «Καφενείο η Ελλάς», περάστε κόσμε. Δυστυχώς, θα ήταν όλα καλά, αλλά είναι αληθινά έτσι που μας τα σερβίρετε.

Η Νίκη σε αυτό το νομοσχέδιο θα σας πει ένα τεράστιο «όχι», γιατί ουδείς μέχρι σήμερα τόλμησε να αλλάξει το καθεστώς παραμονής των ξένων στη χώρα. Ένα τεράστιο «όχι», γιατί προεκλογικά δεν αναφερθήκατε σε αυτά, δεν ενημερώσατε τους δύστυχους ψηφοφόρους της μεταλλαγμένης Νέας Δημοκρατίας, της Νέας Δημοκρατίας της μητσοτακικής, δηλαδή.

Στις 29-09-2023 ο Κυβερνητικός Εκπρόσωπός σας θα πει: «Δεν υπάρχει πρόθεση της Κυβέρνησης για νομιμοποιήσεις ούτε υπάρχει τέτοιος σχεδιασμός». Ψέματα, δηλαδή. Την ίδια στιγμή μάλιστα που σε ολόκληρη την Ευρώπη τα κράτη αυστηροποιούν πλέον τη νομοθεσία για τον περιορισμό των λαθρομεταναστευτικών ροών. Τι γίνεται επιτέλους στη χώρα μας; Πείτε μας, γιατί τα κάνετε όλα αυτά; Ποιοι σας πιέζουν για να διαλύσετε τη συνοχή αυτής της χώρας; Ποιοι σας εξαναγκάζουν σε τέτοια ολισθήματα; Τι οβιδιακές μεταλλάξεις είναι αυτές που έχετε υποστεί, κύριοι της Νέας Δημοκρατίας;

Ο Υπουργός κ. Γεωργιάδης πριν υπουργοποιηθεί στη Νέα Δημοκρατία ήταν κάθετα αντίθετος με την εισβολή των λαθρομεταναστών στη χώρα και μαχόταν για αυτό. Ήταν κάθετα αντίθετος με τις ηλεκτρονικές ταυτότητες και μαχόταν για αυτά. Τώρα επιστρατεύει, βλέπω, όλες του τις ικανότητες, όλο του το είναι, όλο του τον λυρισμό, για να πετύχει το αντίθετο. Αυτές οι οβιδιακές μεταλλάξεις, αγαπητοί μου, δεν είναι φυσιολογικές, στην ιατρική τις λέμε κακοήθεις μεταλλάξεις. Κακοήθεις μεταλλάξεις είναι όταν ένα φυσιολογικό κύτταρο μετατρέπεται σε καρκινικό κύτταρο. Να το προσέξετε αυτό. Θεωρούμε ότι με αυτά που κάνετε κινδυνεύει η χώρα μας.

Όσο για τον Υπουργό Καιρίδη, από αυτόν το περίμενα. Αυτός είναι που μας θεωρεί απόγονους των Οθωμανών και γιουσουφάκια. Δεν είναι έτσι, κύριε Καιρίδη, δεν είναι καθόλου έτσι. Ο Ρωμιός εξύπνησε και θα σας στείλει εκεί που χρειάζεται να πάτε σε λίγο καιρό.

Τώρα όσο για τους εργάτες γης που θέλουνε, εμείς σας προτείνουμε το εξής: Συγκεκριμένα να ξέρετε ακριβώς τι αριθμό εργατών χρειαζόμαστε, για πόσο χρόνο τους θέλουμε, να εγκαταστήσετε ένα γραφείο στις χώρες που ενδιαφέρονται, να ζητήσετε έγγραφα, το ποινικό μητρώο των ανθρώπων που θα έρθουν, να κάνετε μια συνέντευξη, να διασφαλιστεί ότι αυτός που θα έρθει στη χώρα θα σεβαστεί τους νόμους, τους πολίτες, τις γυναίκες και τα παιδιά μας. Δεν θα βάλουμε τους λύκους να φυλάνε τα πρόβατα. Κι εμείς, βέβαια, ως χριστιανοί θα είμαστε υποδειγματικοί εργοδότες, θα τους εξασφαλίσουμε τις καλύτερες συνθήκες, μισθούς, διαβίωση, υγειονομική περίθαλψη.

Έτσι όταν πήγα και εγώ νεαρός γιατρός στις Ηνωμένες Πολιτείες, από τη Θεσσαλονίκη με έφεραν εδώ στο Αμερικανικό Προξενείο και με ρωτούσαν γιατί θέλω να πάω. Μου ζήτησαν αντίγραφο ποινικού μητρώου. Έτσι κάνουν οι σοβαρές χώρες και όχι μπάτε σκύλοι αλέστε και αλεστικά μη δίνετε.

Για το ασφαλιστικό νομοσχέδιο τώρα. Ακούσαμε πολλά για δήθεν σπουδαίο νομοσχέδιο, για δήθεν ασφαλιστική μεταρρύθμιση του αιώνος. Τίποτα! Απλώς είδαμε εμβαλωματικού τύπου διατάξεις, μια προέκταση δηλαδή του νόμου Κατρούγκαλου, που εσείς δήθεν θα καταργούσατε.

Ο κόσμος να κρατά μικρό καλάθι. Λύστε πρώτα τα βασικά προβλήματα που βασανίζουν δεκάδες χιλιάδες ασφαλισμένους, όπως ο υπολογισμός των συντάξεων. Μια σύνταξη δεν μπορείτε σωστά να υπολογίσετε από το ίδιο ταμείο, τα ίδια χρόνια. Άλλος παίρνει α΄ ποσό, άλλος β΄ κι άλλος γ΄.

Επίσης, είναι και η καθυστέρηση στην έκδοση των συντάξεων. Άλλος πάει και τρέχει στους Βουλευτές για να ανταλλάξει την ψήφο του, για να πάρει τη σύνταξή του και κάνει ένα, δύο και τρία χρόνια για να πάρει σύνταξη και μου θέλετε και μεταρρύθμιση ασφαλιστική! Πού είναι οι τομές που θα φέρνατε, όπως λέγατε στις επιτροπές; Πού είναι οι αλλαγές, οι λύσεις στα μεγάλα προβλήματα του ασφαλιστικού συστήματος της χώρας; Πού είναι οι προτάσεις που θα εξασφάλιζαν τη βιωσιμότητα και τη μακροβιότητα του ασφαλιστικού συστήματος; Ποια είναι τα μέτρα που προτείνετε για την εισφοροδιαφυγή; Τίποτα ουσιαστικό, κανένα. Ένα πυροτέχνημα, δηλαδή. Πού είναι τα μέτρα για την επάρκεια των συντάξεων, που θα εξασφάλιζαν την επιβίωση των συνταξιούχων; Ξέχασα, εκεί θεσμοθετήσατε στο νομοσχέδιο ότι θα διευκολύνετε τη φορολογία -άκουσον, άκουσον!- στους ηλικιωμένους να εργάζονται. Καλά, είναι σοβαρά αυτά τα πράγματα; Αντί να εξασφαλίσετε ικανοποιητικές συντάξεις και όχι φιλοδωρήματα στους ηλικιωμένους μας, ώστε με αξιοπρέπεια να μπορούν να συμμετέχουν στον κοινωνικό βίο της χώρας, εσείς τους βάζετε να εργάζονται στα εβδομήντα, στα ογδόντα, στα ενενήντα, στα εκατό. Πόσο θέλετε πια να εργάζονται οι Έλληνες πολίτες;

Τους νέους να διευκολύνετε, αγαπητοί μου, για εργασία, και όχι τους υπερήλικες. Σε αυτούς να παρέχετε φορολογικές ελαφρύνσεις. Τους νέους να διευκολύνετε, μπας και δουν στον ελληνικό ήλιο μοίρα και κάτσουν και στήσουν εδώ οικογένειες.

Το νομοσχέδιό σας, λοιπόν, απορρίπτεται διότι δεν λαμβάνει μέτρα ούτε για την ανεργία ούτε για τη δημογραφική γήρανση της χώρας. Ακόμη και οι θετικές τροπολογίες, που υπάρχουν για τις κυοφορούσες έχουν οριζόντιο χαρακτήρα και δεν επάγουν την πολυτεκνία. Όλα συγκλίνουν στην υποβάθμιση του ασφαλιστικού συστήματος και της κοινωνικής ασφάλισης, που πρέπει να είναι -ακούστε το αυτό-δημόσια, καθολική και υποχρεωτική.

Κάνετε δήθεν σπουδαία μεταρρύθμιση και μας φέρατε τα ΤΕΑ, τα ταμεία επαγγελματικής ασφάλισης, ως δεύτερο πυλώνα της ασφαλιστικής προστασίας. Να πληρώνει, δηλαδή, επιπλέον ο εργαζόμενος μπας και λάβει κάνα φιλοδώρημα παραπάνω και μπορέσει και επιβιώσει. Τα ΤΕΑ είναι ιδιωτικοί επαγγελματικοί ασφαλιστικοί φορείς που θα επιβαρύνουν επιπλέον τον εργαζόμενο. Το νομικό πλαίσιο που τα διέπει είναι αμφιβόλου κύρους και αποτελεσματικότητας ώστε να εξασφαλίζεται η προστασία της ασθένειας, της κακοδιαχείρισης που μαστίζει τα ασφαλιστικά μας ταμεία.

Κατά τη γνώμη μας, υποχωρεί σοβαρά ο δημόσιος χαρακτήρας της κοινωνικής ασφάλισης. Οι συντάξεις τείνουν να γίνονται φιλοδωρήματα, ενώ η Κυβέρνηση ενθαρρύνει τα ΤΕΑ γιατί είναι ανίκανη να εγγυηθεί επαρκές εισόδημα στους συνταξιούχους, ενώ παράλληλα τους ενθαρρύνει να εργάζονται μέχρι θανάτου.

Τα ΤΕΑ δεν μπορεί να γίνουν αφορμή για την εξάρθρωση, κύριοι, του κράτους πρόνοιας και της ασφαλιστικής προστασίας. Η κοινωνική ασφάλιση, αγαπητοί μου, είναι δημόσιο αγαθό. Για τη Νίκη είναι δημόσιο αγαθό η κοινωνική ασφάλιση και τέτοιο πρέπει να παραμείνει.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παπαδόπουλο.

Και συνεχίζουμε με τους εγγεγραμμένους ομιλητές στη λίστα ομιλητών.

Καλούμε τώρα στο Βήμα τον κ. Παύλο Χρηστίδη από το ΠΑΣΟΚ. Και ακολουθεί ο κ. Λεωνίδας Στολτίδης από το Κομμουνιστικό Κόμμα Ελλάδας. Τελείωσε λίγο νωρίτερα από τον προκαθορισμένο χρόνο ο κ. Παπαδόπουλος. Και τον ευχαριστούμε για την οικονομία του χρόνου.

Ελάτε, κύριε Χρηστίδη.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Οφείλω να πω, χωρίς αυτό, προφανώς, να έχει να κάνει με εσάς, κύριε Πρόεδρε, ότι αν συνεχίσουμε αυτόν τον δρόμο, το να μιλάει ένας Βουλευτής στη Βουλή, θα είναι όλο και πιο δύσκολο, διότι η διαδικασία είναι μια διαδικασία αποτρεπτική.

Άκουσα προηγουμένως και τον Υπουργό, άκουσα και τη σύγκρουσή του με τον κ. Βελόπουλο. Αναφέρθηκε ο Κοινοβουλευτικός μας Εκπρόσωπος σε μια σειρά ζητημάτων. Αναφέρθηκε φυσικά και ο Νίκος Ανδρουλάκης εχθές σε μια σειρά ζητημάτων. Όμως, έχει σημασία εδώ σήμερα να θυμηθούμε κάποια πράγματα. Γιατί η παραχάραξη της ιστορίας με «το όχημα του 41%» έχει και όρια. Δίνω και καταθέτω στα Πρακτικά, το άνοιγμα της ψαλίδας των δημοσίων δαπανών και εξόδων επί Κώστα Καραμανλή, τι πήρε και τι έδωσε το 2009.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θυμίζω ότι ο κ. Μητσοτάκης για ακριβώς εκείνη την περίοδο ήταν ως Βουλευτής τότε ο μοναδικός, αν δεν με απατά η μνήμη μου, που δεν ψήφισε για Πρόεδρο της Δημοκρατίας τον Προκόπη Παυλόπουλο, διότι θεωρούσε ότι κάτι δεν είχε κάνει καλά ως Υπουργός Εσωτερικών, μάλλον για το γεγονός ότι είχαν περάσει τότε επί Νέας Δημοκρατίας οκτακόσιες εξήντα πέντε χιλιάδες άνθρωποι. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θυμίζω, επίσης, τις δηλώσεις που είχαν κάνει μια σειρά κορυφαίων αξιωματούχων της Ευρωπαϊκής Ένωσης για μια μεγάλη περίοδο. Ζαν Κλοντ Γιούνκερ: «Πιέζαμε από το 2008, αλλά κανένας δεν έπαιρνε μέτρα στην Ελλάδα». Ο κ. Χοακίν Αλμούνια: «Καταστροφική διαχείριση της περιόδου». Ο κ. Αλογοσκούφης, ο οποίος έλεγε ότι θα πάει στον Κώστα Καραμανλή και του είχα ζητήσει να πάρει μέτρα και αυτός μου είχε απαντήσει: «Άστο για αργότερα». Ο κ. Δούκας -αυτός που έλεγε ότι δίναμε τα λεφτά μέσα σε σακούλες και τον διαγράψατε, αλλά μετά τον ξαναπήρατε πίσω- έλεγε ότι είχε προειδοποιήσει τον κ. Καραμανλή, αλλά δεν τον άκουγε. Και φυσικά το Ευρωπαϊκό Κοινοβούλιο, το οποίο στο ψήφισμά του το 2014 τον Μάρτιο αναφέρεται στο μακροχρόνιο δημοσιονομικό εκτροχιασμό της περιόδου του Κώστα Καραμανλή.

Όλα αυτά έχουν ενδιαφέρον. Όπως φυσικά και πολύ μεγάλο ενδιαφέρον έχει να αναλογιστούμε τι έλεγαν και μια σειρά στελεχών της Κυβέρνησης αυτής όταν δεν ήταν στην κυβέρνηση. Και αναφέρθηκαν πολλοί. Εγώ θα θυμίσω αυτά τα οποία έλεγε ο κ. Φλωρίδης το 2015. Έλεγε ότι ο Γιώργος Παπανδρέου με τις πολιτικές του επιλογές ήταν εκείνος ο οποίος διέσωσε τη χώρα και, μαζί με τη χώρα, διέσωσε και τις ευθύνες του κ. Καραμανλή και του Υπουργού του, του κ. Σαμαρά. Αυτά, όπως είπα και προηγουμένως, τα γνωρίζετε πολύ καλά και εσείς που σήμερα βρίσκεστε εδώ.

Η ιστορία της χώρας, αγαπητοί κύριοι Υπουργοί, δεν γράφετε σε χαρτοπετσέτες. Η ιστορία της χώρας δεν γράφεται σε χαρτοπετσέτες, όπως ο προϋπολογισμός, τον οποίο κατέθεσε ο κ. Παπαθανασίου, για να παρθούν μέτρα για κάποτε, πριν από κάποια χρόνια, που έπρεπε να πάρουμε μέτρα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Εννοείται τον κ. Παπαθανάση;

**ΠΑΥΛΟΣ ΧΡΗΣΤΙΔΗΣ:** Όχι, τον κ. Παπαθανασίου.

Το λέω αυτό σήμερα, κύριε Πρόεδρε, διότι ζούμε σε συνθήκες στις οποίες είναι προφανές ότι η Νέα Δημοκρατία έρχεται για να ξαναγράψει την ιστορία και να ανακαλύψει λίγους μήνες μετά τις εκλογές, τον τρόπο με τον οποίο πρέπει να αντιμετωπίσει το τεράστιο ζήτημα το οποίο έχουμε επισημάνει πάρα πολύ καιρό.

Είναι εδώ και πολλά χρόνια που οι άνθρωποι στην πρωτογενή παραγωγή αντιμετωπίζουν ζητήματα. Όμως, όλες οι πρωτοβουλίες τις οποίες έχουμε πάρει μέσα και έξω από τη Βουλή εμείς στην Κοινοβουλευτική Ομάδα του ΠΑΣΟΚ δεν αφορούν μόνο τον πρωτογενή τομέα, αφορούν κάθε έκφανση της κοινωνικής ζωής.

Άκουσα δύο Υπουργούς αυτής της Κυβέρνησης αυτά τα οποία είπαν. Λείπουν, όμως, σήμερα από αυτή εδώ τη συζήτηση δύο μέλη της Κυβέρνησης που θα έπρεπε να είναι εδώ και να μιλήσουν, μία Υπουργός και ένας Υπουργός. Άκουσα τον Υπουργό Μετανάστευσης και Ασύλου. Άκουσα και τον Υπουργό Εργασίας. Όμως, εδώ πρέπει να επισημάνουμε ότι δεν ακούσαμε την κ. Κεραμέως, η οποία έχει την ευθύνη για τις υπηρεσίες, που υποτίθεται ότι θα εφαρμόσουν τις νέες διατάξεις, εκείνες τις διατάξεις που έφερε ο κ. Βορίδης πριν από λίγους μήνες, πριν από λίγα χρόνια και ψήφισε τότε η Κυβέρνηση της Νέας Δημοκρατίας, πανηγυρίζοντας ξανά, όπως πανηγύριζαν χθες οι Βουλευτές της Νέας Δημοκρατίας, και έρχεται και αναιρεί τώρα με τις συγκεκριμένες ρυθμίσεις ο κ. Γεωργιάδης με τον κ. Καιρίδη. Και θα έπρεπε να είστε εδώ πέρα να τους ξαναχειροκροτάτε για να σας μετρήσουμε κιόλας, γιατί τις τελευταίες ώρες το μόνο που μετράμε είναι διαφοροποιήσεις της Νέας Δημοκρατίας και Βουλευτών της στον δημόσιο διάλογο, οι οποίοι όμως έχουν τόσο θάρρος που θα έρθουν αύριο να ψηφίσουν.

Και λείπει φυσικά από τη συζήτηση αυτή και η ψηφιακή διακυβέρνηση, ο κ. Παπαστεργίου, ο οποίος πρέπει να έρθει για να εγγυηθεί την αξιοποίηση των νέων τεχνολογιών στις διαδικασίες μετανάστευσης, όχι μόνο σε όσες ίσχυαν μέχρι σήμερα, αλλά και αυτές που ισχύουν από σήμερα. Διότι σε όλη αυτή τη μεγάλη συζήτηση ο προηγούμενος μεγάλος μεταρρυθμιστής Υπουργός, δεν έφερε κανένα απολύτως αποτέλεσμα. Πάνω από διακόσιες πενήντα χιλιάδες εκκρεμότητες υπάρχουν. Είναι αριθμός δυσθεώρητος.

Και επειδή σας αρέσουν και τα στοιχεία και τα νούμερα, εγώ θα αναφερθώ σε στοιχεία και νούμερα. Τι ψηφιακό έργο χρηματοδοτεί αυτή η Κυβέρνηση για τη μετανάστευση από το Ταμείο Ανάκαμψης; Ακούστε. Χρηματοδοτεί 27,6 εκατομμύρια ευρώ για να σκαναριστούν 101,5 εκατομμύρια σελίδες εγγράφων από τους ατομικούς φακέλους μεταναστών που χρονολογούνται από το 2001 μέχρι και σήμερα. Το φοβερό ποιο είναι; Το φοβερό είναι ότι το 90% των εγγράφων αυτών είναι πια παντελώς άχρηστα. Και τα περισσότερα είναι ήδη περασμένα στο υφιστάμενο πληροφοριακό σύστημα. Είναι το πιο άχρηστο πρόγραμμα ψηφιοποίησης, που έχει χρηματοδοτηθεί στην ιστορία της Ευρωπαϊκής Ένωσης. Θα σας δώσω για τα Πρακτικά και την απόφαση.

Το πιο ενδιαφέρον δε, το οποίο πρέπει να κρατήσουμε όλοι, δεν θα κάνει σε κανέναν μας εντύπωση, είναι ότι στον διαγωνισμό αυτόν για τα 27,6 εκατομμύρια ευρώ συμμετείχε μόνο μία σύμπραξη εταιρειών. Μόνο μία σύμπραξη εταιρειών! Αυτό είναι το πραγματικό ενδιαφέρον της Κυβέρνησης για την υποστήριξη των υπηρεσιών που καλούνται να βγάλουν τα κάστανα από τη φωτιά. Και, μαζί με τους δύο Υπουργούς, απουσιάζει και η ενδελεχής τεκμηρίωση για τις ανάγκες και κυρίως για τον αριθμό των πιθανών δικαιούχων.

Δεν έχουν περάσει πολλές εβδομάδες, κύριε Υπουργέ, όταν ρώτησα εδώ σε αυτή εδώ την Αίθουσα τον κ. Καιρίδη για το πόσοι είναι οι παράτυποι μετανάστες στην πατρίδα μας. Μου απάντησε τότε στον κοινοβουλευτικό έλεγχο ότι είναι τριακόσιες χιλιάδες καταγεγραμμένοι. Όταν τον ρώτησα πώς προκύπτει αυτός ο αριθμός, αναφέρθηκε σε εκτίμηση η οποία βασίζεται σε πολλούς και διαφορετικούς παράγοντες. Σήμερα λέτε ότι αυτή η πρωτοβουλία αφορά τριάντα χιλιάδες ανθρώπους, το ένα δέκατο. Εδώ δεν έχουμε μνήμη χρυσόψαρου. Καταλαβαίνουμε ότι έχετε έρθει σε δύσκολη θέση, ότι προσπαθείτε να μετριάσετε τις εσωκομματικές αντιδράσεις από διάφορα στελέχη. Εδώ, όμως, οφείλω να αναφερθώ και σε αυτά τα οποία έχουμε ως στοιχεία από τη FRONTEX. Έχει φύγει πολύς κόσμος από την Ελλάδα παράτυπα και αρκεί μια ματιά στα στοιχεία της FRONTEX για τη βαλκανική οδό, για να επιβεβαιωθεί αυτή η εκτίμηση.

Και θέλω να πω ότι προφανώς από όσα συζητάμε, αναδεικνύεται και ένα πολιτικό ζήτημα, το μείζον πολιτικό ζήτημα, αυτό στο οποίο αναφέρονται όλα τα κόμματα της Αντιπολίτευσης. Ποτέ δεν είπατε κάτι τέτοιο πριν από τις εκλογές. Αντιθέτως με πρώτο και καλύτερο τον κ. Μητσοτάκη καλλιεργούσατε με κάθε ευκαιρία έναν αντιμεταναστευτικό και αντιπροσφυγικό ρόλο. Δεν θα ξεχάσει κανένας από εμάς την ομιλία του κυρίου Πρωθυπουργού λίγες ημέρες μετά την καταστροφή στη Δαδιά, όταν περιέγραφε ως εισβολείς εκείνους οι οποίοι πέρασαν από τα σύνορα και τους έριχνε την ευθύνη για τις φωτιές στη Δαδιά. Μήπως βρήκατε κανέναν και τον διώξαμε από τη χώρα; Κανένας δεν έχει φύγει από εκείνους τους ανθρώπους από τότε μέχρι σήμερα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χρηστίδη, ολοκληρώστε παρακαλώ.

**ΠΑΥΛΟΣ ΧΡΗΣΤΙΔΗΣ:** Τελειώνω, κύριε Πρόεδρε.

Ίσα, ίσα επενδύσατε σε εκείνο ακριβώς το πνεύμα. Και σήμερα αυτό πληρώνετε από τους απόντες Βουλευτές της Νέας Δημοκρατίας, οι οποίοι δείχνουν δυσανεξία στο να υπερασπιστούν τη συγκεκριμένη τροπολογία.

Εμείς είμαστε εδώ, κυρίες και κύριοι συνάδελφοι, όχι μόνο για να σταθούμε σε αυτά τα οποία αναφέρει η συγκεκριμένη τροπολογία, αλλά για να δείξουμε ότι χρειάζονται και άλλα μέτρα, μέτρα τα οποία θα οδηγήσουν στην ένταξη των ανθρώπων αυτών, μέτρα που θα οδηγήσουν σε ένα άλλο μοντέλο το οποίο ξεφεύγει από τη λογική τού να αξιοποιείτε τους ανθρώπους αυτούς ως gastarbeiter της δεκαετίας του 1950 και του 1960, σήμερα.

Αυτά, λοιπόν, τα ζητήματα είναι ζητήματα τα οποία μας απασχολούν, αυτά τα ζητήματα καταγράφουμε σήμερα εδώ στην Αίθουσα του Κοινοβουλίου, αυτά τα ζητήματα θα υπερασπιζόμαστε και μπροστά σε αυτή την αλήθεια θα πρέπει να αναμετρηθείτε, την αλήθεια του καθρέφτη σας, όσων λέγατε πριν τις εκλογές και κάνετε μετά τις εκλογές, όσων δεν μπορείτε να υπερασπιστείτε σήμερα εδώ στα άδεια έδρανα της Νέας Δημοκρατίας.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Και εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Πτολεμαΐδας.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Λεωνίδας Στολτίδης από το Κομμουνιστικό Κόμμα Ελλάδας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Με τα μνημόνια καταργήθηκε από τους εργαζόμενους στο δημόσιο και από τους συνταξιούχους το επίδομα εορτών Χριστουγέννων και Πάσχα και το επίδομα αδείας.

Το Κομμουνιστικό Κόμμα κατέθεσε τροπολογία -και περιμένουμε την θέση όλων σας- για την ανακούφιση των εργαζομένων και συνταξιούχων προτείνοντας την επαναφορά του επιδόματος Χριστουγέννων και Πάσχα και του επιδόματος αδείας, δηλαδή 13ου, 14ου μισθού για τους εργαζόμενους και της 13ης και 14ης σύνταξης για τους συνταξιούχους.

Και στη συζήτηση για τον κρατικό προϋπολογισμό έγινε σαφές -και το εκθέσαμε ως κόμμα με κάθε τρόπο- ότι σε καμμία περίπτωση δεν τίθεται ζήτημα έλλειψης παραγόμενου πλούτου, πόρων ή δημοσιονομικού χώρου κατά τη δική σας αντίληψη, για να ελαφρυνθούν, να πάρουν μια ανάσα οι εργαζόμενοι, οι συνταξιούχοι και τα λαϊκά στρώματα. Αποκαλύψαμε με όλους τους τρόπους ότι από τον απίστευτο πλούτο, που παράγεται μόνο από τους εργαζόμενους, αυτοί θα παίρνουν κάθε χρόνο όλο και μικρότερο κομμάτι, διότι μεγαλώνουν οι ανάγκες του κεφαλαίου για κερδοφορία, που υπηρετείτε.

Θυμίζουμε ότι τα 5 δισεκατομμύρια για επαναφορά της 13ης και 14ης σύνταξης για δυόμισι εκατομμύρια συνταξιούχους και τον 13ο και 14ο μισθό για εξακόσιες πενήντα χιλιάδες δημοσίους υπαλλήλους, σχεδόν τη μισή χώρα δηλαδή, δεν χωράνε φυσικά στην πολιτική σας και αυτό διότι χωράνε τα 7 δισεκατομμύρια για συμμετοχή στο ΝΑΤΟ, για να βάλει η αστική τάξη της χώρας μας το χέρι στον πλούτο άλλων λαών. Χωράνε τα 12 δισεκατομμύρια στους μεγάλους επιχειρηματικούς ομίλους, που έχουν φέτος ένα σκασμό, 300%, κέρδη από το τσάκισμα των εισοδημάτων του λαού μας, χωράνε τα 87 δισεκατομμύρια ληξιπρόθεσμες οφειλές του 0,8% των μεγαλύτερων ομίλων που δεν αγγίζει κανείς σας, χωράνε τα 5 δισεκατομμύρια κατ’ έτος ειδικού φόρου ακινήτων για τα νομικά πρόσωπα, που κανείς σας πάλι δεν εφαρμόζει.

Καλούμε τους εργαζόμενους στο δημόσιο να μην ανεχθούν αυτό το ασφυκτικό, αποπνικτικό που έχετε αφήσει για τις ανάγκες τους χώρο και να μπουν δυναμικά στο προσκήνιο με διεκδικήσεις.

Χαιρετίζουμε τους αγωνιζόμενους συνταξιούχους που καταφέρνουν, παρά τις δυσκολίες, να κλιμακώνουν τον αγώνα τους όπως με την πριν λίγο καιρό τριπλάσια σε όγκο διαδήλωσή τους εδώ στην Αθήνα, ως τον μόνο δρόμο αποδεδειγμένα για κατακτήσεις.

Και επειδή το κεφάλαιο όσο και να το ταΐζετε δεν πρόκειται να χορτάσει, σας βάζει συνεχώς να νομοθετείτε τις επόμενες απαιτήσεις του.

Εδώ με την νέα παρέμβασή σας στο ασφαλιστικό προχωράτε ένα βήμα παραπέρα, στο χτύπημα της κοινωνικής ασφάλισης. ΠΑΣΟΚ, ΣΥΡΙΖΑ, Νέα Δημοκρατία, όλοι σας με τη σειρά νομοθετήσατε την κλοπή των αποθεματικών που φτάνουν στα 120 δισεκατομμύρια, διαχρονικά, τη συντριβή των συντάξεων, την αύξηση των ορίων ηλικίας συνταξιοδότησης. Συνεπείς όλοι σας στην υπηρεσία των απαιτήσεων του κεφαλαίου, νομοθετείτε βήμα προς βήμα τη συνεχή μείωση ή την απαλλαγή των εργοδοτών και του κράτους από εισφορές, μέσω της σαλαμοποίησης της σύνταξης να τη βάλουν στο χέρι οι επιχειρηματικοί όμιλοι κομμάτι, κομμάτι, όπως τώρα με τα επαγγελματικά ταμεία στον δεύτερο πυλώνα, που αφορά λεία δεκάδες δισεκατομμύρια ευρώ που θα παίζονται στον χρηματιστηριακό τζόγο, τον οποίο τον έχουν γευτεί εκατομμύρια εργαζόμενοι στον κόσμο με την εξαύλωση των κόπων μιας ζωής.

Όσον αφορά στην παρέμβασή σας στην τρίτη ενότητα, για τις αλλαγές στο σύστημα διορισμού και προσλήψεων της δημόσιας υπηρεσίας απασχόλησης, ΔΥΠΑ, πρώην ΟΑΕΔ, πρόκειται για εργαζόμενους με αξιόλογη διδακτική και εργασιακή εμπειρία στην επαγγελματική κατάρτιση γενικά αλλά και ΑΜΕΑ.

Πληρούν τα φυσικά και τυπικά προσόντα που ορίζονται από τις μέχρι τώρα κείμενες διατάξεις και αποτελούν βασική προϋπόθεση για την πρόσληψή τους, όπως πτυχία ΑΕΙ, ΤΕΙ, ΤΕ, ΔΕ, διδακτορικοί και μεταπτυχιακοί τίτλοι, παιδαγωγική επάρκεια, πιστοποίηση εκπαιδευτών ενηλίκων ΕΟΠΠΕΠ, επιμορφωτικά σεμινάρια εξειδίκευσης στην ειδική αγωγή, διδακτική εμπειρία πολλών χρόνων.

Αντιδρούν -και πολύ σωστά και έχουμε καταθέσει τις απαιτήσεις τους- για τον νέο τρόπο που εισάγετε για την κατάταξη, την πρόσληψη, τον διορισμό τους και ζητούν να ακυρωθεί η πρόβλεψη μοριοδότησης, που οδηγεί σε διορισμό με όχι μεγαλύτερη βαρύτητα στη διδακτική εμπειρία που γενικώς, αλλά κυρίως στην περίπτωση των εκπαιδευτών ΑΜΕΑ, είναι προφανές ότι είναι κάτι ανορθολογικό. Απαιτούν να μη μπει ταβάνι, αυτό που βάζετε στην αναγνώριση προϋπηρεσίας στα δεκατέσσερα χρόνια, στη μοριοδότηση, όταν υπάρχουν εργαζόμενοι με είκοσι και είκοσι πέντε χρόνια. Επίσης, να μην πριμοδοτείται το πρώτο επίπεδο χρήσης υπολογιστή πάνω από πτυχιακούς και μεταπτυχιακούς τίτλους, γιατί πρόκειται για κάτι ασύμβατο με κάθε αίσθημα δικαίου.

Επίσης, ζητούν να καταργηθεί η μοριοδότηση βάσει ατομικής συνέντευξης, η οποία ευτελίζει την προϋπηρεσία και τα ακαδημαϊκά προσόντα, υπονομεύει την αξιοκρατία και τη διαφάνεια στη διαδικασία των διορισμών και προσλήψεων και αφήνει περιθώρια για τη δημιουργία πελατειακών σχέσεων.

Ζητούν να αποσύρετε -και πολύ σωστά- τη μοριοδότηση από ψυχομετρικά τεστ, που μοριοδοτούνται πέρα από κάθε μέτρο λογικής και καταργεί ουσιαστικά τα ακαδημαϊκά προσόντα και την προϋπηρεσία ως βασικά κριτήρια των προσλήψεων και μαζί με αυτά την αρχή της αξιοκρατίας στους διορισμούς, ανοίγοντας έτσι διάπλατα τη θύρα σε κάθε λογής αυθαιρεσία και να προχωρήσετε στη δημιουργία ενός ξεχωριστού μητρώου εκπαιδευτικών ειδικής αγωγής και εκπαιδευτικών στην επαγγελματική κατάρτιση ΑΜΕΑ και όχι ενός μητρώου προσωρινών αναπληρωτών ωρομισθίων εκπαιδευτικών για όλες τις σχολές ΔΥΠΑ, κάτι που υποβαθμίζει τους εκπαιδευτικούς, την εξειδίκευση και την εμπειρία τους στην ειδική αγωγή και την επαγγελματική κατάρτιση ΑΜΕΑ.

Και επειδή πολλές φορές σας αρέσει να κάνετε συγκρίσεις καπιταλισμού- σοσιαλισμού, τι να συγκρίνεις εδώ με αυτή την κατάντια που μετά την εκπαίδευση πετάτε στους ΑΜΕΑ ένα ψευτοεπίδομα και τους στέλνετε σε ιδρύματα είτε φυλακισμένους στα σπίτια, όταν στον σοσιαλιστικό κόσμο, μετά τη λήξη της εκπαίδευσης από τα ειδικά σχολεία, τα παιδιά με κινητικές, αισθητηριακές και σωματικές αναπηρίες συνέχιζαν την εκπαίδευση σε τεχνικό, καλλιτεχνικό και πανεπιστημιακό επίπεδο, είχαν όλοι εγγυημένη εργασία με την πρόσληψή τους σε προστατευόμενα εργοστάσια που είχαν σχεδιαστεί, κατασκευαστεί και λειτουργούσαν αποκλειστικά από αναπήρους, όπως ήταν το εργοστάσιο ηλιακής ενέργειας πριν εβδομήντα χρόνια στη Σοβιετική Ένωση; Κι εσείς εδώ ξεριζώνετε ό,τι είχε απομείνει και πατάει στη λογική και την επιστήμη, όσον αφορά στην εκπαίδευσή τους. Ας κάνει ο καθένας τη σύγκρισή του. Στην ουσία προωθείται η λογική της ανακύκλωσης της ανεργίας από τη μια πλευρά και από την άλλη, εισάγεται η δυνατότητα παρέμβασης και ελέγχου της διαδικασίας κατάταξης και προσλήψεων με προφανείς στόχους.

Ζητάμε όχι μόνο να αποσυρθούν -λέμε όλα αυτά που χειροτερεύουν την ήδη άσχημη κατάσταση-, αλλά και να σταματήσει το αίσχος της ελαστικής εργασίας με αναπληρωτές και ωρομίσθιους εργαζόμενους, να προκηρυχθούν οργανικές θέσεις για μόνιμο προσωπικό ανάλογες σε αριθμό με τις πάγιες και διαρκείς ανάγκες των σχολών, ιδίως όσον αφορά την ειδική αγωγή και την εκπαίδευση, την επαγγελματική κατάρτιση ΑΜΕΑ που αυτονοήτως, αλλά και με βάση την ίδια την επιστήμη, συνιστούν εκ φύσεώς τους πεδία που χρειάζονται δομές με μόνιμο και σταθερό προσωπικό για την εξυπηρέτηση των αναγκών τους.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Επίσης, ζητάμε οι διορισμοί να ξεκινήσουν από τους υπάρχοντες πίνακες και τους ήδη εργαζόμενους στις σχολές εκπαιδευτικών. Συμφωνούμε με τους εργαζόμενους και όλα αυτά τα απαιτούμε στο πλευρό τους.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Στυλιανός Φωτόπουλος από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ πολύ, κυρία Πρόεδρε.

Θέλω να κάνω κάποιες παρατηρήσεις όσον αφορά το ασφαλιστικό και για κάποια προβλήματα του παρελθόντος τα οποία δεν λείπουν.

Η υπόθεση των βαρέων και ανθυγιεινών, κύριε Υπουργέ, είναι μια υπόθεση η οποία έρχεται από παλιά και είναι μια αδικία που πρέπει να λυθεί. Δεν γίνεται άνθρωποι με σαράντα χρόνια εργασίας και ασφάλισης να μην έχουν τη δυνατότητα να βγουν στη σύνταξη. Τα έχουν δουλέψει, έχουν κολλήσει τα ένσημα, οπότε δεν μπορεί να τους πηγαίνουμε ούτε στα εξήντα πέντε ούτε στα εξήντα επτά ούτε να περιμένουμε να φτάσουν το όριο ηλικίας. Καταλαβαίνω ότι είναι λίγοι, αλλά και γι’ αυτούς τους λίγους θα πρέπει να νομοθετούμε.

Το δεύτερο θέμα στο οποίο θέλω να αναφερθώ είναι γνωστό, αλλά οφείλουμε να το αναδεικνύουμε. Αυτό είναι το θέμα της ένταξης στα βαρέα και ανθυγιεινά των εργαζομένων του Υπουργείου Υγείας. Οι νοσηλευτές γιατί δεν μπαίνουν στα βαρέα και ανθυγιεινά, όπως συμβαίνει αντίστοιχα και με τους συναδέλφους τους στον ιδιωτικό τομέα;

Το τρίτο θέμα στο οποίο θέλω να αναφερθώ είναι αυτό των 30.000 ευρώ. Είναι προς τη σωστή κατεύθυνση το γεγονός ότι από τα 20.000 ευρώ πάτε στα 30.000 ευρώ το όριο ένταξης των ασφαλισμένων του ΕΦΚΑ, οι οποίοι θα μπορούν να υποβάλλουν αίτημα συνταξιοδότησης. Δεν αρκεί όμως και το θεωρούμε άτολμο. Τα 30.000 ευρώ παραμένουν λίγα. Σας διαφεύγει ότι περάσαμε μια δεκαετή οικονομική κρίση, όπως και ότι πάρα πολλοί άνθρωποι -κακώς, θα πω εγώ- δεν απέδωσαν τις ασφαλιστικές τους εισφορές. Όμως, όταν έχεις να επιλέξεις μεταξύ της επιβίωσής σου ή της επιβίωσης της οικογένειάς σου και της πληρωμής του προσωπικού σου, το τελευταίο το οποίο πληρώνεις είναι οι δικές σου ασφαλιστικές εισφορές. Αντίστοιχα, το κράτος τους χρέωνε για υπηρεσίες υγείας τις οποίες ποτέ δεν τους παρείχε από τη στιγμή που ήταν ληξιπρόθεσμοι. Αυτό είναι κάτι που γνωρίζετε και δεν το ακούτε από εμένα για πρώτη φορά. Όμως, τα 30.000 ευρώ είναι ένα πάρα πολύ μικρό όριο. Θα πρέπει να ξαναδούμε τι προσαυξήσεις έχουν μπει σε αυτούς τους ανθρώπους και τι υπηρεσίες υγείας τους έχουν χρεωθεί, χωρίς να τους έχουν παρασχεθεί και να πάρετε μια γενναία απόφαση να τα διαγράψετε.

Δεν υπάρχει, επίσης, καμμία πρόνοια για τις ληξιπρόθεσμες οφειλές προς τα ασφαλιστικά ταμεία. Αυτή τη λεγόμενη κουλτούρα πληρωμών θα πρέπει κάποια στιγμή να τη σταματήσετε. Οι Έλληνες δεν είναι οι μπαταχτσήδες. Γνωρίζουμε και κυκλοφορούμε μέσα στην κοινωνία. Αν έχουν και μπορούν να πληρώσουν, θα πληρώσουν. Δεν είναι, λοιπόν, θέμα κουλτούρας πληρωμών. Ελάτε και κάντε μια ρύθμιση προς τα ασφαλιστικά ταμεία και προς το δημόσιο που θα τους δίνει τη δυνατότητα και αυτοί να είναι ασφαλιστικά ενήμεροι, αλλά και το κράτος να εισπράξει.

Από εκεί και πέρα, θα αναφερθώ σε προβλήματα τα οποία μας έχουν μεταφερθεί, αλλά και τα οποία γνωρίζουμε. Συγκεκριμένα, θα αναφερθώ στα ΚΕΠΑ. Φυσικά και στηρίζουμε την προσπάθεια μηχανογράφησης του ΕΦΚΑ. Αυτό είναι κάτι αυτονόητο και λογικό. Τι γίνεται, όμως; Όσοι έχουμε την ελάχιστη, θα έλεγα, την πολύ μικρή εμπειρία μηχανογράφησης είτε επιχειρήσεων είτε οργανισμών -και σας διαβεβαιώ ότι το γνωρίζουμε πάρα πολύ καλά- ξέρουμε ότι η μισή μηχανογράφηση σε πολλές περιπτώσεις είναι χειρότερη από την καθόλου.

Θα σας δώσω ορισμένα παραδείγματα για να σας εξηγήσω τι θέλω να πω με αυτό και θα καταλάβετε. Έχετε τις επιτροπές εξέτασης αναπηρίας, οι οποίες εδρεύουν στην οδό Πειραιώς και οι οποίες έχουν περιορισμένη πρόσβαση στα αρχεία και στους φακέλους των ασθενών. Παράδειγμα δεύτερον. Με τον ν.4830/2022 καθιερώσατε την ηλεκτρονική μεταβολή ατομικών στοιχείων των ασφαλισμένων. Στην πράξη αυτό δεν εφαρμόζεται. Όταν ο ασφαλισμένος είναι υποχρεωμένος για μια αλλαγή αστυνομικής ταυτότητας να πάει στα αντίστοιχα τμήματα μητρώων, ο νόμος καθίσταται ανεφάρμοστος. Παράδειγμα τρίτο. Οι θεράποντες ιατροί, που σας έλεγα νωρίτερα, δεν μπορούν να διαβάσουν τις εξετάσεις τις οποίες έχουν επισυνάψει ηλεκτρονικά οι ασφαλισμένοι στα ΚΕΠΑ. Οι ασφαλισμένοι θεωρούν ότι από τη στιγμή που τα έχουν συνάψει, έχει τελειώσει εκεί η υποχρέωσή τους, πάνε να περάσουν επιτροπή, η επιτροπή δεν έχει τα απαιτούμενα δικαιολογητικά και του ξανακαλεί μετά από τρεις πέντε μήνες. λέω κάτι λάθος; Αν λέω κάτι λάθος, διορθώστε με.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ούτε υπολογιστή δεν έχει μπροστά του.

**ΣΤΥΛΙΑΝΟΣ ΦΩΤΟΠΟΥΛΟΣ:** Έχει υπολογιστή, αλλά δεν έχει πρόσβαση στα αρχεία των εξετάσεων.

Και έρχομαι σε ένα άλλο παράδειγμα: Αν υποθέσουμε ότι ο γιατρός ο οποίος ανοίγει έναν ανησυχητικό φάκελο αρρωστήσει ή στην πολύ κακή περίπτωση πεθάνει, ο ασφαλισμένος είναι καταδικασμένος να μην περάσει από επιτροπή, καθώς δεν υπάρχει η δυνατότητα να γίνει μεταβολή ή να κάνει άλλη αίτηση. Κι αυτό είναι ένα πραγματικό γεγονός που θα πρέπει να δείτε.

Θα πρέπει να σας πω, λοιπόν, ότι αναμένουμε την online πληρωμή των εργοδοτικών εισφορών -γνωρίζω ότι έχει εξαγγελθεί, αλλά δεν έχουμε ένα σαφές χρονοδιάγραμμα για το πότε θα γίνει αυτό, γιατί δημιουργεί πάρα πολλά προβλήματα-, την εκπρόθεσμη υποβολή ΑΠΔ στο πληροφοριακό σύστημα του ΙΚΑ και τη δυνατότητα μεταβολής στοιχείων ασφάλισης ηλεκτρονικά. Ξέρετε, ταλαιπωρούμαστε ακόμα με τα χειρόγραφα. Γράφουμε, τα τυπώνουμε σε ένα excel και τα πηγαίνουμε στα αντίστοιχα υποκαταστήματα ΙΚΑ, για να γίνουν μεταβολές στα στοιχεία ασφάλισης, όπως επίσης και την online ενημέρωση των ατομικών λογαριασμών ασφάλισης. Εδώ μπορεί να με ρωτήσετε αν είναι σημαντικό. Σας απαντώ, λοιπόν, ότι είναι πάρα πολύ σημαντικό. Για έναν ο οποίος έχει απωλέσει την ασφαλιστική του ικανότητα και περιμένει να συμπληρώσει τα απαιτούμενα ένσημα για να μπορεί να λάβει υπηρεσίες υγείας αυτός και η οικογένειά του, το να περιμένει δύο και τρεις μήνες για να έχει ασφαλιστική ικανότητα είναι πάρα πολύ σημαντικό. Σας διαβεβαιώ!

Και έρχομαι τώρα στο «ΕΡΓΑΝΗ» που, επίσης, είναι στο δικό σας Υπουργείο κα στις δικές σας αρμοδιότητες.

Πιστεύετε ως άνθρωποι της αγοράς και ως άνθρωποι σκεπτόμενοι ότι είναι εφικτό για μια μικρομεσαία επιχείρηση ή για έναν μικρό ελεύθερο επαγγελματία να μπορεί σε πραγματικό χρόνο να αλλάζει τα ωράρια εργασίας του προσωπικού του; Όσον αφορά μια έκτακτη πρόσληψη, θα σας πω το κλασσικό παράδειγμα, την εστίαση. Οι αλλαγές ωραρίων, οι προσλήψεις, οι αποχωρήσεις γίνονται με ρυθμούς τρελούς. Αν μπείτε σε ένα μικρό λογιστικό γραφείο θα τραβάτε τα μαλλιά σας. Θα πρέπει το λογιστικό γραφείο ή ο ίδιος ο επιχειρηματίας να αφήσει ό,τι άλλο κάνει και να ασχοληθεί με αυτή την πολύ απαιτητική διαδικασία. Καθιερώστε ένα απλοποιημένο σύστημα προσλήψεων και τα υπόλοιπα στοιχεία της σύμβασης εργασίας, του ωραρίου εργασίας, τα προσωπικά στοιχεία των εργαζομένων, αν και αυτά τα λαμβάνεται μέσα από το TAXIS, να τα δίνει, να τα ανεβάζει σε δεύτερο χρόνο. Γιατί θα πρέπει να γίνονται όλα αυτά;

Η Τετάρτη. Κάθε Τετάρτη το σύστημα «ΕΡΓΑΝΗ» κλείνει από το μεσημέρι μέχρι αργά το βράδυ. Σε αυτές τις περιπτώσεις κάνουμε; Κι αν μπει ο έλεγχος εκείνη τη στιγμή, δεν είναι παράνομος ο ασφαλισμένος και ο εργοδότης;

Έχετε υποχρεώσει, κύριοι Υπουργοί, τις επιχειρήσεις να καταχωρούν το ψηφιακό ωράριο και τις ληφθείσες άδειες για το προσωπικό στο πρώτο δεκαήμερο κάθε μήνα. Για ποιον λόγο τότε υποχρεώνετε τις επιχειρήσεις να υποβάλλουν ετήσιο πίνακα προσωπικού και βιβλίο αδειών κάθε χρόνο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε. Δεν θα καθυστερήσω.

Ξέρετε, το να μετατρέπουμε την γραφειοκρατία από έγχαρτη σε ψηφιακή δεν είναι και το καλύτερο παράδειγμα.

Έρχομαι, τέλος, στην τροπολογία για τους παράνομους μετανάστες. Δεν θα σταθώ στο ιδεολογικό κομμάτι. Τα είπε πολύ καλύτερα από μένα ο Πρόεδρός μας, ο Κυριάκος ο Βελόπουλος. Θα σταθώ σε κάποια άλλα σημεία. Μας κατηγορείτε όσους αντιτιθέμεθα στη συγκεκριμένη τροπολογία για λαϊκισμό.

Θα σας το επιστρέψουμε και θα σας πούμε ότι λαϊκισμούς είναι να θεωρείς πραγματικότητα και γεγονός αυτό το οποίο συνέβη λόγω των δικών σου λαθών και των δικών σου παραλείψεων. Λαϊκισμός είναι να προτάσεις ως επιχείρημα πως θα έχουν άδεια παραμονής μόνο όσο έχουν οι συγκεκριμένοι άνθρωποι ενεργή σύμβαση εργασίας. Αν δεν έχουν, τι θα τους κάνετε; Θα τους απελαύνετε. Και γιατί δεν το κάνετε τώρα;

Λαϊκισμός είναι να θεωρείς αυτονόητο πως τα σύνορα είναι διάτρητα, πως οι καραβιές παράνομων μεταναστών θα σώσουν και θα λύσουν το δημογραφικό πρόβλημα της χώρας.

Λαϊκισμός είναι να εμφανίζεις την ελληνική γεωργία στο και πέντε, όχι στο παρά πέντε, ότι καταρρέει λόγω της έλλειψης εργατικών χεριών, λες και βρισκόμαστε σε συνθήκες φεουδαρχίας και στο 17ο αιώνα. Η ελληνική γεωργία, κύριε Υπουργέ και κύριοι της συμπολίτευσης, έχει ανάγκη εκσυγχρονισμού και εισαγωγής νέων τεχνολογιών. Η εισαγωγή φθηνού εργατικού δυναμικού τη δεκαετία του 1990 ωφέλησε προσωρινά μόνο την ελληνική γεωργία, καθώς την εμπόδισε και την κράτησε πίσω από το να εκσυγχρονιστεί. Μακροπρόθεσμα της έκανε ζημιά. Η αύξηση του πλούτου στον πρωτογενή τομέα θα επιτευχθεί μόνο με αύξηση της παραγωγικότητας, άρα με λιγότερα εργατικά χέρια, με αποδοτικές καλλιέργειες σε συνέργειες με τα ελληνικά πανεπιστήμια.

Λαϊκισμός, επίσης, είναι να μη λαμβάνεις υπ’ όψιν την τεράστια εξαγωγή συναλλάγματος και τη συμβολή αυτών των ανθρώπων στο έλλειμμα του ισοζυγίου τρεχουσών συναλλαγών.

Λαϊκισμός είναι να μη λαμβάνεις υπ’ όψιν την επιβάρυνση στη χρήση και κατάχρηση των μέσων μαζικής μεταφοράς, στα δημόσια νοσοκομεία και στις υπηρεσίες όλου του φάσματος του δημόσιου τομέα, όπου ο Έλληνας φορολογούμενος έχει πληρώσει με το αίμα του.

Τέλος, λαϊκισμός είναι να μην εξηγείς στους Έλληνες πως για χάρη κάποιων μεγακατασκευαστών και μεγαλοξενοδόχων θα κληθεί ο Έλληνας φορολογούμενος να πληρώσει στη συνέχεια μια σειρά από εποχικά επιδόματα, επιδόματα ανεργίας και βοηθήματα τα οποία θα καλυφθούν από τον κρατικό προϋπολογισμό και θα μεταφερθούν μέσω των δεκάδων γραφείων μεταφοράς συναλλάγματος σε χώρες της Αφρικής και της Ασίας.

Σας ευχαριστώ πολύ.

(Χειροκροτήματα από της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Αθανάσιος Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:**  Ευχαριστώ πολύ, κυρία Πρόεδρε.

Κυρίες και κύριοι συνάδελφοι, πριν ξεκινήσω την ομιλία μου, θα ήθελα κι εγώ από την πλευρά μου να πω τα θερμά μου συλλυπητήρια στην οικογένεια ενός ακόμα αστυνομικού που εχθές το βράδυ έπεσε στο καθήκον, στο πλαίσιο και κατά τη διάρκεια καταδίωξης εναντίον του οργανωμένου εγκλήματος. Δεν είδαμε, όμως, την ευαισθησία από μεγάλη μερίδα του Σώματος.

Κυρίες και κύριοι συνάδελφοι, η σημερινή μου τοποθέτηση είναι αφιερωμένη αποκλειστικά στον σχολιασμό των αποτρόπαιων διατάξεων της τροπολογίας Καιρίδη, που κατατέθηκε μαζί με το υπό συζήτηση νομοσχέδιο. Με την τροπολογία 56/7 εισηγούνται διατάξεις, που διευκολύνουν την παροχή άδειας διαμονής εντός της ελληνικής επικράτειας αλλοδαπών υπηκόων τρίτων χωρών και καλά για να διευκολυνθεί η πρόσβασή τους στην αγορά εργασίας.

Πριν από λίγες μέρες ακούσαμε από τον ίδιο Κυβερνητικό Εκπρόσωπο, τον κ. Μαρινάκη, να λέει ότι δεν υπάρχει καμμία πρόθεση της Κυβέρνησης για ελληνοποιήσεις ή νομιμοποιήσεις. Θα καταθέσω στο τέλος της ομιλίας μου στα Πρακτικά το σχετικό δημοσίευμα.

Τι λέει, όμως, αυτή η τροπολογία; Λέει ότι δίνουμε «αέρα» άδειες διαμονής ακόμα και σε αυτούς που έχουν εισέλθει και διαμένουν μέχρι και σήμερα παράνομα στη χώρα, ακόμα και σε αυτούς που δεν έχουν κανένα διαβατήριο να επιδείξουν έστω και ληγμένο. Δίνουμε άδεια όχι μόνο σε αυτούς, αλλά και στις συζύγους και στα παιδιά τους. Εάν αυτό δεν είναι νομιμοποίηση, τότε τι είναι;

Παρ’ όλο που ορίζεται ότι θα ελεγχθεί εάν τα άτομα αυτά αποτελούν ή όχι απειλή για τη δημόσια τάξη και ασφάλεια, εύλογα προκύπτει το ερώτημα: Πώς θα κάνετε τον έλεγχο για κάποιον που δεν έχει μισό έγγραφο που να αποδεικνύει ποιος πραγματικά είναι; Για ποιον έλεγχο μιλάτε που αν πάτε στην Ομόνοια και ρωτήσετε κανέναν από τους μετανάστες, που κάθονται στην πλατεία το όνομά τους, όλοι θα σας πουν ότι τους λένε Αλί.

Στην ίδια τροπολογία, στο άρθρο 4 παράγραφος 7, αναφέρεται επί λέξει ότι: «Στην περίπτωση που ζητείται άδεια διαμονής για εξαρτημένη εργασία, δεν απαιτείται η διαθεσιμότητα κενής θέσης εργασίας». Επαναλαμβάνω, δεν απαιτείται η διαθεσιμότητα κενής θέσης εργασίας. Ο κ. Σαμαράς είπε ότι με αυτή την τροπολογία η χώρα μας γίνεται, για να χρησιμοποιήσω τα δικά του λόγια, «φάρος προσέλκυσης λαθρομεταναστών». Εγώ θα το πω λίγο πιο λαϊκά, «μπάτε σκύλοι αλέστε».

Εδώ και σχεδόν μια δεκαετία η χώρα μας προσελκύει εκατοντάδες χιλιάδες άτομα από την Ασία και τη βόρεια Αφρική κι αντί να ελέγξουμε έναν προς ένα όλους αυτούς τους ανθρώπους, εμείς τους δίνουμε μαζικά άδειες παραμονής και μάλιστα χωρίς καν να υπάρχει προοπτική απασχόλησης. Για να ταΐζουμε κι άλλους κηφήνες εις βάρος των Ελλήνων πολιτών. Φυσικά, όταν εμείς τους λέμε λαθρομετανάστες είμαστε ρατσιστές και φασίστες. Όταν το λέει η πρώην Πρωθυπουργός της χώρας δεν τρέχει τίποτα.

Στην ανάλυση συνεπειών ρύθμισης που συνοδεύει την τροπολογία αναφέρεται ότι ο στόχος ειδικά του άρθρου 4 είναι να καταγραφούν όλοι οι παράνομα διαμένοντες στη χώρα και να καταπολεμηθεί η παράνομη εργασία. Αφού η ίδια η Κυβέρνηση αναγνωρίζει ότι υπάρχει μαύρη εργασία, αφού ξέρετε ότι δουλεύουν και σε πολλές περιπτώσεις και πού δουλεύουν, γιατί δεν έχετε κάνει κάτι για να τους απομακρύνετε; Γιατί εξακολουθούν να βρίσκονται εντός των συνόρων μας και δεν έχουν απελαθεί; Γιατί δεν έχουν επιβληθεί πρόστιμα σε όσους τους απασχολούν παράτυπα;

Θα σας πω γιατί. Για να μη χάσετε το παραδάκι εσείς και τα συμφέροντα που εξυπηρετείτε. Για κάθε μία από τις αιτήσεις θα υπάρχει και παράβολο 300 ευρώ. Μιας και μιλάμε για περίπου τριάντα χιλιάδες άτομα, βάσει των δικών σας εκτιμήσεων που ίσως είναι και παραπάνω, μιλάμε για τουλάχιστον 9 εκατομμύρια ευρώ ζεστά-ζεστά στην αρχή του έτους. Προφανώς, είναι πολύ εύκολο να εισπράξετε τα 9 εκατομμύρια από τα παράβολα όσων θα νομιμοποιηθούν εν μια νυκτί, από το να πάρετε από τυχόν πρόστιμα που θα επιβληθούν σε εργοδότες.

Κυρίες και κύριοι συνάδελφοι, αυτή η τροπολογία είναι απαράδεκτη τόσο για τα ελληνικά όσο και για τα ευρωπαϊκά χρονικά. Ποια άλλη χώρα νομιμοποιεί όλους όσους έχουν εισέλθει παράνομα στο έδαφός της; Ποιος; Μόνο η Ελλάδα!

Ποια άλλη χώρα δίνει άδεια εργασίας σε υπηκόους τρίτων χωρών, χωρίς να υπάρχει πρόβλεψη για συγκεκριμένες ανάγκες και ειδικότητες. Όταν οι γονείς και οι παππούδες μας έφευγαν για Γερμανία, Καναδά, Αμερική και Αυστραλία τις δεκαετίες του ΄60 και του ΄70, οι χώρες αυτές είχαν σχέδιο, είχαν πλάνο για το πόσοι θα πάνε και πού θα απασχοληθούν. Δεν ήταν ξέφραγα αμπέλια. Και οι γονείς και οι παππούδες μας σέβονταν τις χώρες που πήγαιναν. Μιλούσαν τη γλώσσα τους και τηρούσαν τους νόμους τους, κάτι που δεν βλέπουμε να συμβαίνει τώρα στην Ελλάδα. Γι’ αυτό απαιτούμε να αποσυρθεί τώρα η συγκεκριμένη τροπολογία και αν αυτό δεν συμβεί σας καλούμε όλους να την καταψηφίσετε. Εάν υπάρχει έλλειψη εργατικών χεριών, να κοιτάξουμε πρώτα πώς θα καλυφθούν αυτές οι θέσεις με Έλληνες. Γιατί όπως λέει και ο θυμόσοφος λαός μας «όταν το χωράφι σου διψάει, δεν ποτίζεις άλλου».

Επίσης, θέλω να αναφερθώ στο εξής: είπε πριν ο κύριος Υπουργός ότι η Κυβέρνηση του Κυριάκου Μητσοτάκη έβγαλε τους λαθρομετανάστες από τη βροχή και το χιόνι που είχε η Αριστερά. Ξεχάσατε όμως, να πείτε στον ελληνικό λαό ότι τους βάλατε σε ενοικιαζόμενα σπίτια. Το είχατε βαφτίσει Πρόγραμμα Δημοσίων Επενδύσεων με 150 εκατομμύρια ευρώ, το πρόγραμμα «ΗΛΙΟΣ», επτάμισι χιλιάδες κατοικίες. Έλληνα, εσύ που μας βλέπεις αυτή τη στιγμή, όταν εσύ δεν έχεις να πληρώσεις το ενοίκιο σου, δεν έχεις να πληρώσει το φως σου, το νερό σου, η ελληνική Κυβέρνηση με τα δικά σου χρήματα τους έβαζε σε σπίτια, τους βόλευε εκεί πέρα, τους τάιζε, τους πότιζε και πληρωμένα όλα, με τα δικά σου λεφτά. Συνέχισε να τους δίνεις το 41%.

Αλήθεια, ειλικρινά, εσείς οι κύριοι της Νέας Δημοκρατίας έχετε δύο πρώην Πρωθυπουργούς και δύο πρώην Προέδρους της Νέας Δημοκρατίας να σας λένε ότι είναι λάθος αυτά που κάνετε. Και αναφέρομαι στον κ. Σαμαρά και στον κ. Κώστα Καραμανλή. Ειλικρινά πού έχει πάει η λαϊκή Δεξιά; Που έχει καταντήσει η Νέα Δημοκρατία, με τις αξίες που κάποτε πρέσβευε; Να είναι υποχείριο των αριστερών, να μας κουνάνε το δάχτυλο, αυτοί που χειροκροτούν τον Κουφοντίνα και τη «17 Νοέμβρη»;

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΑΘΑΝΑΣΙΟΣ ΧΑΛΚΙΑΣ:** Ολοκληρώνω, κυρία Πρόεδρε.

Να χειροκροτούν τη «17 Νοέμβρη» και τους δολοφόνους της και να μας το παίζουν δημοκράτες;

Σας ευχαριστώ πάρα πολύ.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Καραθανασόπουλος για μια μικρή παρέμβαση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παρέμβαση, κυρία Πρόεδρε, διότι βεβαίως μπροστά σε αυτόν τον οχετό, σε αυτόν τον παροξυσμό ρατσισμού και φασισμού, που παρακολουθούμε τις τελευταίες ώρες σε αυτή την Αίθουσα δεν μπορεί να μείνει ασχολίαστος. Και το τι δεν ακούσαμε. Για ποιους; Για τους καταφρονεμένους και τους ταλαίπωρους. Τι δεν ακούσαμε σε αυτή την Αίθουσα; Και το λέμε αυτό, γιατί ακριβώς τώρα κάποιοι βγάζουν τις μάσκες τους. Το νέο φασιστικό μόρφωμα των Σπαρτιατών κάνει πολιτικό στριπτίζ. Γιατί βεβαίως, το τεράστιο θέμα των χιλιάδων μεταναστών εργατών είναι χρόνιο πρόβλημα. Έμεναν και εργάζονταν εδώ χωρίς άδειες διαμονής και εργασίας, χωρίς κανένα εργασιακό και ασφαλιστικό δικαίωμα. Άνθρωποι, οι οποίοι διαβιούν κάτω από τις πιο άθλιες και απάνθρωπες συνθήκες, χωρίς τα στοιχειώδη μέσα προστασίας και υγιεινής, μετατρέποντας ολόκληρες περιοχές υγειονομική βόμβα. Αλήθεια, έχετε πάει στη Μανωλάδα καθόλου; Γιατί είναι σε καραντίνα η Μανωλάδα τα τελευταία είκοσι χρόνια και κανείς δεν μπορεί να δώσει αίμα; Έλληνας που μένει εκεί, κάτοικος της Μανωλάδας, κανείς. Γιατί είναι σε καραντίνα; Γιατί ακριβώς ζουν σε μια υγειονομική βόμβα.

Να, λοιπόν που έχει οδηγήσει τον κόσμο που μένει σε αυτές τις περιοχές. Μόνιμο κόσμο, αλλά και μετανάστες εργαζόμενους. Στο να ζουν κάτω από υγειονομικές βόμβες στην κυριολεξία. Και μάλιστα, πολλοί από αυτούς να εξασκούνται και στη σκοποβολή απέναντι στους συγκεκριμένους μετανάστες, να τους τρομοκρατούν. Και αυτά τα τσιράκια για παράδειγμα των φραουλάδων, γιατί το θαύμα της φράουλας σε αυτούς τους κατατρεγμένους έγινε. Αυτά τα τσιράκια μήπως έχουν τις ίδιες απόψεις με τους Σπαρτιάτες και ασκούνται στη σκοποβολή; Γιατί κάτι τέτοια τσιράκια έχουν οι εργοδότες.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Το μυαλό σας και μια λίρα.

(Θόρυβος από την πτέρυγα των Σπαρτιατών)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κάτι τέτοια τσιράκια έχουν οι εργοδότες!

(Θόρυβος από την πτέρυγα των Σπαρτιατών)

Γιατί ο φασισμός αποτελεί τον εκτελεστικό βραχίονα του συστήματος των εφοπλιστών και των βιομηχάνων. Μια ζωή τσιράκια των εφοπλιστών, των τραπεζιτών και των βιομηχάνων. Μια ζωή εκτελεστικός βραχίονας είστε και στοχεύατε πάντοτε τους πιο καταφρονημένους, τους μετανάστες και τους συνδικαλιστές.

Εχθές έκανε ολόκληρο κήρυγμα ο αρχηγός σας για τους συνδικαλιστές και τους αγώνες των εργατών που έδιωξαν οι επιχειρήσεις. Δηλαδή, θέλετε εργαζόμενους με σκυμμένο το κεφάλι, θέλετε εργαζόμενους υποτακτικούς των αφεντικών να μην διεκδικούν αξιοπρεπή μεροκάματα, να μην διεκδικούν μέσα υγιεινής και ασφάλειας στους χώρους δουλειάς για να θρηνούμε καθημερινά θύματα της εργατικής τάξης από αυτή την ασυδοσία των αφεντικών.

Να, γιατί λοιπόν σας λέμε τσιράκια τους. Διότι ενδιαφέρεστε για τα συμφέροντα αυτών και όχι για να αλλάξει η κατάσταση την οποία βιώνουν οι μετανάστες εργάτες. Να βελτιωθούν οι ανθρώπινες συνθήκες διαβίωσης, οι συνθήκες των εργαζομένων στα κάτεργα των εφοπλιστών, στα κάτεργα των μεγάλων βιομηχανιών, στα κάτεργα των μεγάλων κατασκευαστικών εταιρειών. Είκοσι οικοδόμοι νεκροί και εκατοντάδες σακατεμένοι μέσα στο 2023. Γιατί; Γιατί δεν υπάρχουν μέτρα υγιεινής και ασφάλειας. Αυτούς ποιος τους κλαίει; Ποιος τους κλαίει αυτούς και ποιος ενδιαφέρεται για να παρθούν μέτρα ασφάλειας; Γιατί κοστίζουν. Γι’ αυτό δεν παίρνονται μέτρα ασφαλείας, γιατί κοστίζουν, γιατί τους μειώνουν τα κέρδη, γιατί δουλεύουν ήλιο με ήλιο κι όχι το εφτάωρο, γιατί δουλεύουν επταήμερο και όχι πενθήμερο στις οικοδομές. Σαββατοκύριακα λειτουργούν τα μεγάλα γιαπιά.

Να λοιπόν, γιατί δεν πάνε χέρια, να γιατί υπάρχει το μεγάλο ζήτημα από τη μια μεριά να υπάρχει έλλειψη χεριών εργατικών και από την άλλη να υπάρχει ανεργία. Γιατί κάτω από αυτές τις συνθήκες, που έχουν διαμορφωθεί στην αγορά εργασίας δεν μπορούν να πάνε να δουλέψουν. Και εσείς θέλετε αυτές οι συνθήκες εργασίας να υποβαθμιστούν ακόμη περισσότερο, να είναι ακόμη περισσότερο και ακόμη χειρότερες σε βάρος των εργαζομένων για να μπορεί να θωρακίζεται η ανταγωνιστικότητα και η κερδοφορία.

Και θα πει κάποιος έπιασε ο πόνος την Κυβέρνηση και θέλει τώρα να τους νομιμοποιήσει; Όχι εμείς δεν λέμε ότι την έπιασε ο πόνος την Κυβέρνηση. Τι την έπιασε; Την έπιασε η ανάγκη που έχουν οι κατασκευαστικοί όμιλοι, οι τουριστικοί όμιλοι, οι ξενοδοχειακοί όμιλοι, ακόμη και επιχειρηματίες που δραστηριοποιούνται στον αγροτικό τομέα για να έχουν τώρα άμεσα φτηνό εργατικό δυναμικό. Γι’ αυτό ανοίγει τη στρόφιγγα αυτήν τη στιγμή και μετά την ξανακλείνει. Την άνοιξε προσωρινά, γι’ αυτούς που ήταν μέχρι 31 Νοεμβρίου ανοίγει. Για τους υπόλοιπους όχι. Και έχουν τρία χρόνια. Όσοι δεν έχουν τρία χρόνια και έχουν λιγότερα, δεν μπορούν. Να, γιατί το κάνει. Γιατί θέλει τουλάχιστον τριάντα χιλιάδες όπως είπαν με βάση τους υπολογισμούς τους, να αποκτήσουν άδεια παραμονής και εργασίας, για να μπορούν να τους εκμεταλλεύονται καλύτερα τα αφεντικά. Και ο ισχυρισμός του κ. Γεωργιάδη που προσπάθησε να θίξει το ΚΚΕ για φτηνό εργατικό, ναι είναι φτηνό εργατικό δυναμικό, κύριε Υπουργέ. Γιατί ποια κλαδική σύμβαση εφαρμόζεται; Πόσες είναι οι κλαδικές συμβάσεις που άφησε η Κυβέρνηση; Όπως και η δική σας συγκυβέρνηση ΠΑΣΟΚ - Νέα Δημοκρατία που καταργήσατε τις κλαδικές συμβάσεις αλλά και οι επόμενες κυβερνήσεις. Και πόσες από αυτές τις κλαδικές συμβάσεις εφαρμόζονται σε χώρους δουλειάς αν δεν υπάρχει μέσα σωματείο, αν δεν υπάρχουν πρωτοπόροι εργαζόμενοι που να διεκδικήσουν την κάλυψή τους από τη συλλογική σύμβαση; Υπογράψτε συλλογική σύμβαση με τους οικοδόμους. Όχι. Κάτω από ποιες συνθήκες θα εργαστούν αυτοί στις μεγάλες κατασκευαστικές εταιρείες που νομιμοποιείτε; Κάτω από τις πιο άθλιες συνθήκες εκμετάλλευσης. Αυτό είναι. Να διασφαλιστούν αυτά τα φτηνά χέρια τα εργατικά. Και πάντοτε οι μετανάστες λειτουργούσαν ως η πέμπτη φάλαγγα στο εργατικό κίνημα. Γιατί; Για να συμπιέσουν ακόμη περισσότερο την τιμή της εργατικής δύναμης. Αυτό συνέβη σε όλες τις χώρες, γιατί είχαν πολύ μεγαλύτερες δυσκολίες να ενταχθούν στο οργανωμένο κίνημα.

Άρα, αυτό που πρωτεύει, το κυρίαρχο για να μπορέσει να διασφαλίσει τα δικαιώματα αυτών των κατατρεγμένων, είναι η κοινή δράση με το ταξικό κίνημα. Γι’ αυτό μάτωσαν τα σωματεία τα εργατικά και τα στελέχη του ΚΚΕ στη Μανωλάδα για να μπορέσουμε να οργανώσουμε τους εργάτες γης, τους μετανάστες αυτούς εκεί. Και είναι πάρα πολύ δύσκολο, γιατί εμπλέκονται οι διακινητές, εμπλέκονται οι δουλέμποροι, εμπλέκονται οι πρόσφυγες που δεν θέλουν να αποκτήσουν δικαιώματα, ακόμη και οι δικοί τους άνθρωποι. Γιατί; Γιατί βολεύονται κάτω από αυτές τις συνθήκες τις απάνθρωπες.

Να, γιατί λέμε ότι όποιος στέκεται απέναντι σε αυτή την τροπολογία με όρους φασισμού και ρατσισμού θέλει να παραμείνει αυτή η απαράδεκτη κατάσταση, να παραμείνουν τα παλαιοχώραφα της ντροπής, να παραμείνουν οι άνθρωποι ποντίκια στον 21ο αιώνα, γιατί προστατεύουν τα συμφέροντα των αφεντικών.

Κατά τ’ άλλα, «πατρίς, θρησκεία, οικογένεια», κατά τα άλλα, ευυπόληπτοι οικογενειάρχες, ενώ επί της ουσίας είναι τα τσιράκια, τα τσιράκια των πιο σκοτεινών κύκλων.

Για να τελειώσω την παρέμβασή μου αυτή, εμείς ζητάμε το εξής, κύριε Υπουργέ: Εμείς στεκόμαστε θετικά στην τροπολογία γιατί είναι στόχος της πάλης του κινήματος αυτό και στεκόμαστε -από ποια άποψη;- ότι πρέπει ακόμη περισσότερο να διασφαλιστούν οι συνθήκες διαμονής, διαβίωσης και η προστασία αυτών των ανθρώπων, oι υγιεινές συνθήκες διαμονής τους.

Αποσύρτε αυτή τη διάταξη την οποία έχετε, ότι συνδέεται η άδεια διαμονής με την άδεια εργασίας. Γιατί; Tο λέμε καθαρά: Θα τους εκβιάζουν οι εργοδότες. Θα τους εκβιάζουν συνεχόμενα.

Ο κ. Καιρίδης, μιλώντας στον ραδιοφωνικό σταθμό το πρωί, τι είπε; Ότι αν μέσα σε ένα μήνα δεν έχει ξαναβρεί εργασία, του παίρνουν και την άδεια διαμονής. Αυτό είπε ο κ. Kαιρίδης στο Πρώτο Πρόγραμμα της ΕΡΑ μιλώντας σήμερα το πρωί. Δηλαδή, τι τους θέλετε; Να τους εκβιάζουν συνεχώς και να υποκύπτουν στους εκβιασμούς τους;

Αποσυνδέστε, λοιπόν, την άδεια εργασίας από την άδεια διαμονής. Τότε πώς θα μπαίνουν; Αν δεν εργάζονται, τι θα κάνουν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Να κλείσετε, όμως, τώρα, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, τελειώνω, κυρία Πρόεδρε.

Άρα, από αυτή την άποψη, εμείς στηρίζουμε την τροπολογία, περιμένουμε τις δικές σας διορθωτικές κινήσεις σε αυτό το ζήτημα το συγκεκριμένο.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γεώργιος Ρούντας από τη Νίκη.

**ΑΛΕΞΑΝΔΡΟΣ ΖΕΡΒΕΑΣ:** Κυρία Πρόεδρε, θα ήθελα να πάρω τον λόγο επί προσωπικού γιατί ειπώθηκαν εδώ πέρα κάποια πράγματα.

**ΠΡΟΕΔΡΕΥΟΥΣΑ (Όλγα Γεροβασίλη):** Θα πρέπει να πείτε κατ’ αρχάς σε τι συνίσταται το προσωπικό.

**ΑΛΕΞΑΝΔΡΟΣ ΖΕΡΒΕΑΣ:** Πρώτον, μας αποκάλεσε νεοφασίστες και θα αποδείξω ότι δεν έχουμε καμμία σχέση.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό είναι πολιτικοί χαρακτηρισμοί. Δεν είναι προσωπικό το θέμα.

**ΑΛΕΞΑΝΔΡΟΣ ΖΕΡΒΕΑΣ:** Δεν είναι πολιτικοί, είναι υβριστικοί.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

**ΑΛΕΞΑΝΔΡΟΣ ΖΕΡΒΕΑΣ:** Είναι υβριστικοί.

Επίσης…

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Ρούντας έχει τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Σας παρακαλώ, κυρία Πρόεδρε.Δεν μας αφήνετε να απαντήσουμε ως κόμμα; Δεν μας αφήνετε να απαντήσουμε ως κόμμα.

**ΠΡΟΕΔΡΕΥΟΥΣΑ (Όλγα Γεροβασίλη):** Σε παρέμβαση του Κοινοβουλευτικού σας Εκπροσώπου…

**ΑΛΕΞΑΝΔΡΟΣ ΖΕΡΒΕΑΣ:** Μας είπε ότι εμείς είμαστε τσιράκια και ότι εμείς συμμετείχαμε στους πυροβολισμούς…

**ΠΡΟΕΔΡΕΥΟΥΣΑ (Όλγα Γεροβασίλη):** Ακούστηκαν από δικό σας ομιλητή πριν χειρότερα από αυτό.

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι πολιτικοί χαρακτηρισμοί.

**ΠΡΟΕΔΡΕΥΟΥΣΑ (Όλγα Γεροβασίλη):** Είπα ότι δεν είναι προσωπικό, είναι πολιτικοί χαρακτηρισμοί. Στους πολιτικούς χαρακτηρισμούς τι να κάνουμε;

Παρακαλώ τον ομιλητή, τον κ. Ρούντα, να έρθει στο Βήμα.

(Θόρυβος στην Αίθουσα)

Παρακαλώ, έχει λήξει το θέμα. Μη συνεχίζετε τον διάλογο. Δεν ακούγονται αυτά από κάτω.

Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Αξιότιμη κυρία Πρόεδρε, κύριοι Υπουργοί, κυρίες και κύριοι συνάδελφοι, πριν το οτιδήποτε θα θέλαμε να εκφράσουμε τα βαθιά μας συλλυπητήρια στην οικογένεια του αστυνομικού, ο οποίος έχασε τα ξημερώματα τη ζωή του πέφτοντας επάνω στο καθήκον και προσπαθώντας να κάνει ό,τι καλύτερο γίνεται, όπως όλα αυτά τα παιδιά, για να είμαστε εμείς ασφαλείς.

Στη συνέχεια θα ήθελα να κάνω μια ιστορική αναφορά, ειδικά μάλιστα για να δείξω την αντίθεση σε σχέση με αυτή την άκρως αντεθνική τροπολογία του κ. Καιρίδη.

Σαν σήμερα είναι μια ημέρα τιμής της θυσίας που έκαναν οι ηρωίδες Σουλιώτισσες το 1803 στον Ζάλογγο, οι οποίες εμπράκτως απέδειξαν τι σημαίνει αγάπη στην ελευθερία, στην πατρίδα και στη δημοκρατία. Ας εμπνευστούμε και σήμερα εμείς από το παράδειγμά τους.

Σήμερα, λοιπόν, αυτή την ημέρα μνήμης έχει έρθει προς ψήφιση συμπληρωματικά σε αυτό εδώ το νομοσχέδιο μια εντελώς άσχετη τροπολογία του Υπουργείου Μετανάστευσης και Ασύλου, γιατί στην ανάλυση συνεπειών ρύθμισης αναφέρεται ότι επισπεύδον Υπουργείο είναι αυτό.

Αυτή, λοιπόν, η τροπολογία αποτελεί ένα παράδειγμα αντιδημοκρατικής και αντικοινοβουλευτικής πρακτικής, αλλά και παράδειγμα αντεθνικής και ανθελληνικής πολιτικής. Πρόκειται για ένα γνήσιο τέκνο της κομματοκρατίας σας, η οποία αποδεικνύει αφ’ ενός μεν ότι ήδη βιώνουμε τη στρέβλωση της δημοκρατίας, δηλαδή βιώνουμε τη λεγόμενη μεταδημοκρατία, και αφ’ ετέρου δε ότι η Κυβέρνηση έχει ήδη ξεκινήσει την αντικατάσταση του ελληνικού πληθυσμού και την κατάργηση στην πράξη των συνόρων της Ελλάδος.

Είναι χαρακτηριστικές εξάλλου οι απόψεις του αρμόδιου Υπουργού, του κ. Καιρίδη, ότι το έθνος μας δήθεν είναι τεχνητό και ότι δήθεν είμαστε απόγονοι των Οθωμανών.

Η εν λόγω τροπολογία, λοιπόν, δεν εισήχθη καθόλου στον θεσμό της ηλεκτρονικής διαβούλευσης και για πρώτη φορά έκανε την εμφάνισή της στις επιτροπές και, μάλιστα, στην τέταρτη και τελευταία συνεδρίαση της επιτροπής την Παρασκευή και αφού είχαν τοποθετηθεί όλοι οι Βουλευτές. Δεν είχε η Κυβέρνησή σας το θάρρος, την πολιτική τιμιότητα και τη δημοκρατική ευαισθησία να θέσει την τροπολογία αυτή εις γνώσιν των Βουλευτών έστω από την πρώτη επιτροπή.

Είναι ξεκάθαρο ότι προσπαθήσατε να τους αιφνιδιάσετε για να μην μπορούν να την αναλύσουν, να μην μπορούν να τοποθετηθούν και να μη γίνει σωστή διαβούλευση, διότι συγχρόνως ήταν και σε εξέλιξη η ψήφιση του προϋπολογισμού.

Επίσης, η Κυβέρνησή σας δεν ενημέρωσε τον ελληνικό λαό. Για ένα τόσο σημαντικό ζήτημα θα έπρεπε πρωτίστως να έχει τεθεί προς γνώση του κυρίαρχου ελληνικού λαού, ακόμη και αν είχατε το δικαίωμα να τη φέρετε για πρώτη φορά σε επιτροπές. Θα ήταν πολιτικά τίμιο να τον ενημερώσετε προηγουμένως και να ρωτήσετε τη γνώμη του χωρίς να τον απαξιώσετε.

Με αυτή την αντικανονική και καταχρηστική νομοθετική σας πρακτική εξευτελίζετε τον θεμελιώδη θεσμό της διαβούλευσης, ο οποίος διασφαλίζει και προφυλάσσει τη συνταγματικά κατοχυρωμένη δημοκρατική αρχή, τη λαϊκή κυριαρχία, την κοινωνική συμμετοχή στους θεσμούς και την αναβάθμιση του πολίτη από ένα απλό πολιτικό αντικείμενο σε έναν ενεργό πολιτικό ερωτώντα, η φωνή και η γνώμη του οποίου πρέπει να εισακούγεται.

Αυτά, φυσικά, για εσάς είναι λεπτομέρειες, γιατί δεν τολμήσατε ούτε καν προεκλογικά να ενημερώσετε το εκλογικό σώμα για αυτές τις προθέσεις σας. Είναι εξάλλου πάγια τακτική της κομματοκρατίας σας να μην ενημερώνετε το εκλογικό σώμα και να προβαίνετε σε αθρόα εισαγωγή άσχετων τροπολογιών της τελευταίας στιγμής σε εντελώς άσχετα νομοσχέδια, προξενώντας βαθύ πλήγμα στην ίδια τη νομοθετική λειτουργία και κλονίζοντας την πίστη του εκλογικού σώματος προς το Κοινοβούλιο. Αυτό είναι ένα από τα μεγάλα αίτια τόσο της κακονομίας όσο και της πολυνομίας στη χώρα μας.

Εδώ, λοιπόν, να θυμίσω ότι στο Σύνταγμά μας στο άρθρο 74 παράγραφος 5 ορίζει ότι προσθήκη ή τροπολογία άσχετη με το κύριο αντικείμενο του νομοσχεδίου ή της πρότασης νόμου δεν εισάγεται για συζήτηση και, ακολούθως, ο Κανονισμός της Βουλής στο άρθρο 88 παράγραφος 3 ορίζει με σαφήνεια ότι οι τροπολογίες πρέπει να σχετίζονται με το κύριο αντικείμενο του νομοσχεδίου ή της πρότασης νόμου.

Η τροπολογία, λοιπόν, αυτή όσο και αν προσπαθήσετε να αποδείξετε με διασταλτικές ερμηνείες και ρητορείες το αντίθετο δεν έχει καμμία σχέση με το παρόν νομοσχέδιο και εντελώς αντικανονικά έχει έρθει προς ψήφιση.

Μέχρι και ο Πρόεδρός σας, ο κ. Μητσοτάκης, στις 14-6-2016 είχε στείλει επιστολή στον τότε Πρόεδρο της Βουλής, τον κ. Βούτση, για το ζήτημα αυτό των τροπολογιών παραπονούμενος για τις στρεβλώσεις στην κοινοβουλευτική λειτουργία και καταγγέλλοντας την παραβίαση των αρχών της καλής νομοθέτησης. Για το ίδιο ζήτημα, μάλιστα, και επειδή δεν είχε εισακουστεί, τον επόμενο χρόνο έκανε δεύτερη παρέμβαση ξανά στον κ. Βούτση και έλεγε ότι «το Κοινοβούλιο των Ελλήνων δεν λειτουργεί όπως αρμόζει σε μια δημοκρατική πολιτεία και ότι οι τροπολογίες, κατά κανόνα εκπρόθεσμες και συχνά άσχετες με τα υπό συζήτηση νομοσχέδια, πολλαπλασιάζονται κατά παράβαση του Συντάγματος.

Τι κάνετε, λοιπόν, τώρα; Αυτό το οποίο στηλιτεύατε τόσα χρόνια πριν, με τόσο έντονο τρόπο ως αντιπολίτευση, τώρα το έχετε κάνει ξεκάθαρη κοινοβουλευτική τακτική ως Κυβέρνηση. Αυτό είναι μία πολιτική σχιζοφρένεια και πραγματικά θα ήθελα να δω όλα τα κόμματα τα οποία κόπτονται για τη δημοκρατία, εάν θα την στηρίξουν.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Με την τροπολογία αυτή αποδεικνύετε την εμμονή σας σε καθετί εθνομηδενιστικό. Έχετε ψηφίσει μνημόνια μαζί με όλα τα κόμματα. Έχετε καταστρέψει τη χώρα. Έχετε εξευτελίσει την Ελλάδα με κάθε τρόπο. Έχετε αποξενώσει τον Έλληνα από την περιουσία και από τη γη του και τον έχετε καταδικάσει στη φτώχεια. Έχετε διαλύσει την επαρχία και τον πρωτογενή τομέα. Έχετε οδηγήσει τα χωριά σε ερήμωση και έχετε εκδιώξει τα Ελληνόπουλα στο εξωτερικό. Και τώρα, αντί να διορθώσετε κάτι από τα λάθη σας, αντιθέτως έρχεστε και λέτε στην ελληνική οικογένεια ότι θα αντικαταστήσετε τον ελληνικό πληθυσμό με παράνομους μετανάστες. Αυτά γιατί δεν τα είπατε προεκλογικά στους Έλληνες, ότι η αντικατάσταση του πληθυσμού είναι το σχέδιό σας;

Χωρίς λοιπόν να έχετε καμμία εικόνα και γνώση για τον χαρακτήρα, τις συνήθειες και την προηγούμενη ζωή τους, μειώνετε από επτά σε τρία χρόνια το απαιτούμενο όριο διαμονής για την απόκτηση άδειας παραμονής από παράτυπους μετανάστες και τους δίνετε το δικαίωμα να παραμείνουν εδώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Νομιμοποιείτε τους λαθροδιακινητές ψυχών και τους δουλέμπορους και την παράνομη είσοδο στη χώρα, πουλάτε ψεύτικη ελπίδα για εργασία και δήθεν οικονομική ευημερία. Τους βλέπετε καθαρά και στυγνά ως φθηνά εργατικά χέρια. Αντί να δώσετε κίνητρα να γεννηθούν Ελληνόπουλα, αντί να προστατέψετε την ανθρώπινη ζωή εξ άκρας συλλήψεως, αντί να στηρίξετε την παραδοσιακή οικογένεια να ενισχύσετε τον πρωτογενή τομέα και αντί να φέρετε πίσω το μέλλον της Ελλάδας, τα παιδιά μας με τα λαμπρά μυαλά, εσείς αντιθέτως τα τιμωρείτε και τα καταδικάζετε να μείνουν μόνιμα στο εξωτερικό, μακριά από τα σπίτια τους.

Και το χειρότερο; Την ίδια στιγμή, κλείνετε το μάτι στους λαθρομετανάστες να έρθουν ως πληθυσμιακοί αντικαταστάτες, καταργώντας τα εθνικά σύνορα και μετατρέποντας την Ελλάδα από χώρα σε χώρο. Αυτό να πάτε να το εξηγήσετε στους Έλληνες στις εκλογικές σας περιφέρειες. Θα το αντέξετε; Έτσι θα στηρίξετε τις πληγείσες περιοχές της Θεσσαλίας και της Ελλάδας, με αντικατάσταση του πληθυσμού;

Είστε ανακόλουθοι και μάλιστα αυτοδιαψεύδεστε, διότι ο ίδιος ο Κυβερνητικός Εκπρόσωπος, ο κ. Μαρινάκης, όπως ακούστηκε πολλές φορές σήμερα σε αυτή την Αίθουσα, ήδη από τον Σεπτέμβριο έλεγε ότι δεν υπάρχει καμμία πρόθεση της Κυβέρνησης για ελληνοποιήσεις ή νομιμοποιήσεις. Δεν υπάρχει καμμία τέτοια πρόθεση, κανένα τέτοιο σχέδιο και κανένας, έλεγε, δήθεν ευρύτερος σχεδιασμός. Ήδη, σας έχει εκθέσει και ο πρώην Πρόεδρός σας και πρώην Πρωθυπουργός, ο κ. Σαμαράς. Είναι δυνατόν, άραγε, κανείς να μπορέσει να σας πιστέψει μετά από όλα αυτά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ρούντα, έχετε ξεπεράσει τον χρόνο σας κατά πολύ.

**ΓΕΩΡΓΙΟΣ ΡΟΥΝΤΑΣ:** Τελειώνω σε μισό λεπτό, κυρία Πρόεδρε.

Κλείνοντας, θα θέλαμε έστω ένας από το κόμμα σας να μας εξηγήσει επισήμως εντός Βουλής, για να το ακούσουν όλοι οι Έλληνες, πώς ορίζεται ο νέος πατριωτισμός σας. Να μας πείτε τι εννοείτε με αυτό τον όρο και εάν οι υποκλίσεις στους ξένους είναι συστατικό στοιχείο του. Να μας πείτε ποιος είναι ο νέος ορισμός της οικογένειας, που δίνετε σύμφωνα με την πολιτική σας σκέψη.

Εμείς, πάντως, τιμώντας τις ελληνορθόδοξες αρχές μας και τη δημοκρατία μας, θα παραμείνουμε σταθεροί στην παραδοσιακή ερμηνεία των εννοιών, γιατί, όπως λέει ο Πλάτωνας στον «Κρατύλο», η λέξη προορίζεται να ονομάσει σωστά τα αντικείμενα και να δηλώσει την ουσία τους.

Και επειδή η ιστορία επαναλαμβάνεται και προφανώς δεν λαμβάνουμε μαθήματα από αυτήν, είναι ίσως περισσότερο από εύστοχη για την περίπτωσή σας η επισήμανση του Θουκυδίδη για τη διαστροφή και διαστρέβλωση των εννοιών, λόγω πολιτικής σκοπιμότητας. Τι γράφει, λοιπόν, ο Θουκυδίδης στην Ιστορία του;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε άλλο χρόνο, σας παρακαλώ.

**ΓΕΩΡΓΙΟΣ ΡΟΥΝΤΑΣ:** Γράφει: Και ενόμισαν πως είχαν δικαίωμα να αλλάξουν τη συνηθισμένη αντιστοιχία των λέξεων προς τα πράγματα, για να δικαιολογήσουν τις πράξεις τους. Έστω και τώρα, φροντίστε να πάρετε πίσω την ανθελληνική και αντικοινοβουλευτική αυτή τροπολογία.

Σας ευχαριστώ.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Η κ. Ασημίνα Σκόνδρα από τη Νέα Δημοκρατία είναι η επόμενη ομιλήτρια.

**ΑΣΗΜΙΝΑ ΣΚΟΝΔΡΑ:** Κυρία Πρόεδρε, κύριε Υπουργέ, κυρίες και κύριοι συνάδελφοι, επιτρέψτε μου να καταθέσω και εγώ τη θλίψη και τα συλλυπητήριά μου για τον εικοσιεννιάχρονο αστυνομικό που χάθηκε εν ώρα καθήκοντος τόσο στην οικογένειά του όσο και στους συναδέλφους του στην ΕΛΑΣ.

Κυρίες και κύριοι συνάδελφοι, το ζήτημα της δημόσιας ασφάλισης, των παροχών και των ορίων συνταξιοδότησης έχει απασχολήσει διαχρονικά την Ελλάδα, καθώς αποτελεί ένα μείζον θέμα που επηρεάζει όλους τους πολίτες, ανεξαρτήτως ηλικίας.

Κανένας μας δεν είναι αμέτοχος, καθώς κανείς δεν εξαιρείται από το δικαίωμα στην εργασία και στη συνταξιοδότηση. Ωστόσο, η πολυνομία και οι συνεχείς τροποποιήσεις στο ασφαλιστικό έχουν δημιουργήσει κενά και παραλείψεις, που είτε εδραιώθηκαν μέσα στον χρόνο είτε δημιουργήθηκαν από τις σύγχρονες συνθήκες. Διαχρονική πρόκληση για κάθε κυβέρνηση θεωρώ ότι είναι η δίκαιη και χωρίς διαχωρισμούς απονομή συντάξεων.

Το παρόν έρχεται να απαντήσει στις παραπάνω προκλήσεις, να εξορθολογίσει και να αναμορφώσει το θεσμικό πλαίσιο που διέπει την επαγγελματική ασφάλιση και χωρίζεται σε τρία μέρη.

Στο πρώτο μέρος περιλαμβάνεται ο εκσυγχρονισμός και η εποπτεία των ταμείων επαγγελματικής ασφάλισης και η εναρμόνισή τους με τα πρότυπα των ευρωπαϊκών φορέων επαγγελματικής ασφάλισης, ώστε αυτόματα να αναβαθμιστούν οι κανόνες λειτουργίας τους. Οι αλλαγές αυτές αποκαθιστούν το παράδοξο του αφορολογήτου των ΤΕΑ, με αποτέλεσμα σημαντικό κόστος για τα κρατικά έσοδα. Σημειωτέον, παγκοσμίως η συμπληρωματική σύνταξη φορολογείται σαν κανονικό εισόδημα. Αφορά, λοιπόν, ένα ζήτημα φορολογικής δικαιοσύνης και την ισορροπία ανάμεσα στην παροχή κινήτρων και την προώθηση της μακροπρόθεσμης αποταμίευσης.

Με τις ρυθμίσεις, λοιπόν, αυτές θα απλοποιηθούν οι διαδικασίες σύστασης των ΤΕΑ, θα ιδρύονται πολυεργοδοτικά ΤΕΑ, χωρίς να απαιτείται κλαδική συνάφεια μεταξύ των επιχειρήσεων. Θα ενισχυθεί η εμπιστοσύνη των ασφαλισμένων στον θεσμό. Θα δοθεί η εποπτεία στην Τράπεζα της Ελλάδας, ώστε να διασφαλιστεί η οργανωτική και επιχειρησιακή τους επάρκεια και τέλος, θα αντιμετωπίζονται φορολογικά ίσα και ομοιόμορφα τα προϊόντα της προαιρετικής συλλογικής συνταξιοδοτικής αποταμίευσης.

Κυρίες και κύριοι συνάδελφοι, στο δεύτερο μέρος ρυθμίζονται ζητήματα κοινωνικοασφαλιστικού και συνταξιοδοτικού ενδιαφέροντος. Εισάγονται νέες συνταξιοδοτικές ρυθμίσεις που τροποποιούν και αποσαφηνίζουν το καθεστώς και βελτιώνονται οι υπηρεσίες, όπως ο e-ΕΦΚΑ, για να ανταποκρίνονται στα νέα δεδομένα.

Η Κυβέρνηση Μητσοτάκη αποδεικνύει και στο παρόν την πρόθεσή της αφ’ ενός, να προστατέψει τις ευάλωτες κοινωνικές ομάδες με δίκαιες αλλαγές και αφ’ ετέρου, να ενισχύσει την εθνική οικονομία απαλλάσσοντας τους συνταξιούχους από περικοπές και περιορισμούς που ισχύουν μέχρι σήμερα. Ακουμπά έντονα κοινωνικά ζητήματα και λύνει χρόνια προβλήματα, όπως την επέκταση επιδόματος μητρότητας για εννέα μήνες σε αυτοαπασχολούμενους και αγρότισσες αναδρομικά από τις 24 Σεπτεμβρίου, έμπρακτη κοινωνική πολιτική από την Κυβέρνηση Μητσοτάκη που αφορά και στο δημογραφικό.

Κατάργηση της περικοπής του 30% της σύνταξης των εργαζομένων συνταξιούχων. Όποιος, δηλαδή, συνταξιούχος επιθυμεί να αυξήσει το εισόδημά του θα έχει κατά μέσο όρο τον χρόνο 2.200 ευρώ όφελος. Δυνατότητα εργασίας για τους δικαιούχους αναπηρικής σύνταξης χωρίς καμμία κράτηση. Αύξηση του ορίου για οφειλές ασφαλιστικών εισφορών από 20.000 σε 30.000 ευρώ και από έξι σε 10.000 ευρώ για αγρότες, ώστε να συνταξιοδοτηθούν στα εξήντα επτά τους χρόνια. Ενοποίηση των επικουρικών, που συνεπάγεται και επιτάχυνση απονομής τους. Ρυθμίζεται η καταβολή των εφάπαξ των ιερέων. Αποκαθίσταται μετά από είκοσι χρόνια η ανισότητα για τους πρατηριούχους υγρών καυσίμων που δεν λάμβαναν επικουρική σύνταξη. Παύει να προσμετράται το επίδομα ένταξης αποφυλακισμένων στο εισόδημά τους, έτσι ώστε να εισπράττουν το ελάχιστο εγγυημένο εισόδημα για την ομαλότερη επανένταξή τους.

Στο τελευταίο μέρος του νομοσχεδίου περιλαμβάνονται ρυθμίσεις που αφορούν τη ΔΥΠΑ, σχετικά με τη δημιουργία συστήματος διορισμού και πρόσληψης των μονίμων και αορίστου χρόνου εκπαιδευτικών. Έτσι θα λυθεί το πρόβλημα υποστελέχωσης των οργανωτικών μονάδων επαγγελματικής εκπαίδευσης και κατάρτισης. Το νομοσχέδιο απλουστεύει διαδικασίες και ρυθμίζει θέματα για την προστασία μαθητευόμενων, τη συμμόρφωση εργοδοτών σε προγράμματα απόκτησης εργασιακής εμπειρίας.

Κυρίες και κύριοι συνάδελφοι, δεν υπάρχει αμφιβολία ότι πρόκειται για μια μεταρρύθμιση με ευεργετικές διατάξεις που καλύπτει μεγάλο εύρος της κοινωνίας. Βέβαια, η Αξιωματική Αντιπολίτευση αυτά τα βρίσκει πολύ λίγα και πολύ μικρά, όπως μας είπε. Μάλλον, τα συγκρίνετε, αγαπητοί συνάδελφοι, με τα τεράστια και ατελείωτα χτυπήματά σας προς τους συνταξιούχους κατά τη διακυβέρνησή σας.

Τι να πρωτοθυμηθούμε; Την κατάργηση του ΕΚΑΣ; Τη συρρίκνωση των αποδοχών των νέων συνταξιούχων που έφτασε στο 38%; Την κατακρεούργηση των παλαιών συντάξεων; Τη σφαγή των επικουρικών ως 50%; Τις αυξημένες εισφορές για την υγεία; Την παρακράτηση των αναδρομικών περίπου για ένα χρόνο; Ξέρετε, οι εκλογικές ήττες δεν είναι κολυμβήθρα του Σιλωάμ. Γι’ αυτό αυτά δεν ξεπλένονται.

Κυρία Πρόεδρε, επιτρέψτε μου δύο λόγια για την τροπολογία σχετικά με την παροχή άδειας εργασίας σε παράνομους μετανάστες. Θεωρώ ότι έγινε ήδη πολλή συζήτηση στο δημόσιο διάλογο και ότι το τοπίο έχει ξεκαθαρίσει. Για εμένα είναι σημαντικό ότι δεν προβλέπει ελληνοποιήσεις, δεν υπάρχει μόνιμη νομιμοποίηση, ότι η επταετία που θεσπίσαμε το 2014 παραμένει, ότι αφορά όσους διαθέτουν διαβατήριο ή δυνατότητα ταυτοποίησης, ότι προϋποθέτει λευκό ποινικό μητρώο, ενεργή σύμβαση εργασίας και δικαίωμα αίτησης για όσους ήταν στην Ελλάδα για τρία συνεχόμενα χρόνια, αλλά έως τις 30-11 φέτος και ότι αυτό ισχύει εφάπαξ. Θεωρώ, επίσης, σημαντικό ότι οι άνθρωποι αυτοί θα καταγραφούν, θα πάψουν να είναι αόρατοι, να δουλεύουν με καθεστώς μαύρης εργασίας ή να κινούνται στα όρια της παρανομίας. Γιατί, αν θέλουμε να είμαστε ειλικρινείς, παράνομοι μετανάστες υπάρχουν στη χώρα μας και με κάποιο τρόπο επιβιώνουν. Εξίσου σημαντικό θα είναι το όφελος που θα προκύψει τόσο στα έσοδα του κράτους αλλά κυρίως ότι θα προστεθούν εργατικά χέρια. Σας διαβεβαιώ ότι το ζήτημα αυτό ειδικά στην επαρχία και σε αγροτικές περιοχές, όπως η Καρδίτσα, είναι πραγματικά μεγάλο και δυσεπίλυτο. Γινόμαστε καθημερινά μάρτυρες αυτού του προβλήματος. Γνωρίζοντας, όμως, τη θέση και τις μέχρι τώρα πρακτικές της Κυβέρνησης Μητσοτάκη για την προστασία των συνόρων, την ασφάλεια και την πάταξη των δικτύων διακινητών, είμαι βέβαιη ότι η παρέμβαση αυτή δεν γεννά κανέναν απολύτως κίνδυνο για την εθνική μας κυριαρχία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κύριε Υπουργέ. Κυρίες και κύριοι συνάδελφοι. Μία μέρα μετά την πανηγυρική υπερψήφιση από τη Βουλή ενός βαθιά κοινωνικού, αναπτυξιακού και δημοσιονομικά σοβαρού και σταθερού προϋπολογισμού ερχόμαστε σήμερα να εγκρίνουμε μία ακόμη -από τις πολλές του τελευταίου διαστήματος- μεταρρύθμιση που εξήγγειλε προεκλογικά και έρχεται τώρα να υλοποιήσει η Κυβέρνηση της Νέας Δημοκρατίας και του Κυριάκου Μητσοτάκη: Την αναμόρφωση, δηλαδή, της επαγγελματικής ασφάλισης και των ταμείων συμπληρωματικών παροχών, καθώς και τον εξορθολογισμό της ασφαλιστικής νομοθεσίας και συνταξιοδοτικές ρυθμίσεις που αφορούν πλήθος συμπολιτών μας, εργαζομένων και συνταξιούχων.

Επιτρέψτε μου, όμως, να ξεκινήσω αναφερόμενος σύντομα στη σημαντική τροπολογία των Υπουργείων Εργασίας και Μετανάστευσης, που συνδέει την άδεια διαμονής αλλοδαπών με την προσφορά εργασίας. Που βάζει τάξη στην αταξία και ρυθμίζει την ανομία. Είναι ένα θέμα που απασχολεί έντονα τους γεωργούς και κτηνοτρόφους και της εκλογικής μου περιφέρειας, της Καβάλας, τα σχετικά αιτήματα των οποίων για αναζήτηση εργατών γης έχω κατ’ επανάληψη μεταφέρει στους αρμόδιους Υπουργούς, στον κ. Γεωργιάδη και τον κ. Καιρίδη.

Επειδή πολλά έχουν ακουστεί, ας ξεκαθαρίσουμε κάποια πράγματα οριστικά και αμετάκλητα. Η χώρα δεν αλλάζει μεταναστευτική πολιτική. Η τροπολογία δεν αναιρεί την επταετία και προϋπόθεση είναι να έχουν λευκό ποινικό μητρώο. Συνδέουμε την τριετία για τη νόμιμη παραμονή τους στην Ελλάδα με την πρόσβαση στην αγορά εργασίας. Όταν δεν θα έχουν πρόσβαση, θα χάνουν τη νόμιμη άδεια διαμονής. Η ρύθμιση είναι άπαξ, με ημερομηνία 30 Νοεμβρίου 2023. Η τροπολογία δεν παρέχει σε κανέναν τη δυνατότητα να φέρει μέλη της οικογένειάς του στην Ελλάδα. Δεν αλλάζει σε τίποτα τις πάγιες διατάξεις περί νόμιμης μετανάστευσης, όπως αυτές ισχύουν σήμερα ή διαμορφώνονται με τον νέο Κώδικα Μετανάστευσης.

Όμως, κυρίες και κύριοι συνάδελφοι, η συζήτησή μας δεν γίνεται εν κενώ. Υπάρχει σήμερα που συζητάμε αυτόματη διαδικασία νομιμοποίησης των παράνομων μεταναστών με αρχικό νόμο της κυβέρνησης Κώστα Καραμανλή και με δεύτερο νόμο το 2014 της κυβέρνησης του Αντώνη Σαμαρά. Η συγκεκριμένη τροπολογία, αυτό που απλά κάνει, είναι να ενισχύσει και να θωρακίσει ακόμα περισσότερο τις δύο συγκεκριμένες και σωστές νομοθετικές πρωτοβουλίες.

Και τέλος, η τροπολογία λύνει –μερικώς, είναι αλήθεια, κύριε Υπουργέ, καθώς σε ετήσια βάση χρειαζόμαστε περίπου εκατόν ογδόντα χιλιάδες εργάτες γης, ενώ η διάταξη αφορά είκοσι οχτώ χιλιάδες μετανάστες- ένα κοινωνικό πρόβλημα, αντιμετωπίζει θέματα εθνικής ασφάλειας και βοηθάει να εισρεύσουν επιπλέον έσοδα στα ταμεία του κράτους.

Προφανώς στηρίζω και υπερψηφίζω την τροπολογία.

Περνώ τώρα στον πυρήνα του νομοσχεδίου. Πρόκειται για μία πραγματικά κομβική μεταρρύθμιση μακροπρόθεσμου χαρακτήρα με έντονο κοινωνικό αποτύπωμα, η οποία μεριμνά τόσο για τους ασφαλισμένους όσο και για τους συνταξιούχους, αλλά και για τις ευάλωτες κοινωνικές ομάδες των συμπολιτών μας, που έχει αποδείξει αυτή η Κυβέρνηση ότι αποτελούν προτεραιότητά της.

Βασικά γνωρίσματα και αυτού του νομοσχεδίου είναι η κοινωνική δικαιοσύνη και η δημοσιονομική σταθερότητα, από την οποία δεν ξεφεύγουμε στο ελάχιστο. Στο πλαίσιο αυτό υπόκειται, λόγου χάριν, η κατάργηση της παρακράτησης του 30% της σύνταξης των εργαζομένων συνταξιούχων, είτε αυτοί εργάζονται μία μέρα είτε έχουν πλήρη απασχόληση. Θυμίζω ότι το αντίστοιχο ποσοστό επί ΣΥΡΙΖΑ ήταν 60%. Επίσης, παρέχεται η δυνατότητα εργασίας σε συνταξιούχους αναπηρίας, χωρίς να διακοπεί η σύνταξη αναπηρίας και χωρίς επιβολή φόρου 10%. Πρακτικά τι σημαίνουν όλα αυτά; Ότι βάζουμε τέλος, θα σταματήσουμε δηλαδή να τιμωρούμε τους συνταξιούχους, επειδή εργάζονται.

Υψίστης σημασίας είναι και η κυβερνητική πρωτοβουλία σύστασης ενός πολύ πιο ευέλικτου και φιλικού θεσμικού πλαισίου για τα επαγγελματικά ταμεία. Με τα νέα δεδομένα θα δίνεται η δυνατότητα σε πολλούς επαγγελματικούς κλάδους να συμμετάσχουν, εφόσον φυσικά το επιθυμούν, με μικρά ποσά σε δικά τους ταμεία και να μπορούν μετά από κάποια χρόνια να αποκομίζουν τα οφέλη από αυτά. Και μάλιστα, υπό την εποπτεία και την εγγύηση της Τράπεζας της Ελλάδος.

Παράλληλα, με διατάξεις του νομοσχεδίου, τις οποίες έχει αναλύσει με εξαιρετικό τρόπο η εισηγήτριά μας η κ. Άννα Ευθυμίου, μεταξύ άλλων: Θεσπίζεται, για πρώτη φορά, ειδική παροχή μητρότητας για τις αγρότισσες και τις ελεύθερες επαγγελματίες, που θα λαμβάνουν για εννέα μήνες τον κατώτατο μισθό. Αυξάνεται το όριο της δυνατότητας ρυθμίσεως οφειλής στον ΕΦΚΑ, προκειμένου να μπορεί ο αγρότης και ελεύθερος επαγγελματίας να πάρει σύνταξη. Αποκαθίσταται σε μεγάλο βαθμό η αδικία της προσωπικής διαφοράς του «νόμου Κατρούγκαλου» με την απόδοση επιδόματος σε συνταξιούχους που δεν λαμβάνουν αύξηση ακριβώς λόγω της ύπαρξης αυτής της προσωπικής διαφοράς στις συντάξεις τους.

Κυρίες και κύριοι συνάδελφοι, Από όλα τα παραπάνω είναι πασιφανές ότι μία από τις βασικές παραμέτρους για τις οποίες οι πολίτες μας εμπιστεύτηκαν στις τελευταίες εθνικές εκλογές, η βελτίωση δηλαδή της καθημερινότητάς τους, υλοποιείται σε καθημερινή βάση από την Κυβέρνηση της Νέας Δημοκρατίας και από τον Πρωθυπουργό Κυριάκο Μητσοτάκη. Έχουμε διαμηνύσει ότι θα είμαστε διαρκώς δίπλα σε όσους το έχουν ανάγκη κάνοντας πράξη τις μεταρρυθμίσεις για τις οποίες είμαστε δεσμευμένοι. Τηρούμε πιστά το συμβόλαιο τιμής που υπογράψαμε με την κοινωνία το 2019 και το ανανεώσαμε τον Μάιο και τον Ιούνιο του 2023. Θέλουμε και μπορούμε να πετύχουμε.

Ευπρόσδεκτη σε αυτή την προσπάθεια θα ήταν και η δική σας συμβολή, κυρίες και κύριοι της Αντιπολίτευσης. Επιλογή σας είναι αν θα ανταποκριθείτε ή εάν θα επιμείνετε στην απομόνωση και στη στείρα άρνηση. Κάντε μια νέα αρχή υπερψηφίζοντας το παρόν νομοσχέδιο, τα οφέλη του οποίου είναι αδιαμφισβήτητα.

Όσο για τους Βουλευτές της Νέας Δημοκρατίας, επειδή είδα ότι υπάρχει ένα άγχος, θα κάνουμε το χρέος μας, όπως το κάνει πάντα αυτή η παράταξη ευρισκόμενη στη σωστή πλευρά της Ιστορίας.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αθανάσιος Παπαθανάσης από τη Νέα Δημοκρατία.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ευχαριστώ πολύ.

Κυρία Πρόεδρε, κύριε Υπουργέ, κυρίες και κύριοι συνάδελφοι, η νομοθετική πρωτοβουλία που εισάγεται από το Υπουργείο Εργασίας και Κοινωνικών Ασφαλίσεων αναλαμβάνει μία ολοκληρωμένη αναθεώρηση του ρυθμιστικού πλαισίου που διέπει την επαγγελματική ασφάλιση και την επίβλεψη των ταμείων που παρέχουν επιπλέον συνταξιοδοτικά προνόμια. Αυτή η μεταρρύθμιση στοχεύει στην προώθηση και αναβάθμιση του θεσμού της συνταξιοδότησης και την ενίσχυση του εισοδήματος των μελλοντικών συνταξιούχων.

Το προτεινόμενο νομοσχέδιο επικεντρώνεται σε αρκετούς τομείς, μεταξύ των οποίων και ο τομέας των ταμείων συντάξεων. Επιχειρείται μια συνολική μεταρρύθμιση στο κανονιστικό πλαίσιο που διέπει την επαγγελματική ασφάλιση. Ιδρύονται τα Ταμεία Επαγγελματικής Ασφάλισης ως νομικά πρόσωπα ιδιωτικού δικαίου μη κερδοσκοπικού χαρακτήρα σε προαιρετική βάση και λειτουργούν με το κεφαλαιοποιητικό σύστημα. Τα Ταμεία Επαγγελματικής Ασφάλισης αποτελούν τμήμα του δεύτερου πυλώνα του ασφαλιστικού συστήματος και βασίζονται στην αποταμίευση εκ μέρους των εργαζομένων και των εργοδοτών τους. Τα ποσά που αποταμιεύονται επενδύονται από τα Ταμεία Επαγγελματικής Ασφάλισης σε συλλογική βάση, με συγκεκριμένους επενδυτικούς κανόνες και από ένα αυστηρό εποπτικό πλαίσιο.

Δυστυχώς, στην Ελλάδα είμαστε από τους ουραγούς στον θεσμό της επαγγελματικής ασφάλισης στην Ευρώπη. Στόχος μας να προωθηθεί ο θεσμός αυτός και να αναβαθμιστεί. Οφείλουμε στη νέα γενιά να καλλιεργήσουμε μια κουλτούρα συνταξιοδοτικής αποταμίευσης. Αυτό θα επιφέρει μία ενίσχυση του εισοδήματος των μελλοντικών συνταξιούχων με συμπληρωματική παροχή.

Προβαίνουμε σε διαρθρωτικές παρεμβάσεις και ρυθμίσεις, με στόχο την απλοποίηση διαδικασιών σύστασης των Ταμείων Επαγγελματικής Ασφάλισης, την καθιέρωση ενός πρότυπου καταστατικού, τη διευκόλυνση ίδρυσης Ταμείων Επαγγελματικής Ασφάλισης από περισσότερους εργοδότες και τη θέσπιση κανόνων χρηστής διακυβέρνησης για την αύξηση της εμπιστοσύνης των ασφαλισμένων προς τα ταμεία.

Ως προς τη φορολόγηση των παρόχων των Ταμείων Επαγγελματικής Ασφάλισης επιβραβεύεται η μακροχρόνια συνταξιοδοτική αποταμίευση και η παροχή σύνταξης έναντι εφάπαξ. Επίσης, αναμορφώνεται το ρυθμιστικό πλαίσιο των Ταμείων Υποχρεωτικής Επαγγελματικής Ασφάλισης και αλληλοβοηθητικών ταμείων με στόχο την ενίσχυση της ποιότητάς τους ως προς την οργάνωση, λειτουργία και εποπτεία τους και την αναβάθμισή τους.

Εξάλλου, η μείωση της σύνταξης κατά 30% για τους εργαζόμενους συνταξιούχους καταργείται, διατηρώντας το πλήρες ποσό των αποδοχών τους. Η πρωτοβουλία αυτή σκοπεύει στην ενίσχυση των εισοδημάτων των συνταξιούχων και με σκοπό να παρακινήσει περαιτέρω αύξηση στη νόμιμη και επίσημη συμμετοχή τους στην αγορά εργασίας όπου θέλουν να δραστηριοποιηθούν.

Η δουλειά σε οποιαδήποτε ηλικία αποτελεί δικαίωμα. Από την 1η Ιανουαρίου του 2024 όλοι οι συνταξιούχοι με αναπηρία θα έχουν την ευκαιρία να εργαστούν χωρίς να σταματήσει η σύνταξή τους και χωρίς την υποχρέωση να καταβάλλουν πόρο προς το e-ΕΦΚΑ, με στόχο την ενθάρρυνση της επανένταξή τους στον εργασιακό χώρο.

Απελευθερώνεται μια νέα λύση για το πρόβλημα που αντιμετωπίζουν οι μη μισθωτοί ασφαλισμένοι που βρίσκονται σε ηλικία συνταξιοδότησης, αλλά αδυνατούν να αποπληρώσουν τις συσσωρευμένες ληξιπρόθεσμες οφειλές τους προς τον e-ΕΦΚΑ, παραμένοντας έτσι παγιδευμένοι. Συγκεκριμένα, το όριο του ποσού των οφειλών ασφαλιστικών εισφορών που επιτρέπεται για να μπορέσει κάποιος να λάβει σύνταξη, αυξάνεται από τις 20.000 ευρώ στις 30.000 ευρώ και από 6.000 ευρώ στις 10.000 ευρώ για τον πρώην ΟΓΑ, ενώ για τα ποσά οφειλής από 20.000 ευρώ έως 30.000 ευρώ και αντίστοιχα από 6.000 ευρώ ως 10.000 ευρώ για τον πρώην ΟΓΑ θα γίνεται παρακράτηση 60% της μηνιαίας σύνταξης, ενώ το υπόλοιπο του χρέους θα εκπίπτει αναλογικά.

Το ζήτημα της μακροχρόνιας καθυστέρησης στην εκκαθάριση και τη χορήγηση επικουρικών συντάξεων σε ασφαλισμένους αντιμετωπίζεται. Με το νέο σχέδιο νόμου όλοι όσοι συλλέγουν την κύρια σύνταξή τους και αριθμούν τουλάχιστον δεκαπέντε έτη επικουρικής ασφάλισης θα έχουν τη δυνατότητα να λαμβάνουν επίσης την επικουρική σύνταξη άμεσα. Έτσι λύνεται οριστικά το πρόβλημα στην απονομή των επικουρικών συντάξεων.

Όσον αφορά το επίδομα μητρότητας, πλέον και οι ελεύθερες επαγγελματίες αυτοαπασχολούμενες αγρότισσες θα είναι δικαιούχοι -για πρώτη φορά- της εννεάμηνης οικονομικής υποστήριξης μητρότητας από τη ΔΥΠΑ. Θα λαμβάνουν για την εν λόγω περίοδο ένα ποσό ισοδύναμο με τον κατώτατο μισθό, που ανέρχεται σήμερα στα 780 ευρώ τον μήνα, φθάνοντας συνολικά στα 7.020 ευρώ, πέραν του ποσού που ήδη παρέχεται για την περίοδο της κυοφορίας και της λοχείας. Η ενίσχυση της μητέρας και της οικογένειας πρέπει να συνεχιστεί, γιατί το δημοσιονομικό πρόβλημα της χώρας ναρκοθετεί το μέλλον της χώρας μας.

Με νέα διάταξη ενημερώνεται το νομικό πλαίσιο για να συμμορφωθεί με τις αναβαθμιαίες φάσεις έκδοσης και ενεργοποίησης του συστήματος ΑΜΚΑ. Σκοπός του είναι να αντιμετωπίσει την κατάχρηση του συστήματος, ανακόπτοντας άτομα που δεν διαμένουν ή δεν διατηρούν καμμία νόμιμη σχέση με την Ελλάδα από το να επισκέπτονται περιστασιακά τη χώρα για να εκμεταλλευθούν δωρεάν ιατροφαρμακευτική περίθαλψη και στη συνέχεια να αναχωρούν άμεσα, βαρύνοντας έτσι οικονομικά τη χώρα και τους φορολογούμενους.

Ως προς την προσωπική διαφορά, λαμβάνοντας υπ’ όψιν τις πληθωριστικές πιέσεις στα εισοδήματα και μετά τις ανακοινώσεις του Πρωθυπουργού, η Κυβέρνηση παρέχει για δεύτερη φορά μέσα στο 2023 ένα ειδικό οικονομικό επίδομα προς τους συνταξιούχους με θετική προσωπική διαφορά.

Μία ακόμη πρωτοποριακή παρέμβαση που σκοπεύει στον εκσυγχρονισμό της διαδικασίας πληρωμής των βοηθημάτων στην πλειοψηφία τους, με κάποιες εξαιρέσεις όπως είναι τα αναπηρικά βοηθήματα, τα επιδόματα στέγασης και έκτακτες οικονομικές βοήθειες από τη ΔΥΠΑ θα αρχίσουν να καταβάλλονται σταδιακά μέσω μιας προπληρωμένης κάρτας, με τρόπο παρόμοιο με αυτόν που ήδη εφαρμόζεται για το ελάχιστο εγγυημένο εισόδημα.

Πολύ σημαντική παρέμβαση η σύνταξη στα ορφανά τέκνα, όπου αίρονται οι αδικίες που υπήρχαν. Τώρα η σύνταξη θανάτου θα χορηγείται σε όλα τα άγαμα, ορφανά τέκνα μέχρι το εικοστό τέταρτο έτος της ηλικίας τους, ανεξάρτητα από το αν σπουδάζουν ή όχι και ανεξαρτήτως χρονικής στιγμής θανάτου του γονέα. Όσον αφορά τη σύνταξη στα ορφανά τέκνα με αναπηρία έρχεται ενοποίηση των κανόνων για τη χορήγηση σύνταξης σε τέκνα που έχουν χάσει και τους δύο γονείς και πάσχουν από σοβαρές αναπηρίες, εξαλείφοντας έτσι τις ανισότητες μεταξύ ιδιωτικού και δημόσιου τομέα.

Τέλος, από τις αρχές του 2023 υπάρχει πλέον η επιλογή για όσους εργαζόμενους έχουν ενταχθεί στο επικουρικό σύστημα του e-ΕΦΚΑ και έχουν ημερομηνία γέννησης μετά την 1η Ιανουαρίου του 1987 να προβούν σε μεταφορά ασφαλιστικού τους φορέα προς το ΤΕΚΑ. Η μεταβίβαση διευκολύνεται μέσω της ηλεκτρονικής υποβολής ενός απλού αιτήματος στη be.teka.gov.grκαι οφείλουμε να ενημερώσουμε για την αξία που προσδίδει η νέα επικουρική ασφάλιση και το κεφαλαιοποιητικό σύστημα στους νεότερους ασφαλισμένους, δίνοντάς τους το δικαίωμα ελέγχου των αποταμιεύσεών τους και άμεση συμβολή στη διαμόρφωση της προσωπικής τους σύνταξης.

Συνολικά, πρόκειται για ένα νομοσχέδιο που αυξάνει τα εισοδήματα συνταξιούχων και εργαζομένων, ενώ ταυτοχρόνως διορθώνει αδικίες ετών για τους ευάλωτους συμπολίτες μας. Αυτό είναι το πνεύμα της ορθής, δίκαιης και στοχευμένης νομοθέτησης από την Κυβέρνησή μας και με αυτόν τον τρόπο διανέμουμε το μερίδιο ανάπτυξης της ελληνικής οικονομίας σε κάθε πολίτη, με προσήλωση στη νέα γενιά, απαντώντας στις αγωνίες της, στους στόχους της, στα όνειρά της.

Έτσι θα συνεχίσουμε. Με σκληρή δουλειά, με δικαιοσύνη, κοιτώντας στο μέλλον να ανταποκρινόμαστε στα προβλήματα των πολιτών, να αντιστεκόμαστε στις αδικίες και να στηρίζουμε με κάθε τρόπο την κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Φραγκίσκος Παρασύρης από το ΠΑΣΟΚ - Κίνημα Αλλαγής.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, παίρνω τον λόγο μόνο για τις διατάξεις του Υπουργείου Μετανάστευσης και Ασύλου που αφορούν τους παράνομα διαμένοντες μετανάστες. Τα υπόλοιπα νομίζω θα εξαντληθούν από τους συναδέλφους της Κοινοβουλευτικής μας Ομάδας. Παίρνω τον λόγο επειδή η συγκεκριμένη διάταξη έδωσε παραπάνω φως τις τελευταίες ημέρες και έχει νόημα να μιλήσουμε για την προϊστορία των πολιτικών μετανάστευσης και την καταγωγή των προβλημάτων που προσπαθούμε να θεραπεύσουμε.

Κατ’ αρχάς, για να ξέρουμε τι συζητάμε, η αλλαγή δεν αφορά σε νέους μετανάστες οι οποίοι θα έρθουν, αλλά μόνο σε όσους διαμένουν εδώ από το 2021 και έπειτα, οι οποίοι θα απολαύσουν την ευεργεσία της διάταξης για μία και μόνο φορά.

Δεύτερον, θεωρώ ότι είναι μείζον να κάνουμε μία ειλικρινή παραδοχή όλοι οι Βουλευτές ότι χρειαζόταν μια ρύθμιση για το ζήτημα, το οποίο αποτελεί ένα από τα μεγαλύτερα προβλήματα που υπονομεύει την αγροτική μας οικονομία -έχει στείλει και η ΕΘΕΑΣ επιστολή στα mail όλων των Βουλευτών- αλλά όχι μόνο στην αγροτική μας οικονομία, αλλά σε όλους τους παραγωγικούς κλάδους.

Δεν ξέρουμε, άραγε, ότι υπάρχει σοβαρό πρόβλημα έλλειψης εργατικού δυναμικού στη χώρα, ιδιαίτερα του ανειδίκευτου; Δεν ξέρουμε ότι υπάρχει σοβαρό θέμα στη βιομηχανία; Δεν έχουμε ακούσει για το συγκεκριμένο θέμα που αφορά και τις τεχνικές εταιρείες και ότι καμμία τεχνική εταιρεία αυτή τη στιγμή στη χώρα μας δεν μπορεί να εκτελέσει το χρονοδιάγραμμά της, ακριβώς γι’ αυτόν τον λόγο; Προς τι, λοιπόν, οι αντιδράσεις, σε σχέση με τον πυρήνα της ρύθμισης και την αναγκαιότητα αυτής;

Εγώ, μάλιστα, βλέποντας τον κατάλογο των ερωτήσεων που κάνουν κατά καιρούς οι Βουλευτές, αλλά και τις αόριστες απαντήσεις που έχω ο ίδιος λάβει από το Υπουργείο έχω να πω ότι, δυστυχώς, η Κυβέρνηση έχει καθυστερήσει φοβερά τη συγκεκριμένη διευθέτηση και τη φέρνει τώρα, γιατί δεν είναι τίποτα άλλο από μία ομολογία αποτυχίας της μεταναστευτικής της πολιτικής την τελευταία πενταετία και καθυστέρησε ακριβώς διότι έκανε διαχείριση του πολιτικού κόστους και του ακροατηρίου της, όχι μόνο τώρα -μετά τις εκλογές, δηλαδή- αλλά και από το 2019 και έπειτα.

Τρία χρόνια τώρα, μετά τον COVID ειδικά που οξύνθηκε το θέμα, δεν το γνωρίζατε; Δεν σας λέγανε οι Βουλευτές, κύριε Υπουργέ, το πρόβλημα που έχουν οι αγρότες αλλά και άλλοι εργοδότες οι οποίοι δεν μπορούν να ασφαλίσουν αυτούς τους ανθρώπους και συνεπώς να εκπέσουν τα φορολογικά τους έξοδα, μισθοδοσία και εργοσήμων, αναγκαζόμενοι να απασχολούν με μαύρη εργασία και να επιβαρύνονται φορολογικά τις δαπάνες που είχαν κάνει; Βλέπω μια αγωνία από όλους να προσπαθείτε να εξηγήσετε τα αυτονόητα αλλά προφανώς προσπαθείτε να πείσετε απλά το ακροατήριό σας.

Κυρίες και κύριοι συνάδελφοι, ακούστε. Ένας από τους λόγους που είμαστε περήφανοι στο ΠΑΣΟΚ είναι ότι όχι μόνο στα μεγάλα και στα μείζονα αλλά και στα λιγότερο σοβαρά, όταν χρειάστηκε, το ΠΑΣΟΚ ήταν και παραμένει η δύναμη της ευθύνης, της εξισορρόπησης και της σοβαρότητας στη χώρα. Αναγνωρίζοντας το πρόβλημα με όλους τους τρόπους σας έχουμε προτείνει μια ρύθμιση για τους παράνομα διαμένοντες εδώ και καιρό και δεν την υιοθετούσατε. Μόνο τώρα με το βάρος πλέον της αφόρητης πίεσης που δέχεστε από παντού και κυρίως από τους ίδιους σας τους Βουλευτές. Καλώς ήρθατε, λοιπόν, στον δρόμο της σοβαρότητας ακόμη μια φορά μέσα στη δεκαπενταετία, κύριοι της Κυβέρνησης της Νέας Δημοκρατίας.

Έχει όμως τόσο αυτό όσο και πολλά προβλήματα στη χώρα, τη δική του καταγωγή και πολιτική διαχείριση. Μια κληρονομιά η οποία βαρύνει και τη Νέα Δημοκρατία αλλά και τον ΣΥΡΙΖΑ διότι η χώρα είναι παγιδευμένη σε πάρα πολλά πεδία πολιτικής, στην ιδεοληψία είτε της Αριστεράς είτε της Δεξιάς. Ιδεοληψίες οι οποίες παραλύουν το πολιτικό σύστημα, τη διοίκηση και τελικά συνολικά τη χώρα ώστε να μην μπορεί να βρει βηματισμό και να συγχρονιστεί με τις εξελίξεις. Και ένα από αυτά τα πεδία ίσως το πιο ενδεικτικό να είναι αυτό του μεταναστευτικού και της διαχείρισης αυτών των ανθρώπων. Διότι τι κατάφερε η πολιτική των ανοιχτών συνόρων της κυβέρνησης ΣΥΡΙΖΑ; Την πολιτική ενός αφελούς δικαιομματισμού την ώρα που έχουμε δίπλα μας μια Τουρκία με τα γνωστά χαρακτηριστικά, την ώρα που η τρομοκρατία είναι στα ύψη στην Ευρώπη. Αυτή η πολιτική το μόνο που έκανε ήταν να φοβίσει την κοινωνία και να συντηρητικοποιήσει περαιτέρω τις ομάδες πληθυσμού.

Αυτή δυστυχώς είναι η κληρονομιά που άφησε η προσέγγιση των ανοιχτών συνόρων και αν αμφιβάλλετε πηγαίνετε να μιλήσετε για μετανάστες στο ανατολικό Αιγαίο και τον Έβρο, στη Χίο, στη Σάμο και τη Λέσβο και πώς εκλαμβάνουν ακόμα κι αυτή την ανεπαίσθητη ρύθμιση που νομοθετούμε. Με αυτό τον τρόπο ο ΣΥΡΙΖΑ ερέθισε τα αντανακλαστικά της ακροδεξιάς στη χώρα ανάστησε τελικά μια ακροδεξιά ιδεοληψία και έγινε ο καλύτερός της χορηγός. Κι έτσι βρεθήκαμε από τα «ανοιχτά σύνορα» στο «δεν περνάει κουνούπι» και κάνουμε και μαύρη τη ζωή των μεταναστών μετά το 2019 με τη Νέα Δημοκρατία. Δηλαδή, στον αντίποδα αγνοώντας όλη την κοινωνική, ανθρωπιστική και τελικά την οικονομική διάσταση αυτής της πολιτικής με την ιδεοληψία της Δεξιάς στο όνομα μιας νεφελώδους πατριωτικής –υποτίθεται- στάσης βρεθήκαμε χωρίς εργατικό δυναμικό, αγνοήθηκαν οι προειδοποιήσεις από όλους τους παραγωγικούς φορείς της χώρας και ερχόμαστε με καθυστέρηση χρόνων να δώσουμε μια περιστασιακή λύση.

Να έρθουν, λοιπόν, όσοι βάζουν θέματα πατριωτισμού από τις καφετέριες των Αθηνών και του Κολωνακίου να ακούσουν τι λένε οι παραγωγοί στα θερμοκήπια της Μεσαράς και της Βιάννου. Να έρθουν να δουν ερημωμένα χωριά της επαρχίας αλλά και τα ζωντανά χωριά του Νομού Ηρακλείου που τα εγκαταλείπουν οι νέοι διότι πολύ απλά δεν έχουν εργάτες για να δουλέψουν τη γη τους. Και μετά να μας ξαναμιλήσουν για πατριωτισμό. Σερνόμαστε δυστυχώς ως κοινωνία από τον έναν λαϊκισμό στον άλλο. Και σε αυτή την παραζάλη, σε αυτή την παράλυση που προξενείτε εξίσου και οι δύο το ίδιο βλαπτικά και αδιέξοδα, μόνο το ΠΑΣΟΚ στέκεται υπεύθυνα και σοβαρά. Στο θέμα αυτό είμαστε η πιο έντιμη και πολιτικά ηθική δύναμη διότι δεν χτίσαμε ούτε επαγγελματικές, ούτε πολιτικές καριέρες, πάνω στο μεταναστευτικό, όπως το κάνετε και στις δύο παρατάξεις. Κυβερνάτε δεκατρία χρόνια χωρίς ΠΑΣΟΚ με πειραματισμούς και ιδεοληψίες και αφήσατε τελικά τη χώρα χωρίς σοβαρή και ισορροπημένη μεταναστευτική πολιτική.

Να πω κλείνοντας ότι η επιτυχία της ρύθμισης θα κριθεί από την εφαρμογή στο πεδίο και την υποστήριξη που θα τύχει η διοίκηση από την Κυβέρνηση για να επιτελέσει με συνέπεια και ευχέρεια το έργο της και δεν είμαι σίγουρος ότι το άρθρο 1 της διάταξης θα έχει κάποιο απτό αποτέλεσμα ούτε προφανώς ο εθνικός συντονιστής του άρθρου 2 ειδικά, όταν δεν υποστηρίζεται μια δομή διοικητικά οργανωσιακά όπως θα έπρεπε για να εκτελείται η αποστολή της.

Αψηφώντας τις φωνές του λαϊκισμού που βρήκαν μια ακόμα ευκαιρία για να ακουστούν και με την ελπίδα ότι αφού η Νέα Δημοκρατία ήρθε στον δρόμο της λογικής, πρέπει να κάνουμε συνολικά μια συζήτηση με ολόκληρο νομοθέτημα και όχι με επιμέρους διατάξεις για τη μεταναστευτική πολιτική στη χώρα με όρους ψυχραιμίας και υπευθυνότητας. Βεβαίως χωρίς να παραγνωρίζουμε ότι βρισκόμαστε δίπλα σε έναν ενοχλητικό γείτονα που ανά πάσα στιγμή μπορεί να εργαλειοποιήσει τους μετανάστες χωρίς κανένα δισταγμό όμως για τον πατριωτισμό όλων μας, αλλά ταυτόχρονα και χωρίς να πυροβολούμε τα πόδια της οικονομίας μας. Αυτό επιτάσσει η συνθήκη μιας χώρας με δημογραφικό πρόβλημα, με πρόβλημα στην παραγωγική της βάση αλλά που ταυτόχρονα βρίσκεται στην εσχατιά της Ευρώπης και αποτελεί σύνορό της.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Θα έχει τον λόγο τώρα ο Βουλευτής της Νέας Δημοκρατίας ο κ. Αριστοτέλης Σπάνιας.

Μετά έχει ζητήσει μια παρέμβαση ο Κοινοβουλευτικός Εκπρόσωπος της Νίκης, κ. Παπαδόπουλος.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, να αρχίσω πρώτα με τα συλλυπητήριά μου προς την οικογένεια του θανόντος αστυνομικού της ομάδας «ΔΙΑΣ» και να ευχηθούμε καλή ανάρρωση στον συνοδηγό ο οποίος νοσηλεύεται αυτή τη στιγμή.

Το σχέδιο νόμου του Υπουργείου Εργασίας αναφέρεται στην αναμόρφωση του πλαισίου των επαγγελματικών ταμείων ασφάλισης και σε άλλες βασικές παρεμβάσεις. Στη χώρα μας η επαγγελματική ασφάλιση δεν λειτούργησε. Έτσι, είκοσι ένα χρόνια μετά την ίδρυσή της η κεφαλαιοποίηση είναι περίπου 300 εκατομμύρια που αφορούν πενήντα πέντε χιλιάδες ασφαλισμένους σε είκοσι οχτώ ταμεία. Όπως καταλαβαίνουμε όλοι τα νούμερα αυτά ήταν πολύ μικρά. Έπαιξε αρνητικό ρόλο η γραφειοκρατία, η έλλειψη τεχνογνωσίας, η ανεπάρκεια στον σχεδιασμό και τον έλεγχο με αποτέλεσμα η λειτουργία ενός ταμείου να χρειάζεται πάρα πολύ χρόνο να λειτουργήσει. Επίσης, για τις πολλές μικρές επιχειρήσεις στη χώρα μας, αν ο συγκεκριμένος κλάδος που ανήκε μία από αυτές δεν είχε επαγγελματικό ταμείο δυστυχώς, και να υπήρχε θέληση, δεν μπορούσε να γίνει.

Βλέποντας, λοιπόν, αυτές τις δυσκολίες το Υπουργείο καταθέτει το συγκεκριμένο σχέδιο νόμου με το οποίο ιδρύονται τα ταμεία επαγγελματικής ασφάλισης ΝΠΙΔ που μπορεί να είναι μόνο εργοδοτικά ή περισσότερων εργοδοτών ή και εργαζομένων ή και των αντίστοιχων εκπροσώπων τους. Μπορεί να είναι εργοδοτών που ανήκουν σε διαφορετικούς κλάδους ή μεταξύ ελεύθερων επαγγελματικών τους οργανώσεων και από οποιονδήποτε χρηματοδοτούσε επιχείρηση. Αποκλειστικός σκοπός είναι η άσκηση δραστηριοτήτων που συνδέονται με συνταξιοδοτικές παροχές και δραστηριότητες που απορρέουν από τις παροχές αυτές.

Από 1-1-2025 τα ταμεία εποπτεύονται από την Τράπεζα της Ελλάδος δίνοντας μια εμπιστοσύνη και σιγουριά στους επαγγελματίες εκείνους που είχαν διάφορες αμφιβολίες. Καθορίζονται οι συνθήκες και προϋποθέσεις για τα άτομα εκείνα τα οποία θα αναλαμβάνουν την διοίκηση, τη διαχείριση των ταμείων δίνοντας έμφαση στις υποχρεώσεις και την ενημέρωση της κατάστασης οποιαδήποτε στιγμή ζητηθεί από τον κάθε ασφαλισμένο.

Λύνεται το θέμα της φορολόγησης διότι σήμερα έχουμε ασφαλισμένους που μπαίνουν για λίγα χρόνια στα επαγγελματικά ταμεία έχοντας τη δυνατότητα να διαθέσουν μεγάλα ποσά για εισφορές οι οποίες δεν είχαν όριο και μετά από τέσσερα με πέντε χρόνια μπορούν να τα βγάλουν χωρίς να φορολογούνται. Έτσι υπάρχουν χωρίς όριο εισφορές αφορολόγητες όπως και στο εφάπαξ που οι αποδόσεις δεν φορολογούνται. Με αυτόν τον τρόπο οι εταιρείες έκλειναν ομαδικά ασφαλιστικά συμβόλαια και τα μετέτρεπαν σε επαγγελματικά ταμεία έχοντας μηδενική φορολόγηση. Για την αποφυγή αυτού ενοποιούμε τους κανόνες αποκλειστικά στο οργανωτικό κομμάτι για τα επαγγελματικά ταμεία και τα ομαδικά ασφαλιστήρια συμβόλαια.

Καθορίζεται πλέον στο καταστατικό των επαγγελματικών ταμείων το εύρος εισφορών που καταβάλλει ο εργαζόμενος και ο εργοδότης. Πιστώνονται στον ατομικό λογαριασμό ασφαλισμένου και τον παρακολουθεί μέσω ηλεκτρονικής εφαρμογής. Δημιουργείται κλίμακα με συντελεστή φορολόγησης που στην ουσία επιβραβεύει τους ασφαλισμένους που έχουν περισσότερο χρόνο σε επαγγελματικά ταμεία ή ομαδικό ασφαλιστήριο συμβόλαιο και εξαιρούνται από τη φορολογία εισοδήματος μέχρι του ποσού του 20% των αποδοχών. Ενισχύουμε το κομμάτι εκείνο των επιχειρήσεων διαφορετικών κλάδων. Ανθρώπινες μονάδες να μπορούν να συμμετέχουν με μικρά ποσά στη σύσταση των ταμείων.

Κυρίες και κύριοι συνάδελφοι, διορθώνοντας λάθη του παρελθόντος προχωρούμε στην κατάργηση της παρακράτησης του 30% για τους εργαζόμενους συνταξιούχους από 1-1-2024 και ισχύει το 10% παρακράτηση στο εισόδημα από την εργασία.

Θεσπίζονται για πρώτη φορά ενιαίοι κανόνες για την απασχόληση συνταξιούχων αναπηρίας, χωρίς την επιβάρυνση του 10%. Αυξάνεται το όριο ρύθμισης οφειλών στο ΕΦΚΑ από 20.000 σε 30.000 ευρώ για τους ελεύθερους επαγγελματίες και από 6.000 σε 10.000 ευρώ για τους αγρότες, έτσι ώστε να μπορούν να πάρουν σύνταξη με συγκεκριμένα κριτήρια υπαγωγής στη ρύθμιση.

Πρατηριούχοι υγρών καυσίμων που έχουν πληρώσει εισφορές στο πρώην ταμείο τους, θα δικαιούνται πλέον επικουρική σύνταξη, ασχέτως αν παίρνουν βασική σύνταξη από τον πρώην ΟΓΑ. Δίνεται το δεύτερο επίδομα προσωπικής διαφοράς στους συνταξιούχους εκείνους που δεν μπορούν να πάρουν αύξηση. Δίνεται στους αγρότες και στους ελεύθερους επαγγελματίες επίδομα μητρότητας εννέα μήνες, όπως στους μισθωτούς. Θα χορηγείται σύνταξη θανάτου για όλα τα άγαμα ορφανά τέκνα ως το εικοστό τέταρτο έτος της ηλικίας τους, ανεξαρτήτως εάν σπουδάζουν ή όχι και ανεξαρτήτως του πότε επήλθε ο θάνατος των γονέων, πριν ή μετά το 2016. Δηλαδή, θα παίρνουν σύνταξη για έξι ακόμα χρόνια.

Φέτος, οι προϋποθέσεις γι’ αυτούς που παίρνουν την κύρια σύνταξη τους ή έχουν τουλάχιστον δεκαπέντε χρόνια επικουρικής ασφάλισης, θα μπορούν να πάρουν αμέσως τις συντάξεις τους. Εκτιμάται ότι περίπου 15.000 αιτήματα συνταξιοδότησης που βρίσκονται σε αναμονή για πάνω από δύο χρόνια, θα εκκαθαριστούν αυτόματα μόλις ψηφιστεί η ρύθμιση. Ακόμη και τα ορφανά και από δύο γονείς τέκνα με βαριά αναπηρία που ανήκουν στο δημόσιο και στο πρώην ΝΑΤ, θα λαμβάνουν το 100% της σύνταξης των γονέων τους από 50% που ίσχυε με το υφιστάμενο νομοθετικό πλαίσιο.

Απλοποιείται η διαδικασία και αυξάνονται οι ηλεκτρονικές συναλλαγές εδραιώνοντας την πληρωμή του μεγαλύτερου αριθμού των επιδομάτων της ΔΥΠΑ και του ΟΠΕΚΑ με προπληρωμένες κάρτες, επιτυγχάνοντας έτσι την αύξηση των ηλεκτρονικών συναλλαγών που σημαίνει καλύτερος έλεγχος για τα δημόσια έσοδα.

Η κατοχή ΑΜΚΑ δίνει τη δυνατότητα πρόσβασης σε όλες τις δομές υγείας, με τη διαφορά πλέον ότι δωρεάν θα είναι μόνο για εκείνους που το ΑΜΚΑ τους είναι ενεργό.

Στο σχέδιο νόμου αναφέρεται αναλυτικά η διαδικασία και το πλαίσιο ενός συστήματος διορισμού και προσλήψεων μονίμων εκπαιδευτικών και η δημιουργία ενός μητρώου προσωρινών αναπληρωτών και ωρομισθίων εκπαιδευτικών της ΔΥΠΑ, με νόμους και κανόνες που σαν τελικό στόχο έχει την ποιοτική εκπαίδευση, την αναβάθμιση των μονάδων επαγγελματικής εκπαίδευσης και κατάρτισης, την απρόσκοπτη καταβολή των επιδομάτων, την επιτάχυνση των διαδικασιών για την καταπολέμηση της αδήλωτης εργασίας.

Το σχέδιο νόμου παρεμβαίνει και σε ένα άλλο μεγάλο ζήτημα που δημιουργεί πολλά προβλήματα σε αρκετούς τομείς απασχόλησης της χώρας και είναι η ανάγκη εύρεσης εργατών γης, η εύρεση εργαζομένου στα ξενοδοχεία, στην εστίαση, στα δημόσια έργα. Η Κυβέρνηση νομοθετεί δημιουργώντας ένα νομικό πλαίσιο κατάλληλο να εξασφαλίσει νόμιμους μετανάστες που θα γνωρίζουμε ποιοι είναι, πού δουλεύουν, με βιβλιάριο υγείας και με ενήμερες τις ασφαλιστικές τους εισφορές.

Κυρίες και κύριοι, για την Κυβέρνηση του Κυριάκου Μητσοτάκη οι προεκλογικές εξαγγελίες γίνονται πράξεις. Το συγκεκριμένο νομοσχέδιο παρεμβαίνει λύνοντας προβλήματα που σύρονταν σειρά ετών, καθηλώνοντας τους ασφαλισμένους που ενώ έφταναν στη σύνταξη, παρέμειναν για μεγάλο χρονικό διάστημα παγιδευμένοι ανάμεσα σε νόμους και κανονισμούς, χωρίς να μπορούν να κινηθούν και να επωφεληθούν από τα προτερήματα των συνταξιούχων.

Η ανάπτυξη του ΕΤΑ είναι, όπως βλέπετε, στα σχέδια αυτής της Κυβέρνησης, θεωρώντας ότι θα βοηθήσει τους ασφαλισμένους, αλλά και γενικότερα την οικονομία, τις επενδύσεις και την ανάπτυξη της χώρας.

Με τις παρεμβάσεις στο σχέδιο νόμου, δημιουργούνται ευνοϊκές συνθήκες για την εξασφάλιση ενός ασφαλιστικού συστήματος που θα λειτουργεί για τους πολίτες και το δικαίωμά τους να λαμβάνουν τα οφέλη των ταμείων τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νίκης κ. Παπαδόπουλος.

Ορίστε, έχετε τον λόγο για πέντε λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα ήθελα να σας ζητήσω εκ των προτέρων να με συγχωρήσετε για αυτή μου την παρέμβαση. Είναι άσχετο με το ασφαλιστικό νομοσχέδιο, άλλωστε για άσχετα ως επί το πλείστον μιλάμε σήμερα. Μιλάμε κυρίως για την τροπολογία Καιρίδη.

Στις άγιες αυτές ημέρες, αγαπητοί μου, που εισερχόμαστε, θέλει πραγματικά μεγάλη προσοχή. Γίνονται και ακούγονται τα χειρότερα. Θυμάμαι ως νεαρός γιατρός που εφημέρευα στο νοσοκομείο ΑΧΕΠΑ -και οι άλλοι συνάδελφοι θα συμφωνήσουν μαζί μου- βλέπαμε και ακούγαμε τα χειρότερα για το ξύλο που έπεφτε αυτές τις μέρες αγάπης στις οικογένειες. Οι άνδρες χτυπούσαν τις γυναίκες, οι γυναίκες τους άντρες, τα παιδιά τους γονείς και οι γονείς τα παιδιά και όλο τέτοια. Και ξέρετε, γι’ αυτό και βγήκε το «ξύλο της χρονιάς».

Οι παλαιότεροι, οι γονείς μας και οι παππούδες μας, μας λέγανε ότι τις μέρες αυτές ανοίγουν οι πύλες της κολάσεως και τα δαιμόνια όλα βγαίνουν και πειράζουν τον λαό του Θεού. Τους λέγανε μάλιστα και καλικάντζαρους. Ο Μακαριστός Χριστόδουλος θα έλεγε ότι τα απύλωτα στόματα ανοίγουν και ξερνούν δηλητήριο και γι’ αυτό το δηλητήριο θα σας μιλήσω στα επόμενα τρία λεπτά.

Στα μέσα μαζικής ενημέρωσης, τα οποία ελέγχει η δική σας η Κυβέρνηση άριστα και σας λιβανίζουν από το πρωί ίσαμε το βράδυ, ακούγονται πράγματα ασύλληπτα και δεν κάνει κανείς τίποτα στη Βουλή. Ακούστηκε σε γνωστό πρωινό καθημερινό μεγάλου σταθμού άτομο να καθυβρίζει την Αγία μας Γραφή. Η Αγία Γραφή, αγαπητοί μου, είναι ο λόγος του Θεού. Είναι το βιβλίο των βιβλίων και οποιαδήποτε άλλα βιβλία εγράφησαν, ακόμα και από μεγάλους Αγίους της Εκκλησίας μας, είναι απλώς πυγολαμπίδες μπροστά στον ήλιο της Αγίας Γραφής.

Βγήκε, λοιπόν, άνθρωπος και είπε ότι αυτά που γράφει είναι παρωχημένα και ότι εάν υπήρχαν σήμερα οι άνθρωποι αυτοί που τα γράψανε -οι Πατέρες- θα έδιναν οπωσδήποτε δικαιώματα στις μειονότητες, θα έδιναν τεκνοθεσίες, θα έδιναν γάμους και άλλες τέτοιες αρλούμπες.

Επίσης, την απάντηση δεν θα τη δώσω εγώ. Τη δίνει το αδιάψευστο στόμα του Κυρίου Ημών Ιησού Χριστού που λέει ότι «ο ουρανός και η γη παρελεύσονται, οι δε λόγοι μου ου μη παρέλθωσι». Δηλαδή, ο ουρανός και η γη θα καταστραφούν, αλλά ο νόμος του Θεού θα μείνει μέχρι την τελευταία στιγμή ενεργός. Ένα τελευταίο για να μην σας κουράζω με αυτά, η Γραφή είναι θεόπνευστη και δεν υπάρχει ψέμα.

Το δεύτερο που με συντάραξε και ζήτησα τον λόγο από την Πρόεδρο, είναι ότι κάποιος γνωστός - δικός σας, γιατί έχει περιδιαβεί όλα τα κόμματα και δεν ξέρω αν είναι κεντρώος, δεξιός, αριστερός, σούρτα φέρτας τηλεμαϊντανός είναι σίγουρα- με απίστευτο μένος εκφράστηκε για τον Άγιο της καρδιάς μας, τον Άγιο Παΐσιο που ελάμπρυνε ως πολύεδρος αδάμας το στερέωμα της Ορθοδόξου Εκκλησίας της καθ’ ημάς ανατολής, Άγιο με απίστευτα χαρίσματα αγιοπνευματικά, διορατικό χάρισμα και απίστευτο προφητικό χάρισμα, που στις μέρες μας προέβλεψε με απίστευτη ακρίβεια ακόμα και τις ηλεκτρονικές ταυτότητες που εσείς εφέρατε.

Αυτό που με συντάραξε -και όλο τον ορθόδοξο κόσμο- είναι ότι για τον Άγιο αυτόν στην εκπομπή ακούστηκε από τις τηλεοράσεις ότι είναι διαταραγμένος, αγύρτης καλόγερος, αγράμματος καλόγερος που μιλάει με σαύρες και ερπετά. Και ερωτώ το Σώμα: Εσείς αυτό το επικροτείτε; Εσείς οι δεξιοί, εσείς οι κεντρώοι, εσείς οι αριστεροί δέχεστε να καθυβρίζονται τα ιερά και τα όσια της πατρίδας μας;

Ερωτώ πού είναι αυτό το ΕΣΡ που πρόσφατα οι δύο Κυριάκοι –τζάμπα και το όνομα, γιατί ξέρετε τι σημαίνει Κυριάκος;- ο κ. Κυριάκος Μητσοτάκης και ο κ. Βελόπουλος εψήφισαν; Πού είναι το ΕΣΡ να βάλει τάξη σε αυτόν τον τόπο; Πού είναι το Προεδρείο της Βουλής, η Πρόεδρος της Δημοκρατίας ή οι Βουλευτές ή οι Βουλευτές της Μείζονος και της Ελάσσονος Αντιπολίτευσης να ζητήσουν τα δίκια της θρησκείας μας; Πού είναι η ηγεσία του τόπου αυτού; Πού είναι που είναι οι δικαστές; Πού είναι οι καθηγητές πανεπιστημίου, οι καλλιτέχνες, κύριε Μπιμπίλα και οι τραγουδοποιοί να τα καταγγείλουν αυτά τα πράγματα; Μόνο στην Ελλάδα γίνονται αυτά. Αν γίνονταν σε μουσουλμανική χώρα, δεν θα υπήρχαν αυτοί τώρα. Λόγω του ότι είμαστε Χριστιανοί τους ανεχόμαστε.

Τέλος, θα το πω και ας με πονάει βαριά. Πού είναι οι θρησκευτικές αρχές του τόπου για να προασπίσουν την αλήθεια και να διεκδικήσουν τα δίκαια της μεγάλης και συντριπτικής πλειοψηφίας αυτού του δύσμοιρου ελληνικού λαού που θίγεται βάναυσα; Όλες τις μειονότητες, τις γάτες, τα σκυλιά, τα δεχόμαστε. Όλοι τα αγαπάμε τα ζώα, αλλά σκεφτείτε ότι υπάρχει κιόλας μια συντριπτική πλειοψηφία του ελληνικού λαού που θίγεται βάναυσα από αυτή την εικόνα που δίνουμε.

Καλά και ευλογημένα Χριστούγεννα, αγαπητοί μου συνάδελφοι, σε όλους τους Έλληνες και σε όλο τον κόσμο.

Ευχαριστώ πολύ, κυρία Πρόεδρε, για το Βήμα που μου δώσατε.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Και την αντιπαράθεση με τους Αγίους εκτός θέματος νομίζω. Δεν πειράζει. Εκτός θέματος είναι. Δεν προτιθέμεθα εδώ γι’ αυτούς τους λόγους νομίζω.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ειρήνη υμίν, συνάδελφε!

**ΠΡΟΕΔΡΕΥΟΥΣΑ (Όλγα Γεροβασίλη):** Όχι κι εσείς για Αγίους, ελπίζω, κύριε συνάδελφε!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, ευχαριστώ.

Κύριε Υπουργέ, κυρίες και κύριοι συνάδελφοι, θέλω να ξεκινήσω με συλλυπητήρια στην οικογένεια του αστυνομικού που έχασε τη ζωή του, όπως και να ευχηθώ καλή δύναμη στην οικογένεια και στον ίδιο τον αστυνομικό, ο οποίος αυτή τη στιγμή είναι διασωληνωμένος.

Έχουμε καταφέρει σήμερα στο όνομα ενός ακραίου δικαιωματισμού να έχουμε δεμένα τα χέρια της Αστυνομίας, χέρια τα οποία πρέπει πάση θυσία να λύσουμε. Αν οι παράνομοι, τους οποίους κυνηγούσαν οι αστυνομικοί είχαν αυτό το ατύχημα, σήμερα θα είχαμε εκτός απροόπτου ήδη διαδηλώσεις.

Οι αστυνομικοί αυτή τη στιγμή μάχονται κάτω από πάρα πολύ δύσκολες συνθήκες με ένα έγκλημα το οποίο συνεχώς βρίσκει περισσότερους τρόπους να εκφράζεται κι εμείς τους έχουμε δεμένα τα χέρια. Πρέπει να λύσουμε τα χέρια της Αστυνομίας για να κάνει τη δουλειά της και κυρίως εμείς στην κυβερνητική πλευρά να μην υποκύπτουμε σε αυτόν τον ακραίο δικαιωματισμό. Επίσης, ήρθε η ώρα να δούμε σοβαρά το επίδομα της επικίνδυνης εργασίας για τους αστυνομικούς μας.

Έρχομαι τώρα στην περιβόητη τροπολογία που ήρθε με έναν τρόπο που δεν το περίμενα, γιατί έχουμε συνηθίσει από την παρούσα Κυβέρνηση να διαβουλεύεται και να διαβουλεύεται κυρίως και με την κυβερνητική πλευρά, μια κυβερνητική πλευρά που σε πάρα πολλά νομοσχέδια έχει επέμβει και πραγματικά μεταφέροντας τις αγωνίες της κοινωνίας έχει συμβάλει στη διαμόρφωσή τους. Άρα, λοιπόν, θα παρακαλούσα τους Υπουργούς από εδώ και πέρα τόσο σημαντικές τροπολογίες να μην τις φέρνουν χωρίς τη στοιχειώδη διαβούλευση.

Υπάρχει πρόβλημα αυτή τη στιγμή στην αγορά εργασίας; Τεράστιο! Δεν είναι μόνο τα εργατικά χέρια, δεν είναι μόνο η εστίαση, δεν είναι μόνο οι κατασκευές, είναι ακόμη και η βιομηχανία, η βιοτεχνία. Δεν υπάρχουν εργάτες. Και αυτό είναι αποτέλεσμα μιας πολύ σωστής πολιτικής εκ μέρους αυτής της Κυβέρνησης. Η ανάπτυξη έφερε αυτό εδώ το αποτέλεσμα.

Πώς προσπαθούμε να το λύσουμε; Νομιμοποιώντας μετανάστες οι οποίοι μπήκαν παράνομα στη χώρα. Μπορεί να προκύψει πρόβλημα από αυτό; Δέχομαι ότι δεν αλλάζουμε την πολιτική μας στο μεταναστευτικό, αλλά φαντάζομαι ότι αυτοί οι άνθρωποι μπορούν κάλλιστα -και θα το κάνουν- να πάρουν τους φίλους τους, τους συγγενείς τους στις χώρες προέλευσης και προφανώς να τους πουν ότι έχει νομιμοποιηθεί η εργασία τους. Αυτό μπορεί να λειτουργήσει ως pull factor; Πιθανώς να το δούμε εκ του αποτελέσματος.

Αποδέχομαι πλήρως αυτά τα οποία λέει η Κυβέρνηση, ότι δεν θα συμβεί αυτό και ότι δεν αλλάζουμε την πολιτική μας στο μεταναστευτικό. Όμως, αυτό πρέπει να το περάσουμε και προς τα έξω. Ο τρόπος με τον οποίο κινείται η Κυβέρνηση μέχρι τώρα όσον αφορά την προστασία των συνόρων είναι σωστός και πρέπει να ενισχυθεί, είτε αυτό λέγεται φράχτης στον Έβρο είτε λέγεται ενίσχυση του Λιμενικού Σώματος, είτε λέγεται εξορθολογισμός και διαφάνεια στη λειτουργία των μη κυβερνητικών οργανώσεων, είτε λέγεται επιστροφές, είτε λέγεται μάχη μέσα στην Ευρωπαϊκή Ένωση, ώστε πραγματικά η χώρα μας, η οποία είναι χώρα πρώτης υποδοχής, ουσιαστικά μέσα από μια τέτοια διαδικασία να μη δώσει ένα στρεβλό μήνυμα.

Και το πρόβλημα το οποίο μπορεί να έχουμε αργότερα είναι σημαντικό. Αυτή τη στιγμή δεν φτάνουν τριάντα χιλιάδες. Χρειάζονται διακόσιοι χιλιάδες, πιθανώς διακόσιες πενήντα χιλιάδες εργάτες. Τι θα κάνουμε; Θα προχωρήσουμε έτσι; Δέχομαι το άπαξ, το δέχομαι απόλυτα. Όμως, παράλληλα παρακινώ την Κυβέρνηση να προχωρήσει με έναν τρόπο, ώστε οι διακρατικές συμφωνίες να γίνουν πραγματικότητα. Πήγαμε στο Μπαγκλαντές, αλλά στο Μπαγκλαντές απ’ ό,τι γνωρίζω δεν έχουμε προξενείο. Υπάρχει πρόβλημα με τις βίζες. Ο τρόπος με τον οποίον λειτουργεί σήμερα, παραδείγματος χάριν, η μέση αλιεία είναι σωστός. Η μέση αλιεία σήμερα βασίζεται καθαρά σε αιγυπτιακά κέρδη.

Άρα, λοιπόν, πρέπει να δημιουργήσουμε εκείνες τις υποδομές, να τις δημιουργήσει το Υπουργείο Εξωτερικών, ώστε από χώρες, όπως είναι το Μπαγκλαντές και η Ινδία, να μπορούμε να προσελκύσουμε εργάτες με έναν απολύτως νόμιμο τρόπο και να είναι καταγεγραμμένος. Το άπαξ ελπίζω να μείνει άπαξ. Όμως, πρέπει να κινηθούμε γρήγορα, ώστε και να μην υπάρχουν τα προβλήματα που πιθανώς να υπάρξουν -θα μας το δείξει το μέλλον- από μία τέτοια ρύθμιση, αλλά και να δώσουμε λύση που τη χρειάζεται σήμερα η ελληνική οικονομία.

Τέλος, όχι σε αυτή την Αίθουσα, αλλά γενικότερα, βλέπω ότι όποιος έχει αντίθετη άποψη από την άποψη που αυτή τη στιγμή κυριαρχεί και η οποία θα περάσει από τη Βουλή -και βέβαια, κατανοώντας και έχοντας οποιεσδήποτε ενστάσεις, θα τη στηρίξω κι εγώ- κυνηγάει με έναν τρόπο πολύ προσωπικό ανθρώπους σε πολύ υψηλό επίπεδο που έχουν μία διαφορετική άποψη. Δεν πειράζει, κάποιοι δείχνουμε -δεν εννοώ εμένα- και μία άλλη πλευρά του φεγγαριού, την οποία οφείλουμε να σεβαστούμε.

Άρα, λοιπόν, το άπαξ να μείνει άπαξ και να φροντίσουμε οι υπηρεσίες μας να λειτουργήσουν με τέτοιο τρόπο, ώστε μέσα από διακρατικές συμφωνίες να φέρουμε πάρα πολλούς εργάτες που τους χρειάζεται σήμερα η οικονομία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής κ. Διονύσιος Ακτύπης από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που συζητάμε σήμερα στην Ολομέλεια είναι μια ακόμα απόδειξη του συνεχιζόμενου μεταρρυθμιστικού έργου που έχουμε σκοπό να υλοποιήσουμε ως Κυβέρνηση. Ανάμεσα στις βασικές αλλαγές που επιδιώκουμε είναι η ταχύτερη απονομή των επικουρικών συντάξεων, η άρση της περικοπής του 30% της σύνταξης στους εργαζόμενους συνταξιούχους, η επέκταση του επιδόματος μητρότητας σε χιλιάδες ελεύθερους επαγγελματίες και αγρότισσες και η δυνατότητα απονομής σύνταξης σε όσους έχουν οφειλές σε ασφαλιστικά ταμεία. Είμαι σίγουρος ότι οι αλλαγές αυτές θα επηρεάσουν προς το καλύτερο την καθημερινότητα των Ελλήνων, πράγμα που για εμάς είναι πάντα ο βασικός μας στόχος.

Κυρίες και κύριοι συνάδελφοι, το υπό συζήτηση νομοσχέδιο του Υπουργείου Εργασίας και Κοινωνικής Ασφάλισης που ασχολείται με ζητήματα κοινωνικής, αλλά και επαγγελματικής ασφάλισης είναι ένα νομοσχέδιο που υπηρετεί και συνδυάζει τους βασικούς στόχους που είχαμε θέσει ως προτεραιότητες κατά την προηγούμενη τετραετία και θα συνεχίσουμε να υλοποιούμε και στην παρούσα.

Συνδυάζουμε, λοιπόν, την οικονομική ανάπτυξη με κοινωνικό πρόσημο μέσω δομικών μεταρρυθμίσεων με μακροπρόθεσμο ορίζοντα. Το νομοσχέδιο θέτει ακριβώς αυτόν τον στόχο. Δεν επικεντρώνεται μόνο στο παρόν, αλλά σε βάθος χρόνου, ενώ προχωρούμε και στην υλοποίηση κανόνων και στον εξορθολογισμό της ασφαλιστικής νομοθεσίας για την άρση των υφιστάμενων αδικιών.

Συνεχίζουμε, λοιπόν, να στηρίζουμε έμπρακτα τους ευάλωτους συμπολίτες μας με όποιον τρόπο μπορούμε, πάντα όμως με σοβαρότητα και υπευθυνότητα, χωρίς να εκτρεπόμαστε από τους δημοσιονομικούς στόχους και να θέτουμε σε κίνδυνο την οικονομία.

Το παρόν νομοθέτημα προχωρά στον εκσυγχρονισμό του κανονιστικού πλαισίου για την επαγγελματική ασφάλιση και την εποπτεία των ταμείων που παρέχουν συμπληρωματικές συνταξιοδοτικές παροχές. Ειδικότερα, όπως αναλύσαμε διεξοδικά στις επιτροπές, με την αναμόρφωση των κανόνων που διέπουν τα ταμεία επαγγελματικής ασφάλισης οδηγούμαστε στην ευκολότερη πρόσβαση περισσότερων εργαζομένων σε προγράμματα επαγγελματικών συνταξιοδοτικών παροχών, αφού πλέον οι μικρομεσαίες επιχειρήσεις θα μπορούν να ιδρύσουν πολυεργοδοτικά ΤΕΑ.

Οι κανόνες ίδρυσης και λειτουργίας αυτών των ταμείων επαγγελματικής ασφάλισης απλοποιούνται και εκσυγχρονίζονται σύμφωνα με τα πρότυπα των ευρωπαϊκών φορέων επαγγελματικής ασφάλισης. Με αυτόν τον τρόπο διευκολύνεται ο βέλτιστος χρηματοοικονομικός και συνταξιοδοτικός προγραμματισμός των ασφαλισμένων.

Κυρίες και κύριοι συνάδελφοι, θέλω κι εγώ με τη σειρά μου να σταθώ ιδιαίτερα στο Δεύτερο Μέρος του νομοσχεδίου το οποίο αφορά τον εξορθολογισμό της ασφαλιστικής νομοθεσίας και επικεντρώνεται κυρίως σε ασφαλιστικά και συνταξιοδοτικά ζητήματα.

Θα ξεκινήσω με την απασχόληση των συνταξιούχων αρχικά, αν και το έχω ξαναπεί, κάποιοι σε αυτή την Αίθουσα έχουν επιλεκτική μνήμη ή νομίζουν ότι προέκυψαν από παρθενογένεση. Ήταν η κυβέρνηση ΣΥΡΙΖΑ με τον νόμο Κατρούγκαλου η οποία παρακρατούσε το 60% της σύνταξης σε όποιον συνταξιούχο απασχολούνταν.

Τώρα ερχόμαστε εμείς με τη νέα ρύθμιση και το κάνουμε μηδέν. Η ενθάρρυνση των εργαζομένων συνταξιούχων από την Κυβέρνηση του Κυριάκου Μητσοτάκη ξεκίνησε από την προηγούμενη τετραετία που αλλάξαμε το 60% σε 30% και τώρα το 30% γίνεται μηδέν. Και όπως πολύ σωστά ανέφερε και σήμερα, αλλά και στην επιτροπή ο Υπουργός, η απόφασή μας αυτή έγινε για τον εξής απλό λόγο. Στην αγορά εργασίας υπήρξε και υπάρχει έντονο το πρόβλημα της έλλειψης των εργατικών χεριών. Ο εργαζόμενος συνταξιούχος σήμερα όχι μόνο δεν παίρνει τη θέση ενός νέου, αλλά αντίθετα ο εργαζόμενος συνταξιούχος προσφέρει στην αγορά εργασίας ικανότητες και δεξιότητες που δεν μπορούν εύκολα να βρεθούν ή να αναπληρωθούν. Άρα, η ενθάρρυνσή τους να εργάζονται γίνεται γιατί έχει πολύ μεγάλο οικονομικό νόημα για το σύνολο της οικονομίας μας, αλλά και για τον ίδιο προσωπικά.

Ταυτόχρονα, θεσπίζεται ένας μη ανταποδοτικός πόρος υπέρ του e-ΕΦΚΑ ο οποίος για τους μισθωτούς εργαζόμενους συνταξιούχους θα ισούται με το 10% επί των ασφαλιστέων αποδοχών τους. Αυτός ο πόρος είναι επιπλέον των ασφαλιστικών εισφορών που καταβάλλουν έτσι και αλλιώς για την ασφαλιστέα τους απασχόληση οι συνταξιούχοι.

Άλλη διάταξη πολύ σημαντική είναι αυτή που σχετίζεται με την γρηγορότερη απονομή των επικουρικών συντάξεων. Κατά την προηγούμενη τετραετία ο χρόνος έκδοσης για κύριες συντάξεις μειώθηκε σημαντικά και πλέον αποδίδεται κύρια σύνταξη κατά μέσο όρο εντός δύο μηνών από την υποβολή της αίτησης. Σε συνέχεια της επιτυχημένης μας προσπάθειας επιτάχυνσης του συστήματος ενοποιούνται πλέον οι προϋποθέσεις θεμελίωσης επικουρικής σύνταξης για δημόσιο και ιδιωτικό τομέα με τη συμπλήρωση δεκαπέντε ετών επικουρικής ασφάλισης, είτε σε έναν φορέα είτε διαδοχικά. Με τη διάταξη αυτή υπηρετείται η ενοποίηση των κανόνων του ασφαλιστικού συστήματος για όλους, με άμεση συνέπεια την ένταξη των επικουρικών συντάξεων στο σύστημα fast track ώστε οι εκκρεμείς επικουρικές συντάξεις να μειωθούν σημαντικά σε σύντομο χρονικό διάστημα.

Πριν κλείσω θέλω να σταθώ στην τροπολογία του Υπουργείου Μετανάστευσης. Να το ξεκαθαρίσουμε ότι στόχος της ρύθμισης αυτής είναι να αντιμετωπιστούν οι μεγάλες ελλείψεις σε συγκεκριμένους τομείς, αλλά και να περιοριστεί το φαινόμενο της αδήλωτης εργασίας. Αφορά όσους παραμένουν στην Ελλάδα μέχρι το τέλος Νοεμβρίου 2023 και διαθέτουν έγγραφα που αποδεικνύουν τη διαμονή τους στη χώρα τα τρία τελευταία χρόνια. Αυτό είναι με αυτή την τροπολογία και τίποτα περισσότερο.

Κυρίες και κύριοι συνάδελφοι, θα το ξαναπώ ότι η ελληνική κοινωνία απέρριψε την αδράνεια, απέρριψε τις εύκολες λύσεις, αντιτάχθηκε στις επιλογές της έντασης και των σκοπιμοτήτων. Εμείς είμαστε εδώ για να στηρίξουμε την κοινωνία και τους πολίτες όποτε κι αν αυτό απαιτείται. Είμαστε εδώ για να λύνουμε προβλήματα και να προωθούμε τις αναγκαίες μεταρρυθμίσεις. Είμαστε εδώ και το αποδείξαμε όλα αυτά τα χρόνια για να κάνουμε το δίκαιο και το σωστό, νομοθετώντας υπέρ των εργαζομένων όσο και αν κάποιους αυτό τους ενοχλεί επειδή τους χαλάει το πολιτικό τους αφήγημα.

Θεωρώ ότι είναι και άδικο το γεγονός ότι σήμερα έχουμε ασχοληθεί μόνο με την τροπολογία του Υπουργείου Μεταναστευτικής Πολιτικής και ενώ υπάρχει ένα νομοσχέδιο που λύνει πάρα πολλά ζητήματα, δεν ασχολήθηκε κανένας με τα ζητήματα αυτά, είτε θετικά είτε αρνητικά να κρίνει αν είναι σωστά αυτά τα οποία υπάρχουν μέσα στο νομοσχέδιο. Το θεωρώ πέρα για πέρα άδικο και νομίζω ότι δεν γίνεται και μια εποικοδομητική συζήτηση να αναδειχτούν αυτά τα θέματα τα οποία υπάρχουν. Όλοι οι ομιλητές, από τον πρώτο μέχρι το τελευταίο, μιλάνε συνέχεια για το θέμα της τροπολογίας. Νομίζω έχει εξηγηθεί από τους αρμόδιους Υπουργούς. Έχουμε εξηγήσει τι ακριβώς συμβαίνει. Ας ασχοληθούμε λίγο στην πορεία και με τα υπόλοιπα θέματα του νομοσχεδίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΥΣΑ (Όλγα Γεροβασίλη):** Ο Βουλευτής της Νέας Δημοκρατίας ο κ. Βασίλειος Υψηλάντης είναι ο επόμενος ομιλητής.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ:** Κυρία Πρόεδρε, σας ευχαριστώ πολύ.

Κύριε Υπουργέ, κύριε Υφυπουργέ, κυρίες και κύριοι Βουλευτές, ο κ. Σιμόπουλος με παρακινεί να κάνω τοποθετήσεις που μάλλον δεν θα τον ευχαριστήσουν, αλλά εγώ είμαι υποχρεωμένος στο τέλος της ομιλίας μου να κάνω ορισμένες επισημάνσεις επ’ αυτού.

Το πρώτο που θα ήθελα να πω είναι ότι τόσο η κ. Ευθύμιου όσο και οι συνάδελφοι εδώ έχουν αναλύσει επακριβώς ένα νομοσχέδιο που πραγματικά αναδεικνύεται σε μία ουσιαστική μεταρρύθμιση με ένα βαθύ κοινωνικό αποτύπωμα, που λαμβάνει υπ’ όψιν τις ανάγκες τόσο των συνταξιούχων όσο και των νέων ασφαλισμένων και των μελλοντικών συνταξιούχων, ενώ ταυτόχρονα ρυθμίζει θέματα ευάλωτων κοινωνικών ομάδων. Έτσι το λέω ευγενικά, διότι στην ουσία και σε ένα μεγάλο κομμάτι ουσιαστικά διορθώνει το τερατούργημα εκείνο που ονομάστηκε, συγκυριακό ήταν, «νόμος Κατρούγκαλου». Δεν φταίει ο άνθρωπος, ο Κατρούγκαλος. Φταίνε οι πολιτικές του ΣΥΡΙΖΑ, φταίνε όλα εκείνα τα οποία οδήγησαν ακόμα και στον ευαίσθητο αυτόν τομέα τη χώρα μας και τους συνταξιούχους σε πολύ κακό σημείο. Γι’ αυτόν τον λόγο θα ήθελα να σταθώ και να διαφωτίσω ακόμα περισσότερο τρία-τέσσερα σημεία του νομοσχεδίου αυτού που θα ήθελα να ακούσουν οι πολίτες που μας παρακολουθούν.

Το πρώτο, που αφορά και την περιοχή μου, τα Δωδεκάνησα, ως τουριστική περιοχή, είναι η παρέμβαση του Υπουργείου, μετά και από δικά μου επίμονα αιτήματα και αναφορές, για το άρθρο 181 που απονέμει μία σποραδική απασχόληση στους τακτικώς επιδοτούμενους ανέργους. Προβλέπεται, δηλαδή, εφεξής ότι δεν θα αναστέλλεται η εποχική επιδότηση σε περίπτωση απασχόλησης με συμβάσεις εργασίας ορισμένου χρόνου μιας ημέρας, υπό την προϋπόθεση ότι αυτή δεν υπερβαίνει σωρευτικά τις τρεις ημέρες εβδομαδιαίως και τις δώδεκα μηνιαίως.

Όπως είχα επισημάνει και παλαιότερα οι συμβάσεις μιας ημέρας είναι αρκετά συχνές στις δραστηριότητες του τουριστικού επισιτιστικού κλάδου. Η προτεινόμενη ρύθμιση αποσκοπεί στην απρόσκοπτη καταβολή των επιδομάτων, καθώς και στην καταπολέμηση της αδήλωτης εργασίας και γι’ αυτόν τον λόγο θα ήθελα να ευχαριστήσω δημόσια τον Υπουργό και τον Υφυπουργό στην ανταπόκριση αυτού του αιτήματος τόσο των ανθρώπων που ασχολούνται επιχειρηματικά με τον τομέα όσο και πολλών εργαζομένων.

Το άρθρο 114 που αναφέρεται, επίσης, στην απασχόληση των συνταξιούχων έρχεται να διορθώσει μία τεράστια αδικία, αυτήν που είχε επιτευχθεί με τον ν.4387/2016. Τότε οι απασχολούμενοι συνταξιούχοι, το είπαν και προηγούμενα οι συνάδελφοί μου, έπρεπε να καταβάλλουν το 60% της σύνταξής τους ως ποινή περικοπής. Αυτά τελειώνουν σήμερα μια και διαπαντός, κύριε Υφυπουργέ. Έτσι δεν είναι; Έτσι, ο συνταξιούχος ο οποίος θέλει να απασχοληθεί περαιτέρω θα μπορεί να το κάνει δίχως να περικόπτεται η σύνταξή του. Έτσι δεν δρούμε τιμωρητικά, αλλά με σεβασμό τους κόπους ανθρώπων οι οποίοι κατέβαλαν ασφαλιστικές εισφορές κατά τον εργασιακό τους βίο και τώρα ζητάνε να ενισχύσουν το εισόδημά τους με τον τρόπο αυτό, αλλά και να βοηθήσουν στην αντιμετώπιση ενός προβλήματος που έχει διατυπωθεί στον χώρο της εργασίας.

Ένα επίσης, άλλο γεγονός το οποίο βλέπω πολύ θετικό είναι ο μη αποδοτικός φόρος-πόρος υπέρ του e-ΕΦΚΑ, ο οποίος για τους μισθωτούς εργαζόμενους συνταξιούχους είναι 10% επί των ασφαλιστικών αποδοχών, ενώ για τους μη μισθωτούς εργαζόμενους συνταξιούχους είναι το 50% επί της επιλεγείσας ασφαλιστικής κλάσης. Είναι θετικό, κύριε Υπουργέ.

Περαιτέρω, με το άρθρο 115 δίδεται η δυνατότητα συνταξιοδότησης μη μισθωτών με ληξιπρόθεσμες οφειλές ασφαλιστικών εισφορών στο e-ΕΦΚΑ. Οι 20.000 γίνονται 30.000 και για τους αγρότες από 6.000 γίνεται 10.000 που ισχύει σήμερα, με συγκεκριμένα βέβαια κριτήρια. Δίνεται μια λύση σε ένα πρόβλημα που αντιμετώπιζαν χιλιάδες υποψήφιων συνταξιούχων που είχαν οφειλές στον ΕΦΚΑ και ιδίως στον πρώην ΟΑΕΕ και δεν μπορούσαν να πάρουν σύνταξη.

Διευρύνεται το όριο των οφειλών και με τον τρόπο αυτό μπαίνει ένα τέλος σε μια ταλαιπωρία όλων αυτών των συμπολιτών μας. Μετά τον νόμο Κατρούγκαλου που τους κρατούσε ομήρους θα έχουν τη δυνατότητα να απεγκλωβιστούν και να συνταξιοδοτηθούν. Είναι ένα επίτευγμα μεγάλο και γι’ αυτούς τους ανθρώπους, οι οποίοι βέβαια συμπληρωματικά από τη σύνταξή τους θα παρακρατείται ένα ποσό προκειμένου να λάβουν τη σύνταξη.

Επίσης, θα ήθελα να εξάρω το άρθρο 122, το οποίο αναφέρεται στη χορήγηση εφάπαξ στους κληρικούς και αποκαθιστά ακόμα μια στρέβλωση που υπήρχε. Εδώ πέρα πολλοί από τους κληρικούς μας, οι οποίοι συνταξιοδοτούνταν στα εβδομήντα τους δεν μπορούσαν να πάρουν αυτό το εφάπαξ με το νόμο Κατρούγκαλου. Επιτέλους αυτό θα το λαμβάνουν και είναι πολύ σημαντικό και είναι και μια πρόνοια που δείχνουμε με σεβασμό στους ανθρώπους που ασχολούνται με τις πνευματικές μας και τις θρησκευτικές μας ανησυχίες.

Θα ήθελα να κάνω μια αναφορά και στον τροπολογία Άδωνι Γεωργιάδη και Δημήτρη Καιρίδη, Δημήτρη Καιρίδη και Άδωνι Γεωργιάδη. Πρέπει να επισημάνουμε το εξής: επιβάλλει αυξημένες κυρώσεις στους εργοδότες και τους μετακλητούς αλλοδαπούς, εργαζόμενους που παραβιάζουν τους όρους της μετάκλησης και ενισχύει την πάταξη της παράνομης διακίνησης μεταναστών. Δεύτερον, βάζει τάξη στο καθεστώς όσων αλλοδαπών διαμένουν στην Ελλάδα για μεγάλο χρονικό διάστημα και εργάζονται και ενισχύει τη δημόσια ασφάλεια. Η άδεια δεν παρέχει κανένα άλλο δικαίωμα. Ενισχύει τα δημόσια έσοδα σε φόρους και ασφαλιστικές εισφορές και μειώνει τη δαπάνη των μηνιαίων επιδομάτων, που μέχρι σήμερα χορηγούνται. Εφαρμόζεται άπαξ, με ισχύ ενός έτους και δεν αλλάζει σε τίποτα τις πάγιες διατάξεις για τη μετανάστευση. Δεν είναι η πρώτη φορά που γίνεται μια τέτοια ρύθμιση. Έχει γίνει και στο παρελθόν.

Κυρίες και κύριοι Βουλευτές το νομοσχέδιο αυτό αποκαθιστά αδικίες, απονέμει λογικοφανή δικαιώματα που ικανοποιούν το αυτονόητο, το αίσθημα δικαίου και τις ανάγκες της εργασιακής πραγματικότητας.

Και για τους λόγους αυτούς, κύριε Σιμόπουλε, καταλαβαίνετε ότι το νομοσχέδιο θα το υπερψηφίσω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Χρήστος Καπετάνος είναι ο επόμενος ομιλητής, Βουλευτής της Νέας Δημοκρατίας.

**ΧΡΗΣΤΟΣ ΚΑΠΕΤΑΝΟΣ:** Κυρία Πρόεδρε, κύριε Υπουργέ, κύριοι συνάδελφοι, αν η πολιτική είναι η τέχνη του εφικτού, τότε τούτη εδώ η Κυβέρνηση παράγει υψηλής σημασίας πολιτική. Διότι, μέσα σε τεσσεράμισι μόλις μήνες, τριάντα τρία νομοθετήματα. Και τριάντα τρία νομοθετήματα με αυξημένη αξία και σημασία. Διότι, όταν παίρνεις τη λαϊκή ετυμηγορία, δεν είναι αυτό που μας λέει εδώ ο ΣΥΡΙΖΑ ή το ΠΑΣΟΚ, δηλαδή ότι εμείς δείχνουμε δείγματα αλαζονείας. Εμείς δείχνουμε δείγματα δουλειάς εδώ. Και είμαστε εδώ για να φέρει αυτή η Κυβέρνηση πραγματικά σημαντικά νομοθετήματα, που λύνουν προβλήματα.

Έτσι λοιπόν, έρχεται και σήμερα ενώπιον του Κοινοβουλίου και ενώπιον αυτής της Αιθούσης και το νομοσχέδιο του Υπουργείου Εργασίας. Τι περιλαμβάνει με λίγα λόγια αυτό το νομοσχέδιο που καλούμαστε σήμερα να ψηφίσουμε; Κατ’ αρχάς καταργείται η περικοπή του 30% από τη σύνταξη σε όποιον συνταξιούχο ήθελε να εργαστεί. Μέχρι τώρα λοιπόν, κάποιος που ήθελε να εργαστεί του περικόπταν το 30%. Με το σημερινό νομοθέτημα αυτό παύει να ισχύει και απλά θα εισφέρεται ένα ποσό 10% από το εισόδημα, το οποίο επιπλέον θα παράγει ο συνταξιούχος.

Από 1η Ιανουαρίου του 2024 μάλιστα για όσους συνταξιούχους είναι με ειδικές ανάγκες, άτομα με αναπηρία, δεν θα υπάρχει απολύτως κανένας περιορισμός, ούτε το 30% θα κόβεται αλλά ούτε και το 10% θα το εισφέρει. Τι άλλο περιλαμβάνει; Οι συνταξιοδοτούμενοι όπου όφειλαν ποσά στα ασφαλιστικά τους ταμεία που μέχρι τώρα ήταν 20.000 ευρώ, το ποσό της οφειλής που θα μπορούν να ρυθμίσουν γίνεται μέχρι και 30.000 ευρώ, έτσι ώστε να μπορούν να πάρουν τη σύνταξή τους. Είναι ένα μέτρο που ανακουφίζει πολλούς συμπολίτες μας που είχαν τέτοια θέματα.

Όπως επίσης και τα θέματα που προκύπτουν με ανθρώπους που ήθελαν να βγουν στη σύνταξη και ήθελαν λίγα μόλις ένσημα. Ήταν τη χρονιά της πανδημίας, το 2020. Τους δίνεται η ευκαιρία να αποκτήσουν αυτά τα ένσημα για να μπορέσουν να βγουν στη σύνταξη.

Επίσης, δίνεται το επίδομα της μητρότητας για εννέα μήνες. Σκεφτείτε πόσο σημαντικό είναι για μία γυναίκα αγρότισσα, αυτοαπασχολούμενη, ελεύθερου επαγγελματία να μπορεί για εννέα μήνες, πέραν του ότι θα πάρει επιδόματα για την λοχεία και κυοφορία, να μπορεί για εννέα μήνες να λαμβάνει ένα ποσό 780 ευρώ το μήνα. Εννέα μήνες επί 780 ευρώ είναι 7.020 ευρώ. Ένα πολύ σημαντικό νομοθέτημα επίσης, αυτής εδώ της Κυβέρνησης.

Θέλω τέλος να κάνω μια αναφορά στη διάταξη που έρχεται από το Υπουργείο Μετανάστευσης, αλλά και από το Υπουργείο Εργασίας. Πολλά ακούγονται αλλά νομίζω ότι είναι περισσότερο θέμα εντυπώσεων. Διότι αυτό που λέει η διάταξη που έρχεται σήμερα εδώ είναι κάτι απλό. Δεν αλλάζει τίποτα. Επτά χρόνια υπήρχε από το 2005, αυτό έγινε και το 2014. Δεν αλλάζει. Η επταετία που υπάρχει για να μπορεί κάποιος να πάρει την άδεια διαμονής και εργασίας, εξακολουθεί να ισχύει. Τι αλλάζει; Σε μια χώρα πλέον όπου τα εργατικά χέρια είναι δυσεύρετα και έχοντας και μια Θεσσαλία -απ’ όπου προέρχομαι, από το Νομό Λάρισας-, που πιστέψτε με τα προβλήματα είναι πάρα πολλά και είναι πολύ δύσκολο να βρεις εργάτες γης σήμερα, έρχεται τούτη εδώ η Κυβέρνηση και απαντά σε ένα αίτημα, που είναι το πρώτο σε όποιο χωριό του Νομού Λάρισας, από όπου είναι η καταγωγή μου και αν πάμε. Εργατικά χέρια. Δεν υπήρχαν. Δεν πρέπει να το νομοθετήσει αυτή η Κυβέρνηση; Σε μια Θεσσαλία που πλημμύρισε και που θέλουμε να την ξανασηκώσουμε ψηλά έρχεται και λέει αυτή η Κυβέρνηση, άπαξ, για μία και μόνο φορά όσοι έχουν συμπληρώσει τρία έτη στην Ελλάδα μέχρι 30 Νοεμβρίου του 2023 και συνεχίζουν να είναι εδώ, όσοι από αυτούς έχουν λευκό ποινικό μητρώο, όσοι από αυτούς έχουν εργοδότη, ο οποίος τους καλεί για να εργαστούν, τότε και μόνο τότε μπορούν να πάρουν άδεια διαμονής και εργασίας. Ποιο είναι το μεμπτό; Τι αλλάζει; Δεν αλλάζει απολύτως τίποτα.

Αυτό που γίνεται είναι ότι επιλύεται ένα μεγάλο πρόβλημα που έχει ο αγροτικός τομέας, που έχει ο τουρισμός, που έχουν οι κατασκευές. Εννοώ τα εργατικά χέρια.

Έρχεται, λοιπόν, η Κυβέρνηση εδώ και με ειλικρίνεια το νομοθετεί χωρίς να έχει παρωπίδες, διότι αυτά που κάποιοι λένε ότι θα ανοίξει μια κερκόπορτα για να έρθουν περισσότεροι μετανάστες, όλα αυτά δεν έχουν καμμία βάση για τον εξής απλούστατο λόγο, ότι είναι για όσους είναι εδώ τρία χρόνια και όχι για όποιον έρθει. Από εδώ και πέρα, ισχύει η επταετία. Άρα, είναι ξεκάθαρο το αίτημα.

Επίσης, θέλω να σας πω ότι έλαβα μια επιστολή από την Εθνική Ένωση Αγροτικών Συνεταιρισμών, την ΕΘΕΑΣ, την οποία θα την καταθέσω και στα Πρακτικά. Είναι σημερινή.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Η ΕΘΕΑΣ, λοιπόν, δηλαδή οι αγροτικοί συνεταιρισμοί όλης της χώρας, κύριε Υπουργέ, στηρίζουν αυτό το μέτρο. Όλοι οι αγροτικοί συνεταιρισμοί της χώρας αναφέρονται με θετικά λόγια στη σημερινή τροπολογία της Κυβέρνησης και το καταθέτω στα Πρακτικά.

(Στο σημείο αυτό ο Βουλευτής κ. Χρήστος Καπετάνος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό θα χρειαστώ ακόμη, κύριε Πρόεδρε.

Αυτό δείχνει, λοιπόν, ότι στην Ελλάδα κάτι αλλάζει και ξέρετε τι είναι αυτό. Είναι αυτή η Κυβέρνηση και ο Πρωθυπουργός Κυριάκος Μητσοτάκης, που χθες, εδώ στην ψήφιση του Προϋπολογισμού, αναφέρθηκε και σε κάτι ακόμα που νομίζω πρέπει να του δώσουμε τη δέουσα αξία και σημασία, ότι στην Ελλάδα τον Ιανουάριο του 2024 θα αποτελεί νόμο του κράτους η ίδρυση μη κρατικών πανεπιστημίων.

Πρέπει, λοιπόν, να κάνουμε τις τομές, να κάνουμε τις μεταρρυθμίσεις. Όλα τα πράγματα ξεκινούν από την εκπαίδευση, ξεκινούν από την παιδεία. Τούτη εδώ η Κυβέρνηση αυτό το κάνει πράξη. Ξεκινάει τη μεταρρύθμισή της με το νέο έτος και ένα από τα καίρια και βασικά νομοθετήματα θα είναι η ίδρυση των μη κρατικών πανεπιστημίων για να μπορέσουμε να αλλάξουμε τον τόπο μας, να αλλάξουμε την πατρίδα μας, να αφήσουμε τις μεμψιμοιρίες πίσω και να πάμε την πατρίδα μας μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καπετάνο. Επόμενος ομιλητής είναι ο κ. Στέφανος Γκίκας Βουλευτής της Νέας Δημοκρατίας.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο το οποίο πραγματικά περιλαμβάνει πολλές χρήσιμες διατάξεις, ζητήματα τα οποία όλοι είχαμε συναντήσει στις εκλογικές μας περιφέρειες, αιτήματα πολιτών που ήθελαν και ζητούσαν αυτές τις διευκολύνσεις και ευεργετικές διατάξεις.

Πραγματικά, δεν μπορώ να μη συγχαρώ το Υπουργείο Εργασίας, τον Υπουργό και τους Υφυπουργούς και όλους τους συνεργάτες για αυτή την πρωτοβουλία.

Ξεκινώ, λοιπόν, και λέω ότι πάρα πολύ σημαντική είναι η επέκταση του επιδόματος μητρότητας στις γυναίκες αυτοαπασχολούμενες, στις ελεύθερες επαγγελματίες αλλά και στις αγρότισσες. Πράγματι, αποκαθίσταται μια κοινωνική αδικία. Το ζητούσαμε αυτό εδώ και αρκετά χρόνια είναι η αλήθεια, διότι αυτή η ομάδα πράγματι στερείται αυτού του επιδόματος. Να πω ότι το επίδομα αυτό βοηθά και στη δημιουργία οικογένειας. Δηλαδή, μια γυναίκα ελεύθερη επαγγελματίας σκέφτεται τώρα διαφορετικά. Άρα, εξυπηρετεί και το ζήτημα του δημογραφικού.

Επίσης, να πω ότι σημαντική είναι και η ρύθμιση όπου δίνεται εφεξής η δυνατότητα στους δικαιούχους του εποχικού επιδόματος να εργάζονται χωρίς να απωλέσουν το επίδομα ανεργίας.

Και ιδιαίτερα, κύριε Υπουργέ και κύριοι συνάδελφοι, σε εμάς που είμαστε από τουριστική περιοχή, όπως είναι η Κέρκυρα, πάρα πολλά παιδιά που έπαιρναν επίδομα ανεργίας δεν μπορούσαν να δουλέψουν τον χειμώνα ένα σαββατοκύριακο, σε κάποια καφετέρια, σε κάποιο εστιατόριο, ακριβώς διότι υπήρχε αυτό το φρένο.

Με αυτή, λοιπόν, τη ρύθμιση που είναι πάρα πολύ στοχευμένη και σωστή, δίνεται η δυνατότητα σε αυτούς τους ανθρώπους να εργάζονται, βεβαίως με τις πρόνοιες που προβλέπει ο νόμος, και να μη χάνουν το επίδομα ανεργίας τους.

Έρχομαι τώρα σε κάτι το οποίο πραγματικά το ζητούσαν οι συνταξιούχοι εδώ και πάρα πολλά χρόνια, τη δυνατότητα δηλαδή ένας συνταξιούχος να μπορεί να εργάζεται, να πληρώνει τους φόρους του, χωρίς όμως να στερείται της συντάξεώς του, μιας σύνταξης που έχει πάρει μετά από πολλά χρόνια εργασίας. Με αυτή τη ρύθμιση φεύγει και το τελευταίο 30% που παρακρατείται από τους συνταξιούχους που εργάζονται. Να θυμίσω ότι τα προηγούμενα χρόνια επί ΣΥΡΙΖΑ ήταν 60% και πιο παλιά ήταν τελείως απαγορευτικό. Δηλαδή, όποιος συνταξιούχος εργαζόταν δεν έπαιρνε καθόλου σύνταξη.

Άρα, είναι μια πολύ σημαντική ρύθμιση και, βεβαίως, χαιρετίζω αυτή την απόφαση, κύριε Υπουργέ, και νομίζω και οι συνταξιούχοι το ίδιο. Βεβαίως, θεσπίζεται ένας μη ανταποδοτικός πόρος υπέρ του ΕΦΚΑ. Όμως, είναι μικρός σε σχέση με το 30% της παρακρατουμένης συντάξεως.

Έρχομαι σε ένα άλλο θέμα, που πράγματι απασχολεί μεγάλη ομάδα συνταξιούχων. Είναι το θέμα των επικουρικών συντάξεων. Με το παρόν σχέδιο νόμου ρυθμίζεται αυτή η μακροχρόνια αναμονή για την απονομή τής επικουρικής σύνταξης με την ενοποίηση των προϋποθέσεων για θεμελίωση επικουρικής. Αυτό που συνέβαινε μέχρι σήμερα ήταν ότι για να θεμελιώσει κάποιος δικαίωμα επικουρικής σύνταξης θα έπρεπε είτε να είναι ασφαλισμένος επί δεκαπέντε έτη στον φορέα επικουρικής ασφάλισης είτε να εξομοιώνεται ο χρόνος ασφάλισης σε κύριο και επικουρικό φορέα. Τώρα με τη νέα ρύθμιση και την ενοποίηση κανόνων μοναδική προϋπόθεση για τη θεμελίωση επικουρικής σύνταξης είναι να έχει συμπληρώσει κάποιος δεκαπέντε έτη ασφάλισης στον επικουρικό φορέα. Μάλιστα, εκτιμάται πως με αυτόν τον τρόπο θα εκκαθαριστούν περίπου δεκαπέντε χιλιάδες αιτήματα που χρονίζουν.

Θα ήθελα να σταθώ και λίγο στα Ταμεία Επαγγελματικής Ασφάλισης. Παρατηρείται το φαινόμενο της χαμηλής συμμετοχής των ασφαλισμένων εν αντιθέσει με άλλες ευρωπαϊκές χώρες. Στην Ελλάδα από το 2002, που δημιουργήθηκαν τα ΤΕΑ -Ταμεία Επαγγελματικής Ασφάλισης- μέχρι σήμερα συμμετέχουν μόλις εξήντα χιλιάδες ασφαλισμένοι ενώ τα ταμεία διαχειρίζονται 300 εκατομμύρια. Η ενίσχυση, λοιπόν, των ταμείων αποσκοπεί κυρίως στην ενίσχυση των μελλοντικών συνταξιούχων, οι οποίοι έχοντας κάνει μια συστηματική επένδυση κατά τη διάρκεια του εργασιακού τους βίου, θα μπορούν βγαίνοντας στη σύνταξη να έχουν ένα συμπληρωματικό εισόδημα. Άρα είναι εξίσου ουσιαστική αυτή η ρύθμιση.

Να προχωρήσω και να πω ότι είναι σημαντική η πρόνοια για την αύξηση του ανώτατου ορίου οφειλών ασφαλιστικών εισφορών. Πραγματικά, δεν μπορώ να φέρω στον νου μου πόσοι άνθρωποι, πόσοι συμπολίτες μας μας έχουν επισκεφθεί όλα τα τελευταία χρόνια -πολλά χρόνια- ζητώντας επίμονα να αυξηθεί αυτό το όριο. Έτσι, λοιπόν, εδώ με την παρέμβαση αυτή, από 20.000 ευρώ το όριο αυτό αυξάνεται στις 30.000, από 6.000 στις 10.000 για τον πρώην ΟΓΑ και έτσι, λοιπόν, ένας συνταξιούχος που χρωστάει περισσότερα χρήματα στα ταμεία μπορεί να παίρνει τη σύνταξή του έχοντας μεγαλύτερο χρέος. Και αυτή είναι μια πάρα πολύ σημαντική ρύθμιση. Βεβαίως, διατηρείται η παρακράτηση των εξήντα δόσεων. Υπάρχουν και κάποια κριτήρια, βεβαίως, για την υπαγωγή στη ρύθμιση. Ένα είναι το εξηκοστό έβδομο έτος.

Τέλος, μια ουσιαστική ρύθμιση είναι η ασφάλιση των ιδιοκτητών τουριστικών καταλυμάτων δυναμικότητας έως δέκα δωματίων.

Με την προωθούμενη ρύθμιση πλέον όλοι οι ιδιοκτήτες καταλυμάτων δυναμικότητας έως δέκα δωματίων, που είναι παράλληλα εγγεγραμμένοι στο μητρώο αγροτών και αγροτικών εκμεταλλεύσεων θα υπάγονται στην ασφάλιση του πρώην ΟΓΑ και όχι στον πρώην ΟΑΕΕ. Ήταν κάτι που το ζητούσαν αυτοί οι μικροί επαγγελματίες, οπότε δίνεται και σε αυτό λύση.

Συνοψίζοντας, πιστεύω ότι είναι ένα πάρα πολύ χρήσιμο νομοσχέδιο, ένα νομοσχέδιο που διορθώνει κακώς κείμενα των προηγούμενων χρόνων. Ήταν κάτι που το ζητούσαν οι ασφαλισμένοι, το ζητούσαν οι συνταξιούχοι και βεβαίως το υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γκίκα.

Στο σημείο αυτό θα ήθελα να ανακοινώσω στο Σώμα ότι η συζήτηση σήμερα θα διεξαχθεί μέχρι το νούμερο 60, το οποίο αντιστοιχεί στο ονοματεπώνυμο της κ. Ειρήνης Κασιμάτη.

Καλείται τώρα στο Βήμα ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμες κυρίες και αξιότιμοι κύριοι Βουλευτές, παρ’ ότι η συζήτηση σήμερα είναι για το ασφαλιστικό νομοσχέδιο, οι περισσότερες τοποθετήσεις ήταν για την τροπολογία και ακόμα και τα άτομα τα οποία μίλησαν για το νομοσχέδιο αναφέρθηκαν στο δεύτερο κομμάτι του ασφαλιστικού νομοσχεδίου για τις λοιπές ασφαλιστικές διατάξεις, οι οποίες είναι πραγματικά πάρα πολύ σημαντικές.

Θα μου επιτρέψετε να πω ότι είναι το πρώτο νομοσχέδιο του Υπουργείου Εργασίας και Κοινωνικής Ασφάλισης στην τρέχουσα κοινοβουλευτική περίοδο και είναι ένα νομοσχέδιο που υπηρετεί και συνδυάζει και τους τρεις βασικούς στόχους του Υπουργείου μας, δηλαδή πρώτον την οικονομική ανάπτυξη με κοινωνικό πρόσημο μέσω δομικών μεταρρυθμίσεων με μακροπρόθεσμο χαρακτήρα, δεύτερον την ενιαιοποίηση κανόνων και τον εξορθολογισμό της κοινωνικό-ασφαλιστικής νομοθεσίας για την άρση υφιστάμενων αδικιών ή αναποτελεσματικοτήτων και τρίτον τη στήριξη των ευάλωτων συμπολιτών μας κατά τον βέλτιστο δυνατό τρόπο, χωρίς να παραβιάζουμε τους δημοσιονομικούς περιορισμούς.

Το νομοσχέδιο είναι χωρισμένο σε τρία μέρη. Το πρώτο αφορά στη μεταρρύθμιση του θεσμικού πλαισίου των ταμείων επαγγελματικής ασφάλισης. Τα ταμεία επαγγελματικής ασφάλισης αποσκοπούν στη συλλογή συμπληρωματικής προς την κοινωνική ασφάλιση, προαιρετικής, συλλογικής συνταξιοδοτικής αποταμίευσης και αποδίδουν τις αντίστοιχες συνταξιοδοτικές παροχές, είτε σύνταξη είτε εφάπαξ. Μαζί κυρίως με τα ομαδικά ασφαλιστήρια συμβόλαια αποτελούν τον δεύτερο πυλώνα του ασφαλιστικού μας συστήματος. Ο πρώτος είναι η κοινωνική ασφάλιση. Ο τρίτος είναι η ιδιωτική ατομική ασφάλιση.

Στόχος του νομοσχεδίου είναι η ενίσχυση του θεσμού, ώστε μέσω της αυξημένης συνταξιοδοτικής αποταμίευσης να ενισχυθεί το εισόδημα των μελλοντικών συνταξιούχων, ενώ παράλληλα τμήμα των αποταμιεύσεων αυτών μπορούν να χρησιμοποιηθούν για τη χρηματοδότηση επενδύσεων, δίνοντας ώθηση στην ανάπτυξη της ελληνικής οικονομίας.

Είκοσι ένα χρόνια μετά την ψήφιση του πρώτου σχετικού νόμου ο θεσμός επαγγελματικής ασφάλισης δεν είχε την εξέλιξη που θα επιθυμούσαμε. Η χώρα μας βρίσκεται ανάμεσα στις χώρες με τη χαμηλότερη συμμετοχή εργαζομένων στην επαγγελματική ασφάλιση, ενώ και τα κεφάλαια που βρίσκονται υπό διαχείριση από τα επαγγελματικά ταμεία είναι πολύ χαμηλά.

Σήμερα στην Ελλάδα λειτουργούν είκοσι οκτώ επαγγελματικά ταμεία με περίπου εξήντα χιλιάδες μέλη και συνολικά κεφάλαια μόλις 300 εκατομμύρια ευρώ, όταν στην Ευρωπαϊκή Ένωση σχεδόν το 30% των εργαζομένων είναι ενταγμένο σε κάποιο πρόγραμμα επαγγελματικής ασφάλισης. Ακόμη και αν συμπεριλάβουμε και τα άτομα που έχουν ομαδικά ασφαλιστήρια συμβόλαια, το σύνολο των εργαζομένων στην Ελλάδα είναι μόλις το 3%, συγκρινόμενο με το 30% σχεδόν που ανέφερα προηγουμένως για την Ευρώπη.

Οι βασικές παρεμβάσεις που φέρνει το παρόν νομοσχέδιο σε αυτό το πεδίο είναι οι εξής:

Η πρώτη είναι η απλοποίηση των διαδικασιών σύστασης των ταμείων επαγγελματικής ασφάλισης, καθιερώνοντας τη δημιουργία ενός πρότυπου καταστατικού.

Η δεύτερη, η οποία είναι πάρα, πάρα πολύ σημαντική, είναι η δυνατότητα ίδρυσης πολυεργοδοτικών ταμείων επαγγελματικής ασφάλισης, χωρίς να απαιτείται κλαδική συνάφεια μεταξύ των επιχειρήσεων. Με αυτόν τον τρόπο και με δεδομένο πως η κυρίαρχη μορφή της επιχείρησης στη χώρα μας είναι η μικρομεσαία επιχείρηση, δίνουμε τη δυνατότητα σε πολλές μη ομοειδείς επιχειρήσεις να συμπράξουν για τη δημιουργία ενός ταμείου επαγγελματικής ασφάλισης προς όφελος των εργαζομένων τους, αλλά επιπρόσθετα -και δεν πρέπει να το ξεχνάμε αυτό- αυξάνοντας και την ελκυστικότητα της απασχόλησης στη συγκεκριμένη επιχείρηση.

Η τρίτη παρέμβαση αποσκοπεί στην ενίσχυση της εμπιστοσύνης των ασφαλισμένων στον θεσμό με την καθιέρωση σύγχρονων κανόνων χρηστής διακυβέρνησης, κάτι που μπορεί να οδηγήσει σε εμπέδωση κλίματος ασφάλειας αλλά και στην επίτευξη καλύτερων αποδόσεων για τους ασφαλισμένους.

Η τέταρτη είναι η ανάθεση της εποπτείας των ταμείων επαγγελματικής ασφάλισης από την 1-1-2025 στην Τράπεζα της Ελλάδος, δηλαδή έναν οργανισμό ο οποίος έχει το κύρος, τους πόρους και κυρίως την απαραίτητη τεχνογνωσία για να διασφαλίσει την οργανωτική και επιχειρησιακή τους επάρκεια και να αντικαταστήσει το τωρινό υφιστάμενο σύστημα, που είναι τριμερές και αρκετά δυσλειτουργικό, ανάμεσα στο Υπουργείο Εργασίας, την Εθνική Αναλογιστική Αρχή και την Επιτροπή Κεφαλαιαγοράς.

Πέμπτος στόχος είναι η ομοιόμορφη φορολογική αντιμετώπιση των ομοειδών προϊόντων της προαιρετικής συλλογικής συνταξιοδοτικής αποταμίευσης, δηλαδή των παροχών των ταμείων επαγγελματικής ασφάλισης και των ομαδικών ασφαλιστηρίων συμβολαίων, με την επιβράβευση της μακροχρόνιας συνταξιοδοτικής αποταμίευσης και επιπλέον κίνητρα για παροχή σύνταξης έναντι εφάπαξ παροχής.

Επειδή πολλά έχουν ακουστεί, τόσο σε αυτή την Αίθουσα, όσο και στην επιτροπή, όσο και εκτός της Βουλής, σχετικά με τη φορολόγηση των προϊόντων των ταμείων επαγγελματικής ασφάλισης, θα μου επιτρέψετε να σταθώ λίγο περισσότερο σε αυτό το σημείο. Σήμερα στη χώρα μας ισχύει η σχεδόν παγκόσμια πρωτοτυπία ότι είναι αφορολόγητες, τόσο οι εισφορές των ταμείων επαγγελματικής ασφάλισης όσο και τα εφάπαξ, που σχεδόν όλα τους παρέχουν.

Παραδόξως, η σύνταξη, την οποία συνήθως ενισχύει παγκοσμίως η επαγγελματική ασφάλιση, φορολογείται σαν κανονικό εισόδημα στην Ελλάδα στον οριακό φορολογικό συντελεστή. Σαν αποτέλεσμα αυτών των διατάξεων ο θεσμός μπορεί πολύ άνετα να λειτουργήσει σαν ένα όχημα νόμιμης φοροαποφυγής. Και πιστέψτε αυτό γίνεται. Οι κερδισμένοι, ως επί το πλείστον, δεν βρίσκονται στο κάτω μέρος της μισθολογικής κατανομής, κάθε άλλο μάλιστα, παραβιάζοντας κατ’ αυτόν τον τρόπο τη συνταγματική επιταγή για τον επιμερισμό των φορολογικών βαρών ανάλογα με τις δυνατότητες των φορολογουμένων. Ποιος είναι ο χαμένος σε όλη αυτή την υπόθεση; Προφανώς είναι ο Έλληνας φορολογούμενος.

Κυρίες και κύριοι Βουλευτές, κάθε φοροαπαλλαγή ενέχει διακριτή μεταχείριση τμήματος του πληθυσμού και έχει δημοσιονομικό κόστος. Κάθε φορολογικό προνόμιο που παρέχουμε σε μια κοινωνική ή οικονομική ομάδα επιβαρύνει τους υπόλοιπους φορολογούμενους. Για να δικαιολογηθεί πρέπει να δημιουργεί σημαντικές θετικές εξωτερικότητες για την οικονομία και την κοινωνία. Επομένως, για την τεκμηρίωσή της θα πρέπει πάντοτε να εξετάζουμε προσεκτικά τα κόστη και τα οφέλη που προκύπτουν από κάθε συγκεκριμένη φοροαπαλλαγή.

Στις περισσότερες χώρες του κόσμου, όπου το προϊόν της επαγγελματικής ασφάλισης είναι η κυρίως σύνταξη, αυτή φορολογείται ως κανονικό εισόδημα και απλώς επιτρέπει στον εργαζόμενο να μεταφέρει εισόδημα από μια περίοδο της ζωής του όπου το εισόδημα και ο οριακός φορολογικός συντελεστής του είναι υψηλός, δηλαδή την περίοδο του εργασιακού του βίου, σε μια περίοδο όπου το εισόδημα και ο οριακός φορολογικός συντελεστής του είναι χαμηλότερος, δηλαδή στην περίοδο του συνταξιοδοτικού του βίου.

Το παρόν νομοσχέδιο προτείνει αυτοτελή και ενιαία φορολόγηση των συνταξιοδοτικών προϊόντων του δεύτερου πυλώνα, σημαντικά χαμηλότερη από ό,τι ισχύει στις περισσότερες χώρες. Κάθε άλλο παρά υπερφορολόγηση ή βαρύτατη φορολόγηση, όπως αναφέρθηκε στη συζήτηση στην Επιτροπή Κοινωνικών Υποθέσεων. Οι συντελεστές φορολογίας κυμαίνονται από 20% για περιστασιακούς ασφαλισμένους που θα επιλέξουν την παροχή εφάπαξ έως 2,5% για συστηματικούς ασφαλισμένους που θα επιλέξουν την παροχή σύνταξης.

Για τη συντριπτική πλειονότητα των ασφαλισμένων οι συντελεστές αυτοί είναι πολύ χαμηλότεροι των οριακών φορολογικών συντελεστών που θα αντιστοιχούσαν στις εισφορές τους και επομένως αποτελεί ουσιαστικό κίνητρο συμμετοχής στην προαιρετική επαγγελματική ασφάλιση.

Θα αναρωτηθεί κανείς γιατί να επιβαρύνουμε τον φορολογούμενο με το σχετικό κόστος. Η απάντηση βρίσκεται στο ότι με αυτόν τον τρόπο επιδοτούμε την αποταμίευση, η οποία στη χώρα μας βρίσκεται σε εξαιρετικά χαμηλά επίπεδα. Ας μην γελιόμαστε, αν θέλουμε να πετύχουμε οικονομικούς ρυθμούς οικονομικής μεγέθυνσης, κάτι που θα ωφελήσει το σύνολο του πληθυσμού, απαιτείται αύξηση του όγκου των επενδύσεων και ειδικά των επιχειρηματικών επενδύσεων και η χρηματοδότηση των επενδύσεων απαιτεί αποταμιεύσεις, οι οποίες όπως είπα βρίσκονται σε πολύ χαμηλό επίπεδο, ειδικά οι αποταμιεύσεις των νοικοκυριών.

Για όλους αυτούς οι οποίοι με εγκαλούσαν και στην Επιτροπή Κοινωνικών Υποθέσεων αλλά και αναφέρθηκαν σήμερα, θα ήθελα να τους ζητήσω να δηλώσουν ξεκάθαρα, είναι υπέρ της μηδενικής φορολόγησης εισφορών και παροχών, έτσι όπως ισχύει σήμερα, κάτι το οποίο δεν ισχύει πουθενά αλλού στον κόσμο; Αν έχετε παρρησία, βγείτε και πείτε ότι αυτό προτιμάτε. Νομίζω ότι κανένας δεν θα το πει αυτό.

**ΧΡΗΣΤΟΣ ΚΑΤΣΩΤΗΣ:** Να υπάρξει αφορολόγητο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Συγχαρητήρια, κύριε Κατσώτη. Ξέρετε ποιοι επωφελούνται από αυτό; Το πάνω μέρος της κατανομής, το οποίο υποτίθεται ότι εσείς δεν υποστηρίζετε.

Οι ίδιοι κανόνες φορολόγησης θα ισχύσουν και για τα αλληλοβοηθητικά ταμεία, τα οποία παρέχουν εφάπαξ παροχές με εισφορές εργαζομένων χωρίς εργοδοτική εισφορά. Τα επτά εκ μετατροπής αλληλοβοηθητικά ταμεία είναι νομικά πρόσωπα ιδιωτικού δικαίου, εκτός του πεδίου άσκησης κοινωνικής πολιτικής, όπως ρητά ορίζει η εισηγητική έκθεση του σχετικού νόμου -πρόκειται για τον ν.3029/2002 όπως τροποποιήθηκε με τον ν.3655/2008. Κατά συνέπεια, διασαφηνίζεται με σαφή τρόπο ότι η συμμετοχή σε αυτά δεν μπορεί να είναι υποχρεωτική.

Και κάτι ακόμα, επειδή ειπώθηκε κάτι το οποίο δεν ήταν ορθό. Δεν υποχρέωσε το κράτος τα συγκεκριμένα ταμεία να γίνουν νομικά πρόσωπα ιδιωτικού δικαίου. Τα ίδια το επέλεξαν. Υπήρχαν πολλά άλλα ταμεία, τα οποία έδιναν εφάπαξ, τα οποία επέλεξαν να ενταχθούν στο δημόσιο ασφαλιστικό σύστημα.

Θα μου επιτρέψετε λίγο ακόμα χρόνο, κύριε Πρόεδρε, και μάλλον θα μιλήσω μόνο για τα επαγγελματικά ταμεία.

Η αλλαγή των φορολογικών κανόνων ξεκινάει με την ψήφιση του νομοσχεδίου, για την ακρίβεια από την 1-1-2024. Το κεφάλαιο που έχει ήδη δημιουργηθεί στους ατομικούς λογαριασμούς ασφαλισμένων σε ταμεία επαγγελματικής ασφάλισης, σε ομαδικά ασφαλιστήρια συνταξιοδοτικά συμβόλαια ή σε εκ μετατροπής αλληλοβοηθητικά ταμεία μέχρι αυτή την ημερομηνία φορολογείται με τους υφιστάμενους μέχρι σήμερα κανόνες.

Με το παρόν νομοσχέδιο ορίζονται επίσης ξεκάθαρα οι προϋποθέσεις για τη λήψη της παροχής, δίνοντας έμφαση στη μακροχρόνια φύση της συνταξιοδοτικής αποταμίευσης των ταμείων επαγγελματικής ασφάλισης και κλείνοντας παραθυράκια που αθέλητα ευνοούσαν τη φοροαποφυγή μέσα σε σύντομο χρονικό διάστημα από την καταβολή των εισφορών.

Να επισημάνω ότι μετά από τη συζήτηση στην Επιτροπή Κοινωνικών Υποθέσεων προστίθεται διάταξη που επιτρέπει στους μισθωτούς ασφαλισμένους, ανεξαρτήτως ηλικίας, να έχουν πρόσβαση στα κεφάλαια και τις αποδόσεις που έχουν συσσωρευθεί στον ατομικό τους λογαριασμό, σε περίπτωση απόλυσης, πτώχευσης της επιχείρησης και όπου απασχολούνται, και γενικότερα σε περιπτώσεις όπου η διακοπή της εργασιακής σχέσης δεν οφείλεται σε αυτούς.

Ειπώθηκε ακόμα από πολλούς ότι βάζουμε για πρώτη φορά τις ασφαλιστικές εταιρείες στην επαγγελματική ασφάλιση. Ουδέν αναληθέστερο. Οι ασφαλιστικές εταιρείες πάντοτε προσέφεραν ομαδικά ασφαλιστήρια συμβόλαια και πάντοτε ήταν η εναλλακτική των εργοδοτών για την ασφάλιση των εργαζομένων τους. Άλλωστε, είναι συνήθης και ορθή πρακτική των επαγγελματικών ταμείων να κατευθύνουν σημαντικό τμήμα των αποταμιεύσεων τις οποίες συλλέγουν για επένδυση σε προγράμματα ασφαλιστικών εταιρειών.

Και κάτι επίσης πολύ σημαντικό, δεν προσθέσαμε αυστηρές υποχρεώσεις ενημέρωσης για τα επαγγελματικά ταμεία στο παρόν νομοσχέδιο. Τις υποχρεώσεις αυτές τις είχαν ήδη με τον ν.4680/2020, με τον οποίο ενσωματώθηκε η ευρωπαϊκή οδηγία 2016/2341. Και μάλιστα, όπως παραδέχτηκαν όλοι οι αντιδρώντες, αυτά τα μέτρα ακριβώς οδηγούν σε καλύτερη προστασία των δικαιωμάτων των ασφαλισμένων. Αλλά για να είμαστε ξεκάθαροι, τόσο τα ΤΕΑ όσο και τα ομαδικά ασφαλιστήρια συμβόλαια στη χώρα μας ρυθμίζονται ακριβώς με τους κανόνες τους οποίους έχει η Ευρωπαϊκή Ένωση για τα αντίστοιχα προϊόντα.

Σε κάθε περίπτωση, όπως τόνισε και ο Υπουργός κατά τη διάρκεια των προηγούμενων συνεδριάσεων, βλέπουμε πολύ θετικά την επιβολή αντίστοιχων υποχρεώσεων και στα ομαδικά ασφαλιστήρια συμβόλαια, το οποίο όμως θα πρέπει να γίνει με προσοχή και πάντα σε συνεργασία με το αρμόδιο Υπουργείο, που είναι το Υπουργείο Ανάπτυξης.

Έχω ξεπεράσει τον χρόνο μου, οπότε δεν θα ήθελα να επεκταθώ. Άλλωστε είναι πολλοί οι Βουλευτές οι οποίοι αναφέρθηκαν αναλυτικά στις διατάξεις του δεύτερου μέρους, οι οποίες είναι ιδιαίτερα ευνοϊκές για το σύνολο του πληθυσμού, είτε πρόκειται για την απασχόληση συνταξιούχων είτε πρόκειται για την επιτάχυνση στην απονομή των επικουρικών συντάξεων είτε πρόκειται για τις διατάξεις που διευκολύνουν ασφαλισμένους με χρέη να λάβουν τη σύνταξή τους είτε πρόκειται για τη ρύθμιση με τον ενεργό ΑΜΚΑ, ο οποίος θα βάλει μια τάξη σε ένα πραγματικό χάος το οποίο υπάρχει εκεί, είτε σε μυριάδες άλλες μικρές διατάξεις που υπάρχουν, που καλύπτουν επιμέρους πληθυσμιακές ομάδες, από ξενοδόχους με μικρά καταλύματα, από κληρικούς για το εφάπαξ τους, από ορφανά και διάφορα άλλα τέτοια στα οποία αναφέρθηκαν διάφοροι Βουλευτές.

Θα μου επιτρέψετε να απαντήσω σε ορισμένα ερωτήματα τα οποία έθεσαν κυρίως οι ειδικοί αγορητές το πρωί. Το πρώτο -δεν είναι εδώ τώρα- το ανέφερε ο κ. Γαβρήλος. Αυτό το οποίο είπε είναι ότι ουσιαστικά αφήνουμε τον δεύτερο πυλώνα χωρίς κίνητρα. Νομίζω ότι δεν μιλάμε σοβαρά. Οι διαφορές, όπως είπα και προηγουμένως, ανάμεσα στους συντελεστές τούς οποίους θα πλήρωναν οι ασφαλισμένοι αν οι εισφορές φορολογούνταν ως εισόδημα με το τι θα πληρώσουν σε περίπτωση που συμμετέχουν σ’ αυτά τα προγράμματα είναι ήδη ένα ισχυρότατο κίνητρο, κάτι το οποίο επιβαρύνει τον φορολογούμενο και έδωσα και την αιτιολόγηση γι’ αυτό.

Το δεύτερο έχει να κάνει με αυτό που αναφέρατε εσείς, κύριε Μουλκιώτη. Αναρωτηθήκατε αν αυτή η φορολόγηση των εφάπαξ είναι ένας προάγγελος για την φορολόγηση των εφάπαξ του δημοσίου. Προφανώς όχι. Η φύση των δύο είναι τελείως διαφορετική. Τα εφάπαξ τα οποία δίνουμε στον δημόσιο τομέα είναι διανεμητικού χαρακτήρα, δεν είναι κεφαλαιοποιητικού χαρακτήρα. Οι αποδόσεις είναι απίστευτα χαμηλότερες σε σχέση με τα εφάπαξ των επαγγελματικών ταμείων και θα ήθελα να δηλώσω κατηγορηματικά ότι δεν υπάρχει καμμία τέτοια πρόθεση φορολόγησής τους.

Το τρίτο ήταν το αγαπημένο θέμα του κ. Κατσώτη, αλλά αναφέρθηκαν και άλλοι σε αυτό. Να ξεκαθαρίσουμε ένα πράγμα. Συνταξιοδοτικά συστήματα, κεφαλαιοποιητικά και διανεμητικά, υπάρχουν σε πάρα πολλές χώρες στον κόσμο. Τα κεφαλαιοποιητικά συστήματα όντως έχουν μεγαλύτερες διακυμάνσεις στις αποδόσεις τους από ό,τι έχουν τα διανεμητικά. Όμως οι αποδόσεις των κεφαλαιοποιητικών συστημάτων είναι πολύ, πολύ υψηλότερες, τόσο γενικά από αυτές των διανεμητικών συστημάτων όσα και κυρίως από αυτά των διανεμητικών συστημάτων γερασμένων κοινωνιών, όπως είναι η ελληνική.

Θα επαναλάβω τα νούμερα τα οποία είχα δώσει και την περασμένη φορά.

**ΧΡΗΣΤΟΣ ΚΑΤΣΩΤΗΣ:** Η χασούρα είναι μεγάλη.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Η χασούρα είναι μεγάλη, αλλά κοιτάξτε λίγο ακριβώς και το παράδειγμα το οποίο δώσατε.

**ΧΡΗΣΤΟΣ ΚΑΤΣΩΤΗΣ:** Παραδείγματα συγκεκριμένα είπαμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, παρακαλώ ολοκληρώστε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Είναι ακριβώς το τελευταίο πράγμα στο οποίο θα αναφερθώ, κύριε Πρόεδρε, και σας ευχαριστώ πολύ για την ανοχή σας.

Στη Σουηδία, στην οποία αναφέρθηκε ο κ. Κατσώτης μεταξύ 1995 και 2018 -γι’ αυτά έχω στοιχεία, δεν έχω και πιο πρόσφατα- λειτουργούν παράλληλα η κύρια σύνταξη και ένα υποχρεωτικό επαγγελματικό ταμείο. Το πρώτο είναι με σύστημα νοητής κεφαλαιοποίησης που έχουμε εμείς στην επικουρική μας ασφάλιση, δηλαδή διανεμητικό, το δεύτερο είναι με κανόνες κεφαλαιοποιητικούς.

Το πρώτο, στο διάστημα αυτό, είχε απόδοση 52%. Είναι μια πολύ καλή απόδοση, με μία διαφορά. Το δεύτερο -και είχε μέσα και αυτές τις ζημιές τις οποίες λέτε, γιατί τέτοιες υπήρχαν και σε προηγούμενα χρόνια- είχε απόδοση 180%. Δεν ξέρω αν οι ομιλητές, οι οποίοι αναφέρθηκαν με επιφυλάξεις για το κεφαλαιοποιητικό σύστημα, προτιμούν το 52%. Εγώ προσωπικά προτιμώ τα 180% και νομίζω και ο περισσότερος κόσμος έξω από τα τείχη της Βουλής αυτό προτιμάει.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΚΑΤΣΩΤΗΣ:** Σταθερή απόδοση, μηδενικό κίνδυνο, κύριε Υφυπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Σταθερή απόδοση είναι και το μηδέν, κύριε Κατσώτη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Τσακλόγλου.

Επόμενος ομιλητής ο κ. Παναγής Καππάτος, θα ακολουθήσει ο κ. Κουλκουδίνας, η κ. Λιακούλη, ο κ. Γιώργος και ο κ. Έξαρχος.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το υπό συζήτηση νομοσχέδιο έχει έντονο κοινωνικό πρόσημο και αντικατοπτρίζει τη δέσμευσή μας για κοινωνική δικαιοσύνη και στήριξη των ευάλωτων κοινωνικών ομάδων και κυρίως των συνταξιούχων στη δεδομένη περίπτωση. Η συνταξιοδοτική ηλικία αποτελεί σημαντικό κομμάτι της ζωής μας, όταν οι άνθρωποι έχουν αφιερώσει δεκαετίες στην υπηρεσία και στη συμβολή τους στην κοινωνία. Είναι καθήκον μας να διασφαλίσουμε ότι αυτοί οι άνθρωποι λαμβάνουν, όχι μόνο ό,τι είναι δικαιωματικά δικό τους και ανταμοιβή των κόπων τους, αλλά και την αναγνώριση της αξίας που προσέφεραν στην κοινωνία μας.

Βασικά σημεία του νομοσχεδίου αποτελούν η οικονομική ανάπτυξη με κοινωνικό πρόσημο, η άρση αδικιών πολλών ετών μέσω της εναρμόνισης κανόνων και του εξορθολογισμού της κοινωνικοασφαλιστικής νομοθεσίας και τέλος η επιπλέον στήριξη των ευάλωτων συμπολιτών μας, διατηρώντας τις απαραίτητες δημοσιονομικές ισορροπίες.

Πιο συγκεκριμένα, στο πρώτο μέρος του νομοσχεδίου εισάγονται ρυθμίσεις αναμόρφωσης της επαγγελματικής ασφάλισης και των ταμείων συμπληρωματικών παροχών και αλλάζει ριζικά το προηγούμενο πλαίσιο. Μιλάμε ουσιαστικά για τα ταμεία επαγγελματικής ασφάλισης, τα οποία αποτελούν μέρος ενός νομοθετικού πλαισίου που ισχύει στη χώρα μας ήδη από το 2002 αλλά οι οικονομικές συνθήκες και, ας πούμε, η γραφειοκρατία δεν επέτρεψαν την εδραίωσή τους.

Σήμερα, που η χώρα με την Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη έχει επιστρέψει σε σταθερούς ρυθμούς ανάπτυξης και σε συνδυασμό με τη μείωση των ασφαλιστικών εισφορών κατά 4,4% την περίοδο 2019-2023, έχουν δημιουργηθεί τα κατάλληλα κίνητρα για την αποταμίευση, με σκοπό την παροχή συμπληρωματικών συντάξεων.

Σε αυτό το ήδη υπάρχον πλαίσιο και λαμβάνοντας υπ’ όψιν τις βελτιωμένες συνθήκες ερχόμαστε να εισάγουμε διαρθρωτικές αλλαγές, που θα αναπτύξουν μια κουλτούρα συνταξιοδοτικής αποταμίευσης. Τα ΤΕΑ βασίζονται στην αποταμίευση και εκ μέρους των εργαζομένων και των εργοδοτών τους. Τα ποσά που αποταμιεύονται επενδύονται από τα ΤΕΑ, ταμεία δηλαδή επαγγελματικής ασφάλισης, σε συλλογική βάση, με συγκεκριμένους επενδυτικούς και υπό ένα αυστηρό εποπτικό πλαίσιο.

Τονίζουμε τη λέξη «επένδυση», καθώς είναι βασικό συστατικό της οικονομικής ανάπτυξης. Αυτό θα έχει ως αποτέλεσμα ένα ενισχυμένο εισόδημα για τους μελλοντικούς συνταξιούχους, αλλά και συνολικό όφελος για την εθνική οικονομία που θα μπορεί να αξιοποιήσει το τμήμα της συνταξιοδοτικής αποταμίευσης.

Για να επιτευχθεί αυτός ο σκοπός, το νομοσχέδιο προβαίνει σε διαρθρωτικές παρεμβάσεις και ρυθμίσεις, με σκοπό την ενίσχυση της ποιότητας των ΤΕΑ ως προς την οργάνωσή τους, τη λειτουργία, την εποπτεία και την αναβάθμισή τους.

Το δεύτερο μέρος του νομοσχεδίου αφορά στον εξορθολογισμό της ασφαλιστικής νομοθεσίας και θα σταθώ σε ορισμένες από τις πολλές θετικές ρυθμίσεις.

Η πρώτη αφορά στην απασχόληση των συνταξιούχων. Είναι γνωστό ότι με το νόμο του ΣΥΡΙΖΑ, του Υπουργού κ. Κατρούγκαλου, εάν ένας συνταξιούχος αποφάσιζε να εργαστεί παρακρατούνταν το 60% της σύνταξής του. Η δική μας Κυβέρνηση την προηγούμενη τετραετία μείωσε αυτή την παρακράτηση στο 30% και σήμερα με το υπό συζήτηση νομοσχέδιο την καταργεί, με στόχο να ενισχυθεί το εισόδημα των συνταξιούχων, αλλά και για να πολεμήσουμε τη μαύρη εργασία, ωθώντας όσους θέλουν να εργαστούν στη νόμιμη και δηλωμένη εργασία. Αντί της παρακράτησης, θεσπίζεται ένας μη ανταποδοτικός πόρος υπέρ του ΕΦΚΑ, ο οποίος για τους μισθωτούς εργαζόμενους θα είναι στο 10% επί των ασφαλιστέων αποδοχών τους και για τους μη μισθωτούς εργαζόμενους είναι το 50% επί της επιλεγείσας ασφαλιστικής κλάσης.

Ακόμη, με το νομοσχέδιο αντιμετωπίζεται το σημαντικό ζήτημα της απονομής επικουρικών συντάξεων που χαρακτηρίζονταν από χρόνια αναμονή για τη χορήγησή τους. Πλέον, οι κανόνες ενοποιούνται και έτσι όσοι παίρνουν την κύρια σύνταξή τους και έχουν τουλάχιστον δεκαπέντε χρόνια επικουρικής ασφάλισης θα μπορούν να παίρνουν αμέσως τις συντάξεις τους. Εκτιμάται ότι υφίστανται περίπου δέκα χιλιάδες εκκρεμή αιτήματα συνταξιοδότησης σε αναμονή, τα οποία θα εκκαθαριστούν μέσα από fast track διαδικασίες και έτσι οι ασφαλισμένοι που έχουν καταβάλει τις εισφορές τους θα λαμβάνουν μέσα σε εύλογο χρονικό διάστημα τη σύνταξή τους, για να εξασφαλίζεται η αξιοπρεπής διαβίωση που τους αρμόζει και δικαιούνται. Επίσης, για όσους έχουν ήδη απορριπτική απόφαση δίνεται η δυνατότητα υποβολής νέας αίτησης.

Επιπλέον, μια εξαιρετικά ουσιώδης ρύθμιση αφορά στο επίδομα μητρότητας. Πλέον, οι ελεύθερες επαγγελματίες, οι αυτοαπασχολούμενες μητέρες και οι αγρότισσες θα λαμβάνουν για εννέα μήνες τον κατώτατο μισθό 780 ευρώ, δηλαδή συνολικά 7.020 ευρώ για εννέα μήνες.

Τέλος, θα ήθελα να σταθώ σε μια ακόμα ρύθμιση, στην αποκατάσταση σε μεγάλο βαθμό της κατάφωρης αδικίας της προσωπικής διαφοράς που είχε εισαγάγει πάλι ο νόμος Κατρούγκαλου, ο νόμος του ΣΥΡΙΖΑ. Υπήρξε προεκλογική δέσμευσή μας και το κάνουμε άμεσα πράξη. Επομένως, συνταξιούχοι με προσωπική διαφορά μεγαλύτερη των 10 ευρώ, που λαμβάνουν ενιαία σύνταξη έως και 1.600 ευρώ, θα λάβουν έκτακτη εφάπαξ οικονομική ενίσχυση με τις κλίμακες που προβλέπονται στον νόμο.

Καταλήγοντας, το τρίτο μέρος του νομοσχεδίου αφορά στο σύστημα διορισμών και προσλήψεων των εκπαιδευτικών στη ΔΥΠΑ και λοιπές διατάξεις που αφορούν στην αρμοδιότητά της. Προβλέπεται, μεταξύ άλλων, η τήρηση μητρώου για την επιλογή των προσωρινών αναπληρωτών και των ωρομίσθιων εκπαιδευτικών και βελτιώνεται, τέλος, η επιχειρησιακή λειτουργία της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα, πριν κλείσω την ομιλία μου, να πω δυο λόγια επί της πολυσυζητημένης τροπολογίας για τη χορήγηση νέου τύπου άδειας διαμονής για εργασία σε πολίτες τρίτων χωρών και συγκεκριμένα για το επίμαχο άρθρο 4 παράγραφος 1 της τροπολογίας. Δεν είναι τίποτα παραπάνω και τίποτα λιγότερο από την ικανοποίηση του πάγιου αιτήματος από όλους τους αγροτικούς συνεταιρισμούς της Ελλάδας για νομιμοποίηση των εργατών γης. Και όπως ξεκάθαρα μπορεί να διαβάσει κανείς στην τροπολογία, το να υπάρχει ήδη δήλωση προσφοράς εργασίας από εργοδότη στην Ελλάδα, δηλαδή το να υπάρχει μια θέση εργασίας και ένας εργοδότης που χρειάζεται το συγκεκριμένο άτομο, αποτελεί απαραίτητη προϋπόθεση για τη χορήγηση της άδειας διαμονής.

Κυρίες και κύριοι συνάδελφοι, ψηφίζουμε σήμερα ένα νομοσχέδιο που αποτελεί ένα ακόμη βήμα προς την κατεύθυνση της πιο δίκαιης και αλληλέγγυας κοινωνίας. Εργαζόμαστε, για να εξασφαλίσουμε ότι όλοι θα έχουν δικαίωμα στην ευημερία και για να οικοδομήσουμε μια κοινωνία, όπου η αξιοπρέπεια, η δικαιοσύνη και η φροντίδα από το κράτος προς τους ευάλωτους συμπολίτες μας θα είναι βασική αρχή και θεμέλιος λίθος.

Σας καλώ, λοιπόν, να στηρίξετε με την ψήφο σας το υπό συζήτηση νομοσχέδιο.

Σας εύχομαι από καρδιάς καλά Χριστούγεννα και καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Επόμενος ομιλητής είναι ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Εκφράζοντας, πιστεύω, τα συναισθήματα όλων μας, πριν ξεκινήσω την ομιλία μου, θέλω να εκφράσω και εγώ τη θλίψη μου για την απώλεια του αστυνομικού, που έπεσε στο καθήκον χθες το βράδυ. Η σκέψη όλων μας βρίσκεται στους γονείς του, στην οικογένειά του, που σήμερα περνούν την πιο δύσκολη ημέρα της ζωής τους. Ηθική υποχρέωση της πολιτείας είναι να σταθεί δίπλα σε αυτή την οικογένεια.

Κύριοι Υπουργοί, κυρίες και κύριοι συνάδελφοι, η Κυβέρνηση συνεχίζει το μεταρρυθμιστικό της έργο, τολμά και φέρνει μεγάλες αλλαγές. Το ζήτημα είναι ότι όταν πρέπει κάποιοι εδώ μέσα να πάρουν θέση, επιλέγουν τη στείρα άρνηση. Σε θεωρητικό επίπεδο βέβαια μπορεί να μιλούν για αλλαγές και μεταρρυθμίσεις, στην πραγματικότητα όμως επιλέγουν να μην αλλάξει τίποτα. Σε όλους αυτούς ταιριάζει πλέον το απόφθεγμα του μεγάλου Ρώσου συγγραφέα Λέοντος Τολστόι, ο οποίος είχε πει ότι όλοι θέλουν να αλλάξουν τον κόσμο, αλλά κανείς δεν θέλει να αλλάξει τον εαυτό του.

Το νομοσχέδιο που έρχεται σήμερα, κυρίες και κύριοι συνάδελφοι, προς συζήτηση και ψήφιση στη Βουλή συνιστά μια μεγάλη αλλαγή, μια ουσιαστική τομή στον θεσμό των ταμείων επαγγελματικής ασφάλισης. Στα είκοσι ένα χρόνια που υφίσταται και λειτουργεί στη χώρα μας ο θεσμός των ταμείων επαγγελματικής ασφάλισης έχουν συσταθεί είκοσι οκτώ ταμεία, που με βάση τη φιλοσοφία που διέπει τη λειτουργία τους έχουν κεφαλαιοποιητικό χαρακτήρα και παρέχουν μια πρόσθετη συνταξιοδοτική παροχή.

Επισημαίνω ότι η εποπτεία των ταμείων επαγγελματικής ασφάλισης ανατίθεται από τις αρχές του 2025 στην Τράπεζα της Ελλάδος, σε ό,τι αφορά την τήρηση της νομοθεσίας αλλά κυρίως για τη βιωσιμότητά τους και την επενδυτική τους στρατηγική, προκειμένου να προστατεύονται τα συμφέροντα των ασφαλισμένων.

Μέσα από τις ρυθμίσεις που περιλαμβάνονται στο νομοσχέδιο απλοποιείται η διαδικασία σύστασης των ταμείων επαγγελματικής ασφάλισης και ενισχύεται η εμπιστοσύνη των ασφαλισμένων στο θεσμό με τη θέσπιση σύγχρονων κανόνων διαφάνειας, καθώς και χρηστής διαχείρισης. Επίσης, προστίθεται άλλη μία ασφαλιστική κατηγορία με βάση τα έτη ασφάλισης, ενώ αυξάνεται από 15.000 σε 20.000 ευρώ το ανώτατο όριο καταβολής εισφορών ετησίως.

Το νομοσχέδιο, όμως, κυρίες και κύριοι συνάδελφοι, περιλαμβάνει και ουσιαστικές αλλαγές με ευδιάκριτη και συγκεκριμένη κοινωνική στόχευση.

Θα αναφερθώ στις κυριότερες από αυτές, ξεκινώντας από την καταβολή του επιδόματος προσωπικής διαφοράς. Αφορά περίπου επτακόσιες πενήντα χιλιάδες συνταξιούχους που έχουν προσωπική διαφορά, οι οποίοι με βάση το μηνιαίο εισόδημά τους από συντάξεις θα λάβουν ως έκτακτη οικονομική ενίσχυση ένα ποσό που κυμαίνεται ανάμεσα στα 100 έως 200 ευρώ.

Κυρίες και κύριοι συνάδελφοι, σημαντική είναι και η ρύθμιση που αφορά στις επικουρικές συντάξεις των δημοσίων υπαλλήλων. Στο εξής οι δημόσιοι υπάλληλοι θα μπορούν να λάβουν επικουρική σύνταξη με τη συμπλήρωση δεκαπέντε ετών ασφάλισης, όπως ακριβώς ισχύει και για τους ασφαλισμένους του ιδιωτικού τομέα. Υπενθυμίζω ότι το όριο για τους δημοσίους υπαλλήλους, προκειμένου να πάρουν επικουρική σύνταξη ήταν τα είκοσι πέντε χρόνια ασφάλισης.

Μέτρο με ισχυρό αποτύπωμα κοινωνικής ευαισθησίας είναι, επίσης, η επέκταση του επιδόματος μητρότητας για τις γυναίκες ελεύθερους επαγγελματίες και για τις αγρότισσες, οι οποίες θα λαμβάνουν για εννέα μήνες ένα επίδομα που ισοδυναμεί με το ύψος του κατώτατου μισθού, που σήμερα είναι στα 780 ευρώ και είναι, πρέπει να τονίσω, ακατάσχετο.

Θα ήθελα να ρωτήσω τους αγαπητούς συναδέλφους της Αντιπολίτευσης εάν διαφωνούν με αυτό το μέτρο.

Είναι, επίσης, πολύ σημαντική η ρύθμιση με την οποία δίνεται η δυνατότητα σε όσους έχουν οφειλές στον ΕΦΚΑ να πάρουν σύνταξη με όριο οφειλών τα 30.000 ευρώ για τους ελεύθερους επαγγελματίες και τα 10.000 ευρώ για τους αγρότες. Σε όλους αυτούς δίνεται το δικαίωμα σταδιακής αποπληρωμής των οφειλών τους. Θεωρώ, όμως, ως σημαντική μεταρρύθμιση, αλλά και ως μία απόλυτη θετική ρύθμιση, τη διάταξη με την οποία καταργείται η παρακράτηση του 30% των συντάξεων για τους συνταξιούχους που συνεχίζουν να εργάζονται. Να υπενθυμίσω ότι επί κυβέρνησης ΣΥΡΙΖΑ δεν ήταν 30% το ποσοστό παρακράτησης για τους συνταξιούχους που εργάζονταν, αλλά 60%. Τώρα πλέον δεν θα υπάρχει παρακράτηση, αλλά καθιερώνεται ένας μη ανταποδοτικός φόρος υπέρ ΕΦΚΑ που θα ισοδυναμεί με το 10% επί των ετήσιων αποδοχών από τη μισθωτή εργασία για αυτούς τους συνταξιούχους, ενώ για τους αυτοαπασχολούμενους θα φτάνει στο 50% της ασφαλιστικής κλάσης την οποία έχει επιλέξει. Όπως όλοι αντιλαμβάνονται, τερματίζεται πλέον ο τιμωρητικός τρόπος με τον οποίο αντιμετώπιζε μέχρι σήμερα το κράτος τους συνταξιούχους που εργάζονταν.

Κυρίες και κύριοι συνάδελφοι, θα ήθελα σε αυτό το σημείο να αναφερθώ στην τροπολογία που χορηγεί άδεια διαμονής σε εργαζόμενους αλλοδαπούς. Οφείλω να το κάνω, για να αποκατασταθεί η αλήθεια και η πραγματικότητα. Η μεταναστευτική πολιτική της Κυβέρνησης δεν αλλάζει. Τα σύνορα φυλάσσονται πλέον καλύτερα από ποτέ. Η τροπολογία αυτή που κατατέθηκε συνδέει την άδεια παραμονής στη χώρα με την εργασία, παρέχει το δικαίωμα χορήγησης άδειας διαμονής, αλλά μόνο αν υπάρχει σχέση εργασίας και με την προϋπόθεση ότι ο συγκεκριμένος άνθρωπος έχει λευκό ποινικό μητρώο. Δεν αφορά όλους όσους είναι στη χώρα παρανόμως ούτε όσους θα έρθουν. Αφορά όσους βρίσκονται στη χώρα την τελευταία τριετία και με την προϋπόθεση φυσικά ότι εργάζονται. Επίσης, το ότι τους χορηγείται άδεια διαμονής με προϋπόθεση την εργασία δεν σημαίνει ότι μπορούν να έρθουν στην Ελλάδα συγγενικά τους πρόσωπα.

Γιατί η Κυβέρνηση, κυρίες και κύριοι συνάδελφοι, ανέλαβε τη συγκεκριμένη νομοθετική πρωτοβουλία; Πρώτον, γιατί πρέπει να υπάρχουν κανόνες και μία ορθολογική διαχείριση όσων βρίσκονται παρανόμως στη χώρα, και δεύτερον, για να καλυφθούν οι τεράστιες και πιεστικές ανάγκες του πρωτογενούς τομέα, που αναζητά εργάτες γης -και όχι μόνο του πρωτογενούς τομέα- αλλά δεν βρίσκει.

Είδα πριν τον κ. Βελόπουλο να δείχνει κάτι μηχανήματα στον κ. Γεωργιάδη εδώ πέρα και να λέει να αγοράσουμε τα μηχανήματα. Τα μηχανήματα αυτά, κύριε Βελόπουλε και κυρίες και κύριοι της Ελληνικής Λύσης, δεν μπορούν να αντικαταστήσουν τα χέρια των αγροτών μας, δεν μπορούν να αντικαταστήσουν τη συγκομιδή, δεν μπορούν να αντικαταστήσουν το αραίωμα, δεν μπορούν να αντικαταστήσουν μια σειρά από εργασίες. Είναι αστείο αυτό το οποίο είπε.

Να υπενθυμίσω, επίσης, ότι δόθηκαν ουσιαστικά κίνητρα σε Έλληνες να απασχοληθούν στον πρωτογενή τομέα και ταυτόχρονα να λαμβάνουν το επίδομα ανεργίας, καθώς και άλλα προνοιακά επιδόματα τα οποία δικαιούνταν και τα οποία υπενθυμίζω ότι περικόπτονται για όσους εργάζονται. Δεν υπήρξε, όμως, κανένα απολύτως ενδιαφέρον.

Η τροπολογία, λοιπόν, κυρίες και κύριοι συνάδελφοι, είναι προς την σωστή κατεύθυνση και η κριτική που ασκείται δεν ανταποκρίνεται στα πραγματικά δεδομένα.

Συνοψίζοντας, λοιπόν, και κλείνοντας -και ευχαριστώ για την ανοχή σας, κύριε Πρόεδρε-, το νομοσχέδιο έχει θετικές διατάξεις, αντιμετωπίζει υπαρκτά ζητήματα και προβλήματα, δίνει αληθινές λύσεις. Η Νέα Δημοκρατία, σταθερή και αταλάντευτη στις αρχές της, αφουγκράζεται τις ανάγκες της κοινωνίας και των πολιτών και πάλι, και έρχεται με το παρόν νομοσχέδιο να ανακουφίσει πλήθος κοινωνικών ομάδων και όχι μεμονωμένες ομάδες ωφελουμένων. Γι’ αυτό και είναι δεδομένη η υπερψήφιση από την πλευρά μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουλκουδίνα.

Καλείται στο Βήμα η κ. Ευαγγελία Λιακούλη Βουλευτής του ΠΑΣΟΚ - Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα είναι η επόμενη ημέρα του χθες. Χθες ψηφίστηκε με πανηγυρικό τρόπο ο προϋπολογισμός της Κυβέρνησης, που τις τελευταίες δεκαετίες βεβαίως καταλαμβάνει τη θέση της ψήφου εμπιστοσύνης. Πώς θα μπορούσατε, λοιπόν, διαφορετικά να κάνετε παρά να υπερψηφίσετε τον προϋπολογισμό; Κάνατε και τα επικοινωνιακά σας, όμως, μαζί. Σηκωθήκατε, καθίσατε, ξανασηκωθήκατε, ξανακαθίσατε, χειροκροτήσατε τον κύριο Πρωθυπουργό. Χαρά μεγάλη. Επιβράβευση των πολιτικών σας στην οικονομία.

Βέβαια, εδώ που τα λέμε, κουβέντα για την ταμπακιέρα δεν ακούσαμε να λέτε. Και ποια είναι η ταμπακιέρα; Είναι το καλάθι, βεβαίως, του νοικοκυριού και των Χριστουγέννων, που εκτιμάται ότι είναι περίπου 30% παραπάνω τα δύο τελευταία εικοσιτετράωρα. Είναι η ακρίβεια που μαστίζει τα νοικοκυριά. Οι τηλεπικοινωνίες είναι περίπου 7% παραπάνω από το μέσο όρο στην Ευρώπη. Στις τράπεζες τα επιτόκια είναι στο Θεό, ανεβαίνουν και οι προμήθειες μαζί, στεγαστικά, 6%-20% παραπάνω τα ενοίκια, για να μη μιλήσουμε για την αγοραπωλησία ακίνητης περιουσίας. Η ενέργεια στη ΔΕΗ είναι 10% παραπάνω τον Νοέμβριο. Στα νοικοκυριά είναι κι αυτά. Τρόφιμα 50% έως 60% σε πολλά είδη. Και είδη που τις τελευταίες ημέρες φτάνουν και το 360% παραπάνω, παρακαλώ.

Όλα αυτά άφαντα στο δικό σας τοπίο. Αόρατα θέματα για εσάς. Δεν τα αγγίξατε καθόλου, κουβέντα. Αντί γι’ αυτό, όμως, είπατε πολλά για τις αυξήσεις που δήθεν δίνετε στους μισθούς, τα ψίχουλα που δώσατε με το 20% στις εφημερίες των γιατρών. Ποιων γιατρών και ποιων νοσηλευτών; Αυτών των ίδιων γιατρών που φεύγουν και πάνε στο εξωτερικό, γιατί δεν έχουν θέσεις εργασίας που να τους εγγυώνται αξιοπρέπεια. Είναι αυτοί οι ίδιοι στους οποίους κουνάμε το μαντήλι στα αεροδρόμια και φεύγουν για τις χώρες που τους υποδέχονται όπως πραγματικά τους αξίζει. Δεν λέτε τίποτα.

Και ο κ. Θεοχάρης, ο αρμόδιος Υπουργός, ήρθε απέναντι από την EUROSTAT ακόμη. Την αμφισβήτησε. 20% χαμηλότερος είναι ο μισθός από το 2009 λέει η EUROSTAT. Εσείς μας είπατε ότι φτάσαμε στα επίπεδα του 2009 και ας έχουμε χάσει το 56,9% κατά μέσο όρο της αγοραστικής μας δύναμης.

Αυτά συμβαίνουν την ώρα που εσείς κάνετε τις δικές σας επαναστάσεις. Μάλλον κάνετε επαναστατική γυμναστική, αλλά η επανάσταση για την οποία μιλάτε στην ψηφιακή τεχνολογία αμφισβητείται ακόμη και από το Διεθνές Κέντρο Ανταγωνιστικότητας.

Όλα τούτα τα σκεπάζει το μεγάλο σύννεφο των ιδιωτικών πανεπιστημίων, τα οποία ήρθατε να μας πείτε ότι, αφού θα ιδρύσετε, θα τελειώσουν όλα τα προβλήματα που έχει η χώρα στην εκπαίδευση και στην πρωτοβάθμια και στη δευτεροβάθμια. Kαι χύνετε κροκοδείλια δάκρυα για την έκθεση PISA, που τα παιδιά μας δεν ξέρουν να διαβάζουν, δεν ξέρουν να μετράνε, δεν τους αρέσει η λογοτεχνία. Και όλα αυτά τα προσπερνάτε -προσέξτε- χωρίς να θέλετε εσείς οι ίδιοι να απαντήσετε στο μεγάλο «γιατί;». Γιατί τα παιδιά μας δεν διαβάζουν; Γιατί τα παιδιά μας δεν γράφουν; Γιατί τα παιδιά μας δεν είναι καλοί μαθητές; Γιατί τα παιδιά μας στο τέλος της κάθε χρονιάς κάνουν την ιεροτελεστία να καίνε τα βιβλία; Γιατί τα παιδιά μας που μας επισκέπτονται εδώ στο Κοινοβούλιο και εμείς οι Βουλευτές τα ρωτάμε «τι σχολείο θα θέλατε παιδιά;», από το Δημοτικό μέχρι το Λύκειο λένε «όχι ένα σχολείο τύραννο αλλά ένα φιλικό σχολείο που επιτέλους να μου αφήνει χρόνο να ανασάνω». Αυτό το σχολείο δεν το ψάχνει κανείς στην πρωτοβάθμια και δευτεροβάθμια. Εσείς εκεί, στα ιδιωτικά πανεπιστήμια μόνο. Θα το λύσουμε και αυτό το θέμα, αλλά όχι τι θα σκεπάσει όλα τα υπόλοιπα προβλήματα που έχουμε. Ούτε για το ότι τα παιδιά μας γράφουν κάτω από τη βάση του 10 δεν σας ενδιαφέρει να απαντήσετε στο «γιατί;».

Κυρίες και κύριοι συνάδελφοι, όλα αυτά τα λέω όχι μονότονα, για να επαναλαμβάνομαι, αλλά για να καταδείξω ότι γενικώς επικρατεί υποκρισία στο στρατόπεδο της Κυβέρνησης και επιβεβαιώνεται κάθε φορά. Το ερώτημα είναι ποιος κοροϊδεύει ποιον. Η Νέα Δημοκρατία τους αγρότες; Η Νέα Δημοκρατία τους μετανάστες; Η Νέα Δημοκρατία τον ελληνικό λαό; Η Νέα Δημοκρατία τελικά τον ίδιο της ακόμη τον εαυτό;

Για παράδειγμα, αυτά που συζητάμε σήμερα για την τροπολογία, η οποία σκεπάζει, κύριε Τσακλόγλου, το νομοσχέδιο, τα έχουμε ξαναπεί. Βεβαίως, το νομοσχέδιο σας το σκεπάζει η τροπολογία για πολλούς εμφανείς κατά τη γνώμη μου λόγους. Γιατί έρχεται, λέει, να απαντήσει σε μία κραυγή απόγνωσης των ίδιων των αγροτών, των ανθρώπων της υπαίθρου, που τους ζω από πολύ νέα. Τώρα θυμηθήκατε; Εγώ προσωπικά σας έχω καταθέσει ερωτήσεις ντουζίνα και οι συνάδελφοι μαζί όλων των κομμάτων και των αποχρώσεων. Τώρα θέλετε;

Το πλεόνασμα της υποκρισίας όμως φτάνει πολλές φορές και σε πλεόνασμα απανθρωπιάς μέσα στο Κοινοβούλιο, γιατί αυτές τις άγιες ημέρες που γιορτάζουμε και ανταλλάσσουμε ευχές μεταξύ μας ακούω πολλά επίθετα και χαρακτηρισμούς από τα οποία εμείς τουλάχιστον πρέπει να πάρουμε μία απόσταση ασφαλείας.

Κυρίες και κύριοι, υπάρχουν ανάμεσά μας άνθρωποι -το υπογραμμίζω αυτό, άνθρωποι- που βρίσκονται στο σκοτάδι. Άνθρωποι οι οποίοι εγκατέλειψαν τον τόπο τους για το όνειρο μίας καλύτερης ζωής και άνθρωποι που μαζεύουν τη σοδειά της ελληνικής γης, της δικής μας γης και άνθρωποι οι οποίοι υπηρετούν τους δικούς μας ανθρώπους, τους ταΐζουν, τους πλένουν, τους κάνουν παρέα, τους εξυπηρετούν. Αυτοί οι άνθρωποι είναι αόρατοι σε πάρα πολλά επίπεδα.

Γι’ αυτούς τους ανθρώπους, λοιπόν, αυτές τις ημέρες θα πρέπει να αποφεύγουν πολλοί να ανταγωνίζονται σε ξενοφοβικές προσβολές και ρατσιστικές ύβρεις και σε ένα εμετικό ρεσιτάλ απανθρωπιάς, γιατί εσείς οι ίδιοι σε λίγες ώρες θα φωτογραφίζεστε σε διάφορα events, λέγοντας σε αυτούς τους ανθρώπους πόσο χαρούμενοι είστε που τους έχετε κοντά σας και δίπλα στις οικογένειές σας.

Σε ό,τι αφορά τη δημοκρατική παράταξη, χώρια η καλημέρα μας και παίρνουμε τις αποστάσεις μας απ’ όλα αυτά που έχουν ακουστεί σήμερα σε αυτή την Αίθουσα. Επαναλαμβάνω, απόλυτα μακριά από όλες αυτές τις εκφράσεις και απέναντι στον ρατσιστικό οχετό της ακροδεξιάς και στην αναίσχυντη εργαλειοποίηση του μεταναστευτικού από τον ΣΥΡΙΖΑ, που πολλές φορές με καταστροφικές και απάνθρωπες επιλογές το μόνο που πέτυχε είναι να ενισχύσει τα πιο φοβικά αντανακλαστικά της κοινωνίας.

Με υπευθυνότητα, συνέπεια και ειλικρίνεια εμείς συνεχίζουμε να λέμε ότι ανταποκρινόμαστε σε αυτή την προσδοκία και υπερψηφίζουμε τη συγκεκριμένη τροπολογία, βάζοντας όλα τα μεγάλα αλλά, όπως: Αργήσατε πολύ, κύριε Υπουργέ. Δεν είδατε το πρόβλημα νωρίς, κύριε Υπουργέ. Δημιουργείτε πολλά αλυσιδωτά προβλήματα, κύριε Υπουργέ. Τι θα κάνετε με τις διακόσιες πενήντα χιλιάδες αιτήσεις, κύριε Υπουργέ και αυτές τις αποκεντρωμένες διοικήσεις, εν πάση περιπτώσει, όπου τα καλά «γαλάζια» σας παιδιά τα έχετε βολέψει -αν και πολλά από αυτά έχω βιώσει την εμπειρία να μην είναι καλά παιδιά απέναντι στην Κυβέρνησή σας. Θα πρέπει να δείξετε τον δρόμο στον οποίο πάτε τις αποκεντρωμένες διοικήσεις, τις οποίες αφήσατε χωρίς προσωπικό, χωρίς χρήματα, τις έχετε υποβιβάσει, αλλά τις χρησιμοποιείτε για να εξυπηρετήσουν άλλα πράγματα. Αυτό δείχνει πολιτικό βέρτιγκο και θα πρέπει να το δείτε σοβαρά.

Τελειώνοντας, κυρίες και κύριοι συνάδελφοι, λέω μόνο τούτο. Λυπούμαι, επαναλαμβάνω, που η τροπολογία εξαφάνισε το νομοσχέδιο. Ο χρόνος δεν επαρκεί για να αναφερθώ στην αντιμεταρρύθμιση που προστίθεται στον μακρύ κατάλογο των καινοτομιών. Τώρα τα βάλετε και με τα Ταμεία Επαγγελματικής Ασφάλισης, με τον δεύτερο χρόνο ασφάλισης. Πάτε να διαλύσετε μία μεγάλη μεταρρύθμιση που το ΠΑΣΟΚ έκανε πράξη το 2002. Άκουσα με προσοχή τα επιχειρήματά σας. Θα μπορούσαν να είναι πολύ καλά θεωρητικά, στο πλαίσιο της θεωρίας, στην πράξη όμως εξομοιώνετε τα κερδοσκοπικά ομαδικά ασφαλιστήρια του ιδιωτικού τομέα με τα μη κερδοσκοπικά ΤΕΑ.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ολοκληρώνω, κύριε Πρόεδρε.

Για να λέμε τα πράγματα με το όνομά τους, προωθείτε πάλι συμφέροντα συγκεκριμένων ασφαλιστικών ομίλων και εταιρειών. Με απλά λόγια, αυτό κάνετε, γι’ αυτό, λοιπόν, και εμείς είμαστε απέναντι σε αυτό. Επαναλαμβάνω, τροχονόμοι ιδιωτικών συμφερόντων και ολιγαρχών εμείς δεν θα γίνουμε. Αφήνουμε αυτό να είναι δικό σας. Ο δικός μας θα είναι ένας άλλος δρόμος, αυτός της αξιοπρέπειας για τους πολλούς.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κ. Λιακούλη.

Παρακαλώ να τηρείται ο χρόνος, είναι πάρα πολλοί συνάδελφοι που είναι ακόμη να μιλήσουν.

Επόμενος ομιλητής είναι ο κ. Ιωάννης Γιώργος, Βουλευτής της Νέας Δημοκρατίας. Θα ακολουθήσει ο κ. Νικόλαος Έξαρχος και κατόπιν ο Υπουργός Μετανάστευσης και Ασύλου ο κ. Καιρίδης για την τροπολογία.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Ακούσαμε από την προηγούμενη ομιλήτρια ότι σηκωθήκαμε και ξανασηκωθήκαμε χτες, χειροκροτήσαμε και ξαναχειροκροτήσαμε. Θα το κάνουμε ξανά, κάθε φορά που θα δίνονται αυξήσεις όπως αυτές του 20% στις εφημερίες, θα το ξανακάνουμε εάν θα είμαστε συνεπείς απέναντι σε αυτά που λέμε, όπως την ίδρυση των ιδιωτικών πανεπιστημίων και θα το κάνουμε κάθε φορά που στον ελληνικό λαό θα δείχνουμε ποιοι πραγματικά είμαστε. Είμαστε αυτοί οι οποίοι βλέπουμε το μέλλον του καλύτερα από τον καθένα.

Θέλω, τώρα, να πω δύο κουβέντες για την τροπολογία. Ο Νομός Χαλκιδικής, κυρίες και κύριοι, είναι το καλύτερο παράδειγμα, ίσως, για το εάν θα πρέπει ή όχι να συνταχθούν όλοι πίσω από αυτή την τροπολογία. Έχουμε τριακόσιες τριάντα χιλιάδες στρέμματα ελαιοκαλλιέργειας, εξίμισι εκατομμύρια ελαιόδεντρα, εκατόν πενήντα χιλιάδες τόνοι πράσινης βρώσιμης ελιάς, πρώτος νομός εξαγωγής σε πράσινη ελιά στην Ελλάδα, δηλαδή στο 46% των εξαγωγών. Περιμένουν εργατικά χέρια, κάθε Σεπτέμβριο εξίμισι χιλιάδες εργάτες, περίπου, για σαράντα ημέρες να μαζευτούν μία-μία οι ελιές, γιατί δεν πρέπει να χτυπηθούν, δεν θα πρέπει να είναι σημαδεμένες για να βγουν στο εμπόριο και να καταλάβουν τα ράφια όλης της υφηλίου, όπως συμβαίνει μέχρι και σήμερα. Ας δώσουμε τη δυνατότητα σε αυτούς τους ανθρώπους, επομένως, μόνιμα πλέον να μπορούν να κάνουν τη δουλειά τους και δώστε τη δυνατότητα και σε εμάς, που έχουμε την έλλειψη των εργατικών χεριών, να βρούμε εργατικά χέρια.

Επί του νομοσχεδίου τώρα, κυρίες και κύριοι συνάδελφοι, το Υπουργείο Εργασίας και Κοινωνικής Ασφάλισης με τη νέα νομοθετική πρωτοβουλία προχωρά στον εκσυγχρονισμό του κανονιστικού πλαισίου για την επαγγελματική ασφάλιση και την εποπτεία των ταμείων που παρέχουν συμπληρωματικές συνταξιοδοτικές παροχές. Πρόκειται, ουσιαστικά, για ένα συνεκτικό πλέγμα διατάξεων και ρυθμίσεων, που εισάγει τομές στην επαγγελματική ασφάλιση και διαμορφώνει τις βάσεις για την περαιτέρω υγιή ανάπτυξη του θεσμού, ώστε να προσεγγίσει σταδιακά τα μεγέθη άλλων ευρωπαϊκών χωρών.

Σήμερα στη χώρα μας λειτουργούν είκοσι οκτώ επαγγελματικά ταμεία, με, περίπου, εξήντα χιλιάδες μέλη και κεφάλαια λίγο επάνω από 300 εκατομμύρια ευρώ, όταν την ίδια στιγμή στην Ευρωπαϊκή Ένωση περίπου το 30% των εργαζομένων είναι ενταγμένο σε κάποιο πρόγραμμα επαγγελματικής ασφάλισης. Ανήκουμε, επομένως, στις χώρες με τη χαμηλότερη συμμετοχή εργαζομένων στην επαγγελματική ασφάλιση, ενώ και τα υπό διαχείριση κεφάλαια από τα επαγγελματικά ταμεία βρίσκονται σε πολύ χαμηλά επίπεδα. Άρα, με τις διατάξεις του νομοσχεδίου ερχόμαστε να ανατρέψουμε αυτά τα αριθμητικά δεδομένα.

Με την αναμόρφωση των κανόνων που διέπουν τα Ταμεία Επαγγελματικής Ασφάλισης, διευκολύνεται η πρόσβαση περισσότερων εργαζόμενων σε προγράμματα επαγγελματικών συνταξιοδοτικών παροχών, αφού πλέον οι μικρομεσαίες επιχειρήσεις θα έχουν τη δυνατότητα να ιδρύσουν πολυεργοδοτικά ΤΕΑ, χωρίς να απαιτείται οποιαδήποτε επαγγελματική κλαδική συνάφεια μεταξύ τους, ενώ παράλληλα επιτυγχάνεται μείωση του λειτουργικού κόστους μέσα από την επίτευξη οικονομιών κλίμακας με αποτέλεσμα καλύτερες αποδόσεις για τους ίδιους τους ασφαλισμένους.

Το παρόν νομοσχέδιο οδηγεί στην απλοποίηση και τον εκσυγχρονισμό των κανόνων ίδρυσης και λειτουργίας των Ταμείων Επαγγελματικής Ασφάλισης, σύμφωνα με τα πρότυπα των ευρωπαϊκών φορέων επαγγελματικής ασφάλισης, διασφαλίζοντας με αυτόν τον τρόπο το μέγιστο επίπεδο διαφάνειας και παροχής ενημέρωσης προς τους ασφαλισμένους και τα υποψήφια μέλη. Συνεπώς διευκολύνεται ο βέλτιστος χρηματοοικονομικός και συνταξιοδοτικός προγραμματισμός των ασφαλισμένων με θεσμικά εχέγγυα χρηστής διαχείρισης.

Παράλληλα, επιχειρείται μια νέα πολιτική φορολόγησης με στόχο την ομοιόμορφη μεταχείριση των προϊόντων της προαιρετικής συλλογικής συνταξιοδοτικής αποταμίευσης, ενώ επιπρόσθετα παρέχονται επιπλέον φορολογικά κίνητρα για την παροχή σύνταξης αντί εφάπαξ.

Τέλος, το τριμερές σχήμα εποπτείας του Υπουργείου Εργασίας και Κοινωνικής Ασφάλισης, της Επιτροπής Κεφαλαιαγοράς και της Εθνικής Αναλογιστικής Αρχής απλοποιείται και αντικαθίσταται από μια ενιαία εποπτική αρχή, την Τράπεζα της Ελλάδος, δηλαδή, έναν οργανισμό που διαθέτει τα μέσα, τους πόρους, το κύρος και την απαραίτητη τεχνογνωσία για τη διασφάλιση του αποτελεσματικού ελέγχου, της οργανωτικής και επιχειρησιακής επάρκειας των ταμείων, ενδυναμώνοντας την εμπιστοσύνη και την αξιοπιστία των ασφαλισμένων στον θεσμό της επαγγελματικής ασφάλισης.

Σε συνέχεια της προσπάθειας εξορθολογισμού της ασφαλιστικής νομοθεσίας που ξεκίνησε την προηγούμενη τετραετία, με το παρόν υπό συζήτηση και ψήφιση νομοσχέδιο εισάγονται νέες ρυθμίσεις, που αναμορφώνουν τμήματα του ασφαλιστικού συστήματος και εξορθολογίζουν πάγιες πρακτικές του e-ΕΦΚΑ, ώστε να έρχονται σε συμφωνία με τα νέα κοινωνικά, οικονομικά και δημογραφικά δεδομένα της πατρίδας μας.

Το νομοσχέδιο έρχεται μέσω της ενιαιοποίησης ετερόκλητων διατάξεων και κανόνων τόσο να άρει χρόνιες ανισότητες μεταξύ των ασφαλισμένων όσο και να διασφαλίσει την έγκαιρη χορήγηση των κοινωνικοασφαλιστικών παροχών, την απλοποίηση των διαδικασιών και τη μείωση του διοικητικού και οικονομικού κόστους των υπηρεσιών.

Ενδεικτικά, αναμορφώνεται το καθεστώς απασχόλησης των συνταξιούχων, με σκοπό την τόνωση του εισοδήματός τους, την προώθηση της ενεργού γήρανσης και την περαιτέρω αύξηση της μόνιμης και δηλωμένης συμμετοχής στην αγορά εργασίας, χωρίς να υπόκεινται σε περικοπή της σύνταξής τους. Μάλιστα, αντί της περικοπής της σύνταξης θεσπίζεται από 1-1-2024 μη ανταποδοτικός πόρος υπέρ e-ΕΦΚΑ ύψους 10% των αποδοχών από μισθωτή υπηρεσία ή αντίστοιχος πόρος για εισοδήματα από αυτοαπασχόληση.

Επιπλέον, θεσπίζεται για πρώτη φορά ενιαίος κανόνας για την απασχόληση των συνταξιούχων αναπηρίας οι οποίοι αποκτούν τη δυνατότητα να εργαστούν και μετά τη συνταξιοδότησή τους λόγω αναπηρίας χωρίς να υπάρχει ουδεμία επιβάρυνση με τον παραπάνω πόρο υπέρ ΕΦΚΑ. Παράλληλα μέσω του νομοσχεδίου δίνεται ουσιαστική λύση στο αδιέξοδο που αντιμετωπίζουν εδώ και καιρό οι μη μισθωτοί ασφαλισμένοι οι οποίοι βρίσκονται σε ηλικία συνταξιοδότησης πλην όμως παραμένουν εγκλωβισμένοι λόγω πραγματικής αδυναμίας αποπληρωμής των συσσωρευμένων ληξιπρόθεσμων οφειλών τους στον e-ΕΦΚΑ όταν αυτές δεν υπερβαίνουν τις 30.000 αντί το όριο των 20.000 που είναι σήμερα.

Τέλος, θεσπίζεται για πρώτη φορά ειδική εννεάμηνη παροχή μητρότητας για τις ελεύθερες επαγγελματίες και τις αγρότισσες υπό τους ίδιους όρους με τους πιστωτές. Πιο αναλυτικά προβλέπει τη λήψη του κατώτατου μισθού 780 ευρώ σήμερα, δηλαδή συνολικά 7.020 ευρώ για διάστημα εννέα μηνών πέραν του ποσού που λαμβάνουν κατά τη διάρκεια κυοφορίας και λοχείας. Με αυτόν τον τρόπο, λοιπόν, αλλά και με πολλές ακόμη διατάξεις που αφορούν μικρότερες ομάδες ασφαλισμένων επιτυγχάνεται η ισότιμη μεταχείριση των ασφαλισμένων και ιδιαίτερα όσων ανήκουν σε ευάλωτες κοινωνικές ομάδες.

Τέλος, όσον αφορά στην τρίτη ενότητα περί του συστήματος διορισμών και προσλήψεων των εκπαιδευτικών της δημόσιας υπηρεσίας απασχόλησης ΔΥΠΑ, με τις προτεινόμενες ρυθμίσεις εισάγεται ένα νέο σύστημα διορισμού και προσλήψεων των εκπαιδευτικών της ΔΥΠΑ το οποίο βασίζεται σε αντικειμενικά κριτήρια που στόχο και σκοπό έχουν την απλούστευση και την επιτάχυνση της διαδικασίας πρόσληψης σύμφωνα με τις αρχές της διαφάνειας, της αξιοκρατίας και της ισότητας.

Κυρίες και κύριοι συνάδελφοι, η ανάπτυξη του θεσμού της επαγγελματικής ασφάλισης είναι εν κατακλείδι επωφελής για τους ασφαλισμένους παρέχοντας την προοπτική ενός πρόσθετου εισοδήματος κατά τη συνταξιοδότηση και συμβάλλοντας ταυτόχρονα στη διατήρηση του βιοτικού επιπέδου μετά το τέλος του εργασιακού της βίου. Σας καλώ να υπερψηφίσετε, επομένως, το παρόν νομοσχέδιο. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιώργο

Καλείται στο Βήμα ο κ. Νικόλαος Έξαρχος Βουλευτής του Κομμουνιστικού Κόμματος Ελλάδας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Συνολικά για το νομοσχέδιο τοποθετήθηκε ο ειδικός αγορητής του ΚΚΕ σύντροφος Κατσώτης, για τους λόγους για τους οποίους καταψηφίζουμε. Ωστόσο με τη διάταξη για τους μετανάστες συμφωνούμε. Να αναθεωρηθεί ωστόσο η διάταξη για τον έναν μήνα ανεργίας -να χάνεται το δικαίωμα- γιατί σίγουρα θα γίνει αντικείμενο εκβιασμού από τους εργοδότες.

Όσον αφορά στο ζήτημα της έλλειψης των χεριών, ισχύει. Το ξέρουμε και εμείς, κύριε Υφυπουργέ. Εδώ ζούμε εξάλλου. Βεβαίως εδώ υπάρχει ένα ζήτημα το οποίο θα πρέπει να δούμε και ιδιαίτερα στους εργαζόμενους στις κατασκευές. Το πρόβλημα είναι το εξής, κύριε Υφυπουργέ. Ότι ενώ θα περίμενε κανείς με όλη αυτή την δουλειά, με όλη αυτή την πίεση δουλειάς, με σαββατοκύριακα τα πράγματα να είναι διαφορετικά, ωστόσο κύριε Τσακλόγλου, ο μέσος όρος των ενσήμων των οικοδόμων ανά μήνα είναι δεκαπέντε ένσημα. Να υπενθυμίσω ότι δώδεκα ήταν τον καιρό της κρίσης που η ανεργία στον κλάδο των κατασκευών ήταν πάνω από 90%. Τα άλλα ένσημα πού πήγαν; Πού πήγαν τα άλλα ένσημα μετά τα δεκαπέντε; Εδώ κάποιος κλέβει. Και βεβαίως δεν κλέβει μόνο τους οικοδόμους που δουλεύουν εικοσιπέντε, εικοσιεπτά ίσως και τριάντα μέρες τον μήνα. Και αυτοί φυσικά είναι οι εργολάβοι, οι κατασκευαστικές εταιρείες και οι όμιλοι με την ανοχή του Υπουργείου και της Κυβέρνησης. Των Κυβερνήσεων, δηλαδή, για να είμαστε δίκαιοι. Κλέβουν ωστόσο και τον ΕΦΚΑ. Και μην πει ο Υφυπουργός -γιατί αρέσκεται σε τέτοια- να διεκδικούν οι οικοδόμοι. Οι οικοδόμοι διεκδικούν αλλά ωστόσο ξέρουμε πάρα πολύ καλά τους εκβιασμούς, ξέρουμε πάρα πολύ καλά ότι οι καταγγελίες στο ΙΚΑ με δική σας ευθύνη -παρά το ό,τι λέτε για ηλεκτρονική διακυβέρνηση και διάφορα τέτοια- αργούν πάνω από δύο χρόνια. Γίνεται ένσταση στην ένσταση και πάει λέγοντας.

Έλεγχοι δεν υπάρχουν. Κυριολεκτικά δεν υπάρχουν με ευθύνη του Υπουργείου και της Κυβέρνησης. Θα σας το πω πρακτικά. Εγώ έχω από δεκαπέντε χρονών στα γιαπιά και σε όλα αυτά τα χρόνια δύο φορές έχω δει έλεγχο, να ρωτήσει ποιος είσαι εσύ, τι κάνεις εδώ. Δύο φορές. Και για να μην λέμε πολλά λόγια, δίπλα από υποκατάστημα του ΙΚΑ που θα γίνεται οικοδομή έχει πάει κανείς να κάνει έλεγχο; Κι αυτό γιατί; Γιατί δεν υπάρχουν υπάλληλοι, δεν υπάρχουν αυτοκίνητα ούτε καν βενζίνη. Θα πει κανείς «καλά τι θα κάνουμε; Πίσω από κάθε οικοδόμο θα πάει κι ένας ελεγκτής;». Όχι, δεν λέμε αυτό. Αλλά όχι κι αυτό το χάλι, κύριε Υφυπουργέ, να μην πάει κανείς ποτέ. Τότε, λοιπόν, γιατί θα πρέπει να προσελκύσουμε κάποιον να πάει στην οικοδομή και δεν πάει αλλού που θα έχει εικοσιπέντε ένσημα τον μήνα και πιο ελαφριά δουλειά; Πότε θα συμπληρώσει δικαίωμα σύνταξης στην οικοδομή; Μετά από πενήντα χρόνια; Ή θα πρέπει να έχει τη δυνατότητα να ελέγχει κάθε πρωί την ΕΡΓΑΝΗ αν τον έχει δηλώσει ο εργοδότης; Γιατί να πάει, λοιπόν; Γιατί να πάει χωρίς συλλογική σύμβαση εργασίας; Πού είναι; Γιατί δεν την υπογράφετε παρά τις επανειλημμένες τοποθετήσεις μας; Γιατί δεν γενικεύετε σε όλα τα οικονομοτεχνικά έργα; Ποιος δεν την θέλει; Πού είναι το επτάωρο, το οκτάωρο, το τριανταπεντάωρο που λέει η ομοσπονδία οικοδόμων και που φυσικά είναι μόνιμο αίτημα; Πώς θέλετε να πάει δηλαδή να δουλέψει ένα νέο παιδί στο γιαπί, στον ήλιο, στη βροχή, στο κρύο χωρίς να ξέρει πότε θα τελειώσει, πόσα λεφτά θα πάρει, πόσα ένσημα θα πάρει, πόσες ημέρες θα δουλέψει; Δηλαδή, τώρα κοροϊδευόμαστε αν δεν τα ξέρουμε αυτά.

Θα σας φέρω το παράδειγμα των τελευταίων ημερών στο Ελληνικό. Παρέμβαση του συνδικάτου. Δούλευαν εκατοντάδες οικοδόμοι την Κυριακή ανασφάλιστοι. Μπήκαν κάποια πρόστιμα βέβαια αλλά είναι ελάχιστα μπροστά στα μεγέθη των δισεκατομμυρίων που πέφτουν και σχεδιάζετε να πέσουν το επόμενο διάστημα. Φυσικά εμείς, τα συνδικάτα, δεν πρόκειται να τους αφήσουμε σε χλωρό κλαρί. Το ζήτημα είναι εσείς, το κράτος τι κάνετε. Αυτό είναι το ζήτημα. Και βέβαια γιατί θα πρέπει να έρθει κάποιος -το είπε και ο προηγούμενος ομιλητής, Νίκος Καραθανασόπουλος- σε έναν κλάδο χωρίς μέτρα ασφάλειας που μόνο φέτος έχει πάνω από είκοσι νεκρούς και δεκάδες σακατεμένους; Γιατί, λοιπόν, θα πρέπει να έρθει αυτός ο νέος; Και για την ιστορία για να μη λέμε λόγια στον αέρα καταθέτω στα Πρακτικά τα στοιχεία και τα ονόματα των συναδέλφων για τους οποίους δεν έκλαψαν και πολύ.

(Στο σημείο αυτό ο Βουλευτής κ. Νικόλαος Έξαρχος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πάει για ποιον, λοιπόν, λόγο ένα νέο παιδί στην οικοδομή; Για να αφήσει τα κοκαλάκια του εκεί χωρίς μέτρα ασφάλισης, με εντατικοποίηση στα κόκκινα, με δουλειά τα σαββατοκύριακα; Πού είναι οι έλεγχοι; Δεν λειτουργούν με ευθύνη του Υπουργείου οι μικτές επιτροπές ελέγχου. Γιατί; Να επανασυσταθούν χθες. Όχι αύριο. Χθες. Να θυμηθούμε, λοιπόν -γιατί εκεί θα πάει το πράγμα με τα έργα που είναι μπροστά για το επόμενο διάστημα- πόσοι οικοδόμοι σκοτώθηκαν στα ολυμπιακά έργα. Γιατί εκεί θα πάει. Λύστε, λοιπόν, αυτά τα ζητήματα και μετά βλέπουμε αν έρχονται οι νέοι στην οικοδομή. Και μετά εδώ είμαστε να ξαναδούμε και πόσοι χρειάζονται και τι δεν χρειάζονται. Κυρίως για να επιστρέψει, κύριε Υφυπουργέ, ένα σημαντικό κομμάτι έμπειρο εργατικό, τεχνικό δυναμικό οικοδόμων οι οποίοι με δική σας ευθύνη, όλων των Κυβερνήσεων τα προηγούμενα χρόνια, τα χρόνια της κρίσης, φύγανε και δουλεύουν στο εξωτερικό. Να επιστρέψουν, λοιπόν. Και για να επιστρέψουν θα πρέπει να πληρωθούν γιατί ο τζάμπας πέθανε.

Να μην ανησυχεί ο κ. Γεωργιάδης ότι αυτά τα μέτρα θα ήταν σοσιαλιστικός μετασχηματισμός της κοινωνίας. Δεν θα είναι. Μια ανάσα για τους οικοδόμους είναι. Εκτός φυσικά κι αν υπάρχει σχεδιασμός να έρθουν εδώ χιλιάδες εργάτες οι οποίοι θα ζουν και θα δουλεύουν χωρίς κανένα από αυτά τα μέτρα στα πρότυπα του Κατάρ. Κατάρ εμείς δεν θα γίνουμε εδώ. Εδώ υπάρχουν συνδικάτα. Υπάρχει ομοσπονδία. Υπάρχει Κομμουνιστικό Κόμμα Ελλάδας. Για τους εργάτες, λοιπόν, που θα έρθουν εδώ πρέπει να διασφαλιστεί η αξιοπρεπής διαβίωση τους.

Τελειώνω, κύριε Πρόεδρε. Θα ήθελα την ανοχή σας για ένα λεπτό.

Ένα πάγιο αίτημα, που το ξέρετε κ. Τσακλόγλου και εσείς, είναι το ζήτημα της διανομής των υπέρ αγνώστων ενσήμων. Είναι ζήτημα που αφορά χιλιάδες οικοδόμους. Τα είπαμε, να ξαναπάμε, τα ξαναλέμε. Το δηλώνουμε ότι εμείς δεν πρόκειται να κάνουμε πίσω σ’ αυτό το δίκαιο αίτημά μας. Να το πω πρακτικά για να γνωρίζουν και οι συνάδελφοι Βουλευτές εδώ για ποιο θέμα μιλάμε. Ας υποθέσουμε ότι πάει στο σπίτι του Υπουργού αύριο ο ΕΦΚΑ, δηλαδή, στο σπίτι του κ. Γεωργιάδη, μετά από δέκα χρόνια που έχει τελειώσει. Διαπιστώνεται ότι ο Υπουργός χρωστάει «Χ» αριθμό ενσήμων με βάση την ογκομέτρηση. Θα τα πληρώσει. Ο ΕΦΚΑ θα πάρει τα λεφτά και θα τα πάρει υποχρεωτικά. Ωστόσο τα ένσημα αυτά δεν θα αποδοθούν στους οικοδόμους. Δεν θα αποδοθούν γιατί έφυγαν, γιατί είναι αλλού κ.λπ.. Αυτά, λοιπόν, τα ένσημα μαζεύτηκαν. Δυο εκατομμύρια, τρία εκατομμύρια, πέντε εκατομμύρια; Είναι ένσημα δουλεμένα. Είναι ένσημα με ιδρώτα, δεν είναι ένσημα χαρισμένα. Θα πρέπει να αποδοθούν εδώ και τώρα στους οικοδόμους. Βεβαίως λέει ο Υπουργός ότι με τα λεφτά αυτά επιδοτούσαμε τη σύνταξη στα δύο χρόνια πιο νωρίς. Δεν ισχύει αυτό. Θέλω πολύ χρόνο να το αναλύσω.

Εμείς δεν ζητάμε λεφτά. Τα λεφτά καλά έκανε και τα πήρε, καλά έκανε και τα έβαλε όπου τα έβαλε. Εμείς ζητάμε να ονομαστικοποιηθούν τα ένσημα στους οικοδόμους για να μπορέσουν να πάρουν σύνταξη. Υπάρχει νεκρός οικοδόμος -το καλοκαίρι- εξήντα επτά χρονών, ο οποίος δεν πήγε από χόμπι για δουλειά. Πήγε, γιατί είτε δεν συμπλήρωνε για να βγει στη σύνταξη, είτε η σύνταξή του ήταν σύνταξη φτώχειας. Ο άνθρωπος πέθανε μέσα στον ήλιο, γιατί δεν άντεξε. Ήταν ένας από τους πολλούς. Άρα, λοιπόν, εδώ έχουμε ευθύνη. Βρείτε τον τρόπο. Είναι δικό σας θέμα, του Υπουργείου. Έχει ξαναγίνει και μπορείτε εύκολα να το λύσετε.

Για όλα αυτά, λοιπόν, τα αιτήματα, το ξέρετε και το λέτε και εσείς ότι έχουμε δίκιο. Ως μέλος της Διοίκησης της Ομοσπονδίας Οικοδόμων, είχαμε απεργία τον περασμένο Νοέμβριο για όλα αυτά και εισπράξαμε το δίκιο, το «ναι, θα δούμε» και τα ρέστα και προς το παρόν στο σακούλι μας έχουμε μόνο υποσχέσεις. Εμείς θα επιμείνουμε, κύριε Υπουργέ. Το λέμε ξεκάθαρα και δεν είναι ούτε από καπρίτσιο, ούτε από επαναστατική γυμναστική. Είναι γιατί αυτά τα αιτήματα πατάνε και ακουμπάνε με τα προβλήματα του κλάδου. Δεν τα ζητιανεύουμε. Τα απαιτούμε, γιατί είναι το δίκιο μας. Απαιτούμε και μέτρα προστασίας και να σταματήσει η κλοπή στα ένσημα και να διερευνηθούν τα υπέρ αγνώστων. Τη σύμβαση υπογράψτε εσείς και τα υπόλοιπα θα τα βρούμε εμείς -για το μεροκάματο και το ύψος του- με τους εργοδότες. Έχουμε τον τρόπο μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Ήταν πρακτικά ερωτήματα και ενδιαφέροντα και θα πρέπει να απαντηθούν.

Τον λόγο τώρα έχει ο Υπουργός Μετανάστευσης και Ασύλου κ. Καιρίδης, για την τροπολογία του.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε Πρόεδρε, κυρίες και κύριοι συνάδελφοι, είμαστε εδώ ακριβώς για να εξηγήσουμε με όλες τις πληροφορίες και με όλες λεπτομέρειες αυτή τη νομοθετική πρωτοβουλία της Κυβέρνησης που εντάσσεται στο νομοσχέδιο του Υπουργείου Εργασίας και Κοινωνικής Ασφάλισης, στο οποίο εμείς είμαστε το επισπεύδον Υπουργείο.

Το μεταναστευτικό, ξέρετε, σε όλη την Ευρώπη, προκαλεί έντονα αισθήματα και συχνά πολλές παρεξηγήσεις. Εδώ είμαστε για να τις λύσουμε όλες. Χαίρομαι πραγματικά που φαίνεται να δημιουργείται μια ευρύτερη συναίνεση γύρω από την πρωτοβουλία της Κυβέρνησης, αλλά εδώ είμαστε να πείσουμε και τους τελευταίους που χρειάζεται να πείσουμε. Διότι, πιστεύουμε ότι η δημόσια πολιτική πρέπει να πατάει στην πραγματικότητα, πρέπει να πατάει σε στοιχεία και όχι σε φαντάσματα ή ιδεοληψίες ή εύκολα λόγια. Και αυτό, νομίζω, υπηρετεί η συγκεκριμένη τροπολογία.

Ακούγοντας κάποιους από την Αντιπολίτευση, είχα την αίσθηση ότι μιλούν για μια άλλη τροπολογία, για κάτι άλλο που δεν έχει σχέση και που είτε δεν θέλουν να διαβάσουν την τροπολογία είτε δεν ξέρουν να διαβάζουν είτε, εν πάση περιπτώσει, επιμένουν σε πράγματα που δεν υπάρχουν στην τροπολογία. Βάζουν ενστάσεις τις οποίες η τροπολογία τις απαντά εκ των προτέρων, όπως εξήγησα και στην επιτροπή την Παρασκευή και στην ομιλία μου στον ροϋπολογισμό το Σάββατο και είμαι εδώ για να το κάνω όσο πιο αναλυτικά γίνεται.

Τι κάνει και τι δεν κάνει η τροπολογία. Κυρίες και κύριοι, είναι μια περιορισμένη πρωτοβουλία, καλά σχεδιασμένη, πολύ προσεκτικά μελετημένη, την οποία πραγματικά εξαντλήσαμε όλο το προηγούμενο διάστημα στο σχεδιασμό, προκειμένου να μην αφήνουμε κανένα περιθώριο παρεξήγησης, η οποία αφορά εν δυνάμει περί τους τριάντα χιλιάδες δικαιούχους. Δεν επιλύει το πρόβλημα της έλλειψης εργατικών χεριών, αλλά είναι ένα πρώτο θετικό βήμα στην κατεύθυνση μιας ολοκληρωμένης στρατηγικής που έχουμε στο Υπουργείο Μετανάστευσης και Ασύλου για το ζήτημα αυτό.

Είναι στρατηγική, η οποία περνάει μέσα από την επικύρωση νέων διμερών συμβάσεων εργασιακής κινητικότητας με χώρες, όπως η Μολδαβία, η Γεωργία, η Ινδία και άλλες, σε συνεργασία με το Υπουργείο Εξωτερικών, αλλά και μέσα από την αναβάθμιση του διοικητικού μηχανισμού της νόμιμης μετανάστευσης, ο οποίος πάσχει. Πρέπει να είμαστε ειλικρινείς. Όποιος έχει συνεργασθεί με τις αποκεντρωμένες, όποιος έχει λίγο ασχοληθεί με το ζήτημα, ξέρει τις μεγάλες καθυστερήσεις και δυσλειτουργίες τού όλου μηχανισμού.

Και εδώ υπάρχει ένα παράδοξο, κύριοι συνάδελφοι. Στη χώρα μας καταφέραμε να αποκτήσουμε έναν πολύ αποτελεσματικό μηχανισμό ασύλου -το δεύτερο συνθετικό του ονόματος του Υπουργείου Μετανάστευσης και Ασύλου- στο άσυλο που έχει να κάνει κυρίως με παράνομες αφίξεις. Στην Ελλάδα η κατάσταση είναι πολύ καλύτερη. Μπορούμε πολύ γρήγορα και επεξεργαζόμαστε τα αιτήματα ασύλου. Έχουμε ένα από τα καλύτερα συστήματα, πιο γρήγορα και πιο αποτελεσματικά, πιο αξιόπιστα στην Ευρώπη και έχουμε πάρει τα εύσημα γι’ αυτά, ξεκινώντας από το μηδέν το 2012. Δεν υπήρχε στην Ελλάδα σύστημα ασύλου και το χτίσαμε από το μηδέν και το χτίσαμε πάρα πολύ καλά.

Η δική μας δουλειά τώρα είναι αυτή την επιτυχία να την αντιγράψουμε και στο σύστημα της νόμιμης μετανάστευσης, δηλαδή στο σύστημα της αδειοδότησης για νόμιμη εργασία στην πατρίδα μας, σύμφωνα με τις αυξημένες και ολοένα πιο πιεστικές ανάγκες της ελληνικής οικονομίας, η οποία αναπτύσσεται. Έχει πέσει η ανεργία. Προφανώς, πρέπει να κάνουμε κι άλλα για τους Έλληνες. Εδώ είμαστε κατ’ εξοχήν για τους Έλληνες να βρουν δουλειά. Η ανεργία στο μονοψήφιο, να πέσει και άλλο. Ομάδες πληθυσμού που δεν συμμετέχουν όπως άλλοι στην αγορά εργασίας -όπως οι νέοι και οι γυναίκες- να αυξήσουν την απασχολισιμότητά τους, να αυξήσουν τη συμμετοχή τους στην εργασία, να φέρουμε πίσω τους Έλληνες που φύγανε τα προηγούμενα χρόνια -ιδίως την τελευταία δεκαετία και δεν έχουν ακόμα ριζώσει στις ξένες κοινωνίες και μπορούν πιο εύκολα να γυρίσουν- να αυξήσουμε την παραγωγικότητα των εργαζομένων μας, αλλά να πούμε και την αλήθεια στον ελληνικό λαό. Να του πούμε ότι υπάρχουν επαγγέλματα τα οποία δεν πρόκειται ποτέ να κάνουν οι Έλληνες -όπως δεν τα κάνουν οι Ισπανοί και οι Ιταλοί- και εκεί χρειαζόμαστε ένα προσωπικό. Ευρύτερα οι κοινωνίες που πετυχαίνουν -να το πούμε ευθαρσώς- είναι οι κοινωνίες που μπορούν και προσελκύουν ταλέντα. Η ελληνική κοινωνία -δεν είναι κάτι καινούργιο αυτό, αλλά από αρχαιοτάτων χρόνων, το ξέρουμε πάρα πολύ καλά- του 21ου αιώνα για να πετύχει, πρέπει να μπορεί να προσελκύει -όπως το κάνουμε οι Γερμανοί, όπως το κάνουν οι Γάλλοι, όπως το κάνουν οι Αμερικάνοι- ταλέντα και στην υψηλή ειδίκευση. Είναι πράγματα που μας απασχολούν και θα δείτε ότι θα ξεδιπλωθούν μια σειρά από πρωτοβουλίες το αμέσως επόμενο διάστημα.

Αποτελεί η ρύθμιση αυτή -το δικαίωμα που δίνουμε σε μη νόμιμα διαμένοντες στην Ελλάδα από τρία χρόνια και πάνω στη νόμιμη εργασία- αλλαγή πολιτικής; Σε καμμία περίπτωση. Όπως εξήγησα και στις προγραμματικές δηλώσεις της Κυβέρνησης τον περασμένο Ιούνιο, η πολιτική μας πατάει σε δύο σταθερούς πυλώνες και ο ένας συμπληρώνει τον άλλον. Ο ένας πυλώνας για να λειτουργήσει χρειάζεται τον άλλον. Είμαστε ενάντια στο παράνομο και υπέρ του νόμιμου. Κάνουμε τα πάντα ενάντια στην παράνομη διακίνηση μεταναστών, αλλά ταυτόχρονα θέλουμε να διευκολύνουμε τις νόμιμες οδούς μετανάστευσης, λελογισμένα, με όρους και κανόνες σύμφωνα με τις ανάγκες της ελληνικής οικονομίας. Αυτό κάνουμε με αυτή την πρωτοβουλία.

Δεν μπορούμε να έχουμε το νόμιμο, αν δεν εξασφαλίσουμε στην ελληνική κοινωνία το αίσθημα ασφάλειας για να αποδεχθεί τη νόμιμη μετανάστευση. Εκεί, πράγματι, έχουμε μια δυσκολία. Διότι, έχουμε να αντιμετωπίσουμε ένα φάντασμα, έναν εφιάλτη που είναι το χάος που παραλάβαμε το 2019 και την τραγική εμπειρία της περιόδου 2015-2019. Πράγματι, οι Έλληνες είναι καχύποπτοι και πράγματι οι Έλληνες δικαιούνται να ρωτούν και να είναι επιφυλακτικοί στις πρωτοβουλίες μας. Διότι, πραγματικά αυτό που ζήσαμε το 2015, 2016, 2017 δεν πρέπει σε καμμία περίπτωση να το ξαναζήσουμε και δεν το ξαναζούμε.

Η πολιτική έχει αλλάξει, αλλά ταυτόχρονα αυτά τα δύο -νόμιμο και πάταξη του παράνομου- λειτουργούν και αμφίδρομα. Χρειαζόμαστε την πάταξη του παράνομου για να φέρουμε το νόμιμο, αλλά χρειαζόμαστε και το νόμιμο ως μέρος της πάταξης του παράνομου. Χρειαζόμαστε, δηλαδή, να πούμε ότι δεν υπάρχουν οι νόμιμοι οδοί και δεν πρέπει, δεν χρειάζεται, να πάτε στις παράνομες οδούς και στους διακινητές. Τα δύο αλληλοσυμπληρώνονται και τα δύο είναι μέρος μιας ευρύτερης στρατηγικής. Όχι μόνο δεν αλλάζουμε πολιτική, αλλά αυτή είναι η πολιτική μας. Η πολιτική η άτεγκτη στην προστασία των συνόρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχουμε δεχθεί σφοδρότατη κριτική και εδώ και κυρίως στο εξωτερικό από διάφορους, θα το πω πάρα πολύ κομψά, αφελείς οι οποίοι θεωρούν ότι η οποιαδήποτε προστασία των συνόρων αντίκειται στα ανθρώπινα δικαιώματα. Εγώ προσωπικά παρέλαβα μια δύσκολη κατάσταση στα τέλη Ιουνίου, μετά την Πύλο, στην προσπάθεια κάποιων να εργαλειοποιήσουν την τραγωδία και να κατηγορήσουν συλλήβδην την Ελλάδα, τη FRONTEX και την Ευρώπη για το στοιχειώδες που είναι η φύλαξη των συνόρων. Και καταφέραμε να απομονώσουμε τους αφελείς και να πείσουμε πια τους Ευρωπαίους, όπως το θέλει και η συντριπτική πλειοψηφία των Ευρωπαίων ψηφοφόρων, ότι η φύλαξη των εξωτερικών συνόρων είναι αυτονόητη. Και όχι μόνο η φύλαξη, αλλά και οι επιστροφές των επιστρεπτέων.

Και εδώ θα κάνω μια παρένθεση. Όπως κι αν τους πείτε, είτε τους λαθρομετανάστες είτε τους πείτε παράτυπους μετανάστες είτε τους πείτε παράνομους μετανάστες είτε τους πείτε όπως θέλετε, το βέβαιο είναι ότι αυτοί που δεν δικαιούνται να είναι εδώ, διότι δεν έχουν πάρει άσυλο, είναι επιστρεπτέοι. Όμως, όσο αιτούνται ασύλου, είναι ταυτόχρονα φιλοξενούμενοι της ελληνικής πολιτείας, σύμφωνα με τον διεθνή και τον εθνικό και τον ευρωπαϊκό νόμο και τις υποχρεώσεις τις οποίες έχουμε υπογράψει.

Ο λαθρομετανάστης, όπως λένε κάποιοι, που έρχεται στην Ελλάδα συλλαμβάνεται, κρατείται, είναι προς απέλαση, αλλά με το που θα αιτηθεί ασύλου, γίνεται φιλοξενούμενος της ελληνικής πολιτείας. Σιτίζεται, φιλοξενείται, του παρέχονται υγεία και μια σειρά από άλλες υπηρεσίες με ευθύνη της ελληνικής πολιτείας, η οποία ελέγχεται. Γι’ αυτό δεν φυλακίζεται, κυκλοφορεί ελεύθερος μετά την ταυτοποίησή του και την καταγραφή του, η οποία δεν μπορεί να κρατήσει πάνω από είκοσι πέντε μέρες. Αυτά είναι εκείνα τα οποία πρέπει διαρκώς να εξηγούμε σε κάποιους οι οποίοι θέλουν να σπεκουλάρουν πάνω στο πρόβλημα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ!

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Όμως, όπως κι αν τον πείτε -και δεν θέλω τώρα να μπω σε μια άνευ αξίας μεσαιωνική θεολογική συζήτηση για το τι είναι, όπως κάποιοι στον Μεσαίωνα προσπαθούσαν να αναλύσουν υπερβατικές έννοιες- είναι επιστρεπτέος αυτός που είναι εδώ χωρίς άσυλο και έχει έρθει παράνομα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Γιατί με κόβετε;

**ΠΡΟΕΔΡΕΥΩΝ (Βασίλειος Βιλιάρδος):** Γιατί είστε στα δέκα, δέκα και μισό λεπτά.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Να ολοκληρώσω;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ!

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Επανέρχομαι, λοιπόν, στη ρύθμιση.

Η ρύθμιση δεν είναι νομιμοποίηση. Είναι λάθος η έννοια της νομιμοποίησης, διότι δεν δίνει δικαίωμα ούτε καν οικογενειακής επανένωσης, δεν δίνει δικαίωμα μόνιμης διαμονής, δεν δίνει δικαίωμα ιθαγένειας, όπως κάνουν αλλού, όπως για παράδειγμα στη Γερμανία. Δίνει απλώς ένα δικαίωμα στη νόμιμη εργασία σε ανθρώπους που είναι εδώ για πολλά χρόνια και έχουν και μπορούν να δουλέψουν και για όσο δουλεύουν.

Αυτό δεν είναι κάτι πρωτοφανές για την Ελλάδα. Στην Ελλάδα έχουμε πάγιο μηχανισμό με τον οποίο δίνουμε χαρτιά ήδη από το 2014 και παλαιότερα σε ανθρώπους οι οποίοι βρίσκονται εδώ μη νόμιμα. Δεν πρωτοτυπούμε σε σχέση με την Ευρώπη. Αντιθέτως, ακολουθούμε με πολύ επιφυλακτικότητα την Ευρώπη και κυρίως την Ιταλία, προς την οποία το τελευταίο διάστημα έχουμε μεγάλη διαρροή εργατικού δυναμικού, γιατί εκεί είναι πολύ πιο εύκολο να πάρουν χαρτιά. Και δεν είναι «μαγνήτης», γιατί δεν αφορά νεοεισερχόμενους, ούτε καν ανθρώπους που ήρθαν το 2022 ή το 2023. Αφορά παλαιότερες αφίξεις και κυρίως όχι παράνομες αφίξεις. Θέλω να το ξεκαθαρίσω και να το καταλάβετε. Και το λένε τα στοιχεία, ό,τι κι αν προσπαθεί να πει το ένα άκρο του πολιτικού φάσματος.

Η συντριπτική πλειοψηφία όσων έρχονται παράνομα στη χώρα μας φεύγουν από την Ελλάδα, είτε ως πρόσφυγες είτε ως παράτυποι, παράνομοι μετανάστες, λαθρομετανάστες -πείτε ό,τι θέλετε, δεν θα μπω σε αυτή την κουβέντα- και καταλήγουν στον πλούσιο ευρωπαϊκό Βορρά, στη Γερμανία. Και ναι, υπάρχει «μαγνήτης», για τον οποίο κάτι πρέπει να κάνουμε, κάτι που έθεσε και ο Πρωθυπουργός στο πρόσφατο ταξίδι του στο Βερολίνο. Ο «μαγνήτης» δεν είναι η Ελλάδα. Είναι η Γερμανία και ο Βορράς. Για εκεί κατευθύνονται και η Ελλάδα παραμένει χώρα διέλευσης και όχι τελικού προορισμού. Οι περισσότεροι εξ αυτών που θα κάνουν χρήση της διάταξης είναι άνθρωποι που ήρθαν νόμιμα στην Ελλάδα, δούλεψαν νόμιμα στην Ελλάδα και για κάποιον λόγο δεν ανανέωσαν τις άδειες διαμονής τους στην Ελλάδα, όπως είναι οι Αλβανοί, οι Γεωργιανοί, οι οικιακές βοηθοί από τις Φιλιππίνες ή από αλλού και τώρα τους δίνουμε τη δυνατότητα να φύγουν από το καθεστώς ανομίας, να φύγουν από την αδήλωτη «μαύρη» εργασία και το «ακατάγραφο» και το «αταυτοποίητο», να φέρουμε έσοδα στο δημόσιο και στα ασφαλιστικά ταμεία και να καταπολεμήσουμε τον αθέμιτο ανταγωνισμό που προκαλεί η «μαύρη» εργασία. Φανταστείτε ότι ένας εργοδότης που χρησιμοποιεί «μαύρη» εργασία έχει ένα αβαντάζ στο μισθολογικό του κόστος πάνω από 40% σε σχέση με τον άλλον ο οποίος χρησιμοποιεί μόνο νόμιμους. Έτσι δεν είναι; Και άρα θα πρέπει να προχωρήσουμε και για μια σειρά από λόγους κοινωνικής δικαιοσύνης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ!

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Δεν με αφήνει ο Πρόεδρος να σας πω κι άλλα που θα ήθελα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, είστε στα δεκατριάμισι λεπτά!

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Με αυτή τη μεταρρύθμιση, με αυτή τη ρύθμιση, με αυτή την πρωτοβουλία αποδεικνύουμε ότι ακολουθούμε τη μέση οδό, την οδό της λογικής ανάμεσα στα άκρα, την οδό που φέρνει αποτέλεσμα. Και σ’ αυτό η Νέα Δημοκρατία έχει, αν θέλετε, και μια ευρύτερη ευθύνη ως η μεγαλύτερη παράταξη της ευρωπαϊκής Κεντροδεξιάς. Τώρα που το ζήτημα αυτό «καίει» την Ευρώπη στον δρόμο προς τις ευρωεκλογές να δείξουμε σε όλους και στους υπόλοιπους Ευρωπαίους ότι εδώ στην Ελλάδα μπορούμε και τα σύνορα να φυλάξουμε και να είμαστε πολύ αυστηροί απέναντι στο παράνομο, αλλά ταυτόχρονα…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** …να χρησιμοποιήσουμε τη λελογισμένη νόμιμη μετανάστευση προς όφελός μας, σύμφωνα με τις ανάγκες και τις προτεραιότητές μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χήτα, για να κάνετε την ομιλία σας ή για παρέμβαση;

**ΚΩΝΣΤΑΝΤΙΝΟΣ ΧΗΤΑΣ:** Για την ομιλία μου, για τα έξι λεπτά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, δεν πρόκειται να μαλώσουμε ούτε να φωνάξουμε. Ειπώθηκαν πάρα πολλά, τα είπαμε και προχθές στον προϋπολογισμό και νομίζω ότι δεν βγαίνει τίποτε ούτε από τις φωνές ούτε με τα νεύρα. Είναι ξεκάθαρο τι υποστηρίζει η Κυβέρνηση, όπως ξεκάθαρο είναι και τι υποστηρίζουμε εμείς. Νομίζω ότι ο τελικός κριτής είναι ο ελληνικός λαός, οι Έλληνες πολίτες. Αυτοί είναι που αντιλαμβάνονται το τι ακριβώς συμβαίνει, αν αυτό το οποίο φέρνετε είναι σωστό ή λάθος για την Ελλάδα, για την πατρίδα, για το έθνος. Εσείς λέτε ότι είναι σωστό, εμείς λέμε ότι είναι λάθος, έχετε τα επιχειρήματά σας, όπως κι εμείς τα δικά μας και πάει λέγοντας.

Πραγματικά δεν πρόκειται να μαλώσουμε. Όμως, κύριε Καιρίδη, στην ομιλία σας είπατε ότι αυτή την άποψη την υποστηρίζει το ένα άκρο του πολιτικού φάσματος. Εδώ, λοιπόν, να πω ότι σε αυτό το άκρο συμπεριλαμβάνετε προφανώς και τον κ. Πλεύρη και τον κ. Σαμαρά. Ας βάλω και τον κ. Κακλαμάνη, ο οποίος και αυτός εκφράζει τις αντιθέσεις του, αλλά είπε ο άνθρωπος ότι τελικά θα το ψηφίσει. Άραγε, είναι θέμα πολιτικού φάσματος ή δικής μας συγκεκριμένης τοποθέτησης; Διότι συμπεριλαμβάνονται και οι δικοί σας μέσα.

Είπατε, επίσης, ότι προσπαθούμε να πείσουμε αυτούς που μπορεί να μην ξέρουν να διαβάζουν. Άντε, εμείς μπορεί να μην ξέρουμε να διαβάζουμε. Εμείς λέμε ότι ξέρουμε. Όμως, εσείς λέτε ότι δεν ξέρουμε να διαβάζουμε. Άρα όσα λέτε σε εμάς για να μας πείσετε είναι ουσιαστικά αυτό που λέμε «τα λέω στη νύφη να τα ακούει η πεθερά». Αυτό λέτε! Τα λέτε σε εμάς για να τα ακούνε οι άλλοι, οι δικοί σας. Να είμαστε, δηλαδή, λίγο σοβαροί κάπου!

Αφού όλα είναι τόσο λογικά, κύριε Καιρίδη -βλέπετε, σήμερα είμαι πάρα πολύ ήρεμος, έχουμε χτυπήσει κόκκινο στον πολιτικό πολιτισμό!-, όπως τα παρουσιάζετε εσείς -η Κυβέρνηση, εσείς, ο κ. Γεωργιάδης, που έχετε αναλάβει το δύσκολο αυτό έργο-, γιατί το κόμμα σας επιβάλλει κομματική πειθαρχία; Το λέω πραγματικά πάρα πολύ ήρεμα. Αν είναι κάτι τόσο φυσιολογικό και τόσο καλό για την πατρίδα, δύο τινά συμβαίνουν. Ή αυτοί οι οποίοι αντιδρούν δεν έχουν αντίληψη ή ζυγίζουν διαφορετικά το καλό της πατρίδας ή θέλουν το κακό της πατρίδας και του κόμματός σας. Δεν μπορώ, δηλαδή, να πω κάτι άλλο.

Όταν φτάνει στο σημείο ένα κόμμα, η Κυβέρνηση, να επιβάλλει κομματική πειθαρχία, κάτι που δεν συνηθίζεται ούτε συμβαίνει καθημερινά, σημαίνει ότι κάτι δεν αρέσει σε μια μερίδα του πολιτικού χώρου του ελληνικού Κοινοβουλίου. Και μέσα σε αυτό το κομμάτι είναι και δικοί σας Βουλευτές. Και δεν είναι μόνο ο κ. Σαμαράς, γιατί ούτως η άλλως τον εξαιρείτε από την κομματική πειθαρχία. Αυτό σημαίνει ότι υπήρχαν κι άλλες φωνές, κάτι που είναι φυσιολογικό. Αυτό, άλλωστε, θα πει και Βουλευτής. Ο Βουλευτής έχει ελεύθερη βούληση, ο Βουλευτής είναι αντιπρόσωπος των Ελλήνων πολιτών, του ελληνικού λαού. Δεν είναι αντιπρόσωπος του Πρωθυπουργού.

Ο Βουλευτής είναι αντιπρόσωπος του ελληνικού λαού. Έχει ελεύθερη βούληση -γι’ αυτό λεγόμαστε και Βουλευτές- να μπορούμε να διαφωνήσουμε σε συγκεκριμένα θέματα. Όσο κι αν προσπαθεί η Κυβέρνηση -πραγματικά, γιατί νομίζω ότι έχει εξαντληθεί το θέμα και το πρωί, αλλά και κατά τη διάρκεια της συζήτησης του προϋπολογισμού- δεν πρόκειται να βαφτίσετε το κρέας ψάρι. Όταν λέμε κάτι είναι παράνομο, είναι παράνομο.

Και κάτι άλλο. Όταν, λοιπόν, το 2019 - 2020 συζητούσαμε για τη μετανάστευση, την παράνομη μετανάστευση, τους πρόσφυγες και πολλές φορές κάναμε αναφορά στη λέξη «λαθρομετανάστης», το τι γινόταν εδώ μέσα, κύριε Καιρίδη, κύριε Γεωργιάδη. Ξέρετε τι μπούλινγκ φάγαμε επειδή χρησιμοποιούσαμε τη λέξη «λαθρομετανάστες». Απίστευτο.

Τώρα τι γίνεται; Είναι καθαρά πολιτικό το θέμα, επειδή αντιλαμβάνεστε ότι μπορεί να έχετε απώλειες -μπορεί να είναι προσωρινές, μπορεί να είναι μόνιμες δεν το ξέρουμε αυτό, θα δείξει η κάλπη η επόμενη, δεν χρειάζεται να προτρέχουμε- ή γνωρίζετε ότι δυσαρεστείτε ένα σοβαρό κομμάτι των πολιτών που σας εμπιστεύτηκαν ή πρόκειται και πάλι να σας εμπιστευτούν.

Την ίδια ώρα, λοιπόν, που κάνετε αυτό το οποίο είναι αντίθετο από αυτό που λέτε ότι πρεσβεύει η Νέα Δημοκρατία, εσείς οι ίδιοι, ο Υπουργός Εργασίας, ακόμη κι εσείς σήμερα που είστε τόσο μετριοπαθής στο θέμα αυτό, αναφέρατε τρεις φορές τη λέξη «λαθρομετανάστης». Αν ταξιδεύαμε στον χρόνο μαζί, κύριε Καιρίδη, γιατί είμαστε μαζί στα έδρανα από το 2019, ήμασταν μαζί σε μία επιτροπή οι δυο μας και χρησιμοποιούσα εγώ τη λέξη «λαθρομετανάστης», θα «πέφτατε να με φάτε». Τώρα τη χρησιμοποιείτε με μια τέτοια άνεση, και ο κ. Βορίδης και ο κ. Γεωργιάδης, για να δείξετε στον κόσμο σας ότι όχι παιδιά, μην φοβάστε, είμαστε κι εμείς εδώ. Εμείς τους θεωρούμε λαθρομετανάστες, αλλά το κάνουμε αυτό για το καλό. Είναι καλό γιατί θα έχουμε εργάτες γης, γιατί θα πάνε στις οικοδομές, γιατί θα πάνε στον τουρισμό. Είναι καλό για την πατρίδα. Είμαστε κι εμείς εδώ που τους λέμε λαθρομετανάστες. Δηλαδή, μία λέξη ταμπού, μία λέξη απαγορευμένη για εμάς, ξαφνικά έχει γίνει σήμερα τσίχλα. Την έχουν όλοι στο στόμα τους. Απίστευτο! Απίστευτο πραγματικά! Δεν μπορώ να καταλάβω πώς γίνονται αυτά τα πράγματα.

Και είναι τελείως λάθος αυτό που επιχείρησε να κάνει ο Υπουργός σήμερα ότι η Βουλή μπορεί να νομοθετεί και να μετατρέπει το παράνομο σε νόμιμο. Άλλο να συγκρίνουμε για παράδειγμα γραφειοκρατικές αρρυθμίες οι οποίες μπορεί να ταλαιπωρούν τους Έλληνες πολίτες ή παράλογες επιβαρύνσεις οι οποίες μπορεί να ταλαιπωρούν και να επιβαρύνουν τους Έλληνες πολίτες και να εξισώνονται αυτά τα παραδείγματα με παρανόμως εισελθόντες στη χώρα μας ανθρώπους. Συγκρίνουμε δύο τελείως, μα τελείως, διαφορετικά πράγματα.

Και κλείνω, γιατί πραγματικά δεν έχω κουράγιο να ξαναμαλώσω για το θέμα αυτό, ούτε να σηκώσω τους τόνους. Είπαμε ότι πλέον ο κόσμος έχει ακούσει τα πάντα. Οι Έλληνες πολίτες γνωρίζουν τι κάνει η Νέα Δημοκρατία. Νομιμοποιεί ανθρώπους που έχουν μπει παράνομα στη χώρα μας. Η ίδια υποστηρίζει καλώς, εμείς λέμε κακώς. Εξηγήσαμε γιατί κακώς, εξηγήσατε γιατί λέτε εσείς καλώς και ο κόσμος θα κρίνει.

Ένα τελευταίο ερώτημα, γιατί το θέμα της έλλειψης εργατών γης ή εν πάση περιπτώσει γενικότερα εργατών, δεν φύτρωσε τον τελευταίο μήνα. Είναι ένα θέμα χρόνιο το οποίο υπάρχει. Γιατί δεν το προαναγγείλατε, δεν το εξαγγείλατε προεκλογικά ότι στα σχέδια σας, στο πρόγραμμά σας για να δώσετε λύση στο θέμα αυτό είναι να νομιμοποιήσετε ανθρώπους οι οποίοι μπήκαν παράνομα στη χώρα. Αλβανοί, Αλβανοί. Γεωργιανοί, Γεωργιανοί. Πακιστανοί, Πακιστανοί. Κονγκολέζοι, Κονγκολέζοι. Ό,τι είναι ο καθένας. Εγώ δεν λέω ότι θα είναι μόνο Πακιστανοί αυτοί. Προφανώς θα είναι και κάποιοι Αλβανοί, προφανώς θα είναι και κάποιοι όπως αναφέρατε εσείς. Αυτό είναι το ερώτημα του ενός εκατομμυρίου.

Αφού, λοιπόν, το χρόνιο πρόβλημα έλλειψης εργατικών χεριών βασανίζει τη χώρα μας κι εσείς θέλετε να δώσετε μια λύση και δεν προέκυψε το πρόβλημα αυτό τώρα, γιατί δεν το είπατε αυτό προεκλογικά στο πρόγραμμά σας; Να πείτε παιδιά ψηφίστε μας, συνελληνίδες και συνέλληνες, εμείς σκοπεύουμε να κάνουμε αυτό, να νομιμοποιήσουμε αυτούς τους ανθρώπους και κρίνετε μας εσείς. Ψηφίστε μας ή όχι.

Σας ευχαριστώ πολύ.

(Χειροκροτήματα από την πτέρυγα της Ελληνική Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα. Έχει ζητήσει τον λόγο για μία μικρή παρέμβαση ο κύριος Υπουργός. Έχει γίνει μεγάλη κατάχρηση του χρόνου και υπάρχουν πολλά παράπονα από τους Βουλευτές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ούτε λεπτό, κύριε Πρόεδρε. Απλώς, τύχη αγαθή ότι είστε εσείς Προεδρεύων και ο κ. Χήτας έκανε την παρατήρηση.

Θέσατε το ερώτημα, αγαπητέ κύριε συνάδελφε, περί κομματικής πειθαρχίας. Σήμερα το πρωί, ίσως δεν ήσασταν παρών, δεν θυμάμαι, μπορεί και να ήσασταν, όταν είπα ότι ο κ. Βελόπουλος ήταν αντίθετος στο μνημόνιο το 2010, αλλά το ψήφισε. Και μάλιστα ανέβηκε και με ευχαρίστησε που απεκάλυψα ότι πράγματι ο ίδιος ήταν αντίθετος, αλλά το ψήφισε. Τότε ο Λαϊκός Ορθόδοξος Συναγερμός επέβαλε κομματική πειθαρχία και τότε ο Κυριάκος Βελόπουλος εψήφισε αυτό που έλεγε η κομματική πειθαρχία του κόμματος. Ούτε σημαίνει ότι το κόμμα εκείνο έλεγε ότι ο Βελόπουλος είναι ανόητος και δεν καταλάβαινε τι ψήφιζε ούτε ο Βελόπουλος είπε ότι αυτό το κόμμα επρόδωσε την πατρίδα, διότι αν επρόδιδε την πατρίδα και το ψήφιζε, ο Βελόπουλος θα ήταν προδότης.

Άρα για να το καταλάβουμε, στον κοινοβουλευτισμό ενίοτε, επειδή οι ομάδες είναι συντεταγμένο πράγμα κι όχι σκορποχώρι, αν υπάρχουν σε κάποια θέματα αντικρουόμενες απόψεις να αποφασίζει η Κοινοβουλευτική Ομάδα και ο Αρχηγός της και οι Βουλευτές να πειθαρχούν, όπως πειθάρχησε ο Βελόπουλος στο μνημόνιο. Το λέω για να μην έχετε πολλές απορίες.

Ευχαριστώ πολύ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μπορώ να έχω ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Έχετε μισό λεπτό, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Είναι δύο διαφορές, κύριε Υπουργέ.

Ο Λαϊκός Ορθόδοξος Συναγερμός δεν ήταν κυβέρνηση και δεν νομοθετούσε. Ήταν μια εσωτερική διαδικασία αυτή δική σας, του κόμματος τότε, το τι απόφαση θα πάρετε. Εδώ μιλάμε για κομματική πειθαρχία για νομοθεσία του κράτους. Υπάρχει και μία διαφορά ακόμα. Ο κ. Σαμαράς, παρά την κομματική πειθαρχία, δεν πειθαρχεί. Είναι δύο διαφορετικά πράγματα.

Εν πάση περιπτώσει, στο σήμερα είμαστε. Εγώ ήμουνα πολύ ήρεμος. Ο κόσμος θα κρίνει τη νομοθεσία σας και τη στάση τη δική μας. Δεν υπάρχει κάτι άλλο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο για να απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν μπορεί να συνεχιστεί αυτή η κατάσταση. Ένα λεπτό και τελειώνει η συζήτηση. Δεν γίνεται άλλος διάλογος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Χήτα, ως προς την κομματική πειθαρχία συνεννοηθήκαμε. Είναι προφανώς πολύ πιο εύκολο να μην πειθαρχείς σε κομματική πειθαρχία αν είσαι Βουλευτής της Αντιπολίτευσης όπου από την ψήφο σου δεν κρίνεται ένα νομοσχέδιο, παρά της κυβερνήσεως που από την ψήφο σου κρίνεται ένα νομοσχέδιο. Άρα αφού ο κ. Βελόπουλος για το μείζον που λέγεται μνημόνιο επειθάρχησε στην κομματική πειθαρχία, συμβουλευτείτε τον αρχηγό σας ότι αυτό υπάρχει στα κόμματα και είναι σεβαστό και δεν είναι καθόλου αντιδημοκρατικό.

Ως προς τον κ. Σαμαρά, φαντάζομαι ότι όλοι αντιλαμβανόμαστε ότι δεν είμαστε στην πολιτική μας διαδρομή το ίδιο. Άλλο ένας Βουλευτής που έχει εκλεγεί μια τετραετία ή δύο, άλλο αυτός που εκλέγεται τέσσερις δεκαετίες, άλλο ένας βουλευτής που έχει καταφέρει να γίνει πρόεδρος του κόμματός του, εν προκειμένω ο κ. Σαμαράς της Νέας Δημοκρατίας και πρωθυπουργός της χώρας, δηλαδή αρχηγός του κράτους. Προφανώς αυτός ο άνθρωπος έχει κάποια περιθώρια μεγαλύτερα απ’ ότι οι υπόλοιποι και αυτό είναι και κατανοητό και σεβαστό. Άρα μην κάνετε ότι δεν καταλαβαίνετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα ο κ. Εμμανουήλ Κόνσολας, Βουλευτής της Νέας Δημοκρατίας. Θα ακολουθήσει η κ. Ελένη Βατσινά, η κ. Χριστίνα Σταρακά και ο Κοινοβουλευτικός Εκπρόσωπος της Νέας Αριστεράς.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, προφανώς είναι πολύ ενδιαφέρουσα αυτή η συζήτηση με αφορμή την κατάθεση της τροπολογίας, αλλά είναι πολύ πιο ενδιαφέρουσα τώρα που ακολουθεί η συζήτηση μετά την επιχειρηματολογία του κ. Καιρίδη. Θέλω με πολύ σεβασμό σε όλους να θέσω το ερώτημα: Υπάρχουν ηθικά διλήμματα γι’ αυτή την τροπολογία; Θα επανέλθω στο τέλος της ομιλίας μου γι’ αυτό.

Εδώ, όμως, μιλάμε για μια συγκεκριμένη σκοπιμότητα και τις ενδεχόμενες αντινομίες. Τις απάντησε ο Υπουργός με επιχειρήματα και δεν νομίζω ότι υπάρχει καλόπιστος συνομιλητής εδώ που δεν υιοθέτησε τις προθέσεις της Κυβέρνησης και κυρίως τη σκοπιμότητα. Σε κάθε τροπολογία που κατατίθεται εδώ, πρέπει να δούμε ποια είναι η αβελτηρία που στοιχειοθετεί παθογένειες στην ελληνική κοινωνία και ποια είναι τα ζητήματα που θέτει η Κυβέρνηση να λυθούν και αμβλυνθούν αυτές οι αντινομίες. Νομίζω ότι ο κ. Καιρίδης απάντησε αποτελεσματικά.

Εμείς σεβόμαστε την όποια άποψη και εντός και εκτός Βουλής. Προϋπόθεση είναι να υπάρχουν επιχειρήματα και να κατατίθενται με ευπρέπεια και η συλλογική μνήμη να μην είναι αποσπασματική. Εάν συμβαίνει αυτό, τότε είναι μια καλοδεχούμενη κριτική, που, όμως, ωστόσο, γι’ αυτή τη συζήτηση του πολύ σημαντικού νομοσχεδίου του Υπουργείου Εργασίας, τις απαντήσεις και τα ζητήματα τα οποία θέτει σε επίπεδο πολιτικού σχεδιασμού τα έχει θέσει και ο κ. Γεωργιάδης, αλλά τα έχει θέσει και η κ. Ευθυμίου στην εισήγησή της με αποτελεσματικό τρόπο και δεν μπορεί κανείς από την Αίθουσα αυτή να μηδενίσει αυτή την προσπάθεια. Και ερωτώ, καθώς σέβομαι την κριτική, την αντίθετη άποψη. Στην Αντιπολίτευση δεν υπάρχει ένας συνάδελφος Βουλευτής που να συμφωνεί σε ένα από τα εκατόν ογδόντα επτά άρθρα; Με συγχωρείτε πάρα πολύ.

Καταλαβαίνω λοιπόν, ότι υπάρχουν διαφορετικές φιλοσοφικές και πολιτικές προσεγγίσεις και δεν υπάρχει μία σύγκλιση σε ένα από τα άρθρα στα ζητήματα που θέτει το νομοσχέδιο; Αυτό είναι ένα ερώτημα το οποίο πρέπει να το απαντήσουν και οι πολίτες και νομίζω ότι οι πολίτες έχουν απαντήσει και το αποδεικνύει ο τρόπος με τον οποίον αξιολογούν όλους μας κάθε μέρα, αλλά και με τις πολιτικές μας παρεμβάσεις. Και αξιολογούν και την Κυβέρνηση φυσικά. Ωστόσο αξιολογούν και την Αντιπολίτευση.

Εδώ θέλω να σταθούμε. Οι πολίτες πλέον είναι ενήμεροι. Γνωρίζουν πολύ καλά. Και αναρωτιέμαι, επίσης, εάν υπάρχει ένα ξεκάθαρο -σε ό,τι αφορά το νομοσχέδιο- και αποτελεσματικό πλαίσιο διαφανούς λειτουργίας για τα ταμεία επαγγελματικής ασφάλισης. Και λέω αυτό γιατί εν προκειμένω γι’ αυτό συζητάμε.

Αναρωτιέμαι, επίσης, εάν εδώ σε αυτή την Αίθουσα, που γνωριζόμαστε όλοι πολλά χρόνια, υπάρχουν άνθρωποι που θεωρούν ότι οι συντάξεις πρέπει να φορολογούνται και ποια είναι τα επιχειρήματα που θα καταθέσει κάποιος ότι δεν πρέπει να φορολογούνται οι πρόσθετες παροχές, το εφάπαξ, η χορηγία από τα ταμεία επαγγελματικής ασφάλισης και να μένουν αυτά στο απυρόβλητο. Ποια είναι τα κριτήρια;

Και επίσης, αναρωτιέμαι αν μπορεί κάποιος να θεωρεί αποδεκτό να τιμωρούνται οι συνταξιούχοι, οι οποίοι είναι ακόμη ενεργοί, προσφέρουν, έχουν διάθεση για προσφορά, έχουν ανάγκη τη βούλησή τους, να συνεχίσουν να απασχολούνται στην αγορά εργασίας. Δεν πρέπει να τους δώσουμε μια ευκαιρία, μια γενναία ευκαιρία, θεσμοθετημένη; Γιατί πρέπει να τονίσω ότι αυτό το νομοσχέδιο έχει εξόχως θεσμική διάσταση. Δεν είναι ούτε κατακερματισμός, ούτε είναι αποσπασματική η ρύθμιση που φέρνει η ηγεσία του Υπουργείου Εργασίας. Και θέλω να εκφράσω συνολικά στην ηγεσία του Υπουργείου Εργασίας την ικανοποίησή μου, γιατί ρυθμίζει πολλές παθογένειες. Και το γνωρίζουμε όλοι εμείς, ιδιαίτερα οι Βουλευτές της επαρχίας που συναναστρεφόμαστε καθημερινά με τους πολίτες και εν προκειμένω στα νησιά και στα Δωδεκάνησα που εγώ εκλέγομαι.

Ξέρετε, κυρίες και κύριοι Βουλευτές, εν προκειμένω η κοινοβουλευτική παρέμβαση έχει στοιχειοθετήσει με έναν ορθολογικό τρόπο την προσέγγιση. Ο ορθολογισμός καθοδηγεί τις νομοθετικές πρωτοβουλίες της Κυβέρνησης και νομίζω ότι πολλοί από τους συναδέλφους έχουν επιχειρηματολογήσει γι’ αυτή την αναφορά μου, γιατί τα ταμεία επαγγελματικής ασφάλισης που έχουν κεφαλαιοποιητικό χαρακτήρα λειτουργούν σε όλη την Ευρώπη ως θεσμός. Έχουν θεσμική λειτουργία. Στη χώρα μας λειτουργούν από το 2002. Με τη θεσμική αυτή παρέμβαση της Κυβέρνησης τίθενται, πλέον, κανόνες διαφάνειας και ελέγχου στη λειτουργία τους. Από τις αρχές του 2025 θα εποπτεύονται από την Τράπεζα της Ελλάδος που θα ελέγχει την επιχειρησιακή και οργανωτική τους επάρκεια, ώστε αφ’ ενός να είναι διασφαλισμένα τα συμφέροντα των πολιτών που καταβάλλουν εισφορές, -πολύ σημαντική παράμετρος- και από την άλλη να έχουν μια πρόσθετη παροχή μαζί με τη σύνταξή τους. Ουσιαστικά, πρόκειται για μια μορφή συνταξιοδοτικής αποταμίευσης, που όμως, πρέπει να διέπεται από κανόνες εμπιστοσύνης και ασφαλιστικές δικλίδες. Αυτό το νομοσχέδιο ρυθμίζει αυτή τη λειτουργία. Και επίσης, αποκαθίσταται η ισονομία και ο ορθολογισμός, αφού δεν μπορεί να αποδεχθεί κανείς να φορολογούνται μόνο οι συντάξεις.

Οι παροχές και τα εφάπαξ από τα ταμεία επαγγελματικής ασφάλισης θα φορολογούνται αυτοτελώς και ενιαία και με χαμηλότερους συντελεστές από ό,τι στις άλλες ευρωπαϊκές χώρες. Αυτή δεν είναι μια καλή πρακτική; Δεν επιχαίρουμε γι’ αυτή τη διάσταση;

Το νομοσχέδιο όμως έχει και πληθώρα θετικών ρυθμίσεων που αντιμετωπίζουν υπαρκτά προβλήματα και στέκομαι για παράδειγμα στο 30% της σύνταξης για όσους συνεχίζουν να εργάζονται. Και φαντάζομαι ότι όλοι έχετε ρωτήσει συνταξιούχους αν αυτή η πρακτική είναι επ’ ωφελεία της οικογένειας και της βελτίωσης του εισοδήματος καθεμιάς από τις οικογένειες. Θεωρώ, επίσης, θετική το γεγονός ότι προβλέπει ότι οι δημόσιοι υπάλληλοι θα μπορούν να λάβουν επικουρική σύνταξη με τη συμπλήρωση δεκαπέντε ετών ασφάλισης, όπως ισχύει και για τους εργαζόμενους και ασφαλισμένους του ιδιωτικού τομέα. Όπως είναι θετικό και το αποτύπωμα και η αύξηση του ορίου οφειλών που δίνει τη δυνατότητα σε αυτόν που έχει οφειλές να τις αποπληρώσει σταδιακά, αλλά, ταυτόχρονα, να μπορεί να λαμβάνει σύνταξη. Και είναι σημαντικό ότι αυξάνεται το όριο από 20.000 σε 30.000 στους ελεύθερους επαγγελματίες και στους αγρότες πρώην ΟΓΑ, από τις 6.000 στις 10.000 ευρώ. Μη μου πει κανείς συνάδελφος ότι δεν γνωρίζει τέτοιες περιπτώσεις.

Σας καλώ λοιπόν, να δείτε στον νησιωτικό χώρο τι συμβαίνει με τις οφειλές του ΟΓΑ. Πόσο σημαντικό είναι το ύψος αυτό που ανεβαίνει στις 10.000 χιλιάδες και δίνει ώθηση σε αυτούς που χρειάζονται να πάρουν σύνταξη. Επίσης, είναι πολύ σημαντικό -το είπε και ο κύριος συνάδελφος, κ. Κουλκουδίνας πριν- για τους εννιά μήνες το επίδομα μητρότητας στους αγρότες, όπως επίσης και για τις αυτοαπασχολούμενες με ένα επίδομα που αντιστοιχεί πλέον στον κατώτατο μισθό.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μόνο ένα λεπτό θα μου επιτρέψετε και θα παρακάμψω το μέρος της επιχειρηματολογίας μου για το ζήτημα της τροπολογίας που κατέθεσε το Υπουργείο Μετανάστευσης και Ασύλου.

Κυρίες και κύριοι συνάδελφοι, όποιος ζει στην περιφέρεια, ιδιαίτερα σε τουριστικές ή αγροτικές περιοχές και νομίζει ότι δεν υπάρχει πρόβλημα στις αγροτικές απασχολήσεις, στον ξενοδοχειακό χώρο, στον τουρισμό, στην αλιεία, στη θάλασσαν μάλλον ζει σε άλλη χώρα. Και θέλω να σας πω με πολύ σεβασμό, ο κ. Καιρίδης κατέθεσε δύο επιχειρήματα. Δεν αντίκειται αφ’ ενός το νομοσχέδιο αυτό στην κοινωνική συνοχή, αλλά και δεν έχει καμμία αντίρρηση στο γεγονός ότι χρειάζεται η εθνική ασφάλεια να είναι πρόταγμά μας. Προσέξτε. Κατανοούμε όλοι τα ανθρωπιστικά συστήματα που έχουμε και δεν υπάρχουν μπλε, κόκκινα, κίτρινα. Όλοι έχουμε ανθρωπιστικά αισθήματα και η διαχείριση απαιτεί κανόνες που δεν παραβιάζουν αυτές τις διαστάσεις και τα εθνικά μας συμφέροντα και τις ανθρωπιστικές αξίες.

Ωστόσο, όμως, δεν συνιστά αυτό το νομοσχέδιο και επιτρέψτε μου να το τονίσω και εγώ ούτε απονομή ιθαγένειας ούτε κατοχυρώνει δικαίωμα μετάκλησης στην Ελλάδα συγγενικών προσώπων, αλλά και δεν έχει ισχύ για άλλους πέραν της προηγούμενης τριετούς παραμονής.

Κυρίες και κύριοι Βουλευτές, είμαι από μία περιοχή που ζούμε το μεταναστευτικό από το Αγαθονήσι μέχρι το Καστελόριζο και από την Ψέριμο μέχρι τη Σύμη. Ζούμε πολύ έντονα και είμαστε πεπεισμένοι -και ο κ. Καιρίδης και η Κυβέρνηση και ο ίδιος ο Πρωθυπουργός το έχει θέσει- ότι πρέπει να υπάρχει επιτέλους μια ευρωπαϊκή πολιτική που αναδεικνύει τα ζητήματα και λύνει οριστικά αυτά τα προβλήματα. Είμαι βέβαιος ότι στο επόμενο διάστημα θα υπάρχουν και άλλες ρυθμίσεις σε ευρωπαϊκό επίπεδο, ώστε η χώρα να μπορέσει να λειτουργήσει όχι ως πύλη εισόδου, αλλά ως παράγοντας συνοχής στην Ευρώπη. Αυτό πράττει η Κυβέρνηση.

Πέρα από αυτή την τροπολογία θεωρώ ότι υπάρχουν στοιχειοθετημένες πολύ σημαντικές ρυθμίσεις με τις οποίες θα ανασάνει η ελληνική κοινωνία και θα την οδηγήσουν μπροστά, στην ανάπτυξη. Γι’ αυτό σας καλώ να υπερψηφίσετε το νομοσχέδιο συνολικά.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόνσολα.

Καλείται στο Βήμα η κ. Ελένη Βατσινά, Βουλευτής του ΠΑΣΟΚ.

θα επαναλάβω την σειρά. Μετά είναι η κ. Σταρακά. Θα ακολουθήσει ο Κοινοβουλευτικός Εκπρόσωπος της Νέας Αριστεράς, κ. Ηλιόπουλος. Μετά είναι ο κ. Μπιάγκης, ο κ. Καρασμάνης, ο κ. Καββαδάς και ο κ. Δαβάκης.

**ΕΛΕΝΗ ΒΑΤΣΙΝΑ:** Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω εκφράζοντας τα συλλυπητήριά μου στην οικογένεια του νεαρού αστυνομικού που έχασε τη ζωή του στην άσφαλτο, στον Ασπρόπυργο την ώρα του καθήκοντος. Να εκφράσω επίσης τη συμπαράστασή μου στην πολυήμερη και δύσκολη μάχη που συνεχίζει να δίνει ο αστυνομικός που τραυματίστηκε σε επεισόδια οπαδικής βίας. Και να στηρίξω το ίδιο θερμά τα τρία νεαρά παιδιά και τις οικογένειές τους από την Κρήτη, από τα Μάλια, που επίσης δίνουν αγώνα ζωής μετά από πυροβολισμούς που δέχθηκαν για ασήμαντη αφορμή.

Η εκτίναξη της εγκληματικότητας στη χώρα δεν έχει πλευρές, έχει μόνο θύματα. Η εκτίναξη της εγκληματικότητας είναι τέτοια που κάθε μέρα κινδυνεύει η ζωή των παιδιών μας στους χώρους εργασίας, στο δρόμο, στο σχολείο, στη διασκέδαση.

Κύριε Υπουργέ, παρακολουθούμε σήμερα το τρίτο και τελευταίο επεισόδιο της δραματικής σειράς «Ελλάδα 2023». Στο πρώτο επεισόδιο ζήσαμε τις σωτήριες μεταρρυθμίσεις της Κυβέρνησης, τα κόκκινα δάνεια και τις τεράστιες προσπάθειες να ενισχύσει τον κόσμο των ιδιωτικών funds.

Στο δεύτερο επεισόδιο σας είδαμε να ψηφίζετε πανηγυρικά τη μεγαλύτερη αύξηση έμμεσων φόρων και να θυσιάζετε τη μικρομεσαία επιχείρηση στον βωμό των μεγάλων φορολογικών «χαϊδεμάτων» των μεγάλων εταιρειών.

Και έρχεστε σήμερα στο τρίτο και τελευταίο επεισόδιο να εξασφαλίσετε πριν κλείσει ο χρόνος τις λίγες μεγάλες εταιρείες που έμειναν ανικανοποίητες, τις μεγάλες ασφαλιστικές εταιρείες, αυτές που τους δίνετε πια τη δυνατότητα να συμμετέχουν στη θέση των επαγγελματικών ταμείων, αποδυναμώνοντάς τα.

Δείχνετε, κύριοι της Κυβέρνησης, να σας προκαλεί αμηχανία το διαχρονικό έργο του ΠΑΣΟΚ και το μεγάλο έρεισμα του ΠΑΣΟΚ στην κοινωνία. Το 2002 με νόμο του ΠΑΣΟΚ ιδρύθηκαν τα Ταμεία Επαγγελματικής Ασφάλισης ως δεύτερος πυλώνας αυτής και σήμερα για μια ακόμη φορά το συμφέρον των εργαζομένων μπαίνει σε δεύτερη μοίρα καταργώντας στην πράξη έναν πυλώνα ασφάλισης.

Διαφημίζετε ότι δεν αλλάζετε κάτι στα όρια συνταξιοδότησης. Παράλληλα, σιωπάτε για τα σπουδαία θέματα που φέρνει σήμερα το ΠΑΣΟΚ με τροπολογίες. Δεν αλλάξατε τα όρια συνταξιοδότησης, αλλά ξεχάσατε την αύξηση των αναπηρικών επιδομάτων, τα οποία επιλέγετε να μένουν στα ίδια χαμηλά επίπεδα, παρ’ όλο που αυξάνονται οι συντάξεις. Ούτε επιλέξατε για ακόμη μία φορά να θεσπίσετε το ανώτατο όριο, τα σαράντα έτη ασφάλισης.

Κύριε Υπουργέ, με την τροπολογία είμαστε αναγκασμένοι να συντμήσουμε τους χρόνους ομιλίας μας και να τοποθετηθούμε για δύο βασικά ζητήματα που στην ουσία έπρεπε να είναι και δύο διαφορετικά νομοθετήματα.

Εδώ και τέσσερις μήνες, ιδίως από τότε που ξεκίνησε η συγκομιδή στην Κρήτη, ασκήσαμε πιέσεις για το θέμα των εργατών γης. Έρχεστε, λοιπόν, ακριβώς στην εκπνοή της χρονιάς και προάγετε μια ρύθμιση που για την περιοχή είναι χρονικά αναποτελεσματική. Είμαστε σχεδόν δύο μήνες μετά την έναρξη της περιόδου συγκομιδής του ελαιοκάρπου, έχουμε χάσει τη συγκομιδή σταφυλιών, έχουμε εξίσου μεγάλο πρόβλημα στα οπωροκηπευτικά από το καλοκαίρι. Ο Αγροτικός Συνεταιρισμός Μεσαράς από τον Σεπτέμβρη και τον Οκτώβρη κατέδειξε ότι η συγκομιδή είναι αδιέξοδη και οι καθυστερήσεις στην έκδοση αδειών είναι τεράστιες. Δεκαπέντε με δεκαέξι χιλιάδες υπολογίζονται τα άτομα που λείπουν συνολικά από την αγροτική παραγωγή της Κρήτης. Επιμένετε, όμως, να φέρνετε στη Βουλή επιφανειακές ρυθμίσεις με τις οποίες δεν θα απειληθούν οι τρομακτικές ελλείψεις στον χώρο της αγροτικής παραγωγής. Αντίθετα, θα ενταθούν τα τεράστια γραφειοκρατικά ζητήματα των εκδόσεων αδειών.

Εκτός του νομικού πλαισίου, για το οποίο τοποθετήθηκε εκτενώς ο ειδικός αγορητής μας, λείπει και πάλι ο συνολικός σχεδιασμός σας για τον τρόπο που θα υλοποιηθεί το περιεχόμενο του νομοσχεδίου από τις υπηρεσίες. Ξέρετε μέχρι σήμερα δεν ήταν το πρόβλημα ούτε η γη ούτε ο εργάτης ούτε ο εργοδότης. Το πρόβλημα είναι η υποστελέχωση, η αδυναμία εξέτασης των εγγράφων και η αργοπορία των προξενείων και σε αυτόν τον τομέα δεν βλέπουμε καμμία αλλαγή.

Ψηφίζετε, λοιπόν, σήμερα κάτι πρακτικά ανεφάρμοστο, καθώς οι ελλείψεις στελέχωσης ή θέσπισης αυτοματοποιημένων τεχνολογιών, οι άνθρωποι που θα έχουν το δικαίωμα να εργαστούν δεν θα μπορούν να εκδώσουν σύντομα και ευέλικτα την άδεια εργασίας και για ακόμη μία φορά θα υπάρχουν καθυστερήσεις στις δομές και στις διευθύνσεις.

Κλείνοντας, κύριε Πρόεδρε, θα πω ότι το μεγάλο όραμα του ΠΑΣΟΚ έχει ριζώσει βαθιά στην κοινωνία και στις συνειδήσεις του κόσμου. Η υπογραφή του ΠΑΣΟΚ βρίσκεται διαχρονικά κάτω από κάθε μεγάλο έργο αυτής της χώρας. Το ίδιο αίσθημα ευθύνης διακατέχει την παράταξή μας και ως Αντιπολίτευση, μια υπεύθυνη και σοβαρή Αντιπολίτευση, την οποία έχει ανάγκη αυτή την περίοδο η χώρα μας. Γι’ αυτό μην υποτιμάτε ποτέ την κριτική και τα σχόλιά μας. Είναι ουσιαστικές παρεμβάσεις χωρίς μικροπολιτικές σκοπιμότητες.

Αν τις λάβετε σοβαρά υπ’ όψιν σας και δεν μείνετε σε κομματικά στεγανά, μόνο καλό θα κάνετε, κύριοι της Κυβέρνησης, τόσο στις τελικές διατάξεις όσο και στην ελληνική κοινωνία.

Σας ευχαριστώ πολύ και καλές γιορτές με υγεία σε όλους μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κυρία Βατσινά και για την τήρηση του χρόνου.

Καλείται στο Βήμα η κ. Χριστίνα Σταρακά, Βουλευτής του ΠΑΣΟΚ.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι το πρώτο νομοσχέδιο που κυρώνεται μετά τον προϋπολογισμό και δεν σας το κρύβω ότι είναι ακριβώς στην ίδια λογική με τον προϋπολογισμό, στην εξυπηρέτηση δηλαδή των μεγάλων εγχώριων, αλλά και εξωχώριων συμφερόντων της χώρας.

Τι επιδιώκει το συγκεκριμένο νομοσχέδιο; Στην πράξη επιδιώκει το ξεπούλημα των Ταμείων Επαγγελματικής Ασφάλισης στα ιδιωτικά ολιγοπώλια.

Πιο συγκεκριμένα με αυτόν τον τρόπο, κυρίες και κύριοι συνάδελφοι, δημιουργούνται δύο ρυθμιστικά πλαίσια διαφορετικών ταχυτήτων. Το ένα είναι το κανονικό, το θεσμικό δηλαδή, αυτό που υπαγορεύεται από τις κοινοτικές οδηγίες και το οποίο επιβάλλεται στα Ταμεία Επαγγελματικής Ασφάλισης. Υπάρχει και ένα light -θα το έλεγα εγώ- για τις ιδιωτικές ασφαλιστικές εταιρείες που παρακάμπτει τις ευρωπαϊκές οδηγίες.

Βεβαίως, επειδή είστε παραδοσιακά και σταθερά υπέρ των μεγάλων και ισχυρών συμφερόντων, δεν μας φαίνεται παράξενο ούτε είναι τυχαίο ότι στη δεύτερη κατηγορία δεν έχουν όλοι την ίδια αφετηρία εκκίνησης. Στην ουσία η ρύθμιση αυτή είναι κομμένη και ραμμένη για τέσσερις μεγάλες ασφαλιστικές εταιρείες που θα μπορούν να δραστηριοποιηθούν στην επαγγελματική ασφάλιση μέσω των ομαδικών συνταξιοδοτικών τους συμβολαίων και θα το κάνουν με εξαίρεση από τις βαρύτατες θεσμικές υποχρεώσεις που βαρύνουν τα Ταμεία Επαγγελματικής Ασφάλισης. Εξάλλου και η δήλωσή σας στην αρμόδια Επιτροπή ήταν ξεκάθαρη και αποκαλυπτική και στην κυριολεξία είπατε: «Μας ενδιαφέρει αν θα το πληρώσουν τα Ταμεία Επαγγελματικής Ασφάλισης ή η τάδε ασφαλιστική εταιρεία;». Δηλαδή τι μας είπατε; Άσπρη γάτα, μαύρη γάτα, αρκεί να τρώει τα ποντίκια.

Δεν είναι έτσι, όμως, κυρίες και κύριοι συνάδελφοι. Δεν διαφέρουν απλώς στον κερδοσκοπικό χαρακτήρα τους. Διαφέρουν και στο ρίσκο που αναλαμβάνουν.

Στο σημείο αυτό αξίζει να σημειωθεί ότι η φορολογία που επιβάλλεται στον κλάδο δεν έχει αντίστοιχο παράδειγμα στον κόσμο, σύμφωνα με τα στοιχεία του ΟΟΣΑ. Αντιμετωπίζει ακριβώς με τον ίδιο τρόπο δύο ανόμοιες καταστάσεις και εν τέλει θα καταστήσει την επαγγελματική ασφάλιση ακριβή και μόνο για πολύ λίγους εργαζόμενους των ρετιρέ.

Εύχομαι να διαψευστώ, αλλά προφανώς αυτή είναι για σας η κερκόπορτα μέσω της οποίας σκοπεύετε να ανοίξετε μια νέα πόρτα αγοράς για τις ιδιωτικές ασφαλιστικές εταιρείες.

Επιπλέον, με την κατάργηση της υποχρεωτικότητας των αλληλοβοηθητικών ταμείων που συστήθηκαν είτε με συλλογικές συμβάσεις είτε στηρίζονται σε συλλογικές συμφωνίες εργαζομένων και εργοδοτών οδηγείτε στο κλείσιμο υγιή ταμεία, όπως είναι το Ταμείο Αλληλοβοήθειας Υπαλλήλων Φαρμακευτικών Εργασιών, με καταστροφικές συνέπειες για το εφάπαξ χιλιάδων υπαλλήλων.

Με συγχωρείτε αλλά ξέρετε τι μου βγαίνει από όλο αυτό; Ότι κάθε ασφαλιστικό νομοσχέδιο της Νέας Δημοκρατίας είναι μια επιβεβαίωση ότι ο νόμος Κατρούγκαλου ζει και βασιλεύει στην κυριολεξία και, αν μη τι άλλο, η Νέα Δημοκρατία τελικά είναι ένας γαλάζιος ΣΥΡΙΖΑ. Αυτό μου βγαίνει.

Τόσες στρεβλώσεις του ασφαλιστικού συστήματος παραμένουν άλυτες, όπως είναι η χαμηλή ανταποδοτικότητα συντάξεων, η κατάργηση του ΕΚΑΣ, οι συντάξεις του ΟΓΑ, που στην κυριολεξία πετσοκόβονται όταν συνδυάζονται με συντάξεις χηρείας, οι μνημονιακές εισφορές αλληλεγγύης συνταξιούχων και εισφορές υπέρ του ΕΟΠΥΥ.

Θα ήθελα να σταθώ και σε μια άλλη διάταξη του νομοσχεδίου, όπου προβλέπεται η μειοψηφική παρουσία του ΑΣΕΠ στις προσλήψεις εκπαιδευτικών της ΔΥΠΑ, στις οποίες μοριοδοτείται με διακόσια μόρια η συνέντευξη. Πραγματικά πρόκειται για τη νομιμοποίηση του πελατειακού κράτους με διαδικαστικές ψευδοεγγυήσεις. Είναι νωπές ακόμα οι μνήμες εξάλλου από τις συνεντεύξεις του τότε Υπουργού Εσωτερικών, του κ. Παυλόπουλου, που ρωτούσαν τα «γαλάζια» παιδιά στη συνέντευξη για να τα διορίσουν τα παιδιά του Ζεβεδαίου ποιον είχαν πατέρα. Αυτό μου θυμίζει. Εμείς προφανώς δεν προσυπογράφουμε διαδικασίες στις οποίες το ΑΣΕΠ δεν είναι εγγυητής επαρκώς.

Και μέσα σε όλα αυτά -αξίζει να το πούμε γιατί δένει λίγο- ήρθε και η προχθεσινή δήλωση του κ. Αυγενάκη και του Υπουργού Αγροτικής Ανάπτυξης όπου είπε μεταξύ άλλων ότι ο ΟΠΕΚΕΠΕ δεν λειτουργεί σωστά και πρέπει να ξηλωθούν τα στελέχη αριστερής προέλευσης, θυμίζοντάς μας τις εποχές των πιστοποιητικών κοινωνικών φρονημάτων και τα χρόνια της αλήστου μνήμης Δεξιάς.

Τέλος, θα αναφερθώ στην περιβόητη τροπολογία για τους μετανάστες, κυρίες και κύριοι συνάδελφοι. Στον ελάχιστο χρόνο που είχαμε για να συζητήσουμε την εν λόγω τροπολογία δεν προλάβαμε να συζητήσουμε αν θα τηρείται από τα προξενεία μας η προθεσμία των δύο μηνών για την εξέταση των αιτημάτων που προβλέπεται από τον Κώδικα Μετανάστευσης.

Ούτε πάλι προλάβαμε να συζητήσουμε εάν θα εξετάζονται ενδελεχώς και με προσοχή οι διακρατικές συμφωνίες, για να μην έχουμε ξανά το ατυχές παράδειγμα της συμφωνίας που συνάψατε με την Αίγυπτο, η οποία προφανώς και δεν λειτουργεί εδώ και πολλούς μήνες.

Επίσης δεν είχαμε τον χρόνο να μιλήσουμε για τον τρόπο συνεργασίας των υπηρεσιών με τους αρμόδιους παραγωγικούς φορείς, με σκοπό να διαμορφώνονται συμφωνίες που να εξυπηρετούν και τα δύο μέρη και όχι να είναι γραφειοκρατικά πολύπλοκες και περίπλοκες.

Σας επισημαίνω, έστω και τώρα, σε αυτή τη χρονική στιγμή, πως υπάρχει μια αστοχία και στις προϋποθέσεις για τη δήλωση προσφοράς εργασίας από τους εργοδότες. Αφορά αυτούς που απασχολούν εποχιακά εργάτες γης, οι οποίοι μάλιστα εκ των πραγμάτων απασχολούνται σε πάρα πολλούς εργοδότες. Υπάρχει λοιπόν μεγάλη πιθανότητα η εργασία, για την οποία ο εργοδότης που θα υπογράψει την υπεύθυνη δήλωση, να μην υπάρχει πλέον όταν ο μετανάστης θα αποκτήσει τα συγκεκριμένα δικαιώματα εργασίας. Οι σαράντα μέρες είναι ήδη πολλές και δεν υπάρχει εγγύηση ότι η διοίκηση θα καταφέρει να ανταποκριθεί σε αυτή την προθεσμία. Για παράδειγμα, τι θα γίνει εάν έχει ολοκληρωθεί ήδη η συγκομιδή; Ο μετανάστης δεν θα πάρει χαρτιά ή ο εργοδότης θα πρέπει να τον προσλάβει και να κάθεται;

Μιλάμε για ένα ζήτημα που το γνωρίζω πάρα πολύ καλά, γιατί αφορά χιλιάδες παραγωγούς στην ιδιαίτερη πατρίδα μου, την Αιτωλοακαρνανία, που φέτος υποφέρουν λόγω της εξαιρετικά χαμηλής, μειωμένης συγκομιδής. Ένας σοβαρός λόγος γι’ αυτό δεν είναι άλλο από την έλλειψη εργατών γης. Θέλει λοιπόν σε εξαντλητικό βαθμό νομοθετικές βελτιώσεις.

Παρ’ ότι έχουμε εκφραστεί θετικά για την τροπολογία, θεωρούμε ότι γίνεται με fast track διαδικασίες, απλώς για να μπαλώσει προβλήματα και χωρίς ουσιαστική ενημέρωση της κοινωνίας για το πραγματικό πρόβλημα των εργατών γης, κάτι το οποίο μπορεί να οδηγήσει σε παρανοήσεις της κοινής γνώμης για νομιμοποιήσεις διά της πλαγίας οδού.

Εμείς παρ’ όλα αυτά στηρίζουμε αυτή την τροπολογία, γιατί πραγματικά θέλουμε να ικανοποιηθούν οι εξαιρετικά πιεστικές ανάγκες του αγροτικού τομέα, να καταγραφούν επιτέλους οι παράνομα διαμένοντες στη χώρα, να δοθούν επιτέλους οι εισφορές υπέρ του δημοσίου και να νομιμοποιηθούν οι δαπάνες των αγροτών.

Αλλά θα ήταν πολύ, μα πολύ πιο αποτελεσματική αυτή η τροπολογία, αν γινόταν με διαβούλευση με τους παραγωγικούς φορείς, την κοινωνία αλλά και την αντιπολίτευση. Αλλά για να γίνει αυτό, αγαπητοί συνάδελφοι της Νέας Δημοκρατίας, πρέπει πάνω από όλα να μην κρύβεστε εσείς οι ίδιοι.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σταρακά.

Καλείται στο Βήμα ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ας κάνουμε ένα βήμα πίσω και να δούμε το κεντρικό επιχείρημα της Κυβέρνησης για τη συγκεκριμένη παρέμβαση. Ακούσαμε κορυφαία στελέχη, ακούσαμε Βουλευτές από τη μεριά της Νέας Δημοκρατίας που να μας λένε ότι το κεντρικό επιχείρημα είναι η δημιουργία μιας κουλτούρας αποταμίευσης και μέσα σε αυτό το πλαίσιο γίνεται και η συγκεκριμένη παρέμβαση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Ωραία, ας ξεκινήσουμε να δούμε την πραγματικότητα. Τι λέει η πραγματικότητα; ΕUROSTAT: αρνητικό ρεκόρ στα ποσοστά αποταμίευσης των Ελλήνων πολιτών. Μέσος όρος της Ευρωπαϊκής Ένωσης 12,7, Ελλάδα μείον 4. Το λέω ξανά: Ο μέσος όρος της Ευρωπαϊκής Ένωσης είναι στο 12,7 και εμείς είμαστε στο μείον 4. Αυτό σημαίνει πάτος. Καταθέτω στα Πρακτικά σχετικό δημοσίευμα με τους αντίστοιχους πίνακες.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτήν την πραγματικότητα ο καθένας έχει το δικαίωμα να δώσει μια ερμηνεία. Έρχεται, παραδείγματος χάριν, η Κυβέρνηση και λέει: «Γιατί είμαστε στο -4; Διότι υπάρχει έλλειμμα κουλτούρας».

Αυτό το οποίο υπάρχει είναι έλλειμμα χρημάτων για να βγει ο μήνας, όχι έλλειμμα κουλτούρας. Αυτό το οποίο υπάρχει είναι ότι είμαστε σε μια χώρα που αντιμετωπίζει στεγαστική κρίση, με ένα στα τρία νοικοκυριά να δαπανούν άνω του 50% του πραγματικού διαθέσιμου εισοδήματος για έξοδα στέγασης. Αυτό το οποίο υπάρχει είναι ότι ο πραγματικός μισθός 2021 - 2023 έχει μειωθεί 8%. Αυτό το οποίο υπάρχει είναι ένας βίαιος πληθωρισμός απληστίας, ο οποίος λεηλατεί το εισόδημα των εργαζομένων, των ελεύθερων επαγγελματιών, των αυτοαπασχολούμενων και των συνταξιούχων.

Άρα όταν σε αυτή την πραγματικότητα εσύ λες ότι το έλλειμμα αποταμίευσης οφείλεται σε έλλειμμα κουλτούρας, συγχωρέστε με, αλλά πολύ απλά πουλάτε τρέλα. Το κάνετε πολύ αποτελεσματικά, πολύ καιρό, αλλά πουλάτε τρέλα. Καμία σχέση με τα πραγματικά δεδομένα, καμμία σχέση με την πραγματικότητα.

Πάμε τώρα στο δεύτερο ζήτημα επί της αρχής της μεθοδολογίας παρέμβασης, μια παραδοσιακή μεθοδολογία αντίληψης των trickle-down economics. Διευρύνουμε τις αγορές, διευρύνουμε τα κέρδη και αυτό με κάποιον μαγικό τρόπο σαν τον Άγιο Βασίλη θα φέρει οφέλη στην κοινωνία. Απλά η λογική των trickle-down economics είναι ακριβώς σαν τον Άγιο Βασίλη, δηλαδή δεν υπάρχει. Δεν υπάρχει. Αυτό το οποίο συμβαίνει με τα trickle-down economics είναι ότι απλά διευρύνονται οι ανισότητες και διευρύνεται ο προκλητικός πλούτος. Ποτέ τίποτα δεν έφτασε με αυτή την αντίληψη στην κοινωνία και, μαντέψτε, ούτε τώρα θα φτάσει.

Ερχόμαστε τώρα στα συγκεκριμένα της παρέμβασης. Τι κάνετε; Συνεχίζετε μια στρατηγική αλλοίωσης του δεύτερου πυλώνα. Το είχατε ξεκινήσει με την επικουρική. Τώρα το κάνετε με τα επαγγελματικά. Και επίσης πριμοδοτείτε τον τρίτο πυλώνα, μια επιλογή πραγματικότητας ιδιωτικοποίησης επικουρικής και επαγγελματικής ασφάλισης. Δικό σας στέλεχος παλιότερα το είχε πει -του είχε ξεφύγει λίγο- «ασφαλιστικό Πινοσέτ». Αυτός είναι ο στρατηγικός ορίζοντας.

Η ιδιωτικοποίηση της επικουρικής στρατηγικά θα φέρει μειώσεις 25% με 35% και ένα χρηματοδοτικό κενό το οποίο θα ξεπερνά τα 50 δισ. για τα επόμενα σαράντα χρόνια. Δεν σας ενδιαφέρει, δεν σας απασχολεί, ποτέ δεν σας ενδιέφερε το μακροπρόθεσμο, δεν σας ενδιαφέρει ούτε τώρα.

Φέρνετε μάλιστα ένα αυστηρό πλαίσιο για τα ταμεία επαγγελματικής ασφάλισης και ένα εντελώς χαλαρό, άλλο πλαίσιο για τις ασφαλιστικές πολυεθνικές εταιρείες. Ξανά έλλειμμα κανόνων για τους ισχυρούς. Άλλο ένα δομικό χαρακτηριστικό της πολιτικής σας. Παραδοσιακά είστε το κόμμα της ανομίας των ισχυρών. Δεν θα αλλάξετε τώρα τον εαυτό σας και τον χαρακτήρα σας.

Ποιοι είναι οι χαμένοι της συγκεκριμένης παρέμβασης; Διότι προφανώς και εδώ υπάρχουν και χαμένοι και κερδισμένοι. Χαμένοι είναι οι σημερινοί ασφαλισμένοι και συνταξιούχοι των σημερινών ταμείων επαγγελματικής ασφάλισης, των ταμείων αλληλοβοήθειας και τα ίδια τα ταμεία.

Κερδισμένοι -το είπαμε και πριν- μεγάλες πολυεθνικές ασφαλιστικές εταιρείες, που προωθούν τα ομαδικά ασφαλιστικά συμβόλαια και μεταθέτουν και το ρίσκο στους εργαζομένους. Να προσθέσω εδώ ότι είναι αστείο το επιχείρημα περί επενδύσεων. Τα συζητήσαμε και στον προϋπολογισμό. Σε μια χώρα που το 90% των επενδύσεων είναι σε real estate ιδιωτικοποιήσεις, κόκκινα δάνεια, να θεωρείτε ότι με αυτόν τον τρόπο κάνετε κάποια παραγωγική παρέμβαση, σε ένα εντελώς αντιπαραγωγικό πλαίσιο επενδύσεων, που απλά κυνηγάνε με όρους παρασιτισμού το βραχυχρόνιο κέρδος, δεν έχει καμμία πραγματικότητα.

Επίσης εδώ να πούμε ότι αν πραγματικά θέλατε να ενισχύσετε τους συνταξιούχους και τους ασφαλισμένους, δεν θα είχατε πάει την κατώτατη εισφορά από τα 185 ευρώ στα 240 ευρώ τα τελευταία χρόνια, πλήττοντας έτσι το 80% των ελεύθερων επαγγελματιών, θα είχατε κάνει εκατόν είκοσι δόσεις, και όχι μόνο τη ρύθμιση που φέρνετε, και δεν θα είχατε κόψει και τα 900 εκατομμύρια, μέρος της δέκατης τρίτης σύνταξης, το οποίο και εσείς το είχατε ψηφίσει. Άρα αθροιστικά έχετε κόψει αυτά τα χρόνια 3,6 δισ..

Έρχομαι τώρα στις παρεμβάσεις για τον πρώην ΟΑΕΔ, νυν ΔΥΠΑ. Μιλάμε στην πραγματικότητα για παρεμβάσεις υποβάθμισης της επαγγελματικής εκπαίδευσης. Μιλάμε για παρεμβάσεις οι οποίες πρώτα απ’ όλα απαξιώνουν τους εκπαιδευτικούς των συγκεκριμένων σχολών. Έχετε φέρει μια επαγγελματική εμπειρία, η οποία μοριοδοτείται πάνω από την εκπαιδευτική εμπειρία και άρα ωρομίσθιοι και αναπληρωτές των ΕΠΑΣ κινδυνεύουν να μην βρεθούν την επόμενη μέρα στη θέση τους.

Δεν μένετε όμως μόνο εκεί. Κάνετε και κάτι παραδοσιακά δικό σας, παραδοσιακά στο DNA σας, έτσι βαθιά αδέξιο: ρουσφέτι και αδιαφάνεια, όχι μόνο με τη μειοψηφία του ΑΣΕΠ στις συγκεκριμένες επιτροπές, αλλά και με τη δομημένη συνέντευξη και με το τεστ προσωπικότητας κ.λπ..

Πολύ φοβόμαστε ότι η συγκεκριμένη κίνηση αποτελεί έναν λαγό για ευρύτερες παρεμβάσεις που θέλετε να κάνετε στον δημόσιο τομέα, το οποίο προφανώς δεν θα εκπλήξει και κανέναν. Αυτή ήταν πάντα η λογική αντιμετώπισης της παράταξής σας για τον δημόσιο τομέα.

Νομίζω όμως ότι κυριολεκτικά ξεπερνάτε κάθε όριο με το άρθρο 152 και την προπληρωμένη κάρτα. Ξεπερνάτε κάθε όριο. Αυτά είναι εισφορές τα οποία οι εργαζόμενοι, οι άνεργοι τα έχουν πληρώσει. Το να λέτε ότι θα τους δώσετε μέρος από τις εισφορές από τα επιδόματα που δικαιούνται σε προπληρωμένη κάρτα, αν θέλετε να το αντιστρέψουμε, να έρχονται και οι εργαζόμενοι ή οι άνεργοι να σας δίνουν εισφορές σε λάδι, ροδάκινα, να το πάμε στον αντιπραγματισμό, αφού θέλετε με αυτόν τον τρόπο να προχωρήσετε στη συγκεκριμένη μεθοδολογία και αντίληψη.

Έρχομαι τώρα στην τροπολογία που έχει μονοπωλήσει τη συζήτηση.

Η Κυβέρνηση κάνει, κατά τη γνώμη μου, κάτι πάρα πολύ σημαντικό. Και είναι πολύ σημαντικό ότι αυτό γίνεται, γιατί «σπάει» ένα κομμάτι του πάγου και θα έρθουν και άλλες τροπολογίες. Ανοίγει ένας δρόμος, θα έρθουν και άλλες τροπολογίες σε αυτή την κατεύθυνση και αυτό είναι κρίσιμο.

Η Κυβέρνηση παραδέχεται δύο πράγματα. Πρώτον, ότι υπάρχουν εργαζόμενοι μετανάστες που εργάζονται παράνομα και είναι καλύτερο αυτοί να εργάζονται νόμιμα. Παραδέχεται, επίσης, ότι αυτούς τους ανθρώπους τους χρειάζεται η ελληνική οικονομία, η ελληνική κοινωνία.

Κάνω, λοιπόν, μια πάρα πολύ απλή ερώτηση, στην οποία κανένας σας δεν τόλμησε να απαντήσει. Κανένας, ούτε ένας ομιλητής της Νέας Δημοκρατίας! Γιατί αυτές τις δύο αλήθειες δεν τις είπατε προεκλογικά; Αυτές τις δύο απλές αλήθειες, ότι είναι καλύτερο αυτοί οι άνθρωποι που είναι εδώ χρόνια και εργάζονται να είναι νόμιμοι και ότι τους χρειάζεται η ελληνική οικονομία γιατί δεν τις είπατε;

Δεν τολμήσατε να τα πείτε αυτά τα πράγματα προεκλογικά, γιατί έχετε θρέψει το φίδι όλης της ακροδεξιάς που τώρα σας επιτίθεται. Το έχετε θρέψει, το έχετε ταΐσει, το έχετε μεγαλώσει, δαγκώνει τώρα και εσάς, δυστυχώς όμως όλο το προηγούμενο διάστημα δάγκωσε αυτούς τους ανθρώπους που έχουν δικαιώματα και θα έπρεπε η πολιτεία να προασπίζεται τα δικαιώματά τους.

Ό,τι σας λένε οι δυνάμεις στα άκρα δεξιά σας, τα έχετε πει εσείς στο παρελθόν. Καταθέτω στα Πρακτικά απόσπασμα από τη συνεδρίαση της Πέμπτης 21ης Απριλίου 2016, τότε που ο κ. Βρούτσης για το ζήτημα του εργόσημου σε μετανάστες χωρίς χαρτιά έλεγε ότι πρόκειται για εθνικό θέμα, που προσβάλλει άνεργους και ιδιαίτερα τους νέους της χώρας μας και ότι με την πληρωμή εργόσημου ουσιαστικά δίνει η κυβέρνηση άδειες παραμονής σε μετανάστες από το Αφγανιστάν, το Πακιστάν και άλλες χώρες.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μην παραπονιέται γι’ αυτά τα οποία σας λένε ο Βελόπουλος, η Νίκη, οι Σπαρτιάτες, γιατί εσείς τα λέγατε. Τα επιχειρήματά σας λένε και έχετε τεράστια ευθύνη για το γεγονός ότι φτάσαμε εδώ.

Επιτρέψτε μου να πω και κάτι παραπάνω. Άκουσα με προσοχή τον κ. Γεωργιάδη, ο οποίος είπε ότι τα τελευταία χρόνια περίπου διακόσιες χιλιάδες συμπολίτες μας αλβανικής καταγωγής έφυγαν από την Ελλάδα και πήγαν σε άλλες χώρες, γιατί είχαν καλύτερες συνθήκες εργασίας. Για ποιο από τα δύο θέλετε «μπράβο»; Θέλετε «μπράβο» για το γεγονός ότι με την πολιτική σας διώξατε αυτούς τους ανθρώπους, άρα χειροτερέψατε το πρόβλημα ή θέλετε «μπράβο», γιατί σας πήρε τέσσερα χρόνια να το κατανοήσετε; Συγχωρέστε με, αλλά δεν βλέπω καλό σενάριο σε κανένα από τα δύο ενδεχόμενα. Είτε γιατί τους διώξατε και κάνατε χειρότερο το πρόβλημα είτε γιατί σας πήρε μόλις τεσσερισήμισι χρόνια να το συνειδητοποιήστε, ε, λοιπόν, για Νόμπελ δεν είστε! Για τι είστε πραγματικά; Είστε υπεύθυνοι για το γεγονός, ξαναλέω, ότι όλο το προηγούμενο διάστημα νομιμοποιήσατε και κανονικοποιήσατε τον ακροδεξιό λόγο, ο οποίος τώρα επιστρέφει σε εσάς.

Μια τελευταία φράση για κάτι το οποίο ειπώθηκε και το πρωί και δεν έχει απαντηθεί. Γίνεται όλη αυτή η συζήτηση με αφορμή τη νομιμότητα στην αγορά εργασίας και μας λέει η Κυβέρνηση: «Εμείς θέλουμε τη νομιμότητα στην αγορά εργασίας». Αυτή τη στιγμή που συζητάμε για τη νομιμότητα στην αγορά εργασίας, αυτή τη στιγμή που οι εμποροϋπάλληλοι σηκώνουν όλο το βάρος του τι σημαίνουν γιορτές, αυτή τη στιγμή που οι εμποροϋπάλληλοι θα δουλέψουν τρεις Κυριακές σερί, το Υπουργείο Εργασίας, με την κ. Στρατινάκη, στέλνει εγκύκλιο που ζητάει να παραβιαστεί η εργατική νομοθεσία. Όταν το Υπουργείο Εργασίας λέει να μην δοθεί η άδεια σε αυτόν που θα δουλέψει Κυριακή μέσα στην εβδομάδα που θα εργαστεί, αλλά να πάει παραπέρα, να τα στείλετε μετά τις γιορτές, να δουλέψουν τρεις εβδομάδες σερί, τρία επταήμερα και να πάρουν τα ρεπό, εάν τα πάρουν, μετά τις γιορτές. Ξαναλέω, όταν το Υπουργείο Εργασίας ζητάει από τους εργοδότες να παραβιαστεί η εργατική νομοθεσία, είναι αστείο το επιχείρημα περί νομιμότητας στην αγορά εργασίας.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Κλείνοντας, είναι φανερό ότι για άλλη μια φορά η Κυβέρνηση νομοθετεί για συγκεκριμένα οικονομικά συμφέροντα. Είναι φανερό ότι για άλλη μια φορά η Κυβέρνηση υπηρετεί μια οικονομική πολιτική, η οποία είναι αντιπαραγωγική αντικοινωνική, διευρύνει και οξύνει τις κοινωνικές και ταξικές ανισότητες και για αυτό υποσχόμαστε ότι όχι απλώς θα καταψηφίσουμε, αλλά θα κάνουμε τα πάντα για να ανατραπεί η πολιτική σας στην πράξη.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την τήρηση του χρόνου.

Τον λόγο έχει για δύο λεπτά ο Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητέ κύριε Ηλιόπουλε, καλορίζικος και ως Κοινοβουλευτικός Εκπρόσωπος της Νέας Αριστεράς. Είναι η πρώτη φορά που έχουμε αυτού του τύπου τον διάλογο.

Μπαίνω λίγο στην προπληρωμένη κάρτα. Ειλικρινά, δεν καταλαβαίνω τι είπατε. Αυτό το οποίο φέρνουμε λέει το εξής, ότι θα συγκεντρώσουμε σε μία προπληρωμένη κάρτα όλα τα επιδόματα που λαμβάνει κάποιος και το επίδομα ανεργίας, όπως είπατε. Θα μπορεί το 50% να το σηκώνει μετρητά και το 50% να το χρησιμοποιεί σε ηλεκτρονικές συναλλαγές. Δεν μιλάμε για ανταλλαγή, μιλάμε για ηλεκτρονικές συναλλαγές. Έχει κάποια αντίρρηση η Νέα Αριστερά στις ηλεκτρονικές συναλλαγές; Νόμιζα ότι έχουμε συμφωνήσει άπαντες ότι οι ηλεκτρονικές συναλλαγές είναι το βασικότερο εργαλείο για την πάταξη της φοροδιαφυγής. Και σε αυτό είστε αντίθετοι;

Ξαναλέω, δεν χάνει κανένας τα χρήματά του. Τα χρήματά του τα λαμβάνει στο ακέραιο. Η προπληρωμένη κάρτα γίνεται, για να συγκεντρώνονται τα επιδόματα ενός εκάστου ανθρώπου σε ένα σημείο και να ξέρουμε πόσα επιδόματα λαμβάνει κάποιος συνολικά. Το 50% με ηλεκτρονικές συναλλαγές μπαίνει ως μέσο πάταξης της φοροδιαφυγής, γιατί, υποτίθεται, έχουμε μια γενική εθνική εκστρατεία να αυξηθούν οι ηλεκτρονικές συναλλαγές. Το γιατί αυτό σας ενοχλεί, ομολογώ, δεν το έχω καταλάβει.

**ΘΕΑΝΩ ΦΩΤΙΟΥ:** Θα γίνεται και με τον μισθό μεθαύριο στην κάρτα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Γενικά, κυρία Φωτίου, οι ηλεκτρονικές συναλλαγές είναι κάτι που ενθαρρύνεται από τις ευρωπαϊκές αρχές, από τις εθνικές κυβερνήσεις και είναι κάτι που έρχεται με μεγαλύτερη ένταση στο μέλλον ως το βασικό μέσο πάταξης της φοροδιαφυγής στον πολιτισμένο κόσμο. Δεν ξέρω γιατί σας ενοχλεί τόσο. Στην κομμουνιστική Κίνα, για παράδειγμα -το λέω για τους φίλους μου στο ΚΚΕ-, είναι μόνο ηλεκτρονικές οι συναλλαγές πλέον, δεν έχουν καθόλου χαρτί.

Άρα, ξαναλέω, ως μέσο πάταξης της φοροδιαφυγής τα μισά χρήματα θα πηγαίνουν σε ηλεκτρονικές συναλλαγές. Τόσο απλά! Το γιατί αυτό το θεωρείτε ανταλλαγή με μήλα και πορτοκάλια μόνο στο μυαλό σας υπάρχει. Εγώ δεν έχω δει πολλούς Έλληνες να δυσκολεύονται να βάλουν την κάρτα σε ένα POS και να αγοράσουν από όπου υπάρχει POS. Και τώρα, με την υπουργική απόφαση, πρέπει να υπάρχει παντού POS, άρα παντού μπορείς να βάζεις την κάρτα. Δεν έχω καταλάβει, ειλικρινά, γιατί σας ενοχλεί.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τις προμήθειες των τραπεζών θα τις δούμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και το ελάχιστο εγγυημένο εισόδημα ήδη από το 2021 είναι σε προπληρωμένη κάρτα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Καμία σχέση! Στο σφύριξαν…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, παρακαλώ. Θα σας δοθεί η δυνατότητα να μιλήσετε. Έχετε ζητήσει να κάνετε παρέμβαση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ξαναλέω, και το ελάχιστο εγγυημένο εισόδημα είναι σε προπληρωμένη κάρτα. Μην θέλετε συνεχώς να λέτε όχι, απλώς για να πείτε όχι.

Δεύτερον, αν και εξαντλήθηκε η κουβέντα περί της τροπολογίας για τους μετανάστες, θα το πω για άλλη μια φορά. Η τροπολογία για τους μετανάστες δεν αντιστρέφει τη μεταναστευτική μας πολιτική. Άρα η όλη κουβέντα περί προεκλογικής συζήτησης παρέλκει. Η τροπολογία αφορά στην καταπολέμηση της μαύρης και ανασφάλιστης εργασίας. Το έλλειμμα εργατικού δυναμικού δεν θα λυθεί με αυτή την τροπολογία. Το έλλειμμα θα λυθεί με νόμιμες μετακλήσεις εργαζομένων, με χώρους που θα συμπτύξουμε και ήδη διαπραγματευόμαστε διακρατικές συμφωνίες.

Τρίτο και τελευταίο προς τη συνάδελφο από το ΠΑΣΟΚ, την κ. Σταρακά. Ίσως, δεν ήσασταν στην επιτροπή και δεν το ξέρετε. Σας το λέω τώρα, για να μην εκτεθείτε. Η διαφορά στο κανονιστικό πλαίσιο της πληροφόρησης των ασφαλισμένων σε ταμείο επαγγελματικής ασφάλισης και στα ομαδικά ασφαλιστήρια συμβόλαια δεν γίνεται ούτε ως ρουσφέτι προς τις ασφαλιστικές εταιρείες ούτε κατά παράβαση των ευρωπαϊκών οδηγιών, όπως είπατε. Όπως ρωτήσαμε την Τράπεζα της Ελλάδος και μας τα εξήγησε στην επιτροπή, το κανονιστικό πλαίσιο πληροφόρησης για τα ταμεία επαγγελματικής ασφάλισης στην Ευρωπαϊκή Ένωση είναι σε μία οδηγία Α΄ και το αντίστοιχο για την πληροφόρηση στα ομαδικά ασφαλιστήρια συμβόλαια στην Ευρωπαϊκή Ένωση είναι σε μία ευρωπαϊκή οδηγία Β΄. Είναι δύο διαφορετικές οδηγίες, όπως μας εξήγησε η Τράπεζα της Ελλάδος. Δεν είναι δικό μας ρουσφέτι, είναι αφετηριακά από την ευρωπαϊκή νομοθεσία.

Παρά ταύτα, δεσμεύτηκα στην επιτροπή και συνεννοηθήκαμε με τον Υπουργό Ανάπτυξης, που έχει την αρμοδιότητα, αφού το ζήτησαν και οι ασφαλιστικές εταιρείες στην επιτροπή και μέσα στο πρώτο εξάμηνο του 2024 θα νομοθετήσουμε στην Ελλάδα ad hoc να εξομοιώσουμε τους κανόνες πληροφόρησης των ταμείων επαγγελματικής ασφάλισης και των ομαδικών ασφαλιστηρίων συμβολαίων, για να μην υπάρχει αρμπιτράζ ούτε σ’ αυτό. Γιατί εμείς θέλουμε να είναι το ίδιο.

Παρά ταύτα, ως έχει σήμερα, πλην της εξομοίωσης, εμείς ισχυριζόμαστε ότι είναι υπέρ των ταμείων επαγγελματικής ασφάλισης, γιατί όταν ένας ασφαλισμένος θέλει να αποφασίσει πού θα βάλει τα λεφτά του, πιστεύω ότι θα έχει πλεονέκτημα εάν του πει «σας ενημερώνω διαφανώς για το πού είναι και το τελευταίο σου ευρώ», παρά να του πει ότι «δεν θα σε ενημερώνω». Το «θα σε ενημερώνω» είναι για τα ταμεία επαγγελματικής ασφάλισης και το «δεν θα σε ενημερώνω» είναι για τα ομαδικά ασφαλιστήρια συμβόλαια. Άρα εάν ήταν ρουσφέτι, θα ήταν ρουσφέτι από εδώ. Δεν είναι όμως ρουσφέτι, είναι αναγκαστική εφαρμογή δύο διαφορετικών οδηγιών και εμείς ad hoc θα πάμε και θα βάλουμε τα ομαδικά ασφαλιστήρια συμβόλαια από εδώ, για να μην υπάρχει αρμπιτράζ και να μην υπάρχει ανησυχία ότι έχουμε διάθεση να ωφελήσουμε τον έναν έναντι του άλλου.

**ΔΗΜΗΤΡΙΟΣ ΜΑΝΤΖΟΣ:** Γιατί δεν γίνεται σήμερα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Γιατί η Τράπεζα της Ελλάδος, με την οποία φτιάξαμε το νομοσχέδιο αυτό, πήρε ως τυφλοσούρτη τις δύο οδηγίες. Εγώ δεν έχω αρμοδιότητα στα ομαδικά ασφαλιστήρια συμβόλαια. Είμαι Υπουργός Εργασίας. Οι ασφαλιστικές εταιρείες ανήκουν στον Υπουργό Ανάπτυξης.

**ΔΗΜΗΤΡΙΟΣ ΜΑΝΤΖΟΣ:** Ούτε Υπουργός Μετανάστευσης είστε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μα, δεν είναι μεταναστευτική η τροπολογία, είναι για το έλλειμμα εργασίας, σας είπα. Μην επιμένετε.

Ό,τι είπατε περί προσπάθειας να ευνοήσουμε τις ασφαλιστικές εταιρείες είναι λάθος και έχει γίνει διεξοδική συζήτηση στην επιτροπή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για την παρέμβαση που δικαιούται ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

Παρακαλώ, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ωραία.

Κύριε Πρόεδρε, ξεκινάω από το τελευταίο. Ζούμε το παράδοξο η Κυβέρνηση σήμερα να παραδέχεται -και ξεκινάω από την τελευταία παρατήρηση του κ. Γεωργιάδη προς τους συναδέλφους του ΠΑΣΟΚ, που το έχουν πει όλοι οι Βουλευτές της αντιπολίτευσης- ότι φέρνει ένα νομοσχέδιο το οποίο έχει διαφορετικές ταχύτητες και διαφορετικούς κανόνες, αλλά σε ένα εξάμηνο θα το διορθώσουν, με την απάντηση «δεν ήταν δικιά μου αρμοδιότητα, ήταν αρμοδιότητα άλλου Υπουργού», σαν να είστε σε άλλη κυβέρνηση, σε άλλη χώρα. Κανένας δεν κατάλαβε. Και αντί να πείτε ότι θα το φέρετε σε έξι μήνες, όπως θα έπρεπε να το φέρετε, λέτε «εντάξει, ξεκινάμε τώρα έτσι και σε έξι μήνες το φτιάχνουμε». Από αυτό και μόνο φαίνεται η σοβαρότητα της δουλειάς στο τεχνικό κομμάτι.

Πάμε τώρα στα επόμενα. Ξεκινάω πάλι ανάποδα. Απ’ όλα αυτά τα οποία είπα και σας είπα και το μεσημέρι, πάλι δεν απαντήσατε για την εγκύκλιο. Λέτε για τη νομιμότητα στην αγορά εργασίας. Έχετε στείλει εγκύκλιο που ζητάτε από τους εργοδότες να παραβιάσουν τον νόμο για το ότι ο εργαζόμενος παίρνει ρεπό, αν δουλέψει την Κυριακή μέσα σε εκείνη την εβδομάδα. Έχετε στείλει εγκύκλιο! Το Υπουργείο Εργασίας στέλνει εγκύκλιο για παραβίαση της νομοθεσίας και έρχεστε και μας λέτε για νομιμότητα. Νομίζω ότι αυτό είναι πολύ καθαρό.

Κάποια στιγμή μου χρωστάτε ένα νούμερο. 2015 - 2019: 145 εκατομμύρια πρόστιμα από την Επιθεώρηση Εργασίας. Χρωστάτε το νούμερο του ύψους των προστίμων για την τετραετία. Και να σας πω γιατί θα το χρωστάτε καιρό. Γιατί το πρώτο πράγμα που κάνατε με το που αναλάβατε την κυβέρνηση ήταν να μειώσετε τα πρόστιμα. Πρόστιμο που ήταν 500.000 και 600.000, πρόστιμο που έχει μπει, το κάνατε πενήντα χιλιάρικα. Αυτό ήταν το πρώτο σας άγχος στην Επιθεώρηση Εργασίας, το πρώτο πράγμα το οποίο έκανε ο κ. Βρούτσης, όταν ανέλαβε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** …. (Δεν ακούστηκε)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Στην ίδια Κυβέρνηση είστε, κύριε Γεωργιάδη, μην απορείτε, στην ίδια Κυβέρνηση με τον Κυριάκο Μητσοτάκη. Αν θέλετε να σας βοηθήσω, να λέω «Κυριάκος Μητσοτάκης», για να το καταλαβαίνετε πιο εύκολα.

Έρχομαι τώρα και στην αρχική σας παρατήρηση. Πραγματικά, σας ευχαριστώ πολύ. Σας ευχαριστώ πολύ. Μόλις ακούσαμε από την Κυβέρνηση ότι το πρόβλημα της φοροδιαφυγής στη χώρα αφορά τους ανέργους! Ε, κάντε τα όλα με προπληρωμένη κάρτα, αφού αφορά τους ανέργους. Και με αυτόν τον τρόπο «κυνηγώ τους ανέργους με την προπληρωμένη κάρτα» θα αντιμετωπίσετε τη φοροδιαφυγή; Και το συγκρίνετε με το ελάχιστο εγγυημένο εισόδημα, λες και δεν κατανοείτε τη διαφορά ανάμεσα σε κάτι που δικαιούται ο άλλος, γιατί έχει δώσει χρήματα -οι εργαζόμενοι τα δίνουν αυτά, τα έχουν πληρώσει- σε σχέση με αυτό που παίρνει ο άλλος, όταν δίνει η πολιτεία ένα επίδομα. Τελείως διαφορετικά πράγματα.

Σε μια χώρα που έχει αναβαλλόμενο φόρο για τις τράπεζες, μηδέν φόρο στα funds, έχουμε τη δεύτερη χαμηλότερη συμμετοχή σε όλες τις χώρες του ΟΟΣΑ στα φορολογικά έσοδα από τα εταιρικά κέρδη σε χρονιά που έχουμε 10 δισ. κέρδη από τις εισηγμένες, εσείς λέτε ότι κυνηγάτε τη φοροδιαφυγή με τους ανέργους! Πραγματικά, σας ευχαριστούμε πολύ. Τέτοιον κυνισμό δεν έχω ξαναδεί.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, θα σας δώσω τον λόγο, αλλά ίσως είναι καλό να μαζεύετε τις παρατηρήσεις και να απαντάτε συνολικά.

Έχετε τον λόγο για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ως προς την εγκύκλιο, εγώ φταίω που δεν απάντησα, γιατί απλώς το ξέχασα, το θεώρησα ασήμαντο. Είναι δυνατόν ποτέ το Υπουργείο Εργασίας να εκδώσει εγκύκλιο παρά τον νόμο; Η συγκεκριμένη εγκύκλιος δεν αλλάζει απολύτως τίποτα. Διευκολύναμε μόνο στο πώς θα βγουν τα ρεπό στα καταστήματα μέσα στις γιορτές λόγω των συνεχόμενων Κυριακών και έγινε, για να υπάρξει σωστή έννοια του ρεπό, που δεν υπάρχει στον νόμο του Υπουργείου Ανάπτυξης το οποίο και εφαρμόζουν. Η εγκύκλιος είναι σύμφωνα με τον νόμο. Δεν αδικείται κανένας εργαζόμενος. Το αντίθετο, προστατεύονται τα δικαιώματά του.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κατ’ εξαίρεση του νόμου…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Ηλιόπουλε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ εξαίρεση είναι, γιατί έχουμε τις συνεχόμενες Κυριακές. Δεν έχουμε κανονικά συνεχόμενες Κυριακές…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** ….(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, να καταργήσουμε τη δυνατότητα των παρεμβάσεων;

Παρακαλώ, κύριε Υπουργέ. Δεν θέλω να γίνονται τέτοιοι διάλογοι. Γι’ αυτό υπάρχει αυτή η δυνατότητα των παρεμβάσεων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Το «κατ’ εξαίρεση» έχει να κάνει με τις συνεχόμενες Κυριακές, όχι με τον νόμο. Ο νόμος πάντα ισχύει και θα ξέρατε ως πρώην Υπουργός ότι ποτέ η εγκύκλιος δεν μπορεί να καταργήσει νόμο, ούτως η άλλως.

Πάμε τώρα στο δεύτερο. Ως προς τους ελέγχους της Επιθεώρησης Εργασίας, είμαστε κατ’ έτος -θα ειπωθούν και στη Βουλή σε λίγες μέρες- 50% πάνω από την περίοδο του ΣΥΡΙΖΑ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για τα πρόστιμα πείτε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, παρακαλώ! Να μην καταγράφεται στα Πρακτικά ό,τι λέει ο κ. Ηλιόπουλος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εμένα με νοιάζουν οι έλεγχοι, όχι τα πρόστιμα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** ….

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, δεν καταγράφεστε, παρακαλώ. Απλά φωνασκείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Η Επιθεώρηση Εργασίας σήμερα κάνει 50% περισσότερους ετήσιους ελέγχους απ’ ό,τι όταν ήσασταν εσείς Υπουργός. Άρα μη μου κουνάτε το δάχτυλο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε! Υπάρχει ένα Προεδρείο που κατευθύνει τη συζήτηση. Ζητήσατε παρέμβαση, σας δόθηκε η δυνατότητα. Έχετε μια ακόμα παρέμβαση. Θέλετε να την εξαντλήσετε μετά; Ευχαρίστως. Δεν θα επιτρέψω να ξαναδιακόψετε.

Να μην καταγράφεται τίποτα από ό,τι λέει ο κ. Ηλιόπουλος.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Προσπαθούσα, όσο κάνατε τη φασαρία για την προπληρωμένη κάρτα και τις ηλεκτρονικές συναλλαγές, να καταλάβω γιατί σας πειράζει τόσο. Φαντάζομαι πως γνωρίζετε ότι η Ελλάδα είναι η πρώτη χώρα στην Ευρωπαϊκή Ένωση σε κατανάλωση μετρητών και η γενική οδηγία είναι να αυξηθούν οι ηλεκτρονικές συναλλαγές -επαναλαμβάνω- ως μέσο πάταξη φοροδιαφυγής.

Αλλά είδα τα επιχειρήματα και την αγωνία σας να είστε κατά των ηλεκτρονικών συναλλαγών και κατάλαβα γιατί. Είναι η απάντησή σας στην κατηγορία του κ. Κασσελάκη ότι τώρα έφυγαν από τον ΣΥΡΙΖΑ -πώς τους είπε;- οι αυλικοί των τραπεζών κ.λπ.. Και για να δείξετε ότι δεν είστε αυλικός των τραπεζών, κάνετε τώρα αυτό το σόου. Λοιπόν, εγώ θα σας το πω: Δεν είστε αυλικός των τραπεζών. Κακώς σας κατηγόρησε ο κ. Κασσελάκης. Δεν χρειάζεται άλλο σόου στη Βουλή.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Έχουν ανακοινωθεί τέσσερις ομιλητές. Ο κ. Δημήτριος Μπιάγκης από το ΠΑΣΟΚ έχει τον λόγο για επτά λεπτά.

Ορίστε, κύριε συνάδελφε.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο που απαρτίζεται ουσιαστικά από τρία μέρη: την αναμόρφωση της επαγγελματικής ασφάλισης και την εποπτεία των ταμείων που παρέχουν συμπληρωματικές συνταξιοδοτικές παροχές, την αναμόρφωση της ασφαλιστικής νομοθεσίας, καθώς και τα θέματα διορισμού και προσλήψεων των εκπαιδευτικών της δημόσιας υπηρεσίας απασχόλησης.

Για ακόμη μια φορά η Κυβέρνηση της Νέας Δημοκρατίας νομοθετεί με γνώμονα το νεοφιλελεύθερο δογματισμό της, χωρίς κατάλληλο σχεδιασμό και τεκμηρίωση, όπως θα εξηγήσω παρακάτω. Με την ίδια, άλλωστε, προχειρότητα και συγκυριακή λογική εισήχθη η τροπολογία του Υπουργού Μετανάστευσης και Ασύλου περί αλλαγής στη διαδικασία νομιμοποίησης των παράτυπων μεταναστών.

Δεν είναι ότι δεν συμφωνούμε με την ίδια τη ρύθμιση της νόμιμης εργασίας και παραμονής των μεταναστών που πληρούν συγκεκριμένα κριτήρια. Ούτε βέβαια μπορούμε να συμμεριστούμε του ακροδεξιού ερείσματος επιχειρήματα κατά της ρύθμισης, όπως έχουν τεθεί και από Βουλευτές και στελέχη της Νέας Δημοκρατίας. Αυτό που λέμε εμείς είναι ότι η μεταναστευτική πολιτική της χώρας μας είναι κάτι πολύ σοβαρό, που θα έπρεπε να είναι προϊόν ενός κανονικού σχεδιασμού, όπου μεταξύ άλλων είναι απαραίτητες συγκεκριμένες προϋποθέσεις που θα εξυπηρετούν τα συμφέροντα της χώρας με σεβασμό στα ανθρώπινα δικαιώματα και που δεν θα γίνονται λάστιχο εξυπηρετώντας συγκυριακές σκοπιμότητες.

Ακούσαμε από τον αρμόδιο Υπουργό υπερασπιζόμενο τη συγκεκριμένη ρύθμιση αφ’ ενός να μιλά για έλλειψη εργατικών χεριών στον πρωτογενή τομέα και αφετέρου να δηλώνει, προφανώς για να κατευνάσει το ακροδεξιό ακροατήριο, ότι αναμένει να κάνει χρήση των προβλέψεων της ίδιας ρύθμισης μόνο μικρός αριθμός παράτυπων μεταναστών, προεξοφλώντας έτσι τη μη ουσιαστική αποτελεσματικότητα του μέτρου.

Κυρίες και κύριοι συνάδελφοι, το εν λόγω νομοσχέδιο υποτίθεται ότι αποσκοπεί σύμφωνα με τους εισηγητές του στην ανάπτυξη και θωράκιση του θεσμού της συνταξιοδοτικής αποταμίευσης και στην ενίσχυση του εισοδήματος των μελλοντικών συνταξιούχων.

Δυστυχώς φαίνεται ότι κινείται στην εντελώς αντίθετη κατεύθυνση.

Η πρώτη, λοιπόν, ενότητα του νομοσχεδίου όχι μόνο δεν προσφέρει κίνητρα συμμετοχής στον θεσμό της συμπληρωματικής αποταμίευσης από πλευράς κοινωνικών εταίρων -εργοδοτών και εργαζομένων- αλλά αντίθετα, υπονομεύει την ούτως ή άλλως αδύναμη θεσμική αποταμίευση στην Ελλάδα. Υπενθυμίζω ότι το ενεργητικό των Ταμείων Επαγγελματικής Ασφάλισης και των Οργανισμών Ασφάλισης Συνταξιούχων -ΟΑΣ- ως το 2022 προσέγγισε αθροιστικά μόλις τα 2 δισεκατομμύρια ευρώ ή περίπου το 1% του ΑΕΠ, θέτοντας την Ελλάδα στην τελευταία θέση του τομέα αυτού τόσο πανευρωπαϊκά όσο και μεταξύ των χωρών μελών του ΟΟΣΑ.

Η Κυβέρνηση με τη συγκεκριμένη ρύθμιση μετατρέπει από 1-1-2025 τα αλληλοβοηθητικά ταμεία υποχρεωτικής ασφάλισης σε προαιρετικής ασφάλισης, ενώ εξομοιώνει -τουλάχιστον για ένα εξάμηνο, κύριε Υπουργέ, θα πω εγώ, εάν δεχτώ την τελευταία σας τοποθέτηση- φορολογικά τα κερδοσκοπικά ομαδικά ασφαλιστήρια με τα μη κερδοσκοπικά Ταμεία Επαγγελματικής Ασφάλισης, με το επιχείρημα της δήθεν ίσης αντιμετώπισης και της ακολουθούμενης ευρωπαϊκής πρακτικής.

Ποιας όμως ευρωπαϊκής πρακτικής, αγαπητές και αγαπητοί συνάδελφοι; Ποιας ευρωπαϊκής χώρας; Γιατί, απ’ όσο γνωρίζουμε, στις χώρες του ΟΟΣΑ, αλλά και της Ευρωπαϊκής Ένωσης, ο τρόπος φορολόγησης των Ταμείων Επαγγελματικής Ασφάλισης αφορά σε μείγματα επιλογών φορολογίας ως προς τα τρία μέλη της εξίσωσης, εισφορές συν αποδόσεις ίσον παροχές. Δεν υπάρχει, κυρίες και κύριοι συνάδελφοι και το τονίζω, καμία χώρα που θα φορολογούνται και τα τρία μέρη, όπως επιχειρεί το εν λόγω νομοσχέδιο.

Πέραν αυτού, η προβλεπόμενη κατάργηση της υποχρεωτικότητας των αλληλοβοηθητικών ταμείων που συστάθηκαν είτε με συλλογικές συμβάσεις είτε στηρίζονταν σε συλλογικές συμφωνίες εργαζομένων και εργοδοτών, νομοτελειακά οδηγεί στο κλείσιμο των υγιών ταμείων. Μετά δε τη φορολόγηση του εφάπαξ που χορηγούν τα Ταμεία Επαγγελματικής Ασφάλισης, λογικά γεννάται ο φόβος ότι θα ακολουθήσει και η προσπάθεια φορολόγησης από την Κυβέρνηση και του εφάπαξ που χορηγούν τα ταμεία πρόνοιας, με χρήση όψιμων επιχειρημάτων που ήδη έχουμε ακούσει περί δήθεν ίσης αντιμετώπισης.

Σε ό,τι αφορά τη δεύτερη ενότητα του νομοσχεδίου, αρκετές από τις διατάξεις, όπως για παράδειγμα η απασχόληση των συνταξιούχων, η διεύρυνση της δυνατότητας χορήγησης σύνταξης σε οφειλέτες, η νέα διαδικασία για την απονομή των επικουρικών συντάξεων κινούνται σε θετική κατεύθυνση, αν και μπορούν να βελτιωθούν περαιτέρω.

Εντούτοις, δεν αντιμετωπίζονται τα βασικά προβλήματα της κοινωνικής ασφάλισης, όπως επιδεινώθηκαν με την εφαρμογή των μνημονιακών νόμων και ιδιαίτερα με τον τελευταίο νόμο της κυβέρνησης ΣΥΡΙΖΑ - ΑΝΕΛ, γνωστό ως ν.4387/16 ή νόμο Κατρούγκαλου, ο οποίος παρά τις εξαγγελίες της Νέας Δημοκρατίας περί δήθεν κατάργησής του, εξακολουθεί πρακτικά να εφαρμόζεται ακόμη, όπως και στην τελευταία ενότητα του νομοσχεδίου για το σύστημα διορισμού και προσλήψεων των εκπαιδευτικών της δημόσιας υπηρεσίας, μειοψηφικής παρουσίας του ΑΣΕΠ σε όλες τις επιτροπές και μεθοδεύεται μία νομιμοποίηση του πελατειακού κράτους με διαδικαστικές ψευδοεγγυήσεις.

Απουσιάζουν προβλέψεις από την εν λόγω ρύθμιση, σύμφωνα με τις προτάσεις του ΠΑΣΟΚ που έχουμε κάνει διαχρονικά, όπως η επαναφορά του ΕΚΑΣ για χαμηλοσυνταξιούχους. Απουσιάζει η κατάργηση της προσωπικής διαφοράς από το 2024, απουσιάζει η διόρθωση αδικιών στις συντάξεις χηρείας και αναπηρίας, απουσιάζει η ενίσχυση των Ταμείων Επαγγελματικής Ασφάλισης, απουσιάζει η μείωση εισφοράς αλληλεγγύης συνταξιούχων ΕΑΣ, απουσιάζουν οι απαραίτητες αλλαγές στις εισφορές υγειονομικής περίθαλψης σε συντάξεις, απουσιάζει η δημιουργία μηχανισμού αναπροσαρμογής οικονομικών ενισχύσεων για άτομα με αναπηρία.

Κύριοι Υπουργοί, κυρίες και κύριοι της Κυβέρνησης, η διαφορά του ΠΑΣΟΚ - Κινήματος Αλλαγής με την Κυβέρνησή σας είναι κατά βάση αξιακή. Η Κυβέρνηση της Νέας Δημοκρατίας μεθοδικά και σταθερά γκρεμίζει το κράτος πρόνοιας και οικοδομεί το κράτος φιλανθρωπίας, ενισχύοντας παράλληλα συγκεκριμένα συμφέροντα, αναπαράγοντας τη φτώχεια και τις κοινωνικές και εισοδηματικές ανισότητες. Εμείς δεν συμβιβαζόμαστε με την Ελλάδα των χαμηλών προσδοκιών και της φιλανθρωπίας, αλλά προσδοκούμε και προτείνουμε μια εντελώς διαφορετική προοπτική.

Το ΠΑΣΟΚ είναι παράταξη που οικοδόμησε το κράτος πρόνοιας, που θεσμοθέτησε τα Ταμεία Επαγγελματικής Ασφάλισης με τον νόμο Ρέππα του 2002, που πιστεύει στην ανάγκη για μια κοινωνική πολιτική, η οποία συγκλίνει με τις πρακτικές που ακολουθούν οι ευρωπαϊκές χώρες, προωθώντας οφέλη και αποδοτικότητα για την ελληνική οικονομία και την ίδια την κοινωνία.

Το ΠΑΣΟΚ - Κίνημα Αλλαγής αντιμετωπίζει το κράτος πρόνοιας ως έναν καθοριστικό παράγοντα για την κοινωνική συνοχή και τη δικαιοσύνη και όχι ως ένα βαρίδιο για την οικονομική ανάπτυξη της πατρίδας μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, για τη συνέπεια στον χρόνο.

Τον λόγο έχει τώρα ο κ. Καρασμάνης από τη Νέα Δημοκρατία.

Ορίστε, κύριε Καρασμάνη, έχετε τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση επί του νομοσχεδίου έρχεται ακριβώς μετά από ένα εικοσιτετράωρο από την ψήφιση του προϋπολογισμού του 2024. Ενός προϋπολογισμού, όπως αποδείχθηκε κατά τη συζήτηση, αναμφισβήτητα αναπτυξιακού, καθώς όλα τα μακροοικονομικά μεγέθη, όπως είναι το συνολικό εισόδημα, η συνολική απασχόληση, οι συνολικές επενδύσεις και άλλα, δίνουν τη δυνατότητα για ευεργετικές διατάξεις για μεγάλες, ευάλωτες κοινωνικές ομάδες, όπως είναι οι συνταξιούχοι, οι άνεργοι, οι ΑΜΕΑ, οι γυναίκες, κ.λπ..

Εκεί ακριβώς στοχεύει το συζητούμενο νομοσχέδιο, το οποίο, πέρα από το γεγονός ότι εισάγει μια ρεαλιστική, σημαντική μεταρρύθμιση, συμβάλλει καθοριστικά και στην προώθηση μιας συνταξιοδοτικής κουλτούρας προς όφελος, πρωτίστως, των ασφαλισμένων και γενικότερα της εθνικής μας οικονομίας. Η εισηγήτρια μας και οι Υπουργοί έχουν αναφερθεί λεπτομερώς σε όλα αυτά στις επιτροπές, γι’ αυτό κι εγώ θα εστιάσω σε συγκεκριμένα άρθρα, τα οποία θεωρώ ιδιαίτερα σημαντικά.

Κατ’ αρχάς στο άρθρο 114, με το οποίο καταργείται το πέναλτι του 30% που εισήγαγε ο περιβόητος νόμος Κατρούγκαλου με τον αρχικό κόφτη του 60% της σύνταξης. Στο εξής θα εισπράττουν στο σύνολό τους τη σύνταξη με την καταβολή του 10% στον μισθό τους, όπως επίσης και οι ελεύθεροι επαγγελματίες αυτοαπασχολούμενοι με κάτι αναλογικότερο. Πρόκειται αναμφισβήτητα για μια θετική διάταξη που δεν μπορεί να την αμφισβητήσει κανείς.

Εξίσου σημαντικό εκτιμώ και το άρθρο 115, με την αύξηση του ορίου των ασφαλιστικών εισφορών συνταξιοδότησης για μεν τους ελεύθερους επαγγελματίες από τις 20.000 ευρώ στις 30.000 ευρώ, για δε τους αγρότες από τις 6.000 στις 10.000 ευρώ. Επιτρέψτε μου να πω ότι αισθάνομαι μάλιστα μια προσωπική ικανοποίηση, γιατί από αυτό το Βήμα έχω μιλήσει πάρα πολλές φορές γι’ αυτό το θέμα και επιπλέον έχω καταθέσει σχετική τροπολογία στην προηγούμενη ηγεσία του Υπουργείου, την οποία έχουν προσυπογράψει άλλοι είκοσι ένας συνάδελφοι και είμαι βέβαιος ότι αισθάνονται και αυτοί την ίδια ικανοποίηση.

Η σημερινή, λοιπόν, ηγεσία του Υπουργείου τη συμπεριέλαβε στο νομοσχέδιο και επιπλέον άκουσε και εμάς και τους φορείς και έφερε βελτιωτική διάταξη, ώστε από αυτή την ευεργετική ρύθμιση να επωφεληθούν και όσοι έχουν σαράντα χρόνια ασφάλισης και ηλικία εξήντα δύο και πλέον ετών.

Θα σταθώ λίγο περισσότερο στο άρθρο 121, που παρέχει τη δυνατότητα χορήγησης μειωμένης σύνταξης, χωρίς να απαιτείται η συμπλήρωση των εκατό ημερών ασφάλισης για το 2020, λόγω του COVID. Όμως, έχω επισημάνει πολλές φορές ότι θα βρίσκουμε αυτό το πρόβλημα μπροστά μας και υπενθυμίζω ότι γι’ αυτό το ακανθώδες ζήτημα έχω καταθέσει τροπολογία την οποία έχουν συνυπογράψει και άλλοι συνάδελφοι, προτείνοντας γι’ αυτούς τους εργαζόμενους να μπορούν να συνταξιοδοτηθούν με τις γνωστές προϋποθέσεις για μειωμένη σύνταξη, αλλά με πεντακόσιες ημέρες εργασίας σωρευτικά -το τονίζω αυτό, σωρευτικά- και όχι εκατό ένσημα κάθε χρόνο. Γιατί; Διότι υπάρχουν ασφαλισμένοι που λόγω της φύσεως του επαγγέλματός τους, όπως είναι οι δασεργάτες υλοτόμοι, οι εργαζόμενοι σε κονσερβοποιεία, σε συσκευαστήρια, σε επισιτιστικά, τουριστικά επαγγέλματα, μουσικοί, οικοδόμοι, που μπορούν μεν να καλύπτουν τα πεντακόσια ένσημα την τελευταία πενταετία, αλλά όχι εκατό ένσημα, όπως προβλέπει ο νόμος. Δηλαδή, τη μία χρονιά μπορεί να έχουν εκατόν είκοσι, εκατόν τριάντα ένσημα, την άλλη χρονιά μπορεί να έχουν εβδομήντα, ογδόντα ένσημα. Πρέπει, λοιπόν, να το δει αυτό το πρόβλημα η ηγεσία του Υπουργείου, διότι θα υπάρξει πρόβλημα με τη συμπλήρωση των εκατό ενσήμων -και το ξέρετε πάρα πολύ καλά- και για το 2021, λόγω COVID.

Έρχομαι στο άρθρο 122, που λύνει το μεγάλο θέμα της καταβολής του εφάπαξ σε ιερείς που συνεχίζουν το λειτούργημά τους και έχουν συμπληρώσει το εβδομηκοστό έτος της ηλικίας τους.

Θα πρέπει να υπάρξει και μια άλλη βελτίωση. Να μπορούν, δηλαδή, και αυτοί οι οποίοι έχουν συμπληρώσει το εξηκοστό έβδομο έτος ηλικίας αλλά και αυτοί που έχουν σαράντα χρόνια ασφάλισης με συμπληρωμένο το εξηκοστό δεύτερο έτος της ηλικίας τους γιατί πρόκειται για ιερείς που έχουν πολυμελείς οικογένειες κι αντιλαμβάνεστε ότι τα χρήματα αυτά τα έχουν άμεση ανάγκη.

Θετικά επίσης εκτιμάται ασφαλώς και το άρθρο 123 με το οποίο δίνεται το επίδομα των 100, 200 ευρώ σε συνταξιούχους που αποκλείστηκαν από την αύξηση της σύνταξής τους λόγω της προσωπικής διαφοράς του νόμου Κατρούγκαλου. Σημαντική θεωρώ, επίσης, τη διάταξη που δίνει σε ελεύθερες επαγγελματίες αυτοαπασχολούμενες, αγρότισσες μητέρες το επίδομα μητρότητας των 780 ευρώ για εννέα μήνες, καθώς και το άρθρο 125 που ρυθμίζει θέματα ασφάλισης ιδιοκτητών τουριστικών επαγγελμάτων ως και δέκα δωμάτια. Είναι ένα θέμα που το οποίο έχουμε συζητήσει κατά τη συνάντησή μας στο τέλος Οκτωβρίου με τον κ. Τσακλόγκου ο οποίος πράγματι έδωσε λύσεις στους ιδιοκτήτες τουριστικών καταλυμάτων δέκα δωματίων. Δεν έχω τον χρόνο να αναλύσω. Πραγματικά είναι δίκαιες και ρεαλιστικές οι λύσεις που έχουν δοθεί και αναγνωρίζονται από τους ιδιοκτήτες.

Θεωρώ επίσης σημαντική τη διάταξη για τους ανέργους που θα μπορούν να εργάζονται τρεις φορές την εβδομάδα, δώδεκα φορές τον μήνα, χωρίς να χάνουν το επίδομα ανεργίας.

Θα ήταν μεγάλη παράλειψή μου αν δεν αναφερόμουν στη θετική διάταξη που δίνει τη δυνατότητα εργασίας σε συνταξιούχους αναπηρίας χωρίς να διακόπτεται η σύνταξη, χωρίς να πληρώνουν πέναλτι, ούτε καν να καταβάλλουν και τον φόρο του 10%. Μου δίνεται η ευκαιρία να υπενθυμίσω τις αδικίες που δημιούργησε ο ν.4336/2015 με τη θέσπιση των νέων ορίων ηλικίας για τους δικαιούχους σύνταξης που έχουν στη δικαιοδοσία ΑΜΕΑ και είναι ηθικά και κοινωνικά επιβεβλημένο να ισχύσει στον ιδιωτικό τομέα ό,τι ακριβώς ισχύει και στον δημόσιο τομέα.

Η τροπολογία που έχουμε καταθέσει είκοσι δύο Βουλευτές στην προηγούμενη ηγεσία αποκαθιστά αυτή την κατάφωρη αδικία. Υπήρξε μάλιστα ρητή δέσμευση ότι με τη νέα Κυβέρνησή μας θα υλοποιηθεί άμεσα. Και αυτό θα γίνει καθώς ο κ. Τσακλόγλου μας έχει διαβεβαιώσει ότι η λύση θα δοθεί στο επόμενο νομοσχέδιο δεδομένου μάλιστα ότι το δημοσιονομικό κόστος είναι πάρα πολύ μικρό, αφού οι γονείς αυτών των παιδιών με τη βαριά αναπηρία πάνω από 80% είναι πάρα πολύ λίγοι. Και πιστεύω ότι ο κ. Γεωργιάδης που έχει τη νομοθετική πρωτοβουλία κι έχει την ευαισθησία γι’ αυτά τα άτομα θα συμφωνήσει στην υλοποίηση αυτής της λύσης. Θα είναι μια απόφαση κοινωνικής δικαιοσύνης, την οποία όλοι επιζητούμε και όλοι αναμφίβολα στηρίζουμε.

Σας ευχαριστώ για τον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει από τη Νέα Δημοκρατία ο κ. Αθανάσιος Καββαδάς.

Παρακαλώ, κύριε συνάδελφε.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση με το νομοσχέδιο του Υπουργείου Εργασίας φέρνει σημαντικές αλλαγές σε ζητήματα ασφάλισης. Αλλαγές που σκοπό έχουν να εξορθολογήσουν το ασφαλιστικό πλαίσιο αλλά και να αποκαταστήσουν ανισότητες. Βασικός πυλώνας του νομοσχεδίου είναι η μεταρρύθμιση στο θεσμικό πλαίσιο για τα ταμεία επαγγελματικής ασφάλισης. Πρόκειται για ταμεία στα οποία ασφαλίζεται κάποιος προαιρετικά με σκοπό την προσαύξηση των αποδοχών του κατά τη συνταξιοδότηση. Η λεγόμενη «συνταξιοδοτική αποταμίευση». Τίθενται, λοιπόν, νέοι κανόνες σε ό,τι αφορά στη λειτουργία των Ταμείων Επαγγελματικής Ασφάλισης που παρέχουν πρόσθετες συνταξιοδοτικές παροχές ανάλογα με τις εισφορές αλλά και τα αποτελέσματα των επενδύσεών τους.

Η θεσμική αυτή παρέμβαση έχει ως στόχο να ενισχύσει τη διαφάνεια στη λειτουργία των Ταμείων Επαγγελματικής Ασφάλισης και να ενισχύσει την εμπιστοσύνη των πολιτών. Γι’ αυτόν τον λόγο από τις αρχές του 2025 αναλαμβάνει την εποπτεία τους η Τράπεζα της Ελλάδας η οποία θα ασκεί έλεγχο προκειμένου να προστατεύονται τα δικαιώματα των πολιτών. Ταυτόχρονα απλοποιείται η διαδικασία σύστασής τους μέσα από την καθιέρωση ενός πρότυπου καταστατικού.

Μέσα από τη διαμόρφωση των διατάξεων του νομοσχεδίου δόθηκε η δυνατότητα αποκατάστασης μιας ανισότητας, μιας άδικης αντιμετώπισης εις βάρος των συνταξιούχων. Αναφέρομαι στην κατάργηση της διάταξης με την οποία το κράτος ουσιαστικά τιμωρούσε τους συνταξιούχους που συνέχισαν να εργάζονται. Μέχρι σήμερα αν εργαζόταν ένας συνταξιούχος αυτό είχε ως αποτέλεσμα να παρακρατείται το 30% της σύνταξής του. Και αυτό ίσχυε είτε ήταν εργαζόμενος πλήρους απασχόλησης, είτε εργαζόταν μια μέρα.

Με τη νομοθετική ρύθμιση που φέρνει η Κυβέρνηση μπαίνει τέλος σε αυτή τη στρέβλωση σε αυτή την εξόφθαλμη αδικία εις βάρος των συνταξιούχων. Οι συνταξιούχοι που εργάζονται θα παίρνουν το σύνολο της σύνταξής τους χωρίς περικοπές. Αντί να περικόπτεται κατά 30% η σύνταξη για όσους εργάζονταν καθιερώνεται για αυτούς τους συνταξιούχους ένας μη ανταποδοτικός πόρος υπέρ του ΕΦΚΑ που αντιστοιχεί στο 10% των ετήσιων αποδοχών από τη μισθωτή εργασία τους. Στην περίπτωση που πρόκειται για αυτοαπασχολούμενους συνταξιούχους αυτός ο πόρος θα φτάνει στο 50% της ασφαλιστικής κλάσης που έχουν επιλέξει. Για παράδειγμα ένας συνταξιούχος που λαμβάνει σύνταξη 1.200 ευρώ και εργάζεται με τα σημερινά δεδομένα της περικοπής η σύνταξή του μειώνεται κατά 360 ευρώ. Αν αυτός ο συνταξιούχος εργαστεί ως μισθωτός με μηνιαίο μισθό 780 ευρώ, εκτός του ότι θα λαμβάνει ολόκληρη τη σύνταξή του, αντί για 360 ευρώ της μείωσης που θα έχει στη σύνταξη θα πληρώνει έναν μη ανταποδοτικό πόρο ύψους 78 ευρώ. Δηλαδή, το άμεσο όφελος θα είναι 282 ευρώ σε μηνιαία βάση. Αντίστοιχα, ένας συνταξιούχος που εργάζεται ως ελεύθερος επαγγελματίας και έχει επιλέξει την πρώτη ασφαλιστική κλάση τότε ο μη ανταποδοτικός πόρος θα είναι 85 ευρώ. Δηλαδή, το άμεσο όφελος του με όσα ισχύουν σήμερα θα είναι 275 ευρώ.

Από κει και πέρα, κυρίες και κύριοι συνάδελφοι, το νομοσχέδιο περιέχει και άλλες θετικές διατάξεις, όπως: Πρώτον, η επέκταση του επιδόματος μητρότητας για τις γυναίκες ελεύθερες επαγγελματίες, για τις αγρότισσες οι οποίες θα λαμβάνουν για εννιά μήνες τον κατώτατο μισθό. Πρόκειται για την εκπλήρωση άλλης μίας προεκλογικής δέσμευσης της Κυβέρνησης. Συνολικά, δηλαδή θα λαμβάνουν 7.020 ευρώ πέραν του ποσού που λαμβάνουν κατά τη διάρκεια κυοφορίας και λοχείας. Πρόκειται για ένα μέτρο κομβικό στην προσπάθεια της Κυβέρνησης να δώσει απαντήσεις στο μεγάλο δημογραφικό πρόβλημα της χώρας.

Δεύτερον, η ενοποίηση των κανόνων και των προαπαιτούμενων χορήγησης σύνταξης θανάτου στα τέκνα. Πλέον η σύνταξη θανάτου θα χορηγείται σε όλα τα άγαμα ορφανά τέκνα έως το εικοστό τέταρτο έτος της ηλικίας τους ανεξαρτήτως εάν σπουδάζουν ή όχι και ανεξαρτήτως του πότε επήλθε θάνατος του γονέα πριν ή μετά τον νόμο του 2016 που άλλαζε το καθεστώς.

Τρίτον, αίρονται οι ανισότητες ανάμεσα στον ιδιωτικό και τον δημόσιο τομέα σε ό,τι αφορά τη χορήγηση σύνταξης σε τέκνα ορφανά και από τους δύο γονείς με βαριές αναπηρίες με την επέκταση της ρύθμισης που προβλέπει ότι αυτά τα τέκνα λαμβάνουν το 100% της σύνταξης των γονέων τους. Το υφιστάμενο νομοθετικό πλαίσιο προβλέπει μόνο 50%.

Τέταρτον, η καταβολή έκτακτης οικονομικής ενίσχυσης από 100 έως 200 ευρώ για τους περίπου επτακόσιες πενήντα χιλιάδες συνταξιούχους που έχουν προσωπική διαφορά μεγαλύτερη των 10 ευρώ και λαμβάνουν σύνταξη έως 1.600 ευρώ.

Πέμπτον, δίνεται η δυνατότητα στους ιερείς να εισπράττουν το εφάπαξ τους στα εξήντα επτά τους. Είναι ένα δίκαιο μέτρο διότι οι ιερείς συνέχιζαν να λειτουργούν μέχρι πολύ προχωρημένη ηλικία χωρίς να παίρνουν σύνταξη και άρα χωρίς να παίρνουν και το δικαιούμενο εφάπαξ. Πλέον ανεξάρτητα από το αν αιτηθούν σύνταξη θα μπορούν με τη συμπλήρωση του μέγιστου ορίου ηλικίας συνταξιοδότησης, δηλαδή των εξήντα επτά ετών, να το εισπράξουν.

Έκτον, η δυνατότητα που δίνεται σε ιδιοκτήτες τουριστικών καταλυμάτων κάτω των δέκα δωματίων που είναι παράλληλα εγγεγραμμένοι στο μητρώο αγροτών να υπάγονται στην ασφάλιση του πρώην ΟΓΑ και όχι του πρώην ΟΑΕΕ.

Έβδομο, η δυνατότητα που παρέχεται σε πολίτες που έχουν οφειλές στον ΕΦΚΑ να πάρουν σύνταξη. Μια ρύθμιση με ισχυρό κοινωνικό πρόσημο. Και οφείλω να πω ότι οι πολίτες ζητούσαν αυτή τη ρύθμιση και είχα μεταφέρει το αίτημα επανειλημμένα και στον Υπουργό, τον κ. Άδωνι Γεωργιάδη, τον οποίο θέλω να ευχαριστήσω για τη διάταξη και να τον συγχαρώ.

Το όριο των οφειλών αντί για 20.000 ευρώ που είναι σήμερα, ανεβαίνει στις 30.000 ευρώ για ελεύθερους επαγγελματίες και για τους αγρότες από 6.000 γίνεται 10.000 ευρώ. Υπέρ της οφειλής θα παρακρατείται το 60% της σύνταξης. Μόλις το χρέος πέσει στα σημερινά όρια, δηλαδή στις 20.000 για επαγγελματίες και τις 6.000 για τους αγρότες, θα γίνεται ένας διακανονισμός μέχρι την πλήρη εξόφληση, ο οποίος φτάνει τις εξήντα μηνιαίες δόσεις.

Φυσικά όλοι αυτοί οι άνθρωποι θα μπορούν να πάρουν σύνταξη, κάτι που σήμερα δεν μπορούσε να γίνει με τις ισχύουσες διατάξεις για όσους έχουν οφειλές σε αυτό το ύψος, ενώ επιπλέον αναμένουμε έσοδα και για τον ΕΦΚΑ.

Κλείνω με μια αναφορά στην τροπολογία που κατατέθηκε από το Υπουργείο και έχει προκαλέσει θόρυβο. Είναι ξεκάθαρο ότι δεν αλλάζει η μεταναστευτική πολιτική της Κυβέρνησης, αντίθετα συνεχίζει να στηρίζεται στην επιβολή κανόνων, αλλά και στην φρούρηση των συνόρων. Δίνεται η δυνατότητα χορήγησης αδειών διαμονής σε όσους αλλοδαπούς αποδεικνύουν ότι εργάζονται ή έχουν πρόσκληση από εργοδότη και βρίσκονται μόνο τα τελευταία τρία χρόνια στη χώρα. Δεν ισχύει η διάταξη σε καμμία περίπτωση για όσους τυχόν έρθουν τώρα ή ξεπερνούν την τριετία. Είναι σημαντικό να επιδιώξουμε ορθολογικές λύσεις, αλλά κυρίως να βρεθούν εργατικά χέρια, ιδίως για τον αγροτικό τομέα στον οποίο υπάρχει έλλειψη.

Κυρίες και κύριοι συνάδελφοι, το νομοσχέδιο του Υπουργείου Εργασίας κινείται προς τη σωστή κατεύθυνση. Η Κυβέρνηση, όπως είπε και χθες ο Πρωθυπουργός, θα συνεχίσει στον δρόμο των μεγάλων μεταρρυθμίσεων, των μεγάλων θεσμικών αλλαγών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Δημοκρατία ο κ. Αθανάσιος Δαβάκης.

Παρακαλώ.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, συζητούμε από το πρωί σήμερα μία ακόμη νομοθετική πρωτοβουλία αυτής της Κυβέρνησης, μία πρωτοβουλία με θετικό πρόσημο και σημαντικές παρεμβάσεις που αποδεικνύουν ότι είναι κοντά στην κοινωνία και αφουγκράζεται τις ανάγκες και τα προβλήματα της, ανάγκες όπως αυτές αποτυπώνονται σε πολλές διατάξεις του νομοσχεδίου αυτού.

Πριν προχωρήσω σε αυτή καθαυτή τη συζήτηση και την τοποθέτησή μου επί του νομοσχεδίου, θα ήθελα να εξάρω την τοποθέτηση του συναδέλφου κ. Καρασμάνη, ο οποίος πράγματι έχει αναλάβει την πρωτοβουλία κατάθεσης πολλών τροπολογιών, τις οποίες έχω συνυπογράψει και εγώ. Ευελπιστώ και θέλω να πω ότι είμαι βέβαιος πως αρκετές από αυτές, η παρούσα πολιτική ηγεσία, ο κ. Γεωργιάδης, θα τις κάνει δεκτές. Είναι συγκεκριμένες ρυθμίσεις δίκαιες, χωρίς μεγάλο οικονομικό κόστος και νομίζω ότι πρέπει να γίνουν δεκτές. Διότι, έχουν περισσότερο ένα κοινωνικό αποτύπωμα, παρά ουσιαστική οικονομική επιβάρυνση για τον προϋπολογισμό.

Θα σταθώ σε μερικές ρυθμίσεις του νομοσχεδίου μας που είναι πολύ σημαντικές, όπως αυτή της απασχόλησης των συνταξιούχων, όπου πλέον δεν θα υπάρχει παρακράτηση του 30% επί της σύνταξης. Είναι ένα γεγονός που αφορά ιδιαίτερα σε περιπτώσεις χαμηλοσυνταξιούχων όπου ενισχύεται το εισόδημά τους, καθώς και των συνταξιούχων αναπηρίας που μέχρι σήμερα δεν μπορούσαν να εργαστούν με οικονομικές και κοινωνικές επιπτώσεις, αφού όλοι γνωρίζουμε ότι οι συντάξεις αναπηρίας είναι πολύ χαμηλές.

Επίσης, πολύ σημαντική είναι και η επέκταση της εννεάμηνης παροχής προστασίας της μητρότητας στη ΔΥΠΑ και σε ελεύθερες επαγγελματίες, αυτοαπασχολούμενες αλλά και αγρότισσες. Επιτέλους, λύνεται οριστικά και το θέμα της ασφάλισης των ιδιοκτητών τουριστικών καταλυμάτων δυναμικότητας έως δέκα δωματίων που αφορά πολλούς ασφαλισμένους που δραστηριοποιούνται στον τουρισμό, κυρίως για να συμπληρώσουν το εισόδημά τους, κάτι το οποίο εμείς οι συνάδελφοι της ελληνικής περιφέρειας γνωρίζουμε πάρα πολύ καλά.

Παράλληλα, δίνεται μια ανάσα στους ελεύθερους επαγγελματίες, αυτοαπασχολούμενους και αγρότες, οι οποίοι βρίσκονται σε ηλικία συνταξιοδότησης, πλην όμως, παραμένουν εγκλωβισμένοι λόγω πραγματικής αδυναμίας αποπληρωμής των συσσωρευμένων ληξιπρόθεσμων οφειλών τους στον ΕΦΚΑ. Πλέον, μπορούν να συνταξιοδοτηθούν με οφειλές που δεν υπερβαίνουν τις 30.000 ευρώ αντί του ορίου των 20.000 ευρώ που ισχύει σήμερα και στις 10.000 ευρώ αντί του ορίου των 6.000 ευρώ.

Θα έρθω τώρα, κυρίες και κύριοι συνάδελφοι, στην τροπολογία που δημιούργησε σάλο, θα έλεγα, μικρής κλίμακας. Είναι μία τροπολογία, η οποία πραγματικά δίνει μία απάντηση σε ένα καίριο πρόβλημα, το οποίο ιδιαίτερα εμείς οι συνάδελφοι της ελληνικής περιφέρειας, αλλά και των αστικών κέντρων για τα συναφή επαγγέλματα, έχουμε βιώσει τα τελευταία τρία-τέσσερα χρόνια. Μπορούμε, πιστεύω, να αποτυπώσουμε τις αρρυθμίες, τις αστοχίες και τα προβλήματα τα οποία έχει το γενικότερο γραφειοκρατικό σύστημα και το πλέγμα το οποίο αντιμετωπίζει την εργασία των ανθρώπων αυτών.

Η έλλειψη εργατικών χεριών στην ελληνική οικονομία είναι θέμα το οποίο απασχολεί τα τελευταία χρόνια, κυρίως όσους δραστηριοποιούνται στον αγροτικό και στον τουριστικό τομέα. Νομίζω αυτό το οποίο ονομάζουμε εργάτες γης και η έλλειψη τους, είναι ένα πρόβλημα που απασχολεί όλη την ελληνική περιφέρεια. Το έχουμε επισημάνει κατ’ επανάληψη όλοι οι συνάδελφοι, ιδιαίτερα επαναλαμβάνω της περιφέρειας, στις αρμόδιες πολιτικές ηγεσίες και πιστεύω ότι αυτή τη στιγμή δίδεται μία σημαντική λύση σε αυτό το πρόβλημα, σε αυτό το κενό.

Τα τελευταία χρόνια στη Λακωνία, στον τόπο μου, υπάρχει πρόβλημα στη συγκομιδή του ελαιοκάρπου και των εσπεριδοειδών. Είναι ένας κλασικού τύπου νομός, πρωτογενούς παραγωγής, με τα συνήθη προβλήματα, όσον αφορά τη συλλογή των συγκεκριμένων προϊόντων. Νομίζω ότι αυτό αφορά και την τοπική οικονομία και τις τιμές και τα μεροκάματα, των οποίων η έλλειψη τα εκτινάσσει ή δημιουργεί τα γνωστά προβλήματα μεταξύ των παραγωγών.

Σύμφωνα με τους υπολογισμούς του Υπουργείου Μετανάστευσης, η ρύθμιση αφορά περίπου τριάντα χιλιάδες δικαιούχους και προσδοκούμε να απαντά στον έντονο ανταγωνισμό που έχει προκύψει από άλλες ευρωπαϊκές χώρες, όπως η Ιταλία, για τους εργάτες γης. Η Ιταλία, πρόσφατα έχει κάνει μια σημαντική μεταρρύθμιση πάνω στο ζήτημα αυτό.

Όπως πολύ σωστά είπε ο αρμόδιος Υπουργός Μετανάστευσης κ. Καιρίδης -κάτι πολύ εύστοχο και νομίζω ότι συμφωνούμε όλοι οι συνάδελφοι σε αυτή την Αίθουσα- περισσότερο έχουμε κοιτάξει το ζήτημα του ασύλου και όχι της μετανάστευσης. Λύνει αυτή η τροπολογία ένα ζήτημα.

Όμως, κύριε Υπουργέ -άκουσα και την ομιλία σας το μεσημέρι- χρειάζεται ένα ισχυρό πλέγμα διατάξεων, οι οποίες θα αρμόσουν τα διεστώτα και θα δώσουν μία ευοίωνη προοπτική σε κάτι το οποίο πλέον είναι ελληνική πραγματικότητα.

Αυτή η διάταξη σε συνδυασμό με τη σύναψη διαφόρων διακρατικών συμφωνιών, όπως η συμφωνία μεταξύ Ελλάδας και Αιγύπτου -η οποία δεν έχει προχωρήσει με ευθύνη του αιγυπτιακού κράτους- αλλά και με άλλες χώρες, όπως η Γεωργία, η Μολδαβία -όπως είχε αναφέρει πρόσφατα και η αρμόδια Υφυπουργός Εξωτερικών κ. Παπαδόπουλου- νομίζουμε ότι θα λύσει το ζήτημα το οποίο πραγματικά δηλώνει την έλλειψη εργατών γης.

Πρέπει να ξεκαθαρίσουμε, όμως, κάτι και για όλη αυτή τη φιλολογία η οποία αναπτύχθηκε τα τελευταία εικοσιτετράωρα. Μιλούμε για ανθρώπους που μπήκαν στη χώρα μας νομίμως και για κάποιους λόγους περιήλθαν σε καθεστώς παρανομίας ή μπήκαν παράνομα, χωρίς άσυλο και παρέμειναν στη χώρα εργαζόμενοι υπό καθεστώς «μαύρης» εργασίας. Αυτή την «μαύρη» εργασία, αυτή η τροπολογία τη μεταβάλλει σε «άσπρη» εργασία. Όλες οι εθνικιστικές κορώνες, όλοι οι «πατριωτισμοί» -εντός εισαγωγικών πατριωτισμοί, διότι ψηφοθηρία είναι ουσιαστικώς, ιδιαίτερα από την Ελληνική Λύση την οποία ακούσαμε- δεν έχουν καμμία σχέση με αυτή τη συγκεκριμένη παράμετρο. Πιστεύω ότι όλοι εμείς, οι οποίοι έχουμε βιώσει το πρόβλημα, συμφωνούμε προς αυτή την κατεύθυνση. Είναι μια κατεύθυνση που ενισχύει και τα δημόσια έσοδα, διότι υπάρχουν φόροι και ασφαλιστικές εισφορές και οπωσδήποτε εμπεδώνεται το αίσθημα της ασφάλειας, γιατί έχουμε αυτή τη στιγμή ταυτοποίηση και καταγραφή.

Πιστεύω -λείπει ο κ. Καιρίδης, αλλά πρέπει να το πούμε- ότι πρέπει να κοιτάξουν ιδιαίτερα και να στελεχώσουν καλύτερα τα αρμόδια τμήματα αδειών διαμονής της Διεύθυνσης Αλλοδαπών σε όλη την ελληνική επικράτεια και στις Αποκεντρωμένες Διοικήσεις, όπου εκεί πραγματικά, κυρίες και κύριοι συνάδελφοι, υπάρχει το πρόβλημα. Εμείς, η Νέα Δημοκρατία, όταν και όπου χρειάστηκε, είμαστε εκεί, όσον αφορά τις παράνομες εισαγωγές στη χώρα μας. Είμαστε εκεί στον Έβρο. Είμαστε εκεί στα θαλάσσια σύνορα των νησιών μας. Με ανθρωπισμό αλλά και με αίσθημα δικαίου και ευθύνης, αντιπαρατάσσουμε τη νομιμότητα και όλα αυτά τα οποία συνθέτουν ένα σύγχρονο ευρωπαϊκό κράτος.

Δεν δεχόμαστε μαθήματα από κάποιους οι οποίοι ψηφοθηρούν, όπως συνέβη το μεσημέρι με τον κ. Βελόπουλο, ο οποίος -άκουσον άκουσον- μίλησε για την αντικατάσταση του προβλήματος της έλλειψης εργατών γης με αγορά μηχανημάτων, τα οποία συλλέγουν -τα γνωρίζουμε τα μηχανήματα αυτά- ελαιόκαρπο και άλλες δενδρώδεις καλλιέργειες.

Όμως, δεν γνωρίζει και πιστεύω ότι πρέπει να του πούμε ότι το ανάγλυφο του ελληνικού εδάφους, οι πλεύρες που λένε στο χωριό μου, δεν έχουν καμμία σχέση με αυτού του είδους τις καλλιέργειες στις οποίες μπορούν να επιχειρήσουν αυτά τα μηχανήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο κ. Γεώργιος Ψυχογιός από τον ΣΥΡΙΖΑ, ο οποίος θα μιλήσει από τη θέση του.

Κύριε συνάδελφε, το Προεδρείο σάς εύχεται γρήγορη ανάρρωση!

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νέο νομοσχέδιο για το ασφαλιστικό εξακολουθεί να αφήνει εκτός ουσιαστικής προστασίας και στήριξης ασφαλισμένους και συνταξιούχους, αλλά και την ίδια τη βιωσιμότητα των ασφαλιστικών ταμείων ανοίγοντας, όπως έχει ήδη γίνει, με την επικουρική ασφάλιση τον δρόμο σε ιδιώτες και μεγάλες ασφαλιστικές εταιρείες. Οι αυξήσεις που προβλέπει είναι για δεύτερη χρονιά μικρότερες του πληθωρισμού, γεγονός που συνιστά στην ουσία μείωση και όχι αύξηση των εισοδημάτων των συνταξιούχων.

Με το νομοσχέδιο αυτό η Κυβέρνηση αυξάνει το όριο οφειλών από τις 20.000 ευρώ στις 30.000 ευρώ για τους μικρομεσαίους, προκειμένου να λάβουν σύνταξη. Όμως, υπάρχουν εκατομμύρια οφειλές, ίσως και δισεκατομμύρια, στο ΚΕΑΟ από ελεύθερους επαγγελματίες, αγρότες και άλλες κατηγορίες.

Για όλους αυτούς, λοιπόν, η Κυβέρνηση με αυτό το νομοσχέδιο βάζει κάποιες δικλίδες, κάποιες προϋποθέσεις οι οποίες αποκλείουν πάρα πολλούς. Υπολογίζουμε ότι περίπου δώδεκα χιλιάδες θα είναι οι υποψήφιοι συνταξιούχοι που είναι πάνω από εξήντα επτά ετών, έχουν πληρώσει είκοσι χρόνια εισφορές και έχουν καταθέσεις μέχρι 12.000 ευρώ στις τράπεζες για να ενταχθούν. Επομένως, δεν απαντά στις πραγματικές ανάγκες. Το νομοσχέδιο δεν λέει λέξη για όσους έχουν χρέη πάνω από 30.000 ευρώ στο ΙΚΑ, για εκατόν είκοσι δόσεις, αλλά και για ρυθμίσεις που να είναι εφικτές και ρεαλιστικές για τους συνταξιούχους.

Επιπλέον, πρέπει να θυμίσουμε ορισμένα πράγματα σε αυτή την Αίθουσα, διότι τόσο εγώ όσο κι άλλοι συνάδελφοι είμαστε κάποια χρόνια εδώ. Στις πιο δύσκολες μνημονιακές συνθήκες, το 2015, η Κυβέρνηση του ΣΥΡΙΖΑ είχε φτάσει αυτό το όριο στις 50.000, με αποτέλεσμα να μπουν μέσα χιλιάδες ασφαλισμένοι που οποίοι ήταν σε ομηρία και δεν μπορούσαν να πάρουν τη σύνταξή τους μέχρι τον Σεπτέμβρη του 2015 που ίσχυσε αυτό το μέτρο. Εκεί, βέβαια, είχαν οδηγηθεί από τις αντικοινωνικές πολιτικές σας και δεν μπορούσαν να πληρώσουν τις εισφορές.

Το ίδιο ισχύει και για τις εκατόν είκοσι δόσεις του 2019, με τις οποίες μπόρεσαν οι ασφαλισμένοι να διαγράψουν μεγάλο μέρος των οφειλών, να πάρουν ασφαλιστική ενημερότητα και να συνταξιοδοτηθούν, γιατί έπεσαν κάτω από τα όρια που είχαν τα ασφαλιστικά ταμεία. Αυτά, λοιπόν, πρέπει να τα θυμόμαστε, γιατί δεν είμαστε όλοι ίδιοι.

Η Κυβέρνηση αυξάνει κατά 4% τις εισφορές για όλους τους επαγγελματίες, ενώ πέρυσι τις είχε αυξήσει 9,6%, παρά τις εκκλήσεις μας να παγώσουν λόγω της καλπάζουσας ακρίβειας. Και πραγματικά είναι να απορεί κανείς πώς βγαίνει ο Πρωθυπουργός και μιλάει για μείωση των εισφορών, όταν η τεράστια πλειοψηφία επιστημόνων, ελεύθερων επαγγελματιών, μικρομεσαίων και αγροτών έχει δει αύξηση πάνω από 20% από το 2019.

Η Κυβέρνηση αντί για δέκατη τρίτη σύνταξη δίνει ένα μικρό επίδομα 150-200 ευρώ. Όταν ένας συνταξιούχος θα έπαιρνε 500 ευρώ έχοντας σύνταξη 500 ευρώ, δηλαδή το διπλάσιο, αυτή τη στιγμή παίρνει λιγότερο από το 1/3.

Το νομοσχέδιο, επίσης, δεν λέει τίποτα για τα τεράστια κενά στις οργανικές θέσεις του ΕΦΚΑ και δεν περιλαμβάνει καμμία πρόβλεψη για νέες προσλήψεις, όπως ζητούν οι εργαζόμενοι.

Αντί, λοιπόν, η Κυβέρνηση να ασχοληθεί με τις πραγματικές προκλήσεις της ελληνικής κοινωνίας, προχωρά σε αλλαγές, εκ των οποίων ορισμένες μεν βρίσκονται σε θετική κατεύθυνση, ωστόσο δεν λύνουν τα μεγάλα προβλήματα.

Εισάγοντας δε την έννοια του ενεργού ΑΜΚΑ στο άρθρο 33, τίθεται και ένα άλλο εμπόδιο στην πρόσβαση των πολιτών στο ΕΣΥ, παρά τη σαφή οδηγία του ΠΟΥ για καθολική, απροϋπόθετη και ανεμπόδιστη πρόσβαση.

Η Κυβέρνηση αλλοιώνει πλήρως το πνεύμα και τη στόχευση της διάταξης της Κυβέρνησης του ΣΥΡΙΖΑ το 2016 που έδωσε πλήρη πρόσβαση σε δυόμισι εκατομμύρια ανασφάλιστους συμπολίτες μας προστατεύοντας και σώζοντας σε πολλές περιπτώσεις ανθρώπινες ζωές. Ήταν τότε, κύριε Γεωργιάδη, που καταργήσαμε το πεντάευρο που εσείς είχατε επιβάλει να πληρώνουν οι ανασφάλιστοι πολίτες στα νοσοκομεία και διαγράψαμε 28 εκατομμύρια ευρώ από τις εφορίες, τα οποία είχαν οδηγηθεί εκεί από αυτό το χαράτσι στην πλάτη των πολιτών.

Μεσοπρόθεσμα, λοιπόν, ελεύθεροι επαγγελματίες που αδυνατούν να καταβάλουν τα ασφάλιστρα, μένουν ανασφάλιστοι με επιπτώσεις τόσο στους ίδιους όσο και στις οικογένειές τους, ενώ την ίδια στιγμή συγκεκριμένες ομάδες του πληθυσμού, όπως είναι τα κατώτερα κοινωνικά στρώματα, οι μακροχρόνια άνεργοι, οι αλλοδαποί, οι Ρομά και άλλες ευάλωτες ομάδες, θα μένουν εκτός βασικών παροχών ιατροφαρμακευτικής περίθαλψης. Είναι, λοιπόν, ένα ασφαλιστικό νομοσχέδιο που αντί να αμβλύνει τις ανισότητες, τις διευρύνει.

Και έρχομαι στην τροπολογία του Υπουργείου Μετανάστευσης και Ασύλου. Πώς τα φέρνει καμμιά φορά η ζωή, κύριε Υπουργέ! Στις 18 Δεκεμβρίου, που είναι η παγκόσμια μέρα του μετανάστη, όπως την είχε κηρύξει ο ΟΗΕ λόγω της συνθήκης για την προστασία των δικαιωμάτων μεταναστών και οικογενειών, έρχεστε εσείς να φέρετε αυτή την τροπολογία, αφού βέβαια έχετε κάνει ορισμένα πράγματα που είναι τα εξής: Έχετε χτίσει επί τόσα χρόνια ένα αφήγημα ψεύτικο, ένα παραμύθι, θα έλεγα, κυρίως απέναντι στον ΣΥΡΙΖΑ για δήθεν ανοιχτά σύνορα. Ακόμα και Τούρκους πράκτορες μας έλεγαν προκάτοχοί σας εδώ μέσα στη Βουλή, όταν κάναμε κριτική. Έχετε επενδύσει στον κοινωνικό αυτοματισμό δημιουργώντας αποδιοπομπαίους τράγους για να φορτώσετε στην ουσία την αντιλαϊκή πολιτική σας. Έχετε χύσει όλο το δηλητήριο και τον ακροδεξιό σας λαϊκισμό πάνω στην ελληνική κοινωνία συμβάλλοντας στον εκφασισμό και το μίσος που επεκτείνεται, ενώ και σήμερα εσείς ο ίδιος επιμείνατε, χρησιμοποιώντας μάλιστα ως επιχείρημα το γεγονός ότι η χώρα καταγγέλλεται από το ίδιο το Ευρωκοινοβούλιο για επαναπροωθήσεις και βία κατά των προσφύγων, πράγμα το οποίο για τη χώρα είναι πολύ σοβαρό, διότι το Διεθνές Δίκαιο και το Δίκαιο της Θάλασσας και η απαρέγκλιτη τήρησή τους θα έπρεπε να μας ενδιαφέρει όλους. Είναι όπλο για τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, ξηλώσατε -όχι εσείς προσωπικά, οι αρμόδιοι Υπουργοί τα προηγούμενα χρόνια και η Κυβέρνησή σας- όλο το πλαίσιο για την πρόσβαση μεταναστών, προσφύγων και αιτούντων άσυλο στην αγορά εργασίας και σε άλλα κοινωνικά δικαιώματα, αλλά και τη διαδικασία των μετακλήσεων με συμφωνίες σαν κι αυτή της Αιγύπτου. Και σας άκουσα να λέτε για την ΕΘΕΑΣ, που σωστά εντοπίζει τις θετικές διατάξεις σας, αλλά σας κάνει και σφοδρότατη κριτική για τη συμφωνία με την Αίγυπτο, η οποία δεν έχει αποδώσει σε τίποτα, όπως και οι άλλες.

Μιλάμε για εσάς που προσπαθείτε να πείσετε τον κ. Σαμαρά και τον κ. Βελόπουλο, αλλά και τους Βουλευτές σας, επαναλαμβάνοντας δεκάδες φορές τη λέξη «λαθρομετανάστες», λες και οι άνθρωποι είναι λαθραία τσιγάρα ή λαθραίο πετρέλαιο. Και ξέρετε, αυτό έχει απαγορευτεί. Ακόμα και στις μεταφράσεις του Υπουργείου Εξωτερικών -αυτό είναι κάτι που μπορείτε να δείτε- διεθνών κειμένων εξαλείφθηκε η λέξη «λαθρομετανάστης». Πρόσφατα στην Αρχή Διαφάνειας έκανα μια παρέμβαση και δέχτηκε ο πρόεδρός της να την αποσύρει. Επομένως προσέξτε το αυτό και από νομικής πλευράς.

Αφού, λοιπόν, τα κάνατε όλα αυτά, έρχεστε να προσγειωθείτε ανώμαλα στην πραγματικότητα, μια πραγματικότητα που την είχαμε εντοπίσει χρόνια με κοινοβουλευτικές και άλλες παρεμβάσεις μας, πατώντας πάνω στα δίκαια αιτήματα των παραγωγών, των μεταναστευτικών κοινοτήτων και των τοπικών κοινωνιών, αλλά κυρίως με στόχο μια κοινωνία συνοχής, συμπερίληψης, χωρίς αόρατους ανθρώπους με υποχρεώσεις και δικαιώματα για όλους.

Επιλογές, άλλωστε, της Κυβέρνησής μας, όπως ήταν η ιθαγένεια στα παιδιά μεταναστών δεύτερης γενιάς, η εθνική στρατηγική για την ένταξη, η πρόσβαση των παιδιών προσφύγων στην παιδεία, η θεσμοθέτηση του άρθρου 13Α -το εργόσημο που το καταργήσατε, όταν αναλάβατε, όπως και το ΑΜΚΑ- δείχνουν ότι είμαστε συνεπείς σε μια σύγχρονη δημοκρατική πολιτεία που μπορεί με κανόνες και σχέδιο να χωρέσει και να εντάξει πολλούς κόσμους και να έχει πολλαπλά οφέλη για τη χώρα και τις τοπικές κοινωνίες και όχι αποκλεισμό και σε πολλές περιπτώσεις θεσμικό ρατσισμό, τον οποίο εσείς υλοποιείτε.

Η τροπολογία σας, λοιπόν, παρά το γεγονός ότι είναι ελλιπής, θα ψηφιστεί από εμάς, γιατί έχουμε συνέπεια σ’ αυτές τις θέσεις και τις αρχές και δεν μεταλλασσόμαστε, δεν μεταμορφωνόμαστε ανάλογα με τις ανάγκες, κάτι που η κοινωνία θα δει και θα καταλάβει, διότι δεν είναι Λωτοφάφοι!

Θεωρούμε, λοιπόν, ότι στο άρθρο 1 της τροπολογίας θα πρέπει να μπει με ασφαλιστική δικλίδα, διότι μπορεί ένας εργοδότης να έχει δίκιο να το πει σε κάποιον που δεν πηγαίνει στη δουλειά, αλλά αν αυτό γίνει τιμωρητικά ή καταχρηστικά, παραβαίνει τις εθνικές και διεθνείς διατάξεις. Οπότε, πρέπει να μπει μια δικλίδα γι’ αυτό, γιατί έχουμε δει τι συμβαίνει στη Μανωλάδα.

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, το ίδιο ισχύει και για την τριετή άδεια που είναι η πιο σημαντική διάταξη. Εκεί πρέπει να υπάρξει ενίσχυση των υπηρεσιών για να εφαρμοστεί αυτό. Πρέπει να προσληφθούν εργαζόμενοι, πρέπει να αναβαθμιστούν τα μέσα και ο εξοπλισμός, για να υπάρχει ταχεία και αποτελεσματική διαδικασία σε αυτό, κάτι που έχουμε ζήσει και το ξέρουμε και το έχουν ζητήσει και οι υπηρεσίες.

Επίσης, όσον αφορά το θέμα των επανενώσεων, από τη στιγμή που βάζετε χρονικό ορίζοντα, και είναι η 30ή Νοέμβρη του 2023, θα μπορούσε, σύμφωνα με το άρθρο 8 της ΕΣΔΑ, να μπει και η επανένωση των οικογενειών, την οποία έχετε μόνο γι’ αυτούς που είναι εδώ.

Και κλείνω λέγοντας το εξής. Θεωρούμε πως αυτό που γίνεται είναι ένα βήμα, μια μικρή δικαίωση γι’ αυτό που και εμείς λέγαμε και ζητούσαν και οι παραγωγοί και στην περιφέρεια μου, αλλά και οι σύγχρονες ευρωπαϊκές καλές πρακτικές, μια δυνατότητα να μπορούν να ενταχθούν, να ζήσουν αξιοπρεπώς, να συμβάλλουν στην τοπική ανάπτυξη και οικονομία, αλλά πάντοτε με έλεγχο. Και σε αυτό θα είμαστε ενεργοί για την εφαρμογή των προϋποθέσεων των εργασιακών δικαιωμάτων και όχι μόνο, αλλά και των διεκδικήσεων που έχουν οι τοπικές κοινωνίες και οι μετανάστες.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει για δύο λεπτά ο Υπουργός Εργασίας και Κοινωνικής Ασφάλισης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν θα έπαιρνα τον λόγο, αλλά ο θεός, λέει, αγαπάει τον κλέφτη, αγαπάει και τον νοικοκύρη.

Αγαπητέ, κύριε συνάδελφε, πρέπει, πρώτον, να μάθετε -στον ΣΥΡΙΖΑ δεν το έχετε καταλάβει ακόμα- ότι δεν υπήρξε ποτέ το πεντάευρο του Άδωνι.

Το πεντάευρο, δηλαδή το εισιτήριο εισόδου στα κέντρα υγείας, θεσπίστηκε πρώτα ως χίλιες δραχμές από την αείμνηστη Μαριέττα Γιαννάκου ως Υπουργό Υγείας και έγινε 5 ευρώ από τον Υπουργό Υγείας Ανδρέα Λοβέρδο στην κυβέρνηση του ΠΑΣΟΚ του Γιώργου Παπανδρέου. Εγώ όταν έγινα Υπουργός Υγείας παρέλαβα το πεντάευρο, ίσχυε το πεντάευρο και με δική μου υπουργική απόφαση αφαίρεσα από την υποχρέωση καταβολής του κάποιες κατηγορίες ανθρώπων, τους ευάλωτους, τους μετανάστες, τους ευρισκόμενους κάτω από το όριο της φτώχειας κ.λπ..

Παρά ταύτα, επειδή κάνουν φασαρία, εσείς στον ΣΥΡΙΖΑ βγάλατε τυπωμένο πεντάευρο με τη φάτσα μου κι έχετε αφήσει στην ιστορία «το πεντάευρο του Άδωνι». Μάθετε, τουλάχιστον, ότι δεν υπήρξε ποτέ πεντάευρο του Άδωνι. Για να πω όλη την αλήθεια, εγώ είχα εισηγηθεί να βάλω 20 ευρώ σε εισιτήριο εισόδου στη νοσηλεία, αλλά τότε κόπηκε από την τότε κυβέρνηση γιατί δεν ήθελαν απόφαση αυτού του μέτρου. Συμφωνώ με το εισιτήριο εισόδου και θεωρώ λάθος που το καταργήσατε.

Γιατί πήρα, όμως, τον λόγο. Γιατί το ΠΑΣΟΚ σήμερα καταθέτει μία τροπολογία να καταργήσουμε την αύξηση των κρατήσεων στις κύριες και τις επικουρικές συντάξεις υπέρ υγείας από 4% σε 6%. Ξέρετε πότε έγινε αυτή η αύξηση; Το λέει μέσα η τροπολογία του ΠΑΣΟΚ. Να την πάρετε από τους συναδέλφους σας δίπλα. Έγινε από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Η μοναδική αύξηση που έγινε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ήταν το αντίδωρο για την κατάργηση του δήθεν πεντάευρου του Αδώνιδος που δεν υπήρχε. Μόνο που το πεντάευρο, του Λοβέρδου για να το λέμε σωστά, ήταν προϋπολογισμένο, κύριε Πρόεδρε, για 19 εκατομμύρια τον χρόνο, ενώ αυτό που ζητάνε -σωστά- οι συνάδελφοι του ΠΑΣΟΚ να καταργήσουμε εισφέρει στον προϋπολογισμό 65 εκατομμύρια τον χρόνο.

Πήγατε -λέει- τότε στην τρόικα και ανταλλάξατε ένα μέτρο 19 εκατομμυρίων, το οποίο πλήρωνε κάποιος αν πήγαινε το πολύ μέχρι δύο φορές τον χρόνο, γιατί εξαιρούνται οι χρονίως πάσχοντες, από το κέντρο υγείας ή τα εξωτερικά ιατρεία, με ένα αναγκαστικό μέτρο, αναγκαστικής εφαρμογής, πέντε φορές υψηλότερο σε κρατήσεις στους συνταξιούχους.

Είναι ένα δείγμα της ανικανότητάς σας. Ήσασταν η πιο ανίκανη κυβέρνηση όλων των εποχών. Και η απόδειξη είναι η σημερινή τροπολογία του ΠΑΣΟΚ.

**ΧΡΗΣΤΟΣ ΚΑΤΣΩΤΗΣ:** Θα την κάνετε δεκτή;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Όχι, γιατί δεν μπορώ. Διότι ένα μέτρο όταν μπαίνει και είναι φορομπηχτικό, μπαίνει εύκολα. Για να βγει, όμως, πρέπει τώρα να βρω 65 εκατομμύρια. Καταλάβατε τι πρόβλημα δημιουργήσατε; Αυτά είναι τα λάθη τού να εκλέγονται άνθρωποι ανίκανοι στην ηγεσία.

Πάμε, όμως, τώρα στο δεύτερο που είναι πολύ πιο ενδιαφέρον για μένα. Εσείς λέτε σε μένα για τους ανασφάλιστους; Ο νόμος για τους ανασφάλιστους είναι δικός μου νόμος, του Μαρτίου του 2014, άρθρο 1. Έγινε σε συμφωνία με τον Παγκόσμιο Οργανισμό Υγείας, ο οποίος, όταν έληξε η θητεία μου στο Υπουργείο Υγείας, μού έδωσε και βραβείο με την υπογραφή τού τότε υπεύθυνου, του Χανς Κλούγκε, που σήμερα είναι υπεύθυνος όλης της Ευρώπης του Παγκοσμίου Οργανισμού Υγείας.

Για να πετύχω τον νόμο για τους ανασφάλιστους και να εκδώσω τις δύο υπουργικές αποφάσεις για τα νοσοκομεία και τα φάρμακα, για τα οποία τότε η τρόικα αντιδρούσε και τους έπεισα να τα δεχτεί, πήρα τις υπηρεσίες του Παγκόσμιου Οργανισμού Υγείας και μετά, όταν έγινε Υπουργός Υγείας ο κ. Κουρουμπλής, είπε ότι θα με πήγαινε στο ειδικό δικαστήριο γιατί είχα υπογράψει συμβόλαιο με τον Παγκόσμιο Οργανισμό Υγείας που ήταν για τους ανασφάλιστους. Και, τελικά, ο κ. Ξανθός, όταν ανέλαβε μετά τον κ. Κουρουμπλή, ανανέωσε το συμβόλαιο με τον Παγκόσμιο Οργανισμό Υγείας και συνέχισε τη δικιά μου πολιτική για τους ανασφάλιστους.

Τώρα, όμως, να σας πω και το αντίστροφο.

**ΓΕΩΡΓΙΟΣ ΨΥΧΟΓΙΟΣ:** Πόσοι πήγαν επί των ημερών σας;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Χιλιάδες πήγανε. Όσοι πήγαιναν στα φαρμακεία έπαιρναν τα φάρμακά τους τζάμπα και το ίδιο στο νοσοκομείο. Για να καταλάβετε πόσο άσχετος είστε…

**ΓΕΩΡΓΙΟΣ ΨΥΧΟΓΙΟΣ:** Αυτό να το αποσύρετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ωραία, το αποσύρω. Όχι καλά ενημερωμένος. Το 2015 στις εκλογές είχατε και σποτ ότι καλύψατε τους ανασφάλιστους. Και ο νόμος που άλλαξε τον δικό μου νόμο έγινε τον Νοέμβριο του 2015 από τον Ξανθό μετά τις εκλογές. Με τον δικό μου νόμο πήγατε στις εκλογές.

Ακούστε, όμως, τώρα πώς την πατήσατε εις τριπλούν σήμερα για να καταλάβετε, γιατί εκτός από όχι καλά ενημερωμένος είστε και όχι καλά διαβασμένος. Η διάταξη για τον ενεργό και μη ενεργό ΑΜΚΑ, αγαπητέ κύριε συνάδελφε, είναι διακηρυγμένη πολιτική του κ. Ανδρέα Ξανθού ως Υπουργού Υγείας του ΣΥΡΙΖΑ.

Θα σας διαβάσω ακριβώς και τι δήλωσε ο κ. Ξανθός, το έχω εδώ στο κινητό μου, για να μη φανεί ότι σας το λέω από το μυαλό μου. Διαβάζω από τη συνέντευξή του που έγινε τον Απρίλιο του 2019. Ερώτηση: «Υπάρχει η παραδοχή ότι οι ανασφάλιστοι πλέον έχουν δωρεάν περίθαλψη και η κριτική των αντιπάλων σας περιορίζεται στο γεγονός ότι κάποιοι ακόμα και επισκέπτες από άλλες χώρες εκμεταλλεύονται το παράθυρο αυτό και όχι με νόμιμο τρόπο, τυγχάνουν δωρεάν περίθαλψης στην Ελλάδα ζημιώνοντας το σύστημα. Γνώριζε αυτό το ζήτημα;». Ανδρέας Ξανθός: «Η κοινή παραδοχή για το ότι υπάρχει πλέον καθολική υγειονομική κάλυψη των ανασφαλίστων πολιτών, δυστυχώς, δεν είναι επίσημα αποδεκτή από πολιτικές δυνάμεις. Με τη ρύθμιση αυτή όσοι Έλληνες δικαιούνται δωρεάν περίθαλψης κ.λπ.». Ανδρέας Ξανθός Υπουργός Υγείας ΣΥΡΙΖΑ: «Έχουμε την εικόνα ότι υπάρχει μια μερίδα αλλοδαπών, συνήθως γειτονικών χωρών, που ενώ δεν διαμένουν πλέον στη χώρα μας διαθέτουν ΑΜΚΑ από το παρελθόν και εκμεταλλεύονται τον νόμο χωρίς να το δικαιούνται. Η δικλίδα ασφαλείας που προωθούμε είναι η πιστοποίηση της μόνιμης παραμονής στη χώρα για κάθε αλλοδαπό δικαιούχο ΑΜΚΑ και ενεργού ΑΜΚΑ, άρα δωρεάν περίθαλψης».

Αυτά θα λέγατε τον Απρίλιο του 2009 ως κυβέρνηση ΣΥΡΙΖΑ. Και τώρα έρχεστε στη Βουλή, που νομοθετώ ό,τι είχατε εξαγγείλει το 2019 και μου κάνετε κριτική ότι πάω ενάντια στον Παγκόσμιο Οργανισμό Υγείας, που εγώ σας τον έμαθα. Κι αν δεν τον ξέρατε θα πηγαίνατε και δικαστήριο. Το λέω για να καταλάβετε, θα το πω ευγενικά, πόσο "πολύ άσχημα ενημερωμένος" είστε!

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ τον κ. Παρασκευά Κουκουλόπουλο από το ΠΑΣΟΚ να πάρει τον λόγο για την ομιλία του.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Χθες από αυτό εδώ το Βήμα ο Πρωθυπουργός ρώτησε πραγματικά και όχι ρητορικά για τη θέση μας για το νέο ΕΚΑΣ που προτείνουμε και πόσο κοστίζει. Ξέρει πόσο κοστίζει. Απαντήσαμε και χθες και είναι αναρτημένο στο πρόγραμμά μας και από πού θα βρούμε τα λεφτά. Δεν είναι μία θέση για εντυπωσιασμό.

Το νέο ΕΚΑΣ για τους χαμηλοσυνταξιούχους του ΟΓΑ, όπως και η κατάργηση της προσωπικής διαφοράς είναι δύο βασικές θέσεις του ΠΑΣΟΚ για τους συνταξιούχους και είναι ονοματισμένοι οι πόροι, οι φόροι οι συγκεκριμένοι από τους οποίους χρηματοδοτείται αυτή μας η παρέμβαση. Το προτείναμε ακόμη και σήμερα, κύριε Υπουργέ, και αύριο…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ποιοι είναι;

**ΠΑΡΙΣ ΚΟΥΚΟΥΛΟΠΟΥΛΟΣ:** Ποιοι είναι; Δεν τους ξέρετε;

Μα, τους γράφουμε στο πρόγραμμά μας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν το ξέρω απ’ έξω.

**ΠΑΡΙΣ ΚΟΥΚΟΥΛΟΠΟΥΛΟΣ:** Είναι η φορολόγηση των μερισμάτων που την πήγαν στο 5% που την είχαμε καταψηφίσει, η αποφορολόγηση των γονικών παροχών, είναι ο συμπληρωματικός ΕΝΦΙΑ της πολύ μεγάλης ακίνητης περιουσίας την οποία επίσης είχαμε καταψηφίσει και επίσης, κύριε Υπουργέ, είναι όλα τα επιδόματα που δεν θα δίνατε για αρκετούς από αυτούς τους συνανθρώπους μας, εάν είχαν αυτή την πραγματική ενίσχυση εισοδήματος. Τόσο απλό. Και ενισχύεται διαρκώς αυτό με αυτό που κάνετε.

Εν πάση περιπτώσει, η θέση για το νέο ΕΚΑΣ είναι μια άλλη αντίληψη. Είναι η αντίληψη των διαρθρωτικών παρεμβάσεων, όπως διαρθρωτικά πιστεύουμε ότι πρέπει να αντιμετωπιστεί και στο ασφαλιστικό το ζήτημα των επαγγελματικών ταμείων στα οποία πιστεύουμε όχι απλά γιατί είναι δικός μας νόμος από την εποχή του Δημήτρη Ρέππα, αλλά γιατί τα υπερασπίστηκαμε, κύριε Υπουργέ, και θα σας πάω σε μια αγαπημένη σας εποχή στην οποία αναφέρεστε συχνά για κοινές μας εμπειρίες. Βίωσα την αγωνία για τα επαγγελματικά ταμεία μαζί με τον Γιώργο Κουτρουμάνη όταν το 2011, 2012 και 2013 και 2014 προσπαθούσαμε να πείσουν τους ασφαλισμένους και τις οργανώσεις τους να ξεκινήσουν να δώσουν υπόσταση στην υπόθεση των επαγγελματικών ταμείων, αλλά έπεφτε στο κενό η προτροπή μας, η πρωτοβουλία μας. Ξέρετε γιατί; Ήταν η ίδια εποχή που η προτροπή που είχαμε κάνει 8 Απριλίου του 2012 στις διοικήσεις των ασφαλιστικών ταμείων έπεσε κυριολεκτικά στον γκρεμό με τρομακτική ζημιά σε όλα τα ασφαλιστικά ταμεία.

Είχαμε πει τότε, μετά το PSI να κάνουν ανταλλαγή στα ομόλογα που είχαν στα χέρια τους, με ομόλογα του ελληνικού δημοσίου. Το άκουσε μόνο ο αείμνηστος Ροβέρτος Σπυρόπουλος διοικητής τότε του ΙΚΑ και το ΙΚΑ βγήκε κερδισμένο από το PSI με 120 εκατομμύρια ευρώ και όλα τα άλλα ασφαλιστικά ταμεία κατέγραψαν ζημιές δισεκατομμυρίων. Γι’ αυτή την εποχή μιλάμε. Προσέξτε, αν πάρω μια καλόπιστη προσέγγιση, κάτι που δεν κάνετε ποτέ εσείς ως Κυβέρνηση όταν λέμε εμείς επιχειρήματα, τι λέτε στην εισηγητική σας έκθεση; Τα επαγγελματικά ταμεία είναι μια καλή πρακτική, αλλά επειδή δεν προχωράνε πολύ ας βάλουμε και τον ιδιωτικό τομέα, μήπως και. Περίπου αυτό λέτε. Για να το δούμε, ρε αδερφέ, να το δοκιμάσουμε. Δεν προχώρησαν τόσα χρόνια πολύ. Όχι, λοιπόν. Χρειάζεται ένας σοβαρός και ήρεμος διάλογος. Η εμπιστοσύνη δεν περισσεύει γενικότερα από την κοινωνία προς το πολιτικό σύστημα, προς όλους μας. Και νομίζω ότι με ήρεμο τρόπο και με σοβαρό διάλογο μπορούμε να προχωρήσουμε στη σοβαρή ενίσχυση των επαγγελματικών ταμείων, χωρίς να χρειαζόμαστε καθόλου ιδιωτικές ασφαλιστικές εταιρείες. Στην καλύτερη περίπτωση, κάνετε νομίζω λάθος, κύριε Υπουργέ. Γιατί αν πάρω την περίπτωση που δεν είναι κακή περίπτωση, στην χειρότερη περίπτωση ισχύει αυτό που εμείς λέμε. Τι κάνετε πολύ απλά; Ενισχύετε έναν συνασπισμό οικονομικών συμφερόντων που είναι ο δικός σας συνασπισμός εξουσίας, της δικής σας εξουσίας. Αυτό κάνετε, ανοίγοντας τον δρόμο για ιδιωτικές ασφαλιστικές εταιρείες στα επαγγελματικά ταμεία.

Θα σας πάω από τον ίδιο δρόμο στην τροπολογία, κύριε Υπουργέ. Ο κ. Αυγενάκης, ο συνάδελφός σας, χθες απαντώντας στον Κοινοβουλευτικό μας Εκπρόσωπο για τον ΕΛΓΑ, του είπε «τι είναι αυτά που λέτε, είναι ο ΕΛΓΑ αυτός ο οργανισμός του Σκανδαλίδη», κ.λπ.. Πέρα βρέχει, κυριολεκτικά. Το 2014, ακριβώς πριν εννέα χρόνια τέτοιες μέρες ως εποπτεύων τότε Αναπληρωτής Υπουργός Αγροτικής Ανάπτυξης μαζί με τον Βασίλη Έξαρχο, στέλεχος του ΠΑΣΟΚ από τη Λάρισα, πρώην Βουλευτή και πρώην διευθυντή της Κοινοβουλευτικής μας Ομάδας, παρουσιάσαμε την αναλογιστική μελέτη του ΕΛΓΑ, ένα υπερσύγχρονο εργαλείο, το οποίο, κύριε Υπουργέ, εννέα χρόνια μετά δεν έχει εφαρμοστεί ακόμα. Ο ΣΥΡΙΖΑ το πέταξε στον κάλαθο των αχρήστων, έβγαλε καινούργιο διαγωνισμό για αναλογιστική μελέτη παραμονές εκλογών του 2019. Η Κυβέρνησή σας τέσσερα χρόνια το έβαλε στην άκρη. Πέρσι το φθινόπωρο κάτι μας είπε για Παγκόσμια Τράπεζα και ακούω με νέους οργανισμούς ο ΕΛΓΑ δεν έρχεται. Η κλιματική αλλαγή έχει αλλάξει ριζικά όλα τα δεδομένα στην αγροτική παραγωγή και εμείς είμαστε με έναν κανονισμό προ δωδεκαετίας. Και ο κ. Αυγενάκης λέει κρύβεται πίσω η υπογραφή του Κώστα Σκανδαλίδη. Για τον θεό!

Τόσο είναι το ενδιαφέρον σας για τους αγρότες. Το ενδιαφέρον της Κυβέρνησή σας για τους αγρότες, κύριε Υπουργέ, ό,τι κι αν πείτε είναι μηδαμινό. Και το αποδεικνύει και η τροπολογία που φέρνετε πολύ καθυστερημένα. Η διακρατική με την Αίγυπτο δεν προχώρησε. Για ποιον λόγο; Τα κενά στις πρεσβείες και στις αποκεντρωμένες είναι η βασική αιτία. Γιατί δεν προχωρήσατε σε άλλες διακρατικές συμφωνίες; Για ποιον λόγο δεν έχετε βάλει στο μικροσκόπιο εμπειρίες άλλων χωρών, όπως η Ισπανία και η Πορτογαλία που έχουν συνάψει διακρατικές συμφωνίες και έχουν μια άλλη προσέγγιση για το ζήτημα; Γιατί προσεγγίζετε τόσο φοβικά το θέμα;

Γιατί δεν προχωράτε με γενναιότητα; Είναι πολύ λίγο αυτό που κάνετε και πολύ αργά. Προφανώς το στηρίζουμε. Εννοείται. Αλλά είναι πολύ λίγο και είναι πολύ αργά. Αυτό θέλω να καταλάβετε. Εγώ δεν θα σας πω απαξιωτικά ότι δεν ξέρετε. Όλοι οι συνάδελφοί μου από τη Νέα Δημοκρατία που εκπροσωπούν περιφερειακούς νομούς γνωρίζουν τόσο καλά όσο κι εμείς το πρόβλημα. Δεν έχω καμμία αμφιβολία. Απλά η φωνή της περιφέρειας δεν μπορεί να βρει έκφραση στη δική σας Κυβέρνηση. Ασφυκτιά. Είναι τελείως έξω από τις προτεραιότητες της Κυβέρνησης η ελληνική ύπαιθρος και η περιφέρεια γενικότερα. Ειδικά ο δε αγρότης είναι ο τελευταίος για τον οποίο επισπεύδει μια κυβέρνηση μονίμως επισπεύδουσα για την «AEGEAN», για την αποεπένδυση τραπεζών. Για τους αγρότες αργά, ασθμαίνοντας και κάνει κάτι πολύ λίγο. Πρέπει να κάνετε πολλά, κύριε Υπουργέ, αν σας ενδιαφέρει πραγματικά να βοηθήσετε στην υπόθεση των εργατών γης, όπως και στο ασφαλιστικό.

Εκτός από τις δύο εμβληματικές μας θέσεις, απαρίθμησε και ο εισηγητής μας, ο Γιώργος Μουλκιώτης, το πρωί αλλά και ο Δημήτρης Μπιάγκης προ ολίγου πολύ συγκεκριμένα ποιες είναι οι θέσεις μας συγκεκριμένα για το ασφαλιστικό, οι οποίες έχουν άμεση απόκριση σε δίκαια αιτήματα του κόσμου, χωρίς να τινάζουν προϋπολογισμούς. Αυτό αποδεικνύεται ενεργειακά για το ποιο είναι το πραγματικό σας ενδιαφέρον για τους αγρότες.

Ολοκληρώνω, κύριε Υπουργέ, Δεν αναφέρομαι τώρα στη ρητορική που υιοθετήσατε εδώ και δύο μέρες. Αντιλαμβάνομαι την πίεση, είστε και ο κατάλληλος άνθρωπος εξάλλου για να κάνετε την άμυνα. Έχουμε τρία κόμματα της Αντιπολίτευσης που είναι δεξιότερα από εσάς. Ωραία. Αλλά να σας πω κάτι. Δεν έχει μεταναστευτική πολιτική η χώρα, περί αυτού πρόκειται. Την πραγματικότητα έχετε απέναντί σας, αν θέλετε και το ΠΑΣΟΚ. Δεν έχετε απέναντί σας εκείνες τις επιπολαιότητες που λένε ότι δεν υπάρχουν σύνορα ή η θάλασσα δεν έχει σύνορα κ.λπ.. Δεν είμαι σε αυτή την εποχή. Ήδη ο ΣΥΡΙΖΑ τώρα ψήφισε για τις αμυντικές δαπάνες. Ήρθε προς το ΠΑΣΟΚ. Και εσείς, με αυτό που κάνετε για τους μετανάστες και εσείς προς το ΠΑΣΟΚ έρχεστε. Όλοι προς τα εδώ θα έρθετε σιγά-σιγά.

Για να αποκτήσει η χώρα μεταναστευτική πολιτική πρέπει να γίνουν κάποιες σοβαρές συζητήσεις χωρίς ιδεοληψίες. Δεν είμαστε πια στην εποχή που κραδαίνοντας τη σημαία του λαϊκισμού μπορούμε να απαντάμε σε οτιδήποτε. Υιοθέτηση λαϊκών αιτημάτων δεν είναι λαϊκισμός. Ο λαϊκισμός είναι ένας πολιτικός λόγος με συγκεκριμένη αισθητική, που είναι ισοπεδωτικός, που είναι μανιχαϊστικός, που είναι επίπλαστος, που είναι παραπλανητικός, που είναι δημαγωγικός. Αυτό είναι ο λαϊκισμός. Όπως επίσης η αναφορά σε δικαιώματα ανθρώπινα δεν είναι δικαιωματισμός όπως με περισσή επιπολαιότητα ακούμε και στη Βουλή μέσα από πολλές πλευρές. Δικαιωματισμός, και το λένε απαξιωτικά.

Τα τελευταία δέκα χιλιάδες χρόνια η ιστορία του ανθρώπου στον πλανήτη Γη είναι μια ιστορία μετακίνησης. Εγώ δεν λέω να ανοίξουμε τα σύνορα. Προφανώς υπάρχουν σύνορα. Δεν υπάρχει χώρα χωρίς σύνορα.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Γι’ αυτό και λέω σιγά-σιγά χρειαζόμαστε μία λογική την οποία το ΠΑΣΟΚ πάντα την είχε και ποτέ δεν την έχασε.

Φυσικά και σύνορα υπάρχουν, γιατί χώρα χωρίς σύνορα δεν υφίσταται. Δεν είναι χώρος, είναι χώρα. Προφανώς συμφωνούμε. Αλλά και από την άλλη τα ζητήματα των ανθρωπίνων δικαιωμάτων έχουν μια ξεχωριστή θέση στην ατζέντα της φιλελεύθερης δημοκρατίας, την οποία εμείς υιοθετούμε πλήρως. Και δεν είναι μόνο το θέμα το αγροτικό. Εμείς δεν ψηφίζουμε τη διάταξη…

**ΠΡΟΕΔΡΕΥΩΝ (Γεώργιος Γεωργαντάς):** Ανοίγετε κι άλλα θέματα, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε, για να γίνει καθαρό αυτό. Εμείς δεν ψηφίζουμε τη διάταξη μόνον επειδή βοηθάει τους αγρότες τους οποίους έχουμε σε απόλυτη προτεραιότητα έτσι κι αλλιώς. Υπάρχουν και ζητήματα αρχής για εμάς. Τα ανθρώπινα δικαιώματα δεν είναι δικαιωματισμός και η υπεράσπισή τους δεν είναι δικαιωματισμός. Θέλω να το πω πολύ καθαρά από το Βήμα της Βουλής για να είναι καθαρές οι σχέσεις μας, κύριε Υπουργέ.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει για ένα λεπτό ο Υπουργός Εργασίας και Κοινωνικής Ασφάλισης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Από σεβασμό στον φίλο μου τον κ. Κουκουλόπουλο λέω μόνο το εξής:

Αγαπητέ κύριε συνάδελφε, μας αδικείτε. Στο παρόν νομοσχέδιο έχουμε επίδομα μητρότητας για τις αγρότισσες που δεν έπαιρναν, αύξηση του χρέους των αγροτών για να πάρουν σύνταξη χρέους στον ΕΦΚΑ από 6 χιλιάδες στις 10 χιλιάδες και την τροπολογία στην οποία αναφερθήκατε για τους εργάτες γης κ.λπ..

Άρα μόνο σε ένα νομοσχέδιο έχουμε τρεις ρυθμίσεις για τους αγρότες. Δεν μπορείτε να μας λέτε ότι δεν ενδιαφερόμαστε για τους αγρότες. Εγώ ποτέ δεν θα σας υποτιμήσω, ειδικά εσάς προσωπικά, αλλά δεν θέλω κι εσείς να υποτιμάτε εμένα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση και ψήφιση σχέδιο νόμου του Υπουργείου Εργασίας και Κοινωνικής Ασφάλισης έρχεται να δώσει λύσεις πραγματικά σε συγκεκριμένα προβλήματα.

Σκοπός του είναι, μεταξύ άλλων, η συνολική αναμόρφωση του θεσμικού πλαισίου που διέπει την προαιρετική επαγγελματική ασφάλιση, προκειμένου να διαμορφωθούν οι συνθήκες μέσα στις οποίες θα μπορέσει να αναπτυχθεί περαιτέρω ο δεύτερος πυλώνας της ασφαλιστικής προστασίας, να ενισχυθεί το εισόδημα των μελλοντικών συνταξιούχων με συμπληρωματικές συνταξιοδοτικές παροχές.

Ταυτόχρονα, προβλέπει να καλλιεργηθεί η κουλτούρα συνταξιοδοτικής αποταμίευσης στους ασφαλισμένους, προς όφελος τόσο των ιδίων όσο και συνολικά της ελληνικής οικονομίας μας.

Έτσι ενοποιείται και βελτιώνεται το ρυθμιστικό πλαίσιο που διέπει την οργάνωση, τη λειτουργία και την εποπτεία των δραστηριοτήτων των φορέων προαιρετικής επαγγελματικής ασφάλισης, η οποία αφορά ιδιαίτερα στην ασφάλιση κινδύνων, όπως του γήρατος, της αναπηρίας, του θανάτου και της ασθένειας, ενώ, επίσης, ανατίθενται οι σχετικές εποπτικές αρμοδιότητες στην Τράπεζα της Ελλάδος.

Συνολικά το παρόν σχέδιο νόμου διασφαλίζει την ομαλή λειτουργία των ΤΕΑ κατά το διάστημα μέχρι την ανάληψη της εποπτείας από την Τράπεζα της Ελλάδος την 1η Ιανουαρίου του 2025. Ουσιαστικά και μακροπρόθεσμα ενισχύεται η θεσμός της επαγγελματικής ασφάλισης στο πλαίσιο του δεύτερου πυλώνα της κοινωνικής ασφάλισης.

Οι προβλεπόμενες ρυθμίσεις συμβάλλουν στην αύξηση της παραγωγικότητας της εργασίας μέσω της παροχής πρόσθετων κινήτρων στο πλαίσιο της σύμβασης εργασίας μεταξύ εργαζομένου και εργοδότη. Δεν ωφελούν μόνο τους ασφαλισμένους αλλά και το σύνολο της εθνικής οικονομίας, όπως προείπα, αξιοποιώντας τη συνταξιοδοτική αποταμίευση για να δώσει ώθηση στις νέες επενδύσεις, δεδομένου ότι τα επαγγελματικά ταμεία αποτελούν παραδοσιακά μακροπρόθεσμους θεσμικούς επενδυτές που χρηματοδοτούν μεταξύ άλλων μεγάλα αναπτυξιακά έργα, διασφαλίζουν τη διάχυση και διαφοροποίηση του ασφαλιστικού κινδύνου.

Ειδικότερα, ο δεύτερος πυλώνας που λειτουργεί σύμφωνα με το κεφαλαιοποιητικό σύστημα και υπόκειται στον επενδυτικό κίνδυνο μπορεί να λειτουργήσει αντισταθμιστικά προς τον πρώτο πυλώνα, που λειτουργεί σε διανεμητική βάση και υπόκειται στον δημογραφικό αλλά και τον δημοσιονομικό κίνδυνο, προσφέροντας με τον τρόπο αυτό μεγαλύτερη εξασφάλιση των συνταξιοδοτικών παροχών σε βάθος χρόνου.

Στο σημείο αυτό θα ήθελα να αναφερθώ, όπως έχουν κάνει και άλλοι συνάδελφοί μου, στην πολύ σημαντική τροπολογία που κατέθεσε το Υπουργείο Μετανάστευσης και Ασύλου. Με αυτή μειώνεται το χρονικό διάστημα μετά την πάροδο του οποίου από την ολοκλήρωση της κατάθεσης της αίτησης διεθνούς προστασίας οι αιτούντες έχουν δικαίωμα ουσιαστικής πρόσβασης στην εγχώρια αγορά εργασίας. Στο ίδιο πλαίσιο χορηγείται με απόφαση του γραμματέα της Αποκεντρωμένης Διοίκησης άδεια διαμονής σε πολίτες τρίτων χωρών με δικαίωμα πρόσβασης στην εξαρτημένη εργασία και την παροχή υπηρεσιών ή έργου.

Με την προτεινόμενη ρύθμιση μειώνεται το χρονικό διάστημα αναμονής για ουσιαστική πρόσβαση στην αγορά εργασίας των αιτούντων διεθνή προστασία από έξι μήνες σε εξήντα ημέρες από την ολοκλήρωση της διαδικασίας, κατάθεσης της αίτησης και τη λήψη των σχετικών νομιμοποιητικών εγγράφων που αναφέρονται σε αυτή, καθώς ο χρόνος διεκπεραίωσης των αιτήσεων έχει μειωθεί σημαντικά και, ως εκ τούτου, το χρονικό διάστημα των έξι μηνών λειτουργεί ανασταλτικά ως προς την άσκηση του δικαιώματος.

Περαιτέρω εισάγεται η δυνατότητα και καθορίζεται η διαδικασία χορήγησης άδειας διαμονής με δικαίωμα πρόσβασης σε εξαρτημένη εργασία ή παροχή υπηρεσιών έργου σε πολίτες τρίτων χωρών, οι οποίοι πληρούν ορισμένες προϋποθέσεις.

Είναι μια πολύ σημαντική ρύθμιση, η οποία έρχεται σε συνέχεια της επίκαιρης ερώτησης που είχα καταθέσει πριν από έναν μήνα προς τον Υπουργό Μετανάστευσης και Ασύλου και την είχαμε συζητήσει ενώπιον του Σώματος. Για αυτό ευχαριστώ τον Υπουργό για την ανταπόκρισή του με την παρούσα τροπολογία και ελπίζω να κάνει και άλλα πάνω σε αυτόν τον τομέα, καθώς αυτή δίνει μια σημαντική ανάσα στο πρόβλημα της έλλειψης εργατών γης τόσο στη Λακωνία, στον τόπο μου, όσο και σε ολόκληρη την Ελλάδα.

Ας μην ξεχνάμε πως αγρότες και παραγωγοί δυσκολεύονται να καλύψουν τις εργατικές ανάγκες στην παραγωγή και τη συγκομιδή. Η άμεση επίλυση του ζητήματος είναι αναγκαία, ώστε να αποσοβηθεί ο κίνδυνος είτε να μην καλλιεργηθούν μεγάλες εκτάσεις είτε να μη συγκομιστεί σημαντικός όγκος αγροτικής παραγωγής.

Με την παρούσα τροπολογία το Υπουργείο Μετανάστευσης και Ασύλου δίνει μια άμεση και αποτελεσματική λύση στο πρόβλημα επ’ ωφελεία του συνόλου της αγροτικής παραγωγής και όχι μόνο, γιατί μην ξεχνάμε ότι υπάρχουν και άλλα επαγγέλματα τα οποία βρίσκονται στην ίδια κατάσταση που βρίσκονται οι αγρότες.

Κυρίες και κύριοι συνάδελφοι, μην κοροϊδευόμαστε. Σας καλώ όλους με τη σειρά μου και να υπερψηφίσουμε τόσο το σχέδιο νόμου του Υπουργείου Εργασίας και Κοινωνικής Ασφάλισης όσο και τις κατατεθείσες τροπολογίες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε, και για τη συνέπεια στον χρόνο.

Τον λόγο έχει ο κ. Εμμανουήλ Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Με το παρόν νομοσχέδιο η Κυβέρνηση περνάει σε μια φάση αντιασφαλιστικής επίθεσης στη βάση των κατευθύνσεων της Ευρωπαϊκής Ένωσης, με κύρια στόχευση την πλήρη μετατροπή της ασφάλισης σε ατομική υπόθεση, την παραπέρα ιδιωτικοποίηση του συστήματος και το τζογάρισμα των εισφορών από τα επαγγελματικά ταμεία και τις ασφαλιστικές εταιρείες.

Προφανώς δεν πρόκειται για κάποια νέα πρόταση. Είναι η συνέχεια ενός συνόλου αντεργατικών νόμων που έχουν φέρει έως τώρα όλες οι κυβερνήσεις, ενώ βρίσκεται σε πλήρη αντιστοιχία με την επίθεση στους μισθούς, στις συλλογικές συμβάσεις, την αλλαγή προς το χειρότερο στις εργασιακές σχέσεις.

Και επειδή βγαίνουν πολλοί "στα κεραμίδια" αυτές τις μέρες, θεωρώντας ότι έχουμε μνήμη χρυσόψαρου, θα πρέπει να μιλήσουμε καθαρά. Η εφαρμογή του νόμου Κατρούγκαλου που επικαιροποίησε και βάθυνε όλους τους αντιασφαλιστικούς νόμους των προηγούμενων ετών ήταν αυτή που γονιμοποίησε το έδαφος για να προχωρήσει και στη χώρα μας η αντιλαϊκή στρατηγική της Ευρωπαϊκής Ένωσης για τους τρεις πυλώνες, πάγιες θέσεις δηλαδή της σημερινής Κυβέρνησης. Δεν θα παραλείψουμε να σας υπενθυμίσουμε τις διάφορες προτάσεις αστικών επιτελείων και θεσμικών φορέων, όπως εκείνες της Ένωσης Αναλογιστών Ελλάδας, όπου από το 2018 μιλούσε για το σύστημα των τριών πυλώνων, το μοντέλο Πινοσέτ και την παραπέρα ενίσχυση των στοιχείων ιδιωτικής ασφάλισης με παράλληλη εξασφάλιση πόρων για την ανάπτυξη των ιδιωτικών προγραμμάτων, πυρήνας της οποίας είναι η διαμόρφωση ενός δεύτερου πυλώνα, ο οποίος θα λειτουργεί αμιγώς στη βάση του κεφαλαιοποιητικού συστήματος και θα εξαρτά το ύψος των παροχών από την απόδοση των επενδύσεων.

Αυτή η αντιασφαλιστική επίθεση με το μοντέλο των τριών πυλώνων έχει στόχο να περιοριστεί σε βάθος χρόνου η ανάγκη χρηματοδότησης του πρώτου πυλώνα με το πρόσχημα των ελλειμμάτων που οι κυβερνήσεις οι δικές σας όλες δημιούργησαν, επειδή έρχεται, δηλαδή, ο παραπέρα περιορισμός της μειωμένης έτσι κι αλλιώς κρατικής χρηματοδότησης στο σύστημα κοινωνικής ασφάλισης ώστε οι μονοπωλιακοί όμιλοι να εξασφαλίσουν αυτούς τους πόρους για λογαριασμό τους.

Μάλιστα, ο δεύτερος πυλώνας με βάση το κεφαλαιοποιητικό σύστημα θα αναπτύσσεται σε βάρος του πρώτου δημόσιου πυλώνα, του αναδιανεμητικού συστήματος, όπου σε αυτό θα κατευθύνεται όλο και μεγαλύτερο μέρος των ασφαλιστικών εισφορών. Αυτό σημαίνει περιορισμός των εισφορών της βασικής κοινωνικής σύνταξης με το πρόσχημα, όπως λέγεται, ότι επιβαρύνουν σημαντικά το κόστος εργασίας που επιδρούν αρνητικά στην προσπάθεια ανάκαμψης της ελληνικής εθνικής οικονομίας. Στην πράξη σημαίνει μείωση της τιμής της εργατικής δύναμης και ταυτόχρονα των εσόδων των ταμείων, άρα και των συντάξεων, παραδίδοντας έτσι τα αποθεματικά στο κεφαλαιοποιητικό σύστημα σε βάρος των εργαζομένων.

Αυτή η εξέλιξη θα ενισχύσει την ιδιωτική ασφάλιση ιδιαίτερα για αυτούς που ανήκουν στα μεσαία και υψηλότερα κοινωνικά κλιμάκια, που σημαίνει ότι το σύστημα των τριών πυλώνων όχι μόνο καταδικάζει στη φτώχεια και την αβεβαιότητα τη συντριπτική πλειοψηφία των μισθωτών και αυτοαπασχολούμενων, αλλά επιπλέον απευθύνεται στους υψηλά αμειβόμενους, οι οποίοι είναι και οι μόνοι που θα έχουν την οικονομική δυνατότητα να συμπληρώνουν τη σύνταξη των δύο πυλώνων με μια πρόσθετη ιδιωτική σύνταξη.

Αυτές είναι οι προτάσεις και του Συνδέσμου Ελλήνων Βιομηχάνων, είναι της Ευρωπαϊκής Ένωσης, που μπαίνουν σε εφαρμογή με στόχο την πλήρη απαλλαγή του κράτους από το κόστος κοινωνικής ασφάλισης, να απελευθερωθούν περισσότερα κρατικά κονδύλια για τη στήριξη της καπιταλιστικής κερδοφορίας και, παράλληλα, να επιβάλουν την παράταση του εργάσιμου βίου, την οποία μάλιστα την παρουσιάζουν ως οικειοθελή επιλογή.

Μάλιστα, η Κυβέρνηση παρουσιάζει την αύξηση του προσδόκιμου ζωής ως κάτι κακό, κουνώντας παράλληλα το δάχτυλο στους εργαζόμενους για τη βιωσιμότητα των συστημάτων κοινωνικής ασφάλισης.

Εμφανίζεται φιλεργατική, υπερασπιζόμενη τάχα το δικαίωμα των εξηντάρηδων και άνω για πρόσβαση στην εργασία, ιδίως για τις γυναίκες, πουλώντας το παραμύθι ότι αυτό αυξάνει τάχα μου το βιοτικό τους επίπεδο και θα τους κρατάει και ακμαίους.

Ούτε λίγο ούτε πολύ μάς λέει ότι το οκτάωρο, πενθήμερο, τριανταπεντάωρο, που παλεύει το εργατικό συνδικαλιστικό κίνημα, με πλήρη ασφαλιστική και μισθολογική κάλυψη στο ύψος των αναγκών κάθε λαϊκής οικογένειας, είναι αναχρονιστικό! Δηλαδή δουλειά μέχρι τα βαθιά γεράματα με ψίχουλα και ψευτοκίνητρα.

Αυτόν τον στόχο υπηρετεί και η διάταξη-λαγός, που πέρασε τον Ιούλιο του 2023 σε σχέδιο του Υπουργείου Οικονομικών, βασισμένη στην πολιτική της ενεργού γήρανσης, εντάσσοντας ανέργους ηλικίας από εξήντα επτά έως εβδομήντα τεσσάρων ετών στα προγράμματα του πρώην ΟΑΕΔ, με το πρόσχημα ότι δεν έχουν συμπληρώσει τον απαιτούμενο συντάξιμο χρόνο για θεμελίωση συνταξιοδοτικού δικαιώματος. Ήταν η αρχή για να νομοθετηθεί σε δεύτερο χρόνο και με τη βούλα η δουλειά μέχρι τα εβδομήντα τέσσερα χρόνια.

Το ΚΚΕ, βέβαια, καταψήφισε, η Νέα Δημοκρατία και το ΠΑΣΟΚ υπερψήφισαν και ο ΣΥΡΙΖΑ μαζί με τους ακροδεξιούς Σπαρτιάτες και την Πλεύση Ελευθερίας ψήφισαν «παρών». Έτσι για να μην ξεχνιόμαστε.

Είναι αλήθεια ότι έχετε βάλει όλοι σας ανεξίτηλη σφραγίδα σε θεμελιακές ανατροπές και αυτό ο λαός μας δεν το ξεχνά. Μιλάμε για το δημογραφικό πρόβλημα και ρίχνετε κροκοδείλια δάκρυα χωρίς να λέτε τίποτα για την ταμπακιέρα, για τις βαθύτερες αιτίες που επιδρούν στη μείωση του αριθμού των γεννήσεων. Διότι η πολιτική σας είναι μέρος του προβλήματος και όχι της λύσης. Διότι πίσω από τα παχιά σας λόγια κρύβονται οι δεσμεύσεις σας στην Ευρωπαϊκή Ένωση για μεγαλύτερες αντιασφαλιστικές ανατροπές.

Διότι η φοροληστεία, η μείωση του λαϊκού εισοδήματος, η ακρίβεια, η ενεργειακή φτώχεια, η δραστική μείωση των κρατικών δαπανών για κοινωνικές παροχές και οικογενειακά επιδόματα είναι δημιουργήματα δικά σας, που γιγαντώνουν την ανασφάλεια και δημιουργούν σοβαρά εμπόδια για τη δημιουργία οικογένειας. Τα εμπόδια αυτά αφορούν την πλειοψηφία των νέων γυναικών, τις δυσκολίες συμμετοχής τους στην εργασία σε συνδυασμό με τη μητρότητα.

Η αλλαγή των δημογραφικών δεικτών στην Ελλάδα δεν μπορεί να γίνει με επιδόματα μιας χρήσης για νέους γονείς και πολύτεκνες οικογένειες, τα οποία φυσικά δεν υποτιμάμε. Προϋποθέτει να αντιμετωπιστούν οι οικονομικοί και κοινωνικοί παράγοντες που οξύνουν το πρόβλημα, να εξασφαλίσει το κράτος όλα όσα χρειάζονται για τη δημιουργία οικογένειας, δωρεάν υπηρεσίες οικογενειακού προγραμματισμού, προγεννητικού ελέγχου, ιατρικώς υποβοηθούμενης αναπαραγωγής, παρακολούθησης της κύησης και του τοκετού, εξασφάλισης φθηνής σύγχρονης κατοικίας, δωρεάν υπηρεσίες προσχολικής αγωγής, πρώιμης διάγνωσης και παρέμβασης, παιδείας και υγείας, φροντίδας των ηλικιωμένων, εξασφάλισης διακοπών και δωρεάν αθλητικών δραστηριοτήτων και ψυχαγωγίας και βεβαίως ένα εισόδημα που να διασφαλίζει τις ανάγκες της οικογένειας. Να αποτελέσουν όλα αυτά κατοχυρωμένα και καθολικά δικαιώματα.

Στο πλαίσιο, όμως, μιας άλλης ανάπτυξης, που στο επίκεντρο έχει την ικανοποίηση των σύγχρονων κοινωνικών αναγκών αυτά πραγματικά θα βρουν την εξέχουσα θέση τους και όχι φυσικά το καπιταλιστικό κέρδος. Απαιτεί ένα επιστημονικά κεντρικό σχέδιο, στηριγμένο στην κοινωνική ιδιοκτησία των συγκεντρωμένων μέσων παραγωγής, με πρωταγωνιστή στα όργανα της οικονομίας και της εξουσίας τον εργαζόμενο άνθρωπο.

Το ΚΚΕ, κυρίες και κύριοι, αγωνίζεται για δημόσια, καθολική, υποχρεωτική κοινωνική ασφάλιση, για την οικοδόμηση ενός συστήματος κοινωνικής ασφάλισης, που περιλαμβάνει τα συνταξιοδοτικά δικαιώματα, τις υπηρεσίες πρόληψης και αποκατάστασης της υγείας, τις παροχές και υπηρεσίες κοινωνικής πρόνοιας.

Το ΚΚΕ παλεύει για να ενισχυθεί το ρεύμα αμφισβήτησης της κυρίαρχης πολιτικής μέσα στον λαό, στους αγώνες του, στις πολιτικές επιλογές του. Οι μισθοί στο ύψος των πραγματικών αναγκών, η σταθερή εργασία με κατοχύρωση των συλλογικών συμβάσεων εργασίας, η ασφαλιστική κάλυψη, η εξασφάλιση ανθρώπινης σύνταξης, η δωρεάν ιατροφαρμακευτική περίθαλψη για όλους, η προστασία της μητρότητας, των ατόμων με ειδικές ανάγκες, των νέων ζευγαριών.

Όλα αυτά αποτελούν τη συνισταμένη για την κοινή δράση των εργαζόμενων, αυτοαπασχολούμενων, φτωχών αγροτών, για να δυναμώσει ο αγώνας για την ικανοποίηση των αναγκών και για ριζικές αλλαγές στην οικονομία και στην κοινωνία, με ένα και μοναδικό κριτήριο, τις σύγχρονες, συνεχώς διευρυνόμενες λαϊκές ανάγκες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία η κ. Καραμπατσώλη Κωνσταντίνα.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Καλησπέρα σας. Πριν τη σημερινή μου ομιλία, θα ήθελα να εκφράσω τα θερμά μου συλλυπητήρια στους οικείους του αδικοχαμένου αστυνομικού της ομάδας ΔΙΑΣ, ο οποίος έπεσε εν ώρα καθήκοντος για τη διαφύλαξη της ασφάλειας και τάξης της δική μας.

Κύριε Πρόεδρε, κύριε Υπουργέ, κυρίες και κύριοι συνάδελφοι, χαίρομαι βαθύτατα που με αφορμή τη σημερινή συνεδρίαση μού δίνεται η δυνατότητα να εκφράσω από αυτό εδώ το Βήμα κάποιες σκέψεις μου αναφορικά με το νέο σχέδιο νόμου του Υπουργείου Εργασίας και Κοινωνικής Ασφάλισης.

Πρόκειται για μια πολύ καινοτόμο προσπάθεια της Κυβέρνησης, που αποσκοπεί στην επίλυση χρόνιων προβλημάτων ενός σημαντικού μέρους της ελληνικής κοινωνίας, αυτού των συνταξιούχων. Όπως έχει λεχθεί και πάλι, το παρόν νομοσχέδιο αποτελεί ένα μεγάλο βήμα προς την κοινωνική ισότητα, καθώς λαμβάνει υπ’ όψιν τις ανάγκες των συνταξιούχων σήμερα, αλλά μεριμνά και για τους αυριανούς συνταξιούχους και άλλες ευάλωτες κοινωνικές ομάδες.

Θα ξεκινήσω από την πρόσφατη τροπολογία που κατατέθηκε από το Υπουργείο Μετανάστευσης και Ασύλου, η οποία μεταξύ άλλων εμπεριέχει μια νέα ρύθμιση για τη δυνατότητα χορήγησης άπαξ άδειας διαμονής και εργασίας παράνομων μεταναστών. Σύμφωνα, λοιπόν, με αυτή την τροπολογία και εφόσον με βεβαία χρονολογία αποδεικνύεται ότι μέχρι τις 30-11-2023 οι λαθρομετανάστες διαμένουν στη χώρα μας για τρία συναπτά έτη και έχουν εργασία, δύνανται να αποκτήσουν άδεια διαμονής λόγω εργασίας. Γίνεται, δηλαδή, μείωση των ετών παράνομης συνεχούς διαμονής στη χώρα μας πριν τη χορήγηση άδειας διαμονής λόγω εργασίας, σε τρία από επτά έτη, που ίσχυε έως σήμερα, και μάλιστα για όσους βεβαιώνουν με χρονολογία την τριετία αυτή μέχρι την 30η Νοεμβρίου του 2023 και μόνο γι’ αυτούς. Ήτοι, σε καμμία περίπτωση δεν καταργείται η επταετής συνεχής διαμονή, που οδηγεί στην ουσία και στην αυτοματοποιημένη, θα έλεγε κανείς, άδεια διαμονής.

Και όλα τα ανωτέρω διότι στόχος της τροπολογίας αυτής είναι αφ’ ενός η καταπολέμηση του φαινομένου της αδήλωτης και ανασφάλιστης εργασίας λαθρομεταναστών, πολλοί εκ των οποίων δηλώνουν ότι εφόσον μπορούσαν θα τη δήλωναν και θα ασφαλίζονταν και αφ’ ετέρου ικανοποιείται το αίτημα των παραγωγικών φορέων για προσέλκυση εργατικού δυναμικού, καθότι η χώρα μας αντιμετωπίζει, αποδεδειγμένα πλέον, έλλειμμα εργατικού δυναμικού, οριζόντια και παντού.

Σημειωτέον ότι μέχρι στιγμής δεν έχει υπάρξει θεσμικός εκπρόσωπος κλάδου που να μην έχει έρθει αντιμέτωπος με αυτό το έλλειμμα και να απαιτεί επιτακτικά άμεση επίλυση του προβλήματος. Να τονίσω στο σημείο αυτό ότι η Κυβέρνηση δεν γίνεται πιο χαλαρή ως προς τη μεταναστευτική της πολιτική, απλά νομιμοποιεί ένα πραγματικό φαινόμενο και δίδει άπαξ και μόνο άπαξ σε όσους μέχρι την 30η Νοεμβρίου 2023, με βεβαία χρονολογία, αποδείξουν ότι ζουν και εργάζονται για μια τριετία στη χώρα μας. Σε αυτούς, λοιπόν, δίνεται η δυνατότητα να πάρουν άδεια διαμονής και εργασίας και μάλιστα για όσο χρόνο διαθέτουν την εργασία αυτή και σε κάθε περίπτωση παύει αυτοδικαίως εφόσον δεν υφίσταται η εργασία, πράγμα που δηλώνει ξεκάθαρα πως στόχος μας είναι η ενίσχυση της παραγωγής και όχι να γίνει η χώρα μας πόλος έλξης μεταναστών.

Έχοντας αναλύσει αυτό, προχωρώ και στα επιμέρους σημεία του νομοσχεδίου, όπως την αναμόρφωση της επαγγελματικής νομοθεσίας μέσω μιας ριζικής αναμόρφωσης του κανονιστικού πλαισίου της προαιρετικής επαγγελματικής ασφάλισης, με στόχο τη διαμόρφωση των κατάλληλων συνθηκών για να αναπτυχθεί έτι περαιτέρω ο δεύτερος πυλώνας ασφαλιστικής προστασίας, που λειτουργεί στην ουσία με βάση το κεφαλαιοποιητικό σύστημα.

Στην ανωτέρω κατεύθυνση εισάγεται μια σειρά νέων ρυθμίσεων για τη λειτουργία των ταμείων επαγγελματικής ασφάλισης. Ο σκοπός αυτών των ρυθμίσεων είναι η ενίσχυση του εισοδήματος των μελλοντικών συνταξιούχων και ακολούθως της ελληνικής οικονομίας μέσω αυτής, με την προσπάθεια ενίσχυσης της κοινωνικής ασφάλισης διά μέσου της αξιοποίησης της συνταξιοδοτικής αποταμίευσης.

Θα ήθελα να συνεχίσω με το πλέον ελπιδοφόρο μέρος του νομοσχεδίου, τη δεύτερη ενότητα, αυτή που σχετίζεται με την αναμόρφωση της ασφαλιστικής νομοθεσίας. Το πλήθος των νέων καινοτόμων ρυθμίσεων δεν μου επιτρέπει να αναφερθώ σε όλες, για αυτό θα περιοριστώ στις πλέον σημαντικές.

Με αυτό το νομοσχέδιο, λοιπόν, καταργείται η παρακράτηση του 30% της σύνταξης των εργαζομένων συνταξιούχων. Φέρνουμε, λοιπόν, τέλος στην παρακράτηση ύψους 60% του νόμου Κατρούγκαλου. Παρέχεται η δυνατότητα εργασίας σε συνταξιούχους αναπηρίας, χωρίς να διακοπεί η σύνταξη και χωρίς επιβολή του φόρου του 10%. Παράλληλα, λύνεται το πρόβλημα στις καθυστερήσεις των επικουρικών συντάξεων, ενώ δίνεται η δυνατότητα σε συνταξιούχους με οφειλές μέχρι και το ποσό των 30.000 ευρώ να λαμβάνουν τη σύνταξή τους.

Κλείνοντας, δεν μπορώ να μην εκφράσω τη χαρά μου ως γυναίκα, μητέρα και ελεύθερη επαγγελματίας για τη νέα ρύθμιση περί ειδικής παροχής μητρότητας για τις ελεύθερες επαγγελματίες και φυσικά και τις αγρότισσες, που θα λαμβάνουν για εννέα μήνες τον κατώτατο μισθό των 780 ευρώ τον μήνα και μάλιστα αναδρομικά από τις 24 Σεπτεμβρίου.

Έχω συναντήσει και εγώ προσωπικά τις δυσκολίες της περιόδου αυτής και χαίρομαι που ένα δίκαιο αίτημα εκατοντάδων χιλιάδων γυναικών γίνεται πραγματικότητα. Δεν είναι δυνατόν στον ΕΔΟΕΑΠ οι ασφαλισμένες να λαμβάνουν μόνο επίδομα λοχείας. Δεν είναι δυνατόν γυναίκες ελεύθερες επαγγελματίες να φοβούνται να φέρουν στον κόσμο παιδιά, υπό τον κίνδυνο της οικονομικής καταστροφής. Με αυτή τη ρύθμιση, λοιπόν, μπαίνει ένα τέλος και έρχεται η πολυπόθητη εξίσωση των ελεύθερων επαγγελματιών γυναικών με τις μισθωτές σε ιδιωτικό και δημόσιο τομέα. Άλλωστε, πρόκειται για μια προεκλογική δέσμευση της Κυβέρνησής μας, έχοντας στραμμένο το βλέμμα στο μέλλον και στα προβλήματα που αντιμετωπίζουν οι γυναίκες, κάτι το οποίο ως Βουλευτή και ως γυναίκα με κάνει ιδιαίτερα περήφανη.

Συνοψίζοντας, πρόκειται για ένα νομοσχέδιο με σημαντικότατες ρυθμίσεις για τους συνταξιούχους και τους εργαζόμενους, με κοινωνική συνοχή, ενσυναίσθηση και με στόχο τη λύση προβλημάτων χιλιάδων συμπολιτών μας. Για όλους αυτούς τους λόγους, κυρίες και κύριοι συνάδελφοι, ζητώ να το υπερψηφίσατε.

Σας ευχαριστώ πολύ και σας εύχομαι καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε, και για την απόλυτη συνέπεια στον χρόνο.

Τον λόγο τώρα έχει από τον ΣΥΡΙΖΑ ο κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κατά τη συζήτηση του νομοσχεδίου και εξ αφορμής της τροπολογίας του Υπουργείου Μετανάστευσης για τη χορήγηση άδειας διαμονής και εργασίας για τους εργάτες-μετανάστες γίναμε μάρτυρες ενός ανταγωνισμού στη δεξιά και στην ακροδεξιά πολυκατοικία για το ποιος είναι περισσότερο ακραία δεξιός, επικαλούμενες η κάθε πλευρά έναντι των άλλων δηλώσεις ή πράξεις που έγιναν στο παρελθόν, ακόμη και πρόσφατα. Και, βέβαια, η σκιά του Αντώνη Σαμαρά με τη γνωστή δήλωσή του είναι παρούσα και εμφανίζεται ως εφιάλτης για την Κυβέρνηση.

Κύριε Υπουργέ, με τη ρητορική και την εφαρμοζόμενη πολιτική σας «σπείρατε ανέμους και θερίζετε θύελλες». Το ίδιο θα κάνετε και με το υπό κρίση νομοσχέδιο που πραγματεύεται και τροποποιεί το θεσμικό πλαίσιο της επαγγελματικής ασφάλισης του δεύτερου πυλώνα του κοινωνικοασφαλιστικού συστήματος, με τη μεθόδευση της αλλοίωσής της. Πάντως, δεν ασχολείται με τα μεγάλα πραγματικά προβλήματα αυτού του συστήματος και τις πραγματικές ανάγκες των εργαζομένων, των συνταξιούχων που συνδέονται με τη ζωή τους και το μέλλον των νεότερων γενεών.

Το νομοσχέδιο εισάγεται προς ψήφιση εν μέσω μιας ιδιαίτερα δυσμενούς κατάστασης για τους ασφαλισμένους και συνταξιούχους. Είναι αυτή η κατάσταση και όχι βέβαια η έλλειψη κουλτούρας, όπως ελέχθη από κυβερνητικά χείλη για την υποβάθμιση της επαγγελματικής ασφάλισης στον τόπο μας.

Το προς ψήφιση ασφαλιστικό νομοσχέδιο δεν προσφέρει κάτι ουσιαστικό και πάντως προσφέρει ελάχιστα στην ενίσχυση της προστασίας των ασφαλισμένων και των συνταξιούχων. Δεν αντιμετωπίζει τα προβλήματα που υπάρχουν από το πλήθος των εκκρεμών συντάξεων, τους μεγάλους χρόνους απόδοσης συντάξεων ή ακόμη και τα προβλήματα ως προς τη συνταξιοδότηση όσων οφείλουν στα ασφαλιστικά ταμεία.

Επιχειρείται μια συνολική αναμόρφωση του θεσμικού πλαισίου που διέπει την επαγγελματική ασφάλιση με σημαντικές αλλαγές στον τρόπο λειτουργίας των ταμείων επαγγελματικής ασφάλισης. Συγκεκριμένα, η εποπτεία και ο έλεγχος μεταφέρεται από το κράτος στην Τράπεζα της Ελλάδος με το τριμερές σχήμα: Υπουργείο Εργασίας, Εθνική Αναλογιστική Αρχή και Επιτροπή Κεφαλαιαγοράς, που διαχειρίζεται τις εισφορές των εργαζομένων και των εργοδοτών.

Τα ταμεία επαγγελματικής ασφάλισης, τα ΤΕΑ, εξομοιώνονται φορολογικά με τις παροχές του τρίτου πυλώνα, της ιδιωτικής ασφάλισης, καθώς για πρώτη φορά θεσπίζονται κλίμακες παρακράτησης φόρου από τις συνταξιοδοτικές παροχές των ΤΕΑ. Η φορολόγηση των παροχών ισχύει και για τα υφιστάμενα ΤΕΑ, που λειτουργούν ήδη στο πλαίσιο του κοινωνικοασφαλιστικού συστήματος. Η δε θεσμοθέτηση, η εξομοίωση των ΤΕΑ φορολογικά με τα ομαδικά συνταξιοδοτικά ασφαλιστήρια των ιδιωτικών ασφαλιστικών εταιρειών αντίκειται στον χαρακτήρα των ΤΕΑ ως ταμείων κοινωνικού σκοπού, σε αντίθεση με τις ασφαλιστικές εταιρείες που έχουν αμιγώς κερδοσκοπικό χαρακτήρα, δίδοντας σε αυτές, δηλαδή στις ασφαλιστικές εταιρείες, τη δυνατότητα να συμμετέχουν στην επαγγελματική ασφάλιση. Εξαιρεί, μάλιστα, την υποχρέωση που έχουν τα ταμεία επαγγελματικής ασφάλισης να ενημερώνουν την εποπτική αρχή, εάν δεν καταβληθούν οι προβλεπόμενες εισφορές. Αυτό ομολογήθηκε και από τον ίδιο τον Υπουργό, που, απαντώντας στον Κοινοβουλευτικό Εκπρόσωπο της Νέας Αριστεράς, αναφέρει ότι θα φέρει μετά από κάποιο χρονικό διάστημα ρύθμιση που να διορθώνει η σχετική διάταξη.

Με το νομοσχέδιο τίθεται εν αμφιβόλω η υπόσταση των αλληλοβοηθητικών ταμείων, αφού αίρεται η υποχρεωτικότητα της ασφάλισης σε αυτά με τρόπο που να πλήττεται η ανταποδοτικότητα των παροχών τους και, εν τέλει, να μην τους δίδεται η δυνατότητα να παραμείνουν βιώσιμα.

Κυρίες και κύριοι συνάδελφοι, με το νομοσχέδιο καταργείται η πρόβλεψη για περικοπή 30% στις αποδοχές των συνταξιούχων σε περίπτωση που εργάζονται και δίδεται πλέον δυνατότητα στους συνταξιούχους να εργάζονται παράλληλα με τη λήψη της σύνταξης. Η πρόβλεψη αυτή ανοίγει την κερκόπορτα για την αύξηση των ορίων ηλικίας συνταξιοδότησης, όπως άλλωστε έχει διαφανεί από επίσημα κυβερνητικά χείλη και με τη σχετική δήλωση που έχει κάνει ο αρμόδιος Υφυπουργός.

Είναι προφανές ότι δεν είναι δυνατόν να εργάζεται κάποιος μετά τα εξήντα επτά, πράγμα που δημιουργεί και σοβαρό ζήτημα υγείας και ασφάλειας των εργαζομένων και επιπλέον δημιουργεί προβλήματα ως προς την απασχόληση και τη συνακόλουθη ανεργία που συνεπάγεται ειδικά για τους νέους.

Βέβαια, στη σημερινή συγκυρία οι συνταξιούχοι αναγκάζονται να εργαστούν, λόγω χαμηλών εισοδημάτων, ακρίβειας και των εξοντωτικών πολιτικών της Κυβέρνησης. Πάντως, η υποχρεωτική παρακράτηση του 60% της σύνταξης μέχρις ότου το χρέος μειωθεί στο ποσό των 20.000 ευρώ θα προκαλέσει προβλήματα επιβίωσης τουλάχιστον στους χαμηλοσυνταξιούχους.

Με το νομοσχέδιο εισάγεται η έννοια του ενεργού ΑΜΚΑ ως προϋπόθεση για την πρόσβαση των πολιτών της χώρας σε δωρεάν και ποιοτικές υπηρεσίες υγείας του ΕΣΥ. Η ρύθμιση αυτή αποτελεί άλλο ένα εμπόδιο για την πρόσβαση στο ΕΣΥ και αυτό παρ’ ότι, σύμφωνα με τον Παγκόσμιο Οργανισμό Υγείας αλλά και το Σύνταγμα της χώρας, η πρόσβαση στις υπηρεσίες υγείας πρέπει να είναι καθολική, απροϋπόθετη και ανεμπόδιστη. Η νέα διάταξη αντιτίθεται στις αρχές της ισότητας, της μη διάκρισης, της αλληλεγγύης και της ισονομίας. Έτσι, τίθεται σε κίνδυνο η δημόσια υγεία εν συνόλω.

Πρόκειται για το δεύτερο νομοθετικό μέτρο που λαμβάνει η Κυβέρνηση, με σκοπό να περιορίσει την πρόσβαση των ανασφάλιστων στις υπηρεσίες του ΕΣΥ. Το πρώτο ήταν η εξαίρεση των ιδιωτών ιατρών από τη δυνατότητα των ανασφάλιστων πρόσβασης σε αυτούς, κατευθύνοντάς τους αποκλειστικά στις δομές του ΕΣΥ, με συνέπεια να επιτείνεται η ήδη τεράστια συμφόρησή του.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η ρύθμιση αυτή θα προκαλέσει σοβαρές κοινωνικές ανισότητες και θα αποκλείσει σημαντικό μέρος του πληθυσμού της χώρας από την πρόσβαση στη δημόσια δωρεάν υγεία.

Κυρίες και κύριοι συνάδελφοι, το νομοσχέδιο συνιστά αντιμεταρρύθμιση και το κοινωνικό αποτύπωμά της είναι εν πολλοίς αρνητικό. Συμπερασματικά, η συγκεκριμένη νομοθετική πρωτοβουλία αφ’ ενός δεν ανταποκρίνεται στις ανάγκες του κόσμου της εργασίας και των απομάχων της, μη δίνοντας μακροπρόθεσμες και ουσιαστικές λύσεις που να τους διευκολύνουν και αφ’ ετέρου λειτουργεί προς όφελος μεγάλων ιδιωτικών συμφερόντων. Η Κυβέρνηση της Νέας Δημοκρατίας συνεχίζει «το ίδιο τροπάρι, το γνωστό», τη γνωστή νεοφιλελεύθερη πολιτική της. Δεν θα μπορούσε να πράξει και κάτι άλλο, βέβαια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Γιάννης Λοβέρδος. Και μετά, τον λόγο θα πάρει ο Υφυπουργός κ. Σπανάκης.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα μου επιτρέψετε να ξεκινήσω λέγοντας και διερμηνεύοντας -είμαι βέβαιος- τα συναισθήματα όλων, και των τριακοσίων Βουλευτών, τη βαθιά μου θλίψη και τη βαθιά οδύνη για τον αδόκητο χαμό ενός νεαρού παλικαριού, που θα μπορούσε να ήταν γιος μας, σήμερα το πρωί εκτελώντας το καθήκον του για την προστασία της ελληνικής κοινωνίας, του Έλληνα πολίτη. Αυτό που έχει συμβεί στην Ελληνική Αστυνομία, ειδικά τις τελευταίες ημέρες, είναι πολύ βαρύ και είναι χρέος όλων μας να αποκαταστήσουμε τον κοινωνικό σεβασμό προς την Ελληνική Αστυνομία, που επιτελεί ένα πολύ σημαντικό έργο, να αναβαθμίσουμε το γόητρο και το κύρος της Ελληνικής Αστυνομίας και να ανεβάσουμε το ηθικό τους, το ηθικό αυτών των παλικαριών που κάθε μέρα διακινδυνεύουν τη ζωή τους για τη δική μας προστασία.

Σήμερα, φίλες και φίλοι, αγαπητές κυρίες και κύριοι συνάδελφοι, συζητάμε ένα πολύ σημαντικό νομοσχέδιο και πολύ ενδιαφέρον, θα έλεγα. Έχει πολύ σημαντικές διατάξεις. Κατά τη γνώμη μου, είναι πάρα πολύ σημαντική ρύθμιση αυτή που επιτέλους μπορεί να παίρνει κάποιος τη σύνταξή του ολόκληρη και να εργάζεται, αν το επιθυμεί. Αυτό είναι προς τη θετική κατεύθυνση. Ποτέ δεν καταλάβαινα το ότι απαγορευόταν στους συνταξιούχους να εργάζονται ή να περικόπτεται μέρος της σύνταξης τους, και μάλιστα μεγάλο, όπως προέβλεπε παλιότερα ο νόμος Κατρούγκαλου. Αυτό αποκαθίσταται σήμερα κι αυτό είναι σημαντικό.

Δεν έχει καμμία σχέση αυτή η ρύθμιση με τη μείωση ή με την αύξηση των ορίων συνταξιοδότησης. Απορώ πού το βρήκατε αυτό! Το λέτε και το ξαναλέτε. Μόλις τώρα το είπε ο κ. Παπαηλιού και ο κ. Συντυχάκης, δυο-τρεις ομιλητές προηγουμένως. Πώς σας ήρθε ότι αυξάνονται τα όρια συνταξιοδότησης;

Θα σας το πω για μια ακόμη φορά. Πώς το έλεγε ο παλιός ο πρόεδρος Μπους; Διαβάστε τα χείλη μου: Επί κυβερνήσεως Κυριάκου Μητσοτάκη δεν πρόκειται ποτέ να αυξηθεί το όριο συνταξιοδότησης!

(Χειροκροτήματα από την πτέρυγα της Νέας Δημοκρατίας)

Το όριο συνταξιοδότησης στα εξήντα επτά χρόνια ανέβηκε επί κυβέρνησης ΣΥΡΙΖΑ. Είναι από τα υψηλότερα, αν όχι το υψηλότερο, στην Ευρώπη και δεν υπάρχει κανένας λόγος να αυξηθεί. Και μην πιάνεστε από μια δήλωση που έκανε ο Υφυπουργός κ. Τσακλόγλου, η οποία δεν έχει καμμία σχέση με το συγκεκριμένο. Παρερμηνεύθηκε και αυτή. Ενδεχομένως θα μου πείτε ότι ο κ. Τσακλόγλου δεν είναι πολιτικός. Μπορεί να μην ήξερε πώς να το διατυπώσει σωστά. Το κατάλαβε και ο ίδιος και το διευκρίνισε. Μην πιανόμαστε, όμως, από τέτοια πράγματα, για να δημιουργούμε εντυπώσεις οι οποίες δεν ανταποκρίνονται στην πραγματικότητα.

Δυστυχώς, αυτό το νομοσχέδιο -το οποίο θα μπορούσαμε μόνο του να το συζητάμε επί ώρες, γιατί είναι πράγματι πολύ ενδιαφέρον- κατά κάποιον τρόπο υποβαθμίζεται από την τροπολογία που έφερε το Υπουργείο Μετανάστευσης και προκάλεσε -μοιραίο ήταν- πολιτικές αντιπαραθέσεις. Η τροπολογία αυτή επιτρέπει σε μετανάστες που βρίσκονται παρανόμως στην Ελλάδα τα τελευταία τρία χρόνια, που βρίσκονται ήδη στην Ελλάδα -όχι που θα έρθουν, που βρίσκονται ήδη εδώ και τρία χρόνια στην Ελλάδα- να μπορούν να εργάζονται νομίμως και να πάρουν άδεια παραμονής κατά τη διάρκεια της νόμιμης εργασίας τους. Αυτή είναι μια τροπολογία η οποία μοιραίο ήταν να προκαλέσει αντιδράσεις. Κάποιοι δεν την κατάλαβαν καλά, κάποιοι επίτηδες την παρερμήνευσαν. Άκουσα εδώ πέρα σημεία και τέρατα από ορισμένους ομιλητές από αυτό εδώ το Βήμα. Μέχρι και καλικάντζαρους βρήκαν να πούνε.

Εμείς δεν συμφωνούμε με αυτές τις απόψεις. Εγώ θεωρώ ότι η τροπολογία αυτή δεν έχει καμνμία σχέση με το μεταναστευτικό. Για να τα διαχωρίσουμε και να τα λέμε σαφώς με το όνομά τους. Η Κυβέρνηση του Κυριάκου Μητσοτάκη και της Νέας Δημοκρατίας θεωρεί, και είναι, απαραβίαστα τα σύνορα της Ελλάδος. Δεν επιτρέπει σε κανέναν την είσοδο παρανόμως στην Ελλάδα. Γι’ αυτόν τον λόγο και ολοκληρώνουμε, όπως είπε και χθες ο Πρωθυπουργός, το φράγμα στον Έβρο, αυξάνουμε την προστασία των συνόρων, ούτως ώστε μόνον όσοι έχουν νόμιμο δικαίωμα να ζητήσουν άσυλο να μπορούν να το πραγματοποιούν. Δεν υπάρχει καμμία περίπτωση να δεχθούμε παράνομους μετανάστες στην Ελλάδα. Γι’ αυτό άλλωστε και η Κυβέρνηση αυτή έδωσε την πολύ σημαντική γραφή, αντιμετωπίζοντας την υβριδική εκείνη εισβολή που διοργάνωσε η γείτων χώρα κατά τη διάρκεια της πανδημίας στον Έβρο. Αυτό είναι το ένα θέμα. Στην παράνομη μετανάστευση είμαστε σαφείς, σαφέστατοι.

Το άλλο θέμα δεν έχει καμμία σχέση με τη μετανάστευση. Καλώς ή κακώς, υπάρχουν άνθρωποι στη χώρα μας και για διάφορους λόγους βρίσκονται παρανόμως, δουλεύουν ενδεχομένως «μαύρα», ενδεχομένως ρέπουν προς την παραβατικότητα. Τους λέμε «ελάτε εδώ, γιατί πράγματι έχουμε ανάγκη από εργάτες γης, από εργάτες στις κατασκευές, να σας βάλουμε νομίμως να ζείτε, να πληρώνετε τις ασφαλιστικές εισφορές και να ζείτε κανονικά». Αυτοί που είναι ήδη εδώ, όχι που θα έρθουν. Ήδη βρίσκονται εδώ.

Και ξέρετε, είχε επεξεργασθεί και η προηγούμενη ηγεσία του Υπουργείου Μετανάστευσης -και σωστά το είχε επεξεργαστεί- το ενδεχόμενο, επειδή υπάρχει τεράστια έλλειψη εργατών γης και το ξέρουμε σε όλη την Ελλάδα, να φέρει από άλλες χώρες για ένα μικρό διάστημα. Τελικά, αυτό το σχέδιο, παρόλο που ήταν ένα τολμηρό σχέδιο, δεν ήταν εφαρμόσιμο και γι’ αυτό δεν ολοκληρώθηκε, αλλά τώρα με αυτόν τον τρόπο βρίσκουμε αυτή τη λύση. Είναι μια πολύ λογική και σωστή λύση.

Καταλαβαίνω τις ενστάσεις κάποιων, ακόμα και του σεβαστού σε εμένα ιδιαίτερα και παλιού μου φίλου και πολύ σημαντικού παράγοντα του πολιτικού βίου της χώρας, του πρώην Πρωθυπουργού, του κ. Αντώνη Σαμαρά. Το καταλαβαίνω ότι έχει και εκείνος τους προβληματισμούς του, όπως και άλλοι μπορεί να έχουν τους προβληματισμούς τους. Όμως, σας βεβαιώνω ότι δεν αλλάζει κάτι επί της ουσίας. Αυτό που αλλάζει είναι ότι γίνονται ακόμα πιο νόμιμοι. Είναι πιο νόμιμη η διαδικασία αυτή και πιο συμφέρουσα για τα ελληνικά δεδομένα. Δεν ανοίγουμε τον δρόμο στην παράνομη μετανάστευση. Θα έλεγα ότι αντιθέτως τον κλείνουμε.

Γι’ αυτόν ακριβώς τον λόγο θέλω να σας τονίσω και να το πω για μια ακόμη φορά. Σας καλώ όλους να ψηφίσετε την τροπολογία, για την οποία θα γίνει αύριο ονομαστική ψηφοφορία. Εγώ θα ψηφίσω αυτή την τροπολογία, όχι γιατί είναι θέμα κομματικής πειθαρχίας από τη Νέα Δημοκρατία. Θα την ψηφίσω γιατί είναι το σωστό, είναι το λογικό και αυτό που θα έπρεπε να μας επιβάλλει ως Βουλευτών η συνείδησή μας, όπως προβλέπει και το Σύνταγμα της χώρας. Υπερψηφίστε τη για το καλό της εθνικής οικονομίας, της πατρίδας μας, των συμφερόντων όλου του ελληνικού λαού και πάνω απ’ όλα των αγροτών μας.

Σας ευχαριστώ. Καλό σας βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Υφυπουργός Εργασίας και Κοινωνικής Ασφάλισης κ. Σπανάκης.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, κύριε Υπουργέ, κυρίες και κύριοι συνάδελφοι, είναι δύσκολο για κάποιον να αναλύσει όλα αυτά τα άρθρα, τα 195 άρθρα μαζί με τις τροπολογίες μέσα σε δώδεκα λεπτά. Θα μου επιτρέψετε, όμως, να αναφερθώ, για να γινόμαστε κατανοητοί από το Σώμα αλλά και σε όσους συμπολίτες μας, συμπατριώτες μας, μας παρακολουθούν, σε δεκατρία σημεία αυτού του νομοσχεδίου, γιατί με το νομοσχέδιο αυτό έχουμε διατάξεις ευνοϊκές για ασφαλισμένους, για συνταξιούχους, για ανέργους, δηλαδή για το σύνολο σχεδόν των πολιτών. Η ψήφισή του θα έχει ως αποτέλεσμα την πραγματική αύξηση του εισοδήματος των πολιτών και την περαιτέρω ενίσχυση της εμπιστοσύνης τους προς το κράτος.

Η Κυβέρνηση του Κυριάκου Μητσοτάκη από την πρώτη στιγμή της ανάληψης των καθηκόντων της και ήδη από την πρώτη θητεία έχει κέντρο της τον πολίτη και αυτό είναι κάτι που το αποδεικνύει εμπράκτως. Η κατάκτηση επενδυτικής βαθμίδας, η μείωση της ανεργίας μετά από δύο δεκαετίες σε μονοψήφιο ποσοστό, οι προοπτικές της οικονομικής ανάπτυξης με βάση και τα στοιχεία του προϋπολογισμού του 2024 που ψηφίσαμε χθες, μας επιτρέπει να αυξήσουμε ακόμη περισσότερο το εισόδημα των νοικοκυριών, να βελτιώσουμε, να αναβαθμίσουμε την καθημερινότητά τους και αυτό είναι μια δυνατότητα και μία ευκαιρία την οποία είμαστε αποφασισμένοι να την αξιοποιήσουμε στον μέγιστο δυνατό βαθμό προς όφελος όλων των συμπολιτών μας. Μάλιστα -για να κάνουμε και έναν απολογισμό έτους- είναι το τρίτο νομοσχέδιο του Υπουργείου Εργασίας και τους πρώτους μήνες του 2024 θα έχουμε και άλλα νομοσχέδια, με θετικό πρόσημο για το σύνολο των Ελλήνων πολιτών.

Πρώτον, με το νομοσχέδιο αυτό για πρώτη φορά προβλέπουμε τη χορήγηση επιδόματος μητρότητας, ύψους 780 ευρώ τον μήνα, δηλαδή ποσό ίσο με τον κατώτατο σήμερα μισθό, δηλαδή θα αυξάνεται αυτό το ποσό στο μέλλον, ανάλογα με την αύξηση του κατώτατου μισθού και για χρονική διάρκεια εννέα μηνών.

Επίσης, επεκτείνεται το επίδομα μητρότητας σε όλες τις ασφαλισμένες οι οποίες μέχρι σήμερα δεν λάμβαναν επίδομα κύησης και λοχείας από το πρώην ΙΚΑ. Και, βέβαια, με τη ρύθμιση αυτή αποκαθιστούμε μια τεράστια ανισότητα μεταξύ μισθωτών, από τη μία πλευρά, και αυτοαπασχολούμενων και αγροτισσών, από την άλλη, στο πεδίο της ανατροφής των παιδιών.

Επισημαίνω ότι η θεσπιζόμενη ρύθμιση αποτελεί ήδη κανόνα για τις μισθωτές του ιδιωτικού τομέα, ενώ οι αυτοαπασχολούμενες σήμερα λαμβάνουν επίδομα 150 ευρώ για τέσσερις μήνες και οι αγρότισσες δεν λαμβάνουν καθόλου. Από την ψήφιση του νομοσχεδίου όλες αυτές οι νέες μητέρες θα λαμβάνουν το ίδιο, λοιπόν, επίδομα και για εννέα μήνες. Προβλέπουμε, επίσης, τη δυνατότητα αυτό το επίδομα -μετά από σχετική μεταβίβαση του αντίστοιχου δικαιώματος- να λαμβάνεται και από τον πατέρα.

Δεύτερον, προβλέπουμε τη χορήγηση εφάπαξ ποσού έως 200 ευρώ για τις περίπου επτακόσιες τριάντα χιλιάδες συνταξιούχους με προσωπική διαφορά, οι οποίοι λαμβάνουν σύνταξη έως 1.600 ευρώ. Οι συνταξιούχοι αυτοί οι οποίοι θα λάβουν το εφάπαξ αυτό με τις συντάξεις του Ιανουαρίου του 2024 -δηλαδή αυτές τις μέρες που συζητάμε το νομοσχέδιο- και το ύψος αυτό ανάλογα με το ποσό: έως 700 ευρώ θα λάβουν 200 ευρώ, από 700 ευρώ έως 1.200 ευρώ θα λάβουν 150, περίπου, ευρώ, από 1.101 ευρώ έως 1.600 ευρώ, θα λάβουν 100 ευρώ.

Τρίτον, ικανοποιούμε ένα χρόνιο και δίκαιο αίτημα των κληρικών και τους δίνουμε τη δυνατότητα να λάβουν το εφάπαξ τους, εφόσον έχουν συμπληρώσει -λέει το σχέδιο νόμου- το εβδομηκοστό έτος της ηλικίας τους, αλλά υπήρξε δέσμευση του Υπουργού Άδωνη Γεωργιάδη και θα μπορούν να λάβουν το εφάπαξ τους στο εξηκοστό έβδομο έτος της ηλικίας τους και να συνεχίσουν παράλληλα να εργάζονται. Οι κληρικοί που παίρνουν την εφάπαξ παροχή και συνεχίζουν να εργάζονται απαλλάσσονται από την παρακράτηση και την καταβολή των ασφαλιστικών εισφορών, οι οποίες αφορούν στον κλάδο του εφάπαξ από την πρώτη ημέρα του επόμενου μήνα της υποβολής της αίτησης μέχρι της συνταξιοδότησής τους από τον κλάδο κύριας ασφάλισης.

Συνακόλουθα, δεν δικαιούνται και συμπληρωματικό ποσό εφάπαξ παροχής για το υπόλοιπο του χρόνου που θα εργαστούν μέχρι τη συνταξιοδότησή τους. Είναι μία δίκαιη διάταξη και ένα αίτημα το οποίο υλοποιείται από την πολιτική ηγεσία του Υπουργείου Εργασίας και Κοινωνικής Ασφάλισης.

Τέταρτον, ενθαρρύνουμε τη νόμιμη απασχόληση των συνταξιούχων και αυξάνουμε σημαντικά το μηνιαίο εισόδημά τους. Προβλέπουμε ότι από 1ης Ιανουαρίου του 2024 οι συνταξιούχοι οι οποίοι επιθυμούν να εργαστούν θα λαμβάνουν το πλήρες ποσό της σύνταξής τους και δεν θα τους γίνεται καμμία παρακράτηση. Θα καταβάλλουν μόνο ένα μη ανταποδοτικό πόρο υπέρ του e-ΕΦΚΑ στο 10% επί των ασφαλιστικών αποδοχών για τους μισθωτούς και με 50% επί της επιλεγείσας ασφαλιστικής κλάσης για την κύρια σύνταξη για τους μη μισθωτούς.

Άρα, λοιπόν, βλέπετε ότι εδώ δίνουμε τη δυνατότητα, αλλά επιτρέψτε μου να πω ότι σε ό,τι αφορά τους συνταξιούχους που είναι άτομα με αναπηρία θα μπορούν πλέον να εργάζονται και αυτοί λαμβάνοντας όλη την αναπηρική τους σύνταξη και δεν θα τους επιβάλλεται ούτε το 10% του πόρου. Και θα λαμβάνουν πλήρες εισόδημα από την εργασία που θα θέλουν να κάνουν. Επισημαίνω ότι οι ασφαλιστικές εισφορές των συνταξιούχων εργαζομένων θα υπολογίζονται για να προσαυξάνουν την κύρια και επικουρική τους σύνταξη, την οποία ήδη λαμβάνουν.

Πέμπτο σημείο του νομοσχεδίου. Αυξάνουμε το όριο των οφειλόμενων ασφαλιστικών εισφορών που έχουν οι αυτοαπασχολούμενοι και οι αγρότες και δίνουμε τη δυνατότητα σε σχεδόν δεκατρείς χιλιάδες και πλέον δικαιούχους να λάβουν τη σύνταξή τους. Ευκαιρία στους συνταξιούχους. Ειδικότερα, αυτοαπασχολούμενοι με οφειλές ασφαλιστικών εισφορών έως και 30.000 ευρώ και αγρότες με οφειλές έως και 10.000 ευρώ θα μπορούν πλέον να συνταξιοδοτηθούν, εφόσον βρίσκονται σε πραγματική αδυναμία εξυπηρέτησης των συγκεκριμένων οφειλών τους. Επίσης, πρόθεση της ηγεσίας του Υπουργείου Εργασίας είναι η επέκταση, αφού δούμε τα πραγματικά δεδομένα και είναι κάτι πολύ σημαντικό, διότι μιλούμε για ανθρώπους ασφαλισμένους που τους έτυχε μία στραβοτιμονιά και όχι στρατηγικούς κακοπληρωτές.

Αυτή είναι η πολιτική της Κυβέρνησης Μητσοτάκη και της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

Έκτον. Επιταχύνουμε και καθιερώνουμε ενιαίες προϋποθέσεις για τη θεμελίωση δικαιώματος επικουρικής σύνταξης για όλους τους ασφαλισμένους του e-ΕΦΚΑ. Μέχρι και σήμερα για τη θεμελίωση δικαιώματος επικουρικής σύνταξης για τους ασφαλισμένους προβλέπεται η συμπλήρωση -για το πρώην ΙΚΑ- δεκαπενταετούς επικουρικής ασφάλισης, ενώ για τους ασφαλισμένους του δημοσίου η πλήρωση των προϋποθέσεων για τη θεμελίωση του δικαιώματος σύνταξης.

Με το υπό ψήφιση νομοσχέδιο εφαρμόζουμε τον κανόνα του ΙΚΑ -ενιαία για όλους- και ορίζουμε ως μοναδική προϋπόθεση για τη λήψη επικουρικής σύνταξης τη συμπλήρωση δεκαπέντε χρόνων επικουρικής ασφάλισης. Αποτέλεσμα; Πετυχαίνουμε την άμεση εκκαθάριση πάνω από δώδεκα χιλιάδων εκκρεμών επικουρικών συντάξεων του δημοσίου.

Έβδομον. Θεσπίζουμε τη δυνατότητα οι άνεργοι να μπορούν να εργαστούν σποραδικά και να συνεχίζουν να λαμβάνουν το επίδομα ανεργίας.

Όγδοον. Παρέχουμε για πρώτη φορά ασφαλιστική κάλυψη σε φοιτητές κατά τη διάρκεια της άσκησής τους για τη λήψη του πτυχίου τους.

Ένατον. Διατηρούμε έως τον Σεπτέμβριο του 2025 -προσέξτε γιατί αυτή η διάταξη πέρασε στα «ψιλά» γράμματα και αδικήθηκε- την αναστολή αύξησης του επιτοκίου που ισχύει για τις ρυθμίσεις χρεών προς τα ασφαλιστικά ταμεία, προκειμένου να διευκολύνουμε ακόμη περισσότερο τους συμπολίτες μας που έχουν ρυθμίσει ή που θα ρυθμίσουν τις οφειλές τους ώστε να συνεχίσουν να τις εξυπηρετούν. Ξέρετε ότι αυτή τη στιγμή έχει γίνει αύξηση του επιτοκίου, ενώ ο ΕΦΚΑ κρατάει σταθερό το επιτόκιο. Λόγω πληθωρισμού συνέβη αυτό. Το επιτόκιο ρύθμισης διατηρείται στο 5,5% για ρυθμίσεις χρεών με είκοσι τέσσερις δόσεις και θα ισχύει για ενεργές ρυθμίσεις χρεών, αλλά και για νέες που θα υποβληθούν έως τον Σεπτέμβριο του 2025.

Δέκατον. Δίνουμε οικονομικό κίνητρο και προβλέπουμε την επιβράβευση των κλιμακίων και των ομάδων εργασίας του e-ΕΦΚΑ που εργάζονται για την εκκαθάριση των εκκρεμών αιτήσεων συντάξεων και για το έτος 2023. Με κοινή υπουργική απόφαση του Υπουργού Εργασίας, αλλά και Οικονομικών, θα μπορέσουν να λάβουν μία επιβράβευση και πραγματικά θέλουμε να συγχαρούμε από το Βήμα αυτό τους εκατοντάδες υπαλλήλους του ΕΦΚΑ που δίνουν καθημερινά μια μεγάλη προσπάθεια για να πετύχουμε τον στόχο μας.

Ενδέκατον. Με στόχο την ενίσχυση του κλάδου του τουρισμού και κατά τη χειμερινή περίοδο διατηρούμε έως το τέλος του 2023 σε χαμηλό επίπεδο τις εισφορές για τους αγρότες που διατηρούν παράλληλα τουριστικά καταλύματα έως τα δέκα δωμάτια. Από 1ης Ιανουαρίου 2024 οι αγρότες αυτοί θα καταβάλλουν τις εισφορές που ισχύουν για τους ελεύθερους επαγγελματίες, εκτός εάν είναι εγγεγραμμένοι στο μητρώο αγροτών, οπότε θα συνεχίσουν να πληρώνουν τις εισφορές του ΟΓΑ και να διατηρούν καταλύματα έως δέκα δωματίων.

Δωδέκατον. Βοηθάμε στην κοινωνική επανένταξη όσων εξέτισαν ποινή στερητική της ελευθερίας τους και εξαιρούμε από το δηλωμένο εισόδημα που υπολογίζεται για την ένταξη στο ελάχιστο εγγυημένο εισόδημα το ειδικό βοήθημα που τους χορηγείται.

Δέκατο τρίτο. Εκσυγχρονίζουμε το θεσμικό πλαίσιο των ταμείων επαγγελματικής ασφάλισης. Ο θεσμός επαγγελματικής ασφάλισης υπάρχει στη χώρα μας από το 2002, όμως σήμερα λειτουργούν είκοσι οκτώ ταμεία επαγγελματικής ασφάλισης, τα οποία έχουν συσταθεί κατά κύριο λόγο από εργοδότες μεγάλες επιχειρήσεις, έχουν περίπου εξήντα χιλιάδες ασφαλισμένους και 300 εκατομμύρια ευρώ υπό διαχείριση. Με την παρούσα θεσμική παρέμβαση δίνουμε τη δυνατότητα οι ασφαλισμένοι να κατοχυρώνουν από την επαγγελματική τους ασφάλιση, η οποία είναι προαιρετική, μία συμπληρωματική παροχή κατά τη συνταξιοδότησή τους και να αυξήσουν έτσι περισσότερο τα εισοδήματά τους κατά τη συνταξιοδότησή τους.

Μεταξύ των ρυθμίσεων που προβλέπουμε απλοποιούμε τις διαδικασίες για τη σύσταση ενός ταμείου, προβλέπουμε πρότυπο καταστατικό, θεσπίζουμε τη δυνατότητα ίδρυσης πολυεργοδοτικών ταμείων επαγγελματικής ασφάλισης, δηλαδή την ίδρυση ενός ταμείου από περισσότερους εργοδότες, ανεξαρτήτως επαγγελματικής τους συνάφειας. Άρα, λοιπόν, λέμε στις μικρομεσαίες επιχειρήσεις, στους εργαζόμενους των μικρομεσαίων επιχειρήσεων «τώρα έχετε τη δυνατότητα να ασφαλιστείτε και σε ένα ταμείο επαγγελματικής ασφάλισης».

Κλείνοντας, κύριε Πρόεδρε, κυρίες και κύριοι συνάδελφοι, θέλω να αναφερθώ στην τροπολογία. Άκουσα προηγουμένως να υπάρχει μια αντιπαράθεση από τον Κοινοβουλευτικό Εκπρόσωπο της Νέας Αριστεράς, αν δεν κάνω λάθος, ο οποίος, αν δεν κάνω λάθος, είχε διατελέσει και γενικός διευθυντής στο πρώην ΣΕΠΕ. Να τον παραπέμψω να δει την έκθεση της Επιθεώρησης Εργασίας που κατατέθηκε στη Βουλή και να δει πόσες περιπτώσεις παράνομων διαμενόντων αλλοδαπών εργαζομένων και πόσα διοικητικά πρόστιμα έχουν επιβληθεί και να δει διαχρονικά την πορεία. Αλλά αν θέλουμε να μιλάμε σοβαρά σε αυτή την Αίθουσα, να δει και τις κατηγορίες των επιχειρήσεων, φυτική και ζωική παραγωγή, δασοκομία, υλοτομία, βιομηχανία τροφίμων, χονδρικό εμπόριο, εστίαση, καταλύματα. Εμείς, λοιπόν, θα συνεχίσουμε σε αυτή την Αίθουσα να παίζουμε κρυφτούλι όταν ξεκαθαρίζουμε και λέμε ότι εδώ δεν μιλάμε για άδεια διαμονής, δεν μιλάμε για νομιμοποίηση, αλλά μιλάμε για μία προσωρινή άδεια εργασίας;

Είναι πολύ εύκολο κανείς να λαϊκίζει και να λέει ό,τι θέλει και να προσπαθεί να πάρει τα «αριστερόμετρα» ή τα «δεξιόμετρα». Η εποχή μας, η προοπτική που έχει η ελληνική οικονομία προϋποθέτει ότι όποιος νόμος έρχεται εδώ πρέπει να έχει μια σοβαρότητα και να έχει θετικό πρόσημο για το μέλλον. Διότι όταν πηγαίνουμε με τον Άδωνη Γεωργιάδη ή τον Πάνο Τσακλόγλου στην πλατεία της Κυπαρισσίας, θέλουμε να βλέπουμε τους νέους αγρότες στα μάτια. Θέλουμε να τους λέμε την αλήθεια. Διότι σήμερα οι αγρότες, οι νέοι επιχειρηματίες που είναι στην αγροτική παραγωγή βρίσκονται υπό ομηρεία και ανά πάσα στιγμή η Επιθεώρηση Εργασίας μπορεί να μπει μέσα στις εγκαταστάσεις τους και να δώσει πρόστιμα τέτοια που να είναι τσουχτερά.

Επιτέλους, πρέπει να δούμε την αλήθεια. Αυτό κάναμε και στο πρώτο νομοσχέδιο, το εργασιακό, με την παράλληλη απασχόληση. Αυτό κάναμε και στο δεύτερο νομοσχέδιο. Αυτό κάνουμε και τώρα, αυτό θα κάνουμε και στο μέλλον. Γιατί; Γιατί έχουμε υποχρέωση να αλλάξουμε τη νομοθεσία και να την προσαρμόσουμε στο σήμερα και στο αύριο. Γιατί έχουμε υποχρέωση να δώσουμε ευκαιρίες. Γιατί έχουμε την υποχρέωση να δούμε τις πραγματικές ανάγκες της ελληνικής οικονομίας και όχι να πετάμε συνθήματα απλά για να ικανοποιούμε κοινά.

Είδαμε κάποιους στο παρελθόν με τις πολιτικές τους πού πήγαν τη χώρα. Δε θα το επιτρέψουμε. Ελπίζω το σύνολο των πτερύγων του Κοινοβουλίου και οι συνάδελφοι να υπερψηφίσουν αυτό το νομοσχέδιο, που πάει την αγορά εργασίας βήματα μπροστά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Σπανάκη.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Αικατερίνη Σπυριδάκη. Θα έχει χαμηλό τόνο, γιατί τον τόνο τον ύψωσε ο κ. Σπανάκης.

Κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ερχόμαστε με το πρώτο νομοσχέδιο μετά την ψήφιση του προϋπολογισμού το οποίο συνεχίζει στην ίδια κακή νομοθετική πρακτική της Κυβέρνησης. Απουσία ουσιαστικού διάλογου με τους κοινωνικούς εταίρους και ένα νομοσχέδιο που περιέχει πρόσθετα άρθρα που ρυθμίζουν άλλα θέματα, για να μπορεί να απορεί η Κυβέρνηση για ποιον λόγο ψηφίζουμε όχι επί της αρχής, ενώ υπερψηφίζουμε αρκετά άρθρα. Περιέχει όμως ένα στοιχείο συνέπειας και συνέχειας κι αυτό έχει να κάνει με την αναξιοπιστία της Κυβέρνησης.

Να σας θυμίσω, κύριοι της Κυβέρνησης, τα λόγια σας προεκλογικά το 2019 για τον περιβόητο νόμο Κατρούγκαλου; «Αυτός ο νόμος δεν διορθώνεται, παρά μόνο καταργείται». Πέντε ασφαλιστικά νομοσχέδια, πέντε ευκαιρίες για αλλαγή και ο νόμος είναι ακόμη εδώ, να ταλαιπωρεί και να αδικεί τους πολίτες. Με τον νόμο Βρούτση όχι μόνο δεν τον καταργήσατε, αλλά τον ξεπλύνατε, διατηρώντας όλες τις αρνητικές διατάξεις του. Κατάργηση του ΕΚΑΣ, αύξηση του ποσοστού εισφοράς υπέρ υγειονομικής περίθαλψης στις κύριες και επικουρικές συντάξεις, μείωση κατά 40% του εφάπαξ και πολλά άλλα. Οι όποιες τροποποιήσεις έγιναν σε διατάξεις που κρίθηκαν αντισυνταγματικές στο Συμβούλιο της Επικρατείας. Η Κυβέρνηση όμως δεν αρκέστηκε μόνο στην μετεκλογική αναξιοπιστία της, αλλά δημιουργεί και νέες ανισότητες.

Κυρίες και κύριοι συνάδελφοι, δεν θα σταθώ πολύ στο πρώτο σκέλος, γιατί τα είπε πολύ στοχευμένα και αναλυτικά ο ειδικός αγορητής ο κ. Μουλκιώτης. Το νομοσχέδιο δεν επιλύει μεγάλα προβλήματα της κοινωνικής ασφάλισης ούτε αντιμετωπίζει τις στρεβλώσεις μνημονιακών νόμων. Απουσιάζουν ρυθμίσεις που να ενισχύουν την ανταποδοτικότητα εισφορών, παροχών και να δημιουργήσουν ισχυρό κίνητρο ασφάλισης. Απουσιάζει η καθιέρωση ενός ελάχιστου εισοδήματος με τη θεσμοθέτηση ενός νέου ΕΚΑΣ, που θα ανακούφιζε τριακόσιες ογδόντα πέντε περίπου χιλιάδες χαμηλοσυνταξιούχους, που η Κυβέρνηση προσπαθεί τώρα να βολέψει με την πενιχρή και άπαξ ελεημοσύνη των 150 ευρώ.

Δεν βλέπουμε τίποτα για τους συνταξιούχους του ΟΓΑ που καθίστανται και συνταξιούχοι χηρείας, με αποτέλεσμα στην πλειονότητά τους να καταλήγουν να λαμβάνουν από δύο συντάξεις λιγότερα από ό,τι θα λάμβαναν αν είχαν μόνο μία. Δεν υπάρχει καμμία ρύθμιση κατάργησης εισφοράς υπέρ ΕΟΠΥΥ στις επικουρικές συντάξεις και μείωση στις κύριες συντάξεις από 6% σε 4%. Γι’ αυτό και καταθέσαμε σχετική τροπολογία. Απουσιάζει η ένταξη των υγειονομικών στα βαρέα και ανθυγιεινά. Το ΠΑΣΟΚ έχει καταθέσει δεκαοκτώ φορές τροπολογία και η Κυβέρνηση αδιαφορεί πλήρως. Δεν πτοούμαστε όμως εμείς. Την καταθέσαμε εκ νέου. Επίσης, καταθέσαμε τροπολογίες για την αναπροσαρμογή των χορηγούμενων από ΕΦΚΑ και ΟΠΕΚΑ επιδομάτων για άτομα με αναπηρία καθώς και για τη συνταξιοδότηση χωρίς όριο ηλικίας και με σαράντα χρόνια ασφάλισης.

Κυρίες και κύριοι συνάδελφοι, έρχομαι στην επίμαχη τροπολογία για την επίσπευση νομιμοποίησης αλλοδαπών σε συνδυασμό με την άδεια εργασίας. Κατάγομαι από το Λασίθι, από έναν τόπο με έντονη τουριστική και αγροτική δραστηριότητα. Και οι δύο παραγωγικοί τομείς του τόπου μου αντιμετωπίζουν το πρόβλημα της έλλειψης εργατικού δυναμικού. Σύμφωνα με τα στοιχεία του Ξενοδοχειακού Επιμελητηρίου Ελλάδος στην Περιφερειακή Ενότητα Λασιθίου έχουμε περίπου είκοσι οκτώ χιλιάδες εκατόν σαράντα μία κλίνες σε ξενοδοχεία όλων των κατηγοριών. Ταυτόχρονα έχουμε περίπου είκοσι χιλιάδες στρέμματα θερμοκηπιακών εγκαταστάσεων στην Ιεράπετρα, όπου καθημερινά χίλιοι εκατό έως χίλιοι τριακόσιοι τόνοι κηπευτικών φεύγουν σε όλη τη χώρα, αλλά και στο εξωτερικό. Ταυτόχρονα από τη μία άκρη του νομού έως την άλλη έχουμε καλλιέργειες ελιάς και αμπέλου. Όπως καταλαβαίνετε, απαιτείται εργατικό δυναμικό και το έλλειμμα φαίνεται να είναι δυσαναπλήρωτο.

Επιτρέψτε μου να σταθώ παραπάνω στο ζήτημα των εργατών γης. Το πρόβλημα είναι διαχρονικό. Οι αγρότες μας σχεδόν δέκα χρόνια τώρα κρούουν τον κώδωνα του κινδύνου αναφορικά με την έλλειψη εργατικού δυναμικού στον αγροτικό τομέα. Αν σήμερα βρισκόμαστε σε αυτή την κατάσταση, ευθύνεται η Κυβέρνηση που δεν έπραξε κάτι νωρίτερα. Καθυστέρησε πολύ και αυτή τη στιγμή περίπου το 80% σε εξειδικευμένα εργατικά χέρια έχει φύγει από τη χώρα. Γι’ αυτό το θέμα έχουμε καταθέσει αρκετές ερωτήσεις και αναφορές, αλλά καμμία ουσιαστική απάντηση.

Αντί να υπάρξει μια ολιστική προσέγγιση του θέματος με ένα νομοσχέδιο, έρχεται μια τροπολογία στο παρά πέντε. Μια τροπολογία χωρίς ασφαλιστικές δικλίδες για την αποτελεσματικότητά της, με πολλά ερωτήματα για την αποτελεσματικότητα του ίδιου του μηχανισμού υλοποίησης και με μια καθυστέρηση, που κινδυνεύει να χαθεί η παραγωγική περίοδος για τις θερμοκηπιακές καλλιέργειες.

Το εν λόγω μέτρο σε καμμία περίπτωση, όπως είπε ο Υπουργός, δεν αντιμετωπίζει το πρόβλημα των εργατών γης. Καλύπτει μερικώς το θέμα, διότι οι εργάτες θα δουλεύουν νόμιμα και έτσι μειώνεται ο κίνδυνος να φύγουν προς άλλες περιοχές. Ικανοποιείται το πάγιο αίτημα του αγροτικού κόσμου για νομιμοποίηση εργασίας των εργατών γης, ώστε να μπορεί ο αγρότης να παρουσιάζει το πραγματικό κόστος εργασίας του προς το κράτος, μιας και έμμεσα φορολογούνταν ποσά που δεν ήταν πραγματικά, αφού δεν μπορούσε να δηλώσει τα πραγματικά του έξοδα. Άρα η συγκεκριμένη τροπολογία προωθεί περισσότερο το οικονομικό σκέλος της πολιτικής παρά την επίλυση του προβλήματος των εργατών γης, μιας και δεν έρχονται νέα χέρια.

Παρά τη θετική κατεύθυνση στην οποία μπορούμε να πούμε ότι κινείται η συγκεκριμένη τροπολογία, υπάρχουν πάρα πολλά στοιχεία που αποδεικνύουν ότι δεν θα καταφέρει να υλοποιηθεί. Αναφέρομαι φυσικά στον φόρτο εργασίας των υποστελεχωμένων αποκεντρωμένων διοικήσεων, που αδυνατούν να αντεπεξέλθουν στον όγκο των αιτημάτων, ενώ ακόμα και μέσα στο ίδιο νησί -στην Κρήτη- υπάρχουν αποκεντρωμένες διοικήσεις πολλαπλών ταχυτήτων.

Θα έρθω με ένα απλό παράδειγμα καθημερινότητας. Στον κύκλο μου έχω ανθρώπους οι οποίοι έχουν παντρευτεί πολίτες από άλλες χώρες. Πηγαίνοντας, λοιπόν, να καταθέσουν τα απαραίτητα έγγραφα λαμβάνουν ως απάντηση ότι αυτή τη στιγμή εξετάζουν τα αιτήματα του 2022. Οι αποκεντρωμένες διοικήσεις, με το καθεστώς που ισχύει αυτή τη στιγμή, δεν μπορούν να ανταποκριθούν.

Και για του λόγου το αληθές, αναζητώντας τα μηνιαία στατιστικά στοιχεία αδειών σε ισχύ, τα τελευταία αναλυτικά που καταφέραμε να βρούμε αφορούν τον Απρίλιο του 2022. Παρά τις κοινοβουλευτικές παρεμβάσεις, ακόμα και του Τομεάρχη μας του Παύλου Χρηστίδη για νέα επικαιροποιημένα στοιχεία, ακόμα δεν έχουμε λάβει ουσιαστικές απαντήσεις.

Σύμφωνα, λοιπόν, με τα στοιχεία αυτά, τον Απρίλιο του 2022 ο αριθμός αδειών σε ισχύ ήταν πεντακόσιες τριάντα επτά χιλιάδες οκτακόσιες ενενήντα δύο άδειες. Και για να μην ακούμε και δαιμονοποίησεις, να πούμε ότι από αυτές τις πεντακόσιες χιλιάδες, οι εκατόν δύο αφορούν μέλη ελληνικής οικογένειας και συγγενείς Ελλήνων πολιτών και το καταθέτω στα Πρακτικά.

(Στο σημείο αυτό η Βουλευτής κ. Αικατερίνη Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να συνεχίσουμε, λοιπόν, τα επόμενα στοιχεία που βρίσκουμε -είναι συνολικά και όχι αναλυτικά- έρχονται τον Οκτώβριο του 2023, όπου οι άδειες σε ισχύ είναι τετρακόσιες πενήντα έξι χιλιάδες τριακόσιες εβδομήντα εννέα, δηλαδή ογδόντα χιλιάδες λιγότερες αιτήσεις από αυτές που είχαμε το 2020, ενώ σε εκκρεμότητα βρίσκονται διακόσιες πενήντα χιλιάδες αιτήσεις. Άρα μπορούμε να καταλάβουμε τη μειωμένη αποδοτικότητα των αποκεντρωμένων διοικήσεων και μπορούμε να φανταστούμε τι θα γίνει αν σε αυτές τις διακόσιες πενήντα χιλιάδες που εκκρεμούν προστεθούν και νέες αιτήσεις από αυτή την τροπολογία. Μπορούμε να φανταστούμε, δηλαδή, με τι ταχύτητα θα υλοποιηθούν οι διαδικασίες.

Εκκρεμούν, λοιπόν, πολλά ζητήματα για να πούμε ότι έχουμε δώσει λύση στο μεγάλο ζήτημα των εργατών γης. Είναι ζητήματα που άπτονται στο Υπουργείο Εξωτερικών, Εσωτερικών, Μετανάστευσης και Ασύλου και ζητήματα που αφορούν τις αποκεντρωμένες διοικήσεις και τη λειτουργία τους, τις μετακλήσεις, το εργόσημο σε όλες τις βαθμίδες, τις απαραίτητες βελτιώσεις, ώστε να εφαρμοστούν όλες οι διακρατικές συμφωνίες που, παρόλο που έχουν ψηφιστεί, δεν μπορούν ακόμα να εφαρμοστούν αποτελεσματικά.

Δύο σημαντικά αιτήματα που απασχολούν σήμερα τον αγροτικό κόσμο. Οι αγρότες μας αναρωτιούνται: Οι άνθρωποι αυτοί που θα έρθουν νόμιμα να δουλέψουν στη χώρα μας θα μπορούν να ταξιδέψουν μόνο προς την πατρίδα τους; Και το δεύτερο: Οι άνθρωποι αυτοί που θα έρθουν να δουλέψουν στη χώρα μας θα ασφαλιστούν σε ΙΚΑ, σε ΟΓΑ; Παρακαλούμε για την απάντησή σας, κύριε Υπουργέ.

Κυρίες και κύριοι συνάδελφοι, έχουμε διαφορές με τη Νέα Δημοκρατία στις πολιτικές, στις αξίες και στη φιλοσοφία. Εμείς οικοδομούμε ένα κοινωνικό κράτος δικαίου στην Ελλάδα. Αντίθετα, η Νέα Δημοκρατία συστηματικά γκρεμίζει το κοινωνικό κράτος, διότι της είναι βάρος προς την ανάπτυξη. Εμείς θεωρούμε το κοινωνικό κράτος προτεραιότητα και την κοινωνική συνοχή βασικό συστατικό για τη βιώσιμη ανάπτυξη. Η Νέα Δημοκρατία αντικαθιστά το κοινωνικό κράτος με φιλανθρωπίες και με γνώμονα την εξυπηρέτηση ιδιωτικών συμφερόντων, διευρύνοντας έτσι τις ανισότητες και τορπιλίζουν την κοινωνική συνοχή. Εμείς είμαστε υπέρ πολιτικών που στηρίζουν πραγματικά τους εργαζόμενους, τους συνταξιούχους και τους ασθενέστερους πολίτες. Η Νέα Δημοκρατία θέλει ένα ασφαλιστικό σύστημα άδικο, αναποτελεσματικό και παραδομένο στους ιδιώτες. Εμείς επιδιώκουμε ένα ασφαλιστικό σύστημα βιώσιμο, δίκαιο, κοινωνικά αποτελεσματικό, που θα εμπνέει την ασφάλεια και την εμπιστοσύνη του πολίτη προς την πολιτεία και τους θεσμούς.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής της Νίκης κ. Σπυρίδων Τσιρώνης.

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, να που γινόμαστε πάλι στο ίδιο έργο θεατές. Θεατές άλλης μιας τροπολογίας που ήρθε αιφνιδιαστικά. Παρόλο που ο κ. Καιρίδης πρόλαβε να μας ενημερώσει, τότε, όμως, κάποιοι από το κόμμα σας έσπευσαν να το διαψεύσουν.

Φέρνετε ξαφνικά μία τροπολογία για ένα τόσο σοβαρό θέμα, χωρίς να έχετε κάνει νύξη γι’ αυτό, τόσο προεκλογικά όσο και μετεκλογικά στις προγραμματικές σας δηλώσεις. Αντιθέτως, ο κύριος Πρωθυπουργός είχε δηλώσει ότι δεν θα νομιμοποιήσει παράνομους μετανάστες. Ψέματα για ακόμη μία φορά. Και ρωτάμε: Γιατί τώρα; Γιατί έτσι βιαστικά αυτή η τροπολογία; Γιατί χωρίς κανένα περιθώριο συζήτησης ούτε καν διαβούλευσης στην τελευταία επιτροπή και μετά από τους φορείς; Έχει να κάνει με την επίσκεψη Ερντογάν στην Αθήνα; Αποτελεί, μήπως, μέρος μυστικών συμφωνιών, για τις οποίες δεν είναι ενήμερο ούτε το Σώμα ούτε καν οι πολιτικοί Αρχηγοί; Μήπως είναι πολιτική επιλογή και στρατηγική του ίδιου του Πρωθυπουργού;

Πώς αλλιώς εξηγείται η τοποθέτηση σε ένα τόσο νευραλγικό Υπουργείο, όπως είναι αυτό το Υπουργείο Μετανάστευσης και Ασύλου, ενός καθηγητή ο οποίος κατάφερε σε μόνο μία διάλεξη μιας ώρας να χωρέσει τόσες εθνομηδενιστικές εκφράσεις όσες δεν έχουν ειπωθεί από όλες τις γείτονες χώρες μαζί; Να αναφέρω μερικές από αυτές: Η Γενοκτονία των Ποντίων ήταν ανακάλυψη του 1980, η οποία έγινε για πολιτικούς λόγους. Η εισβολή των Τούρκων στην Κύπρο είναι το ελληνικό παραμύθι. Είμαστε παιδιά των Οθωμανών. Είμαστε τεχνητό έθνος, δημιουργημένο από πολιτική παρέμβαση και ένα σωρό άλλες τέτοιες δηλώσεις, όπου χώρεσαν σε μια ώρα διάλεξη.

Προφανώς και δεν έχουμε κάποιο προσωπικό πρόβλημα με τον κ. Καιρίδη, όμως έχουμε σίγουρα πρόβλημα με τις θέσεις του, καθώς και με τον Πρωθυπουργό, ο οποίος επιλέγει να βάζει σε τέτοιο Υπουργείο συνομιλητή με την Τουρκία για το θέμα του μεταναστευτικού -το οποίο το εργαλειοποιεί η Τουρκία- έναν τέτοιο Υπουργό. Εσείς νιώθετε ασφάλεια;

Εμείς δεν προβαίνουμε σε δολοφονίες χαρακτήρων. Δεν απαντάμε με τον ίδιο τρόπο, όπως ο κ. Καιρίδης κατά τη διάρκεια του κοινοβουλευτικού ελέγχου, όταν μέσα σε ένα πραγματικό παραλήρημα σύγκρινε τον Πρόεδρό μας -αλλά και τη Νίκη συνολικά- με πολιτικούς που βρίσκονται στη φυλακή, συνεχίζοντας, όχι τυχαία, το γνωστό αφήγημα που είχε ξεκινήσει προεκλογικά η Νέα Δημοκρατία περί ακροδεξιάς.

Επίσης, δεν είναι τυχαίο ότι πριν από λίγες μέρες, οι γνωστοί αντιεξουσιαστές -με το «αντι» να μπορεί να μπει και σε παρένθεση- εισέβαλαν μέσα σε χώρο πανεπιστημιακού ιδρύματος με καδρόνια και υβριστικά συνθήματα, πάλι κατά του Προέδρου μας. Και όλα αυτά σε μια παρουσίαση βιβλίου, όπου η συγγραφέας ήταν πρώην Πρύτανης Πανεπιστημίου και μάλιστα προερχόμενη από τον χώρο της Αριστεράς. Δεν βόλευε με τίποτα το αφήγημα της ακροδεξιάς ταμπέλας, ταμπέλας που έπεφτε για μια ακόμη φορά με τη συγκεκριμένη παρουσίαση. Όμως, επίθεση σε έναν άνθρωπο ο οποίος επί σαράντα χρόνια δίδασκε τα παιδιά μας δημοκρατία, πολιτισμό και ήθος; Ο κ. Καιρίδης είναι ηθικός αυτουργός αυτής της επίθεσης. Δεν είναι μόνο ο κ. Καιρίδης, αλλά και συνολικά η Κυβέρνηση.

Κύριε Υπουργέ, δεν σας άκουσα να πείτε μια κουβέντα για αυτό το περιστατικό, να καταδικάσετε αυτό το περιστατικό που έγινε μέσα σε πανεπιστημιακό ίδρυμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν το ήξερα, συγγνώμη.

**ΣΠΥΡΙΔΩΝ ΤΣΙΡΩΝΗΣ:** Ας γυρίσουμε στην τροπολογία.

Ο πρώην Πρωθυπουργός κ. Σαμαράς δήλωσε πως «η αιφνιδιαστική κατάθεση της τροπολογίας είναι λανθασμένη. Στην πράξη νομιμοποιεί όλους τους λαθρομετανάστες που βρίσκονται στην Ελλάδα εδώ και τρία χρόνια και μάλιστα συλλήβδην, δίχως ουσιαστικό έλεγχο της ταυτότητας καθενός από την πολιτεία». Και τελειώνει με τη φράση «η χώρα μας γίνεται φάρος προσέλκυσης λαθρομεταναστών». Δεν τα λέμε εμείς. Ο κ. Σαμαράς τα λέει και ο κ. Πλεύρης.

Δεν σας κάνω τη χάρη, κύριε Υπουργέ, κύριε Γεωργιάδη, να κάνετε πάλι πυροσβεστικές δηλώσεις -όπως κάνατε στην εφημερίδα-, ότι δεν είναι νομιμοποίηση δηλαδή, αλλά θα τα κρίνετε εσωκομματικά.

Θα εστιάσω σε κάτι άλλο. Γιατί επιλέξατε ως Κυβέρνηση αυτή την πρόχειρη, βιαστική και επικίνδυνη διαδικασία; Δεν θα μπορούσατε να επιλέξετε αφού εξετάσετε πρώτα τις ανάγκες που χρειάζονται σε εργατικά χέρια, αφού εξετάσετε εάν υπάρχουν ελληνικά χέρια να καλύψουν αυτές τις εργατικές ανάγκες, να γίνει μια διακρατική συμφωνία, με μελετημένο και συγκεκριμένο αριθμό και ειδικότητες των ατόμων αυτών που χρειαζόμαστε, ώστε και νόμιμοι να είναι και να έρθουν ακριβώς όσοι χρειάζονται, με το βιογραφικό που χρειάζεται και να γνωρίζουμε το ποινικό τους μητρώο;

Όμως, κι εσείς του λεγόμενου «προοδευτικού χώρου», με το που ακούσατε μετανάστες και διανομή, κατευθείαν θολώσατε και κατευθείαν συμφωνήσατε σε όλα; Δεν υπάρχει πιο ασφαλής και ανθρώπινη διαδικασία από αυτή; Δεν καταλαβαίνετε ότι με αυτή την τροπολογία φωνάζουμε ότι «ανοίξαμε και σας περιμένουμε», με ό,τι αυτό συνεπάγεται σε νέες ροές, και θαλάσσιες και από ξηράς;

Γι’ αυτό, λοιπόν, σας κατηγορεί -και ορθώς για εμάς- ο πρώην Πρωθυπουργός για φάρο προσέλκυσης λαθρομεταναστών. Βέβαια, το αν τελικά οι αντιδράσεις του κ. Σαμαρά είναι ειλικρινείς, θα το δούμε, γιατί υπάρχει και η γνωστή σε όλους τακτική, να ακούγονται και οι δύο αντίθετες απόψεις από την ίδια Κοινοβουλευτική Ομάδα, έτσι ώστε να ικανοποιούνται όλοι οι ψηφοφόροι και κανείς να μη φεύγει από το μαντρί. Αυτό, άλλωστε, φαίνεται καθαρά ότι θα το κάνετε και με τον γάμο των ομοφυλοφίλων. Από τις δηλώσεις του κ. Βορίδη φαίνεται ότι η ψήφος θα πάει κατά συνείδηση, χωρίς βέβαια να στοιχίζει πολιτικά, αφού οι χαμένες ψήφοι θα καλυφθούν εξ αριστερών.

Όμως, σε θέματα πίστεως και πατρίδος, σε θέματα που άπτονται της εθνικής ασφάλειας, όποιος έχει καθαρή συνείδηση και δεν ψάχνει μαξιλαράκι συνείδησης δεν αρκεί απλά να λέει «όχι» ή «παρών». Δεν μπορεί να λες όχι σήμερα για κάτι που είναι θέμα συνείδησης και θίγει τη συνείδησή σου και την άλλη μέρα να συνεχίζεις μαζί. Όποιος έχει τέτοια συνείδηση παραιτείται, για να την κρατήσει καθαρή. Αλλιώς, δυστυχώς θα το πω, καθίσταται τσάμπα μάγκας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Τσιρώνη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο για ένα δευτερόλεπτο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν θα απαντήσω στα περί της τροπολογίας. Θα ακούσω και τον επόμενο Βουλευτή από τη Νίκη που ακολουθεί μήπως χρειαστεί να απαντήσω και στους δύο μαζί, για να μην αδικήσω κάποιον.

Πήρα τον λόγο μόνο για να πω ότι προφανώς καταδικάζουμε απερίφραστα το γεγονός το οποίο συνέβη στο Αριστοτέλειο Πανεπιστήμιο, κύριε Πρόεδρε της Νίκης. Ένας από τους λόγους που καταργήσαμε το πανεπιστημιακό άσυλο είναι ακριβώς γιατί γίνονταν συνέχεια τέτοιου τύπου επεισόδια. Όμως, η αστυνομία δεν μπορεί να είναι πανταχού παρούσα και ανά πάσα στιγμή. Οργανωμένες ομάδες βίας της άκρας Αριστεράς έχουν πολλάκις φερθεί κατ’ αυτόν τον τρόπο στα ελληνικά πανεπιστήμια. Εγώ προσωπικά έχω διακοπεί κατά το παρελθόν σε παρόμοια ομιλία και τόσο εγώ όσο και η Κυβέρνηση καταδικάζουμε απερίφραστα αυτό το γεγονός.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Τον λόγο έχει τώρα ο Βουλευτής της Νίκης κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί κύριοι και κυρίες συνάδελφοι, καλούμαστε σήμερα, μία ημέρα μετά την πενθήμερη συζήτηση και την κύρωση του προϋπολογισμού, να ψηφίσουμε ένα ακόμη ογκώδες νομοσχέδιο με διαδικασίες κατεπείγοντος, χωρίς την απαραίτητη και ουσιαστική διαβούλευση.

Ως νέος Βουλευτής θα ήθελα να τονίσω ότι μέσα σε είκοσι περίπου μέρες έχουν κατατεθεί από την Κυβέρνηση και επικυρωθεί από την Εθνική Αντιπροσωπεία, εκτός των υπολοίπων, τρία πολύ σοβαρά και υπερμεγέθη νομοσχέδια για τα δάνεια, τον περιορισμό της φοροδιαφυγής και το ασφαλιστικό. Και όλα αυτά παράλληλα με τη συζήτηση για την ψήφιση του προϋπολογισμού. Τρία πολύ σημαντικά νομοσχέδια με διαδικασίες fast track και αδικαιολόγητη βιασύνη, με τροπολογίες της τελευταίας στιγμής και με τα πολιτικά κόμματα να κάνουν υπεράνθρωπο αγώνα να τα μελετήσουν σε βάθος και να τοποθετηθούν προς όφελος των Ελλήνων πολιτών.

Βέβαια, τα επιχειρήματα της Κυβέρνησης είναι γνωστά. Αρχικά επικαλείται τη δημόσια ηλεκτρονική διαβούλευση, η οποία όμως καταλήγει να είναι προσχηματική, αφού στο τέλος η Κυβέρνηση δεν αφουγκράζεται σχεδόν ποτέ και δεν λαμβάνει υπ’ όψιν της την αγωνία των απλών πολιτών και των συλλογικοτήτων.

Αναφέρεται, επίσης, η Κυβέρνηση και στις κοινοβουλευτικές επιτροπές, στις οποίες τις περισσότερες φορές τοποθετούμαστε πάνω σε ήδη ειλημμένες αποφάσεις και μάλιστα με υπερβολική πίεση χρόνου, με περιορισμό πολλές φορές και του αριθμού των κοινωνικών φορέων, που ζητούν εναγωνίως να εκφράσουν τις απόψεις τους, χωρίς βέβαια όλα αυτά να αποτελούν μομφή για το εκάστοτε Προεδρείο που εφαρμόζει τον Κανονισμό ως είθισται.

Με την ίδια διαδικασία φτάσαμε αισίως και στο σημερινό νομοσχέδιο για το ασφαλιστικό, με υποτυπώδη διαβούλευση με τους απλούς πολίτες και τους κοινωνικούς εταίρους και χωρίς τον απαιτούμενο ουσιαστικό κοινωνικό διάλογο.

Το παρόν νομοσχέδιο, το οποίο η Κυβέρνηση επιθυμεί να ονομάσει ως -σε εισαγωγικά- «μίνι ασφαλιστικό», δεν αντιμετωπίζει σε καμμία περίπτωση τα συσσωρευμένα μεγάλα προβλήματα του κεντρικού συστήματος ασφάλισης της χώρας μας. Είναι ένα «μίνι ασφαλιστικό» που δεν λύνει κανένα πρόβλημα βιωσιμότητας του πρώτου και βασικού πυλώνα κοινωνικής ασφάλισης, του ΕΦΚΑ, ενώ αποφεύγει να δώσει επαρκείς απαντήσεις στην αγωνία των ασφαλισμένων και των συνταξιούχων.

Στο μεγαλύτερο μέρος του το νομοσχέδιο αναφέρεται σε θέματα του δεύτερου πυλώνα ασφάλισης, δηλαδή των ταμείων επαγγελματικής ασφάλισης. Εδώ διαπιστώνουμε μια υποκριτική προσπάθεια ρύθμισης και αντιμετώπισης των προβλημάτων των ταμείων αυτών, ενώ στην πραγματικότητα πρόκειται για ενέργειες που οδηγούν στην αλλοίωση του χαρακτήρα τους και ουσιαστικά στο κλείσιμο του ματιού στον τρίτο πυλώνα, της ιδιωτικής ασφάλισης και των ομαδικών συμβολαίων ασφάλισης.

Πώς είναι δυνατόν να παραμείνουν βιώσιμα τα επαγγελματικά ταμεία, όταν στα ήδη υπάρχοντα προβλήματά τους έρχεστε να προσθέσετε και αυτό της υπερφορολόγησης, μηδενίζοντας αναπόφευκτα την ανταποδοτικότητα τόσο για τους παλαιούς όσο και για τους νέους ασφαλισμένους;

Λέτε ότι λαμβάνετε υπ’ όψιν τη δημόσια διαβούλευση και δεν βλέπετε, για παράδειγμα, την αγωνία χιλιάδων αστυνομικών, πυροσβεστών και λιμενικών, οι οποίοι διατυπώνουν τον φόβο τους για οριστική κατάρρευση του επαγγελματικού τους ταμείου με τους πολύ υψηλούς συντελεστές φορολόγησης που θεσπίζετε καταθέτοντάς σας και προτάσεις ηπιότερης φορολόγησης, έτσι ώστε να καταστεί βιώσιμο.

Τελειώνοντας την αναφορά μου στα ταμεία επαγγελματικής ασφάλισης, επισημαίνω την αδικαιολόγητη κατάργηση του συστήματος τριμερούς εποπτείας τους από το Υπουργείο Εργασίας, την Εθνική Αναλογιστική Αρχή και την Επιτροπή Κεφαλαιαγοράς, ενώ η αρμοδιότητα αυτή μεταφέρεται πλέον στην Τράπεζα της Ελλάδος.

Στα υπόλοιπα μέρη του νομοσχεδίου δεν γίνεται κανένας λόγος για την καταβολή της δέκατης τρίτης σύνταξης, ενώ η Κυβέρνηση καταφεύγει και πάλι στη λύση του έκτακτου εφάπαξ επιδόματος και μάλιστα χαμηλότερου από πέρυσι. Ούτε λόγος, βέβαια, για επαναφορά του ΕΚΑΣ, ενώ η εισφορά αλληλεγγύης συνταξιούχου παραμένει, παρά την κυβερνητική προεκλογική δέσμευση για κατάργηση ή διόρθωσή της.

Με το παρόν νομοσχέδιο η πολιτεία δίνει κίνητρα για την απασχόληση των συνταξιούχων που δυσκολεύονται να επιβιώσουν με τις πενιχρές συντάξεις τους, με το πρόσχημα της καταπολέμησης της «μαύρης» εργασίας, δυσχεραίνοντας ακόμη περισσότερο την πρόσβαση στην αγορά εργασίας των νέων μας και οδηγώντας τους με ταχείς ρυθμούς στην ανεργία ή τη μετανάστευση.

Άρρηκτα συνδεδεμένη με την αποτυχία του ασφαλιστικού συστήματος είναι η πλήρης αδιαφορία της Κυβέρνησης για την αντιμετώπιση του δημογραφικού προβλήματος και την επακόλουθη αποκατάσταση υγιούς αναλογίας εργαζομένων και συνταξιούχων, συνθήκες απαραίτητες για την επιβίωση των ασφαλιστικών μας ταμείων, εκτός κι αν το κυβερνητικό σχέδιο για το δημογραφικό στηρίζεται στη συνεχή οικονομική ενίσχυση των εργαζομένων συνταξιούχων γονέων προς τα άνεργα ή υποαπασχολούμενα τέκνα τους.

Ένα ακόμα υπαρκτό πρόβλημα που αρνείται να λύσει το παρόν νομοσχέδιο είναι η διευκόλυνση χιλιάδων ασφαλισμένων εγκλωβισμένων στο κατώφλι της συνταξιοδότησης, αποφεύγοντας να δώσει ουσιαστικές λύσεις, για παράδειγμα, με τον συμψηφισμό των χρεών τους προς τον ΕΦΚΑ με τις μελλοντικές συνταξιοδοτικές τους παροχές.

Το μέτρο της επέκτασης της ειδικής παροχής σε αυτοαπασχολούμενες μητέρες θα πρέπει να ολοκληρωθεί με ρητή πρόβλεψη ότι για τη λήψη της συγκεκριμένης παροχής δεν απαιτείται η δυνατότητα έκδοσης ασφαλιστικής ενημερότητας, δεδομένου ότι ο σκοπός της συγκεκριμένης πρόβλεψης δεν θα πρέπει να είναι ο δημοσιονομικός, αλλά η ουσιαστική στήριξη της μητρότητας.

Τελειώνοντας την αναφορά μου για το ασφαλιστικό νομοσχέδιο, θα πρέπει να τονίσω για μία ακόμη φορά ότι εμείς στη Νίκη διαφωνούμε κατηγορηματικά με την υποχρεωτική καταβολή των επιδομάτων πάσης φύσεως μέσω προπληρωμένης κάρτας και την απαγόρευση ανάληψης μετρητών του καταβαλλόμενου ποσού.

Ερχόμενος τώρα στο θέμα της τροπολογίας, που κατατέθηκε εντελώς αιφνιδιαστικά την έσχατη στιγμή και χωρίς να προηγηθεί καμμιά ενημέρωση και συζήτηση, θα ήθελα να πω τα εξής: Καθώς φαίνεται, η παρούσα Κυβέρνηση με τη συγκεκριμένη τροπολογία αποφάσισε να αντιμετωπίσει το πρόβλημα της «μαύρης» εργασίας, της ενίσχυσης των ασφαλιστικών ταμείων και της έλλειψης εργατικών χεριών με τρόπο παγκοσμίως πρωτότυπο. Νομιμοποιεί χωρίς προαπαιτούμενα τη «μαύρη» εργασία των παράνομων μεταναστών της χώρας μας και χωρίς κανέναν περαιτέρω έλεγχο τους χορηγεί και νόμιμη άδεια διαμονής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δηλαδή, συνοψίζοντας, σε ανθρώπους των οποίων τον αριθμό δεν ξέρουμε και δεν θα μάθουμε ποτέ, που εισήλθαν παράνομα, που διαμένουν παράνομα και εργάζονται παράνομα στη χώρα μας, νομιμοποιούμε την εργασία τους και, επειδή θα πρέπει να είμαστε και ιδιαίτερα ευγνώμονες που αποδέχτηκαν να εργαστούν νόμιμα, τους δίνουμε και μπόνους και την άνευ όρων νομιμοποίηση της εισόδου και διαμονής τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Βέβαια, η Κυβέρνηση μας κατηγορεί για υπερβολικούς και φοβικούς, γιατί το συγκεκριμένο μέτρο θα ισχύσει άπαξ και δεν συνεπάγεται -λέει- την επανένωση των οικογενειών των νομιμοποιημένων μεταναστών. Μάλιστα. Δηλαδή, θα τους νομιμοποιήσουμε λίγο κι αφού οι άνθρωποι αυτοί νομιμοποιηθούν και εργαστούν με τις ευλογίες της Κυβέρνησης, πάλι εμείς θα είμαστε οι σκληροί και απάνθρωποι, που θα εξακολουθούμε να μη συμφωνούμε όταν αύριο με μια παρόμοια τροπολογία μπορεί να ζητηθεί η χρονική επέκταση του μέτρου και η επανένωση των οικογενειών τους, διαβλέποντας τότε, όπως και σήμερα, να εξελίσσεται ένα σχέδιο ώστε να καταστεί η Ελλάδα η πιο πρόθυμη ευρωπαϊκή χώρα προσέλκυσης αναρίθμητων παράνομων μεταναστών.

Όσο δε για την επίκληση του προβλήματος έλλειψης εργατικών χεριών, καλούμε την Κυβέρνηση να λάβει μέτρα στήριξης του πρωτογενούς και του κατασκευαστικού τομέα, που θα προσελκύσουν το εγχώριο εργατικό δυναμικό και κυρίως τους νέους, δίνοντάς τους κίνητρα να μη φύγουν, αλλά να μείνουν και να εργαστούν στη χώρα μας και ιδιαίτερα στην ύπαιθρο, λαμβάνοντας παράλληλα ειδική μέριμνα για την αντιμετώπιση του δημογραφικού προβλήματος.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Δημήτριος Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Αγαπητέ Πρόεδρε, κύριοι Υπουργοί, συναδέλφισσες και συνάδελφοι, είναι λίγο περασμένη η ώρα, πιστεύω ότι έχουμε κουραστεί, αλλά, εν πάση περιπτώσει, υπάρχουν τέτοια ζητήματα που οφείλουμε την αναφορά μας με σοβαρότητα και υπευθυνότητα. Έχω χρέος να αναφερθώ. Οι Έλληνες εργαζόμενοι αστυνομικοί θρηνούν και σήμερα τον θάνατο ενός ακόμη συναδέλφου που αφιέρωσε τη ζωή του στο καθήκον, τον χρόνο μάλιστα που προσπαθούν ψυχικά να επανέλθουν προκειμένου να διασφαλίσουν το πολυτιμότερο αγαθό των συμπολιτών τους, που είναι η ζωή, ύστερα από την απόπειρα αφαίρεσης ζωής ενός νέου πάλι συναδέλφου τους, του Γιώργου, που δίνει μάχη ζωής και οι γονείς του είναι παρόντες μέρα νύχτα.

Τόνισα και προχθές κατά τη συζήτηση του προϋπολογισμού ότι ο εργαζόμενος αστυνομικός έχει αυτογνωσία και ποια είναι αυτή. Γνωρίζει ότι κατά την εκτέλεση του καθήκοντός του καθημερινά μπορεί να υπάρξει και ζήτημα αφαίρεσης της ζωής τους. Αυτό το έχει αποδεχθεί. Εκείνο που δεν έχει αποδεχθεί, το τονίζω πάμπολλες φορές, είναι η αδιαφορία, η διαπόμπευση, πολλές φορές η υπονόμευση του έργου του.

Περιμένω, λοιπόν, στην αναθεώρηση, αναδιάρθρωση, ανασύνταξη του Ποινικού Κώδικα να υπάρξει από όλους μας μια συγκεκριμένη θέση για τη διασφάλιση αυτού του έργου και της ανθρώπινης ζωής του αστυνομικού, γιατί είναι ο μόνος εργαζόμενος στη χώρα που κινδυνεύει καθημερινά κατά την εκτέλεση του καθήκοντος.

Και βεβαίως, σήμερα υπήρξε και μια δική τους παρουσία στη Βουλή. Κατατέθηκε ένα ψήφισμα στο Κοινοβούλιο, το οποίο προφανώς το γνωρίζετε, και βεβαίως απευθύνεται και στον Πρωθυπουργό που λέει τα εξής: «Κύριε Πρωθυπουργέ, γνωρίζετε και αναγνωρίζετε ότι τα προβλήματά μας είναι πολλά και διαχρονικά. Γι’ αυτό δεν έχουμε απαίτηση», ακούστε σοβαρότητα, «να λυθούν μονομιάς, αν και για πολλά από αυτά, τα περισσότερα, έρχονται από προηγούμενους χρόνους. Αναμένουμε επομένως από εσάς όπως σηματοδοτήσετε ξεκάθαρα την πολυπόθητη αλλαγή σελίδας σε ό,τι μας αφορά», αναφορικά βεβαίως με την αναγνώριση της εργασίας τους ως επικίνδυνης. Το καταθέτω για τα Πρακτικά.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στο «μεταναστευτικό», προσφυγικό και λαθρομετανάστευση. Εδώ και τριάντα χρόνια μάς βαρύνει ως χώρα από τις πολιτικές αλλαγές στην Αλβανία, είχαμε από τότε εισόδους παραμονής, αλλά και προσπάθεια απέλασης και όχι μόνο προς τη συγκεκριμένη χώρα. Εδώ και τριάντα χρόνια. Δεν υπήρξαν όροι, δεν υπήρξαν κανόνες. Οφείλουμε να το τονίσουμε.

Βρέθηκα, κύριε Υπουργέ, το 1992 στην Ισπανία, στη Μάλαγα, με τους Ευρωπαίους συναδέλφους μου για ένα διήμερο συνέδριο. Το κυρίαρχο θέμα του συνεδρίου ήταν το μεταναστευτικό. Και λέγαμε εμείς ή έλεγα ο ίδιος: Μα τι ζήτημα είναι αυτό που τους απασχολεί τώρα. Είχαμε άλλα ζητήματα πιο ζωτικά, θα έλεγα, εργασιακά, πολύ βαριά. Και προσπαθούσαν να πείσουν τις κυβερνήσεις τους έτσι ώστε να λάβουν μέτρα πρώτα για την καταγραφή των εισερχομένων. Είχαν από τη Βόρεια Αφρική, από τις υποσαχάριες περιοχές, τεράστια πίεση.

Το κυρίαρχο ήταν η καταγραφή, αλλά και η καταγραφή των αναγκών στη χώρα τους -ειδικότερα Γαλλία, Ιταλία, Ισπανία, αλλά και Γερμανία, δηλαδή όλες αυτές οι χώρες που δέχονταν την πίεση-, έτσι ώστε στην καταγραφή, πέραν των άλλων, να υπάρχει καταγραφή της εργασίας του καθενός, του επαγγέλματος, έτσι ώστε ανάλογα τις ανάγκες που είχε η κάθε χώρα να οδηγηθούν σε αυτόν τον τόπο. Διότι δεν κλήθηκαν από τη χώρα. Ούτε εμείς καλέσαμε να έρθουν. Αυτοί επέλεξαν τη χώρα. Άρα θα έρθουν και θα παραμείνουν σύμφωνα με τους όρους κάθε χώρας. Αυτό πραγματοποίησαν. Και ταυτόχρονα, πίεζαν εκεί όπου θα πάνε να εγκατασταθούν ο όποιος ιδιοκτήτης του καταλύματος να δηλώνει στην αστυνομία τον ερχομό, αλλά και σε περίπτωση αναχώρησης το ίδιο, με ιδιαίτερες, θα έλεγα, ποινικές ευθύνες.

Τα μέτρα των χωρών αυτών άνοιξαν άλλους δρόμους προς τη γείτονα χώρα, την Τουρκία. Βεβαίως, οι πόλεμοι, οι ταραχές στην Ασία επέτειναν αυτές τις ροές, που δεν έπαψαν. Είχαμε την Ουκρανία και τώρα έχουμε τη Μέση Ανατολή. Έγιναν προσπάθειες προς αυτή την αντιμετώπιση, αλλά βαρύνει όλους μας αυτό το ζήτημα. Υπήρξε η καταγραφή των εισελθόντων; Όχι. Η Κυβέρνησή μου έλαβε μέτρα; Βεβαίως. Και από ξηρά και από τα θαλάσσια σύνορα. Αν και ο ΣΥΡΙΖΑ δήλωνε ότι δεν υπάρχουν θαλάσσια σύνορα. Αυτό δήλωνε ο πρώην Πρόεδρός του. Ευτυχώς, σήμερα τα ανακάλυψε ο ΣΥΡΙΖΑ. Υπήρξε καταγραφή εισελθόντων; Όχι. Στον φράχτη είχαμε και εκεί διαμαρτυρίες γιατί να υπάρξει και εμπόδιση εκεί προκειμένου να πραγματοποιηθεί. Ο ΣΥΡΙΖΑ ανέφερε «ανοιχτά σύνορα» ως αντιπολίτευση τότε. Το 2015 και 2016 εισήλθαν στη χώρα εννιακόσιες εβδομήντα χιλιάδες λαθρομετανάστες. Λαθρομετανάστες είναι. Δεν είναι πρόσφυγες. Έτσι, λοιπόν, δεν μιλάω για πρόσφυγες. Από αυτούς καταγράφηκαν εκατόν σαράντα πέντε χιλιάδες. Είμαστε η μοναδική χώρα στην Ευρώπη που υπήρξαν φράχτες όχι για να μην εισέρχονται, αλλά για να μην εξέρχονται. Το ενθυμείστε. Οι τετρακόσιες δεκαεπτά χιλιάδες κατέληξαν στη Γερμανία.

Ναι, αλλά εμείς ήμασταν η πρώτη χώρα εισόδου και είχαμε και έχουμε αυτό το τεράστιο πρόβλημα της πίεσης από πλευράς της Γερμανίας. Λύνεται το πρόβλημα με τη σχετική τροπολογία στο σύνολο;. Όχι βεβαίως, θα έλεγα, αλλά γίνεται το πρώτο μεγάλο βήμα και γι’ αυτό θεωρώ πως και εσείς στέκεστε ως Αντιπολίτευση θετικά.

Και έρχομαι βεβαίως στο συζητούμενο εργασιακό νομοσχέδιο, που πράγματι εκκρεμότητες χρόνων ρυθμίζονται σε πάρα πολλά επίπεδα. Το είδαμε, αν θέλετε, και από τους κληθέντες φορείς, που κι αυτοί που από πλευράς σας κλήθηκαν, ως Αντιπολίτευση, ήταν θετικοί, υπέρ αυτού του νομοσχεδίου. Κι εσείς τελικά είστε υπέρ αυτού του νομοσχεδίου και αναφορικά με το μεταναστευτικό, αλλά και για το συγκεκριμένο νομοσχέδιο που συζητούμε, με τις θετικές πάμπολλες παρεμβάσεις και σε πάρα πολλά επίπεδα ρυθμίσεις.

Ρωτά ο προεδρεύων του δικαστηρίου: «Μα, κύριε συνήγορε, ξεφύγατε από την προστασία του πελάτη σας. Τι είναι αυτά που αναφέρετε; Δεν έχουν σχέση». Και απαντά ο συνήγορος: «Όχι δι’ ημάς, κύριε Πρόεδρε, όμως για την αξιότιμο πελατεία». Αυτό, συνάδελφοι, πρέπει να το τελειώσουμε. Φτάνει αυτή η ικανοποίησης της αξιότιμης πελατείας, υπό την έννοια…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κυριαζίδη.

Υπήρξε μεγάλη ανοχή.

**ΔΗΜΗΤΡΙΟΣ ΚΥΡΙΑΖΙΔΗΣ:** Τελειώνω.

Ευχαριστώ, κύριε Πρόεδρε.

Κύριε Υπουργέ, κατά τη συζήτηση του νομοσχεδίου του Υπουργείου Τουρισμού αναφορικά με τη βιώσιμη τουριστική ανάπτυξη υπήρξε και ένα ζήτημα που αφορά πράγματι τα οινοποιεία της χώρας στο σύνολό τους. Ζήτησαν από πλευράς και του δικού σας συναρμόδιου Υπουργείου με το Υπουργείο Τουρισμού να έχουν τη δυνατότητα τα επισκέψιμα οινοποιεία να μπορούν να δέχονται και Σάββατο και Κυριακή επισκέπτες, προκειμένου αυτό να αποτελέσει και οικονομικό στοιχείο γι’ αυτούς αλλά και για την κοινωνία που βρίσκονται.

Σας ευχαριστώ και πιστεύω να γίνει αποδοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Κυριαζίδη.

Κύριε Υπουργέ, θέλετε τον λόγο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για δευτερόλεπτα να πω ότι σε επόμενο νομοσχέδιο άμεσα θα θεσμοθετηθεί το θέμα της κυριακάτικης λειτουργίας των οινοποιείων για τους τουριστικούς λόγους που είπατε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι της Κυβέρνησης, λένε πως πίσω από την αυταρέσκεια κρύβεται πάντα ένας άκρατος εγωισμός. Η αυταρέσκεια της Κυβέρνησης είναι πλέον καταγεγραμμένη. Αυτοδιαφημίζεστε και αυτοθαυμάζεστε ως η μόνη μεταρρυθμιστική δύναμη με κάθε ευκαιρία. Διατυμπανίζετε συνεχώς πως είστε οι μόνοι που έχετε πολιτικό σχέδιο, κατηγορώντας δε με κάθε ευκαιρία την Αντιπολίτευση για απουσία προτάσεων. Αλλά με το συζητούμενο νομοσχέδιο καταγράφεται και ο εγωισμός σας. Και αυτό γιατί επιλέγετε να ονομάσετε μεταρρυθμιστικό ένα νομοσχέδιο, χωρίς να έχει προηγηθεί κανένας διάλογος με τους κοινωνικούς εταίρους, κανένας διάλογος με τα πολιτικά κόμματα.

Αποφασίζετε και βαφτίζετε ως τεράστια μεταρρύθμιση την αλλοίωση του χαρακτήρα του δεύτερου πυλώνα ασφάλισης. Με 111 άρθρα τον χαρίζετε επί της ουσίας στις ιδιωτικές ασφαλιστικές εταιρείες. Γιατί σε αυτά τα άρθρα, τα 111, δεν είδαμε στην ουσία ούτε ένα κίνητρο, ένα κίνητρο που να οδηγεί στην ενίσχυση του κεφαλαιοποιητικού πυλώνα των ταμείων επαγγελματικής ασφάλισης.

Εξισώνετε τα επαγγελματικά ταμεία με τον πυλώνα 3 της ιδιωτικής ασφάλισης και κάνετε πως δεν καταλαβαίνετε ότι τα επαγγελματικά ταμεία είναι νομικά πρόσωπα ιδιωτικού δικαίου μη κερδοσκοπικού χαρακτήρα, ενώ οι ασφαλιστικές εταιρείες είναι ανώνυμες εταιρείες, είναι δηλαδή εξ ορισμού κερδοσκοπικές. Εταιρείες όμως που αποφασίζουν αν τους κάνει και αν τους συμφέρει ο ασφαλισμένος. Και όλα αυτά παρά τις διαμαρτυρίες και τις ενστάσεις από όλους τους φορείς των ΤΕΑ. Και ξέρετε επίσης πως το ΠΑΣΟΚ θεσμοθέτησε τα ταμεία επαγγελματικής ασφάλισης με τον νόμο Ρέππα και περιμέναμε να κάνετε ένα βήμα μπροστά, ένα βήμα προς την ενίσχυση και την ανάπτυξη του δεύτερου πυλώνα της ασφάλισης. Όμως εσείς κινείστε σε τελείως διαφορετική κατεύθυνση.

Στο δεύτερο μέρος του νομοσχεδίου, παρά τις όποιες θετικές διατάξεις τις οποίες και στηρίζουμε ως ΠΑΣΟΚ -όπως, για παράδειγμα, την απασχόληση των συνταξιούχων, τη διεύρυνση της δυνατότητας χορήγησης σύνταξης σε οφειλέτες ή τη νέα διαδικασία για την απονομή των επικουρικών συντάξεων-, δεν διορθώνετε στην ουσία τις στρεβλώσεις στο σύστημα κοινωνικής ασφάλισης που δημιουργήθηκαν κατά κόρον τα χρόνια των μνημονίων και κυρίως με τον νόμο Κατρούγκαλου.

Για να το πούμε, λοιπόν, με άλλα λόγια, παρά τον δήθεν μεταρρυθμιστικό σας οίστρο, δεν κάνετε τίποτα για να λύσετε το τεράστιο πρόβλημα της κοινωνικής ασφάλισης της χώρας. Και αυτό φυσικά γιατί είναι μια πολιτική επιλογή. Μια πολιτική επιλογή που επιβεβαιώνεται με όλες τις νομοθετικές παρεμβάσεις από το 2020 μέχρι σήμερα, που στην ουσία παρατηρούμε ότι προσπαθείτε να αποδομήσετε το κράτος πρόνοιας, μετατρέποντάς το σε ένα φιλανθρωπικό ίδρυμα που θα μοιράζει επιδόματα, αναπαράγοντας τη φτώχεια, τις κοινωνικές και τις εισοδηματικές ανισότητες.

Και σήμερα, αντί να κάνουμε μια εξαντλητική συζήτηση πάνω σε όλα αυτά, έχουμε και την περίφημη τροπολογία για τη νομιμοποίηση μεταναστών που βρίσκονται και εργάζονται ήδη στη χώρα τα τελευταία τρία χρόνια. Και τελικά πάλι το ασφαλιστικό μετατρέπεται στον κομπάρσο της συζήτησης. Αλλά πραγματικά αυτό το οποίο δεν μπορούμε να καταλάβουμε στο ΠΑΣΟΚ είναι τελικά τι θέλετε πιο πολύ να αποφύγετε να συζητήσετε; Τα κομβικά προβλήματα του ασφαλιστικού συστήματος ή το φλέγον ζήτημα της έλλειψης των εργατών γης;

Το πρόβλημα των εργατών γης, όπως το έχουν αναφέρει και διάφοροι άλλοι εκπρόσωποι κυρίως από την περιφέρεια, είναι ένα φλέγον ζήτημα και φυσικά στην περιοχή μου, τη Λακωνία. Και η αλήθεια είναι ότι οι περισσότεροι, όπως και εγώ, το είχαμε δει ότι ήταν ένα πάρα πολύ σημαντικό ζήτημα, που απασχολούσε τον αγροτικό κόσμο ήδη κατά την προεκλογική περίοδο. Και αυτή ακριβώς την αίσθηση του αγροτικού κόσμου ήταν που προσπάθησα και εγώ να δώσω μέσα από την πρώτη μου ερώτηση που κατέθεσα τον Ιούλιο του 2023, για να δούμε, λοιπόν, πού πηγαίνει το συγκεκριμένο ζήτημα.

Σας έλεγα τότε, και επιτρέψτε μου να διαβάσω αποσπάσματα από τη συγκεκριμένη ερώτηση, πως οι παραγωγοί της Λακωνίας ανησυχούν πως η ΚΥΑ 35400 αφ’ ενός δεν θα λύσει το πολυδιάστατο πρόβλημα των εργατών γης που ταλανίζει τον αγροτικό κόσμο της χώρας, αφ’ ετέρου δεν θα ανακόψει τις αυξανόμενες τάσεις φυγής από την Ελλάδα των ξένων εργατών γης, που παρατηρούνται το τελευταίο διάστημα, ενώ ταυτόχρονα δεν αποτελεί και εχέγγυο προσέλκυσης νέων εργατικών χεριών.

Επίσης, συνέχιζα λέγοντας πως η επισφάλεια του καθεστώτος διαμονής που νόμιμα απασχολούμενοι μετανάστες εργάτες γης καλούνται να αντιμετωπίσουν λειτουργεί αρνητικά και τους οδηγεί στην έξοδο από τη χώρα μας. Επίσης, στο πλαίσιο του ανταγωνισμού στην επείγουσα εξεύρεση εργατών γης πολλές χώρες της Ευρώπης είχαν προχωρήσει μεθοδικά στην κατάρτιση εθνικών προγραμμάτων νομιμοποίησης της διαμονής και της κοινωνικής ένταξης μεταναστών στον αγροτικό τομέα, με αποτέλεσμα να γίνουν πόλος έλξης για τους μετανάστες εργάτες γης, που βλέπουν πια μακριά από τη χώρα μας να ανοίγεται μία ευκαιρία για ένα καλύτερο και πιο ελπιδοφόρο μέλλον.

Ενώ όλοι μας περιμέναμε ότι θα έρθει στην ουσία ένα άρτιο νομοσχέδιο το οποίο το ακούγαμε και πάρα πολλές φορές στα τηλεοπτικά κανάλια, βλέπουμε πέντε μήνες μετά από τις εκλογές ότι φέρνετε στην ουσία μια τροπολογία, με την οποία υποτίθεται ότι θα λύσετε το πρόβλημα. Βέβαια, οφείλουμε να πούμε ότι για ακόμα μια φορά είμαστε κατόπιν εορτής, γιατί τουλάχιστον στον δικό μου νομό, στη Λακωνία, η συγκομιδή της ελιάς κοντεύει να τελειώσει. Αλλά αλήθεια, ακόμα και να ψηφιστεί η τροπολογία αυτή, πώς θα λύσετε το πρόβλημα, όταν οι γραφειοκρατικές αγκυλώσεις και η υποστελέχωση των υπηρεσιών αλλοδαπών και μετανάστευσης παραμένουν; Πώς θα καταφέρετε να τρέξουν τελικά όλες οι απαραίτητες διαδικασίες;

Αυτό το οποίο είδαμε επίσης στο νομοσχέδιο το ερανιστικό, το οποίο θα κληθούμε να συζητήσουμε αύριο, είναι πως υπάρχει μια διάταξη παραδοχής διοικητικής αδυναμίας ή και αποτυχίας του Υπουργείου Μετανάστευσης και Ασύλου. Διότι, ο νέος κώδικας μετανάστευσης δεν θα εφαρμοστεί στον χρόνο που είχατε προβλέψει, δηλαδή από 1ης Ιανουαρίου του 2024, αλλά τρεις μήνες αργότερα.

Αυτός ο νέος κώδικας αντικαθιστά τον κώδικα μετανάστευσης του 2014, ο οποίος τροποποιήθηκε αλόγιστα τα προηγούμενα χρόνια, παρ’ ότι κατά κοινή σχεδόν ομολογία ήταν μια άρτια νομοθέτηση, εφαρμόσιμη και αποτελεσματική. Και έχω και προσωπική άποψη επ’ αυτού, διότι στην ουσία την πολιτική ευθύνη για τον κώδικα μετανάστευσης την είχε ο πατέρας μου και γνωρίζετε καλά ότι Γενικός Γραμματέας ήταν τότε ο κ. Συρίγος.

Αυτό, λοιπόν, το οποίο λέμε εμείς, το ΠΑΣΟΚ, είναι ότι, αφού έχουμε και αυτή την αναβολή των τριών μηνών, προλαβαίνετε να συζητήσετε με τις υπηρεσίες, τους κοινωνικούς εταίρους και τις κοινότητες μεταναστών και να αλλάξετε τον κώδικα πριν εφαρμοστεί.

Κλείνοντας, επειδή και ο Υπουργός κατά την επιτροπή αλλά και ο κ. Σαμαράς αναφέρθηκαν σε αυτόν τον νόμο και ειδικά στη διάταξη για τους εξαιρετικούς λόγους, θα ήθελα να διορθώσω ένα λάθος, το οποίο εκ παραδρομής έκαναν και οι δύο. Ο ν.4251/2014 δεν προέβλεπε προηγούμενη διαμονή εφτά ετών. Η πρόβλεψη ήταν για διαμονή δέκα ετών σε όσους είχαν εισέλθει παράτυπα στη χώρα, αλλά και τρία έτη προηγούμενης διαμονής για όσους είχαν έρθει με θεώρηση ή κατείχαν προηγούμενη άδεια διαμονής. Τα επτά έτη για όλες τις περιπτώσεις το θεσμοθέτησε ο ΣΥΡΙΖΑ αδικώντας -σε εισαγωγικά και χωρίς εισαγωγικά- όλες και όλους εκείνους που θα μπορούσαν να υπαχθούν στην κατηγορία της τριετίας.

Για τα Πρακτικά, λοιπόν, καταθέτω και το άρθρο 19 του ν.4251/2014, τον οποίο και μόλις επικαλέστηκα.

(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής των Σπαρτιατών κ. Αλέξανδρος Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, κατ’ αρχάς θα ήθελα να εκφράσω τα συλλυπητήριά μου στους οικείους του εικοσιεννιάχρονου αστυνομικού που έχασε τόσο άδικα τη ζωή του εν ώρα καθήκοντος, καταδιώκοντας μέλη της γνωστής επαχθούς ομάδας, με την οποία -θα έλεγα- έχουν εμμονή όλες οι πτέρυγες της Αριστεράς.

Και εδώ θα ήθελα να καλέσω την Κυβέρνηση και τον κύριο Υπουργό να ικανοποιήσει ένα πάγιο αίτημα των ανδρών και των γυναικών της Ελληνικής Αστυνομίας, αυτό της υπαγωγής του επαγγέλματός τους στα επικίνδυνα. Είναι ένα αίτημα που πρέπει να ικανοποιηθεί.

Και τώρα αρχίζει το heavy metal. «Πού είσαι νιότη, που ’δειχνες πως θα γινόμουν άλλος».

Κύριε Γεωργιάδη, ειλικρινά αυτός ο στίχος γράφτηκε για εσάς. Μια εικοσαετία και μια ευκαιρία μετά από το άνομον προσχωρήσατε στο πολυφυλετικόν και από το ομότροπον προσχωρήσατε στο πολυπολιτισμικόν. Υπάρχουν δημοσιεύματα για το τι λέγατε -όχι πολύ μακριά- το 2015: «Η κυβέρνηση θα νοικιάζει σπίτια για τους μετανάστες, αλλά για τους Έλληνες αστέγους δεν κάνουν τίποτα. Να τους φέρει στο δικό μου σπίτι που είμαι δεξιός και ήθελα κλειστά σύνορα και δεν θα τους πάρεις εσύ που ψήφισες ΣΥΡΙΖΑ; Όχι, κύριε, ψήφισες ΣΥΡΙΖΑ. Μπόνους ένας λαθρομετανάστης σπίτι σου. Να τελειώνει η πλάκα».

Βεβαίως, ο έτερος Καππαδόκης, ο κ. Βορίδης, ο οποίος έβγαζε στις αρχές της δεκαετίας του 2000 κόκκινες κάρτες στους λαθρομετανάστες, όταν ήταν επικεφαλής του Ελληνικού «Κούτελου», όπου δήλωνε πως την ώρα που κανείς δεν ήθελε να μιλήσει για την παράνομη μετανάστευση, εμείς κάναμε την εκστρατεία «κόκκινη κάρτα» στους λαθρομετανάστες. Μετά, όταν πήγε στο ΛΑΟΣ, έβγαλε κίτρινη κάρτα και τώρα στη Νέα Δημοκρατία βγάζει πράσινη κάρτα.

«Αρχή άνδρα δείκνυσι», κύριε Γεωργιάδη. Και εσείς δείξατε το αληθινό σας πρόσωπο, το αποτροπιαστικό πρόσωπο του νεοφιλελευθερισμού, το οποίο κρύβατε πίσω από το προσωπείο της πατριδολαγνείας.

Την Πέμπτη στην Ιεράπετρα ένα ταλέντο, όπως τους αποκαλεί ο κ. Καιρίδης, ένας Πακιστανός, ξυλοκόπησε αγρίως μια ογδονταπεντάχρονη γυναίκα, μια ογδονταπεντάχρονη Ελληνίδα. Εκτός του ότι δεν είδαμε τους τόσο ευαίσθητους της ευαίσθητης Αριστεράς να κάνουν λόγο για έμφυλη βία -γιατί άραγε;-, αυτή η εγκληματική πράξη δείχνει ότι δεν έχετε ιδέα για το ποιος βρίσκεται εδώ πέρα.

Γνωρίζετε πολύ καλά -και ας υποστηρίζετε το αντίθετο- ότι η νομιμοποίηση είναι το πρώτο βήμα για την απόδοση σε βάθος χρόνου πολιτικών δικαιωμάτων. Θέλετε να δώσετε πολιτικά δικαιώματα σε μουσουλμάνους, ενώ δίπλα μας έχουμε την Τουρκία, τη σουνιτική Τουρκία του Ερντογάν;

Άλλωστε, είχατε, κύριε Γεωργιάδη, την ανοησία ή το θράσος να δηλώσετε στην αρμόδια επιτροπή ότι ένα μέρος του δημογραφικού προβλήματος θα λυθεί και μέσω των λαθρομεταναστών. Φαίνεται ότι και εσείς ενστερνίζεστε την άποψη του πρώην Προέδρου της Ελληνικής Δημοκρατίας ότι τους ευχαριστούμε γιατί επέλεξαν να μας γονιμοποιήσουν.

Κύριε Γεωργιάδη, προσπαθείτε να δώσετε μια κακή λύση σε ένα πρόβλημα που εσείς έχετε δημιουργήσει. Μαζί με ΠΑΣΟΚ και ΣΥΡΙΖΑ κάνατε ό,τι περνούσε από το χέρι σας, ώστε να ερημώσει η ελληνική επαρχία. Έχουμε οχτακόσιες χιλιάδες νέους Έλληνες στο εξωτερικό θύματα της καταστροφικής οικονομικής πολιτικής από 1994, θύματα των επαίσχυντων μνημονίων που ψηφίσατε μαζί με ΠΑΣΟΚ και ΣΥΡΙΖΑ. Οι γεωργοί και οι κτηνοτρόφοι μας βρίσκονται σε απελπιστική κατάσταση. Στα ύψη βρίσκονται τα καύσιμα, στα ύψη το ρεύμα, στα ύψη τα λιπάσματα, στα ύψη οι ζωοτροφές. Τι θα πει ο γεωργός πατέρας στο παιδί του ή ο κτηνοτρόφος πατέρας στο παιδί του; Να μείνει στη γη των πατέρων του, μια γη που πότισε αυτός με ιδρώτα και ο πατέρας αυτού με αίμα για να την υπερασπιστεί, ώστε να πεινάει και να επιβιώνει με τα κάθε είδους κομμουνιστικής λογικής του παραλόγου Pass;

Και τώρα έρχεστε υποτίθεται να δώσετε λύση στην πραγματικότητα για να εξυπηρετήσετε τις ταξικές εντολές που έχετε λάβει. Και έχω ένα δημοσίευμα όπου αναφέρεται πως οι «FINANCIAL TIMES» είχαν κάνει την αποκάλυψη ότι σε μυστική συνεδρίαση του Υπουργικού Συμβουλίου έχετε αποδεχθεί ότι θα έρθουν συνολικά τριακόσιες χιλιάδες λαθρομετανάστες στην Ελλάδα, υποτίθεται για να εργαστούν. Υποστηρίξατε, επίσης, ότι υπήρξε αδιαφορία εκ μέρους των Ελλήνων για θέσεις εργασίας οι οποίες άπτονται του γεωργικού τομέα μέσω προγραμμάτων των αρμόδιων φορέων. Δεν μας είπατε, όμως, ότι δεν υπήρξε σοβαρή ενημέρωση των εν δυνάμει ενδιαφερόμενων από τους αρμόδιους φορείς.

Όμως, ας δεχθώ στην υπόθεση εργασίας, ότι όλα τα παραπάνω δεν ευσταθούν. Γιατί δεν φέρνετε με διακρατικές συμφωνίες από φίλες χώρες, όπως, παραδείγματος χάριν, η Ινδία, εργατικό δυναμικό με συγκεκριμένο χρονικό ορίζοντα, με πλήρη εργατικά δικαιώματα και ανθρώπινες συνθήκες διαβίωσης, το οποίο θα επιστρέφει στην πατρίδα του όταν λήγει ο χρόνος της συμβάσεως; Αντιθέτως, επιλέγετε να νομιμοποιήσετε λαθρομετανάστες προερχόμενους από φιλικές προς την Τουρκία χώρες, όπως αυτοί του Πακιστάν.

Όμως, πίσω από την επίκληση της ανάγκης για εργατικά χέρια στον τομέα της γεωργίας μήπως κρύβεται κάτι άλλο; Μήπως, αντί για να μαζεύουνε ελιές, τους στέλνετε για να μαζεύουν τα κέρδη της ευρωπαϊκής ολιγαρχίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο κ. Γεωργιάδης επικαλέστηκε στην αρμόδια επιτροπή την ανάγκη ολοκλήρωσης των έργων στο Ελληνικό για την ψήφιση της εν λόγω ανθελληνικής τροπολογίας. Η Ελλάς, λοιπόν, θυσιάστηκε στις αδηφάγες ορέξεις του κ. Λάτση, του ολιγάρχη κ. Λάτση. Το οξύμωρο είναι πως, ενώ θα περιμέναμε την οργισμένη αντίδραση των δυνάμεων της Αριστεράς και ιδίως του Κομμουνιστικού Κόμματος στην εν λόγω αναφορά του κ. Γεωργιάδη, εποίησαν οι δυνάμεις αυτές την νήσσαν. Αποδεικνύεται ότι οι φωνασκίες κατά της πλουτοκρατίας και του διαπλεκόμενου με το κράτος κεφαλαίου γίνονται για λόγους ψηφοθηρίας και μόνο. «Ους ο Λάτσης συνέζευξεν εθνικιστής μη χωριζέτω».

Όλοι γνωρίζουμε τη δύναμη της επικοινωνίας και της διαφήμισης. Κατανοείτε τι επικοινωνιακή βόμβα πυροδοτείτε με αυτή τη διάταξη; Ήδη οι Πακιστανοί που ζουν στην Ελλάδα αναρτούν στα κοινωνικά δίκτυα μηνύματα στη γλώσσα τους ότι νομιμοποιούνται όλοι οι λαθρομετανάστες. Καταλαβαίνετε ότι με αυτόν τον τρόπο δίνετε κίνητρο στους λαθρομετανάστες να επιχειρήσουν το ταξίδι προς την ελληνική γη της επαγγελίας; Η κατάπτυστη αυτή τροπολογία ανοίγει άλλη μια κερκόπορτα στην προσπάθεια των αλλοδαπών σκοτεινών κύκλων για τη μετατροπή της πατρίδας μας σε επαρχία της Τουρκίας μέσω της αλλαγής της στάσης του πληθυσμού.

Να ξέρετε ότι θα μας βρίσκετε πάντα εμπρός σας και να είστε σίγουροι ότι όταν έρθουν οι εθνικιστές στην εξουσία -και νομοτελειακά θα έρθουν και, κύριε Γεωργιάδη, αυτό θα γίνει όσο κι αν χτυπάτε το ξύλο των εδράνων- οι λαθρομετανάστες θα επιστρέψουν στις πατρίδες τους. Ήρθαν χωρίς να μας ρωτήσουν, θα φύγουν χωρίς να τους ρωτήσουμε.

Με απόλυτη προσήλωση στην ευθύνη της κοινοβουλευτικής εκπροσωπήσεως και σεβασμού στις διακόσιες πενήντα χιλιάδες Έλληνες που μας τίμησαν με την ψήφο τους λέμε «όχι» στην ισλαμοποίηση του έθνους μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δύο πράγματα. Πρώτον, σε αυτή τη συνεδρίαση έχω ακούσει πραγματικά τα πάντα. Άκουσα για τους καλικάντζαρους που βγαίνουν και τώρα άκουσα για μυστική συνεδρίαση του Υπουργικού Συμβουλίου.

Κυρίες και κύριοι συνάδελφοι, δεν ξέρω αν ξέρετε τι είναι ακριβώς το Υπουργικό Συμβούλιο, αλλά σίγουρα θα έχετε καταλάβει ότι είναι αδύνατο να συνέλθει μυστικά. Βγαίνει δελτίο Τύπου πριν, ανακοινώνεται η ατζέντα της συζητήσεως, στην αρχή είναι όλοι οι φωτογράφοι και οι δημοσιογράφοι και οι κάμερες, κάνει δηλώσεις ο Πρωθυπουργός στις κάμερες και τους φωτογράφους και αφού τελειώσουν οι δηλώσεις του Πρωθυπουργού αποχωρούν οι κάμερες και οι δημοσιογράφοι και συνεχίζεται η συζήτηση. Τώρα πώς ακριβώς όλο αυτό μπορεί να γίνει σε μυστική συνεδρίαση δεν το καταλαβαίνω.

Τρίτον, έχει μαλλιάσει η γλώσσα μου να λέω στην επιτροπή και εδώ ότι θα υπάρξουν διακρατικές συμφωνίες. Έχω ονοματίσει και τις χώρες με τις οποίες συζητάμε. Δεν συζητάμε θεωρητικά, αλλά είμαστε κοντά στην υπογραφή, είναι θέμα εβδομάδων. Κανονικά θα είχαν υπογραφεί μέχρι το τέλος του χρόνου, αλλά θα πάνε και τον Ιανουάριο. Είναι διπλωματικοί οι λόγοι.

Είναι η Ινδία, αυτή που αναφέρατε, είναι η Μολδαβία, είναι η Αρμενία -το έγραψα για την Αρμενία τελευταία-, είναι οι Φιλιππίνες, είναι η Γεωργία και είναι και το Βιετνάμ. Δεν είναι το Πακιστάν. Με ρωτήσατε και σας είπα ποιες χώρες είναι αυτές με τις οποίες έχουν ωριμάσει οι συζητήσεις για να υπογραφούν διακρατικές συμφωνίες για την εισαγωγή νόμιμων μεταναστών.

Γι’ αυτό και στη σχετική τροπολογία που φέραμε το άρθρο 1 έχει και τις κυρώσεις για τους εργοδότες που δεν ενημερώνουν όταν κάποιος από αυτούς φεύγει, όχι για τους λόγους που ακούστηκαν από προηγούμενο συνάδελφο, αλλά γιατί όταν μπαίνει κάποιος στη Σένγκεν με βίζα για να δουλέψει στην Ελλάδα, αν φύγει και πάει σε άλλη χώρα της Ευρώπης και τον πιάσουν σε άλλη χώρα της Ευρώπης με βίζα από την Ελλάδα ως μετακλητό εργαζόμενο, η Ελλάδα έχει την ευθύνη. Αυτός είναι ο λόγος. Όλα αυτά τα έχω πει στην επιτροπή, εδώ, το πρωί, ξανά, και μου λέτε «γιατί δεν κάνετε με την Ινδία;». Ε, να παρακολουθείτε τη συζήτηση.

Τέταρτον, ποτέ δεν είπα ότι η σχετική τροπολογία που ψηφίζουμε για τη δυνατότητα να πάρουν άδεια διαμονής με εργασία οι έως τρία χρόνια έγινε για το Ελληνικό. Κανένας από αυτούς δεν θα δουλέψει στο Ελληνικό ή πολύ ελάχιστοι. Οι ανάγκες του Ελληνικού σε εργαζόμενους είναι για την κατασκευαστική φάση του έργου εβδομήντα χιλιάδες. Σήμερα δουλεύουν δέκα χιλιάδες. Η σχετική τροπολογία σάς είπαμε ότι θα φτάσει το πολύ στις είκοσι οκτώ χιλιάδες στην επικράτεια. Ούτε αυτό δεν έχετε καταλάβει. Το Ελληνικό το ανέφερα ως ένα παράδειγμα μεγάλου έργου, που στον κατασκευαστικό κλάδο χρειάζεται να φέρουμε μετάκληση, π.χ. από την Ινδία που είπατε, για να μην ξαναλέω τα ίδια.

Θα μπορούσα να πω για την επέκταση της Αττικής Οδού. Θα μπορούσα να πω, ξέρω εγώ, για την επέκταση, την ανακαίνιση, τη συντήρηση της Εγνατίας Οδού. Θα μπορούσα να πω για την επέκταση διαφόρων μεγάλων έργων. Το Ελληνικό το έφερα ως παράδειγμα γνωστού έργου για να το καταλάβει ο κόσμος, όχι γιατί μας ζήτησε κάτι ο Λάτσης, αλλά γιατί καταλαβαίνουμε εμείς τις ανάγκες του κατασκευαστικού κλάδου. Βγάλτε από το μυαλό σας δηλαδή τις συνεχείς συνομωσίες.

Τέλος, δεν ξέρω, αγαπητέ, τι θα κάνει ο ελληνικός λαός στο μέλλον, ποιον θα φέρει πρωθυπουργό και ποιον θα ψηφίσει. Ο ελληνικός λαός είναι το μεγάλο αφεντικό, όποιον θέλει ψηφίζει. Οφείλω να σας πω πάρα πολύ σοβαρά, επειδή με προκαλέσατε, ότι ξέρω τι έγινε στην παρούσα Βουλή.

Στην παρούσα Βουλή μπήκε ένα κόμμα, οι Σπαρτιάτες, παραβιάζοντας τον νόμο. Διότι ο νόμος έλεγε ότι δεν μπορεί να υπάρχει εικαζομένη ηγεσία καταδικασθέντος για συγκεκριμένα εγκλήματα -και αναφέρομαι στην περίπτωσή σας στον κ. Ηλία Κασιδιάρη- και ο κ. Στίγκας σε συνεδρίαση της Βουλής στην Ολομέλεια από το Βήμα ανέφερε ότι το κόμμα του, όταν είχαν τσακωθεί, έχει πέσει θύμα μιας οργανωμένης μαφίας, που την κυβερνά από τις φυλακές Δομοκού.

Άρα ο κ. Στίγκας με την κατάθεσή του στο Κοινοβούλιο έχει αποκαλύψει στην Ολομέλεια ότι ο κ. Κασιδιάρης είναι ο πραγματικός ηγέτης του κόμματός σας. Αυτό, όμως, καθιστά εσάς ενόχους εξαπάτησης του εκλογικού σώματος. Διότι ανακηρυχθήκατε υποψήφιος Βουλευτής παράνομα. Φαντάζομαι ότι αυτά θα τα δει η ελληνική δικαιοσύνη και θα κάνει το χρέος της.

**ΑΛΕΞΑΝΔΡΟΣ ΖΕΡΒΕΑΣ:** Κύριε Πρόεδρε, θα ήθελα τον λόγο για να απαντήσω.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Ζερβέα, δεν μπορείτε να πάρετε τον λόγο. Ας ήταν εδώ ο Κοινοβουλευτικός Εκπρόσωπος να πάρει τον λόγο. Εσείς δεν μπορείτε.

Συνεχίζουμε, λοιπόν, τον κατάλογο των συναδέλφων και καλώ στο Βήμα τον Βουλευτή της Νέας Δημοκρατίας κ. Γεώργιο Σταμάτη, με την παράκληση αν μπορούμε να τηρούμε, τουλάχιστον με μια μικρή ανοχή, τους χρόνους. Γιατί ήδη πάει 23.30΄ και περιμένουν πολλοί ακόμη να μιλήσουν.

Κύριε Σταμάτη, έχετε τον λόγο. Εσείς αν και δεν είστε Λάκων, είστε λακωνικός.

**ΓΕΩΡΓΙΟΣ ΣΤΑΜΑΤΗΣ:** Λακωνικός ως Κορίνθιος. Ευχαριστώ, κύριε Πρόεδρε.

Κατ’ αρχάς ευχαριστώ τον Υπουργό που είναι μέχρι τέτοια ώρα εδώ πέρα και παρακολουθεί τη συνεδρίαση και παρεμβαίνει. Και προφανώς και τον Υφυπουργό.

Με τη σειρά μου να εκφράσω τα συλλυπητήρια στην οικογένεια του άτυχου αστυνομικού που έχασε τη ζωή του, βέβαια και στο αστυνομικό σώμα. Σε συνδυασμό με τα πολλά τροχαία και τους θανάτους που έχουμε, κύριε Πρόεδρε, τον τελευταίο μήνα, η χώρα μας δεν είναι μια χώρα η οποία μπορεί να χάνει νέους ανθρώπους. Αυτό νομίζω είναι κάτι που πρέπει να το δούμε, να μας προβληματίσει και να δούμε τι μπορούμε να κάνουμε γι’ αυτό.

Ήμουν σε μια αποστολή της Βουλής στο Βελιγράδι για τις εκλογές που έγιναν χθες και είδα κι εγώ την τροπολογία που ήρθε στο νομοσχέδιο. Δεν σας κρύβω ότι λίγο θύμωσα. Και γιατί θύμωσα; Διότι ήθελα κι εγώ να έρθει πολύ πιο μέσα στο νομοσχέδιο για να την πάμε, κύριε Υπουργέ, ένα βήμα παραπάνω.

Ένα βήμα παραπάνω σημαίνει να δούμε με αυτούς τους ανθρώπους τι μπορούμε να κάνουμε για να μάθουν ελληνικά σε σχέση με αυτή την τροπολογία, να δούμε πώς μπορούμε σε αυτούς τους ανθρώπους να τους μάθουμε την ιστορία μας και να τους πούμε -και σε αυτό έχει δίκιο ο πρώην Πρωθυπουργός- ότι αυτή η χώρα δεν είναι χώρος και είναι χώρα, και επειδή είναι χώρα έχει κανόνες. Και αυτή η τροπολογία ουσιαστικά αυτό έρχεται να κάνει.

Κύριοι συνάδελφοι, πριν τιμηθώ στο να γίνω Βουλευτής Επικρατείας ήμουνα Γενικός Γραμματέας Κοινωνικής Αλληλεγγύης και Καταπολέμησης της Φτώχειας και θέλω κυρίως να απευθυνθώ στους Βουλευτές που προέρχονται από αυτό που αποκαλούμε «επαρχία».

Ξέρετε, κύριοι συνάδελφοι, πόσοι Έλληνες μουσουλμάνοι της Θράκης δουλεύουν αμμοβολή στην Ολλανδία και στη Γερμανία; Και γιατί δουλεύουν εκεί; Διότι προφανώς η χώρα μας δεν έχει ναυπηγεία. Τώρα έχει.

**ΝΙΚΟΛΑΟΣ ΒΡΕΤΤΟΣ:** Περισσότερα χρήματα έχει.

**ΓΕΩΡΓΙΟΣ ΣΤΑΜΑΤΗΣ:** Για να έρθουν περισσότερα χρήματα έπρεπε να ανοίξουν τα ναυπηγεία. Το πρώτο βήμα έγινε από τον Υπουργό και από την Κυβέρνηση. Το δεύτερο βήμα είναι να μπορούμε να έχουμε ανταγωνιστικούς μισθούς. Προφανώς δεν μπορούμε να δώσουμε τα τρία χιλιάρικα, αλλά προφανώς έχει ξεκινήσει ήδη μια προσπάθεια στη Θράκη, ώστε αυτοί οι άνθρωποι να επιστρέψουν στη χώρα.

Θυμάμαι χαρακτηριστικά ότι είχε έρθει, μετά τον COVID, η Γενική Γραμματέας Αγροτικής Ανάπτυξης κ. Καλογήρου στο γραφείο μου για να δούμε με τους Έλληνες συμπολίτες μας και όσους δικαιούνται το ελάχιστο εγγυημένο εισόδημα αν μπορούμε να πάρουμε κάποιες πρωτοβουλίες για να δουλέψουν στα χωράφια. Έγινε η Ουκρανία. Οι ξενοδόχοι πήρανε -επειδή διαχειριζόμουν το κομμάτι της ανθρωπιστικής βοήθειας προς την Ουκρανία και την επαφή με τις ουκρανικές κοινότητες- να δουλέψουν στον τουρισμό. Δεν πήγαινε κανένας. Κανένας, κύριε Υπουργέ, και το ξέρετε πολύ καλά. Ταυτόχρονα όλοι θέλανε απλά να παίρνουν το επίδομα.

Και εδώ τίθεται ένα θέμα. Ζούμε σε έναν πλανήτη, ο οποίος έχει μια κινητικότητα ανθρώπων. Όποιος δεν το βλέπει αυτό και μένει περιχαρακωμένος και νομίζει ότι μόνος του μπορεί να σώσει τον κόσμο ή τη χώρα μας νομίζω ότι κάνει πολύ μεγάλο λάθος.

Επιτρέψτε μου να πω ότι εγώ θα χαιρόμουν, εάν σήμερα ψηφιζόταν το νομοσχέδιο, γιατί σήμερα είναι η παγκόσμια ημέρα μεταναστών. Θα ήθελα να σας διαβάσω αυτό που είπε σήμερα ο Γενικός Γραμματέας του ΟΗΕ: «Κάθε κράτος υποδοχής οφείλει να εγγυάται και να διασφαλίζει τα δικαιώματα των εργαζόμενων μεταναστών, εξασφαλίζοντάς τους ορατότητα, εργασία με ασφάλιση και όλα τα δικαιώματα που απορρέουν από την εργατική νομοθεσία με όρους ισονομίας και αξιοπρέπειας.

Σύμφωνα με τον Γενικό Γραμματέα του ΟΗΕ, το 2023 τιμούμε την προσφορά των μεταναστών παγκοσμίως στις κοινωνίες που ζουν και εργάζονται. Η κινητικότητα των μεταναστών μπορεί να αποτελέσει τον ακρογωνιαίο λίθο της βιώσιμης ανάπτυξης. Αυτό το είδαμε τη δεκαετία του 1990 και του 2000 με τους υπηκόους από την Αλβανία, που ενώ οι Έλληνες πήγαιναν διακοπές και αγόραζαν από ένα αυτοκίνητο και καλά έκαναν, αυτοί δούλευαν και βοήθησαν τη χώρα στην ανάπτυξή της ταυτόχρονα, σε μία κοινωνία ευημερίας και αλληλεγγύης, ισότητας και σεβασμού των ανθρωπίνων δικαιωμάτων.

Επίσης, λέει ο Γενικός Γραμματέας, η κινητικότητα αποτελεί το κλειδί για την ενίσχυση των τοπικών οικονομιών και την ενδυνάμωση της κοινωνικής συνοχής. Σύμφωνα, δε, με τον Διεθνή Οργανισμό Μετανάστευσης, κάθε άτομο και κάθε μετανάστης μπορεί να γίνει παράγοντας αλλαγής στη χώρα που ζει. Αυτό το έχουμε δει πάρα πολύ έντονα, από πάρα πολλές κοινότητες που ζουν στη χώρα μας.

Με την προσθήκη, λοιπόν, αυτής της νέας ρύθμισης επιχειρούμε αφ’ ενός, να θωρακίσουμε τα δικαιώματα αυτών που θα ασκήσουν το δικαίωμα που δίνει η ρύθμιση, ώστε να μη γίνονται αντικείμενο εκμετάλλευσης και αφ’ ετέρου, να προστατεύσουμε, όχι μόνο το έλλειμμα εργασίας που έχει η χώρα αυτή τη στιγμή, αλλά να προστατεύσουμε, κύριοι συνάδελφοι, και τη δημόσια ασφάλεια. Και όποιος δεν το αντιλαμβάνεται αυτό, προφανώς κάποιο λάθος δεν αναγνωρίζει.

Επιτρέψτε μου να τελειώσω με μια παράγραφο από το σημερινό δελτίο Τύπου του Κομμουνιστικού Κόμματος. Δυστυχώς δεν είναι τώρα κάποιος συνάδελφος. Η μη χορήγηση, λένε σήμερα στο δελτίο Τύπου, αδειών διαμονής σε χιλιάδες μετανάστες εργάτες, η έλλειψη κάθε είδους ελέγχου στα σύγχρονα γκέτο της απάνθρωπης εκμετάλλευσης, όπως στη Μανωλάδα –και έτσι ήταν, του κόκκινου χρυσού δηλαδή- ωφελεί μόνο τα μεγάλα επιχειρηματικά συμφέροντα και στρέφεται ενάντια σε όλη την εργατική τάξη, Έλληνες και μετανάστες, δηλώνοντας σε συνολική πτώση την τιμή της εργατικής δύναμης.

Επί της ουσίας, τι κάνουμε με αυτή την τροπολογία; Δίνουμε τη δυνατότητα σε ανθρώπους που ζουν παράνομα στη χώρα μας να εργαστούν τίμια, ώστε να βοηθήσουν να αναπτυχθεί η χώρα, να βοηθήσουν να κερδίσουν οι άνθρωποι οι οποίοι έχουν τη γη και ταυτόχρονα, η χώρα μας, εάν θέλετε, σε μία κοινωνία που αλλάζει, σε μια Ευρώπη που αλλάζει, όχι μόνο να δείχνει το καλό παράδειγμα, αλλά να δείχνει και ποιος είναι επόμενος δρόμος που θα πρέπει πολλές φορές η Ευρώπη, όταν κωφεύει, να δείξει.

Κλείνοντας και ευχαριστώ, κύριε Πρόεδρε, θα ήθελα να πω ότι εάν η χώρα μας τα τελευταία τριάντα χρόνια έχει μεταναστευτική πολιτική και φυλάει τα σύνορά της, αυτό συνέβη δύο φορές: μία με Πρωθυπουργό τον Αντώνη Σαμαρά και μία με Πρωθυπουργό τον Κυριάκο Μητσοτάκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, γιατί ήσασταν λακωνικός.

Καλώ στο Βήμα τον Βουλευτή της Νέας Δημοκρατίας, τον κ. Διαμαντή Γκολιδάκη.

**ΔΙΑΜΑΝΤΗΣ ΓΚΟΛΙΔΑΚΗΣ:** Και εγώ λακωνικός θα είμαι, αν και είμαι από τη Θεσσαλονίκη.

**ΠΡΟΕΔΡΕΥΩΝ (Αθανάσιος Μπούρας):** Αν και Θεσσαλονικιός, εγώ δέχομαι να είστε λακωνικός!

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε ενώπιον ενός ακόμα νομοσχεδίου με βαθύ κοινωνικό πρόσημο. Όλο αυτό προέρχεται από έναν γόνιμο διάλογο. Τον ακούσαμε. Ακούσαμε με προσοχή τα ζητήματα που έθεσαν οι φορείς κατά τη διάρκεια των συνεδριάσεων της Επιτροπής Κοινωνικών Υποθέσεων. Δόθηκαν απαντήσεις και από τον Υπουργό, τον κ. Γεωργιάδη και από τους Υφυπουργούς και λήφθηκαν υπ’ όψιν πολλά θέματα που προέκυψαν από αυτή τη διαδικασία.

Γιατί το νομοσχέδιο αυτό έρχεται τώρα; Μεταξύ άλλων, διότι υπάρχουν οι συνθήκες, τα μακροοικονομικά εκείνα μεγέθη της οικονομίας μας, όπως ανάπτυξη, μείωση ανεργίας, πλεονάσματα, αύξηση επενδύσεων, που μας επιτρέπουν να προβούμε σε ευεργετικές διατάξεις για το σύνολο σχεδόν των κοινωνικών ομάδων. Αφορά, μεταξύ άλλων, νυν και μέλλοντες συνταξιούχους, ασφαλισμένους, γυναίκες, μητέρες, άτομα με ειδικές ανάγκες, νέους εργαζόμενους, αλλά και ανέργους. Θα σταθώ μόνο σε μερικά σημεία, εξάλλου αναλύθηκαν και συζητήθηκαν εδώ σε μεγάλο πλαίσιο οι αλλαγές, για τις οποίες έχω μιλήσει και εγώ προσωπικά με αρκετούς φορείς και εκπροσώπους κοινωνικών ομάδων.

Αρχικά, σε ό,τι αφορά τα ταμεία επαγγελματικής ασφάλισης, για τα οποία έγινε αρκετά μεγάλη συζήτηση, υπάρχει ο εξής στόχος: Να δημιουργηθούν οι προϋποθέσεις, ώστε ο εργαζόμενος, όταν βγει στη σύνταξη, να έχει ένα επιπλέον εισόδημα. Είναι κάτι που γίνεται σχεδόν σε όλες τις ευρωπαϊκές χώρες σε υψηλό ποσοστό. Η Ελλάδα είναι προς το παρόν ουραγός σε αυτόν τον δεύτερο πυλώνα ασφάλισης. Και τι θα συμβεί στην ουσία; Απλοποιούνται οι διαδικασίες σύστασης των ταμείων επαγγελματικής ασφάλισης και διευκολύνεται η ίδρυση ενός ταμείου επαγγελματικής ασφάλισης με περισσότερους εργοδότες, τα λεγόμενα πολυεργοδοτικά ΤΕΑ, όπως τα λέμε εν συντομία, και θεσπίζονται κανόνες χρηστής διακυβέρνησης, αυξάνοντας έτσι την εμπιστοσύνη των ασφαλισμένων ως προς αυτά.

Παράλληλα, γίνεται αναβάθμιση της εποπτείας τους, η οποία ανατίθεται στην Τράπεζα της Ελλάδος. Είναι ένα βήμα μπροστά για την οικοδόμηση αυτής της εμπιστοσύνης.

Επίσης, καθιερώνεται και μια ομοιόμορφη φορολογική μεταχείριση και αντιμετώπιση των προϊόντων της προαιρετικής συλλογικής συνταξιοδοτικής αποταμίευσης. Ειδικά ως προς τη φορολόγηση των παροχών, προβλέπεται κλιμακωτή φορολόγηση ανάλογα με τα χρόνια ασφάλισης κάθε ασφαλισμένου και προς αυτή την κατεύθυνση δίνονται και φορολογικά κίνητρα. Με αυτόν τον τρόπο επιβραβεύουμε τη μακροχρόνια συνταξιοδοτική αποταμίευση.

Πραγματικά, η φορολόγηση είναι ένα μέτρο που βοηθάει αυτούς που επενδύουν ένα μικρό μέρος του εισοδήματός τους για πολλά χρόνια. Στοχεύουμε στην παροχή κινήτρων, λοιπόν, για την ανάπτυξη του θεσμού και την αποφυγή των καταστρατήγησης. Φτιάχνουμε ένα πλαίσιο, με το οποίο καλούμε τον πολίτη να ενταχθεί στον δεύτερο πυλώνα ασφάλισης, με πολύ λιγότερο φόρο εάν τα πλήρωνε σε φόρο εισοδήματος, ενώ εάν παραμείνει πολλά χρόνια, φτιάχνει στην ουσία μια συμπληρωματική σύνταξη, ένα συμπληρωματικό για αυτόν που το επιθυμεί. Ενισχύουμε, επομένως, την κουλτούρα αποταμίευσης με θεσμικό τρόπο.

Θα αναφερθώ εν τάχει σε κάποια επιμέρους ζητήματα κοινωνικοασφαλιστικού ενδιαφέροντος, όπως για παράδειγμα στην απασχόληση των συνταξιούχων. Τι γινόταν μέχρι τώρα; Με το νόμο Κατρούγκαλου, όποιος συνταξιούχος επιθυμούσε να εργαστεί έστω και μία ημέρα μετά τη συνταξιοδότησή του είχε παρακράτηση 60% στη σύνταξή του. Είναι γνωστή η ενθάρρυνση των εργαζομένων συνταξιούχων από την Κυβέρνηση του Κυριάκου Μητσοτάκη, που ξεκίνησε από την πρώτη ημέρα της προηγούμενης κυβέρνησης, όταν μείωσε την παρακράτηση από το 60% στο 30% και τώρα, πάλι από Κυβέρνηση του Κυριάκου Μητσοτάκη το 30% γίνεται 0%.

Ένα από τα σημαντικά προβλήματα στην αγορά εργασίας είναι το έλλειμμα εργατικών χεριών. Ο εργαζόμενος συνταξιούχος, λοιπόν, σήμερα δεν ανταγωνίζεται τόσο τη θέση ενός νέου, όσο προσφέρει ο εργαζόμενος συνταξιούχος στην αγορά δεξιότητες και ικανότητες που δεν μπορεί εύκολα να τις αναπληρώσει η αγορά εργασίας. Άρα η ενθάρρυνση στη συγκεκριμένη κατηγορία των εργαζομένων, ούτως ώστε να εργάζονται, γίνεται και γιατί έχει πολύ μεγάλο οικονομικό νόημα για το σύνολο της οικονομίας μας. Η δουλειά τους θα συμβάλει στην ανάπτυξη και τη μεγέθυνση της οικονομίας μας και δεν είναι η εργασία τους ανταγωνιστική ως προς τους νεότερους, όπως ενδεχομένως θα μπορούσε να υποστηρίξει κάποιος σε παλαιότερες εποχές υψηλής ανεργίας.

Σήμερα, λοιπόν, είμαστε σε μια αντίστροφη περίοδο, σε μια εποχή που όλες οι επιχειρήσεις ζητούν να φέρουμε εργαζόμενους και από το εξωτερικό, γιατί δεν βρίσκουν εύκολα σε συγκεκριμένους τομείς εργασίας εργαζόμενους στην Ελλάδα. Είναι προφανώς ορθό, εάν κάποιος συνταξιούχος θέλει και επιθυμεί να συνεχίσει να εργάζεται, να μπορεί να το κάνει νόμιμα και χωρίς να παρακρατείται μέρος της σύνταξής του, παρά να έρχονται εργαζόμενοι από το εξωτερικό. Άρα, λοιπόν, η συγκεκριμένη διάταξη είναι και κοινωνικά δίκαιη και με πολύ συγκεκριμένη λογική, οικονομική κ.λπ., και δεν είναι σε αντίθεση με την εργασία των νέων.

Μία ακόμα ομάδα που θα μπορεί να εργαστεί ξανά είναι και οι συνταξιούχοι αναπηρίας, οι οποίοι μάλιστα θα μπορούν να εργάζονται χωρίς να αφαιρείται και το 10% της επιστροφής στον e-ΕΦΚΑ, όπως οι υπόλοιποι.

Επιπροσθέτως, λύνεται και ο εγκλωβισμός των συνταξιούχων που είχαν οφειλές στον e-ΕΦΚΑ, ιδίως στο πρώην ΤΕΒΕ. Μπορούν πλέον να πάρουν σύνταξη όσοι είχαν οφειλές μέχρι 30.000 ευρώ, με τις γνωστές παρακρατήσεις και τις τροποποιήσεις που έχει κάνει το Υπουργείο.

Σε ό,τι αφορά την απονομή επικουρικών συντάξεων, δίνεται ένα τέλος στη χρόνια αναμονή. Είναι πολύ σημαντική και αυτή η τροπολογία, γιατί ενοποιούνται οι κανόνες. Όσοι παίρνουν την κύρια σύνταξή τους και έχουν τουλάχιστον δεκαπέντε χρόνια επικουρικής ασφάλισης θα μπορούν να παίρνουν αμέσως τις συντάξεις τους. Αυτονόητο είναι ότι ο ασφαλισμένος που έχει καταβάλει τις εισφορές του, πρέπει να παίρνει σε εύλογο χρονικό διάστημα τη σύνταξή του, γιατί ακριβώς πρέπει να εξασφαλίζεται μια αξιοπρεπής διαβίωση σε αυτόν. Και αυτό επιχειρείται να γίνει με αυτό το νομοσχέδιο και πλέον μπαίνει στη διαδικασία fast track και είναι σημαντική η δυνατότητα υποβολής νέας αίτησης από όσους έχουν λάβει ήδη απορριπτική απόφαση. Επομένως ένα ζήτημα που πραγματικά αντιμετωπίζουν πολλοί συνταξιούχοι που είναι σε αναμονή για την έκδοση των επικουρικών συντάξεων επιλύεται σε βαθμό που επιταχύνει σημαντικά την έκδοση της σύνταξης.

Κλείνω με ένα μέτρο εξαιρετικά δίκαιο και πολύ σημαντικό, το οποίο γίνεται πράξη και δεν είναι άλλο από το να επεκταθεί το επίδομα μητρότητας στις μητέρες αυταπασχολούμενες και ελεύθερες επαγγελματίες, ώστε να εξισωθούν με τις γυναίκες εργαζόμενες μισθωτές στο δημόσιο ή ιδιωτικό τομέα. Αντιλαμβάνομαι πόσο δύσκολο είναι να αντεπεξέλθει μια μητέρα ελεύθερη επαγγελματίας. Έχω μιλήσει με πάρα πολλές νέες μητέρες και το έχω αντιληφθεί πλήρως. Το αντιλαμβάνεται το Υπουργείο, το προωθεί. Συγχαρητήρια γι’ αυτό. Είναι γνωστές οι διατάξεις. Επίσης, είναι και μια διάταξη που –πιστεύω- ότι δίνει και ένα βήμα οικονομικό για την απάλυνση, στο μέτρο του εφικτού, και του δημογραφικού προβλήματος που ταλανίζει την Ελλάδα.

Τελειώνοντας, επειδή ο χρόνος δεν μου επιτρέπει να αναφερθώ και στις υπόλοιπες ρυθμίσεις που βρίσκονται προς τη σωστή κατεύθυνση, θέλω να αναφερθώ τελευταία σε αυτήν που βάζει τάξη στην αταξία και στρέφεται ενάντια στην ανομία και στην αδήλωτη εργασία, καθώς εισάγεται η σύνδεση της άδειας διαμονής με την προσφορά εργασίας. Η άδεια θα δίνεται μόνο σε όσους έχουν προσφορά εργασίας, αποδεικνύουν ότι εργάζονται και θα ανακαλείται για οποιονδήποτε λόγο διακόπτεται η απασχόληση. Δεν νομιμοποιεί, δεν δίνει δικαίωμα σε μη νόμιμα διαμένοντες στην Ελλάδα, πέρα από την πρόσβαση στην αγορά εργασίας για όσους διαμένουν επί μακρόν εδώ υπό αυστηρούς όρους και προϋποθέσεις. Δεν δίνει δικαίωμα σε οικογενειακή επανένωση, δεν δίνει δικαίωμα σε μόνιμη διαμονή ή ιθαγένεια.

Να σας πω, τελειώνοντας –γιατί πρέπει να συντομεύω, έχει τελειώσει η ώρα- ότι η πολιτική της Κυβέρνησης μένει σταθερή και αμετάβλητη και στο μεταναστευτικό. Βασίζεται στην αυστηρή φύλαξη των συνόρων ενάντια στην παράνομη διακίνηση των μεταναστών. Το έχει αποδείξει περίτρανα και η Κυβέρνηση και ο Κυριάκος Μητσοτάκης. Εξάλλου, είναι στο DNA της παράταξης της Νέας Δημοκρατίας να κρατά ψηλά τη σημαία της προάσπισης του εθνικού συμφέροντος όπου και όποτε χρειαστεί.

Ευχαριστώ πολύ. Καλά Χριστούγεννα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ τον κ. Γκολιδάκη.

Τον λόγο τώρα έχει ο Βουλευτής της Νέας Δημοκρατίας κ. Θεοφάνης Παπάς.

Ορίστε, κύριε Παπά, έχετε τον λόγο.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριοι Υπουργοί, αγαπητές και αγαπητοί συνάδελφοι, θα ήθελα κατ’ αρχάς να εκφράσω τη θλίψη μου για την απώλεια του αστυνομικού της ομάδας ΔΙΑΣ, ενός νέου παιδιού που σκοτώθηκε τα ξημερώματα εν ώρα καθήκοντος.

Συζητάμε σήμερα στην Ολομέλεια μία μέρα ακριβώς μετά την κύρωση του κρατικού προϋπολογισμού του 2024 ένα μεταρρυθμιστικό σχέδιο νόμου της Κυβέρνησής μας που σχετίζεται με την αναμόρφωση της επαγγελματικής ασφάλισης στη χώρα και τον εξορθολογισμό της ασφαλιστικής και συνταξιοδοτικής νομοθεσίας. Ειδικότερα, μέσω του νομοσχεδίου αναμορφώνονται οι κανόνες ίδρυσης και λειτουργίας των ταμείων επαγγελματικής ασφάλισης, τα οποία αποτελούν μη κερδοσκοπικά νομικά πρόσωπα ιδιωτικού δικαίου που λειτουργούν προαιρετικά στο πλαίσιο μιας επαγγελματικής δραστηριότητας με βάση το κεφαλαιοποιητικό σύστημα υπό την εποπτεία της Τράπεζας της Ελλάδος και τα οποία στηρίζονται στην αποταμίευση των εργαζομένων και των εργοδοτών. Στην Ελλάδα η επαγγελματική ασφάλιση βρίσκεται σε νηπιακή φάση σε αντίθεση με την Ευρώπη που είναι ευρέως εδραιωμένη. Πρέπει, λοιπόν, ο θεσμός αυτός να προωθηθεί, να κατανοηθούν και να διαδοθούν τα συγκριτικά του πλεονεκτήματα και οι βέλτιστες πρακτικές του εξωτερικού, ώστε εργοδότες και εργαζόμενοι να τον εμπιστευθούν.

Με το παρόν νομοσχέδιο, επίσης, εξορθολογίζεται η ασφαλιστική νομοθεσία σε ζητήματα κοινωνικού, ασφαλιστικού και συνταξιοδοτικού ενδιαφέροντος. Στο πρόσφατο παρελθόν με το νόμο Κατρούγκαλου, αν ένας συνταξιούχος επιθυμούσε να παραμείνει στον εργασιακό στίβο, θα επιβαλλόταν παρακράτηση 60% στη σύνταξή του. Με νόμο της δικής μας Κυβέρνησης την προηγούμενη τετραετία η παρακράτηση περικόπηκε στο ήμισυ και σήμερα ερχόμαστε να την καταργήσουμε εντελώς. Αντί της παρακράτησης θεσπίζεται ένας μη ανταποδοτικός πόρος υπέρ του ΕΦΚΑ, ο οποίος για τους μισθωτούς εργαζόμενους συνταξιούχους είναι 10% επί των αποδοχών, ενώ για τους μη μισθωτούς εργαζόμενους συνταξιούχους είναι το 50% επί της επιλεγείσας ασφαλιστικής κλάσης. Από την άλλη μεριά, διευκολύνονται και μπορούν να λάβουν πλέον σύνταξη και όσοι ασφαλισμένοι έχουν οφειλές έως 30.000 ευρώ αντί για 20.000 που ίσχυε μέχρι σήμερα.

Ταυτόχρονα, αντιμετωπίζεται και το πρόβλημα της μεγάλης αναμονής για την απονομή επικουρικών συντάξεων. Έτσι, όσοι παίρνουν τη σύνταξή τους και έχουν τουλάχιστον δεκαπέντε χρόνια επικουρικής ασφάλισης θα υπάρχει δυνατότητα να λαμβάνουν άμεσα τις επικουρικές συντάξεις τους. Βάσει της συγκεκριμένης διάταξης αναμένεται ότι θα εκκαθαριστούν ταχύτερα περίπου δέκα χιλιάδες εκκρεμή αιτήματα επικουρικής συνταξιοδότησης.

Τις επόμενες ημέρες, πριν τα Χριστούγεννα, δίνεται για δεύτερη φορά έκτακτη ενίσχυση στους συνταξιούχους που έχουν θετική προσωπική διαφορά, ώστε να αποκατασταθεί η αδικία για άλλη μια φορά του νόμου Κατρούγκαλου. Παράλληλα, το επίδομα μητρότητας επεκτείνεται στις αυτοαπασχολούμενες και τις ελεύθερες επαγγελματίες μητέρες οι οποίες θα λαμβάνουν πλέον για εννέα μήνες το κατώτατο μισθό των 780 ευρώ ανά μήνα.

Μια άλλη, επίσης, σημαντική κοινωνικής ευαισθησίας διάταξη αποτελεί η χορήγηση σύνταξης θανάτου για όλα τα άγαμα ορφανά τέκνα έως το εικοστό τέταρτο έτος της ηλικίας τους, ανεξαρτήτως εάν σπουδάζουν ή όχι, και ανεξαρτήτως του πότε επήλθε ο θάνατος του γονέα.

Δίνεται, επίσης, η δυνατότητα σε ανέργους που απασχολούνται με συμβάσεις εργασίας ορισμένου χρόνου μιας ημέρας, σε εποχικά εργαζόμενους να εργάζονται ως δώδεκα ημερομίσθια το μήνα χωρίς να χάνουν το επίδομα ανεργίας ή το εποχικό επίδομα αντίστοιχα.

Στο τρίτο και τελευταίο μέρος του παρόντος σχεδίου νόμου ρυθμίζονται ειδικότερα ζητήματα σχετικά με τις επαγγελματικές σχολές μαθητείας της ΔΥΠΑ και την προστασία των μαθητευόμενων σε εργασιακούς χώρους από τη μη συμμόρφωση των εργαζομένων. Παράλληλα, με τις προτεινόμενες ρυθμίσεις εισάγεται νέο σύστημα διορισμών και προσλήψεων των εκπαιδευτικών της ΔΥΠΑ βασιζόμενο σε αντικειμενικά κριτήρια.

Στο συγκεκριμένο σημείο, κύριε Υπουργέ, θα ήθελα να κάνω μία ειδική αναφορά σε ένα ζήτημα που μου έθεσαν εκπαιδευτικοί στις επαγγελματικές σχολές μαθητείας της ΔΥΠΑ στο Ωραιόκαστρο Θεσσαλονίκης. Οι εν λόγω εκπαιδευτικοί βρίσκονται σε καθεστώς προσωρινής πρόσληψης ιδιωτικού δικαίου αορίστου χρόνου σε συμμόρφωση πρωτόδικων αποφάσεων που τους δικαίωσαν μετά από πολλά συνεχόμενα έτη εργασίας ως αναπληρωτές και ωρομίσθιοι εκπαιδευτικοί. Στο παρελθόν σε ανάλογη περίπτωση η ΔΥΠΑ παραιτήθηκε από τις εφέσεις τέτοιων δικαστικών αποφάσεων και προέβη σε σύσταση προσωποπαγών θέσεων και διορισμών των εκπαιδευτικών αξιοποιώντας το άρθρο 104 του ν.4764/2020 περί παραίτησης του e-ΕΦΚΑ και του ΟΑΕΔ από ένδικα μέσα. Όμως, για τις επίμαχες δικαστικές αποφάσεις, επειδή είναι μεταγενέστερες του συγκεκριμένου νόμου, δεν μπορεί να ισχύει η εφαρμογή αυτού του άρθρου. Για λόγους, λοιπόν, ίσης μεταχείρισης και για την άμεση κάλυψη εκπαιδευτικών κενών θα ήταν δίκαιο και αναγκαίο να συμπεριληφθεί στο παρόν νομοσχέδιο νομοθετική ή άλλη παρέμβαση με νέα παρόμοια διάταξη, ώστε να μπορέσουν να προχωρήσουν οι διαδικασίες διορισμού των εν λόγω εκπαιδευτικών στα υπάρχοντα οργανικά κενά των σχολείων της ΔΥΠΑ.

Ολοκληρώνω, τέλος, την ομιλία μου με μια αναφορά στην πολυσυζητημένη νομοθετική πρωτοβουλία που κατέθεσαν το Υπουργείο Εργασίας και το Υπουργείο Μετανάστευσης. Είναι ξεκάθαρο ότι πρόθεση της εν λόγω νομοθετικής ρύθμισης είναι κυρίως η αναγκαία μετάκληση εργατών γης και ανειδίκευτων εργατών για την εξυπηρέτηση του πρωτογενούς και κτηνοτροφικού τομέα καθώς και τον τομέα των κατασκευών. Γιατί; Γιατί ως χώρα τα τελευταία χρόνια βρισκόμαστε όλοι στην ευχάριστη θέση να μιλάμε για νέες δράσεις και προγράμματα που στοχεύουν στην αύξηση της γεωργικής και κτηνοτροφικής παραγωγής, χωρίς να λαμβάνουμε υπ’ όψιν εάν υπάρχει η αντικειμενική δυνατότητα φροντίδας ή συγκομιδής αυτής της παραγωγής και από την άλλη, να μιλάμε για αυξημένους επενδυτικούς πόρους και υλοποίηση μεγάλων αναπτυξιακών έργων χωρίς, όμως, την εξασφάλιση ικανού αριθμού ανειδίκευτου εργατικού δυναμικού που θα υποστηρίξει την κατασκευή τους. Η συγκεκριμένη τροπολογία βάζει τάξη στην αταξία και στρέφεται ενάντια στην ανομία και στην αδήλωτη εργασία, καθώς εισάγεται η σύνδεση της άδειας διαμονής με την προσφορά εργασίας.

Στην ουσία όχι μόνο δεν χαλαρώνει αλλά αυστηροποιεί το πλαίσιο για τους αλλοδαπούς εργαζομένους που παραβιάζουν τους όρους της μετάκλησής τους. Η νομοθετική ρύθμιση επιβάλλει αυξημένες κυρώσεις σε εργοδότες και αλλοδαπούς εργαζόμενους που παραβιάζουν τους όρους μετάκλησης. Οργανώνει καλύτερα και επιταχύνει τις επιστροφές όσων αλλοδαπών δεν δικαιούνται διεθνούς προστασία και ενισχύει την πάταξη της παράνομης διακίνησης μεταναστών. Σε κάθε περίπτωση, δεν αλλάζουν τα επτά χρόνια για τη χορήγηση άδειας διαμονής. Δίνεται απλά μία εφάπαξ ευκαιρία σε όσους συμπλήρωσαν τρία χρόνια βεβαιωμένης διαμονής, δηλαδή βρίσκονται ήδη στην Ελλάδα. Είναι γεγονός πως με την Κυβέρνηση του Κυριάκου Μητσοτάκη αποδεδειγμένα οι μεταναστευτικές ροές έχουν μειωθεί δραστικά, ο Έβρος έχει σφραγιστεί και αυτό μιλάει από μόνο του και δίνει απαντήσεις στις όποιες ανησυχίες αναφορικά με τις προθέσεις της τροπολογίας.

Με βάση όλα τα ανωτέρω, λοιπόν, σας καλώ αγαπητοί συνάδελφοι, να υπερψηφίσουμε το παρόν σχέδιο νόμου που έχει θετικές κοινωνικές και αναπτυξιακές παραμέτρους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Ο Βουλευτής της Νέας Δημοκρατίας κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, η Βουλή ενέκρινε τη ζητηθείσα άδεια.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, σημειακές θα είναι οι παρεμβάσεις μου, διότι και η ώρα είναι πεπερασμένη και έχει αναλυθεί το θέμα και ο εισηγητής μας ο κ. Γαβρήλος το διεξήλθε ικανοποιητικότατα, όπως και οι υπόλοιποι ομιλητές του ΣΥΡΙΖΑ.

Θέλω να κάνω, λοιπόν, πολύ συγκεκριμένες αναφορές. Με απασχολεί πάρα πολύ το άρθρο 114, με το οποίο ουσιαστικά καταργείται η παρακράτηση της συνταξιοδότησης κατά 30% και ο πολίτης, ο ελεύθερος επαγγελματίας, μπορεί να συνεχίσει να εργάζεται με τους όρους που προσδιορίζει η διάταξη, εισπράττοντας το 100% της σύνταξης.

Κατ’ αρχάς, κύριοι Υπουργοί, πρέπει να πω ότι κατά τη γνώμη μου τουλάχιστον αυτό αποτελεί μία ομολογία ότι με τη σύνταξη είναι αδύνατο να ζήσει ο άνθρωπος, διότι εάν υπήρχε ένα ευπρεπές επίπεδο σύνταξης, φαντάζομαι καθένας μας μετά από σαράντα και επιπλέον χρόνια δουλειάς θα είχε αποσυρθεί και θα ζούσε με την σύνταξή του. Το γεγονός ότι έρχεστε και νομοθετείτε ότι μπορείς να δουλεύεις παίρνοντας το σύνολο της σύνταξης, ουσιαστικά για να τη συμπληρώσεις και όχι γιατί σου αρέσει να εργάζεσαι και ότι ο σκοπός της ζωής σου είναι να δουλεύεις μέχρι να σε πάρουν τέσσερις -κατά το κοινώς λεγόμενο- είναι μία πλήρης απόδειξη ότι η σύνταξη είναι ανεπαρκής.

Το δεύτερο πραγματικά το ζω από τον περίγυρό μου. Εγώ είμαι δικηγόρος. Όταν, λοιπόν, εγώ συμπληρώσω τα συντάξιμα και πάρω το 100% της σύνταξης και δεν βγω, είναι προφανές ότι δεν αφήνω ζωτικό χώρο στους νέους συναδέλφους, τους νέους επαγγελματίες. Διότι εγώ έχω μία θητεία σαράντα ετών, παίρνω τη σύνταξή μου, όποια και αν είναι αυτή, αλλά είναι ένα επιπλέον βοήθημα και συνεχίζω και ασκώ δικηγορία στους ρυθμούς που επιθυμώ και στον βαθμό που θέλω. Πώς, λοιπόν, θα περισσέψει ζωτικός χώρος γι’ αυτούς που έρχονται στο επάγγελμα;

Και να πω και κάτι άλλο. Είναι μία ιδεολογική διαφορά που έχουμε, διότι κατά την άποψή μου η εργασία είναι ένας καθοριστικός παράγοντας προόδου του ανθρώπινου γένους, αλλά δεν αποτελεί σκοπό της ζωής του, ούτε να δουλεύει όλη του τη ζωή ούτε και να κερδίζει και να αποκερδαίνει χρήματα. Ο άνθρωπος είναι πολυδιάστατη προσωπικότητα ή πρέπει να είναι και είναι κατάκτηση του εργατικού κινήματος το ότι κατορθώσαμε μετά από αγώνες, αιματηρούς πολλές φορές, να θεσπίσουμε το δικαίωμα στη σύνταξη. Και έρχεστε τώρα τεχνηέντως και το υπονομεύετε. Με αυτή την έννοια, λοιπόν, η διάταξη έχει ένα περιεχόμενο το οποίο αξίζει να μας προβληματίσει όλους, ανεξάρτητα από πτέρυγες.

Τρίτον. Τα επαγγελματικά ταμεία. Κύριοι Υπουργοί, είναι μια προσπάθεια να βάλετε τάξη σε έναν χώρο ο οποίος βρίθει ταμείων και κάθε μία επαγγελματική κατηγορία κάνει ένα επαγγελματικό ταμείο. Έχω μερικές παρατηρήσεις από τους ανθρώπους αυτούς και θα ήθελα να τις φέρω στη δημόσια συζήτηση. Να γίνεται ένας διαχωρισμός των ταμείων με βάση τον κλάδο εργασίας. Για παράδειγμα, τα Σώματα Ασφαλείας συνταξιοδοτούνται στα σαράντα χρόνια εργασίας, δηλαδή το αργότερο στα πενήντα οκτώ έτη, οι υπόλοιποι στα εξήντα επτά έτη. Υπάρχει, λοιπόν, μία διαφορά φάσης. Το είδαμε αυτό; Το έχουμε κατά νου;

Επίσης, διάφορα ταμεία έχουν κλάδο αλληλοβοήθειας ή αλληλεγγύης ή υγείας και υπάρχουν ταμεία που δεν έχουν αυτούς τους κλάδους. Πώς τα ενοποιείτε όλα αυτά; Είναι παρατηρήσεις, είναι σχόλια τα οποία οφείλουμε να λάβουμε πολύ σοβαρά υπ’ όψιν για να είναι λυσιτελής, να είναι αποτελεσματική η διάταξη. Βλέπετε ότι εγώ δεν έρχομαι προκατειλημμένος, έρχομαι με διάθεση να συμβάλω, γιατί αυτά που αποφασίζουμε εμείς, αφορούν τις ζωές πάρα πολλών ανθρώπων.

Τέταρτον. Διεξήλθα την αίτηση της Επιστημονικής Υπηρεσίας της Βουλής και ουσιαστικά είδα ότι υπάρχουν παρατηρήσεις σε σχέση με τη συνταγματικότητα και τη διατύπωση ορισμένων διατάξεων και θα σας παρακαλέσω, κύριοι Υπουργοί, να το δείτε και να το θεραπεύσετε, γιατί αυτές οι διατάξεις -είναι μέσα στην έκθεση της Επιστημονικής Υπηρεσίας της Bουλής- εάν ψηφιστούν έτσι θα δημιουργήσουν πρόβλημα στην εφαρμογή τους. Με αυτή την έννοια, λοιπόν, η έννοια της καλής νομοθέτησης έχει σημασία να εφαρμόζεται και κατά τη διάρκεια της διαδικασίας της νομοθετικής και το επισημαίνω, περιμένοντας αύριο στο κλείσιμό του ο κύριος Υπουργός να απαντήσει επί του συγκεκριμένου ζητήματος.

Τέλος, σε ό,τι αφορά την περίφημη τροπολογία, είναι εντυπωσιακό, κυρίες και κύριοι Βουλευτές της Πλειοψηφίας, ότι μία τροπολογία ήρθε ουσιαστικά να σκεπάσει ένα νομοσχέδιο εκατόν εξήντα, εκατόν εβδομήντα άρθρων –αν θυμάμαι καλά- και αυτό έγινε γιατί πληρώνουν τα επίχειρα της πολιτικής σας. Διότι, τόσα χρόνια έχετε καλλιεργήσει μια επιχειρηματολογία ότι αυτοί οι άνθρωποι που έρχονται εδώ διωγμένοι από τις εστίες τους, κυνηγημένοι από τις εστίες τους ή με την ελπίδα να βρουν μια καλύτερη ζωή είναι κίνδυνος για τον πολιτισμό, πρέπει να φύγουν, δεν πρέπει να μείνουν, είναι πρόβλημα για τις γειτονιές και εξάπτετε και δημιουργείτε αντιμεταναστευτικά αντανακλαστικά στους πολίτες.

Σε αυτό το κλίμα, βεβαίως μέσα, ενώ η συντριπτική πλειοψηφία της Βουλής λέει ότι θα το στηρίξει, έρχεστε και απαντάτε στο άκρο δεξιά του φάσματος αφ’ ενός και αφ’ ετέρου, βεβαίως, στη σάρκα της σαρκός σας, στον κ. Σαμαρά. Βεβαίως ο κ. Σαμαράς κάποτε έριξε την Κυβέρνηση του Κωνσταντίνου Μητσοτάκη, αλλά επανήλθε μετά και υπήρξε και Πρωθυπουργός της χώρας και το λέω μετά λόγου γνώσεως για σάρκα εκ της σαρκός σας.

Είναι ενδεικτικό, λοιπόν, ότι το ψέμα έχει «κοντά ποδάρια» και ότι τα γεγονότα είναι δύστροπα και ακριβώς όταν αντιμετωπίζετε το πρόβλημα στην βάση του και έχετε όλες αυτές τις επαγγελματικές κατηγορίες οι οποίες χρειάζονται εργατικά χέρια, να προσφεύγετε στους ανθρώπους αυτούς οι οποίοι είναι εδώ, με τις προϋποθέσεις που λέτε, αλλά ουσιαστικά κάνετε μια μετατόπιση ποιοτική και αναγνωρίζετε ότι αυτοί οι άνθρωποι αποτελούν μία λύση στα προβλήματα της ελληνικής κοινωνίας. Παύουν να είναι το πρόβλημα, παύουν να είναι οι ξένοι, παύουν να είναι το φόβητρο, παύουν να είναι οι επικίνδυνοι, παύουν να είναι αυτοί που θα αλλοιώσουν τον πολιτισμό και ξαφνικά έρχονται να βάλουν πλάτη στην ανάγκη που έχει ο καθημερινός αγρότης να μαζέψει τις ελιές του για τη συγκομιδή της παραγωγής του.

Με αυτή την έννοια, λοιπόν, έρχεστε σε αντίφαση και κάνω μία καταληκτική παρατήρηση, γιατί σήμερα στην ενημέρωση των πολιτικών συντακτών τέθηκε το θέμα αν θα υπάρξει κομματική πειθαρχία και επιβεβαιώθηκε ο συγγραφέας που έλεγε: «Όλα τα ζώα στη φάρμα είναι ίσα, αλλά μερικά είναι πιο ίσα από τα άλλα». Διότι, για τον κ. Σαμαρά δεν μπορεί να ισχύσει η κομματική πειθαρχία, ο κ. Σαμαράς θα ψηφίσει αυτό που θέλει να ψηφίσει, οι υπόλοιποι, όμως, Βουλευτές είστε υποχρεωμένοι να υπακούσετε.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Σταύρος Παπασωτηρίου.

Ορίστε, κύριε Παπασωτηρίου, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ πολύ, κύριε Πρόεδρε.

θα ήθελα να εκφράσω τα συλλυπητήριά μου στην οικογένεια του αστυνομικού της ομάδας ΔΙΑΣ, αλλά και στην Ελληνική Αστυνομία που το τελευταίο διάστημα δοκιμάζεται συνεχώς.

Κύριε Πρόεδρε, κύριοι Υπουργοί, κυρίες και κύριοι συνάδελφοι, πολύς λόγος έγινε για τα εργασιακά σε σχέση με το παρόν νομοσχέδιο με αφορμή την υπουργική τροπολογία για την άδεια διαμονής σε μετανάστες. Θα επανέλθω σε αυτό το θέμα, αφού, όμως, πω πρώτα δύο λόγια για το κύριο μέρος του νομοσχεδίου, που αφορά την αγορά εργασίας και ειδικά τη ΔΥΠΑ.

Έχοντας υπηρετήσει για χρόνια στον τέως ΟΑΕΔ, γνωρίζω την τεράστια συνεισφορά σε θέματα ανθρώπινου δυναμικού της πατρίδας μας. Γιατί η ΔΥΠΑ, όπως πλέον ονομάζεται, έχει συνεισφέρει καίρια στην υλοποίηση ενεργητικών πολιτικών απασχόλησης και ιδιαίτερα σε προγράμματα διατήρησης και επιδότησης της εργασίας, δημιουργίας νέων θέσεων απασχόλησης, συναρμογής προσφοράς ζήτησης μέσα από καινοτόμα εργαλεία εύρεσης εργασίας και βέβαια μέσα από προγράμματα επαγγελματικής εκπαίδευσης και κατάρτισης. Ειδικά για το τελευταίο, ο ΟΑΕΔ μετά από την αναδιοργάνωσή του 2022 βρίσκεται στην πρωτοπορία με τις αναβαθμισμένες επαγγελματικές σχολές κατάρτισης και μαθητείας στις οποίες υπηρετούν αφοσιωμένοι συνάδελφοι προσφέροντας πολύτιμο εκπαιδευτικό έργο.

Εδώ, κύριε Υπουργέ, θα ήθελα να αναφερθώ στο υπόμνημα της Ομοσπονδίας Εκπαιδευτικών Λειτουργών του πρώην ΟΑΕΔ, που περιέχει σημαντικές προτάσεις για τη βελτιστοποίηση της συστηματικής επιλογής καθηγητών στις ΕΠΑΣ της ΔΥΠΑ, όπως και για την ανάγκη ισότιμης μοριοδότησης της επαγγελματικής προϋπηρεσίας των εκπαιδευτικών της ΔΥΠΑ σε κάθε σχετικό διαγωνισμό του δημοσίου. Είναι ένα δίκαιο αίτημα σε συνεργασία με όλα τα συναρμόδια Υπουργεία. Το ίδιο ισχύει και με το αίτημα της ΟΕΛ για την τοποθέτηση των συμβασιούχων εκπαιδευτικών που έχουν θετικές δικαστικές αποφάσεις σε κενές οργανικές ή συνιστώμενες προσωποπαγείς θέσεις σχολών της ΔΥΠΑ.

Κυρίες και κύριοι συνάδελφοι, οι εκπαιδευτικές ανάγκες στον χώρο της επαγγελματικής κατάρτισης είναι μεγάλες, γεγονός που επιβεβαιώνεται από την ένταξη της ΔΥΠΑ σε σχετικό πρόγραμμα ανάκαμψης του προϋπολογισμού άνω των 300 εκατομμυρίων ευρώ. Στόχος η αναβάθμιση δεξιοτήτων και η επανακατάρτιση εργαζομένων σε όλους τους κλάδους της οικονομίας με έμφαση στις ψηφιακές και πράσινες δεξιότητες. Πρόκειται για ένα τεράστιο πρόγραμμα επαγγελματικής κατάρτισης που αφορά εκατόν πενήντα χιλιάδες εργαζόμενους σε ολόκληρη τη χώρα. Παράλληλα, η ΔΥΠΑ υλοποιεί και στο νέο πρόγραμμα απασχόλησης σε κρίσιμες περιοχές προς την αντιμετώπιση της μακροχρόνιας ανεργίας προϋπολογισμού 120 εκατομμυρίων ευρώ.

Θέλω εδώ, κύριε Υπουργέ, να αναφερθώ στην προτεραιότητα που σωστά δίνεται σε περιοχές με υψηλό δείκτη ανεργίας, όπως είναι η δυτική Μακεδονία. Γνωρίζοντας, όμως, σε βάθος λόγω της προϋπηρεσίας ως εργασιακού συμβούλου την αγορά εργασίας στον Νομό Φλώρινας, τον οποίο και εκπροσωπώ, θα ήθελα να προτείνω να δοθεί προτεραιότητα στις περιοχές που αντιμετωπίζουν δημογραφικές προκλήσεις σε απόλυτα μεγέθη πληθυσμού και όχι μόνο με υψηλά ποσοστά ανεργίας, γιατί μόνο τέτοια προγράμματα θα τονώσουν την απασχόληση σε απομονωμένες περιοχές, αλλά θα λειτουργήσουν και ως κίνητρο μετεγκατάστασης μεγαλύτερων ανθρώπων και όχι μόνο σε απομακρυσμένους νομούς της χώρας μας.

Κύριε Υπουργέ, πολύς λόγος έγινε για την τροπολογία του Υπουργείου Μετανάστευσης με την οποία χορηγείται άδεια διαμονής με δικαίωμα πρόσβασης σε πολίτες τρίτων χωρών που διέμεναν στη χώρα μας μέχρι τις 30 Νοεμβρίου του 2023 και συμπληρώνουν τρία έτη συνεχούς διαμονής. Είναι, όντως, μια ρύθμιση που δίνει λύση στην αγροτική παραγωγή και αφορά ολόκληρη την ελληνική περιφέρεια. Νομίζω ότι το γεγονός αυτό έχει τύχει ευρύτατης αναγνώρισης επιβεβαιώνοντας την εποικοδομητική στάση της Κυβέρνησης του Κυριάκου Μητσοτάκη, μιας Κυβέρνησης που θέλει να λύνει πραγματικά προβλήματα και όχι να οχυρώνεται πίσω από ιδεολογήματα.

Προκειμένου, όμως, κύριε Υπουργέ, να μη μείνει καμμία αμφιβολία σε κανέναν καλοπροαίρετο συνάδελφο θα πρότεινα τις εξής δύο διασαφηνίσεις που μπορούν να γίνουν στο κείμενο της σχετικής διάταξης: ότι αυτή αφορά αποκλειστικά αγροτικές εργασίες και ότι οι ενδιαφερόμενοι όχι απλά δεν θα έχουν ποινικό μητρώο, αλλά ότι δεν θα εκκρεμεί σε βάρος τους καμμία ποινική δίωξη. Κι αυτό γιατί γνωρίζουμε πως στην Ελλάδα η δικαιοσύνη, δυστυχώς, δεν εκδίδει τελεσίδικες αποφάσεις εντός τριετίας, κάτι που αφορά τόσο τους Έλληνες όσο και τους αλλοδαπούς. Σε κάθε περίπτωση, είναι προφανώς θετικό ότι κάθε απορριφθείς και όποιος δεν αιτηθεί, δεν εμπίπτει στην αυστηροποιημένη διαδικασία απέλασης.

Είναι, επίσης, ιδιαίτερα θετικό ότι για πρώτη φορά εισάγεται η σύνδεση της άδειας διαμονής με την ύπαρξη νόμιμης απασχόλησης του αλλοδαπού στη χώρα μας, γεγονός που θα ενισχύσει τα δημόσια έσοδα σε φόρους και ασφαλιστικές εισφορές τα οποία θα προέρχονται από την εργασία του.

Κυρίες και κύριοι συνάδελφοι, το συζητούμενο νομοσχέδιο δεν περιορίζεται μόνο στα παραπάνω. Πρόκειται για μια γενικότερη πρωτοβουλία του Υπουργείου Εργασίας που περιλαμβάνει μεταξύ άλλων σειρά θετικών μέτρων για την κοινωνική ασφάλιση, όπως είναι η κατάργηση της οριζόντιας μείωσης κατά 30% στις συντάξεις των εργαζομένων συνταξιούχων και αντικατάστασή της με ένα 10% μέγιστης, όχι οριζόντιας παρακράτησης, μόνο από τον ασφαλιζόμενο μισθό υπέρ του ΕΦΚΑ ή για μη μισθωτούς το 50% επί της επιλεγείσας από τους ίδιους ασφαλιστικής κλάσης. Η δυνατότητα εργασίας σε συνταξιούχους αναπηρίας χωρίς να διακόπτεται η σύνταξη αναπηρίας τους και χωρίς επιβολή της παρακράτησης του 10% ή για πρώτη φορά η χορήγηση επιδόματος μητρότητας 780 ευρώ τον μήνα για εννέα μήνες από τη ΔΥΠΑ σε αυτοαπασχολούμενες αγρότισσες με ταυτόχρονη επέκταση σε όλες τις έμμισθες ασφαλισμένες που μέχρι τώρα δεν λάμβαναν επίδομα κύησης λοχείας, μια παροχή η οποία θα είναι πλέον μεταβίβαση σε κάθε γονέα. Η ομοιόμορφη πλέον εφαρμογή της προϋπόθεσης της δεκαπενταετούς διαδοχικής ασφάλισης για τη θεμελίωση δικαιώματος επικουρικής συνταξιοδότησης. Η έκτακτη οικονομική ενίσχυση σε επτακοσίων πενήντα χιλιάδων συνταξιούχων που δεν θα λάβουν την οριζόντια αύξηση του 3% λόγω προσωπικής διαφοράς με 100 έως 200 ευρώ της κύριας σύνταξης τους και βέβαια η αύξηση του ορίου ασφαλιστικών οφειλών στις 30.000 ευρώ για αυτοαπασχολούμενους και ελεύθερους επαγγελματίες ή 10.000 για τους αγρότες, έτσι ώστε οι ασφαλισμένοι που έχουν συμπληρώσει το εξηκοστό έβδομο έτος και έχουν καταβάλει εισφορές για τουλάχιστον εικοσαετία να μπορούν να συνταξιοδοτηθούν.

Αυτή είναι, λοιπόν, η κοινωνική πολιτική στην πράξη, όπως είπε χθες ο Πρωθυπουργός. Αυτή η πολιτική εφαρμόστηκε κατά την πρώτη τετραετία και αυτή θα συνεχίσουμε και το 2024, όπως άλλωστε απέδειξε και η χθεσινή ψηφοφορία για τον κρατικό προϋπολογισμό. Η Νέα Δημοκρατία είναι το μόνο κόμμα που έχει ρεαλιστικό σχέδιο για το μέλλον και μπορεί να το υλοποιήσει. Μέρος αυτού του σχεδίου ελπίδας για τη χώρα μας είναι και το παρόν νομοσχέδιο το οποίο και προφανώς υπερψηφίζω.

Σας ευχαριστώ.

**ΠΡΟΕΔΡΕΩΝ (Αθανάσιος Μπούρας):** Κι εγώ σας ευχαριστώ για την συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας ο κ. Αλέξανδρος Μαρκογιαννάκης.

Ορίστε, κύριε Μαρκογιαννάκη, έχετε το λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Να εκφράσω και εγώ τα ειλικρινή μου συλλυπητήρια στους οικείους και στην οικογένεια του θανόντος νεαρού αστυνομικού που έπεσε εν ώρα υπηρεσίας νωρίς το πρωί.

Κυρίες και κύριοι συνάδελφοι, το ασφαλιστικό σύστημα και ιδιαίτερα το συνταξιοδοτικό σκέλος, μάς έχει απασχολήσει τα τελευταία χρόνια νομίζω πολύ έντονα και όχι άδικα. Ο θεσμός της κοινωνικής ασφάλισης είναι ένας από τους σημαντικότερους πυλώνες της κοινωνικής δικαιοσύνης και της διασφάλισης του επιπέδου ζωής των πολιτών κατά την ευάλωτη περίοδο της απόσυρσή τους από τον επαγγελματικό τους βίο. Την ίδια στιγμή αποτελεί και τη μεγαλύτερη κατηγορία δαπάνης για τον τακτικό προϋπολογισμό της χώρας. Η ελληνική εμπειρία ιδιαίτερα από την πρόσφατη πολυετή οικονομική κρίση ανέδειξε ότι το μεγάλο στοίχημα είναι η διατηρησιμότητα του ασφαλιστικού μας συστήματος, η βιωσιμότητά του, όπως συνήθως ακούμε σε βάθος χρόνου, ώστε οι επόμενες γενιές συνταξιούχων να απολαύσουν και αυτές το κρίσιμο αυτό κοινωνικό αγαθό όπως και οι προηγούμενες.

Ιδιαίτερα για την πατρίδα μας οι δυσμενείς δημογραφικές συνθήκες επιβάλλουν η πολιτεία να έχει διαρκώς στραμμένη τη μέριμνα της στην κοινωνική ασφάλιση και να φροντίζει συνεχώς με τις παρεμβάσεις της για την εξασφάλιση των καλύτερων δυνατών συνθηκών για το εισόδημα των πολιτών όταν αποσύρονται από την αγορά εργασίας. Σε αυτή ακριβώς τη λογική κινείται η Κυβέρνησή μας με την κατάθεση του σημερινού σχεδίου νόμου.

Πολύ σύντομα σεβόμενος τον χρόνο που διαθέτω θα προσπαθήσω να παραθέσω τα σημαντικότερα σημεία που προτείνει σήμερα το Υπουργείο Εργασίας. Η σημαντικότερη αφορά φυσικά τα ταμεία επαγγελματικής ασφάλισης του λεγόμενου δεύτερου πυλώνα του συνταξιοδοτικού μας συστήματος. Πρόκειται για το κομμάτι αυτό του συστήματος, το οποίο πλάι στην κύρια σύνταξη παρέχει επιπλέον συνταξιοδοτικές παροχές οι οποίες προέρχονται από προαιρετική -το τονίζω αυτό- συλλογική συνταξιοδοτική αποταμίευση.

Ουσιαστικός του στόχος, είναι η παροχή ενός επιπλέον συμπληρωματικού εισοδήματος, με τη μορφή μηνιαίας σύνταξης ή με τη μορφή εφάπαξ καταβολής στους δικαιούχους τους. Στην Ελλάδα ο θεσμός, παρ’ ότι υπήρχε από το 2002, παραμένει ατροφικός. Βρισκόμαστε σε μία από τις χαμηλότερες θέσεις στην Ευρωπαϊκή Ένωση με μόλις εξήντα χιλιάδες ασφαλισμένους, ποσοστό περίπου στο 2,2% του συνόλου των ενεργών ασφαλισμένων.

Κατά την εκτίμηση, όμως, του Υπουργείου -με την οποία ως οικονομολόγος συμφωνώ- χρειάζεται ενίσχυση και διεύρυνση του θεσμού και θα εξηγήσω γιατί. Με δεδομένη την αρνητική πορεία των δημογραφικών στοιχείων της ελληνικής κοινωνίας, αυτό που απαιτείται είναι η διάχυση και η διαφοροποίηση του ασφαλιστικού κινδύνου. Τα ταμεία επαγγελματικής ασφάλισης λειτουργώντας με κεφαλαιοποιητικά χαρακτηριστικά δεν υπόκεινται στον δημογραφικό κίνδυνο, προσφέροντας με τον τρόπο αυτό μεγαλύτερη εξασφάλιση των συνταξιοδοτικών παροχών σε βάθος χρόνου. Ένα δεύτερο όφελος από την ενίσχυση της επαγγελματικής ασφάλισης, είναι η συνεισφορά στην ανάπτυξη της εθνικής οικονομίας, μέσα από την αξιοποίηση τμήματος των πόρων για νέες παραγωγικές επενδύσεις. Τα κεφάλαια αυτών των ταμείων, μπορούν να κατευθυνθούν σε μια σειρά από ασφαλείς και αποδοτικές επενδύσεις, όπως συμβαίνει στις περισσότερες ευρωπαϊκές χώρες και να συμβάλουν στην αύξηση συνολικά του ΑΕΠ και της κοινωνικής ευημερίας.

Τι κάνει, λοιπόν, η Κυβέρνηση με αυτό το νομοσχέδιο; Εκσυγχρονίζει το κανονιστικό πλαίσιο για την επαγγελματική ασφάλιση και την εποπτεία των ταμείων. Απλοποιεί τους κανόνες ίδρυσης και λειτουργίας των ταμείων επαγγελματικής ασφάλισης, σύμφωνα με τα πρότυπα των ευρωπαϊκών φορέων επαγγελματικής ασφάλισης, διασφαλίζοντας στο μέγιστο επίπεδο αποτελεσματικότητα και διαφάνεια. Αντικαθιστά το σημερινό σχήμα εποπτείας από μία ενιαία εποπτική αρχή, την Τράπεζα της Ελλάδος, ώστε να διασφαλιστεί η οργανωτική και λειτουργική επάρκεια των ταμείων και να αυξηθεί η εμπιστοσύνη των ασφαλισμένων.

Πρόκειται, λοιπόν, για μία προσεκτικά επεξεργασμένη μεταρρύθμιση που θα ενισχύσει τη λειτουργία του θεσμού των ταμείων επαγγελματικής ασφάλισης, ώστε αυτά με τη σειρά τους να αποτελέσουν δικλίδα ασφαλείας για τα εισοδήματα των μελλοντικών συνταξιούχων. Υπενθυμίζω ότι οι μελλοντικοί συνταξιούχοι είναι κυρίως αδικημένοι από την πολυετή οικονομική κρίση που περάσαμε, άρα τους το οφείλουμε.

Δίπλα σε αυτή την κύρια ρύθμιση, έρχονται δύο ακόμα ευνοϊκές ρυθμίσεις για τους συνταξιούχους, στις οποίες θα ήθελα να αναφερθώ. Η πρώτη έχει να κάνει με την κατάργηση της παρακράτησης του 30% από τις συντάξεις όσων συνταξιούχων επιλέγουν να επανέλθουν στην αγορά εργασίας. Τώρα πια με την αποκλιμάκωση της ανεργίας σε ποσοστό κάτω του 10%, η Κυβέρνηση μπορεί να το αποσύρει και να ενισχύσει έναν άλλον σημαντικό πολιτικό στόχο -όχι μόνο ελληνικό, αλλά συνολικά ευρωπαϊκό- την προώθηση της ενεργούς γήρανσης.

Παράλληλα, δίνουμε τη δυνατότητα σε όσους και όσες λαμβάνουν σύνταξη αναπηρίας να μπορούν να εργάζονται, χωρίς να χάνουν την αναπηρική σύνταξη που λαμβάνουν. Και αυτό το μέτρο το βρίσκω σωστό, καθώς ανταποκρίνεται σε μία ακόμα σύγχρονη ανάγκη που η Κυβέρνησή μας έχει καταστήσει ως προτεραιότητά της. Ικανοποιεί την επιδίωξη μας για κοινωνική συμπερίληψη, καθώς επιθυμούμε οι ανάπηροι συμπολίτες μας να εντάσσονται στο οικονομικό και κοινωνικό περιβάλλον χωρίς αποκλεισμούς και χωρίς εμπόδια.

Τέλος, κυρίες και κύριοι συνάδελφοι, στον λίγο χρόνο που μου απομένει, θα ήθελα να κάνω και εγώ την αναφορά μου στο ζήτημα της τροπολογίας για τη νομιμοποίηση παραμονής των παράνομων μεταναστών, υπό την προϋπόθεση της εργασίας. Προέρχομαι από μία περιοχή, από τα Χανιά, όπου η αγροτική και η τουριστική οικονομία καθορίζουν την ευμάρεια των κατοίκων. Γνωρίζω, επομένως, πολύ καλά τις δυσκολίες και τις ελλείψεις εργατικών χεριών που παρατηρούνται, ιδίως τα τελευταία χρόνια. Είναι μια πραγματικότητα που οι κάτοικοι πολλών περιοχών της χώρας τη βιώνουν.

Νομίζω, έχει γίνει αναφορά σχετικά με το κόστος που θα έχει το να μη μαζευτούν για φέτος οι ελιές -έχει παρατηρηθεί σε πολλές περιοχές της χώρας και στα Χανιά- το οποίο θα κοστίσει περίπου 1 δισεκατομμύριο και πλέον στην εθνική οικονομία. Θα κοστίσει στους παραγωγούς και στους επιχειρηματίες της ελληνικής επαρχίας. Πρέπει, λοιπόν, να δοθεί μία λύση και με αυτή την τροπολογία δίνεται σε ένα πολύ σημαντικό βαθμό. Επομένως τάσσομαι υπέρ. Διότι, είναι ένα μέτρο ρεαλιστικό, πρακτικό και ωφέλιμο. Είναι ρεαλιστικό, γιατί αφορά μια κατάσταση που ήδη υπάρχει γύρω μας. Είναι πρακτικό, διότι την επιλύει με τον καλύτερο δυνατό τρόπο. Είναι ωφέλιμο, διότι προστατεύει το εισόδημα των κατοίκων της επαρχίας μας και κατ’ επέκταση την εθνική οικονομία.

Η υπερψήφιση της τροπολογίας δεν αλλάζει τη μεταναστευτική πολιτική της χώρας. Αντίθετα, προσφέρει ορθολογικά οφέλη, αφ’ ενός ρυθμίζοντας μία κατάσταση που, όντως, υπάρχει -αλλά κινείται στη γκρίζα σφαίρα- και αφ’ ετέρου ενδυναμώνοντας την αγροτική μας παραγωγή, αλλά και άλλους κλάδους της οικονομίας.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την συνέπεια στον χρόνο.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θέλω να εκφράσω τα συλλυπητήριά μου στην οικογένεια του νεαρού αστυνομικού, ο οποίος έχασε την ζωή του την ώρα του καθήκοντος.

Φέρνετε πάλι ένα νομοσχέδιο, για το οποίο δεν είχε προηγηθεί ουσιαστικός διάλογος και από ξεκάθαρη πολιτική επιλογή, το φέρνετε με διαδικασίες fast track, με ό,τι αυτό συνεπάγεται για τη δημοκρατία μας και για την ανάδειξη των όποιων σημαντικών επιπτώσεων που μπορεί να έχει αυτό το σχέδιο νόμου.

Το βασικό ζήτημα στο νομοσχέδιο είναι ο δεύτερος πυλώνας ασφάλισης, τα ταμεία επαγγελματικής ασφάλισης, τα οποία ιδρύθηκαν και μπήκαν στην ελληνική νομοθεσία το 2002, με νόμο του ΠΑΣΟΚ. Εσείς τα αντιμετωπίσετε ακριβώς το ίδιο, ισάξια, ισοδύναμα με τον τρίτο πυλώνα, την ιδιωτική ασφάλιση. Θα πρέπει να σας θυμίσω ότι τα ΤΕΑ είναι νομικά πρόσωπα ιδιωτικού δικαίου μη κερδοσκοπικού χαρακτήρα όπου είναι προσανατολισμένα για την κάλυψη των συνταξιοδοτικών αναγκών των ασφαλισμένων τους, ενώ οι ιδιωτικές εταιρείες ασφάλισης έχουν σκοπό την παραγωγή του κέρδους ως αυτοσκοπό.

Οπότε, έρχεστε και εισηγείστε την εξομοίωση της φορολογίας μεταξύ ΤΕΑ και ομαδικών συνταξιοδοτικών συμβολαίων, με αποτέλεσμα το νομοσχέδιο να θεωρούμε εμείς ότι πριμοδοτεί τα ομαδικά ασφαλιστήρια, με όποιους κινδύνους έχει αυτό για την προστασία των εργαζομένων ασφαλισμένων, λόγω του χαλαρότερου θεσμικού πλαισίου. Ακριβώς για την αποφυγή τέτοιων καταστάσεων, η Ευρώπη πρώτα διασφαλίζει την εξομοίωση των υποχρεώσεων για κάθε όχημα επαγγελματικής ασφάλισης υπέρ της προστασίας των δικαιωμάτων των εργαζομένων και μετά εξομοιώνει την φορολογική μεταχείριση. Εσείς κάνετε το αντίθετο και δεσμεύεστε ότι θα φέρετε διορθωτικές διατάξεις σε έξι μήνες. Φαντάζομαι ότι θα έχουν αναδρομικό χαρακτήρα, ώστε να αποφύγουμε ότι για τα όποια συμβόλαια έχουν πραγματοποιηθεί στο μεσοδιάστημα, να μην έχουμε δύο ταχυτήτων συμβόλαια. Όμως, ακόμα και στη φορολογία, ενώ ξέρουμε ότι στις περισσότερες χώρες του ΟΟΣΑ βάσει των επίσημων στοιχείων, ο τρόπος φορολόγησης των ΤΕΑ είναι ένα μείγμα επιλογών φορολογίας ως προς τα τρία μέρη της εξίσωσης –εισφορές συν αποδόσεις ίσον παροχές- και υπάρχουν χώρες που δεν φορολογούν καθόλου ένα ή δύο μέρη της εξίσωσης. Εσείς φορολογείτε και τα τρία, με αποτέλεσμα οι συντελεστές να είναι αυξημένοι -οι φορολογικοί κυρίως- στις παροχές των ΤΕΑ. Αυτό θα λειτουργήσει απαγορευτικά και θα καταστήσει ασύμφορη την επαγγελματική ασφάλιση για τους μεσήλικες εργαζόμενους με χαμηλά και μεσαία εισοδήματα, όπου αποτελούν την κρίσιμη μάζα του ανθρώπινου δυναμικού και που απευθύνονται αυτά ως θεσμός, με αποτέλεσμα να μετατραπούν αυτά τα ταμεία σε μια επιλογή μόνο για πολύ υψηλά αμειβόμενα στελέχη.

Και το άλλο ερώτημα που τίθεται είναι, μήπως η φορολόγηση του εφάπαξ που χορηγούν τα ΤΕΑ, αποτελεί προπομπό για τη φορολόγηση του εφάπαξ που χορηγούν τα ταμεία πρόνοιας του πρώτου πυλώνα ασφάλισης; Ξέρω ότι έχετε πει ότι δεν θα γίνει αυτό, αλλά το ίδιο ίσχυε και για τη φορολόγηση των ελευθέρων επαγγελματιών, οπότε διατηρούμε επιφυλάξεις.

Η Κυβέρνηση, λοιπόν, εισάγει για πρώτη φορά τη δυνατότητα σε ασφαλιστικές ιδιωτικές επιχειρήσεις να συμμετάσχουν στην ιδιωτική ασφάλιση, αλλά ακόμα και αυτές τις χωρίζει σε δύο κατηγορίες, προνομιούχες και μη. Οι λίγες προνομιούχες, πολυεθνικές κατά κύριο λόγο, ασφαλιστικές εταιρείες ζωής μπορούν να δραστηριοποιηθούν στην επαγγελματική ασφάλιση, μέσω των ομαδικών συγκεντρωτικών συμβολαίων, οι οποίες εξαιρούνται από τις βαρύτατες θεσμικές και νομικές υποχρεώσεις.

Ένα ασφαλιστικό σύστημα θα πρέπει να είναι βιώσιμο, δίκαιο και κοινωνικά αποτελεσματικό, έτσι ώστε να δημιουργείται ασφάλεια και εμπιστοσύνη στον πολίτη προς την πολιτεία και τους θεσμούς. Και από τη σημερινή νομοθετική πρωτοβουλία της Κυβέρνησης απουσιάζει η απαραίτητη ρύθμιση με την οποία να ενισχύεται η ανταποδοτικότητα εισφορών-παροχών, για να δημιουργεί ισχυρό κινητό ασφάλισης.

Και στα επόμενα λεπτά που απομένουν θα μιλήσω για το σημαντικό ζήτημα του νομοσχεδίου, το οποίο αφορά την τροπολογία του Υπουργείου Μετανάστευσης και Ασύλου. Η τροπολογία αφορά τη ρύθμιση διατάξεων για τη νομιμοποίηση των πολιτών τρίτων χωρών. Η ανάγκη για εκτεταμένο πρόγραμμα νομιμοποίησης είναι μεγάλη, αφού το τελευταίο αντίστοιχο πρόγραμμα υλοποιήθηκε το 2006, ενώ είχαν προηγηθεί προγράμματα του 2001 και του 1998. Έχουν περάσει, δηλαδή, δεκαεπτά ολόκληρα χρόνια.

Η τροπολογία κατατίθεται υπό την πίεση των ελλείψεων σε νόμιμο εργατικό δυναμικό που υπάρχουν σε διάφορους κλάδους της οικονομίας, αφού αγνοήθηκαν οι αλλεπάλληλες προειδοποιήσεις από όλους τους παραγωγικούς φορείς. Το ζήτημα οφείλει η Κυβέρνηση να το αντιμετωπίσει συνολικά και όχι με αποσπασματικές διατάξεις, οι οποίες εμφανίζονται και σε άλλα νομοσχέδια. Σήμερα συζητούμε τη συγκεκριμένη διάταξη, αύριο στο νομοσχέδιο του Υπουργείου Οικονομίας και Οικονομικών μία άλλη του ίδιου Υπουργείου.

Θα πρέπει να τονίσουμε ότι το μεγάλο πρόβλημα στην εφαρμογή του, το οποίο και θα συναντήσουμε, αφορά τις αρμόδιες υπηρεσίες των αποκεντρωμένων διοικήσεων, όπου υπάρχουν πανελλαδικά πάνω από διακόσιες πενήντα χιλιάδες εκκρεμείς αιτήσεις νόμιμων μεταναστών και περιμένουν την εξέτασή τους με μεγάλες καθυστερήσεις. Ελπίζουμε να μη το χρησιμοποιήσετε αυτό ως όχημα για να γιγαντώσετε τον στρατό των συμβασιούχων. Η επαρκής στελέχωση με μόνιμο προσωπικό των υπηρεσιών και χρήση των νέων τεχνολογιών για την απλοποίηση και επιτάχυνση των διαδικασιών είναι μονόδρομος. Όμως, και πάλι με αυτή την επιτάχυνση η ανταπόκριση σε αυτά τα αιτήματα θα είναι χρονοβόρα, με αποτέλεσμα να αργήσουν να μπουν στην αγορά εργασίας και με αυτή την αποσπασματική μεμονωμένη διάταξη να μη δώσουμε λύση στο πρόβλημα. Η σύσταση, βέβαια, των δύο θέσεων εθνικών συντονιστών δεν πληροί κάποια ανάγκη, παρά την τακτοποίηση «ημετέρων» και γι’ αυτό εμείς είμαστε αντίθετοι στο συγκεκριμένο άρθρο.

Άρα θα πρέπει να δηλώσουμε ότι εμείς ως ΠΑΣΟΚ δεν συμβιβαζόμαστε με την Ελλάδα των χαμηλών προσδοκιών και με το κράτος-φιλανθρωπίας το οποίο θέλετε να δημιουργήσετε και θα πρέπει όλοι να συμφωνήσουμε ότι χρειαζόμαστε μια εθνική μεταναστευτική πολιτική χωρίς ιδεοληψίες, ώστε να ανταποκριθούμε και να συγχρονιστούμε στο σήμερα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Τζίμαρη για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Παρά το περασμένο της ώρας, πρέπει να εκφράσουμε τα θερμά μας συλλυπητήρια στην οικογένεια του παιδιού που σήμερα χάθηκε στην ώρα του καθήκοντος, όπως βέβαια και στην Ελληνική Αστυνομία που χάνει τα παιδιά της. Βεβαίως να ευχηθούμε και να προσευχηθούμε τα υπόλοιπα παιδιά που δίνουν τη μάχη στις μονάδες και στα νοσοκομεία να πάνε καλά και να έρθουν όλα κατ’ ευχήν.

Κύριε Πρόεδρε, θα ήθελα να πω ότι το συγκεκριμένο νομοσχέδιο που φέρνετε -ένα ακόμα- τακτοποιεί μερικώς και αποσπασματικά διάφορα ζητήματα και μπορώ να πω ότι πολλά είναι και σε θετική κατεύθυνση. Όμως, το θέμα είναι πού βαδίζουν συνολικά το πνεύμα του και η κατεύθυνσή του.

Εδώ, λοιπόν, έχω ένα ψήφισμα της Πανελλήνιας Ομοσπονδίας Συλλόγων Ιατρικών Επισκεπτών Φαρμακοϋπαλλήλων και Συναφών Φαρμακευτικών Επαγγελμάτων καθ’ ότι είμαι του χώρου. Αν δείτε την περιγραφή που κάνουν οι άνθρωποι αυτοί εδώ, ειλικρινά θα τρομάξετε.

Δεν θα το διαβάσω όλο, αλλά μόνο το εξής: Απαιτούμε απαντήσεις, λέει, το κείμενο της γενικής τους συνέλευσης ως προς το σε τι ωφελούνται οι ασφαλισμένοι από τον νόμο αυτό, σε τι ενοχλεί το Υπουργείο Εργασίας η αλληλεγγύη των γενεών που εξασφαλίζεται με την υποχρεωτικότητα της ασφάλισης, που αποτελεί θεμέλιο λίθο της κοινωνικής ασφάλισης και αντισταθμίζει τις όποιες αδυναμίες του συστήματος που προκλήθηκαν από πράξεις ή παραλείψεις της πολιτείας, όταν το ταμείο ήταν νομικό πρόσωπο δημοσίου δικαίου; Ποιος θα πληρώσει το κόστος μετάβασης της μεταρρύθμισης; Ποιος θα πληρώσει το «μάρμαρο» από την άρση της υποχρεωτικότητας και τις παρενέργειες αυτής; Τελικά, μήπως εξυπηρετούνται μόνο οι μπαχτατζήδες εργοδότες που δεν πλήρωσαν ποτέ εισφορές και τώρα κάνουν πάρτι περιμένοντας να κλείσει και νομοθετικά το θέμα; Ποιο είναι το οικονομικό όφελος για το κράτος; Βελτιώνει το δημοσιονομικό χρέος; Τι ακριβώς προσφέρει στην πατρίδα μας αυτή η περισπούδαστη μεταρρύθμιση-καταιγίδα Τσακλόγλου για το ΤΑΥΦΕ; Ποιος είναι ο στόχος του Υπουργείου Εργασίας; Τελικά μήπως το εφάπαξ που χορηγεί το ΤΑΥΦΕ συνιστά αντίπαλο δέος για τις ασφαλιστικές εταιρείες; Θα μας πει επιτέλους η Κυβέρνηση τι εξυπηρετεί και ποιο είναι το όφελος αυτής της βίαιης νομοθετικής ανατροπής για το ΤΑΥΦΕ και τους χιλιάδες ασφαλισμένους στο φάρμακο; Όσο δεν κατανοούμε την απόφαση της Κυβέρνησης, ο αγώνας θα συνεχίζεται. Μετά από τρία μνημόνια, δεν θέλουμε και τέταρτο μνημόνιο Τσακλόγλου στη ζωή μας. Επιτέλους δεν ανεχόμαστε άλλο την κοροϊδία και τα ψέματα. Δεν θα σταματήσουμε εάν δεν δικαιωθούμε. Ο αγώνας τώρα αρχίζει.

Το καταθέτω, λοιπόν, και στα Πρακτικά για να το έχει η Κυβέρνηση, ο Υπουργός που ενδεχομένως να το χρειάζεται.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προχωρώντας τώρα στο άρθρο 124 για την υγειονομική κάλυψη των ανασφάλιστων, των ευάλωτων κοινωνικών ομάδων, βλέπω ότι εισάγετε τον όρο «ενεργό ΑΜΚΑ». Πάτε σιγά σιγά με ωραίο τρόπο να αφαιρέσετε ουσιαστικά το δικαίωμα του ΑΜΚΑ από τον εργαζόμενο, από τον κάθε άνθρωπο, ενώ και ο Παγκόσμιος Οργανισμός Υγείας, αλλά και ο νομοθέτης το 2016 σαφώς και ορθώς τονίζει και δικαιώνει τον κάθε ασφαλισμένο, τον κάθε άνθρωπο να έχει δωρεάν πρόσβαση σε ποιοτικές υπηρεσίες υγείας, ιδιαιτέρως δε μέσω του Εθνικού Συστήματος Υγείας. Έρχεστε πρώτα και αφαιρείτε από τον ανασφάλιστο το δικαίωμα να έχει ελεύθερη πρόσβαση στους ιδιώτες γιατρούς και στους άλλους και σήμερα έρχεστε και ανακαλύπτετε τον ενεργό και τον ανενεργό ΑΜΚΑ με το πρόσχημα ότι κάποιοι είναι στο εξωτερικό και έρχονται εδώ και χειρουργούνται ή τους παρέχουμε ιατρικές υπηρεσίες, λες και η Ελλάδα χρεωκόπησε από αυτούς. Πόσοι είναι αυτοί, τέλος πάντων;

Όμως, ας πούμε ότι πάτε να καλύψετε αυτό. Δεν πάτε γι’ αυτό. Κάνετε σταδιακά το ένα βήμα μετά το άλλο, για να πείτε σε λίγο ότι θα τσακώσουμε και τον άνεργο, γιατί δεν θα έχει. Διότι θα δείτε ότι και μέσα στην επιτροπή σας υπάρχει και μέλος της ΔΟΥ. Για να κάνει τι; Για να δει αν δουλεύει. Εκεί το πάει, αν έχει δηλαδή, φορολογικές υποχρεώσεις. Τι έχει ο άνεργος; Τι έχει ο φοιτητής τα τελευταία χρόνια; Έχει δουλειά; Από τον πατέρα του και τη μάνα του εξαρτάται. Θα τον πιάσετε και εκείνον. Κοιτάξτε, λοιπόν, τι ωραία «βάζουμε χέρι».

Όμως, επειδή η ώρα είναι περασμένη και δεν έχουμε και χρόνο, ας μην πούμε και πάρα πολλά.

Θα ήθελα να ρωτήσω -μου έφυγε ο αρμόδιος Υπουργός- τι ξαφνικός έρωτας είναι αυτός με τους συνταξιούχους. Όλα για τους συνταξιούχους! Μα, γι’ αυτούς τους νεολαίους τι θα κάνουμε; Ο παπάς στο χωριό μου, κύριε Πρόεδρε, είναι ενενήντα δύο χρονών και κατέχει οργανική θέση. Τι περιμένει από το παιδί του και το εγγόνι του; Πού θα βρουν δουλειά; Στη Γερμανία!

**ΧΡΗΣΤΟΣ ΚΑΤΣΩΤΗΣ:** Θα σε αφορίσει ο παπάς!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μα, δεν τον κατηγορούμε τον άνθρωπο! Μιλάμε για το δικαίωμα που του δίνει ο νόμος. Όμως, εδώ ο νόμος επεκτείνεται. Μέχρι τα εκατό δουλεύετε, συνταξιούχοι, μαζέψτε λεφτά. Τι φτιάχνουμε εδώ; Αυτό αν το αναλύσουμε, θα δούμε ότι θα έχει πάρα πολλές παρενέργειες. Ουσιαστικά, δηλαδή, κάνουμε τον νεολαίο να κρέμεται από την τσέπη του πατέρα του. Έτσι, και κακές συνειδήσεις διαμορφώνετε και ένα περιβάλλον κοινωνικά άρρωστο.

Θέλω, όμως, να ρωτήσω το εξής: Τελικά ο συνταξιούχος με αυτή τη ρύθμιση που κάνετε εδώ θα είναι διπλοθεσίτης; Διότι εμάς ο αρμόδιος Υπουργός -ο οποίος μου έφυγε κιόλας- μας διέλυσε στην κυριολεξία την πρωτοβάθμια το 2014. Μας πέταξε έξω από το σύστημα ως διπλοθεσίτες. Μάλιστα, ούρλιαζε στα κανάλια και σήκωνε και το χέρι επάνω! Τι θέλετε; Διπλοθεσίτες, και ιατρείο και στο ΙΚΑ, στην τότε κοινωνική ασφάλιση;

Αυτό ήταν το κύριο επιχείρημά του να μας απολύσει. Κι εσείς τώρα τι κάνετε; Ελεύθεροι οι πάντες και τα πάντα.

**ΔΗΜΗΤΡΙΟΣ ΚΥΡΙΑΖΙΔΗΣ:** Το 2014 είπατε;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Εμείς ήμασταν κυβέρνηση.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** ΣΥΡΙΖΑ είμαι εγώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Παναγιωτόπουλε, συνεχίστε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μη μου το λες εμένα. Του Σαμαρά πες το και του Άδωνι που ήταν ο αρμόδιος Υπουργός. Τα έχετε ξεχάσει μου φαίνεται.

Έχετε μείνει ακόμα στον ΣΥΡΙΖΑ εσείς.

**ΔΗΜΗΤΡΙΟΣ ΚΥΡΙΑΖΙΔΗΣ:** Το μνημόνιο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, αλλά είναι η δεύτερη θητεία που περνάτε. Το ξεχάσατε αυτό. Εσείς μιλάτε συνέχεια για την προηγούμενη κυβέρνηση και ξεχάσατε ότι είστε εσείς οι προηγούμενοι. Στον ΣΥΡΙΖΑ έχετε μείνει πάλι. Τι να σας κάνω εγώ;

Όσον αφορά τον ΟΓΑ τώρα, διότι εδώ έχουμε έτσι λίγα παρατράγουδα. Βεβαίως, είναι θετική η ρύθμιση που γίνεται να πάει στις 10 χιλιάδες, αν και εγώ θα πρότεινα να πάει και παραπάνω όσον αφορά τον ΟΓΑ να πάει και στις 12 χιλιάδες, επειδή πάει 30 του ΟΑΕΕ και δεν έχουμε και μεγάλες αποκλίσεις στο μέγεθος της σύνταξης που παίρνουν για να τους βοηθήσουμε. Και πραγματικά το λέω αυτό ως βοήθεια στον κόσμο για να μπορέσει να μπει σε μια ρύθμιση σε τελική ανάλυση να πάρει. Όφελος θα έχει και το κράτος και το ταμείο και ο κάθε αγρότης.

Και να μειωθούν τα είκοσι χρόνια που βάζετε και να πάει στα δεκαπέντε, να αρθούν και οι περιορισμοί των 12 χιλιάδων και τα άλλα που τους βάζετε. Άμα έχει 12 χιλιάρικα ο άλλος τι έγινε δηλαδή; Ίσα την κηδεία του και τα υπόλοιπα έχει εξασφαλισμένα. Αν του χρειαστεί και bypass κλάφτε τα. Τώρα εκτός αν βρούμε πού είναι ο κ. Παπαδόπουλος και μας βοηθήσει στο χειρουργείο.

Να πω κι ένα άλλο. Γι’ αυτό είπα ότι είναι αποσπασματικά, κύριε Υπουργέ, όλα αυτά που κάνετε. Γιατί αν το βάζατε στο τραπέζι, το διαβουλευόσαστε σωστά και το κάνατε ολοκληρωμένο, θα βλέπατε, να πω ένα παράδειγμα, ότι επίδομα απολύτου αναπηρίας ο συνταξιούχος του ΟΓΑ δεν δικαιούται όταν είναι συνταξιούχος γήρατος. Δικαιούται μόνον όταν είναι συνταξιούχος αναπηρίας. Και σας ερωτώ:

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Παναγιωτόπουλε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Είναι σημαντικό, κύριε Πρόεδρε. Πρέπει να το ακούσετε.

Ο συνταξιούχος του γήρατος που έφτασε 85 χρονών και έχει άνοια κι έχει πλήρη ανικανότητα, τι θα κάνει αυτός; Δεν δικαιούται τίποτα και θέλει και δυο τρεις ανθρώπους.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε. Πάτε ήδη στα δέκα λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ολοκληρώνω. Έχετε δίκιο.

Είναι πολλοί άνθρωποι οι οποίοι τον τελευταίο καιρό πριν τη ρύθμιση, ήδη οι επιτροπές λειτουργούν κι έχουν κοπεί. Ενδεχομένως, θα πρέπει να βοηθηθεί ο κόσμος αυτός για να μην μείνει χωρίς σύνταξη.

Τώρα για την τροπολογία το αφήνω σε σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Θα κλείσουμε την αποψινή συνεδρίαση με τον Βουλευτή της ΝΙΚΗΣ τον κ. Νικόλαο Βρεττό.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, θρυλικοί κυρίες και κύριοι συνάδελφοι, που μέχρι αυτή την ώρα κάθεστε στη συνεδρίαση, θα μπορούσα να μιλήσω με παρατηρήσεις, αλλά δεν έχει νόημα τέτοια ώρα, γιατί και από τον προηγούμενο συνάδελφο που άκουγα πολύ λίγα πράγματα μπορούσαν να παρακολουθήσουν οι Υπουργοί και οι συνεργάτες-συνεργάτιδές τους, παρ’ όλο που τους βλέπω ότι παρακολουθούν κάθε παρατήρησή μας.

Θα κάνω έναν γενικό σχολιασμό με την ελπίδα ότι δε θα με βρει καμία σατιρική εκπομπή και να με σχολιάσει. Γιατί καμιά φορά κι εμείς άνθρωποι είμαστε και ξεφεύγουμε. Όταν έχει συμβεί ένα τόσο θλιβερό γεγονός και δυστυχώς δεν είναι μοναδικό, όσον αφορά άλλον ένα νεκρό της Αστυνομίας, όχι όμως στην έννοια του καθήκοντος. Γιατί τελικά ποιο καθήκον είναι αυτό που τόσο εύκολα δημιουργούν τόσους κινδύνους και με αποτέλεσμα να χάνουν τη ζωή άνθρωποι επαγγελματίες, με συζύγους, παιδιά, γονείς. Ειδικά όταν το συμβάν αυτό συνέβη σε μια περιοχή όπου η μαφία του χαλκού ζει, βασιλεύει, πλουτίζει και φέρνει από όλα τα μέρη των Βαλκανίων και κλέφτες να κλέψουν ας μην το πω με την ανοχή τέτοια ώρα, αλλά με την αδυναμία της να αντιμετωπίσει ένα τόσο σοβαρό φαινόμενο που πλήττει σοβαρές πτυχές και της ανθρώπινης ζωής, αλλά και των δημόσιων υποδομών.

Τώρα αυτό το νομοσχέδιο είναι ένα ασφαλιστικό. Όσα χρόνια είμαστε εκτός της Βουλής και τώρα που μπήκαμε την ίδια αίσθηση έχουμε, ότι δεν λύνεται και δεν λύνεται γιατί τελικά υπάρχουν κάποιοι προνομιούχοι και κάποιοι είλωτες που είναι καταδικασμένοι συνέχεια να πληρώνουν το μάρμαρο. Όσα φτιασίδια και να έδωσε και άρσεις αδικίας η Κυβέρνηση, είναι μια επιβεβαίωση ότι τελικά αυτή η άρση της αδικίας δεν έρχεται ποτέ να δικαιώσει αυτούς που είχαν αδικηθεί.

Ερχόμαστε τώρα, αφού τελικά εξυπηρετούσε να είναι αδικημένοι για να βγει το αφήγημα της ασφαλιστικής κάλυψης, τώρα αφού αυτοί μπορεί να έχουν φύγει και από αυτή τη ζωή, γιατί ίσως και να έτυχε οι άνθρωποι αυτοί να μπουν κατά την περίοδο του COVID σε κάποιο κρατικό νοσοκομείο και να αποδημήσουν. Ωφελήθηκε το ασφαλιστικό σύστημα, απαξιώθηκε ο σεβασμός των ανθρώπων που χαίρουν και θα έπρεπε να χαίρουν αυτής της περιποίησης και του σεβασμού. όταν ασθενούν κι ερχόμαστε σήμερα και λέμε αίρονται οι αδικίες. Γιατί; Γιατί έρχονται εκλογές και πρέπει να αποκαταστήσουμε. Είμαστε απέναντι; Όχι. Δεν θα συναινέσουμε, όμως, στο αυτονόητο. Γιατί έρχεται η Κυβέρνηση και ζητάει και συναίνεση.

Όσο για το Ταμείο Επαγγελματικής Ασφάλισης -γιατί θα κάνω δυο τρεις σχολιασμούς, να μην κουράσω τους συναδέλφους και κυρίως τους εργαζομένους- είναι ένα ταμείο σε εφαρμογή ευρωπαϊκής οδηγίας. Αυτό το ταμείο είναι τελικά ένα προαιρετικό μεν, αλλά ένα ιδιωτικό επενδυτικό ταμείο. Αυτή είναι η φιλοσοφία. Γι’ αυτό και ελέγχεται από την Τράπεζα της Ελλάδος, η οποία, όμως, δεν κατάφερε με τη δομή και την υπόστασή της, αλλά και την ευθύνη της να σώσει την Ελλάδα από αυτή την κατάρρευση των τραπεζών. Σήμερα, δηλαδή, βάζουμε τιμητή την Τράπεζα της Ελλάδος να ελέγξει αυτό το νέο Ταμείο Επαγγελματικής Ασφάλισης.

Γιατί, όμως, αυτή η μανία της Κυβέρνησης όταν κάνετε έναν καινούργιο φορέα οικονομικού ενδιαφέροντος να νομοθετείτε το ακαταδίωκτο; Κι εδώ στο άρθρο 56, αν δεν κάνω λάθος, για να μη χρησιμοποιήσω το αρχείο, το λέτε σαφώς: «Μόνο αν αποδειχθεί δόλος». Υπάρχει περίπτωση, από την εμπειρία οι παλιοί κοινοβουλευτικοί, να έχει αποδειχθεί ποτέ δόλος, όταν χρεοκοπεί ένας οικονομικός φορέας; Επομένως, αν εσύ ως κυβέρνηση ό,τι καινούργιο θεσμό φέρνεις κοτσάρεις και το ακαταδίωκτο, τότε προφανώς δεν είναι εκσυγχρονισμός, δεν είναι ανάπτυξη. Είναι απλώς μια ευκαιριακή κατασπατάληση του πλούτου.

Και θα ήθελα να αναφερθώ στην τροπολογία. Δεν χρειάζεται να πούμε περισσότερα πράγματα. Είναι ένα μήνυμα, ένας φάρος. Ούτε προάσπιση δικαιωμάτων ούτε συμφερόντων. Είναι ακριβώς φτηνό εργατικό προσωπικό που δουλεύει τώρα. Το ότι η Κυβέρνηση δεν μπορούσε να το ελέγξει είναι άλλος ένας δείκτης ανικανότητας. Εδώ δεν ξέρουν οι Υπουργοί μεταξύ τους, ο Υπουργός με τον Υφυπουργό πόσοι είναι οι παράνομοι εισερχόμενοι, οι λαθραία εισερχόμενοι για τον πιο τολμηρό κ. Γεωργιάδη.

Κι έρχεστε εσείς να μας πείτε ότι είναι ένα πρόβλημα που θα το λύσουμε και μόνο άπαξ; Δηλαδή μετά από λίγο καιρό που θα έχουμε πάλι ανάγκες για να μαζέψουν τις ελιές θα τους ξαναφέρετε αντί για τρία χρόνια, να έχουν μόλις εισέλθει; Γιατί τώρα που τα βρήκατε με το γείτονά μας τον Τούρκο Πρόεδρο δώσατε και τις άδειες για τις βίζες για να έρχονται ανεξέλεγκτα. Γιατί δεν μπορείτε να ελέγξετε τους παράνομους μετανάστες, θα ελέγξετε αυτούς που νομίμως έρχονται;

Θα ήθελα, όμως, να σταθώ -και κλείνω εδώ και να ευχαριστήσω για την ανοχή τους συναδέλφους- στα επίσημα στοιχεία του Υπουργείου Μετανάστευσης.

Οι ροές αφίξεων το πρώτο δεκάμηνο του 2022, ήταν δώδεκα χιλιάδες επτακόσιες τριάντα επτά. Αντίστοιχο πρώτο δεκάμηνο του 2023, ήταν τριάντα έξι χιλιάδες πεντακόσιες εβδομήντα επτά. Η αύξηση αυτή στις ροές αφίξεων είναι 287,17%. Θα παρακαλέσω να μεταφέρετε στον Υπουργό σας το 287,17% αύξηση των ροών να μην το γράφει 187%, γιατί δεν μπορεί να γίνονται τόσο σοβαρά λάθη στα επίσημα έγγραφα.

Το ξαναλέω και θα το καταθέσω, έστω και ταλαιπωρημένο.

Όπως, επίσης, ενώ ετοιμαζόταν να περάσει αυτή η μυστική διάταξη, που τελικά για όσους ερχόντουσαν δεν ήταν μυστική, υπάρχει αύξηση στις εισροές αφίξεων στα νησιά 300% και άφιξη μεταφοράς από τα νησιά προς τη χώρα 384%.

Θέλω να πω ότι όλο αυτόν τον χρόνο που εσείς ετοιμαζόμασταν να κάνετε αυτή τη ρύθμιση κάποιοι πήραν το μήνυμα και ερχόντουσαν με τέτοια ευκολία που δεν είχε ξανασυμβεί εδώ και αρκετά χρόνια.

Επομένως εμείς δεν θα ψηφίσουμε, γιατί αν και υπάρχουν καλές ρυθμίσεις όσον αφορά το εφάπαξ, τη μητρότητα, την ασφάλιση των φοιτητών όταν κάνουν την πρακτική τους, από την άλλη υπάρχουν και τόσες άλλες διατάξεις οι οποίες δεν είναι προς τη σωστή κατεύθυνση και γι’ αυτό δεν συναινούμε.

Ευχαριστώ πάρα πολύ.

(Στο σημείο αυτό ο Βουλευτής κ. Νικόλαος Βρεττός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.43΄ λύεται η συνεδρίαση για σήμερα, Τρίτη 19 Δεκεμβρίου του 2023 και ώρα 9.00΄, με αντικείμενο εργασιών του Σώματος, νομοθετική εργασία: α) συνέχιση της συζήτησης και ψήφιση του σχεδίου νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις», σύμφωνα με τη συμπληρωματική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**